Le Pentateuque Samaritain



Texte basé sur “[Vetus Testamentum Hebraicum cum variis lectionibus”, par Benjaminus Kennicott](http://aleph.nli.org.il/nnl/dig/books/bk002093934.html), 1780. Texte revu et comparé manuellement avec “[Der Hebraische Pentateuch der Samaritaner](http://digitalcommons.mcmaster.ca/mcmastercollection/163/)”, d'August Freiherrn von Gall, Verlag von Alfred Topelmann, Giessen, 1918.

**Édition** : Aleksandr Sigalov, [Interlinear Pentateuch](https://sites.google.com/site/interlinearpentateuch/dedication-and-copyright-info)

**Source du texte** : [BWB](http://bibleworks.oldinthenew.org/?p=1121)

**Formatage pour Logos** : [Didier Fontaine](http://www.areopage.net/blog)

**Genèse**

**Chapitre 1**

[[@Bible:Gen 1:1]]**1** בראשית ברא אלהים את השמים ואת הארץ   
[[@Bible:Gen 1:2]]**2** והארץ היתה תהו ובהו וחשך על פני תהום ורוח אלהים מרחפת על פני המים   
[[@Bible:Gen 1:3]]**3** ויאמר אלהים יהי אור ויהי אור   
[[@Bible:Gen 1:4]]**4** וירא אלהים את האור כי טוב ויבדל אלהים בין האור ובין החשך   
[[@Bible:Gen 1:5]]**5** ויקרא אלהים לאור יום ולחשך קרא לילה ויהי ערב ויהי בקר יום אחד   
[[@Bible:Gen 1:6]]**6** ויאמר אלהים יהי רקיע בתוך המים ויהי מבדיל בין מים למים   
[[@Bible:Gen 1:7]]**7** ויעש אלהים את הרקיע ויבדל בין המים אשר מתחת לרקיע ובין המים אשר מעל לרקיע ויהי כן   
[[@Bible:Gen 1:8]]**8** ויקרא אלהים לרקיע שמים ויהי ערב ויהי בקר יום שני   
[[@Bible:Gen 1:9]]**9** ויאמר אלהים יקוו המים מתחת השמים אל מקום אחד ותראה היבשה ויהי כן   
[[@Bible:Gen 1:10]]**10** ויקרא אלהים ליבשה ארץ ולמקוה המים קרא ימים וירא אלהים כי טוב   
[[@Bible:Gen 1:11]]**11** ויאמר אלהים תדשא הארץ דשא עשב מזריע זרע ועץ פרי עשה פרי למינו אשר זרעו בו על הארץ ויהי כן   
[[@Bible:Gen 1:12]]**12** ותוצא הארץ דשא עשב מזריע זרע למינהו ועץ עשה פרי אשר זרעו בו למינהו וירא אלהים כי טוב   
[[@Bible:Gen 1:13]]**13** ויהי ערב ויהי בקר יום שלישי   
[[@Bible:Gen 1:14]]**14** ויאמר אלהים יהי מאורות ברקיע השמים להאיר על הארץ ולהבדיל בין היום ובין הלילה והיו לאתות ולמועדים ולימים ושנים   
[[@Bible:Gen 1:15]]**15** והיו למאורות ברקיע השמים להאיר על הארץ ויהי כן   
[[@Bible:Gen 1:16]]**16** ויעש אלהים את שני המאורות הגדלים את המאור הגדול לממשלת היום ואת המאור הקטן לממשלת הלילה ואת הכוכבים   
[[@Bible:Gen 1:17]]**17** ויתן אתם אלהים ברקיע השמים להאיר על הארץ   
[[@Bible:Gen 1:18]]**18** ולמשל ביום ובלילה ולהבדיל בין האור ובין החשך וירא אלהים כי טוב   
[[@Bible:Gen 1:19]]**19** ויהי ערב ויהי בקר יום רביעי   
[[@Bible:Gen 1:20]]**20** ויאמר אלהים ישרצו המים שרץ נפש חיה ועוף יעפף על הארץ על פני רקיע השמים   
[[@Bible:Gen 1:21]]**21** ויברא אלהים את התנינים הגדלים ואת כל נפש החיה הרמשת אשר שרצו המים למיניהם ואת כל עוף כנף למינהו וירא אלהים כי טוב   
[[@Bible:Gen 1:22]]**22** ויברך אתם אלהים לאמר פרו ורבו ומלאו את המים בימים והעוף ירבה בארץ   
[[@Bible:Gen 1:23]]**23** ויהי ערב ויהי בקר יום חמישי   
[[@Bible:Gen 1:24]]**24** ויאמר אלהים תוצא הארץ נפש חיה למינה בהמה ורמש וחית הארץ למינה ויהי כן   
[[@Bible:Gen 1:25]]**25** ויעש אלהים את חית הארץ למינה ואת הבהמה למינה ואת כל רמש האדמה למינהו וירא אלהים כי טוב   
[[@Bible:Gen 1:26]]**26** ויאמר אלהים נעשה אדם בצלמנו וכדמותנו וירדו בדגת הים ובעוף השמים ובבהמה ובכל הארץ ובכל הרמש הרמש על הארץ   
[[@Bible:Gen 1:27]]**27** ויברא אלהים את האדם בצלמו בצלם אלהים ברא אתו זכר ונקבה ברא אתם   
[[@Bible:Gen 1:28]]**28** ויברך אתם אלהים ויאמר להם אלהים פרו ורבו ומלאו את הארץ וכבשוה ורדו בדגת הים ובעוף השמים ובכל החיה הרמשת על הארץ   
[[@Bible:Gen 1:29]]**29** ויאמר אלהים הנה נתתי לכם את כל עשב זרע זרע אשר על פני כל הארץ ואת כל עץ אשר בו פרי עץ זרע זרע לכם יהיה לאכלה   
[[@Bible:Gen 1:30]]**30** ולכל חית הארץ ולכל עוף השמים ולכל הרמש על הארץ אשר בו נפש חיה את כל ירק עשב לאכלה ויהי כן   
[[@Bible:Gen 1:31]]**31** וירא אלהים את כל אשר עשה והנה טוב מאד ויהי ערב ויהי בקר יום הששי

**Chapitre 2**

[[@Bible:Gen 2:1]]**1** ויכלו השמים והארץ וכל צבאם   
[[@Bible:Gen 2:2]]**2** ויכל אלהים ביום הששי מלאכתו אשר עשה וישבת ביום השביעי מכל מלאכתו אשר עשה   
[[@Bible:Gen 2:3]]**3** ויברך אלהים את יום השביעי ויקדש אתו כי בו שבת מכל מלאכתו אשר ברא אלהים לעשות   
[[@Bible:Gen 2:4]]**4** אלה תולדת השמים והארץ בהבראם ביום עשות יהוה אלהים שמים וארץ   
[[@Bible:Gen 2:5]]**5** וכל שיח השדה טרם יהיה בארץ וכל עשב השדה טרם יצמח כי לא המטיר יהוה אלהים על הארץ ואדם אין לעבד את האדמה   
[[@Bible:Gen 2:6]]**6** ואד יעלה מן הארץ והשקה את כל פני האדמה   
[[@Bible:Gen 2:7]]**7** ויצר יהוה אלהים את האדם עפר מן האדמה ויפח באפיו נשמת חיים ויהי אדם לנפש חיה   
[[@Bible:Gen 2:8]]**8** ויטע יהוה אלהים גן בעדן מקדם וישם שם את האדם אשר יצר   
[[@Bible:Gen 2:9]]**9** ויצמח יהוה אלהים מן האדמה את כל עץ נחמד למראה וטוב למאכל ועץ החיים בתוך הגן ועץ הדעת טוב ורע   
[[@Bible:Gen 2:10]]**10** ונהר יצא מעדן להשקות את הגן ומשם יפרד והיה לארבעה ראשים   
[[@Bible:Gen 2:11]]**11** שם האחד פישון הוא הסבב את כל ארץ החוילה אשר שם הזהב   
[[@Bible:Gen 2:12]]**12** וזהב הארץ ההיא טוב מאד שם הבדלח ואבן השהם   
[[@Bible:Gen 2:13]]**13** ושם הנהר השני גיחון הוא הסבב את כל ארץ כוש   
[[@Bible:Gen 2:14]]**14** ושם הנהר השלישי חדקל הוא ההלך קדמת אשור והנהר הרביעי הוא פרת   
[[@Bible:Gen 2:15]]**15** ויקח יהוה אלהים את האדם וינחהו בגן עדן לעבדה ולשמרה   
[[@Bible:Gen 2:16]]**16** ויצו יהוה אלהים על האדם לאמר מכל עץ הגן אכל תאכל   
[[@Bible:Gen 2:17]]**17** ומעץ הדעת טוב ורע לא תאכל ממנו כי ביום אכלך ממנו מות תמות   
[[@Bible:Gen 2:18]]**18** ויאמר יהוה אלהים לא טוב היות האדם לבדו אעשה לו עזר כנגדו   
[[@Bible:Gen 2:19]]**19** ויצר יהוה אלהים עוד מן האדמה את כל חית השדה ואת כל עוף השמים ויבא אל האדם לראות מה יקרא לו וכל אשר יקרא לו האדם נפש חיה הוא שמו   
[[@Bible:Gen 2:20]]**20** ויקרא האדם שמות לכל הבהמה ולעוף השמים ולכל חית השדה ולאדם לא מצא עזר כנגדו   
[[@Bible:Gen 2:21]]**21** ויפל יהוה אלהים תרדמה על האדם ויישן ויקח אחת מצלעתיו ויסגר בשר תחתנה   
[[@Bible:Gen 2:22]]**22** ויבן יהוה אלהים את הצלע אשר לקח מן האדם לאשה ויביאה אל האדם   
[[@Bible:Gen 2:23]]**23** ויאמר האדם זאת הפעם עצם מעצמי ובשר מבשרי לזאת יקרא אשה כי מאישה לקחה זאת   
[[@Bible:Gen 2:24]]**24** על כן יעזב איש את אביו ואת אמו ודבק באשתו והיה משניהם לבשר אחד   
[[@Bible:Gen 2:25]]**25** ויהיו שניהם ערמים אדם ואשתו ולא יתבששו

**Chapitre 3**

[[@Bible:Gen 3:1]]**1** והנחש היה ערום מכל חית השדה אשר עשה יהוה אלהים ויאמר אל האשה אף כי אמר אלהים לא תאכלו מכל עץ הגן   
[[@Bible:Gen 3:2]]**2** ותאמר האשה אל הנחש מפרי עץ הגן נאכל   
[[@Bible:Gen 3:3]]**3** ומפרי העץ הזה אשר בתוך הגן אמר אלהים לא תאכלו ממנו ולא תגעו בו פן תמתון   
[[@Bible:Gen 3:4]]**4** ויאמר הנחש אל האשה לא מות תמתון   
[[@Bible:Gen 3:5]]**5** כי ידע אלהים כי ביום אכלכם ממנו ונפקחו עיניכם והייתם כאלהים ידעי טוב ורע   
[[@Bible:Gen 3:6]]**6** ותרא האשה כי טוב העץ למאכל וכי תאוה הוא לעינים ונחמד העץ להשכל ותקח מפריו ותאכל ותתן גם לאישה עמה ויאכלו   
[[@Bible:Gen 3:7]]**7** ותפקחנה עיני שניהם וידעו כי ערמם הם ויתפרו עלי תאנה ויעשו להם חגרות   
[[@Bible:Gen 3:8]]**8** וישמעו את קול יהוה אלהים מתהלך בגן לרוח היום ויתחבא אדם ואשתו מפני יהוה אלהים בתוך עץ הגן   
[[@Bible:Gen 3:9]]**9** ויקרא יהוה אלהים אל האדם ויאמר לו איד   
[[@Bible:Gen 3:10]]**10** ויאמר את קולך שמעתי בגן ואירא כי ערום אנכי ואחבא   
[[@Bible:Gen 3:11]]**11** ויאמר מי הגיד לך כי ערום אתה המן העץ אשר צויתיך לבלתי אכל ממנו אכלת   
[[@Bible:Gen 3:12]]**12** ויאמר האדם האשה אשר נתתה עמדי היא נתנה לי מן העץ ואכל   
[[@Bible:Gen 3:13]]**13** ויאמר יהוה אלהים לאשה מה זאת עשיתי ותאמר האשה הנחש השיאני ואכל   
[[@Bible:Gen 3:14]]**14** ויאמר יהוה אלהים אל הנחש כי עשית זאת ארור אתה מכל הבהמה ומכל חית השדה על גחנך תלך ועפר תאכל כל ימי חייך   
[[@Bible:Gen 3:15]]**15** ואיבה אשית בינך ובין האשה ובין זרעך ובין זרעה הוא ישופך ראש ואתה תשופנו עקב   
[[@Bible:Gen 3:16]]**16** ואל האשה אמר הרבה ארבה עצבונך והריונך בעצבון תלדי בנים ואל אישך תשוקתך והוא ימשל בך   
[[@Bible:Gen 3:17]]**17** ולאדם אמר כי שמעת לקול אשתך ותאכל מן העץ אשר צויתיך לאמר לא תאכל ממנו ארורה האדמה בעבורך בעצבון תאכלנה כל ימי חייך   
[[@Bible:Gen 3:18]]**18** וקוץ ודרדר תצמח לך ואכלת את עשב השדה   
[[@Bible:Gen 3:19]]**19** בזעת אפיך תאכל לחם עד שובך אל האדמה כי ממנה לקחת כי עפר אתה ואל עפרך תשוב   
[[@Bible:Gen 3:20]]**20** ויקרא האדם שם אשתו חוה כי היא היתה אם כל חי   
[[@Bible:Gen 3:21]]**21** ויעש יהוה אלהים לאדם ולאשתו כיתנת עור וילבשם   
[[@Bible:Gen 3:22]]**22** ויאמר יהוה אלהים הן האדם היה כאחד ממנו לדעת טוב ורע ועתה פן ישלח ידו ולקח גם מעץ החיים ואכל וחי לעולם   
[[@Bible:Gen 3:23]]**23** וישלחהו יהוה אלהים מגן עדן לעבד את האדמה אשר לקח משם   
[[@Bible:Gen 3:24]]**24** ויגרש את האדם וישכן מקדם לגן עדן את הכרובים ואת להט החרב המתהפכת לשמר את דרך עץ החיים

**Chapitre 4**

[[@Bible:Gen 4:1]]**1** והאדם ידע את חוה אשתו ותהר ותלד את קין ותאמר קניתי איש את יהוה   
[[@Bible:Gen 4:2]]**2** ותסף ללדת את אחיו את הבל ויהי הבל רעה צאן וקין היה עבד אדמה   
[[@Bible:Gen 4:3]]**3** ויהי מקץ ימים ויבא קין מפרי האדמה מנחה ליהוה   
[[@Bible:Gen 4:4]]**4** והבל הביא גם הוא מבכרות צאנו ומחלביהן וישע יהוה אל הבל ואל מנחתו   
[[@Bible:Gen 4:5]]**5** ואל קין ואל מנחתו לא שעה ויחר לקין מאד ויפלו פניו   
[[@Bible:Gen 4:6]]**6** ויאמר יהוה אל קין למה חרה לך ולמה נפלו פניך   
[[@Bible:Gen 4:7]]**7** הלוא אם תטיב שאת ואם לא תטיב לפתח חטאת רבץ ואליך תשוקתו ואתה תמשל בו   
[[@Bible:Gen 4:8]]**8** ויאמר קין אל הבל אחיו נלכה השדה ויהי בהיותם בשדה ויקם קין אל הבל אחיו ויהרגהו   
[[@Bible:Gen 4:9]]**9** ויאמר יהוה אל קין איה הבל אחיך ויאמר לא ידעתי השמר אחי אנכי   
[[@Bible:Gen 4:10]]**10** ויאמר מה עשית קול דם אחיך צעק אלי מן האדמה   
[[@Bible:Gen 4:11]]**11** ועתה ארור אתה מן האדמה אשר פצתה את פיה לקחת את דם אחיך מידך   
[[@Bible:Gen 4:12]]**12** כי תעבד את האדמה לא תוסף תת כחה לך נע ונד תהיה בארץ   
[[@Bible:Gen 4:13]]**13** ויאמר קין אל יהוה גדול עוני מנשא   
[[@Bible:Gen 4:14]]**14** הן גרשת אתי היום מעל פני האדמה ומפניך אסתר והייתי נע ונד בארץ והיה כל מצאי יהרגני   
[[@Bible:Gen 4:15]]**15** ויאמר לו יהוה לכן כל הרג קין שבעתים יקם וישם יהוה לקין אות לבלתי הכות אתו כל מצאו   
[[@Bible:Gen 4:16]]**16** ויצא קין מלפני יהוה וישב בארץ נד קדמת עדן   
[[@Bible:Gen 4:17]]**17** וידע קין את אשתו ותהר ותלד את חנוך ויהי בנה עיר ויקרא את שם העיר כשם בנו חנוך   
[[@Bible:Gen 4:18]]**18** ויולד לחנוך את עירד ועירד ילד את מחיאל ומחיאל ילד את מתושאל ומתושאל ילד את למך   
[[@Bible:Gen 4:19]]**19** ויקח לו למך שתי נשים שם האחת עדה ושם השנית צלה   
[[@Bible:Gen 4:20]]**20** ותלד עדה את יבל הוא היה אבי ישב אהל ומקנה   
[[@Bible:Gen 4:21]]**21** ושם אחיו יובל הוא היה אבי כל תפש כנר ועגב   
[[@Bible:Gen 4:22]]**22** וצלה גם היא ילדה את תובל קין לטש כל חרש נחשת וברזל ואחות תובל קין נעמה   
[[@Bible:Gen 4:23]]**23** ויאמר למך לנשיו עדה וצלה שמען קולי נשי למך האזינה אמרתי כי איש הרגתי לפצעי וילד לחברתי   
[[@Bible:Gen 4:24]]**24** כי שבעתים יקם קין ולמך שבעים ושבעה   
[[@Bible:Gen 4:25]]**25** וידע אדם עוד את אשתו ותלד בן ויקרא את שמו שת כי שת לי אלהים זרע אחר תחת הבל כי הרגו קין   
[[@Bible:Gen 4:26]]**26** ולשת גם הוא ילד בן ויקרא את שמו אנוש אז החל לקרא בשם יהוה

**Chapitre 5**

[[@Bible:Gen 5:1]]**1** זה ספר תולדת אדם ביום ברא אלהים אדם בדמות אלהים עשה אתו   
[[@Bible:Gen 5:2]]**2** זכר ונקבה בראם ויברך אתם ויקרא את שמם אדם ביום הבראם   
[[@Bible:Gen 5:3]]**3** ויחי אדם שלשים ומאת שנה ויולד בדמותו כצלמו ויקרא את שמו שת   
[[@Bible:Gen 5:4]]**4** ויהיו ימי אדם אחרי הולידו את שת שמנה מאות שנה ויולד בנים ובנות   
[[@Bible:Gen 5:5]]**5** ויהיו כל ימי אדם אשר חי תשע מאות שנה ושלשים שנה וימת   
[[@Bible:Gen 5:6]]**6** ויחי שת חמש שנים ומאת שנה ויולד את אנוש   
[[@Bible:Gen 5:7]]**7** ויחי שת אחרי הולידו את אנוש שבע שנים ושמנה מאות שנה ויולד בנים ובנות   
[[@Bible:Gen 5:8]]**8** ויהיו כל ימי שת שתים עשרה שנה ותשע מאות שנה וימת   
[[@Bible:Gen 5:9]]**9** ויחי אנוש תשעים שנה ויולד את קינן   
[[@Bible:Gen 5:10]]**10** ויחי אנוש אחרי הולידו את קינן חמש עשרה שנה ושמנה מאות שנה ויולד בנים ובנות   
[[@Bible:Gen 5:11]]**11** ויהיו כל ימי אנוש חמש שנים ותשע מאות שנה וימת   
[[@Bible:Gen 5:12]]**12** ויחי קינן שבעים שנה ויולד את מהללאל   
[[@Bible:Gen 5:13]]**13** ויחי קינן אחרי הולידו את מהללאל ארבעים שנה ושמנה מאות שנה ויולד בנים ובנות   
[[@Bible:Gen 5:14]]**14** ויהיו כל ימי קינן עשר שנים ותשע מאות שנה וימת   
[[@Bible:Gen 5:15]]**15** ויחי מהללאל חמש שנים וששים שנה ויולד את ירד   
[[@Bible:Gen 5:16]]**16** ויחי מהללאל אחרי הולידו את ירד שלשים שנה ושמנה מאות שנה ויולד בנים ובנות   
[[@Bible:Gen 5:17]]**17** ויהיו כל ימי מהללאל חמש ותשעים שנה ושמנה מאות שנה וימת   
[[@Bible:Gen 5:18]]**18** ויחי ירד שתים וששים שנה ויולד את חנוך   
[[@Bible:Gen 5:19]]**19** ויחי ירד אחרי הולידו את חנוך חמש ושמנים שנה ושבע מאות שנה ויולד בנים ובנות   
[[@Bible:Gen 5:20]]**20** ויהיו כל ימי ירד שבע וארבעים שנה ושמנה מאות שנה וימת   
[[@Bible:Gen 5:21]]**21** ויחי חנוך חמש וששים שנה ויולד את מתושלח   
[[@Bible:Gen 5:22]]**22** ויתהלך חנוך את האלהים אחרי הולידו את מתושלח שלש מאות שנה ויולד בנים ובנות   
[[@Bible:Gen 5:23]]**23** ויהיו כל ימי חנוך חמש וששים שנה ושלש מאות שנה   
[[@Bible:Gen 5:24]]**24** ויתהלך חנוך את האלהים ואיננו כי לקח אתו אלהים   
[[@Bible:Gen 5:25]]**25** ויחי מתושלח שבע וששים שנה ויולד את למך   
[[@Bible:Gen 5:26]]**26** ויחי מתושלח אחרי הולידו את למך שלש וחמשים שנה ושש מאות שנה ויולד בנים ובנות   
[[@Bible:Gen 5:27]]**27** ויהיו כל ימי מתושלח עשרים שנה ושבע מאות שנה וימת   
[[@Bible:Gen 5:28]]**28** ויחי למך שלש וחמשים שנה ויולד בן   
[[@Bible:Gen 5:29]]**29** ויקרא את שמו נח לאמר זה ינחמנו ממעשינו ומעצבון ידינו מן האדמה אשר אררה יהוה   
[[@Bible:Gen 5:30]]**30** ויחי למך אחרי הולידו את נח שש מאות שנה ויולד בנים ובנות   
[[@Bible:Gen 5:31]]**31** ויהיו כל ימי למך שלש וחמשים שנה ושש מאות שנה וימת   
[[@Bible:Gen 5:32]]**32** ויהי נח בן חמש מאות שנה ויולד את שם את חם ואת יפת

**Chapitre 6**

[[@Bible:Gen 6:1]]**1** ויהי כי החל האדם לרב על פני האדמה ובנות ילדו להם   
[[@Bible:Gen 6:2]]**2** ויראו בני האלהים את בנות האדם כי טובת הנה ויקחו להם נשים מכל אשר בחרו   
[[@Bible:Gen 6:3]]**3** ויאמר יהוה לא ידון רוחי באדם לעולם בשגם הוא בשר והיו ימיו מאה ועשרים שנה   
[[@Bible:Gen 6:4]]**4** והנפלים היו בארץ בימים ההם וגם אחרי כן אשר יבאו בני האלהים אל בנות האדם ויולידו להם הם הגברים אשר מעולם אנשי השם   
[[@Bible:Gen 6:5]]**5** וירא יהוה כי רבה רעת האדם בארץ וכל יצר מחשבות לבו רק רע כל היום   
[[@Bible:Gen 6:6]]**6** וינחם יהוה כי עשה את האדם בארץ ויתעצב אל לבו   
[[@Bible:Gen 6:7]]**7** ויאמר יהוה אמחה את האדם אשר בראתי מעל פני האדמה מאדם עד בהמה עד רמש עד עוף השמים כי נחמתי כי עשיתם   
[[@Bible:Gen 6:8]]**8** ונח מצא חן בעיני יהוה   
[[@Bible:Gen 6:9]]**9** אלה תולדת נח נח איש צדיק ותמים היה בדרתיו את האלהים התהלך נח   
[[@Bible:Gen 6:10]]**10** ויולד נח שלשה בנים את שם את חם ואת יפת   
[[@Bible:Gen 6:11]]**11** ותשחת הארץ לפני האלהים ותמלא הארץ חמס   
[[@Bible:Gen 6:12]]**12** וירא אלהים את הארץ והנה נשחתה כי השחית כל בשר את דרכו על הארץ   
[[@Bible:Gen 6:13]]**13** ויאמר אלהים לנח קץ כל בשר בא לפני כי מלאה הארץ חמס מפניהם והנני משחיתם את הארץ   
[[@Bible:Gen 6:14]]**14** עשה לך תבת עצי גפר קנים תעשה את התבה וכפרת אתה מבית ומחוץ בכפר   
[[@Bible:Gen 6:15]]**15** וזה אשר תעשה אתה שלש מאות אמה ארך התבה והמשים אמה רחבה ושלשים אמה קומתה   
[[@Bible:Gen 6:16]]**16** צהר תעשה לתבה ואל אמה תכלנה מלמעלה ופתח התבה בצדה תשים תחתים שנים ושלישים תעשה   
[[@Bible:Gen 6:17]]**17** ואני הנני מביא את המבול מים על הארץ להשחית כל בשר אשר בו רוח חיים מתחת השמים כל אשר בארץ יגוע   
[[@Bible:Gen 6:18]]**18** והקמתי את בריתי אתך ובאת אל התבה אתה ובניך ואשתך ונשי בניך אתך   
[[@Bible:Gen 6:19]]**19** ומכל החיה ומכל הבשר שנים מכל תביא אל התבה להחיות אתך זכר ונקבה והיה מן   
[[@Bible:Gen 6:20]]**20** העוף למינהו ומן הבהמה למינה ומכל אשר רמש על האדמה למיניהם שנים מכל יבאו אליך להחיות   
[[@Bible:Gen 6:21]]**21** ואתה קח לך מכל מאכל אשר יאכל ואספת אליך והיה לך ולהם לאכלה   
[[@Bible:Gen 6:22]]**22** ויעש נח ככל אשר צוה אתו אלהים כן עשה

**Chapitre 7**

[[@Bible:Gen 7:1]]**1** ויאמר אלהים אל נח בא אתה וכל ביתך אל התבה כי אתך ראיתי צדיק לפני בדור הזה   
[[@Bible:Gen 7:2]]**2** מכל הבהמה הטהרה תקח לך שבעה שבעה זכר ונקבה ומן הבהמה אשר לא טהרה היא שנים שנים זכר   
[[@Bible:Gen 7:3]]**3** ונקבה וגם מעוף השמים המהור שבעה שבעה זכר ונקבה להחיות זרע על פני כל הארץ   
[[@Bible:Gen 7:4]]**4** כי לימים עוד שבעה אנכי ממטיר על הארץ ארבעים יום וארבעים לילה ומחיתי את כל היקום אשר עשיתי מעל פני האדמה   
[[@Bible:Gen 7:5]]**5** ויעש נח ככל אשר צוהו יהוה   
[[@Bible:Gen 7:6]]**6** ונח בן שש מאות שנה והמבול היה מים על הארץ   
[[@Bible:Gen 7:7]]**7** ויבא נח ובניו ואשתו ונשי בניו אתו אל התבה מפני מי המבול   
[[@Bible:Gen 7:8]]**8** מן הבהמה הטהרה ומן הבהמה אשר איננה טהרה ומן העוף ומכל אשר רמש על האדמה   
[[@Bible:Gen 7:9]]**9** שנים שנים באו אל נח אל התבה זכר ונקבה כאשר צוה יהוה את נח   
[[@Bible:Gen 7:10]]**10** ויהי לשבעת הימים ומי המבול היו על הארץ   
[[@Bible:Gen 7:11]]**11** בשנת השש מאות שנה לחיי נח בחדש השני בשבעה עשר יום לחדש ביום הזה נבקעו כל מעינות תהום רבה וארבות השמים נפתחו   
[[@Bible:Gen 7:12]]**12** ויהי הגשם על הארץ ארבעים יום וארבעים לילה   
[[@Bible:Gen 7:13]]**13** בעצם היום הזה בא נח שם חם ויפת בני נח ואשת נח ושלשת נשי בניו אתם אל התבה   
[[@Bible:Gen 7:14]]**14** הם וכל החיה למינה וכל הבהמה למינה וכל הרמש הרמש על הארץ למינהו וכל העוף למינהו כל צפור כל כנף   
[[@Bible:Gen 7:15]]**15** ויבאו אל נח אל התבה שנים שנים מכל בשר אשר בו רוח חיים   
[[@Bible:Gen 7:16]]**16** והבאים זכר ונקבה זכר ונקבה מכל בשר באו כאשר צוה אתו אלהים ויסגר יהוה בעדו   
[[@Bible:Gen 7:17]]**17** ויהי המבול ארבעים יום על הארץ וירבו המים וישאו את התבה ותרם מעל הארץ   
[[@Bible:Gen 7:18]]**18** ויגברו המים וירבו מאד על הארץ ותלך התבה על פני המים   
[[@Bible:Gen 7:19]]**19** והמים גברו מאד מאד על הארץ ויכסו כל ההרים הגבהים אשר תחת כל השמים   
[[@Bible:Gen 7:20]]**20** חמש עשרה אמה מלמעלה גברו המים ויכסו ההרים   
[[@Bible:Gen 7:21]]**21** ויגוע כל בשר הרמש על הארץ בעוף ובבהמה ובחיה ובכל השרץ השרץ על הארץ וכל האדם   
[[@Bible:Gen 7:22]]**22** כל אשר נשמת רוח חיים באפיו מכל אשר בחרבה מתו   
[[@Bible:Gen 7:23]]**23** וימח את כל היקום אשר על פני האדמה מאדם עד בהמה עד רמש עד עוף השמים וימחו מן הארץ וישאר אך נח ואשר אתו בתבה   
[[@Bible:Gen 7:24]]**24** ויגברו המים על הארץ חמשים ומאת יום

**Chapitre 8**

[[@Bible:Gen 8:1]]**1** ויזכר אלהים את נח ואת כל החיה ואת כל הבהמה אשר אתו בתבה ויעבר אלהים רוח על הארץ וישכו המים   
[[@Bible:Gen 8:2]]**2** ויסכרו מעינות תהום וארבות השמים ויכל הגשם מן השמים   
[[@Bible:Gen 8:3]]**3** וישבו המים מעל הארץ הלכו ושבו ויחסרו המים מקץ חמשים ומאת יום   
[[@Bible:Gen 8:4]]**4** ותנח התבה בחדש השביעי בשבעה עשר יום לחדש על הרי הררט   
[[@Bible:Gen 8:5]]**5** והמים היו הלכו וחסרו עד חדש העשירי בעשירי באחד לחדש נראו ראשי ההרים   
[[@Bible:Gen 8:6]]**6** ויהי מקץ ארבעים יום ויפתח נח את חלון התבה אשר עשה   
[[@Bible:Gen 8:7]]**7** וישלח את הערב ויצא יצא ושב עד יבשת המים מעל הארץ   
[[@Bible:Gen 8:8]]**8** וישלח את היונה מאתו לראות הקלו המים מעל פני האדמה   
[[@Bible:Gen 8:9]]**9** ולא מצאה היונה מנוח לכף רגלה ותשב אליו אל התבה כי מים על פני כל הארץ וישלח את ידו ויקחה ויבא אתה אליו אל התבה   
[[@Bible:Gen 8:10]]**10** ויחל עוד שבעת ימים אחרים ויסף שלח את היונה מן התבה   
[[@Bible:Gen 8:11]]**11** ותבא אליו היונה לעת ערב והנה עלי זית טרף בפיה וידע נח כי קלו המים מעל הארץ   
[[@Bible:Gen 8:12]]**12** ויחל עוד שבעת ימים אחרים וישלח את היונה ולא יספה שובה אליו עוד   
[[@Bible:Gen 8:13]]**13** ויהי באחת ושש מאות שנה בראישון באחד לחדש חרבו המים מעל הארץ ויסר נח את מכסה התבה וירא והנה חרבו פני האדמה   
[[@Bible:Gen 8:14]]**14** ובחדש השני בשבעה ועשרים יום לחדש יבשה הארץ   
[[@Bible:Gen 8:15]]**15** וידבר אלהים אל נח לאמר   
[[@Bible:Gen 8:16]]**16** צא מן התבה אתה ואשתך ובניך ונשי בניך אתך   
[[@Bible:Gen 8:17]]**17** וכל החיה אשר אתך מכל בשר בעוף ובבהמה ובכל הרמש הרמש על הארץ הוצא אתך ושרצו בארץ ופרו ורבו על הארץ   
[[@Bible:Gen 8:18]]**18** ויצא נח ובניו ואשתו ונשי בניו אתו   
[[@Bible:Gen 8:19]]**19** וכל החיה וכל העוף וכל הרמש הרמש על הארץ למשפחותיהם יצאו מן התבה   
[[@Bible:Gen 8:20]]**20** ויבן נח מזבח ליהוה ויקח מכל הבהמה הטהרה ומכל העוף הטהור ויעל עלות במזבח   
[[@Bible:Gen 8:21]]**21** וירח יהוה את ריח הניחח ויאמר יהוה אל לבו לא אוסף עוד לקלל את האדמה בעבור האדם כי יצר לב האדם רע מנעריו ולא אוסף עוד להכות את כל חי כאשר עשיתי   
[[@Bible:Gen 8:22]]**22** עד כל ימי הארץ זרע וקציר קר וחם קיץ וחרף יומם ולילה לא ישבתו

**Chapitre 9**

[[@Bible:Gen 9:1]]**1** ויברך אלהים את נח ואת בניו ויאמר להם פרו ורבו ומלאו את הארץ   
[[@Bible:Gen 9:2]]**2** ומראכם וחתתכם יהיה על כל חית הארץ ועל כל עוף השמים בכל אשר תרמש האדמה ובכל דגי הים בידכם נתתיו   
[[@Bible:Gen 9:3]]**3** כל רמש אשר הוא חי לכם יהיה לאכלה כירק עשב נתתי לכם את הכל   
[[@Bible:Gen 9:4]]**4** אך בשר בנפשו דמו לא תאכלו   
[[@Bible:Gen 9:5]]**5** ואך את דמכם לנפשתיכם אדרש מיד כל חי אדרשנו מיד האדם מיד איש ואחיו אדרש את נפש האדם   
[[@Bible:Gen 9:6]]**6** שפך דם האדם באדם דמו ישפך כי בצלם אלהים עשה את האדם   
[[@Bible:Gen 9:7]]**7** ואתם פרו ורבו ושרצו בארץ ורבו בה   
[[@Bible:Gen 9:8]]**8** ויאמר אלהים אל נח ואל בניו אתו לאמר   
[[@Bible:Gen 9:9]]**9** ואני הנני מקים את בריתי אתכם ואת זרעכם אחריכם   
[[@Bible:Gen 9:10]]**10** ואת כל נפש החיה אשר אתכם בעוף ובבהמה ובכל חית הארץ אתכם מכל יצאי התבה לכל חית הארץ   
[[@Bible:Gen 9:11]]**11** והקמתי את בריתי אתכם ולא יכרת עוד כל בשר ממי המבול ולא יהיה עוד המבול להשחית הארץ   
[[@Bible:Gen 9:12]]**12** ויאמר אלהים זאת אות הברית אשר אני נתן ביני ובינכם ובין כל נפש החיה אשר אתכם לדרת עולם   
[[@Bible:Gen 9:13]]**13** את קשתי נתתי בענן והיתה לאות ברית ביני ובין הארץ   
[[@Bible:Gen 9:14]]**14** והיה בענני ענן על הארץ ונראתה הקשת בענן   
[[@Bible:Gen 9:15]]**15** וזכרתי את בריתי אשר ביני ובינכם ובין כל נפש החיה אשר אתכם בכל בשר ולא יהיה עוד המים למבול להשחית כל בשר   
[[@Bible:Gen 9:16]]**16** והיתה הקשת בענן וראיתה לאזכרה ברית עולם בין אלהים ובין כל נפש החיה בכל בשר אשר על הארץ   
[[@Bible:Gen 9:17]]**17** ויאמר אלהים אל נח זאת אות הברית אשר הקמתי ביני ובין כל בשר אשר על הארץ   
[[@Bible:Gen 9:18]]**18** ויהיו בני נח היצאים מן התבה שם חם ויפת וחם הוא אבי כנען   
[[@Bible:Gen 9:19]]**19** שלשה אלה בני נח מאלה נפצה כל הארץ   
[[@Bible:Gen 9:20]]**20** ויחל נח איש האדמה ויטע כרם   
[[@Bible:Gen 9:21]]**21** וישת מן היין וישכר ויתגל בתוך אהלו   
[[@Bible:Gen 9:22]]**22** וירא חם אבי כנען את ערות אביו ויגד לשני אחיו בחוץ   
[[@Bible:Gen 9:23]]**23** ויקח שם ויפת את השמלה וישמו על שכם שניהם וילכו אחרנית ויכסו את ערות אביהם ופניהם אחרנית וערות אביהם לא ראו   
[[@Bible:Gen 9:24]]**24** ויקץ נח מיינו וידע את אשר עשה לו בנו הקטן   
[[@Bible:Gen 9:25]]**25** ויאמר ארור כנען עבד עבדים יהיה לאחיו   
[[@Bible:Gen 9:26]]**26** ויאמר ברוך יהוה אלהי שם ויהי כנען עבד למו   
[[@Bible:Gen 9:27]]**27** יפת אלהים ליפת וישכן באהלי שם ויהי כנען עבד למו   
[[@Bible:Gen 9:28]]**28** ויחי נח אחרי המבול שלש מאות שנה וחמשים שנה   
[[@Bible:Gen 9:29]]**29** ויהיו כל ימי נח תשע מאות שנה וחמשים שנה וימת

**Chapitre 10**

[[@Bible:Gen 10:1]]**1** ואלה תולדת בני נח שם חם ויפת ויולדו להם בנים אחרי המבול   
[[@Bible:Gen 10:2]]**2** בני יפת גמר ומגוג מדי ויון תובל ומשך ותירס   
[[@Bible:Gen 10:3]]**3** ובני גמר אשכנז ריפת ותגרמה   
[[@Bible:Gen 10:4]]**4** ובני יון אליש ותרשיש כתים ודודנים   
[[@Bible:Gen 10:5]]**5** מאלה נפרדו איי הגוים בארצותם איש ללשנו למשפחותם בגויהם   
[[@Bible:Gen 10:6]]**6** ובני חם כוש ומצרים פוט וכנען   
[[@Bible:Gen 10:7]]**7** ובני כוש סבא וחוילה סבתה ורעמה וסבתכה ובני רעמה שבא ודדן   
[[@Bible:Gen 10:8]]**8** וכוש הוליד את נמרוד הוא החל להיות גבור בארץ   
[[@Bible:Gen 10:9]]**9** הוא היה גבור ציד לפני יהוה על כן יאמר כנמרוד גבור ציד לפני יהוה   
[[@Bible:Gen 10:10]]**10** ותהי ראשית ממלכתו בבל וארך ואכד וכלנה בארץ שנער   
[[@Bible:Gen 10:11]]**11** מן הארץ ההיא יצא אשור ויבן את נינוה ואת רחבות עיר ואת כלח   
[[@Bible:Gen 10:12]]**12** ואת רסן בין נינוה ובין כלח היא העיר הגדלה   
[[@Bible:Gen 10:13]]**13** ומצרים ילד את לדים ואת ענמים ואת להבים ואת נפתחים   
[[@Bible:Gen 10:14]]**14** ואת פתרסים ואת כסלחים אשר יצאו משם פלשתים ואת כפתרים   
[[@Bible:Gen 10:15]]**15** וכנען ילד את צידון בכורו ואת חת   
[[@Bible:Gen 10:16]]**16** ואת היבוסי ואת האמרי ואת הגרגשי   
[[@Bible:Gen 10:17]]**17** ואת החוי ואת הערוקי ואת הסיני   
[[@Bible:Gen 10:18]]**18** ואת הארודי ואת הצמרי ואת החמתי ואחר נפצה משפחת הכנעני   
[[@Bible:Gen 10:19]]**19** ויהי גבול הכנעני מנהר מצרים עד הנהר הגדול פרת ועד הים האחרון   
[[@Bible:Gen 10:20]]**20** אלה בני חם למשפחתם ללשנותם בארצותם לגויהם   
[[@Bible:Gen 10:21]]**21** ולשם ילד גם הוא אבי כל בני עבר אחי יפת הגדול   
[[@Bible:Gen 10:22]]**22** בני שם עילם ואשור וארפכשד ולד וארם   
[[@Bible:Gen 10:23]]**23** ובני ארם עוץ וחויל גתר ומשא   
[[@Bible:Gen 10:24]]**24** וארפכשד ילד את שלח ושלח ילד את עבר   
[[@Bible:Gen 10:25]]**25** לעבר ילדו שני בנים שם האחד פלג כי בימיו נפלגה הארץ ושם אחיו יקטן   
[[@Bible:Gen 10:26]]**26** ויקטן ילד את אלמודד ואת שלף ואת חצרמות ואת ירח   
[[@Bible:Gen 10:27]]**27** ואת הדורם ואת איזל ואת דקלה   
[[@Bible:Gen 10:28]]**28** ואת עיבל ואת אבימאל ואת שבא   
[[@Bible:Gen 10:29]]**29** ואת אפר ואת חוילה ואת יובב כל אלה בני יקטן   
[[@Bible:Gen 10:30]]**30** ויהי מושבם ממשא באכה ספרה הר הקדם   
[[@Bible:Gen 10:31]]**31** אלה בני שם למשפחותם ללשנותם בארצותם לגויהם   
[[@Bible:Gen 10:32]]**32** אלה משפחות בני נח לתולדתם בגויהם מאלה נפרדו איי הגוים בארץ אחרי המבול

**Chapitre 11**

[[@Bible:Gen 11:1]]**1** ויהי כל הארץ שפה אחת ודברים אחדים   
[[@Bible:Gen 11:2]]**2** ויהי בנסעם מקדם וימצאו בקעה בארץ שנער וישבו שם   
[[@Bible:Gen 11:3]]**3** ויאמרו איש אל רעהו הבה נלבנה לבנים ונשרפה לשרפה ותהי להם הלבנה לאבן והחמר היה להם לחמר   
[[@Bible:Gen 11:4]]**4** ויאמרו הבה נבנה לנו עיר ומגדל וראשו בשמים ונעשה לנו שם פן נפוץ על פני כל הארץ   
[[@Bible:Gen 11:5]]**5** וירד יהוה לראות את העיר ואת המגדל אשר בנו בני האדם   
[[@Bible:Gen 11:6]]**6** ויאמר יהוה הן עם אחד ושפה אחת לכלם וזה החלם לעשות ועתה לא יבצר מהם כל אשר יזמנו לעשות   
[[@Bible:Gen 11:7]]**7** הבה נרדה ונבלה שם שפתים אשר לא ישמע איש את שפת רעהו   
[[@Bible:Gen 11:8]]**8** ויפץ יהוה אתם משם על פני כל הארץ ויחדלו לבנות את העיר ואת המגדל   
[[@Bible:Gen 11:9]]**9** על כן קרא שמה בבל כי שם בלל יהוה את שפת כל הארץ ומשם הפיצם יהוה על פני כל הארץ   
[[@Bible:Gen 11:10]]**10** אלה תולדת שם שם בן מאת שנה ויולד את ארפכשד שנתים אחרי המבול   
[[@Bible:Gen 11:11]]**11** ויחי שם אחרי הולידו את ארפכשד חמש מאות שנה ויולד בנים ובנות ויהיו כל ימי שם שש מאות שנה וימת   
[[@Bible:Gen 11:12]]**12** וארפכשד חי חמש ושלשים ומאת שנה ויולד את שלח   
[[@Bible:Gen 11:13]]**13** ויחי ארפכשד אחרי הולידו את שלח שלש שנים ושלש מאות שנה ויולד בנים ובנות ויהיו כל ימי ארפכשד שמנה ושלשים שנה וארבע מאות שנה וימת   
[[@Bible:Gen 11:14]]**14** ויחי שלח שלשים שנה ומאת שנה ויולד את עבר   
[[@Bible:Gen 11:15]]**15** ויחי שלח אחרי הולידו את עבר שלש שנים ושלש מאות שנה ויולד בנים ובנות ויחיו כל ימי שלח שלש ושלשים שנה וארבע מאות שנה וימת   
[[@Bible:Gen 11:16]]**16** ויחי עבר ארבע ושלשים ומאת שנה ויולד את פלג   
[[@Bible:Gen 11:17]]**17** ויחי עבר אחרי הולידו את פלג שבעים שנה ומאתים שנה ויולד בנים ובנות ויהיו כל ימי עבר ארבע שנים וארבע מאות שנה וימת   
[[@Bible:Gen 11:18]]**18** ויחי פלן שלשים שנה ומאת שנה ויולד את רעו   
[[@Bible:Gen 11:19]]**19** ויחי פלג אחרי הולידו את רעו תשע שנים ומאת שנה ויולד בנים ובנות ויהיו כל ימי פלג תשע ושלשים ומאתים שנה וימת   
[[@Bible:Gen 11:20]]**20** ויחי רעו שתים ושלשים ומאת שנה ויולד את שרוג   
[[@Bible:Gen 11:21]]**21** ויחי רעו אחרי הולידו את שרוג שבע שנים ומאת שנה ויולד בנים ובנות ויהיו כל ימי רעו תשע ושלשים ומאתים שנה וימת   
[[@Bible:Gen 11:22]]**22** ויחי שרוג שלשים שנה ומאת שנה ויולד את נחור   
[[@Bible:Gen 11:23]]**23** ויחי שרוג אחרי הולידו את נחור מאת שנה ויולד בנים ובנות ויהיו כל ימי שרוג שלשים שנה ומאתים שנה וימת   
[[@Bible:Gen 11:24]]**24** ויחי נחור תשע ושבעים שנה ויולד את תרח   
[[@Bible:Gen 11:25]]**25** ויחי נחור אחרי הולידו את תרח תשע שנים וששים שנה ויולד בנים ובנות ויהיו כל ימי נחור שמנה וארבעים שנה ומאת שנה וימת   
[[@Bible:Gen 11:26]]**26** ויחי תרח שבעים שנה ויולד את אברם את נחור ואת הרן   
[[@Bible:Gen 11:27]]**27** אלה תולדת תרח תרח הוליד את אברם את נחור ואת הרן והרן הוליד את לוט   
[[@Bible:Gen 11:28]]**28** וימת הרן על פני תרח אביו בארץ מולדתו באור כשדים   
[[@Bible:Gen 11:29]]**29** ויקח אברם ונחור להם נשים שם אשת אברם שרי ושם אשת נחור מלכה בת הרן אבי מלכה ואבי יסכה   
[[@Bible:Gen 11:30]]**30** ותהי שרי עקרה אין לה ילד   
[[@Bible:Gen 11:31]]**31** ויקח תרח את אברם בנו ואת לוט בן הרן בן בנו ואת שרי ואת מלכה כלותו אשת אברם ונחור בניו ויוצא אתם מאור כשדים ללכת ארצה כנען ויבאו עד חרן וישבו שם   
[[@Bible:Gen 11:32]]**32** ויהיו ימי תרח חמש שנים וארבעים ומאת שנה וימת תרח בחרן

**Chapitre 12**

[[@Bible:Gen 12:1]]**1** ויאמר יהוה אל אברם לך לך מארצך וממולדתך ומבית אביך אל הארץ אשר אראך   
[[@Bible:Gen 12:2]]**2** ואעשך לגוי גדול ואברכך ואגדלה שמך והוי ברכה   
[[@Bible:Gen 12:3]]**3** ואברך מברכיך ומקלליך אאר ונברכו בך כל משפחות האדמה   
[[@Bible:Gen 12:4]]**4** וילך אברם כאשר דבר אליו יהוה וילך אתו לוט ואברם בן חמש שנים ושבעים שנה בצאתו מחרן   
[[@Bible:Gen 12:5]]**5** ויקח אברם את שרי אשתו ואת לוט בן אחיו ואת כל רכושם אשר רכשו ואת הנפש אשר עשו בחרן ויצאו ללכת ארצה כנען ויבאו ארצה כנען   
[[@Bible:Gen 12:6]]**6** ויעבר אברם בארץ עד מקום שכם עד אלון מורא והכנעני אז בארץ   
[[@Bible:Gen 12:7]]**7** וירא יהוה אל אברם ויאמר לו לזרעך אתן את הארץ הזאת ויבן שם מזבח ליהוה הנראה אליו   
[[@Bible:Gen 12:8]]**8** ויעתק משם ההרה מקדם לבית אל ויט אהלו בית אל מים והעי מקדם ויבן שם מזבח ליהוה ויקרא בשם יהוה   
[[@Bible:Gen 12:9]]**9** ויסע אברם הלך ונסע הנגבה   
[[@Bible:Gen 12:10]]**10** ויהי רעב בארץ וירד אברם מצרימה לגור שם כי כבד הרעב בארץ   
[[@Bible:Gen 12:11]]**11** ויהי כאשר הקריב לבוא מצרימה ויאמר אל שרי אשתו הנה נא ידעתי כי אשה יפת מראה אתי   
[[@Bible:Gen 12:12]]**12** והיה כי יראו אתך המצרים ואמרו אשתו זאת והרגו אתי ואתיך יחיו   
[[@Bible:Gen 12:13]]**13** אמרי נא אחתי אתי למען ייטב לי בעבורך וחיתה נפשי בגללך   
[[@Bible:Gen 12:14]]**14** ויהי כבוא אברם מצרימה ויראו המצרים את האשה כי יפה היא מאד   
[[@Bible:Gen 12:15]]**15** ויראו אתה שרי פרעה ויהללו אתה אל פרעה ותקח האשה בית פרעה   
[[@Bible:Gen 12:16]]**16** ולאברם הייטב בעבורה ויהי לו צאן ובקר מקנה כבד מאד ועבדים ושפחות וחמרים ואתנות וגמלים   
[[@Bible:Gen 12:17]]**17** וינגע יהוה את פרעה נגעים גדלים ואת ביתו על דבר שרי אשת אברם   
[[@Bible:Gen 12:18]]**18** ויקרא פרעה לאברם ויאמר מה זאת עשית לי למה לא הגדת לי כי אשתך הוא   
[[@Bible:Gen 12:19]]**19** ולמה אמרת אחתי היא ואקח אתה לי לאשה ועתה הנה אשתך קח ולך   
[[@Bible:Gen 12:20]]**20** ויצו עליו פרעה אנשים וישלחו אתו ואת אשתו ואת כל אשר לו ולוט עמו

**Chapitre 13**

[[@Bible:Gen 13:1]]**1** ויעל אברם ממצרים הוא ואשתו וכל אשר לו ולוט עמו הנגבה   
[[@Bible:Gen 13:2]]**2** ואברם כבד מאד במקנה בכסף ובזהב   
[[@Bible:Gen 13:3]]**3** וילך למסעיו מנגב ועד בית אל עד המקום אשר היה שם אהלו בתחלה בין בית אל ובין העי   
[[@Bible:Gen 13:4]]**4** אל מקום המזבח אשר עשה שם בראישונה ויקרא שם אברם בשם יהוה   
[[@Bible:Gen 13:5]]**5** וגם ללוט ההלך את אברם היה צאן ובקר ואהלים   
[[@Bible:Gen 13:6]]**6** ולא נשאה אתם הארץ לשבת יחדו כי היה רכושם רב ולא יכלו לשבת יחדו   
[[@Bible:Gen 13:7]]**7** ויהי ריב בין רעי מקנה אברם ובין רעי מקנה לוט והכנעני והפרזי אז ישבים בארץ   
[[@Bible:Gen 13:8]]**8** ויאמר אברם אל לוט אל נא תהיה מריבה ביני ובינך ובין רעי ובין רעיך כי אנשים אחים אנחנו   
[[@Bible:Gen 13:9]]**9** הלוא כל הארץ לפניך הפרד נא מעלי אם השמאלה והימינה ואם הימינה והשמאלה   
[[@Bible:Gen 13:10]]**10** וישא לוט את עיניו וירא את כל ככר הירדן כי כלו משקה לפני שחת יהוה את סדם ואת עמרה כגן יהוה כארץ מצרים באכה צערה   
[[@Bible:Gen 13:11]]**11** ויבחר לו לוט את כל ככר הירדן ויסע לוט מקדם ויפרדו איש מעל אחיו   
[[@Bible:Gen 13:12]]**12** אברם ישב בארץ כנען ולוט ישב בערי הככר ויאהל עד סדם   
[[@Bible:Gen 13:13]]**13** ואנשי סדם רעים וחטאים ליהוה מאד   
[[@Bible:Gen 13:14]]**14** ויהוה אמר אל אברם אחר הפרד לוט מעמו שא נא עיניך וראה מן המקום אשר אתה שם צפונה ונגבה וקדמה וימה   
[[@Bible:Gen 13:15]]**15** כי את כל הארץ אשר אתה ראה לך אתננה ולזרעך עד עולם   
[[@Bible:Gen 13:16]]**16** ושמתי את זרעך כעפר הארץ אשר אם יוכל איש למנות את עפר הארץ גם זרעך ימנה   
[[@Bible:Gen 13:17]]**17** קום התהלך בארץ לארכה ולרחבה כי לך אתננה   
[[@Bible:Gen 13:18]]**18** ויאהל אברם ויבא וישב באלוני ממרא אשר בחברון ויבן שם מזבח ליהוה

**Chapitre 14**

[[@Bible:Gen 14:1]]**1** ויהי בימי אמרפל מלך שנער ואריוך מלך אלסר כדר לעמר מלך עילם ותדעל מלך גוים   
[[@Bible:Gen 14:2]]**2** עשו מלחמה את ברע מלך סדם ואת ברשע מלך עמרה ושנאב מלך אדמה ושמאבר מלך צביים ומלך בלע היא צער   
[[@Bible:Gen 14:3]]**3** כל אלה חברו אל עמק השדים הוא ים המלח   
[[@Bible:Gen 14:4]]**4** שתים עשרה שנה עבדו את כדר לעמר ובשלש עשרה שנה מרדו   
[[@Bible:Gen 14:5]]**5** ובארבע עשרה שנה בא כדר לעמר והמלכים אשר אתו ויכו את הרפאים בעשתרות קרנים ואת הזוזים בהם ואת האימים בשוה קריתים   
[[@Bible:Gen 14:6]]**6** ואת החרי בהררי שעיר עד איל פראן אשר על המדבר   
[[@Bible:Gen 14:7]]**7** וישבו ויבאו אל עין משפט היא קדש ויכו את כל שדה העמלקי וגם את האמרי הישב בחצצון תמר   
[[@Bible:Gen 14:8]]**8** ויצא מלך סדם ומלך עמרה ומלך אדמה ומלך צבאים ומלך בלע היא צער ויערכו אתם מלחמה בעמק השדים   
[[@Bible:Gen 14:9]]**9** את כדר לעמר מלך עילם ותדעל מלך גוים ואמרפל מלך שנער ואריוך מלך אלסר ארבעה מלכים את החמשה   
[[@Bible:Gen 14:10]]**10** ועמק השדים בארות בארות חמר וינסו מלך סדם ומלך עמרה ויפלו שם והנשארים ההרה נסו   
[[@Bible:Gen 14:11]]**11** ויקחו את כל רכוש סדם ועמרה ואת כל אכלם וילכו   
[[@Bible:Gen 14:12]]**12** ויקחו את לוט ואת רכשו בן אחי אברם וילך והוא ישב בסדם   
[[@Bible:Gen 14:13]]**13** ויבא הפליט ויגד לאברם העברי והוא שכן באלוני ממרא האמרי אחי אשכול ואחי ענרם והם בעלי ברית אברם   
[[@Bible:Gen 14:14]]**14** וישמע אברם כי נשבה אחיו וירק את חניכיו ילידי ביתו שמנה עשר ושלש מאות וירדף עד דן   
[[@Bible:Gen 14:15]]**15** ויחלק עליהם לילה הוא ועבדיו ויכם וירדפם עד חובה אשר משמאל לדמשק   
[[@Bible:Gen 14:16]]**16** וישב את כל הרכוש וגם את לוט אחיו ורכושו השיב וגם את הנשים ואת העם   
[[@Bible:Gen 14:17]]**17** ויצא מלך סדם לקראתו אחרי שובו מהכות את כדר לעמר ואת המלכים אשר אתו אל עמק השוה הוא עמק המלך   
[[@Bible:Gen 14:18]]**18** ומלכי צדק מלך שלם הוציא לחם ויין והוא כהן לאל עליון   
[[@Bible:Gen 14:19]]**19** ויברך את אברם ויאמר ברוך אברם לאל עליון קנה שמים וארץ   
[[@Bible:Gen 14:20]]**20** וברוך אל עליון אשר מגן צריך בידך ויתן לו מעשר מכל   
[[@Bible:Gen 14:21]]**21** ויאמר מלך סדם אל אברם תנה לי הנפש והרכוש קח לך   
[[@Bible:Gen 14:22]]**22** ויאמר אברם אל מלך סדם הרמתי את ידי אל האלהים אל עליון קנה שמים וארץ   
[[@Bible:Gen 14:23]]**23** אם מחוט ועד שרוך נעל אם אקח מכל אשר לך ולא תאמר אני העשרתי את אברם   
[[@Bible:Gen 14:24]]**24** בלעדי רק אשר אכלו הנערים וחלק האנשים אשר הלכו אתי ענרם אשכל וממרא הם יקחו חלקם

**Chapitre 15**

[[@Bible:Gen 15:1]]**1** אחר הדברים האלה היה דבר יהוה אל אברם במחזה לאמר אל תירא אברם אנכי מגן לך שכרך ארבה מאד   
[[@Bible:Gen 15:2]]**2** ויאמר אברם אדני יהוה מה תתן לי ואנכי הלך עררי ובן משק ביתי הוא דמשק אליעזר   
[[@Bible:Gen 15:3]]**3** ויאמר אברם הן לי לא נתתה זרע והנה בן ביתי יירש אתי   
[[@Bible:Gen 15:4]]**4** והנה דבר יהוה אליו לאמר לא יירשך זה כי אם אשר יצא ממעיך הוא יירשך   
[[@Bible:Gen 15:5]]**5** ויוצא אתו החוצה ויאמר הבט נא השמים וספר הכוכבים אם תוכל לספר אתם ויאמר לו כה יהיה זרעך   
[[@Bible:Gen 15:6]]**6** והאמן ביהוה ויחשבה לו צדקה   
[[@Bible:Gen 15:7]]**7** ויאמר אליו אני יהוה אשר הוצאתיך מאור כשדים לתת לך את הארץ הזאת לרשתה   
[[@Bible:Gen 15:8]]**8** ויאמר אדני יהוה במה אדע כי אירשנה   
[[@Bible:Gen 15:9]]**9** ויאמר אליו קח לי עגלה משלשת ועז משלשת ואיל משלש ותר וגוזל   
[[@Bible:Gen 15:10]]**10** ויקח לו את כל אלה ויבתר אתם בתור ויתן איש את בתרו לקראת רעהו ואת הצפרים לא בתר   
[[@Bible:Gen 15:11]]**11** וירד העיט על הפגרים וישב אתם אברם   
[[@Bible:Gen 15:12]]**12** ויהי השמש לבוא ותרדמה נפלה על אברם והנה אימה חשכה גדלה נפלת עליו   
[[@Bible:Gen 15:13]]**13** ויאמר לאברם ידע תדע כי גר יהיה זרעך בארץ לא להם ועבדום וענו אתם ארבע מאות שנה   
[[@Bible:Gen 15:14]]**14** וגם את הגוי אשר יעבדו דן אנכי ואחרי כן יצאו ברכוש גדול   
[[@Bible:Gen 15:15]]**15** ואתה תבוא אל אבתיך בשלום תקבר בשיבה טובה   
[[@Bible:Gen 15:16]]**16** ודור הרביעי ישוב הנה כי לא שלם עון האמרי עד הנה   
[[@Bible:Gen 15:17]]**17** ויהי השמש בא ועלטה היה והנה תנור עשן ולפיד אש אשר עבר בין הגזרים האלה   
[[@Bible:Gen 15:18]]**18** ביום ההוא כרת יהוה את אברם ברית לאמר לזרעך נתתי את הארץ הזאת מנהר מצרים עד הנהר הגדול נהר פרת   
[[@Bible:Gen 15:19]]**19** את הקיני ואת הקנזי ואת הקדמוני   
[[@Bible:Gen 15:20]]**20** ואת החתי ואת הפרזי ואת הרפאים   
[[@Bible:Gen 15:21]]**21** ואת האמרי ואת הכנעני ואת הגרגשי ואת החוי ואת היבוסי

**Chapitre 16**

[[@Bible:Gen 16:1]]**1** ושרי אשת אברם לא ילדה לו ולה שפחה מצרית ושמה הגר   
[[@Bible:Gen 16:2]]**2** ותאמר שרי אל אברם הנה נא עצרני יהוה מלדת בא נא אל שפחתי אולי אבנה ממנה וישמע אברם לקול שרי   
[[@Bible:Gen 16:3]]**3** ותקח שרי אשת אברם את הגר המצרית שפחתה מקץ עשר שנים לשבת אברם בארץ כנען ותתן אתה לאברם אישה לו לאשה   
[[@Bible:Gen 16:4]]**4** ויבא אל הגר ותהר ותרא כי הרתה ותקל גברתה בעיניה   
[[@Bible:Gen 16:5]]**5** ותאמר שרי אל אברם חמסי עליך אנכי נתתי שפחתי בחיקך ותרא כי הרתה ואקל בעיניה ישפט יהוה ביני ובינך   
[[@Bible:Gen 16:6]]**6** ויאמר אברם אל שרי הנה שפחתיך בידך עשי לה הטוב בעיניך ותענה שרי ותברח מפניה   
[[@Bible:Gen 16:7]]**7** וימצאה מלאך יהוה על עין המים במדבר על העין בדרך שור   
[[@Bible:Gen 16:8]]**8** ויאמר הגר שפחת שרי אי מזה באתי ואנה תלכי ותאמר מפני שרי גברתי אנכי ברחת   
[[@Bible:Gen 16:9]]**9** ויאמר לה מלאך יהוה שובי אל גברתיך והתעני תחת ידה   
[[@Bible:Gen 16:10]]**10** ויאמר לה מלאך יהוה הרבה ארבה את זרעך ולא יספר מרב   
[[@Bible:Gen 16:11]]**11** ויאמר לה מלאך יהוה הנך הרה וילדתי בן וקראתי את שמו ישמעאל כי שמע יהוה אל עניך   
[[@Bible:Gen 16:12]]**12** והוא יהיה פרה אדם ידו בכל ויד כל בו ועל פני כל אחיו ישכן   
[[@Bible:Gen 16:13]]**13** ותקרא שם יהוה הדבר אליה אתה אל ראה כי אמרה הגם הלם ראיתי אחרי ראה   
[[@Bible:Gen 16:14]]**14** על כן קרא לבאר באר לחי ראי הנה בין קדש ובין ברד   
[[@Bible:Gen 16:15]]**15** ותלד הגר לאברם בן ויקרא אברם את שם בנו אשר ילדה הגר ישמעאל   
[[@Bible:Gen 16:16]]**16** ואברם בן שמנים שנה ושש שנים בלדת הגר את ישמעאל לאברם

**Chapitre 17**

[[@Bible:Gen 17:1]]**1** ויהי אברם בן תשעים ותשע שנים וירא יהוה אל אברם ויאמר אליו אני אל שדי התהלך לפני והוי תמים   
[[@Bible:Gen 17:2]]**2** ואתנה בריתי ביני ובינך וארבה אתך במאד מאד   
[[@Bible:Gen 17:3]]**3** ויפל אברם על פניו וידבר אתו אלהים לאמר   
[[@Bible:Gen 17:4]]**4** אני הנה בריתי אתך והיית לאב המון גוים   
[[@Bible:Gen 17:5]]**5** ולא יקרא עוד שמך אברם והיה שמך אברהם כי אב המון גוים נתתיך   
[[@Bible:Gen 17:6]]**6** והפריתי אתך במאד מאד ונתתיך לגוים ומלכים ממך יצאו   
[[@Bible:Gen 17:7]]**7** והקמתי את בריתי ביני ובינך ובין זרעך אחריך לדרתם לברית עולם להיות לך לאלהים ולזרעך אחריך   
[[@Bible:Gen 17:8]]**8** ונתתי לך ולזרעך אחריך את ארץ מגריך את כל ארץ כנען לאחזת עולם והייתי להם לאלהים   
[[@Bible:Gen 17:9]]**9** ויאמר אלהים אל אברהם ואתה את בריתי תשמר אתה וזרעך אחריך לדרתם   
[[@Bible:Gen 17:10]]**10** זאת בריתי אשר תשמרו ביני ובינכם ובין זרעך אחריך המול לכם כל זכר   
[[@Bible:Gen 17:11]]**11** ונמלתם את בשר ערלתכם והיתה לאות ברית ביני ובינכם   
[[@Bible:Gen 17:12]]**12** ובן שמנת ימים ימול לכם כל זכר לדרתיכם יליד בית ומקנת כסף מכל בן נכר אשר לא מזרעך הוא   
[[@Bible:Gen 17:13]]**13** המול ימול ילידי ביתך ומקנת כספך והיתה בריתי בבשרכם לברית עולם   
[[@Bible:Gen 17:14]]**14** וערל זכר אשר לא ימול את בשר ערלתו ביום השמיני ונכרתה הנפש ההיא מעמיה את בריתי הפר   
[[@Bible:Gen 17:15]]**15** ויאמר אלהים אל אברהם שרי אשתך לא תקרא את שמה שרי כי שרה שמה   
[[@Bible:Gen 17:16]]**16** וברכתי אתה וגם נתתי ממנה לך בן וברכתיו והיתה לגוים ומלכי עמים ממנה יהיו   
[[@Bible:Gen 17:17]]**17** ויפל אברהם על פניו ויצחק ויאמר בלבו הלבן מאת שנה יוליד ואם שרה הבת תשעים שנה תלד   
[[@Bible:Gen 17:18]]**18** ויאמר אברהם אל האלהים לוי ישמעאל יחיה לפניך   
[[@Bible:Gen 17:19]]**19** ויאמר אלהים אבל הנה שרה אשתך ילדת לך בן וקראת את שמו יצחק והקמתי את בריתי אתו לברית עולם ולזרעו אחריו   
[[@Bible:Gen 17:20]]**20** ולישמעאל שמעתיך הנה ברכתי אתו והפריתי אתו והרביתי אתו במאד מאד שנים עשר נשיאים יוליד ונתתיו לגוי גדול   
[[@Bible:Gen 17:21]]**21** ואת בריתי אקים את יצחק אשר תלד לך שרה למועד הזה בשנה האחרת   
[[@Bible:Gen 17:22]]**22** ויכל לדבר אתו ויעל אלהים מעל אברהם   
[[@Bible:Gen 17:23]]**23** ויקח אברהם את ישמעאל בנו ואת כל ילידי ביתו ואת כל מקנת כספו כל זכר באנשי בית אברהם וימל את בשר ערלתם בעצם היום הזה כאשר דבר אתו אלהים   
[[@Bible:Gen 17:24]]**24** ואברהם בן תשעים ותשע שנים בהמלו את בשר ערלתו   
[[@Bible:Gen 17:25]]**25** וישמעאל בנו בן שלש עשרה שנה בהמלו את בשר ערלתו   
[[@Bible:Gen 17:26]]**26** בעצם היום הזה נמל אברהם וישמעאל בנו   
[[@Bible:Gen 17:27]]**27** וכל אנשי ביתו יליד בית ומקנת כסף מאת בן נכר נמלו אתו

**Chapitre 18**

[[@Bible:Gen 18:1]]**1** וירא אליו יהוה באלוני ממרא והוא ישב פתח האהל כחם היום   
[[@Bible:Gen 18:2]]**2** וישא עיניו וירא והנה שלשה אנשים נצבים עליו וירא וירץ לקראתם מפתח האהל וישתחוי ארצה   
[[@Bible:Gen 18:3]]**3** ויאמר אדני אם נא מצאתי חן בעיניכם אל נא תעברו מעל עבדכם   
[[@Bible:Gen 18:4]]**4** יקח נא מעט מים ורחצו רגליכם והשעינו תחת העץ   
[[@Bible:Gen 18:5]]**5** ואקח פת לחם וסעדו לבבכם ואחר תעברו כי על כן עברתם על עבדכם ויאמרו כן תעשה כאשר דברת   
[[@Bible:Gen 18:6]]**6** וימהר אברהם האהלה אל שרה ויאמר מהרי שלש סאים קמח סלת לושי ועשי עגות   
[[@Bible:Gen 18:7]]**7** ואל הבקר רץ אברהם ויקח בן בקר רך וטוב ויתן אל הנער וימהר לעשותו   
[[@Bible:Gen 18:8]]**8** ויקח חמאה וחלב ואת בן הבקר אשר עשה ויתן לפניהם והוא עמד עליהם תחת העץ ויאכלו   
[[@Bible:Gen 18:9]]**9** ויאמרו אליו איה שרה אשתך ויאמר הנה באהל   
[[@Bible:Gen 18:10]]**10** ויאמר שוב אשוב אליך כעת חיה והנה בן לשרה אשתך ושרה שמעת פתח האהל והיא אחריו   
[[@Bible:Gen 18:11]]**11** ואברהם ושרה זקנים באים בימים חדל להיות לשרה ארח כנשים   
[[@Bible:Gen 18:12]]**12** ותצחק שרה בקרבה לאמר אחרי בלתי היתה לי עדנה ואדני זקן   
[[@Bible:Gen 18:13]]**13** ויאמר יהוה אל אברהם למה זה צחקה שרה לאמר האף אמנם אלד ואני זקנתי   
[[@Bible:Gen 18:14]]**14** היפלא מיהוה דבר למועד אשוב אליך כעת חיה ולשרה בן   
[[@Bible:Gen 18:15]]**15** ותכחש שרה לאמר לא צחקתי כי יראה ויאמר לה כי צחקתי   
[[@Bible:Gen 18:16]]**16** ויקמו משם האנשים וישקפו על פני סדם ואברהם הלך עמם לשלחם   
[[@Bible:Gen 18:17]]**17** ויהוה אמר המכסה אני מאברהם את אשר אני עשה   
[[@Bible:Gen 18:18]]**18** ואברהם היו יהיה לגוי גדול ועצום ונברכו בו כל גויי הארץ   
[[@Bible:Gen 18:19]]**19** כי ידעתי למען אשר יצוה אברהם את בניו ואת ביתו אחריו ושמרו דרך יהוה לעשות צדקה ומשפט למען הביא יהוה על אברהם את אשר דבר עליו   
[[@Bible:Gen 18:20]]**20** ויאמר יהוה צעקת סדם ועמרה כי רבה וחטאתם כי כבדה מאד   
[[@Bible:Gen 18:21]]**21** ארדה נא ואראה הכצעקתה הבאה אלי עשו כלה ואם לא אדעה   
[[@Bible:Gen 18:22]]**22** ויפנו משם האנשים וילכו סדמה ואברהם עודנו עמד לפני יהוה   
[[@Bible:Gen 18:23]]**23** ויגש אברהם ויאמר האף תספה צדיק עם רשע   
[[@Bible:Gen 18:24]]**24** אולי יש חמשים צדיקם בתוך העיר האף תספה ולא תשא למקום למען חמשים הצדקים אשר בקרבה   
[[@Bible:Gen 18:25]]**25** חלילה לך מעשת כדבר הזה להמית צדיק עם רשע והיה כצדיק כרשע חלילה לך השפט כל הארץ לא יעשה משפט   
[[@Bible:Gen 18:26]]**26** ויאמר יהוה אם אמצא בסדם חמשים צדיקם בתוך העיר ונשאתי לכל המקום בעבורם   
[[@Bible:Gen 18:27]]**27** ויען אברהם ויאמר הנה נא הואלתי לדבר אל אדני ואנכי עפר ואפר   
[[@Bible:Gen 18:28]]**28** אולי יחסרון חמשים הצדיקם חמשה התשחית בחמשה את כל העיר ויאמר לא אשחית אם אמצא שם ארבעים וחמשה   
[[@Bible:Gen 18:29]]**29** ויסף עוד לדבר אליו ויאמר אליו אולי ימצאון שם ארבעים ויאמר לא אשחית בעבור הארבעים   
[[@Bible:Gen 18:30]]**30** ויאמר אל נא יחר לאדני ואדברה אולי ימצאון שם שלשים ויאמר לא אשחית אם אמצא שם שלשים   
[[@Bible:Gen 18:31]]**31** ויאמר הנה נא הואלתי לדבר אל אדני אולי ימצאון שם עשרים ויאמר לא אשחית בעבור העשרים   
[[@Bible:Gen 18:32]]**32** ויאמר אל נא יחר לאדני ואדברה אך הפעם אולי ימצאון שם עשרה ויאמר לא אשחית בעבור העשרה   
[[@Bible:Gen 18:33]]**33** וילך יהוה כאשר כלה לדבר אל אברהם ואברהם שב למקומו

**Chapitre 19**

[[@Bible:Gen 19:1]]**1** ויבאו שני המלאכים סדמה בערב ולוט ישב בשער סדם וירא לוט ויקם לקראתם וישתחוי אפים ארצה   
[[@Bible:Gen 19:2]]**2** ויאמר הנה נא אדני סורו נא אל בית עבדכם ולינו ורחצו רגליכם והשכמתם והלכתם לדרככם ויאמרו לא כי ברחב נלין   
[[@Bible:Gen 19:3]]**3** ויפצר בם מאד ויסרו אליו ויבאו אל ביתו ויעש להם משתה ומצות אפה ויאכלו   
[[@Bible:Gen 19:4]]**4** טרם ישכבו ואנשי העיר אנשי סדם נסבו על הבית מנער ועד זקן כל העם מקצה   
[[@Bible:Gen 19:5]]**5** ויקראו אל לוט ויאמרו אליו איה האנשים אשר באו אליך הלילה הוצאם אלינו ונדע אתם   
[[@Bible:Gen 19:6]]**6** ויצא אליהם לוט הפתח והדלת סגרו אחריו   
[[@Bible:Gen 19:7]]**7** ויאמר אל נא אחי תריעו   
[[@Bible:Gen 19:8]]**8** הנה נא לי שתי בנות אשר לא ידעו איש אוציא נא אתהן אליכם ועשו להן כטוב בעיניכם רק לאנשים האלה אל תעשו דבר כי על כן באו בצל קורתי   
[[@Bible:Gen 19:9]]**9** ויאמרו גשה הלאה ויאמרו האחד בא לגור וישפט גם שפט עתה נריע לך מהם ויפצרו באיש בלוט מאד ויגשו לשבר הדלת   
[[@Bible:Gen 19:10]]**10** וישלחו האנשים את ידם ויביאו את לוט אליהם הביתה ואת הדלת סגרו   
[[@Bible:Gen 19:11]]**11** ואת האנשים אשר פתח הבית הכו בסנורים מקטן ועד גדול וילאו למצא הפתח   
[[@Bible:Gen 19:12]]**12** ויאמרו המלאכים אל לוט עוד מי לך פה חתן בניך ובנתיך וכל אשר לך בעיר הוציא מן המקום הזה   
[[@Bible:Gen 19:13]]**13** כי משחתים אנחנו את המקום הזה כי גדלה צעקתם את פני יהוה וישלחנו יהוה להשחיתה   
[[@Bible:Gen 19:14]]**14** ויצא לוט וידבר אל חתניו לקחי בנתיו ויאמר קומו צאו מן המקום הזה כי משחית יהוה את העיר ויהי כמצחק בעיני חתניו   
[[@Bible:Gen 19:15]]**15** וכמו השחר עלה ויאיצו המלאכים בלוט לאמר קום קח את אשתך ואת שתי בנתיך הנמצאות פן תספה בעון העיר   
[[@Bible:Gen 19:16]]**16** ויתמהמה ויחזקו האנשים בידו וביד אשתו וביד שתי בנתיו בחמלת יהוה עליו ויוצאהו וינחהו מחוץ לעיר   
[[@Bible:Gen 19:17]]**17** ויהי כהוציאם אתם החוצה ויאמר המלט על נפשך אל תביט אחריך ואל תעמד בכל הככר ההרה המלט פן תספה   
[[@Bible:Gen 19:18]]**18** ויאמר לוט אליהם אל נא אדני   
[[@Bible:Gen 19:19]]**19** הנה נא מצא עבדך חן בעיניך ותגדל חסדך אשר עשית עמדי להחיות את נפשי ואנכי לא אוכל להמלט ההרה פן תדבקני הרעה ומתי   
[[@Bible:Gen 19:20]]**20** הנה נא העיר הזאת קרובה לנוס שמה והיא מצער אמלט נא שמה הלוא מצער הוא ותחי נפשי   
[[@Bible:Gen 19:21]]**21** ויאמר אליו הנה נשאתי פניך גם לדבר הזה לבלתי הפכי את העיר אשר דברת   
[[@Bible:Gen 19:22]]**22** מהר המלט שמה כי לא אוכל לעשות דבר עד באך שמה על כן קרא שם העיר צער   
[[@Bible:Gen 19:23]]**23** השמש יצא על הארץ ולוט בא צערה   
[[@Bible:Gen 19:24]]**24** ויהוה המטיר על סדם ועל עמרה גפרית ואש מאת יהוה מן השמים   
[[@Bible:Gen 19:25]]**25** ויהפך את הערים האלה ואת כל הככר ואת כל ישבי הערים וצמח האדמה   
[[@Bible:Gen 19:26]]**26** ותבט אשתו מאחריו ותהי נצב מלח   
[[@Bible:Gen 19:27]]**27** וישכם אברהם בבקר אל המקום אשר עמד שם את פני יהוה   
[[@Bible:Gen 19:28]]**28** וישקף על פני סדם ועמרה ועל פני כל הארץ הככר וירא והנה עלה קיטור הארץ כקיטור הכבשן   
[[@Bible:Gen 19:29]]**29** ויהי בהשחית אלהים את ערי הככר ויזכר אלהים את אברהם וישלח את לוט מתוך האפכה בהפכו את הערים אשר ישב בהן לוט   
[[@Bible:Gen 19:30]]**30** ויעל לוט מצער וישב בהר ושתי בנתיו עמו כי ירא לשבת בצער וישב במערה הוא ושתי בנתיו עמו   
[[@Bible:Gen 19:31]]**31** ותאמר הבכירה אל הצעירה אבינו זקן ואיש אין בארץ לבוא עלינו כדרך כל הארץ   
[[@Bible:Gen 19:32]]**32** לכי נשקה את אבינו יין ונשכבה עמו ונחיה מאבינו זרע   
[[@Bible:Gen 19:33]]**33** ותשקינה את אביהן יין בלילה ההוא ותבא הבכירה ותשכב את אביה ולא ידע בשכבה ובקומה   
[[@Bible:Gen 19:34]]**34** ויהי ממחרת ותאמר הבכירה אל הצעירה הנה שכבתי אמש את אבי נשקנו יין גם הלילה ובאי שכבי עמו ונחיה מאבינו זרע   
[[@Bible:Gen 19:35]]**35** ותשקינה גם בלילה ההוא את אביהן יין ותקם הצעירה ותשכב עמו ולא ידע בשכבה ובקומה   
[[@Bible:Gen 19:36]]**36** ותהרנה שתי בנות לוט מאביהן   
[[@Bible:Gen 19:37]]**37** ותלד הבכירה בן ותקרא את שמו מואב הוא אבי מואב עד היום   
[[@Bible:Gen 19:38]]**38** והצעירה גם היא ילדה בן ותקרא את שמו בן עמי הוא אבי בני עמון עד היום

**Chapitre 20**

[[@Bible:Gen 20:1]]**1** ויסע משם אברהם ארץ הנגב וישב בין קדש ובין שור ויגר בגרר   
[[@Bible:Gen 20:2]]**2** ויאמר אברהם אל שרה אשתו אחתי היא וישלח אבימלך מלך גרר ויקח את שרה   
[[@Bible:Gen 20:3]]**3** ויבא אלהים אל אבימלך בחלום הלילה ויאמר לו הנך מת על אדות האשה אשר לקחת והיא בעילת בעל   
[[@Bible:Gen 20:4]]**4** ואבימלך לא קרב אליה ויאמר אדני הגוי גם צדיק תהרג   
[[@Bible:Gen 20:5]]**5** הלוא הוא אמר לי אחתי היא והיא גם אמרה אחי הוא בתם לבבי ובנקיון כפי עשיתי זאת   
[[@Bible:Gen 20:6]]**6** ויאמר אליו האלהים בחלום גם אנכי ידעתי כי בתם לבבך עשית זאת ואחשך גם אנכי אתך מחטאה לי על כן לא נתתיך לנגע אליה   
[[@Bible:Gen 20:7]]**7** ועתה השב את אשת האיש כי נביא הוא ויתפלל בעדך וחיה ואם אינך משיב דע כי מות תמות אתה וכל אשר לך   
[[@Bible:Gen 20:8]]**8** וישכם אבימלך בבקר ויקרא לכל עבדיו וידבר את כל הדברים האלה באזניהם וייראו כל האנשים מאד   
[[@Bible:Gen 20:9]]**9** ויקרא אבימלך לאברהם ויאמר לו מה עשית לנו ומה חטאתי לך כי הבאת עלי ועל ממלכתי חטאה גדלה מעשים אשר לא יעשון עשית עמדי   
[[@Bible:Gen 20:10]]**10** ויאמר אבימלך אל אברהם מה ראית כי עשית את הדבר הזה   
[[@Bible:Gen 20:11]]**11** ויאמר אברהם כי יראתי כי אמרתי רק אין יראת אלהים במקום הזה והרגוני על דבר אשתי   
[[@Bible:Gen 20:12]]**12** וגם אמנם אחתי היא בת אבי אך לא בת אמי ותהי לי לאשה   
[[@Bible:Gen 20:13]]**13** ויהי כאשר התעה אתי אלהים מבית אבי ומארץ מולדתי ואמר לה זה חסדך אשר תעשין עמדי אל כל המקום אשר נבוא שמה אמרי לי אחי הוא   
[[@Bible:Gen 20:14]]**14** ויקח אבימלך אלף כסף וצאן ובקר ועבדים ושפחות ויתן לאברהם וישב לו את שרה אשתו   
[[@Bible:Gen 20:15]]**15** ויאמר אבימלך הנה ארצי לפניך בטוב בעיניך שב   
[[@Bible:Gen 20:16]]**16** ולשרה אמר הנה נתתי אלף כסף לאחיך הנה הוא לך כסות עינים לכל אשר אתך ואת הכל ונוכחת   
[[@Bible:Gen 20:17]]**17** ויתפלל אברהם אל האלהים וירפא אלהים את אבימלך ואת אשתו ואמהתיו וילדו   
[[@Bible:Gen 20:18]]**18** כי עצר עצר אלהים בעד כל רחם לבית אבימלך על דבר שרה אשת אברהם

**Chapitre 21**

[[@Bible:Gen 21:1]]**1** ויהוה פקד את שרה כאשר אמר ויעש יהוה לשרה כאשר דבר   
[[@Bible:Gen 21:2]]**2** ותהר ותלד שרה לאברהם בן לזקניו למועד אשר דבר אתו אלהים   
[[@Bible:Gen 21:3]]**3** ויקרא אברהם את שם בנו הנולד לו אשר ילדה לו שרה יצחק   
[[@Bible:Gen 21:4]]**4** וימל אברהם את יצחק בנו בן שמנת ימים כאשר צוה אתו אלהים   
[[@Bible:Gen 21:5]]**5** ואברהם בן מאת שנה בהולד לו את יצחק בנו   
[[@Bible:Gen 21:6]]**6** ותאמר שרה צחק עשה לי אלהים כל השמע יצחק לי   
[[@Bible:Gen 21:7]]**7** ותאמר מי מלל לאברהם היניקה בנים שרה כי ילדתי לו בן לזקניו   
[[@Bible:Gen 21:8]]**8** ויגדל הילד ויגמל ויעש אברהם משתה גדול ביום הגמל את יצחק בנו   
[[@Bible:Gen 21:9]]**9** ותרא שרה את בן הגר המצרית אשר ילדה לאברהם מצחק   
[[@Bible:Gen 21:10]]**10** ותאמר לאברהם גרש את האמה הזאת ואת בנה כי לא יירש בן האמה הזאת עם בני עם יצחק   
[[@Bible:Gen 21:11]]**11** וירע הדבר מאד בעיני אברהם על אודת בנו   
[[@Bible:Gen 21:12]]**12** ויאמר אלהים אל אברהם אל ירע בעיניך על הנער ועל אמתך כל אשר תאמר אליך שרה שמע בקולה כי ביצחק יקרא לך זרע   
[[@Bible:Gen 21:13]]**13** וגם את בן האמה הזאת לגוי גדול אשימנו כי זרעך הוא   
[[@Bible:Gen 21:14]]**14** וישכם אברהם בבקר ויקח לחם וחמת מים ויתן אל הגר שם על שכמה ואת הילד וישלחה ותלך ותתע במדבר באר שבע   
[[@Bible:Gen 21:15]]**15** ויכלו המים מן החמת ותשלך את הילד תחת אחד השחים   
[[@Bible:Gen 21:16]]**16** ותלך ותשב לה מנגד הרחק כמטחוי קשת כי אמרה אל אראה במות הילד ותשב מנגד ותשא את קולה ותבך   
[[@Bible:Gen 21:17]]**17** וישמע אלהים את קול הנער ויקרא מלאך אלהים אל הגר מן השמים ויאמר לה מה לך הגר אל תיראי כי שמע אלהים את קול הנער באשר הוא שם   
[[@Bible:Gen 21:18]]**18** קומי שאי את הנער והחזקי את ידך בו כי לגוי גדול אשימנו   
[[@Bible:Gen 21:19]]**19** ויפקח אלהים את עיניה ותרא באר מים ותלך ותמלא את החמת מים ותשק את הנער   
[[@Bible:Gen 21:20]]**20** ויהי אלהים את הנער ויגדל וישב במדבר ויהי רבי קשת   
[[@Bible:Gen 21:21]]**21** וישב במדבר פראן ותקח לו אמו אשה מארץ מצרים   
[[@Bible:Gen 21:22]]**22** ויהי בעת ההיא ויאמר אבימלך ופיכל שר צבאו אל אברהם לאמר אלהים עמך בכל אשר אתה עשה   
[[@Bible:Gen 21:23]]**23** ועתה השבע לי באלהים הנה אם תשקר לי ולניני ולנגדי וכחסד אשר עשיתי עמך תעשה עמדי ועם הארץ אשר גרת בה   
[[@Bible:Gen 21:24]]**24** ויאמר אברהם אנכי אשבע   
[[@Bible:Gen 21:25]]**25** ויוכיח אברהם את אבימלך על אדות באר המים אשר גזלו עבדי אבימלך   
[[@Bible:Gen 21:26]]**26** ויאמר אבימלך לא ידעתי מי עשה את הדבר הזה וגם אתה לא הגדת לי וגם אנכי לא שמעתי בלתי היום   
[[@Bible:Gen 21:27]]**27** ויקח אברהם צאן ובקר ויתן לאבימלך ויכרתו שניהם ברית   
[[@Bible:Gen 21:28]]**28** ויצב אברהם שבע כבשות צאן לבדהן   
[[@Bible:Gen 21:29]]**29** ויאמר אבימלך אל אברהם מה הנה שבע הכבשות האלה אשר הצבת לבדהן   
[[@Bible:Gen 21:30]]**30** ויאמר אברהם כי את שבע הכבשות תקח מידי בעבור תהיה לי לעדה כי חפרתי את הבאר הזאת   
[[@Bible:Gen 21:31]]**31** על כן קרא למקום ההוא באר שבע כי שם נשבעו שניהם   
[[@Bible:Gen 21:32]]**32** ויכרתו ברית בבאר שבע ויקם אבימלך ופיכל שר צבאו וישבו אל ארץ פלשתים   
[[@Bible:Gen 21:33]]**33** ויטע אברהם אשל בבאר שבע ויקרא שם בשם יהוה אל עולם   
[[@Bible:Gen 21:34]]**34** ויגר אברהם בארץ פלשתים ימים רבים

**Chapitre 22**

[[@Bible:Gen 22:1]]**1** ויהי אחר הדברים האלה והאלהים נסה את אברהם ויאמר אליו אברהם ויאמר הנני   
[[@Bible:Gen 22:2]]**2** ויאמר קח נא את בנך את יחידך אשר אהבת את יצחק ולך לך אל ארץ המוראה והעלהו שם עלה על אחד ההרים אשר אמר אליך   
[[@Bible:Gen 22:3]]**3** וישכם אברהם בבקר ויחבש את חמרו ויקח את שני נעריו אתו ואת יצחק בנו ויבקע עצי העלה ויקם וילך אל המקום אשר אמר לו האלהים   
[[@Bible:Gen 22:4]]**4** ביום השלישי וישא אברהם את עיניו וירא את המקום מרחק   
[[@Bible:Gen 22:5]]**5** ויאמר אברהם אל נעריו שבו לכם פה עם החמור ואני והנער נלכה עד כה ונשתחוי ונשוב אליכם   
[[@Bible:Gen 22:6]]**6** ויקח אברהם את עצי העלה וישם על יצחק בנו ויקח בידו את האש ואת המאכלת וילכו שניהם יחדו   
[[@Bible:Gen 22:7]]**7** ויאמר יצחק אל אברהם אביו ויאמר אבי ויאמר הנני בני ויאמר הנה האש והעצים ואיה השה לעלה   
[[@Bible:Gen 22:8]]**8** ויאמר אברהם אלהים יראה לו שה לעלה בני וילכו שניהם יחדו   
[[@Bible:Gen 22:9]]**9** ויבאו אל המקום אשר אמר לו האלהים ויבן שם אברהם את המזבח ויערך את העצים ויעקד את יצחק בנו וישם אתו על המזבח ממעל לעצים   
[[@Bible:Gen 22:10]]**10** וישלח אברהם את ידו ויקח את המאכלת לשחט את בנו   
[[@Bible:Gen 22:11]]**11** ויקרא אליו מלאך יהוה מן השמים ויאמר אברהם אברהם ויאמר הנני   
[[@Bible:Gen 22:12]]**12** ויאמר אל תשלח ידך על הנער ואל תעשה לו מאומה כי עתה ידעתי כי ירא אלהים אתה ולא חשכת את בנך את יחידך ממני   
[[@Bible:Gen 22:13]]**13** וישא אברהם את עיניו וירא והנה איל אחר נאחז בסבך בקרניו וילך אברהם ויקח את האיל ויעלהו עלה תחת בנו   
[[@Bible:Gen 22:14]]**14** ויקרא אברהם את שם המקום ההוא יהוה יראה אשר יאמר היום בהר יהוה יראה   
[[@Bible:Gen 22:15]]**15** ויקרא מלאך יהוה אל אברהם שנית מן השמים   
[[@Bible:Gen 22:16]]**16** ויאמר בי נשבעתי נאם יהוה כי יען אשר עשית את הדבר הזה ולא חשכת את בנך את יחידך ממני   
[[@Bible:Gen 22:17]]**17** כי ברוך אברכך והרבה ארבה את זרעך ככוכבי השמים וכחול אשר על שפת הים ויירש זרעך את שער איביו   
[[@Bible:Gen 22:18]]**18** והתברכו בזרעך כל גוי הארץ עקב אשר שמעת בקולי   
[[@Bible:Gen 22:19]]**19** וישב אברהם אל נעריו ויקמו וילכו יחדו אל באר שבע וישב אברהם בבאר שבע   
[[@Bible:Gen 22:20]]**20** ויהי אחר הדברים האלה ויגד לאברהם לאמר הנה ילדה מלכה גם היא בנים לנחור אחיך   
[[@Bible:Gen 22:21]]**21** את עוץ בכרו ואת בוז אחיו ואת קמואל אבי ארם   
[[@Bible:Gen 22:22]]**22** ואת כשד ואת חזו ואת פילדש ואת ידלף ואת בתואל   
[[@Bible:Gen 22:23]]**23** ובתואל הוליד את רבקה שמנה אלה ילדה מלכה לנחור אחי אברהם   
[[@Bible:Gen 22:24]]**24** ופילגשו ושמה רומה ותלד גם היא את טבח ואת גחם ואת תחש ואת מעכה

**Chapitre 23**

[[@Bible:Gen 23:1]]**1** ויהיו חיי שרה מאת שנה ועשרים שנה ושבע שנים שני חיי שרה   
[[@Bible:Gen 23:2]]**2** ותמת שרה בקרית הארבע אל עמק היא חברון בארץ כנען ויבא אברהם לספד לשרה ולבכותה   
[[@Bible:Gen 23:3]]**3** ויקם אברהם מעל פני מתו וידבר אל בני חת לאמר   
[[@Bible:Gen 23:4]]**4** גר ותושב אנכי עמכם תנו לי אחזת קבר עמכם ואקברה את מתי מלפני   
[[@Bible:Gen 23:5]]**5** ויענו בני חת את אברהם לאמר לא   
[[@Bible:Gen 23:6]]**6** שמענו אדני נשיא אלהים אתה בתוכנו במבחר קברינו קבר את מתך איש ממנו את קברו לא יכלה ממך מקבר מתך   
[[@Bible:Gen 23:7]]**7** ויקם אברהם וישתחוי לעם הארץ לבני חת   
[[@Bible:Gen 23:8]]**8** וידבר אתם לאמר אם יש את נפשכם לקבר את מתי מלפני שמעוני ופגעו לי בעפרון בן צהר החתי   
[[@Bible:Gen 23:9]]**9** ויתן לי את מערת המכפלה אשר לו אשר בקצה שדהו בכסף מלא יתננה לי בתוככם לאחזת קבר   
[[@Bible:Gen 23:10]]**10** ועפרון ישב בתוך בני חת ויען עפרון החתי את אברהם באזני בני חת לכל באי שער עירו לאמר   
[[@Bible:Gen 23:11]]**11** לא אדני שמעני השדה נתתי לך והמערה אשר בו לך נתתיה לעיני בני עמי נתתיה לך קבר מתך   
[[@Bible:Gen 23:12]]**12** וישתחוי אברהם לפני עם הארץ   
[[@Bible:Gen 23:13]]**13** וידבר אל עפרון באזני עם הארץ לאמר אך אם אתה לי שמעני נתתי כסף השדה קח ממני ואקברה את מתי שם   
[[@Bible:Gen 23:14]]**14** ויען עפרון את אברהם לאמר לא   
[[@Bible:Gen 23:15]]**15** אדני שמעני ארץ ארבע מאות שקל כסף ביני ובינך מה הוא ואת מתך קבר   
[[@Bible:Gen 23:16]]**16** וישמע אברהם אל עפרון וישקל אברהם לעפרן את הכסף אשר דבר באזני בני חת ארבע מאות שקל כסף עבר לסחר   
[[@Bible:Gen 23:17]]**17** ויקם שדה עפרון אשר במכפלה אשר על פני ממרא השדה והמערה אשר בו וכל העץ אשר בשדה אשר בכל גבולו סביב   
[[@Bible:Gen 23:18]]**18** לאברהם למקנה לעיני בני חת בכל באי שער עירו   
[[@Bible:Gen 23:19]]**19** ואחרי כן קבר אברהם את שרה אשתו אל מערת שדה המכפלה על פני ממרא היא חברון בארץ כנען   
[[@Bible:Gen 23:20]]**20** ויקם השדה והמערה אשר בו לאברהם לאחזת קבר מאת בני חת

**Chapitre 24**

[[@Bible:Gen 24:1]]**1** ואברהם זקן בא בימים ויהוה ברך את אברהם בכל   
[[@Bible:Gen 24:2]]**2** ויאמר אברהם אל עבדו זקן ביתו המשל בכל אשר לו שים נא ידך תחת ירכי   
[[@Bible:Gen 24:3]]**3** ואשביעך ביהוה אלהי השמים ואלהי הארץ אשר לא תקח אשה לבני מבנות הכנעני אשר אנכי ישב בקרבו   
[[@Bible:Gen 24:4]]**4** כי אל ארצי ואל מולדתי תלך ולקחת אשה לבני ליצחק   
[[@Bible:Gen 24:5]]**5** ויאמר אליו העבד אולי לא תאבה האשה ללכת אחרי אל הארץ הזאת ההשב אשיב את בנך אל הארץ אשר יצאת משם   
[[@Bible:Gen 24:6]]**6** ויאמר אליו אברהם השמר לך פן תשיב את בני שמה   
[[@Bible:Gen 24:7]]**7** יהוה אלהי השמים אשר לקחני מבית אבי ומארץ מולדתי ואשר דבר לי ואשר נשבע לי לאמר לזרעך אתן את הארץ הזאת הוא ישלח מלאכו לפניך ולקחת אשה לבני משם   
[[@Bible:Gen 24:8]]**8** ואם לא תאבה האשה ללכת אחריך ונקית משבעתי זאת רק את בני לא תשיב שמה   
[[@Bible:Gen 24:9]]**9** וישם העבד את ידו תחת ירך אברהם אדניו וישבע לו על הדבר הזה   
[[@Bible:Gen 24:10]]**10** ויקח העבד עשרה גמלים מגמלי אדניו וילך וכל טוב אדניו בידו ויקם וילך אל ארם נהרים אל עיר נחור   
[[@Bible:Gen 24:11]]**11** ויברך הגמלים מחוץ לעיר על באר המים לעת ערב לעת צאת השאבות   
[[@Bible:Gen 24:12]]**12** ויאמר יהוה אלהי אדני אברהם הקרא נא לפני היום ועשה חסד עם אדני אברהם   
[[@Bible:Gen 24:13]]**13** הנה אנכי נצב על עין המים ובנות אנשי העיר יצאת לשאב מים   
[[@Bible:Gen 24:14]]**14** והיה הנערה אשר אמר אליה הטי נא כדך ואשתה ואמרה שתה וגם גמליך אשקה אתה הוכחת לעבדך ליצחק ובה אדע כי עשית חסד עם אדני אברהם   
[[@Bible:Gen 24:15]]**15** ויהי הוא טרם כלה לדבר אל לבו והנה רבקה יצאת אשר ילדה לבתואל בן מלכה אשת נחור אחי אברהם וכדה על שכמה   
[[@Bible:Gen 24:16]]**16** והנערה טובת מראה מאד בתולה ואיש לא ידעה ותרד העין ותמלא כדה ותעל   
[[@Bible:Gen 24:17]]**17** וירץ העבד לקראתה ויאמר הגמיני נא מעט מים מכדך   
[[@Bible:Gen 24:18]]**18** ותאמר שתה אדני ותמהר ותורד כדה על ידה ותשקהו   
[[@Bible:Gen 24:19]]**19** ותכל להשקתו ותאמר גם לגמליך אשאב עד אם כלו לשתות   
[[@Bible:Gen 24:20]]**20** ותמהר ותורד כדה על השקות ותרץ עוד אל הבאר לשאב ותשאב לכל גמליו   
[[@Bible:Gen 24:21]]**21** והאיש משתה לה ומחריש לדעת ההצליח יהוה דרכו אם לא   
[[@Bible:Gen 24:22]]**22** ויהי כאשר כלו הגמלים לשתות ויקח האיש נזם זהב בקע משקלו וישם על אפה ושני צמידים על ידיה עשרה זהב משקלם   
[[@Bible:Gen 24:23]]**23** ויאמר בת מי אתי הגידי נא לי היש בבית אביך מקום לנו ללין   
[[@Bible:Gen 24:24]]**24** ותאמר אליו בת בתואל אנכי בן מלכה אשר ילדה לנחור   
[[@Bible:Gen 24:25]]**25** ותאמר אליו גם תבן גם מספה רב עמנו וגם מקום ללין   
[[@Bible:Gen 24:26]]**26** ויקד האיש וישתחוי ליהוה   
[[@Bible:Gen 24:27]]**27** ויאמר ברוך יהוה אלהי אדני אברהם אשר לא עזב חסדו ואמתו מעם אדני אברהם אנכי בדרך נחני יהוה בית אחי אדני   
[[@Bible:Gen 24:28]]**28** ותרץ הנערה ותגד לבית אמה כדברים האלה   
[[@Bible:Gen 24:29]]**29** ולרבקה אח ושמו לבן וירץ לבן אל האיש החוצה אל העין   
[[@Bible:Gen 24:30]]**30** ויהי כראותו את הנזם ואת הצמדים על ידי אחתו וכשמעו את דברי רבקה אחתו לאמר כה דבר אלי האיש ויבא אל האיש והנה עמד על הגמלים על העין   
[[@Bible:Gen 24:31]]**31** ויאמר בא ברוך יהוה למה תעמד בחוץ ואנכי פניתי הבית ומקום לגמלים   
[[@Bible:Gen 24:32]]**32** ויבא האיש הביתה ויפתח הגמלים ויתן תבן ומספה לגמלים ומים לרחץ רגליו ורגלי האנשים אשר אתו   
[[@Bible:Gen 24:33]]**33** ויושם לפניו לאכל ויאמר לא אכל עד אם דברתי דברי ויאמרו דבר   
[[@Bible:Gen 24:34]]**34** ויאמר עבד אברהם אנכי   
[[@Bible:Gen 24:35]]**35** ויהוה ברך את אדני מאד ויגדל ויתן לו צאן ובקר וכסף וזהב ועבדים ושפחות וגמלים וחמרים   
[[@Bible:Gen 24:36]]**36** ותלד שרה אשת אדני בן לאדני אחרי זקנתו ויתן לו את כל אשר לו   
[[@Bible:Gen 24:37]]**37** וישבעני אדני לאמר לא תקח אשה לבני מבנות הכנעני אשר אנכי ישב בארצו כי   
[[@Bible:Gen 24:38]]**38** אם אל בית אבי תלך ואל משפחתי ולקחת אשה לבני   
[[@Bible:Gen 24:39]]**39** ואמר אל אדני אולי לא תלך האשה אחרי   
[[@Bible:Gen 24:40]]**40** ויאמר אלי יהוה אשר התהלכתי לפניו ישלח מלאכו אתך והצליח דרכך ולקחת אשה לבני ממשפחתי ומבית אבי   
[[@Bible:Gen 24:41]]**41** אז תנקה מאלתי כי תבוא אל משפחתי ואם לא יתנו לך והיית נקיא מאלתי   
[[@Bible:Gen 24:42]]**42** ואבא היום אל העין ואמר יהוה אלהי אדני אברהם אם ישך נא מצליח דרכי אשר אני הלך עליה   
[[@Bible:Gen 24:43]]**43** הנה אנכי נצב על עין המים והיה העלמה היצאת לשאב ואמרתי אליה השקני נא מעט מים מכדך   
[[@Bible:Gen 24:44]]**44** ואמרה אלי גם אתה שתה וגם לגמליך אשאב היא האשה אשר הוכיח יהוה לבן אדני   
[[@Bible:Gen 24:45]]**45** אני טרם אכלה לדבר אל לבי והנה רבקה יצאת וכדה על שכמה ותרד העין ותשאב ואמר אליה השקני נא מעט מים מכדך   
[[@Bible:Gen 24:46]]**46** ותמהר ותורד כדה מעליה ותאמר שתה וגם גמליך אשקה ואשתה וגם הגמלים השקתה   
[[@Bible:Gen 24:47]]**47** ואשאל אתה ואמר בת מי אתי ותאמר בת בתואל בן נחור אשר ילדה לו מלכה ואשים הנזם על אפה והצמדים על ידיה   
[[@Bible:Gen 24:48]]**48** ואקד ואשתחוה ליהוה ואברך את יהוה אלהי אדני אברהם אשר הנחני בדרך אמת לקחת את בת אחי אדני לבנו   
[[@Bible:Gen 24:49]]**49** ועתה אם ישכם עשים חסד ואמת את אדני הגידו לי ואם לא הגידו לי ואפנה אל הימין או אל השמאל   
[[@Bible:Gen 24:50]]**50** ויען לבן ובתואל ויאמרו מיהוה יצא הדבר לא נוכל דבר אליך רע וטוב   
[[@Bible:Gen 24:51]]**51** הנה רבקה לפניך קח ולך ותהי אשה לבן אדניך כאשר דבר יהוה   
[[@Bible:Gen 24:52]]**52** ויהי כאשר שמע עבד אברהם את דבריהם וישתחוי ארצה ליהוה   
[[@Bible:Gen 24:53]]**53** ויוצא העבד כלי כסף וכלי זהב ובגדים ויתן לרבקה ומגדנות נתן לאחיה ולאמה   
[[@Bible:Gen 24:54]]**54** ויאכלו וישתו הוא והאנשים אשר עמו וילינו ויקמו בבקר ויאמר שלחוני לאדני   
[[@Bible:Gen 24:55]]**55** ויאמרו אחיה ואמה תשב הנערה אתנו ימים או חדש ואחר תלך   
[[@Bible:Gen 24:56]]**56** ויאמר אליהם אל תאחרו אתי ויהוה הצליח את דרכי שלחוני ואלכה אל אדני   
[[@Bible:Gen 24:57]]**57** ויאמרו נקרא לנערה ונשאל את פיה   
[[@Bible:Gen 24:58]]**58** ויקראו לרבקה ויאמרו לה התלכי עם האיש הזה ותאמר אלך   
[[@Bible:Gen 24:59]]**59** וישלחו את רבקה אחתם ואת מינקתה ואת עבד אברהם ואת אנשיו   
[[@Bible:Gen 24:60]]**60** ויברכו את רבקה ויאמרו לה אחתנו אתי הוי לאלפי רבבה ויירש זרעך את שער איביו   
[[@Bible:Gen 24:61]]**61** ותקם רבקה ונערתיה ותרכבנה על הגמלים ותלכנה אחרי האיש ויקח העבד את רבקה וילך   
[[@Bible:Gen 24:62]]**62** ויצחק בא במדבר באר לחי ראי והוא ישב בארץ הנגב   
[[@Bible:Gen 24:63]]**63** ויצא יצחק לשוח בשדה לפנות ערב וישא עיניו וירא והנה הגמלים באים   
[[@Bible:Gen 24:64]]**64** ותשא רבקה את עיניה ותרא את יצחק ותפל מעל הגמל   
[[@Bible:Gen 24:65]]**65** ותאמר אל העבד מי האיש הלז ההלך בשדה לקראתנו ויאמר העבד הוא אדני ותקח הצעיף ותתכס   
[[@Bible:Gen 24:66]]**66** ויספר העבד ליצחק את כל הדברים אשר עשה   
[[@Bible:Gen 24:67]]**67** ויבאה יצחק האהלה שרה אמו ויקח את רבקה ותהי לו לאשה ויאהבה וינחם יצחק אחרי אמו

**Chapitre 25**

[[@Bible:Gen 25:1]]**1** ויסף אברהם ויקח אשה ושמה קטורה   
[[@Bible:Gen 25:2]]**2** ותלד לו את זמרון ואת יקשן ואת מדן ואת מדין ואת ישבק ואת שוח   
[[@Bible:Gen 25:3]]**3** ויקשן ילד את שבא ואת דדן ובני דדן היו אשורם ולטשים ולאמים   
[[@Bible:Gen 25:4]]**4** ובני מדין עיפה ועפר וחנוך ואבידע ואלדעה כל אלה בני קטורה   
[[@Bible:Gen 25:5]]**5** ויתן אברהם את כל אשר לו ליצחק בנו   
[[@Bible:Gen 25:6]]**6** ולבני הפלגשים אשר לאברהם נתן אברהם מתנות וישלחם מעל יצחק בנו בעודנו חי קדמה אל ארץ קדמה   
[[@Bible:Gen 25:7]]**7** ואלה ימי שני חיי אברהם אשר חי מאת שנה ושבעים שנה וחמש שנים   
[[@Bible:Gen 25:8]]**8** ויגוע וימת אברהם בשיבה טובה זקן ושבע ימים ויאסף אל עמיו   
[[@Bible:Gen 25:9]]**9** ויקברו אתו יצחק וישמעאל בניו אל מערת המכפלה אל שדה עפרון בן צהר החתי אשר על פני ממרא   
[[@Bible:Gen 25:10]]**10** השדה אשר קנה אברהם מאת בני חת שם קבור אברהם ושרה אשתו   
[[@Bible:Gen 25:11]]**11** ויהי אחרי מות אברהם ויברך אלהים את יצחק בנו וישב יצחק עם באר לחי ראי   
[[@Bible:Gen 25:12]]**12** ואלה תולדת ישמעאל בן אברהם אשר ילדה הגר המצרית שפחת שרה לאברהם   
[[@Bible:Gen 25:13]]**13** ואלה שמות בני ישמעאל בשמותם לתולדתם בכור ישמעאל נבאות וקדר ואדבאל ומבשם   
[[@Bible:Gen 25:14]]**14** ומשמע ודומה ומשא   
[[@Bible:Gen 25:15]]**15** חדד ותימה יטור נפיש וקדמה   
[[@Bible:Gen 25:16]]**16** אלה הם בני ישמעאל ואלה שמותם בחצרותם ובטירתם שנים עשר נשיאם לאמתם   
[[@Bible:Gen 25:17]]**17** ואלה שני חיי ישמעאל מאת שנה ושלשים שנה ושבע שנים ויגוע וימת ויאסף אל עמיו   
[[@Bible:Gen 25:18]]**18** וישכנו מחוילה עד שור אשר על פני מצרים באכה אשורה על פני כל אחיו נפל   
[[@Bible:Gen 25:19]]**19** ואלה תולדת יצחק בן אברהם אברהם הוליד את יצחק   
[[@Bible:Gen 25:20]]**20** ויהי יצחק בן ארבעים שנה בקחתו את רבקה בת בתואל הארמי מפדן ארם אחות לבן הארמי לו לאשה   
[[@Bible:Gen 25:21]]**21** ויעתר יצחק ליהוה לנכח אשתו כי עקרה היא ויעתר לו יהוה ותהר רבקה אשתו   
[[@Bible:Gen 25:22]]**22** ויתרצצו הבנים בקרבה ותאמר אם כן למה זה אנכי ותלך לדרש את יהוה   
[[@Bible:Gen 25:23]]**23** ויאמר יהוה לה שני גוים בבטנך ושני לאמים ממעיך יפרדו ולאם מלאם יאמץ ורב יעבד צעיר   
[[@Bible:Gen 25:24]]**24** וימלאו ימיה ללדת והנה תאמים בבטנה   
[[@Bible:Gen 25:25]]**25** ויצא הראישון אדמני כלו כאדרת שער ויקראו שמו עשו   
[[@Bible:Gen 25:26]]**26** ואחרי כן יצא אחיו וידו אחזת בעקב עשו ויקראו שמו יעקב ויצחק בן ששים שנה בלדת אתם   
[[@Bible:Gen 25:27]]**27** ויגדלו הנערים ויהי עשו איש ידע ציד איש שדה ויעקב איש תם ישב אהלים   
[[@Bible:Gen 25:28]]**28** ויאהב יצחק את עשו כי צידו בפיו ורבקה אהבת את יעקב   
[[@Bible:Gen 25:29]]**29** ויזד יעקב נזיד ויבא עשו מן השדה והוא עיף   
[[@Bible:Gen 25:30]]**30** ויאמר עשו אל יעקב הלעטני נא מן האדם האדם הזה כי עיף אנכי על כן קרא שמו אדום   
[[@Bible:Gen 25:31]]**31** ויאמר יעקב מכרה כיום את בכרתך לי   
[[@Bible:Gen 25:32]]**32** ויאמר עשו הנה אנכי הלך למות ולמה זה לי בכרה   
[[@Bible:Gen 25:33]]**33** ויאמר יעקב השבע לי כיום וישבע לו וימכר את בכרתו ליעקב   
[[@Bible:Gen 25:34]]**34** ויעקב נתן לעשו לחם ונזיד עד שים ויאכל וישת ויקם וילך ויבז עשו את הבכרה

**Chapitre 26**

[[@Bible:Gen 26:1]]**1** ויהי רעב בארץ מלבד הרעב הראישון אשר היה בימי אברהם וילך יצחק אל אבימלך מלך פלשתים גררה   
[[@Bible:Gen 26:2]]**2** וירא אליו יהוה ויאמר אל תרד מצרימה שכן בארץ אשר אמר אליך   
[[@Bible:Gen 26:3]]**3** גור בארץ הזאת ואהיה עמך ואברכך כי לך ולזרעך אתן את כל הארצות האלה והקמתי את השבעה אשר נשבעתי לאברהם אביך   
[[@Bible:Gen 26:4]]**4** והרביתי את זרעך ככוכבי השמים ונתתי לזרעך את כל הארצות האלה והתברכו בזרעך כל גוי הארץ   
[[@Bible:Gen 26:5]]**5** עקב אשר שמע אברהם אביך בקולי וישמר משמרתי מצותי חקתי ותורתי   
[[@Bible:Gen 26:6]]**6** וישב יצחק בגרר   
[[@Bible:Gen 26:7]]**7** וישאלו אנשי המקום על אשתו ויאמר אחתי היא כי ירא לאמר אשתי היא פן יהרגוני אנשי המקום על רבקה כי טובת מראה היא   
[[@Bible:Gen 26:8]]**8** ויהי כאשר ארכו לו שם הימים וישקף אבימלך מלך פלשתים בעד החלון וירא והנה יצחק מצחק את רבקה אשתו   
[[@Bible:Gen 26:9]]**9** ויקרא אבימלך ליצחק ויאמר אך הנה אשתך היא ואיך אמרת אחתי היא ויאמר אליו יצחק כי אמרתי פן אמות עליה   
[[@Bible:Gen 26:10]]**10** ויאמר אבימלך מה זאת עשית לנו כמעט שכב אחד העם את אשתך והבאת עלינו אשם   
[[@Bible:Gen 26:11]]**11** ויצו אבימלך את כל עמו לאמר הנגע באיש הזה ובאשתו מות יומת   
[[@Bible:Gen 26:12]]**12** ויזרע יצחק בארץ ההיא וימצא בשנה ההיא מאה שערים ויברכהו יהוה   
[[@Bible:Gen 26:13]]**13** ויגדל האיש וילך הלך וגדל עד כי גדל מאד   
[[@Bible:Gen 26:14]]**14** ויהי לו מקנה צאן ומקנה בקר ועבדה רבה ויקנאו אתו פלשתים   
[[@Bible:Gen 26:15]]**15** וכל הבארות אשר חפרו עבדי אביו בימי אברהם אביו סתמום פלשתים וימלאום עפר   
[[@Bible:Gen 26:16]]**16** ויאמר אבימלך אל יצחק לך מעמנו כי עצמת ממנו מאד   
[[@Bible:Gen 26:17]]**17** וילך משם יצחק ויחן בנחל גרר וישב שם   
[[@Bible:Gen 26:18]]**18** וישב יצחק ויחפר את בארות המים אשר חפרו עבדי אברהם אביו ויסתמום פלשתים אחרי מות אברהם ויקרא להן שמות כשמות אשר קרא להן אביו   
[[@Bible:Gen 26:19]]**19** ויחפרו עבדי יצחק בנחל וימצאו שם באר מים חיים   
[[@Bible:Gen 26:20]]**20** ויריבו רעי גרר עם רעי יצחק לאמר לנו המים ויקרא שם הבאר עשק כי התעשקו עמו   
[[@Bible:Gen 26:21]]**21** ויחפרו באר אחרת ויריבו גם עליה ויקרא שמה שטנה   
[[@Bible:Gen 26:22]]**22** ויעתק משם ויחפרו באר אחרת ולא רבו עליה ויקרא שמה רחבות ויאמר כי עתה הרחיב יהוה לנו ופרינו בארץ   
[[@Bible:Gen 26:23]]**23** ויעל משם באר שבע   
[[@Bible:Gen 26:24]]**24** וירא אליו יהוה בלילה ההוא ויאמר אנכי אלהי אברהם אביך אל תירא כי אתך אנכי וברכתיך והרביתי את זרעך בעבור אברהם עבדי   
[[@Bible:Gen 26:25]]**25** ויבן שם מזבח ויקרא בשם יהוה ויט שם אהלו ויכרו שם עבדי יצחק באר   
[[@Bible:Gen 26:26]]**26** ואבימלך הלך אליו מגרר ואחזת מרעהו ופיכל שר צבאו   
[[@Bible:Gen 26:27]]**27** ויאמר אליהם יצחק מדוע באתם אלי ואתם שנאתם אתי ותשלחוני מאתכם   
[[@Bible:Gen 26:28]]**28** ויאמרו ראו ראינו כי היה יהוה עמך ונאמר תהיה נא אלה בינתנו ביננו ובינך ונכרתה ברית עמך   
[[@Bible:Gen 26:29]]**29** אם תעשה עמנו רע כאשר לא נגענוך וכאשר עשינו עמך רק טוב ונשלחך בשלום עתה אתה ברוך יהוה   
[[@Bible:Gen 26:30]]**30** ויעש להם משתה ויאכלו וישתו   
[[@Bible:Gen 26:31]]**31** וישכמו בבקר וישבעו איש לרעהו וישלחם יצחק וילכו מאתו בשלום   
[[@Bible:Gen 26:32]]**32** ויהי ביום ההוא ויבאו עבדי יצחק ויגדו לו על אדות הבאר אשר חפרו ויאמרו לו מצאנו מים   
[[@Bible:Gen 26:33]]**33** ויקרא אתה שבעה על כן שם העיר באר שבע עד היום הזה   
[[@Bible:Gen 26:34]]**34** ויהי עשו בן ארבעים שנה ויקח אשה את יהודית בת בארי החתי ואת בשמת בת אילון החוי   
[[@Bible:Gen 26:35]]**35** ותהיינה מרת רוח ליצחק ולרבקה

**Chapitre 27**

[[@Bible:Gen 27:1]]**1** ויהי כי זקן יצחק ותכהין עיניו מראות ויקרא את עשו בנו הגדול ויאמר אליו בני ויאמר אליו הנני   
[[@Bible:Gen 27:2]]**2** ויאמר הנה נא זקנתי לא ידעתי יום מותי   
[[@Bible:Gen 27:3]]**3** ועתה שא נא כליך תליתך וקשתך וצא השדה וצוד לי ציד   
[[@Bible:Gen 27:4]]**4** ועשה לי מטעמים כאשר אהבתי והבאת לי ואכל בעבור תברכך נפשי בטרם אמות   
[[@Bible:Gen 27:5]]**5** ורבקה שמעת בדבר יצחק אל עשו בנו וילך עשו השדה לצוד ציד להביא   
[[@Bible:Gen 27:6]]**6** ורבקה אמרה אל יעקב בנה לאמר הנה שמעתי את אביך מדבר אל עשו אחיך לאמר   
[[@Bible:Gen 27:7]]**7** הבא לי ציד ועשה לי מטעמים ואכלה ואברכך לפני יהוה לפני מותי   
[[@Bible:Gen 27:8]]**8** ועתה בני שמע בקולי לאשר אני מצוה אתך   
[[@Bible:Gen 27:9]]**9** לך נא אל הצאן וקח לי משם שני גדיי עזים טובים ואעשה אתם מטעמים לאביך כאשר אהב   
[[@Bible:Gen 27:10]]**10** והבאת לאביך ואכל בעבור אשר יברכך לפני מותו   
[[@Bible:Gen 27:11]]**11** ויאמר יעקב אל רבקה אמו הנה עשו אחי איש שעיר ואנכי איש חלק   
[[@Bible:Gen 27:12]]**12** אולי ימשני אבי והייתי בעיניו כמתעתע והבאתי עלי קללה ולא ברכה   
[[@Bible:Gen 27:13]]**13** ותאמר לו אמו עלי קללתך בני אך שמע בקולי ולך קח לי   
[[@Bible:Gen 27:14]]**14** וילך ויקח ויבא לאמו ותעש אמו מטעמים כאשר אהב אביו   
[[@Bible:Gen 27:15]]**15** ותקח רבקה את בגדי עשו בנה הגדול החמדות אשר אתה בבית ותלבש את יעקב בנה הקטן   
[[@Bible:Gen 27:16]]**16** ואת עורת גדיי העזים הלבישה על ידיו ועל חלקת צוארו   
[[@Bible:Gen 27:17]]**17** ותתן את המטעמים ואת הלחם אשר עשתה ביד יעקב בנה   
[[@Bible:Gen 27:18]]**18** ויבא אל אביו ויאמר אבי ויאמר הנני מי אתה בני   
[[@Bible:Gen 27:19]]**19** ויאמר יעקב אל אביו אנכי עשו בכרך עשיתי כאשר דברת אלי קום נא שבה ואכלה מצידי בעבור תברכני נפשך   
[[@Bible:Gen 27:20]]**20** ויאמר יצחק אל בנו מה זה מהרת למצא בני ויאמר כי הקרא יהוה אלהיך לפני   
[[@Bible:Gen 27:21]]**21** ויאמר יצחק אל יעקב גשה נא ואמשך בני האתה זה בני עשו אם לא   
[[@Bible:Gen 27:22]]**22** ויגש יעקב אל יצחק אביו וימשהו ויאמר הקול קול יעקב והידים ידי עשו   
[[@Bible:Gen 27:23]]**23** ולא הכירו כי היו ידיו כידי עשו אחיו שעירות ויברכהו   
[[@Bible:Gen 27:24]]**24** ויאמר האתה זה בני עשו ויאמר אני   
[[@Bible:Gen 27:25]]**25** ויאמר הגישה לי ואכל מציד בני למען תברכך נפשי ויגש לו ויאכל ויבא לו יין וישת   
[[@Bible:Gen 27:26]]**26** ויאמר אליו יצחק אביו גשה נא ושקה לי בני   
[[@Bible:Gen 27:27]]**27** ויגש וישק לו וירח את ריח בגדיו ויברכהו ויאמר ראו ריח בני כריח השדה מלא אשר ברכהו יהוה   
[[@Bible:Gen 27:28]]**28** ויתן לך האלהים מטל השמים ומשמני הארץ ורב דגן ותירש   
[[@Bible:Gen 27:29]]**29** יעבדוך עמים וישתחוו לך לאמים הוי גביר לאחיך וישתחוו לך בני אמך ארריך ארור ומברכיך ברוך   
[[@Bible:Gen 27:30]]**30** ויהי כאשר כלה יצחק לברך את יעקב ויהי אך יצא יצא יעקב מאת פני יצחק אביו ועשו אחיו בא מצידו   
[[@Bible:Gen 27:31]]**31** ויעש גם הוא מטעמים ויבא לאביו ויאמר לאביו יקום אבי ויאכל מציד בנו בעבור תברכני נפשך   
[[@Bible:Gen 27:32]]**32** ויאמר אליו יצחק אביו מי אתה ויאמר אני בנך בכרך עשו   
[[@Bible:Gen 27:33]]**33** ויחרד יצחק חרדה גדלה עד מאד ויאמר מי אפוא הצד ציד ויבא לי ואכל מכל בטרם תבוא ואברכהו וגם ברוך יהיה ויהי   
[[@Bible:Gen 27:34]]**34** כשמע עשו את דברי אביו ויצעק צעקה גדלה ומרה עד מאד ויאמר לאביו ברכני גם אני אבי   
[[@Bible:Gen 27:35]]**35** ויאמר בא אחיך במרמה ויקח את ברכתך   
[[@Bible:Gen 27:36]]**36** ויאמר הכו קרא שמו יעקב ויעקבני זה פעמים את בכרתי לקח והנה עתה לקח ברכתי ויאמר הלא אצלת לי ברכה   
[[@Bible:Gen 27:37]]**37** ויען יצחק ויאמר לעשו הן גביר שמתיו לך ואת כל אחיו נתתי לו לעבדים ודגן ותירש סמכתיו ולך אפוא מה אעשה בני   
[[@Bible:Gen 27:38]]**38** ויאמר עשו אל אביו הברכה אחת היא לך אבי ברכני גם אני אבי וישא עשו קולו ויבך   
[[@Bible:Gen 27:39]]**39** ויען יצחק אביו ויאמר אליו הן משמני הארץ יהיה מושבך ומטל השמים מעל   
[[@Bible:Gen 27:40]]**40** ועל חרבך תחיה ואת אחיך תעבד והיה כאשר תאדר ופרקת עולו מעל צוארך   
[[@Bible:Gen 27:41]]**41** וישטם עשו את יעקב על הברכה אשר ברכו אביו ויאמר עשו בלבו יקרבו ימי אבל אבי ואהרגה את יעקב אחי   
[[@Bible:Gen 27:42]]**42** ויגד לרבקה את דברי עשו בנה הגדול ותשלח ותקרא ליעקב בנה הקטן ותאמר אליו הנה עשו אחיך מתנחם לך להרגך   
[[@Bible:Gen 27:43]]**43** ועתה בני שמע בקולי וקום ברח לך אל לבן אחי חרנה   
[[@Bible:Gen 27:44]]**44** וישבת עמו ימים אחדים עד אשר תשוב חמת אחיך   
[[@Bible:Gen 27:45]]**45** עד שוב אף אחיך ממך ושכח את אשר עשית לו ושלחתי ולקחתיך משם למה אשכל גם שניכם יום אחד   
[[@Bible:Gen 27:46]]**46** ותאמר רבקה אל יצחק קצתי בחיי מפני בנות חת אם לקח יעקב אשה מבנות חת כאלה מבנות הארץ למה לי חיים

**Chapitre 28**

[[@Bible:Gen 28:1]]**1** ויקרא יצחק אל יעקב ויברך אתו ויצוהו ויאמר לו לא תקח אשה מבנות כנען   
[[@Bible:Gen 28:2]]**2** קום לך פדנה ארם בית בתואל אבי אמך וקח לך משם אשה מבנות לבן אחי אמך   
[[@Bible:Gen 28:3]]**3** ואל שדי יברך אתך ויפרך וירבך והיית לקהל עמים   
[[@Bible:Gen 28:4]]**4** ויתן לך את ברכת אברהם אביך לך ולזרעך אתך לרשת את ארץ מגריך אשר נתן יהוה לאברהם   
[[@Bible:Gen 28:5]]**5** וישלח יצחק את יעקב וילך פדנה ארם אל לבן בן בתואל הארמי אחי רבקה אם יעקב ועשו   
[[@Bible:Gen 28:6]]**6** וירא עשו כי ברך יצחק את יעקב ושלח אתו פדנה ארם לקחת לו משם אשה בברכו אתו ויצו עליו לאמר לא תקח אשה מבנות כנען   
[[@Bible:Gen 28:7]]**7** וישמע יעקב אל אביו ואל אמו וילך פדנה ארם   
[[@Bible:Gen 28:8]]**8** וירא עשו כי רעות בנות כנען בעיני יצחק אביו   
[[@Bible:Gen 28:9]]**9** וילך עשו ויקח את מחלת בת ישמעאל בן אברהם אחות נבאות על נשיו לו לאשה   
[[@Bible:Gen 28:10]]**10** ויצא יעקב מבאר שבע ללכת חרנה   
[[@Bible:Gen 28:11]]**11** ויפגע במקום וילן שם כי בא השמש ויקח מאבני המקום וישם מראישתו וישכב במקום ההוא   
[[@Bible:Gen 28:12]]**12** ויחלם והנה סלם מצב ארצה וראשו מגיע השמים והנה מלאכי אלהים עלים וירדים בו   
[[@Bible:Gen 28:13]]**13** והנה יהוה נצב עליו ויאמר אני יהוה אלהי אברהם אביך ואלהי יצחק הארץ אשר אתה שכב עליה לך אתננה ולזרעך   
[[@Bible:Gen 28:14]]**14** והיה זרעך כעפר הארץ ופרצת ימה וקדמה וצפונה ונגבה ונברכו בך כל משפחות האדמה ובזרעך   
[[@Bible:Gen 28:15]]**15** והנה אנכי עמך ושמרתך בכל אשר תלך והשבתך אל האדמה הזאת כי לא אעזבך עד אשר אם עשיתי את אשר דברתי לך   
[[@Bible:Gen 28:16]]**16** ויקץ יעקב משנתו ויאמר אכן יש יהוה במקום הזה ואנכי לא ידעתי   
[[@Bible:Gen 28:17]]**17** ויירא ויאמר מה נורא המקום הזה אין זה כי אם בית אלהים וזה שער השמים   
[[@Bible:Gen 28:18]]**18** וישכם יעקב בבקר ויקח את האבן אשר שם מראישתו וישם אתה מצבה ויצק שמן על ראשה   
[[@Bible:Gen 28:19]]**19** ויקרא את שם המקום ההוא בית אל ואולם לוזה שם העיר לראישנה   
[[@Bible:Gen 28:20]]**20** וידר יעקב נדר לאמר אם יהיה אלהים עמדי ושמרני בדרך הזה אשר אני הלך ונתן לי לחם לאכל ובגד ללבש   
[[@Bible:Gen 28:21]]**21** ושבתי בשלום אל בית אבי והיה יהוה לי לאלהים   
[[@Bible:Gen 28:22]]**22** והאבן הזאת אשר שמתי מצבה יהיה בית אלהים וכל אשר תתן לי עשר אעשרנו לך

**Chapitre 29**

[[@Bible:Gen 29:1]]**1** וישא יעקב רגליו וילך ארץ בני קדם   
[[@Bible:Gen 29:2]]**2** וירא והנה באר בשדה והנה שם שלשה עדרי צאן רבצים עליה כי מן הבאר ההיא ישקו העדרים ואבן גדלה על פי הבאר   
[[@Bible:Gen 29:3]]**3** ונאספו שם כל הרעים וגללו את האבן מעל פי הבאר והשקו את הצאן והשיבו את האבן על פי הבאר למקומה   
[[@Bible:Gen 29:4]]**4** ויאמר להם יעקב אחי מאין אתם ויאמרו מחרן אנחנו   
[[@Bible:Gen 29:5]]**5** ויאמר להם הידעתם את לבן בן נחור ויאמרו ידענו   
[[@Bible:Gen 29:6]]**6** ויאמר להם השלום לו ויאמרו שלום והנה רחל בתו באה עם הצאן   
[[@Bible:Gen 29:7]]**7** ויאמר להם הן עוד היום גדול לא עת האסף המקנה השקו הצאן ולכו רעו   
[[@Bible:Gen 29:8]]**8** ויאמרו לא נוכל עד אשר יאספו כל הרעים וגללו את האבן מעל פי הבאר והשקינו הצאן   
[[@Bible:Gen 29:9]]**9** עודנו מדבר עמם ורחל באה עם הצאן אשר לאביה כי רעה היא   
[[@Bible:Gen 29:10]]**10** ויהי כאשר ראה יעקב את רחל בת לבן אחי אמו ואת צאן לבן אחי אמו ויגש יעקב ויגל את האבן מעל פי הבאר וישק את צאן לבן אחי אמו   
[[@Bible:Gen 29:11]]**11** וישק יעקב לרחל וישא את קולו ויבך   
[[@Bible:Gen 29:12]]**12** ויגד יעקב לרחל כי אחי אביה הוא וכי בן רבקה הוא ותרץ ותגד לאביה   
[[@Bible:Gen 29:13]]**13** ויהי כשמע לבן את שמע יעקב בן אחתו וירץ לקראתו ויחבק לו וינשק לו ויבאהו אל ביתו ויספר ללבן את כל הדברים האלה   
[[@Bible:Gen 29:14]]**14** ויאמר לו לבן אך עצמי ובשרי אתה וישב עמו חדש ימים   
[[@Bible:Gen 29:15]]**15** ויאמר לבן ליעקב הכי אחי אתה ועבדתני חנם הגידה לי מה משכרתך   
[[@Bible:Gen 29:16]]**16** וללבן שתי בנות שם הגדלה לאה ושם הקטנה רחל   
[[@Bible:Gen 29:17]]**17** ועיני לאה רכות ורחל היתה יפת תאר ויפת מראה   
[[@Bible:Gen 29:18]]**18** ויאהב יעקב את רחל ויאמר אעבדך שבע שנים ברחל בתך הקטנה   
[[@Bible:Gen 29:19]]**19** ויאמר לבן טוב תתי אתה לך מתתי אתה לאיש אחר שב עמדי   
[[@Bible:Gen 29:20]]**20** ויעבד יעקב ברחל שבע שנים ויהיו בעיניו כימים אחדים באהבתו אתה   
[[@Bible:Gen 29:21]]**21** ויאמר יעקב אל לבן הבה את אשתי כי מלאו ימי ואבא אליה   
[[@Bible:Gen 29:22]]**22** ויאסף לבן את כל אנשי המקום ויעש משתה   
[[@Bible:Gen 29:23]]**23** ויהי בערב ויקח את לאה בתו ויבא אתה אליו ויבא אליה יעקב   
[[@Bible:Gen 29:24]]**24** ויתן לבן את זלפה שפחתו ללאה בתו לשפחה   
[[@Bible:Gen 29:25]]**25** ויהי בבקר והנה היא לאה ויאמר אל לבן מה זאת עשית לי הלוא ברחל עבדתי עמך ולמה רמיתני   
[[@Bible:Gen 29:26]]**26** ויאמר לבן לא יעשה כן במקומנו לתת הצעירה לפני הבכירה   
[[@Bible:Gen 29:27]]**27** מלא שבע זאת ואתן לך גם את זאת בעבדה אשר תעבד עמדי עוד שבע שנים אחרות   
[[@Bible:Gen 29:28]]**28** ויעש יעקב כן וימלא שבע זאת ויתן לו את רחל בתו לו לאשה   
[[@Bible:Gen 29:29]]**29** ויתן לבן לרחל בתו את בלהה שפחתו לה לשפחה   
[[@Bible:Gen 29:30]]**30** ויבא גם אל רחל ויאהב גם את רחל מלאה ויעבד עמו עוד שבע שנים אחרות   
[[@Bible:Gen 29:31]]**31** וירא יהוה כי שנואה לאה ויפתח את רחמה ורחל עקרה   
[[@Bible:Gen 29:32]]**32** ותהר לאה ותלד בן ותקרא את שמו ראובן כי אמרה כי ראה יהוה בעניי כי עתה יאהבני אישי   
[[@Bible:Gen 29:33]]**33** ותהר עוד ותלד בן ותאמר כי שמע יהוה כי שנואה אנכי ויתן לי גם את זה ותקרא את שמו שמעון   
[[@Bible:Gen 29:34]]**34** ותהר עוד ותלד בן ותאמר עתה הפעם ילוה אישי אלי כי ילדתי לו שלשה בנים על כן קראה שמו לוי   
[[@Bible:Gen 29:35]]**35** ותהר עוד ותלד בן ותאמר הפעם אודה את יהוה על כן קראה שמו יהודה ותעמד מלדת

**Chapitre 30**

[[@Bible:Gen 30:1]]**1** ותרא רחל כי לא ילדה ליעקב ותקנא רחל באחתה ותאמר אל יעקב הבה לי בנים ואם אין מתה אנכי   
[[@Bible:Gen 30:2]]**2** ויחר אף יעקב ברחל ויאמר התחת אלהים אנכי אשר מנע ממך פרי בטן   
[[@Bible:Gen 30:3]]**3** ותאמר הנה אמתי בלהה בא אליה ותלד על ברכי ואבנה גם אנכי ממנה   
[[@Bible:Gen 30:4]]**4** ותתן לו את בלהה שפחתה לאשה ויבא אליה יעקב   
[[@Bible:Gen 30:5]]**5** ותהר בלהה ותלד ליעקב בן   
[[@Bible:Gen 30:6]]**6** ותאמר רחל דנני אלהים וגם שמע בקולי ויתן לי בן על כן קראה שמו דן   
[[@Bible:Gen 30:7]]**7** ותהר עוד ותלד בלהה שפחת רחל בן שני ליעקב   
[[@Bible:Gen 30:8]]**8** ותאמר רחל נפתלי אלהים נפתלתי עם אחתי וגם יכלתי ותקרא את שמו נפתלי   
[[@Bible:Gen 30:9]]**9** ותרא לאה כי עמדה מלדת ותקח את זלפה שפחתה ותתן אתה ליעקב לאשה   
[[@Bible:Gen 30:10]]**10** ותלד זלפה שפחת לאה ליעקב בן   
[[@Bible:Gen 30:11]]**11** ותאמר לאה בגד ותקרא את שמו גד   
[[@Bible:Gen 30:12]]**12** ותלד זלפה שפחת לאה בן שני ליעקב   
[[@Bible:Gen 30:13]]**13** ותאמר לאה באשרי כי אשרוני בנות ותקרא את שמו אשר   
[[@Bible:Gen 30:14]]**14** וילך ראובן בימי קציר חטים וימצא דודאים בשדה ויבא אתם אל לאה אמו ותאמר רחל אל לאה תני נא לי מדודאי בנך   
[[@Bible:Gen 30:15]]**15** ותאמר לה המעט קחתך את אישי ולקחתי גם את דודאי בני ותאמר רחל לכן ישכב עמך הלילה תחת דודאי בנך   
[[@Bible:Gen 30:16]]**16** ויבא יעקב מן השדה בערב ותצא לאה לקראתו ותאמר אלי תבוא כי שכר שכרתך בדודאי בני וישכב עמה בלילה ההוא   
[[@Bible:Gen 30:17]]**17** וישמע אלהים אל לאה ותהר ותלד ליעקב בן חמישי   
[[@Bible:Gen 30:18]]**18** ותאמר לאה נתן אלהים שכרי אשר נתתי שפחתי לאישי ותקרא את שמו יששכר   
[[@Bible:Gen 30:19]]**19** ותהר עוד לאה ותלד בן ששי ליעקב   
[[@Bible:Gen 30:20]]**20** ותאמר לאה זבדני אלהים אתי זבד טוב הפעם יזבלני אישי כי ילדתי לו ששה בנים ותקרא את שמו זבולן   
[[@Bible:Gen 30:21]]**21** ואחר ילדה בת ותקרא את שמה דינה   
[[@Bible:Gen 30:22]]**22** ויזכר אלהים את רחל וישמע אליה אלהים ויפתח את רחמה   
[[@Bible:Gen 30:23]]**23** ותהר ותלד בן ותאמר אסף אלהים את חרפתי   
[[@Bible:Gen 30:24]]**24** ותקרא את שמו יוסף לאמר יסף יהוה לי בן אחר   
[[@Bible:Gen 30:25]]**25** ויהי כאשר ילדה רחל את יוסף ויאמר יעקב אל לבן שלחני ואלכה אל מקומי ואל ארצי   
[[@Bible:Gen 30:26]]**26** תנה את נשי ואת ילדי אשר עבדתי אתך בהן ואלכה כי אתה ידעת את עבדתי אשר עבדתיך   
[[@Bible:Gen 30:27]]**27** ויאמר אליו לבן אם נא מצאתי חן בעיניך נחשתי ויברכני יהוה בגללך   
[[@Bible:Gen 30:28]]**28** ויאמר נקבה שכרך עלי ואתנה   
[[@Bible:Gen 30:29]]**29** ויאמר אליו אתה ידעת את אשר עבדתיך ואת אשר היה מקניך אתי   
[[@Bible:Gen 30:30]]**30** כי מעט אשר היה לך לפני ויפרץ לרב ויברך יהוה אתך לרגלי ועתה מתי אעשה גם אנכי לביתי   
[[@Bible:Gen 30:31]]**31** ויאמר מה אתן לך ויאמר יעקב לא תתן לי מאומה אם תעשה לי את הדבר הזה אשובה ארעה צאנך אשמר   
[[@Bible:Gen 30:32]]**32** אעבר בכל צאנך היום הסר משם כל שה נקוד וטלוא וכל שה חום בכשבים וטלוא ונקוד בעזים והיה שכרי   
[[@Bible:Gen 30:33]]**33** וענתה בי צדקתי ביום מחר כי יבוא על שכרי לפניך כל אשר איננו נקוד וטלוא בעזים וחום בכשבים גנוב הוא אתי   
[[@Bible:Gen 30:34]]**34** ויאמר לבן והן לא יהיה כדבריך   
[[@Bible:Gen 30:35]]**35** ויסר ביום ההוא את התישים העקדים והטלאים ואת כל העזים הנקדות והטלאת כל אשר לבן בו וכל חום בכשבים ויתן ביד בניו   
[[@Bible:Gen 30:36]]**36** וישם דרך שלשת ימים בינם ובין יעקב ויעקב רעה את צאן לבן הנותרת ויאמר מלאך אלהים אל יעקב בחלום ויאמר יעקב ויאמר הנני ויאמר שא נא עיניך וראה את כל העתודים העלים על הצאן עקדים נקדים וברדים כי ראיתי את אשר לבן עשה לך אנכי האל בית אל אשר משחת שם מצבה ואשר נדרת לי שם נדר ועתה קום צא מן הארץ הזאת ושוב אל ארץ אביך ואיטיב עמך   
[[@Bible:Gen 30:37]]**37** ויקח לו יעקב מקל לבנה לח ולוז וערמון ויפצל בהם פצלות לבנות מחשף הלבן אשר על המקלות   
[[@Bible:Gen 30:38]]**38** ויצג את המקלות אשר פצל ברהטים בהשקות המים אשר תבאנה הצאן לשתות לנכח הצאן ויחמנה בבאנה לשתות   
[[@Bible:Gen 30:39]]**39** ויחמנה הצאן על המקלות ותלדנה הצאן עקדים נקדים וטלאים   
[[@Bible:Gen 30:40]]**40** והכשבים הפריד יעקב ויתן פני הצאן איל עקוד וכל חום בצאן לבן וישת לו עדרים לבדו ולא שתם על צאן לבן   
[[@Bible:Gen 30:41]]**41** ויהי בכל יחם הצאן המקשרות ישים יעקב את המקלות לעיני הצאן ברהטים ליחמנה במקלות   
[[@Bible:Gen 30:42]]**42** ובהעטיף הצאן לא ישים והיו העטופים ללבן והקשרים ליעקב   
[[@Bible:Gen 30:43]]**43** ויפרץ האיש מאד מאד ויהי לו צאן רבות ושפחות ועבדים וגמלים וחמרים

**Chapitre 31**

[[@Bible:Gen 31:1]]**1** וישמע את דברי בני לבן לאמר לקח יעקב את כל אשר לאבינו ומאשר לאבינו עשה את כל הכבוד הזה   
[[@Bible:Gen 31:2]]**2** וירא יעקב את פני לבן והנה אינם עמו כתמול שלשום   
[[@Bible:Gen 31:3]]**3** ויאמר יהוה אל יעקב שוב אל ארץ אבתיך ואל מולדתך ואהיה עמך   
[[@Bible:Gen 31:4]]**4** וישלח יעקב ויקרא לרחל וללאה השדה אל צאנו   
[[@Bible:Gen 31:5]]**5** ויאמר להן ראה אנכי את פני אביכן כי אינם אלי כתמול שלשום ואלהי אבי היה עמדי   
[[@Bible:Gen 31:6]]**6** ואתן ידעתן כי בכל כחי עבדתי את אביכן   
[[@Bible:Gen 31:7]]**7** ואביכן התל בי ויחלף את משכרתי עשרת מנים ולא נתנו יהוה להריע עמדי   
[[@Bible:Gen 31:8]]**8** אם כה יאמר נקדים יהיה שכרך וילדו כל הצאן נקדים ואם כה יאמר עקדים יהיה שכרך וילדו כל הצאן עקדים   
[[@Bible:Gen 31:9]]**9** ויצל יהוה את מקנה אביכן ויתן לי   
[[@Bible:Gen 31:10]]**10** ויהי בעת יחם הצאן ואשא עיני ואראה בחלום והנה העתודים העלים על הצאן עקדים נקדים וברדים   
[[@Bible:Gen 31:11]]**11** ויאמר אלי מלאך האלהים בחלום יעקב ואמר הנני   
[[@Bible:Gen 31:12]]**12** ויאמר שא נא עיניך וראה את כל העתודים העלים על הצאן עקדים נקדים וברדים כי ראיתי את כל אשר לבן עשה לך   
[[@Bible:Gen 31:13]]**13** אנכי האל בית אל אשר משחת שם מצבה ואשר נדרת לי שם נדר ועתה קום צא מן הארץ הזאת ושוב אל ארץ מולדתך   
[[@Bible:Gen 31:14]]**14** ותען רחל ולאה ותאמרנה לו העוד לנו חלק ונחלה בבית אבינו   
[[@Bible:Gen 31:15]]**15** הלוא כנכריות נחשבנו לו כי מכרנו ויאכל גם אכל את כספנו   
[[@Bible:Gen 31:16]]**16** כי כל העשר אשר הציל יהוה מאבינו לנו הוא ולבנינו ועתה כל אשר אמר אליך אלהים עשה   
[[@Bible:Gen 31:17]]**17** ויקם יעקב וישא את נשיו ואת בניו על הגמלים   
[[@Bible:Gen 31:18]]**18** וינהג את כל מקנהו ואת כל רכשו אשר רכש מקנה קנינו אשר רכש בפדן ארם לבוא אל יצחק אביו ארצה כנען   
[[@Bible:Gen 31:19]]**19** ולבן הלך לגז את צאנו ותגנב רחל את התרפים אשר לאביה   
[[@Bible:Gen 31:20]]**20** ויגנב יעקב את לב לבן הארמי עד בלתי הגיד לו כי ברח הוא   
[[@Bible:Gen 31:21]]**21** ויברח הוא וכל אשר לו ויקם ויעבר את הנהר וישם את פניו הר הגלעד   
[[@Bible:Gen 31:22]]**22** ויגד ללבן ביום השלישי כי ברח יעקב   
[[@Bible:Gen 31:23]]**23** ויקח את אחיו עמו וירדף אחריו דרך שבעת ימים וידבק אתו בהר הגלעד   
[[@Bible:Gen 31:24]]**24** ויבא אלהים אל לבן הארמי בחלום הלילה ויאמר לו השמר לך פן תדבר עם יעקב מטוב עד רע   
[[@Bible:Gen 31:25]]**25** וישג לבן את יעקב ויעקב תקע את אהלו בהר ולבן תקע את אחיו בהר הגלעד   
[[@Bible:Gen 31:26]]**26** ויאמר לבן ליעקב מה עשית ותגנב את לבבי ותנהג את בנותי כשביות חרב   
[[@Bible:Gen 31:27]]**27** למה נחבת לברח ותגנב אתי ולא הגדת לי ואשלחך בשמחה ובשרים בתף ובכנר   
[[@Bible:Gen 31:28]]**28** ולא נטשתני לנשק לבני ולבנותי עתה הסכלת עשות   
[[@Bible:Gen 31:29]]**29** יש לאל ידי לעשות עמך רע ואלהי אביך אמש אמר אלי לאמר השמר לך מדבר עם יעקב מטוב עד רע   
[[@Bible:Gen 31:30]]**30** ועתה הלך הלכת כי נכסף נכספת לבית אביך למה גנבת את אלהי   
[[@Bible:Gen 31:31]]**31** ויען יעקב ויאמר ללבן כי יראתי כי אמרתי פן תגזל את בנתיך מעמי   
[[@Bible:Gen 31:32]]**32** עם אשר תמצא את אלהיך לא יחיה נגד אחינו הכר לך מה עמדי וקח לך ולא ידע יעקב כי רחל גנבתם   
[[@Bible:Gen 31:33]]**33** ויבא לבן ויחפש באהל יעקב ובאהל לאה ובאהל שתי השפחות ולא מצא ויצא מאהל לאה ויבא באהל רחל   
[[@Bible:Gen 31:34]]**34** ורחל לקחה את התרפים ותשמם בכר הגמל ותשב עליהם וימשש לבן את כל האהל ולא מצא   
[[@Bible:Gen 31:35]]**35** ותאמר אל אביה אל יחר בעיני אדני כי לוא אוכל לקום מפניך כי דרך הנשים לי ויחפש ולא מצא את התרפים   
[[@Bible:Gen 31:36]]**36** ויחר ליעקב וירב בלבן ויען יעקב ויאמר ללבן מה פשעי ומה חטאתי כי דלקת אחרי   
[[@Bible:Gen 31:37]]**37** וכי מששת את כל כלי מה מצאת מכל כלי ביתך שים כה נגד אחי ואחיך ויוכיחו בין שנינו   
[[@Bible:Gen 31:38]]**38** זה עשרים שנה אנכי עמך רחליך ועזיך לא שכלו אילי צאנך לא אכלתי   
[[@Bible:Gen 31:39]]**39** טרפה לא הבאתי אליך אנכי אחטנה מידי גנובת יום וגנובת לילה   
[[@Bible:Gen 31:40]]**40** הייתי ביום אכלני חרב וקרח בלילה ותדד שנתי מעיני   
[[@Bible:Gen 31:41]]**41** זה לי עשרים שנה בביתך עבדתיך ארבע עשרה שנה בשתי בנתיך ושש שנים בצאנך ותחלף את משכרתי עשרת מנים   
[[@Bible:Gen 31:42]]**42** לו לא אלהי אבי אלהי אברהם ופחד יצחק היה לי כי עתה ריקם שלחתני את עניי ואת יגע כפי ראה אלהים ויוכיח אמש   
[[@Bible:Gen 31:43]]**43** ויען לבן ויאמר אל יעקב הבנות בנותי והבנים בני והצאן צאני וכל אשר אתה ראה לי הוא ולבנותי מה אעשה לאלה היום או לבניהם אשר ילדו   
[[@Bible:Gen 31:44]]**44** ועתה לכה נכרתה ברית אני ואתה והיה לעד ביני ובינך   
[[@Bible:Gen 31:45]]**45** ויקח יעקב אבן וירמה מצבה   
[[@Bible:Gen 31:46]]**46** ויאמר יעקב לאחיו לקטו אבנים ויקחו אבנים ויעשו גל ויאכלו שם על הגל   
[[@Bible:Gen 31:47]]**47** ויקרא לו לבן יגר שהדותה ויעקב קרא לו גלעד   
[[@Bible:Gen 31:48]]**48** ויאמר לבן הגל הזה עד ביני ובינך היום על כן קרא שמו גלעד   
[[@Bible:Gen 31:49]]**49** והמצבה אשר אמר יצף יהוה ביני ובינך כי נסתר איש מרעהו   
[[@Bible:Gen 31:50]]**50** אם תענה את בנותי ואם תקח נשים על בנותי אין איש עמנו ראה אלהים עד ביני ובינך   
[[@Bible:Gen 31:51]]**51** ויאמר לבן ליעקב הנה הגל הזה והנה המצבה אשר ירית ביני ובינך   
[[@Bible:Gen 31:52]]**52** עד הגל הזה ועדה המצבה אם אני לא אעבר אליך את הגל הזה ואם אתה לא תעבר אלי את הגל הזה ואת המצבה הזאת לרעה   
[[@Bible:Gen 31:53]]**53** אלהי אברהם ואלהי נחור ישפט ביננו אלהי אברהם וישבע יעקב בפחד אביו יצחק   
[[@Bible:Gen 31:54]]**54** ויזבח יעקב זבח בהר ויקרא לאחיו לאכל לחם ויאכלו לחם וילינו בהר

**Chapitre 32**

[[@Bible:Gen 32:1]]**1** וישכם לבן בבקר וינשק לבניו ולבנתיו ויברך אתם וילך וישב לבן למקומו   
[[@Bible:Gen 32:2]]**2** ויעקב הלך לדרכו ויפגעו בו מלאכי אלהים   
[[@Bible:Gen 32:3]]**3** ויאמר יעקב כאשר ראם מחנה אלהים זה ויקרא שם המקום ההוא מחנים   
[[@Bible:Gen 32:4]]**4** וישלח יעקב מלאכים לפניו אל עשו אחיו ארץ שעיר שדה אדום   
[[@Bible:Gen 32:5]]**5** ויצו אתם לאמר כה תאמרון לאדני לעשו כה אמר עבדך יעקב עם לבן גרתי ואחר עד עתה   
[[@Bible:Gen 32:6]]**6** ויהי לי שור וחמור וצאן ועבד ושפחה ואשלחה להגיד לאדני למצא חן בעיניך   
[[@Bible:Gen 32:7]]**7** וישבו המלאכים אל יעקב לאמר באנו אל אחיך אל עשו וגם הלך לקראתך וארבע מאות איש עמו   
[[@Bible:Gen 32:8]]**8** ויירא יעקב מאד ויצר לו ויחץ את העם אשר אתו ואת הצאן ואת הבקר והגמלים לשני מחנות   
[[@Bible:Gen 32:9]]**9** ויאמר אם יבוא עשו אל המחנה האחד והכהו והיה המחנה הנשאר לפלטה   
[[@Bible:Gen 32:10]]**10** ויאמר יעקב אלהי אבי אברהם ואלהי אבי יצחק יהוה האמר אלי שוב ארצך ואל מולדתך ואיטיב עמך   
[[@Bible:Gen 32:11]]**11** קטנתי מכל החסדים ומכל האמת אשר עשית את עבדך כי במקלי עברתי את הירדן הזה ועתה הייתי לשני מחנות   
[[@Bible:Gen 32:12]]**12** הצילני נא מיד אחי מיד עשו כי ירא אנכי אתו פן יבוא והכני האם על הבנים   
[[@Bible:Gen 32:13]]**13** ואתה אמרת היטב איטיב עמך ושמתי את זרעך כחול הים אשר לא יספר מרב   
[[@Bible:Gen 32:14]]**14** וילן שם בלילה ההוא ויקח מן הבא בידו מנחה לעשו אחיו   
[[@Bible:Gen 32:15]]**15** עזים מאתים ותישים עשרים רחלים מאתים ואילים עשרים   
[[@Bible:Gen 32:16]]**16** גמלים מינקות ובניהם שלשים פרות ארבעים ופרים עשרה אתנות עשרים ועירים עשרה   
[[@Bible:Gen 32:17]]**17** ויתן ביד עבדיו עדר עדר לבדו ויאמר אל עבדיו עברו לפני ורוח תשימו בין עדר ובין עדר   
[[@Bible:Gen 32:18]]**18** ויצו את הראישון לאמר כי יפגשך עשו אחי ושאלך לאמר למי אתה ואנה תלך ולמי אלה לפניך   
[[@Bible:Gen 32:19]]**19** ואמרת לעבדך ליעקב מנחה היא שלוחה לאדני לעשו והנה גם הוא אחרינו   
[[@Bible:Gen 32:20]]**20** ויצו גם את השני וגם את השלישי וגם את כל ההלכים אחרי העדרים לאמר כדבר הזה תדברון אל עשו במצאכם אתו   
[[@Bible:Gen 32:21]]**21** ואמרתם גם הנה עבדך יעקב בא אחרינו כי אמר אכפרה פניו במנחה ההלכת לפני ואחרי כן אראה פניו אולי ישא פני   
[[@Bible:Gen 32:22]]**22** ותעבר המנחה על פניו והוא לן בלילה ההוא במחנה   
[[@Bible:Gen 32:23]]**23** ויקם בלילה ההוא ויקח את שתי נשיו ואת שתי שפחתיו ואת אחד עשר ילדיו ויעבר את מעבר היבק   
[[@Bible:Gen 32:24]]**24** ויקחם ויעברם את הנחל ויעבר את כל אשר לו   
[[@Bible:Gen 32:25]]**25** ויותר יעקב לבדו ויאבק איש עמו עד עלות השחר   
[[@Bible:Gen 32:26]]**26** וירא כי לא יכל לו ויגע בכף ירכו ותקע כף ירך יעקב בהאבקו עמו   
[[@Bible:Gen 32:27]]**27** ויאמר שלחני כי עלה השחר ויאמר לא אשלחך כי אם ברכתני   
[[@Bible:Gen 32:28]]**28** ויאמר אליו מה שמך ויאמר יעקב   
[[@Bible:Gen 32:29]]**29** ויאמר לא יעקב יאמר עוד שמך כי אם ישראל כי שרית עם אלהים ועם אנשים ותוכל   
[[@Bible:Gen 32:30]]**30** וישאל יעקב ויאמר הגידה נא שמך ויאמר למה זה תשאל לשמי ויברך אתו שם   
[[@Bible:Gen 32:31]]**31** ויקרא יעקב שם המקום פנואל כי ראיתי אלהים פנים אל פנים ותנצל נפשי   
[[@Bible:Gen 32:32]]**32** ויזרח לו השמש כאשר עבר את פנואל והוא צולע על ירכו   
[[@Bible:Gen 32:33]]**33** על כן לא יאכלו בני ישראל את גיד הנשא אשר על כף הירך עד היום הזה כי נגע בכף ירך יעקב בגיד הנשא

**Chapitre 33**

[[@Bible:Gen 33:1]]**1** וישא יעקב עיניו וירא והנה עשו בא ועמו ארבע מאות איש ויחץ את הילדים על לאה ועל רחל ועל שתי השפחות   
[[@Bible:Gen 33:2]]**2** וישם את השפחות ואת ילדיהן ראישונה ואת לאה וילדיה אחרנים ואת רחל ואת יוסף אחרנים   
[[@Bible:Gen 33:3]]**3** והוא עבר לפניהם וישתחוי ארצה שבע פעמים עד גשתו עד אחיו   
[[@Bible:Gen 33:4]]**4** וירץ עשו לקראתו ויחבקהו ויפל על צוארו וישקהו ויבכו   
[[@Bible:Gen 33:5]]**5** וישא עיניו וירא את הנשים ואת הילדים ויאמר מי אלה לך ויאמר הילדים אשר חנן אלהים את עבדך   
[[@Bible:Gen 33:6]]**6** ותגשנה השפחות הנה וילדיהן ותשתחוינה   
[[@Bible:Gen 33:7]]**7** ותגש גם לאה וילדיה וישתחוו ואחר נגש יוסף ורחל וישתחוו   
[[@Bible:Gen 33:8]]**8** ויאמר מי לך כל המחנה הזה אשר פגשתי ויאמר למצא חן בעיני אדני   
[[@Bible:Gen 33:9]]**9** ויאמר עשו יש לי רב אחי ויהי לך אשר לך   
[[@Bible:Gen 33:10]]**10** ויאמר יעקב אל נא אם נא מצאתי חן בעיניך ולקחת מנחתי מידי כי על כן ראיתי פניך כראותי פני אלהים ותרצני   
[[@Bible:Gen 33:11]]**11** קח נא את ברכתי אשר הבאתי לך כי חנני אלהים וכי יש לי כל ויפצר בו ויקח   
[[@Bible:Gen 33:12]]**12** ויאמר נסעה ונלכה ואלכה לנגדך   
[[@Bible:Gen 33:13]]**13** ויאמר אליו אדני ידע כי הילדים רכים והצאן והבקר אעלת עלי ודפקתם יום אחד ומתו כל הצאן   
[[@Bible:Gen 33:14]]**14** יעבר נא אדני לפני עבדו ואני אתנהלה לאטי לרגל המלאכה אשר לפני ולרגל הילדים עד אשר אבוא אל אדני שעירה   
[[@Bible:Gen 33:15]]**15** ויאמר עשו אציגה נא עמך מן העם אשר אתי ויאמר למה זה אמצא חן בעיני אדני   
[[@Bible:Gen 33:16]]**16** וישב ביום ההוא עשו לדרכו שעירה   
[[@Bible:Gen 33:17]]**17** ויעקב נסע סכותה ויבן לו בית ולמקנהו עשה סכות על כן קרא שם המקום סכות   
[[@Bible:Gen 33:18]]**18** ויבא יעקב שלום עיר שכם אשר בארץ כנען בבאו מפדן ארם ויחן את פני העיר   
[[@Bible:Gen 33:19]]**19** ויקן את חלקת השדה אשר נטה שם אהלו מיד בני חמור אבי שכם במאה קשיטה   
[[@Bible:Gen 33:20]]**20** ויצב שם מזבח ויקרא לו אל אלהי ישראל

**Chapitre 34**

[[@Bible:Gen 34:1]]**1** ותצא דינה בת לאה אשר ילדה ליעקב לראות בבנות הארץ   
[[@Bible:Gen 34:2]]**2** וירא אתה שכם בן חמור החוי נשיא הארץ ויקח אתה וישכב אתה ויענה   
[[@Bible:Gen 34:3]]**3** ותדבק נפשו בדינה בת יעקב ויאהב את הנערה וידבר אל לב הנערה   
[[@Bible:Gen 34:4]]**4** ויאמר שכם אל אביו לאמר קח לי את הילדה הזאת לאשה   
[[@Bible:Gen 34:5]]**5** ויעקב שמע כי טמא את דינה בתו ובניו היו את מקנהו בשדה והחריש יעקב עד באם   
[[@Bible:Gen 34:6]]**6** ויצא חמור אבי שכם אל יעקב לדבר אתו   
[[@Bible:Gen 34:7]]**7** ובני יעקב באו מן השדה כשמעם ויתעצבו האנשים ויחר להם מאד כי נבלה עשה בישראל לשכב את בת יעקב וכן לא יעשה   
[[@Bible:Gen 34:8]]**8** וידבר חמור אתם לאמר שכם בני חשקה נפשו בבתכם תנו נא אתה לו לאשה   
[[@Bible:Gen 34:9]]**9** והתחתנו אתנו בנתיכם תתנו לנו ואת בנתינו תקחו לכם   
[[@Bible:Gen 34:10]]**10** ואתנו תשבו והארץ תהיה לפניכם שבו סחרוה ואחזו בה   
[[@Bible:Gen 34:11]]**11** ויאמר שכם אל אביה ואל אחיה אמצא חן בעיניכם ואשר תאמרו אלי אתן   
[[@Bible:Gen 34:12]]**12** הרבו עלי מהר מאד ומתנה ואתן כאשר תאמרו אלי ותנו לי את הנערה לאשה   
[[@Bible:Gen 34:13]]**13** ויענו בני יעקב את שכם ואת חמור אביו במרמה וידברו אשר טמאו את דינה אחתם   
[[@Bible:Gen 34:14]]**14** ויאמרו אליהם לא נוכל לעשות את הדבר הזה לתת את אחתנו לאיש אשר לו ערלה כי חרפה היא לנו   
[[@Bible:Gen 34:15]]**15** אך בזאת נאות לכם אם תהיו כמונו להמול לכם כל זכר   
[[@Bible:Gen 34:16]]**16** ונתנו את בנתינו לכם ואת בנתיכם נקח לנו וישבנו אתכם והיינו כעם אחד   
[[@Bible:Gen 34:17]]**17** ואם לא תשמעו אלינו להמול ולקחנו את בתנו והלכנו   
[[@Bible:Gen 34:18]]**18** וייטבו דבריהם בעיני חמור ובעיני שכם בנו   
[[@Bible:Gen 34:19]]**19** ולא אחר הנער לעשות הדבר כי חפץ בבת יעקב והוא נכבד מכל בית אביו   
[[@Bible:Gen 34:20]]**20** ויבא חמור ושכם בנו אל שער עירם וידברו אל אנשי עירם לאמר   
[[@Bible:Gen 34:21]]**21** האנשים האלה שלמים הם אתנו ישבו בארץ ויסחרו אתה והארץ הנה רחבות ידים לפניהם את בנותם נקח לנו לנשים ואת בנתינו נתן להם   
[[@Bible:Gen 34:22]]**22** אך בזאת יאותו לנו האנשים לשבת אתנו להיות לעם אחד בהמול לנו כל זכר כאשר הם נמלים   
[[@Bible:Gen 34:23]]**23** מקניהם וקנינם וכל בהמתם הלוא לנו הם אך נאות להם וישבו אתנו   
[[@Bible:Gen 34:24]]**24** וישמעו אל חמור ואל שכם בנו כל יצאי שער עירו וימלו כל זכר כל יצאי שער עירו   
[[@Bible:Gen 34:25]]**25** ויהי ביום השלישי בהיותם כאבים ויקחו שני בני יעקב שמעון ולוי אחי דינה איש חרבו ויבאו על העיר בטח ויהרגו כל זכר   
[[@Bible:Gen 34:26]]**26** ואת חמור ואת שכם בנו הרגו לפי חרב ויקחו את דינה מבית שכם ויצאו   
[[@Bible:Gen 34:27]]**27** ובני יעקב באו על החללים ויבזו העיר אשר טמאו אחתם   
[[@Bible:Gen 34:28]]**28** ואת צאנם ואת בקרם ואת חמריהם ואת אשר בעיר ואת אשר בשדה לקחו   
[[@Bible:Gen 34:29]]**29** ואת כל חילם ואת טפם ואת נשיהם שבו ויבזו את כל אשר בבית   
[[@Bible:Gen 34:30]]**30** ויאמר יעקב אל שמעון ואל לוי עכרתם אתי להבאשני ביושב הארץ בכנעני ובפרזי ואני מתי מספר ונאספו עלי והכני ונשמדתי אני וביתי   
[[@Bible:Gen 34:31]]**31** ויאמרו הך זונה יעשו את אחותנו

**Chapitre 35**

[[@Bible:Gen 35:1]]**1** ויאמר אלהים אל יעקב קום עלה בית אל ושב שם ועשה שם מזבח לאל הנראה אליך בברחך מפני עשו אחיך   
[[@Bible:Gen 35:2]]**2** ויאמר יעקב אל ביתו ואל כל אשר עמו הסירו את אלהי הנכר אשר בתוככם והטהרו והחליפו שמלתיכם   
[[@Bible:Gen 35:3]]**3** ונקומה ונעלה בית אל ואעשה שם מזבח לאל הענה אתי ביום צרתי ויהי עמדי בדרך אשר הלכתי   
[[@Bible:Gen 35:4]]**4** ויתנו אל יעקב את כל אלהי הנכר אשר בידם ואת הנזמים אשר באזניהם ויטמן אתם יעקב תחת האילה אשר עם שכם   
[[@Bible:Gen 35:5]]**5** ויסעו ויהי חתת אלהים על הערים אשר סביבתיהם ולא רדפו אחרי בני יעקב   
[[@Bible:Gen 35:6]]**6** ויבא יעקב לוזה אשר בארץ כנען הוא בית אל הוא וכל העם אשר עמו   
[[@Bible:Gen 35:7]]**7** ויבן שם מזבח ויקרא למקום אל בית אל כי שם נגלה אליו האלהים בברחו מפני אחיו   
[[@Bible:Gen 35:8]]**8** ותמת דבורה מינקת רבקה ותקבר מתחת לבית אל תחת האלון ויקרא שמו אלון בכית   
[[@Bible:Gen 35:9]]**9** וירא אלהים אל יעקב עוד בבאו מפדן ארם ויברך אתו אלהים   
[[@Bible:Gen 35:10]]**10** ויאמר לו אלהים שמך יעקב לא יקרא עוד שמך יעקב כי אם ישראל יהיה שמך ויקרא את שמו ישראל   
[[@Bible:Gen 35:11]]**11** ויאמר לו אלהים אני אל שדי פרה ורבה גוי וקהל גוים יהיה ממך ומלכים מחלציך יצאו   
[[@Bible:Gen 35:12]]**12** ואת הארץ אשר נתתי לאברהם וליצחק לך אתננה ולזרעך אחריך אתן את הארץ   
[[@Bible:Gen 35:13]]**13** ויעל מעליו אלהים במקום אשר דבר אתו   
[[@Bible:Gen 35:14]]**14** ויצב יעקב מצבה במקום אשר דבר אתו מצבת אבן ויסך עליה נסך ויצק עליה שמן   
[[@Bible:Gen 35:15]]**15** ויקרא יעקב את שם המקום אשר דבר אתו שם אלהים בית אל   
[[@Bible:Gen 35:16]]**16** ויסעו מבית אל ויהי עוד כברת הארץ לבוא אפרתה ותלד רחל ותקש בלדתה   
[[@Bible:Gen 35:17]]**17** ויהי בהקשותה בלדתה ותאמר לה המילדת אל תיראי כי גם זה לך בן   
[[@Bible:Gen 35:18]]**18** ויהי בצאת נפשה כי מתה ותקרא את שמו בן אוני ואביו קרא לו בנימים   
[[@Bible:Gen 35:19]]**19** ותמת רחל ותקבר בדרך אפרתה היא בית לחם   
[[@Bible:Gen 35:20]]**20** ויצב יעקב מצבה על קברתה היא מצבת קברת רחל עד היום   
[[@Bible:Gen 35:21]]**21** ויסע ישראל ויט אהלה מהלאה למגדל עדר   
[[@Bible:Gen 35:22]]**22** ויהי בשכן ישראל בארץ ההיא וילך ראובן וישכב את בלהה פילגש אביו וישמע ישראל ויהיו בני יעקב שנים עשר   
[[@Bible:Gen 35:23]]**23** בני לאה בכור יעקב ראובן ושמעון ולוי ויהודה ויששכר וזבולן   
[[@Bible:Gen 35:24]]**24** ובני רחל יוסף ובנימים   
[[@Bible:Gen 35:25]]**25** ובני בלהה שפחת רחל דן ונפתלי   
[[@Bible:Gen 35:26]]**26** ובני זלפה שפחת לאה גד ואשר אלה בני יעקב אשר ילדו לו בפדן ארם   
[[@Bible:Gen 35:27]]**27** ויבא יעקב אל יצחק אביו ממרא קרית הארבע היא חברון אשר גר שם אברהם ויצחק   
[[@Bible:Gen 35:28]]**28** ויהיו ימי יצחק מאת שנה ושמנים שנה   
[[@Bible:Gen 35:29]]**29** ויגוע יצחק וימת ויאסף אל עמיו זקן ושבע ימים ויקברו אתו עשו ויעקב בניו

**Chapitre 36**

[[@Bible:Gen 36:1]]**1** ואלה תולדת עשו הוא אדום   
[[@Bible:Gen 36:2]]**2** עשו לקח את נשיו מבנות כנען את עדה בת אילון החתי ואת אהליבמה בת ענה בן צבעון החוי   
[[@Bible:Gen 36:3]]**3** ואת מחלת בת ישמעאל אחות נבאות   
[[@Bible:Gen 36:4]]**4** ותלד עדה לעשו את אליפז ומחלת ילדה את רעואל   
[[@Bible:Gen 36:5]]**5** ואהליבמה ילדה את יעוש ואת יעלם ואת קרח אלה בני עשו אשר ילדו לו בארץ כנען   
[[@Bible:Gen 36:6]]**6** ויקח עשו את נשיו ואת בניו ואת בנתיו ואת כל נפשות ביתו ואת מקנהו ואת כל בהמתו ואת כל קנינו אשר רכש בארץ כנען וילך מארץ כנען מפני יעקב אחיו   
[[@Bible:Gen 36:7]]**7** כי היה רכושם רב משבת יחדו ולא יכלה ארץ מגריהם לשאת אתם מפני מקניהם   
[[@Bible:Gen 36:8]]**8** וישב עשו בהר שעיר עשו הוא אדום   
[[@Bible:Gen 36:9]]**9** ואלה תולדת עשו אבי אדום בהר שעיר   
[[@Bible:Gen 36:10]]**10** ואלה שמות בני עשו אליפז בן עדה אשת עשו רעואל בן מחלת אשת עשו   
[[@Bible:Gen 36:11]]**11** ויהיו בני אליפז תימן ואמר וצפו וגעתם וקנז   
[[@Bible:Gen 36:12]]**12** ותמנע היתה פילגש לאליפז בן עשו ותלד לאליפז את עמלק אלה בני עדה אשת עשו   
[[@Bible:Gen 36:13]]**13** ואלה בני רעואל נחת וזרח שמה ומזה אלה היו בני מחלת אשת עשו   
[[@Bible:Gen 36:14]]**14** ואלה היו בני אהליבמה בת ענה בן צבעון אשת עשו ותלד לעשו את יעוש ואת יעלם ואת קרח   
[[@Bible:Gen 36:15]]**15** אלה אלופי בני עשו בני אליפז בכור עשו אלוף תימן אלוף אמר אלוף צפו אלוף קנז   
[[@Bible:Gen 36:16]]**16** אלוף געתם אלוף עמלק אלה אלופי אליפז בארץ אדום אלה בני עדה   
[[@Bible:Gen 36:17]]**17** ואלה בני רעואל בן עשו אלוף נחת אלוף זרח אלוף שמה אלוף מזה אלה אלופי רעואל בארץ אדום אלה בני מחלת אשת עשו   
[[@Bible:Gen 36:18]]**18** ואלה בני אהליבמה אשת עשו אלוף יעוש אלוף יעלם אלוף קרח אלה אלופי אהליבמה בת ענה אשת עשו   
[[@Bible:Gen 36:19]]**19** אלה בני עשו ואלה אלופיהם עשו הוא אדום   
[[@Bible:Gen 36:20]]**20** ואלה בני שעיר החרי ישבי הארץ לוטן ושובל וצבעון וענה   
[[@Bible:Gen 36:21]]**21** ודישון ואצר ודישן אלה אלופי החרי בני שעיר בארץ אדום   
[[@Bible:Gen 36:22]]**22** ויהיו בני לוטן חרי והימם ואחות לוטן תמנע   
[[@Bible:Gen 36:23]]**23** ואלה בני שובל עלון ומנחת ועיבל ושפו ואונם   
[[@Bible:Gen 36:24]]**24** ואלה בני צבעון איה וענה הוא ענה אשר מצא את האימים במדבר ברעתו את החמרים לצבעון אביו   
[[@Bible:Gen 36:25]]**25** ואלה בני ענה דישון ואהליבמה בת ענה   
[[@Bible:Gen 36:26]]**26** ואלה בני דישון חמדן ואשבן יתרן וכרן   
[[@Bible:Gen 36:27]]**27** ואלה בני אצר בלהן וזוען ועקן   
[[@Bible:Gen 36:28]]**28** ואלה בני דישן עוץ וארן   
[[@Bible:Gen 36:29]]**29** אלה אלופי החרי אלוף לוטן אלוף שובל אלוף צבעון אלוף ענה   
[[@Bible:Gen 36:30]]**30** אלוף דישון אלוף אצר אלוף דישן אלה אלופי החרי לאלופיהם בארץ שעיר   
[[@Bible:Gen 36:31]]**31** ואלה המלכים אשר מלכו בארץ אדום לפני מלך מלך לבני ישראל   
[[@Bible:Gen 36:32]]**32** וימלך באדום בלע בן בעור ושם עירו דנהבה   
[[@Bible:Gen 36:33]]**33** וימת בלע וימלך תחתיו יובב בן זרח מבצרה   
[[@Bible:Gen 36:34]]**34** וימת יובב וימלך תחתיו חשם מארץ התימני   
[[@Bible:Gen 36:35]]**35** וימת חשם וימלך תחתיו הדד בן בדד המכה את המדיני בשדה מואב ושם עירו עוית   
[[@Bible:Gen 36:36]]**36** וימת הדד וימלך תחתיו שמלה ממשרקה   
[[@Bible:Gen 36:37]]**37** וימת שמלה וימלך תחתיו שאול מרחבות הנהר   
[[@Bible:Gen 36:38]]**38** וימת שאול וימלך תחתיו בעל חנן בן עכבור   
[[@Bible:Gen 36:39]]**39** וימת בעל חנן וימלך תחתיו הדר ושם עירו פעו ושם אשתו מהטבאל בת מטרד בת מי זהב   
[[@Bible:Gen 36:40]]**40** ואלה שמות אלופי עשו למשפחותם למקומתם בשמותם אלוף תמנע אלוף עלוה אלוף יתת   
[[@Bible:Gen 36:41]]**41** אלוף אהליבמה אלוף אלה אלוף פינן   
[[@Bible:Gen 36:42]]**42** אלוף קנז אלוף תימן אלוף מבצר   
[[@Bible:Gen 36:43]]**43** אלוף מגדאל אלוף עירם אלה אלופי אדום למשפחתם בארץ אחזתם הוא עשו אבי אדום

**Chapitre 37**

[[@Bible:Gen 37:1]]**1** וישב יעקב בארץ מגרי אביו בארץ כנען   
[[@Bible:Gen 37:2]]**2** אלה תולדת יעקב יוסף בן שבע עשרה שנה היה רעה את אחיו בצאן והוא נער את בני בלהה ואת בני זלפה נשי אביו ויבא יוסף את דבתם רעה אל אביהם   
[[@Bible:Gen 37:3]]**3** וישראל אהב את יוסף מכל בניו כי בן זקנים הוא לו ויעש לו כיתנת פסים   
[[@Bible:Gen 37:4]]**4** ויראו אחיו כי אתו אהב אביהם מכל בניו וישנאו אתו ולא יכלו דברו לשלום   
[[@Bible:Gen 37:5]]**5** ויחלם יוסף חלום ויגד לאחיו ויוספו עוד שנא אתו   
[[@Bible:Gen 37:6]]**6** ויאמר אליהם שמעו נא החלום הזה אשר חלמתי   
[[@Bible:Gen 37:7]]**7** והנה אנחנו מאלמים אלמים בתוך השדה והנה קמה אלמתי וגם נצבה והנה תסבנה אלמתיכם ותשתחוינה לאלמתי   
[[@Bible:Gen 37:8]]**8** ויאמרו לו אחיו המלך תמלך עלינו אם משל תמשל בנו ויוספו עוד שנא אתו על חלמיו ועל דבריו   
[[@Bible:Gen 37:9]]**9** ויחלם עוד חלום אחר ויספר אתו לאחיו ויאמר הנה חלמתי חלום עוד והנה השמש והירח ואחד עשר כוכבים משתחוים לי   
[[@Bible:Gen 37:10]]**10** ויספר לאביו ולאחיו ויגער בו אביו ויאמר לו מה החלום הזה אשר חלמת הבא נבוא אני ואמך ואחיך להשתחות לך ארצה   
[[@Bible:Gen 37:11]]**11** ויקנאו בו אחיו ואביו שמר את הדבר   
[[@Bible:Gen 37:12]]**12** וילכו אחיו לרעות את צאן אביהם בשכם   
[[@Bible:Gen 37:13]]**13** ויאמר ישראל אל יוסף הלוא אחיך רעים בשכם לך ואשלחך אליהם ויאמר לו הנני   
[[@Bible:Gen 37:14]]**14** ויאמר לו לך נא וראה את שלום אחיך ואת שלום הצאן והשבני דבר וישלחהו מעמק חברון ויבא שכמה   
[[@Bible:Gen 37:15]]**15** וימצאהו האיש והנה תעה בשדה וישאלהו האיש לאמר מה תבקש   
[[@Bible:Gen 37:16]]**16** ויאמר את אחי אנכי מבקש הגידה נא לי איפה הם רעים   
[[@Bible:Gen 37:17]]**17** ויאמר האיש נסעו מזה כי שמעתם אמרים נלכה דתינה וילך יוסף אחרי אחיו וימצאם בדתין   
[[@Bible:Gen 37:18]]**18** ויראו אתו מרחק בטרם יקרב אליהם ויתנכלו אתו להמיתו   
[[@Bible:Gen 37:19]]**19** ויאמרו איש אל אחיו הנה בעל החלמות הלז בא   
[[@Bible:Gen 37:20]]**20** ועתה לכו ונהרגהו ונשלכהו באחד הברות ואמרנו חיה רעה אכלתו ונראה מה יהיה חלמתיו   
[[@Bible:Gen 37:21]]**21** וישמע ראובן ויצלו מידם ויאמר לא נכנו נפש   
[[@Bible:Gen 37:22]]**22** ויאמר אליהם ראובן אל תשפכו דם השליכו אתו אל הבור הזה אשר במדבר ויד אל תשלחו בו למען הציל אתו מידם להשיבו אל אביו   
[[@Bible:Gen 37:23]]**23** ויהי כאשר בא יוסף אל אחיו ויפשטו את יוסף את כיתנתו את כיתנת הפסים אשר עליו   
[[@Bible:Gen 37:24]]**24** ויקחו וישלכו אתו הבור והבור רק אין בו מים   
[[@Bible:Gen 37:25]]**25** וישבו לאכל לחם וישאו עיניהם ויראו והנה ארחת ישמעאלים באה מגלעד וגמליהם נשאים נכאת וצרי ולוט הלכים להוריד מצרימה   
[[@Bible:Gen 37:26]]**26** ויאמר יהודה אל אחיו מה בצע כי נהרג את אחינו וכסינו את דמו   
[[@Bible:Gen 37:27]]**27** לכו ונמכרנו לישמעאלים וידנו אל תהיה בו כי אחינו ובשרנו הוא וישמעו אחיו   
[[@Bible:Gen 37:28]]**28** ויעברו אנשים מדינים סחרים וימשכו ויעלו את יוסף מן הבור וימכרו את יוסף לישמעאלים בעשרים כסף ויביאו את יוסף מצרימה   
[[@Bible:Gen 37:29]]**29** וישב ראובן אל הבור והנה אין יוסף בבור ויקרע את בגדיו   
[[@Bible:Gen 37:30]]**30** וישב אל אחיו ויאמר הילד איננו ואני אנה אני בא   
[[@Bible:Gen 37:31]]**31** ויקחו את כיתנת יוסף וישחטו שעיר עזים ויטבלו את הכיתנת בדם   
[[@Bible:Gen 37:32]]**32** וישלחו את כיתנת הפסים ויביאוה אל אביהם ויאמרו זאת מצאנו הכר נא הכיתנת בנך היא אם לא   
[[@Bible:Gen 37:33]]**33** ויכרה ויאמר כיתנת בני היא חיה רעה אכלתו טרף טרף יוסף   
[[@Bible:Gen 37:34]]**34** ויקרע יעקב שמלתיו וישם שק במתניו ויתאבל על בנו ימים רבים   
[[@Bible:Gen 37:35]]**35** ויקמו כל בניו וכל בנתיו לנחמו וימאן להתנחם ויאמר כי ארד על בני אבל שאלה ויבך אתו אביו   
[[@Bible:Gen 37:36]]**36** והמדינים מכרו את יוסף מצרימה לפוטיפר סריס פרעה שר הטבחים

**Chapitre 38**

[[@Bible:Gen 38:1]]**1** ויהי בעת ההיא וירד יהודה מאת אחיו ויט עד איש עדלמי ושמו חירה   
[[@Bible:Gen 38:2]]**2** וירא שם יהודה בת איש כנעני ושמו שוע ויקחה ויבא אליה   
[[@Bible:Gen 38:3]]**3** ותהר ותלד בן ותקרא את שמו ער   
[[@Bible:Gen 38:4]]**4** ותהר עוד ותלד בן ותקרא את שמו אונן   
[[@Bible:Gen 38:5]]**5** ותסף עוד ותלד בן ותקרא את שמו שלה ויהי בכזבה בלדתה אתו   
[[@Bible:Gen 38:6]]**6** ויקח יהודה אשה לער בכרו ושמה תמר   
[[@Bible:Gen 38:7]]**7** ויהי ער בכור יהודה רע בעיני יהוה וימתהו יהוה   
[[@Bible:Gen 38:8]]**8** ויאמר יהודה לאונן בא אל אשת אחיך ויבם אתה והקם זרע לאחיך   
[[@Bible:Gen 38:9]]**9** וידע אונן כי לא לו יהיה הזרע והיה אם בא אל אשת אחיו ושחת ארצה לבלתי נתן זרע לאחיו   
[[@Bible:Gen 38:10]]**10** וירע בעיני יהוה את אשר עשה וימת גם אתו   
[[@Bible:Gen 38:11]]**11** ויאמר יהודה לתמר כלתו שבי אלמנה בית אביך עד יגדל שלה בני כי אמר פן ימות גם הוא כאחיו ותלך תמר ותשב בית אביה   
[[@Bible:Gen 38:12]]**12** וירבו הימים ותמת בת שוע אשת יהודה וינחם יהודה ויעל לגזזי צאנו הוא וחירה רעהו העדלמי תמנתה   
[[@Bible:Gen 38:13]]**13** ויגד לתמר כלתו לאמר הנה חמיך עלה תמנתה לגז צאנו   
[[@Bible:Gen 38:14]]**14** ותסר בגדי אלמנותה מעליה ותתכס בצעיף ותתעלף ותשב בפתח עינים אשר על דרך תמנתה כי ראתה כי גדל שלה והיא לא נתנה לו לאשה   
[[@Bible:Gen 38:15]]**15** ויראה יהודה ויחשבה לזונה כי כסתה פניה   
[[@Bible:Gen 38:16]]**16** ויט אליה אל הדרך ויאמר הבה נא אבוא אליך כי לא ידע כי כלתו היא ותאמר מה תתן לי כי תבוא אלי   
[[@Bible:Gen 38:17]]**17** ויאמר אנכי אשלח גדי עזים מן הצאן ותאמר אם תתן ערבון עד שלחך   
[[@Bible:Gen 38:18]]**18** ויאמר מה הערבון אשר אתן לך ותאמר חתימך ופתילך ומטך אשר בידך ויתן לה ויבא אליה ותהר לו   
[[@Bible:Gen 38:19]]**19** ותקם ותלך ותסר צעיפה מעליה ותלבש בגדי אלמנותה   
[[@Bible:Gen 38:20]]**20** וישלח יהודה את גדי העזים ביד רעהו העדלמי לקחת הערבון מיד האשה ולא מצאה   
[[@Bible:Gen 38:21]]**21** וישאל את אנשי המקום לאמר איה הקדשה ההיא בעינים על הדרך ויאמרו לא היתה בזה קדשה   
[[@Bible:Gen 38:22]]**22** וישב אל יהודה ויאמר לא מצאתיה וגם אנשי המקום אמרו לא היתה בזה קדשה   
[[@Bible:Gen 38:23]]**23** ויאמר יהודה תקח לה פן נהיה לבוז הנה שלחתי את הגדי הזה ואתה לא מצאתה   
[[@Bible:Gen 38:24]]**24** ויהי כמשלשת חדשים ויגד ליהודה לאמר זנתה תמר כלתך וגם הנה הרה לזנים ויאמר יהודה הוציאוה ותשרף   
[[@Bible:Gen 38:25]]**25** היא מוצאת והיא שלחה אל חמיה לאמר לאיש אשר אלה לו אנכי הרה ותאמר הכר נא למי החתים והפתיל והמטה האלה   
[[@Bible:Gen 38:26]]**26** ויכר יהודה ויאמר צדקה ממני כי על כן לא נתתיה לשלה בני ולא יסף עוד לדעתה   
[[@Bible:Gen 38:27]]**27** ויהי בעת לדתה והנה תאמים בבטנה   
[[@Bible:Gen 38:28]]**28** ויהי בלדתה ויתן יד ותקח המילדת ותקשר על ידו שני לאמר זה יצא ראישון   
[[@Bible:Gen 38:29]]**29** ויהי כמשיב ידו והנה יצא אחיו ותאמר מה פרצת עלינו פרץ ותקרא את שמו פרץ   
[[@Bible:Gen 38:30]]**30** ואחרי כן יצא אחיו אשר על ידו השני ותקרא שמו זרח

**Chapitre 39**

[[@Bible:Gen 39:1]]**1** ויוסף הורד מצרימה ויקנהו פוטיפר סריס פרעה שר הטבחים איש מצרי מיד הישמעאלים אשר הורידהו שמה   
[[@Bible:Gen 39:2]]**2** ויהי יהוה את יוסף ויהי איש מצליח ויהי בית אדניו המצרי   
[[@Bible:Gen 39:3]]**3** וירא אדניו כי יהוה אתו וכל אשר הוא עשה יהוה מצליח בידו   
[[@Bible:Gen 39:4]]**4** וימצא יוסף חן בעיני אדניו וישרת אתו ויפקדהו על ביתו וכל אשר יש לו נתן בידו   
[[@Bible:Gen 39:5]]**5** ויהי מאז הפקיד אתו בביתו ועל כל אשר יש לו ויברך יהוה את בית המצרי בגלל יוסף ויהי ברכת יהוה בכל אשר יש לו בבית ובשדה   
[[@Bible:Gen 39:6]]**6** ויעזב כל אשר לו ביד יוסף ולא ידע אתו מאומה כי אם הלחם אשר הוא אכל ויהי יוסף יפה תאר ויפה מראה   
[[@Bible:Gen 39:7]]**7** ויהי אחר הדברים האלה ותשא אשת אדניו את עיניה אל יוסף ותאמר שכבה עמי   
[[@Bible:Gen 39:8]]**8** וימאן ויאמר אל אשת אדניו הן אדני לא ידע אתי מאומה בביתו וכל אשר יש לו נתן בידי   
[[@Bible:Gen 39:9]]**9** איננו גדול בבית הזה ממני ולא חשך ממני מאומה כי אם אתך באשר אתי אשתו ואיך אעשה הרעה הגדלה הזאת וחטאתי לאלהים   
[[@Bible:Gen 39:10]]**10** ויהי כדברה אל יוסף יום ויום ולא שמע אליה לשכב אצלה להיות עמה   
[[@Bible:Gen 39:11]]**11** ויהי כיום הזה ויבא יוסף הביתה לעשות מלאכתו בבית ואין איש מאנשי הבית שם בבית   
[[@Bible:Gen 39:12]]**12** ותתפשהו בבגדיו לאמר שכבה עמי ויעזב בגדיו בידה וינס ויצא החוצה   
[[@Bible:Gen 39:13]]**13** ויהי כראותה כי עזב בגדיו בידה וינס ויצא החוצה   
[[@Bible:Gen 39:14]]**14** ותקרא לאנשי ביתה ותאמר להם לאמר ראו הביא לנו איש עברי לצחק בנו בא אלי לשכב עמי ואקרא בקול גדול   
[[@Bible:Gen 39:15]]**15** ויהי כשמעו כי הרמי קולי ואקרא ויעזב בגדיו בידי וינס ויצא החוצה   
[[@Bible:Gen 39:16]]**16** ותנח בגדיו אצלה עד בא אדניו אל ביתו   
[[@Bible:Gen 39:17]]**17** ותדבר אליו כדברים האלה לאמר בא אלי העבד העברי אשר הבאת לנו לצחק בי   
[[@Bible:Gen 39:18]]**18** ויהי כהרמי קולי ואקרא ויעזב בגדיו אצלי וינס החוצה   
[[@Bible:Gen 39:19]]**19** ויהי כשמע אדניו את דברי אשתו אשר דברה אליו לאמר כדברים האלה עשה לי עבדך ויחר אפו   
[[@Bible:Gen 39:20]]**20** ויקח אדני יוסף אתו ויתנהו אל בית הסהר מקום אשר אסורי המלך אסורים ויהי שם בבית הסהר   
[[@Bible:Gen 39:21]]**21** ויהי יהוה את יוסף ויט אליו חסד ויתן חנו בעיני שר בית הסהר   
[[@Bible:Gen 39:22]]**22** ויתן שר בית הסהר ביד יוסף את כל האסורם אשר בבית הסהר ואת כל אשר עשים שם הוא היה עשה   
[[@Bible:Gen 39:23]]**23** אין שר בית הסהר ראה את כל מאומה בידו באשר יהוה אתו וכל אשר הוא עשה יהוה מצליח

**Chapitre 40**

[[@Bible:Gen 40:1]]**1** ויהי אחר הדברים האלה חטאו משקה מלך מצרים והאפה לאדניהם למלך מצרים   
[[@Bible:Gen 40:2]]**2** ויקצף פרעה על שני סריסיו על שר המשקים ועל שר האפים   
[[@Bible:Gen 40:3]]**3** ויתן אתם במשמר בית שר הטבחים אל בית הסהר מקום אשר יוסף אסור שם   
[[@Bible:Gen 40:4]]**4** ויפקד שר הטבחים את יוסף אתם וישרת אתם ויהיו ימים במשמר   
[[@Bible:Gen 40:5]]**5** ויחלמו חלום שניהם איש חלמו בלילה אחד איש כפתרון חלמו המשקה והאפה אשר למלך מצרים אשר אסורים בבית הסהר   
[[@Bible:Gen 40:6]]**6** ויבא אליהם יוסף בבקר וירא אתם והנם זעפים   
[[@Bible:Gen 40:7]]**7** וישאל את סריסי פרעה אשר אתו במשמר בית אדניו לאמר מדוע פניכם רעים היום   
[[@Bible:Gen 40:8]]**8** ויאמרו אליו חלום חלמנו ופתר אין אתו ויאמר אליהם יוסף הלוא לאלהים פתרנים ספרו נא לי   
[[@Bible:Gen 40:9]]**9** ויספר שר המשקים את חלמו ליוסף ויאמר לו בחלמי והנה גפן לפני   
[[@Bible:Gen 40:10]]**10** ובגפן שלשה שרגים והיא כפרחת עלתה נצה הבשילו אשכלתיה ענבים   
[[@Bible:Gen 40:11]]**11** וכוס פרעה בידי ואקח את הענבים ואשחט אתם אל כוס פרעה ואתן את הכוס על כף פרעה   
[[@Bible:Gen 40:12]]**12** ויאמר לו יוסף זה פתרנו שלשת השרגים שלשת ימים הם   
[[@Bible:Gen 40:13]]**13** בעוד שלשת ימים ישא פרעה את ראשך והשיבך על כנך ונתת כוס פרעה בידו כמשפט הראישון אשר היית משקהו   
[[@Bible:Gen 40:14]]**14** כי אם זכרתני אתך כאשר ייטב לך ועשית נא עמדי חסד והזכרתני אל פרעה והוצאתני מן הבית הזה   
[[@Bible:Gen 40:15]]**15** כי גנוב נגנבתי מארץ העברים וגם פה לא עשיתי מאומה כי שמו אתי בבור   
[[@Bible:Gen 40:16]]**16** וירא שר האפים כי טוב פתר ויאמר אל יוסף אף אני בחלמי והנה שלשה סלי חרי על ראשי   
[[@Bible:Gen 40:17]]**17** ובסל העליון מכל מאכל פרעה מעשה אפה והעוף אכל אתם מעל הסל מעל ראשי   
[[@Bible:Gen 40:18]]**18** ויען יוסף ויאמר זה פתרנו שלשת הסלים שלשת ימים הם   
[[@Bible:Gen 40:19]]**19** בעוד שלשת ימים ישא פרעה את ראשך מעליך ותלא אתך על העץ ואכל העוף את בשרך מעליך   
[[@Bible:Gen 40:20]]**20** ויהי ביום השלישי יום הולדת את פרעה ויעש משתה לכל עבדיו וישא את ראש שר המשקים ואת ראש שר האפים בתוך עבדיו   
[[@Bible:Gen 40:21]]**21** וישב את שר המשקים על משקהו ויתן את הכוס על כף פרעה   
[[@Bible:Gen 40:22]]**22** ואת שר האפים תלא כאשר פתר להם יוסף   
[[@Bible:Gen 40:23]]**23** ולא זכר שר המשקים את יוסף וישכחהו

**Chapitre 41**

[[@Bible:Gen 41:1]]**1** ויהי מקץ שנתים ימים ופרעה חלם והנה עמד על היאר   
[[@Bible:Gen 41:2]]**2** והנה מן היאר עלות שבע פרות יפות מראה ובריאות בשר ותרעינה באחו   
[[@Bible:Gen 41:3]]**3** והנה שבע פרות אחרות עלות אחריהן מן היאר רעות מראה ודקות בשר ותעמדנה אצל הפרות על שפת היאר   
[[@Bible:Gen 41:4]]**4** ותאכלנה הפרות רעות המראה ודקות הבשר את שבע הפרות יפות המראה והבריאות ויקץ פרעה   
[[@Bible:Gen 41:5]]**5** ויישן ויחלם שנית והנה שבע שבלים עלות בקנה אחד בריאות וטובת   
[[@Bible:Gen 41:6]]**6** והנה שבע שבלים דקות ושדיפת קדים צמחות אחריהן   
[[@Bible:Gen 41:7]]**7** ותבלענה השבלים הדקות את שבע השבלים הבריאות והמליאת ויקץ פרעה והנה חלום   
[[@Bible:Gen 41:8]]**8** ויהי בבקר ותפעם רוחו וישלח ויקרא את כל חרטמי מצרים ואת כל חכמיה ויספר פרעה להם את חלמיו ואין פתר אתם לפרעה   
[[@Bible:Gen 41:9]]**9** וידבר שר המשקים אל פרעה לאמר את חטאי אני מזכיר היום   
[[@Bible:Gen 41:10]]**10** פרעה קצף על עבדיו ויתן אתם במשמר בית שר הטבחים אתי ואת שר האפים   
[[@Bible:Gen 41:11]]**11** ונחלם חלום בלילה אחד אני והוא איש כפתרון חלמו חלמנו   
[[@Bible:Gen 41:12]]**12** ושם אתנו נער עברי עבד לשר הטבחים ונספר לו ויפתר לנו את חלמתינו איש כחלמו פתר   
[[@Bible:Gen 41:13]]**13** ויהי כאשר פתר לנו כן היה אתי השיב על כני ואתו תלה   
[[@Bible:Gen 41:14]]**14** וישלח פרעה ויקרא את יוסף וירצהו מן הבור ויגלח ויחלף שמלתיו ויבא אל פרעה   
[[@Bible:Gen 41:15]]**15** ויאמר פרעה אל יוסף חלום חלמתי ופתר אין אתו ואני שמעתי עליך לאמר התשמע חלום לפתר אתו   
[[@Bible:Gen 41:16]]**16** ויען יוסף את פרעה לאמר בלעדי אלהים לא יענה את שלום פרעה   
[[@Bible:Gen 41:17]]**17** וידבר פרעה את יוסף בחלמי והנני עמד על שפת היאר   
[[@Bible:Gen 41:18]]**18** והנה מן היאר עלות שבע פרות בריאות בשר ויפת תאר ותרעינה באחו   
[[@Bible:Gen 41:19]]**19** והנה שבע פרות אחרות עלות אחריהן דלות ורעות תאר מאד ורקות בשר לא ראיתי כהן בכל ארץ מצרים לרע   
[[@Bible:Gen 41:20]]**20** ותאכלנה הפרות הרקות והרעות את שבע הפרות הראישנות והבריאות   
[[@Bible:Gen 41:21]]**21** ותבאנה אל קרבהן ולא נודע כי באו אל קרבהן ומראהן רע כאשר בתחלה ואקץ   
[[@Bible:Gen 41:22]]**22** ואראה בחלמי והנה שבע שבלים עלות בקנה אחד מליאות וטובות   
[[@Bible:Gen 41:23]]**23** והנה שבע שבלים צנימות דקות ושדיפת קדים צמחות אחריהן   
[[@Bible:Gen 41:24]]**24** ותבלענה השבלים הדקות את שבע השבלים הטובות ואמר אל החרטמים ואין מגיד לי   
[[@Bible:Gen 41:25]]**25** ויאמר יוסף אל פרעה חלום פרעה אחד הוא את אשר האלהים עשה אגיד לפרעה   
[[@Bible:Gen 41:26]]**26** שבע הפרות הטובות שבע שנים הנה ושבע השבלים הטובות שבע שנים הנה חלום אחד הוא   
[[@Bible:Gen 41:27]]**27** ושבע הפרות הרקות והרעות העלות אחריהן שבע שנים הנה ושבע השבלים הרקות ושדיפת הקדים יהיו שבע שני רעב   
[[@Bible:Gen 41:28]]**28** הוא הדבר אשר דברתי אל פרעה את אשר האלהים עשה הראה את פרעה   
[[@Bible:Gen 41:29]]**29** הנה שבע שנים באות שבע גדול בכל ארץ מצרים   
[[@Bible:Gen 41:30]]**30** וקמו שבע שני רעב אחריהן ונשכח כל השבע בארץ מצרים וכלה הרעב את הארץ   
[[@Bible:Gen 41:31]]**31** ולא יודע השבע בארץ מפני הרעב ההוא ואחרי כן כי כבד הוא מאד   
[[@Bible:Gen 41:32]]**32** ועלה שנית החלום אל פרעה פעמים כי נכון הדבר מעם האלהים וממהר האלהים לעשותו   
[[@Bible:Gen 41:33]]**33** ועתה יראה לו פרעה איש נבון וחכם וישתהו על ארץ מצרים   
[[@Bible:Gen 41:34]]**34** ויעש פרעה ויפקד פקדים על הארץ ויחמש את ארץ מצרים בשבע שני השבע   
[[@Bible:Gen 41:35]]**35** ויקבץ את כל האכל שבע השנים הטובות הבאות האלה ויצברו בר תחת יד פרעה אכל בערים ישמרו   
[[@Bible:Gen 41:36]]**36** והיה האכל לפקדון לארץ לשבע שני הרעב אשר תהיינה בארץ מצרים ולא תכרת הארץ ברעב   
[[@Bible:Gen 41:37]]**37** וייטב הדבר בעיני פרעה ובעיני כל עבדיו   
[[@Bible:Gen 41:38]]**38** ויאמר פרעה אל עבדיו הנמצא כזה איש אשר רוח אלהים בו   
[[@Bible:Gen 41:39]]**39** ויאמר פרעה אל יוסף אחרי הודיע אלהים אתך את כל זאת אין נבון וחכם כמוך   
[[@Bible:Gen 41:40]]**40** אתה תהיה על ביתי ועל פיך ישק כל עמי רק הכסא אגדל ממך   
[[@Bible:Gen 41:41]]**41** ויאמר פרעה אל יוסף ראה נתתי אתך על כל ארץ מצרים   
[[@Bible:Gen 41:42]]**42** ויסר פרעה את טבעתו מעל ידו ויתן אתה על יד יוסף וילבש אתו בגדי שש וישם רביד זהב על צוארו   
[[@Bible:Gen 41:43]]**43** וירכב אתו במרכבת המשנה אשר לו ויקרא לפניו אברך ונתן אתו על כל ארץ מצרים   
[[@Bible:Gen 41:44]]**44** ויאמר פרעה אל יוסף אני פרעה ובלעדיך לא ירים איש את ידו ואת רגלו בכל ארץ מצרים   
[[@Bible:Gen 41:45]]**45** ויקרא פרעה שם יוסף צפנתי פענח ויתן לו את אסנת בת פוטיפרע כהן אן לאשה ויצא יוסף על ארץ מצרים   
[[@Bible:Gen 41:46]]**46** ויוסף בן שלשים שנה בעמדו לפני פרעה מלך מצרים ויצא יוסף מלפני פרעה ויעבר בכל ארץ מצרים   
[[@Bible:Gen 41:47]]**47** ותעש הארץ בשבע שני השבע לקמצים   
[[@Bible:Gen 41:48]]**48** ויקבץ את כל האכל שבע השנים אשר היה השבע בארץ מצרים ויתן אכל בערים אכל שדה העיר אשר סביבתיה נתן בתוכה   
[[@Bible:Gen 41:49]]**49** ויצבר יוסף בר כחול הים הרבה מאד עד כי חדל לספר כי אין מספר   
[[@Bible:Gen 41:50]]**50** וליוסף ילדו שני בנים בטרם תבוא שנת הרעב אשר ילדה לו אסנת בת פוטיפרע כהן אן   
[[@Bible:Gen 41:51]]**51** ויקרא יוסף שם הבכור מנשה כי נשני אלהים את עמלי ואת כל בית אבי   
[[@Bible:Gen 41:52]]**52** ואת שם השני קרא אפרים כי הפרני אלהים בארץ עניי   
[[@Bible:Gen 41:53]]**53** ותכלנה שבע שני השבע אשר היו בארץ מצרים   
[[@Bible:Gen 41:54]]**54** ותחלנה שבע שני הרעב לבוא כאשר אמר יוסף ויהי הרעב בכל הארצות ובכל ארץ מצרים היה לחם   
[[@Bible:Gen 41:55]]**55** ותרעב כל ארץ מצרים ויצעק העם אל פרעה ללחם ויאמר פרעה לכל מצרים לכו אל יוסף ואשר יאמר לכם תעשון   
[[@Bible:Gen 41:56]]**56** והרעב היה על פני כל הארץ ויפתח יוסף את כל אשר בהם בר וישבר למצרים ויחזק הרעב בארץ מצרים   
[[@Bible:Gen 41:57]]**57** וכל הארצות באו מצרימה לשבר אל יוסף כי חזק הרעב בכל הארץ

**Chapitre 42**

[[@Bible:Gen 42:1]]**1** וירא יעקב כי יש שבר במצרים ויאמר יעקב אל בניו למה תתיראו   
[[@Bible:Gen 42:2]]**2** ויאמר הנה שמעתי כי יש שבר במצרים רדו שמה ושברו לנו משם ונחיה ולא נמות   
[[@Bible:Gen 42:3]]**3** וירדו אחי יוסף עשרה לשבר בר ממצרים   
[[@Bible:Gen 42:4]]**4** ואת בנימים אחי יוסף לא שלח יעקב את אחיו כי אמר פן יקראנו אסון   
[[@Bible:Gen 42:5]]**5** ויבאו בני ישראל לשבר בתוך הבאים כי היה הרעב בארץ כנען   
[[@Bible:Gen 42:6]]**6** ויוסף הוא השליט על הארץ והוא המשביר לכל עם הארץ ויבאו אחי יוסף וישתחוו לו אפים ארצה   
[[@Bible:Gen 42:7]]**7** וירא יוסף את אחיו ויכרם ויתנכר אליהם וידבר אתם קשות ויאמר אליהם מאין באתם ויאמרו מארץ כנען לשבר אכל   
[[@Bible:Gen 42:8]]**8** ויכר יוסף את אחיו והם לא הכרהו   
[[@Bible:Gen 42:9]]**9** ויזכר יוסף את החלמות אשר חלם להם ויאמר אליהם מרגלים אתם לראות את ערות הארץ באתם   
[[@Bible:Gen 42:10]]**10** ויאמרו אליו לא אדני ועבדיך באו לשבר אכל   
[[@Bible:Gen 42:11]]**11** כלנו בני איש אחד אנחנו כנים אנחנו לא היו עבדיך מרגלים   
[[@Bible:Gen 42:12]]**12** ויאמר אליהם לא כי ערות הארץ באתם לראות   
[[@Bible:Gen 42:13]]**13** ויאמרו שנים עשר עבדיך אחים אנחנו בני איש אחד בארץ כנען והנה הקטן את אבינו היום והאחד איננו   
[[@Bible:Gen 42:14]]**14** ויאמר אליהם יוסף הוא אשר דברתי אליכם לאמר מרגלים אתם   
[[@Bible:Gen 42:15]]**15** בזאת תבחנו חי פרעה אם תצאו מזה כי אם בבוא אחיכם הקטן הנה   
[[@Bible:Gen 42:16]]**16** שלחו מכם אחד ויקח את אחיכם ואתם האסרו ויבחנו דבריכם האמת אתכם ואם לא חי פרעה כי מרגלים אתם ויאמרו לא יוכל הנער לעזב את אביו ועזב את אביו ומת   
[[@Bible:Gen 42:17]]**17** ויאסף אתם אל משמר שלשת ימים   
[[@Bible:Gen 42:18]]**18** ויאמר אליהם יוסף ביום השלישי זאת עשו וחיו את האלהים אני ירא   
[[@Bible:Gen 42:19]]**19** אם כנים אתם אחיכם האחד יאסר בבית משמרכם ואתם לכו והביאו את שבר רעבון בתיכם   
[[@Bible:Gen 42:20]]**20** ואת אחיכם הקטן תביאון אלי ויאמנו דבריכם ולא תמותון ויעשו כן   
[[@Bible:Gen 42:21]]**21** ויאמרו איש אל אחיו אבל אשמים אנחנו על אחינו אשר ראינו בצרת נפשו בהתחננו אלינו ולא שמענו על כן באה עלינו כל הצרה הזאת   
[[@Bible:Gen 42:22]]**22** ויען ראובן אתם לאמר הלוא דברתי אליכם לאמר אל תחטאו בילד ולא שמעתם וגם דמו הנה נדרש   
[[@Bible:Gen 42:23]]**23** והם לא ידעו כי שמע יוסף כי המליץ בינתם   
[[@Bible:Gen 42:24]]**24** ויסב מעליהם ויבך וישב אליהם וידבר אליהם ויקח מאתם את שמעון ויאסר אתו לעיניהם   
[[@Bible:Gen 42:25]]**25** ויצו יוסף וימלאו את כליהם בר ולהשיב את כספיהם איש אל שקו ולתת להם צדה לדרך ויעש להם כן   
[[@Bible:Gen 42:26]]**26** וישאו את שברם על חמריהם וילכו משם   
[[@Bible:Gen 42:27]]**27** ויפתח האחד את שקו לתת מספה לחמרו במלון וירא את כספו והנה הוא בפי אמתחתו   
[[@Bible:Gen 42:28]]**28** ויאמר אל אחיו הושב כספי וגם הנה הוא באמתחתי ויצא לבם ויחרדו איש על אחיו לאמר מה זאת עשה אלהים לנו   
[[@Bible:Gen 42:29]]**29** ויבאו אל יעקב אביהם ארצה כנען ויגדו לו את כל הקרות אתם לאמר   
[[@Bible:Gen 42:30]]**30** דבר האיש אדני הארץ אתנו קשות ויתן אתנו כמרגלים את הארץ   
[[@Bible:Gen 42:31]]**31** ונאמר אליו כנים אנחנו לא היינו מרגלים   
[[@Bible:Gen 42:32]]**32** שנים עשר אחים אנחנו בני אבינו והאחד איננו והקטן היום את אבינו בארץ כנען   
[[@Bible:Gen 42:33]]**33** ויאמר אלינו האיש אדני הארץ בזאת אדע כי כנים אתם אחיכם האחד הניחו אתי ואת רעבון בתיכם קחו ולכו   
[[@Bible:Gen 42:34]]**34** והביאו את אחיכם הקטן אלי ואדעה כי לא מרגלים אתם כי כנים אתם את אחיכם אתן לכם ואת הארץ תסחרו   
[[@Bible:Gen 42:35]]**35** ויהיו הם מריקים שקיהם והנה איש צרור כספו בשקו ויראו את צררות כספיהם הם ואביהם וייראו   
[[@Bible:Gen 42:36]]**36** ויאמר אליהם יעקב אביהם אתי שכלתם יוסף איננו ושמעון איננו ואת בנימים תקחו עלי היו כלנה   
[[@Bible:Gen 42:37]]**37** ויאמר ראובן אל אביו לאמר את שני בני תמית אם לא אביאנו אליך תנה אתו על ידי ואני אשיבנו אליך   
[[@Bible:Gen 42:38]]**38** ויאמר לא ירד בני עמכם כי אחיו מת והוא לבדו נשאר וקראהו אסון בדרך אשר תלכו בה והורדתם את שיבתי ביגון שאלה

**Chapitre 43**

[[@Bible:Gen 43:1]]**1** והרעב כבד בארץ   
[[@Bible:Gen 43:2]]**2** ויהי כאשר כלו לאכל את השבר אשר הביאו ממצרים ויאמר אליהם אביהם שובו שברו לנו מעט אכל   
[[@Bible:Gen 43:3]]**3** ויאמר אליו יהודה לאמר העד העד בנו האיש לאמר לא תראו פני בלתי אחיכם אתכם   
[[@Bible:Gen 43:4]]**4** אם ישך משלח את אחינו אתנו נרדה ונשברה לך אכל   
[[@Bible:Gen 43:5]]**5** ואם אינך משלח לא נרד כי האיש אמר אלינו לא תראו פני בלתי אחיכם אתכם   
[[@Bible:Gen 43:6]]**6** ויאמר ישראל למה הרעתם לי להגיד לאיש העוד לכם אח   
[[@Bible:Gen 43:7]]**7** ויאמרו שאל שאל האיש לנו ולמולדתנו לאמר העוד אביכם חי היש לכם אח ונגד לו על פי הדברים האלה הידוע נדע כי יאמר הורידו את אחיכם   
[[@Bible:Gen 43:8]]**8** ויאמר יהודה אל ישראל אביו שלח הנער אתי ונקומה ונלכה ונחיה ולא נמות גם אנחנו גם אתה גם טפנו   
[[@Bible:Gen 43:9]]**9** אנכי אערבנו מידי תבקשנו אם לא הבאתיו אליך והצגתיו לפניך וחטאתי לך כל הימים   
[[@Bible:Gen 43:10]]**10** כי לו לא התמהמנו כי עתה שבנו זה פעמים   
[[@Bible:Gen 43:11]]**11** ויאמר אליהם ישראל אביהם אם כן אפוא זאת עשו קחו מזמרת הארץ בכליכם והורידו לאיש מנחה מעט צרי ומעט דבש נכאת ולוט בטנים ושקדים   
[[@Bible:Gen 43:12]]**12** וכסף משנה קחו בידכם ואת הכסף המושב בפי אמתחתיכם תשיבו בידכם אולי משגה היא   
[[@Bible:Gen 43:13]]**13** ואת אחיכם קחו וקומו ושובו אל האיש   
[[@Bible:Gen 43:14]]**14** ואל שדי יתן לכם רחמים לפני האיש ושלח לכם את אחיכם האחר ואת בנימים ואני כאשר שכלתי שכלתי   
[[@Bible:Gen 43:15]]**15** ויקחו האנשים את המנחה הזאת ומשנה כסף לקחו בידם ואת בנימים ויקמו וירדו מצרימה ויעמדו לפני יוסף   
[[@Bible:Gen 43:16]]**16** וירא יוסף אתם ואת בנימים ויאמר לאשר על ביתו הבא את האנשים הביתה וטבח טבח והכן כי אתי יאכלו האנשים בצהרים   
[[@Bible:Gen 43:17]]**17** ויעש האיש כאשר אמר יוסף ויבא האיש את האנשים ביתה יוסף   
[[@Bible:Gen 43:18]]**18** וייראו האנשים כי הובאו ביתה יוסף ויאמרו על דבר הכסף המושב באמתחתינו בתחלה אנחנו מובאים להתגלל עלינו ולהתנפל עלינו לקחת אתנו לעבדים ואת חמרינו   
[[@Bible:Gen 43:19]]**19** ויגשו אל האיש אשר על בית יוסף וידברו אליו פתח הבית   
[[@Bible:Gen 43:20]]**20** ויאמרו בי אדני ירד ירדנו בתחלה לשבר אכל   
[[@Bible:Gen 43:21]]**21** ויהי כי באנו אל המלון ונפתח את אמתחתינו והנה כסף איש בפי אמתחתו כספנו במשקלו ונשיב אתו בידנו   
[[@Bible:Gen 43:22]]**22** וכסף אחר לקחנו בידנו לשבר אכל לא ידענו מי שם כספנו באמתחתינו   
[[@Bible:Gen 43:23]]**23** ויאמר שלום לכם אל תיראו אלהיכם ואלהי אבתיכם נתן לכם מטמון באמתחתיכם כספכם בא אלי ויוצא אליהם את שמעון   
[[@Bible:Gen 43:24]]**24** ויבא האיש את האנשים ביתה יוסף ויתן מים וירחצו רגליהם ויתן מספה לחמריהם   
[[@Bible:Gen 43:25]]**25** ויכינו את המנחה עד בא יוסף בצהרים כי שמעו כי שם יאכלו לחם   
[[@Bible:Gen 43:26]]**26** ויבא יוסף הביתה ויבאו לו את המנחה אשר בידם הביתה וישתחוו לו ארצה   
[[@Bible:Gen 43:27]]**27** וישאל להם לשלום ויאמר השלום אביכם הזקן אשר אמרתם עודנו חי   
[[@Bible:Gen 43:28]]**28** ויאמרו שלום לעבדך לאבינו עודנו חי ויאמר ברוך האיש ההוא לאלהים ויקדו וישתחוו   
[[@Bible:Gen 43:29]]**29** וישא עיניו וירא את בנימים אחיו בן אמו ויאמר הזה אחיכם הקטן אשר אמרתם אלי ויאמר אלהים יחנך בני   
[[@Bible:Gen 43:30]]**30** וימהר יוסף כי נכמרו רחמיו על אחיו ויבקש לבכות ויבא החדרה ויבך שם   
[[@Bible:Gen 43:31]]**31** וירחץ פניו ויצא ויתאפק ויאמר שימו לחם   
[[@Bible:Gen 43:32]]**32** וישמו לו לבדו ולהם לבדם ולמצרים האכלים אתו לבדם כי לא יוכלון המצרים לאכל את העברים לחם כי תועבה היא למצרים   
[[@Bible:Gen 43:33]]**33** וישבו לפניו הבכור כבכורתו והצעיר כצעירתו ויתמהו האנשים איש על רעהו   
[[@Bible:Gen 43:34]]**34** וישא משאת מאת פניו אליהם ותרב משאת בנימים ממשאת כלם חמש ידות וישתו וישכרו עמו

**Chapitre 44**

[[@Bible:Gen 44:1]]**1** ויצו את אשר על ביתו לאמר מלא את אמתחת האנשים אכל כאשר יוכלון שאת ושים כסף איש בפי אמתחתו   
[[@Bible:Gen 44:2]]**2** ואת גביעי גביע הכסף תשים בפי אמתחת הקטן ואת כסף שברו ויעש כדבר יוסף אשר דבר   
[[@Bible:Gen 44:3]]**3** הבקר אור והאנשים שלחו הם וחמריהם   
[[@Bible:Gen 44:4]]**4** הם יצאו את העיר לא הרחיקו ויוסף אמר לאשר על ביתו קום רדף אחרי האנשים והשגתם ואמרת אליהם למה שלמתם רעה תחת טובה   
[[@Bible:Gen 44:5]]**5** הלוא זה אשר ישתה אדני בו והוא נחש ינחש בו הרעתם אשר עשיתם   
[[@Bible:Gen 44:6]]**6** וישגם וידבר אליהם את הדברים האלה   
[[@Bible:Gen 44:7]]**7** ויאמרו למה ידבר אדני כדברים האלה חלילה לעבדיך מעשות כדבר הזה   
[[@Bible:Gen 44:8]]**8** הן הכסף אשר מצאנו בפי אמתחתינו השבנו אליך מארץ כנען ואיך נגנב מבית אדניך כסף או זהב   
[[@Bible:Gen 44:9]]**9** אשר ימצא אתו מעבדיך יומת וגם אנחנו נהיה לאדני לעבדים   
[[@Bible:Gen 44:10]]**10** ויאמר גם עתה כדבריכם כן הוא אשר ימצא אתו יהיה לי עבד ואתם תהיו נקוים   
[[@Bible:Gen 44:11]]**11** וימהרו ויורדו איש אמתחתו ארצה ויפתחו איש אמתחתו   
[[@Bible:Gen 44:12]]**12** ויחפש בגדול החל ובקטן כלה וימצא הגביע באמתחת בנימים   
[[@Bible:Gen 44:13]]**13** ויקרעו שמלתם ויעמסו איש על חמרו וישבו העירה   
[[@Bible:Gen 44:14]]**14** ויבא יהודה ואחיו ביתה יוסף והוא עודנו שם ויפלו לפניו ארצה   
[[@Bible:Gen 44:15]]**15** ויאמר להם יוסף מה המעשה הזה אשר עשיתם הלוא ידעתם כי נחש ינחש איש אשר כמוני   
[[@Bible:Gen 44:16]]**16** ויאמר יהודה מה נאמר לאדני ומה נדבר ומה נצטדק והאלהים מצא את עון עבדיך הננו עבדים לאדני גם אנחנו גם אשר נמצא הגביע בידו   
[[@Bible:Gen 44:17]]**17** ויאמר חלילה לי מעשות זאת האיש אשר נמצא הגביע בידו הוא יהוה לי עבד ואתם עלו לשלום אל אביכם   
[[@Bible:Gen 44:18]]**18** ויגש אליו יהודה ויאמר בי אדני ידבר נא עבדך דבר באזני אדני ואל יחר אפך בעבדך כי כמוך כפרעה   
[[@Bible:Gen 44:19]]**19** אדני שאל את עבדיו לאמר היש לכם אב או אח   
[[@Bible:Gen 44:20]]**20** ונאמר אל אדני יש לנו אב זקן וילד זקנים קטן אחיו מת ויותר הוא לבדו לאמו ואביו אהבו   
[[@Bible:Gen 44:21]]**21** ותאמר אל עבדיך הורידהו אלי ואשימה עיני עליו   
[[@Bible:Gen 44:22]]**22** ונאמר אל אדני לא יוכל הנער לעזב את אביו ועזב את אביו ומת   
[[@Bible:Gen 44:23]]**23** ותאמר אל עבדיך אם לא ירד אחיכם הקטן אתכם לא תוסיפון לראות פני   
[[@Bible:Gen 44:24]]**24** ויהי כי עלינו אל עבדך אבינו ונגיד לו את דברי אדני   
[[@Bible:Gen 44:25]]**25** ויאמר אבינו שובו שברו לנו מעט אכל   
[[@Bible:Gen 44:26]]**26** ונאמר לא נוכל לרדת אם יש אחינו הקטן אתנו וירדנו כי לא נוכל לראות את פני האיש ואחינו הקטן איננו אתנו   
[[@Bible:Gen 44:27]]**27** ויאמר עבדך אבי אלינו אתם ידעתם כי שנים ילדה לי אשתי   
[[@Bible:Gen 44:28]]**28** ויצא האחד מאתי ואמר אך טרף טרף ולא ראיתיו עד הנה   
[[@Bible:Gen 44:29]]**29** ולקחתם גם את זה מעם פני וקראהו אסון והורדתם את שיבתי ברעה שאלה   
[[@Bible:Gen 44:30]]**30** ועתה כבאי אל עבדך אבי והנער איננו אתי ונפשו קשורה בנפשו   
[[@Bible:Gen 44:31]]**31** והיה כראותו כי אין הנער אתנו ומת והורידו עבדיך את שיבת עבדך אבינו ביגון שאלה   
[[@Bible:Gen 44:32]]**32** כי עבדך ערב את הנער מעם אביו לאמר אם לא אביאנו אליך וחטאתי לאבי כל הימים   
[[@Bible:Gen 44:33]]**33** ועתה ישב נא עבדך תחת הנער עבד לאדני והנער יעלה עם אחיו   
[[@Bible:Gen 44:34]]**34** כי איך אעלה אל אבי והנער איננו אתי פן אראה ברעה אשר תמצא את אבי

**Chapitre 45**

[[@Bible:Gen 45:1]]**1** ולא יכל יוסף להתאפק לכל הנצבים עליו ויקרא והוציאו כל איש מעליו ולא עמד איש אתו בהתודע יוסף אל אחיו   
[[@Bible:Gen 45:2]]**2** ויתן את קולו בבכי וישמעו מצרים וישמעו בית פרעה   
[[@Bible:Gen 45:3]]**3** ויאמר יוסף אל אחיו אני יוסף העוד אבי חי ולא יכלו אחיו לענות אתו כי נבהלו מפניו   
[[@Bible:Gen 45:4]]**4** ויאמר יוסף אל אחיו גשו נא אלי ויגשו ויאמר אני יוסף אחיכם אשר מכרתם אתי מצרימה   
[[@Bible:Gen 45:5]]**5** ועתה אל תעצבו ואל יחר בעיניכם כי מכרתם אתי הנה כי למחיה שלחני אלהים לפניכם   
[[@Bible:Gen 45:6]]**6** כי זה שנתים רעב בקרב הארץ ועוד חמש שנים אשר אין חריש וקציר   
[[@Bible:Gen 45:7]]**7** וישלחני אלהים לפניכם לשים לכם שארות בארץ ולהחיות לכם פלטה גדלה   
[[@Bible:Gen 45:8]]**8** ועתה לא אתם שלחתם אתי הנה כי האלהים וישמני לאב לפרעה ולאדון לכל ביתו ומשל בכל ארץ מצרים   
[[@Bible:Gen 45:9]]**9** מהרו ועלו אל אבי ואמרתם אליו כה אמר בנך יוסף שמני אלהים לאדון לכל מצרים רדה אלי אל תעמד   
[[@Bible:Gen 45:10]]**10** וישבת בארץ גשן והיית קרוב אלי אתה ובניך ובני בניך צאנך ובקרך וכל אשר לך   
[[@Bible:Gen 45:11]]**11** וכלכלתי אתך שם כי עוד חמש שנים רעב פן תורש אתה וביתך וכל אשר לך   
[[@Bible:Gen 45:12]]**12** והנה עיניכם ראות ועיני אחי בנימים כי פיי המדבר אליכם   
[[@Bible:Gen 45:13]]**13** והגדתם לאבי את כל כבודי במצרים ואת כל אשר ראיתם ומהרתם והורדתם את אבי הנה   
[[@Bible:Gen 45:14]]**14** ויפל על צואר בנימים אחיו ויבך ובנימים בכה על צוארו   
[[@Bible:Gen 45:15]]**15** וינשק לכל אחיו ויבך עליהם ואחרי כן דברו אחיו אתו   
[[@Bible:Gen 45:16]]**16** והקול נשמע בית פרעה לאמר באו אחי יוסף וייטב בעיני פרעה ובעיני עבדיו   
[[@Bible:Gen 45:17]]**17** ויאמר פרעה אל יוסף אמר אל אחיך זאת עשו טענו את בעירכם ולכו ובאו ארצה כנען   
[[@Bible:Gen 45:18]]**18** וקחו את אביכם ואת בתיכם ובאו אלי ואתן לכם את טוב ארץ מצרים ואכלו את חלב הארץ   
[[@Bible:Gen 45:19]]**19** ואתה צויתי זאת עשו קחו לכם מארץ מצרים עגלות לטפכם ולנשיכם ונשאתם את אביכם ובאתם   
[[@Bible:Gen 45:20]]**20** ועיניכם אל תחוס על כליכם כי טוב כל ארץ מצרים לכם הוא   
[[@Bible:Gen 45:21]]**21** ויעשו כן בני ישראל ויתן להם יוסף עגלות על פי פרעה ויתן להם צדה לדרך   
[[@Bible:Gen 45:22]]**22** לכלם נתן לאיש חליפת שמלות ולבנימים נתן שלש מאות כסף וחמש חליפת שמלות   
[[@Bible:Gen 45:23]]**23** ולאביו שלח כזאת עשרה חמרים נשאים מטוב ארץ מצרים ועשר אתנות נשאות בר ולחם ומזון לאביו לדרך   
[[@Bible:Gen 45:24]]**24** וישלח את אחיו וילכו ויאמר אלהים אל תתרגזו בדרך   
[[@Bible:Gen 45:25]]**25** ויעלו ממצרים ויבאו ארצה כנען אל יעקב אביהם   
[[@Bible:Gen 45:26]]**26** ויגדו לו לאמר עוד יוסף חי וכי הוא משל בכל ארץ מצרים ויפג לבו כי לא האמן להם   
[[@Bible:Gen 45:27]]**27** וידברו אליו את כל דברי יוסף אשר דבר אליהם וירא את העגלות אשר שלח יוסף לשאת אתו ותחי רוח יעקב אביהם   
[[@Bible:Gen 45:28]]**28** ויאמר ישראל רב עוד יוסף בני חי אלכה ואראנו בטרם אמות

**Chapitre 46**

[[@Bible:Gen 46:1]]**1** ויסע ישראל וכל אשר לו ויבא בארה שבע ויזבח זבחים לאלהי אביו יצחק   
[[@Bible:Gen 46:2]]**2** ויאמר אלהים לישראל במראת הלילה ויאמר יעקב יעקב ויאמר הנני   
[[@Bible:Gen 46:3]]**3** ויאמר אנכי האל אלהי אביך אל תירא מרדת מצרימה כי לגוי גדול אשימך שם   
[[@Bible:Gen 46:4]]**4** אנכי ארד עמך מצרימה ואנכי אעלך גם עלה ויוסף ישית ידו על עיניך   
[[@Bible:Gen 46:5]]**5** ויקם יעקב מבאר שבע וישאו בני ישראל את יעקב אביהם ואת טפם ואת נשיהם בעגלות אשר שלח פרעה לשאת אתו   
[[@Bible:Gen 46:6]]**6** ויקחו את מקניהם ואת רכושם אשר רכשו בארץ כנען ויבאו מצרימה יעקב וכל זרעו אתו   
[[@Bible:Gen 46:7]]**7** בניו ובני בניו אתו בנתיו ובנות בניו וכל זרעו הביא אתו מצרימה   
[[@Bible:Gen 46:8]]**8** ואלה שמות בני ישראל הבאים מצרימה יעקב ובניו בכור יעקב ראובן   
[[@Bible:Gen 46:9]]**9** ובני ראובן חנוך ופלוא חצרון וכרמי   
[[@Bible:Gen 46:10]]**10** ובני שמעון ימואל וימין ואהד ויכין וצהר ושאול בן הכנענית   
[[@Bible:Gen 46:11]]**11** ובני לוי גרשון קהת ומררי   
[[@Bible:Gen 46:12]]**12** ובני יהודה ער ואונן ושלה ופרץ וזרח וימת ער ואונן בארץ כנען ויהיו בני פרץ חצרון וחמואל   
[[@Bible:Gen 46:13]]**13** ובני יששכר תולע ופואה ישוב ושמרון   
[[@Bible:Gen 46:14]]**14** ובני זבולן סרד ואלון ויחלאל   
[[@Bible:Gen 46:15]]**15** אלה בני לאה אשר ילדה ליעקב בפדן ארם ואת דינה בתו כל נפש בניו ובנתיו שלשים ושלש   
[[@Bible:Gen 46:16]]**16** ובני גד צפון וחגי ושוני ואצבעון ערי וארודי וארולי   
[[@Bible:Gen 46:17]]**17** ובני אשר ימנה וישוה וישוי ובריעה ושרח אחתם ובני בריעה חבר ומלכיאל   
[[@Bible:Gen 46:18]]**18** אלה בני זלפה אשר נתן לבן ללאה בתו ותלד את אלה ליעקב שש עשרה נפש   
[[@Bible:Gen 46:19]]**19** בני רחל אשת יעקב יוסף ובנימים   
[[@Bible:Gen 46:20]]**20** ויולד ליוסף בארץ מצרים אשר ילדה לו אסנת בת פוטיפרע כהן אן את מנשה ואת אפרים   
[[@Bible:Gen 46:21]]**21** ובני בנימים בלע ובכר ואשבל גרה ונעמן אחים וראש מפים וחפים וארד   
[[@Bible:Gen 46:22]]**22** אלה בני רחל אשר ילדה ליעקב כל נפש ארבע עשרה   
[[@Bible:Gen 46:23]]**23** ובני דן חשים   
[[@Bible:Gen 46:24]]**24** ובני נפתלי יחצאל וגוני יצר ושלום   
[[@Bible:Gen 46:25]]**25** אלה בני בלהה אשר נתן לבן לרחל בתו ותלד את אלה ליעקב כל נפש שבע   
[[@Bible:Gen 46:26]]**26** כל הנפש הבאה ליעקב מצרימה יצאי ירכו מלבד נשי בני יעקב כל נפש ששים ושש   
[[@Bible:Gen 46:27]]**27** ובני יוסף אשר ילדו לו במצרים נפש שנים כל הנפש לבית יעקב הבאה מצרימה שבעים   
[[@Bible:Gen 46:28]]**28** ואת יהודה שלח לפניו אל יוסף להראות לפניו גשנה ויבא ארץ גשן   
[[@Bible:Gen 46:29]]**29** ויאסר יוסף מרכבתו ויעל לקראת ישראל אביו גשנה וירא אליו ויפל על צוארו ויבך על צוארו עוד   
[[@Bible:Gen 46:30]]**30** ויאמר ישראל אל יוסף אמותה הפעם אחרי ראיתי פניך כי עודך חי   
[[@Bible:Gen 46:31]]**31** ויאמר יוסף אל אחיו ואל בית אביו אעלה ואגידה לפרעה ואמר אליו אחי ובית אבי אשר בארץ כנען באו אלי   
[[@Bible:Gen 46:32]]**32** והאנשים רעי צאן כי אנשי מקנה היו וצאנם ובקרם וכל אשר להם הביאו   
[[@Bible:Gen 46:33]]**33** והיה כי יקרא לכם פרעה ואמר מה מעשיכם   
[[@Bible:Gen 46:34]]**34** ואמרתם אנשי מקנה היו עבדיך מנערינו ועד עתה גם אנחנו גם אבתינו בעבור תשבו בארץ גשן כי תועבת מצרים כל רעי צאן

**Chapitre 47**

[[@Bible:Gen 47:1]]**1** ויבא יוסף ויגד לפרעה ויאמר אליו אבי ואחי וצאנם ובקרם וכל אשר להם באו מארץ כנען והנם בארץ גשן   
[[@Bible:Gen 47:2]]**2** ומקצה אחיו לקח עמו חמשה אנשים ויצגם לפני פרעה   
[[@Bible:Gen 47:3]]**3** ויאמר פרעה אל אחי יוסף מה מעשיכם ויאמרו אל פרעה רעי צאן עבדיך גם אנחנו גם אבתינו   
[[@Bible:Gen 47:4]]**4** ויאמרו אל פרעה לגור בארץ באנו כי אין מרעה לצאן אשר לעבדיך כי כבד הרעב בארץ כנען ועתה ישבו נא עבדיך בארץ גשן   
[[@Bible:Gen 47:5]]**5** ויאמר פרעה אל יוסף לאמר אביך ואחיך באו אליך   
[[@Bible:Gen 47:6]]**6** ארץ מצרים לפניך היא במיטב הארץ הושב את אביך ואת אחיך ישבו בארץ גשן ואם ידעת היש בם אנשי חיל ושמתם שרי מקנה על אשר לי   
[[@Bible:Gen 47:7]]**7** ויבא יוסף את יעקב אביו ויעמדהו לפני פרעה ויברך יעקב את פרעה   
[[@Bible:Gen 47:8]]**8** ויאמר פרעה אל יעקב כמה ימי שני חייך   
[[@Bible:Gen 47:9]]**9** ויאמר יעקב אל פרעה ימי שני מגרי שלשים ומאת שנה מעט ורעים היו ימי שני חיי ולא השיגו את ימי שני חיי אבתי בימי מגריהם   
[[@Bible:Gen 47:10]]**10** ויברך יעקב את פרעה ויצא מלפני פרעה   
[[@Bible:Gen 47:11]]**11** ויושב יוסף את אביו ואת אחיו ויתן להם אחזה בארץ מצרים במיטב הארץ בארץ רעמסס כאשר צוה פרעה   
[[@Bible:Gen 47:12]]**12** ויכלכל יוסף את אביו ואת אחיו ואת כל בית אביו לחם לפי הטף   
[[@Bible:Gen 47:13]]**13** ולחם אין בכל הארץ כי כבד הרעב מאד ותלא ארץ מצרים וארץ כנען מפני הרעב   
[[@Bible:Gen 47:14]]**14** וילקט יוסף את כל הכסף הנמצא בארץ מצרים ובארץ כנען בשבר אשר הם שברים ויבא יוסף את הכסף ביתה פרעה   
[[@Bible:Gen 47:15]]**15** ויתם הכסף מארץ מצרים ומארץ כנען ויבאו כל מצרים אל יוסף לאמר הבה לנו לחם ולמה נמות נגדך כי אפס הכסף   
[[@Bible:Gen 47:16]]**16** ויאמר יוסף הבו מקניכם ואתן לכם לחם במקניכם אם אפס הכסף   
[[@Bible:Gen 47:17]]**17** ויבאו את מקניהם אל יוסף ויתן להם יוסף לחם בסוסים ובמקנה הצאן ובמקנה הבקר ובחמרים וינהלם בלחם בכל מקניהם בשנה ההיא   
[[@Bible:Gen 47:18]]**18** ותתם השנה ההיא ויבאו אליו בשנה השנית ויאמרו לו לא נכחד מאדני כי אם תם הכסף ומקנה הבהמה אל אדני לא נשאר לפני אדני בלתי אם גויתנו ואדמתנו   
[[@Bible:Gen 47:19]]**19** למה נמות לעיניך גם אנחנו גם אדמתנו קנה אתנו ואת אדמתנו בלחם ונהיה אנחנו ואדמתנו עבדים לפרעה ותן זרע ונחיה ולא נמות והאדמה לא תשם   
[[@Bible:Gen 47:20]]**20** ויקן יוסף את כל אדמת מצרים לפרעה כי מכרו מצרים איש שדהו כי חזק עליהם הרעב ותהי הארץ לפרעה   
[[@Bible:Gen 47:21]]**21** ואת העם העביר אתו לעבדים מקצה גבול מצרים עד קצהו   
[[@Bible:Gen 47:22]]**22** רק אדמת הכהנים לא קנה כי חק לכהנים מאת פרעה ואכלו את חקם אשר נתן להם פרעה על כן לא מכרו את אדמתם   
[[@Bible:Gen 47:23]]**23** ויאמר יוסף אל העם הן קניתי אתכם היום ואת אדמתכם לפרעה הא לכם זרע וזרעתם את האדמה   
[[@Bible:Gen 47:24]]**24** והיה בתבואתה ונתתם חמישת לפרעה וארבע הידות יהיה לכם לזרע השדה ולאכלכם ולאשר בבתיכם ולאכל לטפכם   
[[@Bible:Gen 47:25]]**25** ויאמרו החיתנו נמצא חן בעיני אדני והיינו עבדים לפרעה   
[[@Bible:Gen 47:26]]**26** וישם אתה יוסף לחק עד היום הזה על אדמת מצרים לפרעה לחמש רק אדמת הכהנים לבדה לא היתה לפרעה   
[[@Bible:Gen 47:27]]**27** וישב ישראל בארץ מצרים בארץ גשן ויאחזו בה ויפרו וירבו מאד   
[[@Bible:Gen 47:28]]**28** ויחי יעקב בארץ מצרים שבע עשרה שנה ויהיו ימי יעקב שני חייו שבע שנים וארבעים ומאת שנה   
[[@Bible:Gen 47:29]]**29** ויקרבו ימי ישראל למות ויקרא לבנו ליוסף ויאמר לו אם נא מצאתי חן בעיניך שים נא ידך תחת ירכי ועשית עמדי חסד ואמת אל נא תקברני במצרים   
[[@Bible:Gen 47:30]]**30** ושכבתי עם אבתי ונשאתני ממצרים וקברתני בקברתם ויאמר אנכי אעשה כדבריך   
[[@Bible:Gen 47:31]]**31** ויאמר השבע לי וישבע לו וישתחוי ישראל על ראש המטה

**Chapitre 48**

[[@Bible:Gen 48:1]]**1** ויהי אחר הדברים האלה ויאמר ליוסף הנה אביך חלה ויקח את שני בניו עמו את מנשה ואת אפרים   
[[@Bible:Gen 48:2]]**2** ויגד ליעקב ויאמר הנה בנך יוסף בא אליך ויתחזק ישראל וישב על המטה   
[[@Bible:Gen 48:3]]**3** ויאמר יעקב אל יוסף אל שדי נראה אלי בלוזה בארץ כנען ויברך אתי   
[[@Bible:Gen 48:4]]**4** ויאמר אלי הנני מפריך והרביתך ונתתיך לקהל עמים ונתתי את הארץ הזאת לזרעך אחריך אחזת עולם   
[[@Bible:Gen 48:5]]**5** ועתה שני בניך הנולדים לך בארץ מצרים עד באי אליך מצרימה לי הם אפרים ומנשה כראובן וכשמעון יהיו לי   
[[@Bible:Gen 48:6]]**6** ומולדתך אשר הולדת אחריהם לך יהיו על שם אחיהם יקראו בנחלתם   
[[@Bible:Gen 48:7]]**7** ואני בבאי מפדן ארם מתה עלי רחל אמך בארץ כנען בדרך בעוד כברת הארץ לבוא אפרתה ואקברה שם בדרך אפרתה היא בית לחם   
[[@Bible:Gen 48:8]]**8** וירא ישראל את בני יוסף ויאמר מי אלה לך   
[[@Bible:Gen 48:9]]**9** ויאמר יוסף אל אביו בני הם אשר נתן לי אלהים בזה ויאמר קחם נא אלי ואברכם   
[[@Bible:Gen 48:10]]**10** ועיני ישראל כבדה מזקנה לא יכל לראות ויגש אתם אליו וישק להם ויחבק להם   
[[@Bible:Gen 48:11]]**11** ויאמר ישראל אל יוסף ראה פניך לא פללתי והנה הראה אתי אלהים גם את זרעך   
[[@Bible:Gen 48:12]]**12** ויוצא יוסף אתם מעם ברכיו וישתחוו לאפיו ארצה   
[[@Bible:Gen 48:13]]**13** ויקח יוסף את שניהם את אפרים בימינו משמאל ישראל ואת מנשה בשמאלו מימין ישראל ויגש אליו   
[[@Bible:Gen 48:14]]**14** וישלח ישראל את יד ימינו וישתה על ראש אפרים והוא הצעיר ואת שמאלו על ראש מנשה שכל את ידיו כי מנשה הבכור   
[[@Bible:Gen 48:15]]**15** ויברך את יוסף ויאמר האלהים אשר התהלכו אבתי לפניו אברהם ויצחק האלהים הרעה אתי מעדני עד היום הזה   
[[@Bible:Gen 48:16]]**16** המלך הגאל אתי מכל רע יברך את הנערים האלה ויקרא בהם שמי ושם אבתי אברהם ויצחק וידגו לרב בקרב הארץ   
[[@Bible:Gen 48:17]]**17** וירא יוסף כי ישית אביו את יד ימינו על ראש אפרים וירע בעיניו ויתמך יד אביו להסיר אתה מעל ראש אפרים על ראש מנשה   
[[@Bible:Gen 48:18]]**18** ויאמר יוסף אל אביו לא כן אבי כי זה הבכור שים ימינך על ראשו   
[[@Bible:Gen 48:19]]**19** וימאן אביו ויאמר ידעתי בני ידעתי גם הוא יהיה לעם וגם הוא יגדל ואולם אחיו הקטן יגדל ממנו וזרעו יהיה מלא הגוים   
[[@Bible:Gen 48:20]]**20** ויברכם ביום ההוא לאמר בך יברך ישראל לאמר ישימך אלהים כאפרים וכמנשה וישם את אפרים לפני מנשה   
[[@Bible:Gen 48:21]]**21** ויאמר ישראל אל יוסף הנה אנכי מת והיה אלהים עמכם והשיב אתכם אל ארץ אבתיכם   
[[@Bible:Gen 48:22]]**22** ואני נתתי לך שכם אחד על אחיך אשר לקחתי מיד האמרי בחרבי ובקשתי

**Chapitre 49**

[[@Bible:Gen 49:1]]**1** ויקרא יעקב אל בניו ויאמר האספו ואגידה לכם את אשר יקרא אתכם באחרית הימים   
[[@Bible:Gen 49:2]]**2** הקבצו ושמעו בני יעקב ושמעו אל ישראל אביכם   
[[@Bible:Gen 49:3]]**3** ראובן בכורי אתה כחי וראשית אוני יתר שאת ויתר עז   
[[@Bible:Gen 49:4]]**4** פחזת כמים אל תותר כי עלית משכבי אביך אז חללת יצועי עלה   
[[@Bible:Gen 49:5]]**5** שמעון ולוי אחים כלו חמס מכרתיהם   
[[@Bible:Gen 49:6]]**6** בסודם אל תבוא נפשי ובקהלם אל יחר כבודי כי באפם הרגו איש וברצנם עקרו שור   
[[@Bible:Gen 49:7]]**7** אדיר אפם כי עז ועברתם כי קשתה אחלקם ביעקב ואפיצם בישראל   
[[@Bible:Gen 49:8]]**8** יהודה אתה יודוך אחיך ידיך בערף איביך ישתחוו לך בני אביך   
[[@Bible:Gen 49:9]]**9** גר אריה יהודה מטרף בני עלית כרע רבץ כאריה וכלביה מי יקימנו   
[[@Bible:Gen 49:10]]**10** לא יסור שבט מיהודה ומחקק מבין דגליו עד כי יבוא שילה ולו יקהתו עמים   
[[@Bible:Gen 49:11]]**11** אסורי לגפן עירו ולשרקה בני אתנו כבס ביין לבושו ובדם ענבים כסותה   
[[@Bible:Gen 49:12]]**12** חכלילו עינים מיין ולבן שנים מחלב   
[[@Bible:Gen 49:13]]**13** זבולן לחוף ימים ישכן והוא לחוף אניות וירכתו על צידן   
[[@Bible:Gen 49:14]]**14** יששכר חמר גרים רבץ בין המשפתים   
[[@Bible:Gen 49:15]]**15** וירא מנוחה כי טובה ואת הארץ כי נעמה ויט שכמו לסבל ויהי למס עבד   
[[@Bible:Gen 49:16]]**16** דן ידין עמו כאחד שבטי ישראל   
[[@Bible:Gen 49:17]]**17** יהיה דן נחש עלי דרך שפפון עלי ארח הנשך עקבי סוס ויפל רכבו אחור   
[[@Bible:Gen 49:18]]**18** לישועתך קויתי יהוה   
[[@Bible:Gen 49:19]]**19** גד גדוד יגדנו והוא יגד עקב   
[[@Bible:Gen 49:20]]**20** מאשר שמן לחמו והוא יתן מעדני מלך   
[[@Bible:Gen 49:21]]**21** נפתלי אילה שלחה הנתן אמרי שפר   
[[@Bible:Gen 49:22]]**22** בן פרת יוסף בן פרת עלי עין בני צעירי עלי שור   
[[@Bible:Gen 49:23]]**23** וימררהו ויריבהו וישטמהו בעלי חצים   
[[@Bible:Gen 49:24]]**24** ותשב באיתן קשתו ויפזו זרועי ידיו מידי אביר יעקב משם רעה אבן ישראל   
[[@Bible:Gen 49:25]]**25** מאל אביך ויעזרך ואל שדי ויברכך ברכת שמים ממעל ברכת תהום רבצת תחת ברכת שדים ורחם   
[[@Bible:Gen 49:26]]**26** ברכת אביך ואמך גברו על ברכת הרי עד תאות גבעת עולם תהיינה לראש יוסף ולקדקד נזיר אחיו   
[[@Bible:Gen 49:27]]**27** בנימים זאב יטרף בבקר יאכל עדי ולערב יחלק שלל   
[[@Bible:Gen 49:28]]**28** כל אלה שבטי ישראל שנים עשר וזאת אשר דבר להם אביהם ויברך אתם איש אשר כברכתו ברך אתם   
[[@Bible:Gen 49:29]]**29** ויצו אתם ויאמר אליהם אני נאסף אל עמי קברו אתי אל אבתי אל המערה אשר בשדה עפרון החתי   
[[@Bible:Gen 49:30]]**30** במערה אשר בשדה המכפלה אשר על פני ממרא בארץ כנען אשר קנה אברהם את השדה מאת עפרון החתי לאחזת קבר   
[[@Bible:Gen 49:31]]**31** שם קברו את אברהם ואת שרה אשתו ושם קברו את יצחק ואת רבקה אשתו ושם קברתי את לאה   
[[@Bible:Gen 49:32]]**32** מקנה השדה והמערה אשר בו מאת בני חת   
[[@Bible:Gen 49:33]]**33** ויכל יעקב לצות את בניו ויאסף רגליו אל המטה ויגוע ויאסף אל עמיו

**Chapitre 50**

[[@Bible:Gen 50:1]]**1** ויפל יוסף על פני אביו ויבך עליו וישק לו   
[[@Bible:Gen 50:2]]**2** ויצו יוסף את עבדיו את הרפאים לחנט את אביו ויחנטו הרפאים את ישראל   
[[@Bible:Gen 50:3]]**3** וימלאו לו ארבעים יום כי כן ימלאו ימי החנטים ויבכו אתו מצרים שבעים יום   
[[@Bible:Gen 50:4]]**4** ויעברו ימי בכיתו וידבר יוסף אל בית פרעה לאמר אם נא מצאתי חן בעיניכם דברו נא באזני פרעה לאמר   
[[@Bible:Gen 50:5]]**5** אבי השבעני לפני מותו לאמר הנה אנכי מת בקברי אשר כרתי לי בארץ כנען שם תקברני ועתה אעלה נא ואקברה את אבי כאשר השבעני ואשובה   
[[@Bible:Gen 50:6]]**6** ויאמר פרעה עלה וקבר את אביך כאשר השבעך   
[[@Bible:Gen 50:7]]**7** ויעל יוסף לקבר את אביו ויעלו אתו כל עבדי פרעה זקני ביתו וכל זקני ארץ מצרים   
[[@Bible:Gen 50:8]]**8** וכל בית יוסף אחיו ובית אביו רק טפם וצאנם ובקרם עזבו בארץ גשן   
[[@Bible:Gen 50:9]]**9** ויעל עמו גם רכב גם פרשים ויהי המחנה כבד מאד   
[[@Bible:Gen 50:10]]**10** ויבאו עד גרן האטד אשר בעבר הירדן ויספדו שם מספד גדול וכבד מאד ויעש לאביו אבל שבעת ימים   
[[@Bible:Gen 50:11]]**11** וירא יושב הארץ הכנעני את האבל בגרן האטד ויאמרו אבל כבד זה למצרים על כן קרא שמו אבל מצרים אשר בעבר הירדן   
[[@Bible:Gen 50:12]]**12** ויעשו לו בניו כן כאשר צום   
[[@Bible:Gen 50:13]]**13** וישאו אתו בניו ארצה כנען ויקברו אתו במערת שדה המכפלה אשר קנה אברהם את השדה לאחזת קבר מאת עפרון החתי על פני ממרא   
[[@Bible:Gen 50:14]]**14** וישב יוסף מצרימה הוא ואחיו וכל העלים אתו לקבר את אביו אחרי קברו את אביו   
[[@Bible:Gen 50:15]]**15** ויראו אחי יוסף כי מת אביהם ויאמרו לא ישטמנו יוסף השב ישיב לנו את כל הרעה אשר גמלנו אתו   
[[@Bible:Gen 50:16]]**16** ויצוו על יוסף לאמר אביך צוה לפני מותו לאמר   
[[@Bible:Gen 50:17]]**17** כה תאמרון ליוסף אנה שא נא פשע אחיך וחטאתם כי רעה גמלוך ועתה שא נא לפשע עבדי אלהי אביך ויבך יוסף בדברם אליו   
[[@Bible:Gen 50:18]]**18** וילכו גם אחיו ויפלו לפניו ויאמרו הננו לך לעבדים   
[[@Bible:Gen 50:19]]**19** ויאמר אליהם יוסף אל תיראו התחת אלהים אני   
[[@Bible:Gen 50:20]]**20** ואתם חשבתם עלי רעה והאלהים חשבה לטובה למען עשות כיום הזה להחיות עם רב   
[[@Bible:Gen 50:21]]**21** ועתה אל תיראו אנכי אכלכל אתכם ואת טפכם וינחם אתם וידבר אל לבם   
[[@Bible:Gen 50:22]]**22** וישב יוסף במצרים הוא ובית אביו ויחי יוסף מאה ועשר שנים   
[[@Bible:Gen 50:23]]**23** וירא יוסף לאפרים בנים שלשים גם בני מכיר בן מנשה ילדו בימי יוסף   
[[@Bible:Gen 50:24]]**24** ויאמר יוסף אל אחיו אנכי מת ואלהים פקד יפקד אתכם והעלה אתכם מן הארץ הזאת אל הארץ אשר נשבע לאברהם ליצחק וליעקב   
[[@Bible:Gen 50:25]]**25** וישבע יוסף את בני ישראל לאמר פקד יפקד אלהים אתכם והעליתם את עצמתי מזה אתכם   
[[@Bible:Gen 50:26]]**26** וימת יוסף בן מאה ועשר שנים ויחנטו אתו ויושם בארן במצרים

**Exode**

**Chapitre 1**

[[@Bible:Exo 1:1]]**1** ואלה שמות בני ישראל הבאים מצרימה את יעקב איש וביתו באו   
[[@Bible:Exo 1:2]]**2** ראובן ושמעון ולוי ויהודה   
[[@Bible:Exo 1:3]]**3** ויששכר וזבולן ובנימים   
[[@Bible:Exo 1:4]]**4** דן ונפתלי גד ואשר   
[[@Bible:Exo 1:5]]**5** ויהיו כל נפש יצאי ירך יעקב שבעים נפש ויוסף היה במצרים   
[[@Bible:Exo 1:6]]**6** וימת יוסף וכל אחיו וכל הדור ההוא   
[[@Bible:Exo 1:7]]**7** ובני ישראל פרו וישרצו וירבו ויעצמו במאד מאד ותמלא הארץ אתם   
[[@Bible:Exo 1:8]]**8** ויקם מלך חדש על מצרים אשר לא ידע את יוסף   
[[@Bible:Exo 1:9]]**9** ויאמר אל עמו הן עם בני ישראל רב ועצום ממנו   
[[@Bible:Exo 1:10]]**10** הבה נתחכם לו פן ירבה והיה כי תקראנו מלחמה ונוסף גם הוא על שנאינו ונלחם בנו ועלה מן הארץ   
[[@Bible:Exo 1:11]]**11** וישמו עליו שרי מסים למען ענותם בסבלתם ויבנו ערי מסכנת לפרעה את פיתון ואת רעמסס   
[[@Bible:Exo 1:12]]**12** וכאשר יענו אתו כן יפרה וכן יפרץ ויקצו מפני בני ישראל   
[[@Bible:Exo 1:13]]**13** ויעבדו מצרים את בני ישראל בפרך   
[[@Bible:Exo 1:14]]**14** וימררו את חייהם בעבדה קשה בחמר ובלבנים ובכל עבדה בשדה את כל עבדתם אשר עבדו בהם בפרך   
[[@Bible:Exo 1:15]]**15** ויאמר מלך מצרים למילדות העבריות אשר שם האחת שפרה ושם השנית פועה   
[[@Bible:Exo 1:16]]**16** ויאמר בילדכן את העבריות וראיתן על האבנים אם בן הוא והמתן אתו ואם בת היא וחיתה   
[[@Bible:Exo 1:17]]**17** ותיראנה המילדות את האלהים ולא עשו כאשר דבר אליהן מלך מצרים ותחיינה את הילדים   
[[@Bible:Exo 1:18]]**18** ויקרא פרעה למילדות ויאמר להן מדוע עשיתן את הדבר הזה ותחיינה את הילדים   
[[@Bible:Exo 1:19]]**19** ותאמרנה המילדת אל פרעה כי לא כנשים המצריות העבריות כי חיות הנה בטרם תבוא אליהן המילדת וילדו   
[[@Bible:Exo 1:20]]**20** וייטב אלהים למילדות וירבו העם ויעצמו מאד   
[[@Bible:Exo 1:21]]**21** ויהי כי יראו המילדות את האלהים ויעש להם בתים   
[[@Bible:Exo 1:22]]**22** ויצו פרעה לכל עמו לאמר כל הבן הילד לעברים היאר תשליכון וכל הבת תחיון

**Chapitre 2**

[[@Bible:Exo 2:1]]**1** וילך איש מבית לוי ויקח את בת לוי   
[[@Bible:Exo 2:2]]**2** ותהר האשה ותלד בן ותרא אתו כי טוב הוא ותצפנהו שלשה ירחים   
[[@Bible:Exo 2:3]]**3** ולא יכלה עוד הצפנהו ותקח לו אמו תבת גמא ותחמרה בחמר ובזפת ותשם בה את הילד ותשם בסף על שפת היאר   
[[@Bible:Exo 2:4]]**4** ותתיצב אחתו מרחק לדעה מה יעשה לו   
[[@Bible:Exo 2:5]]**5** ותרד בת פרעה לרחץ על היאר ונערתיה הלכת על יד היאר ותרא את התבה בתוך הסף ותשלח את אמתה ותקחה   
[[@Bible:Exo 2:6]]**6** ותפתחה ותרא את הילד והנה נער בכה ותחמל עליו בת פרעה ותאמר מילדי העברים זה   
[[@Bible:Exo 2:7]]**7** ותאמר אחתו אל בת פרעה האלך וקראתי לך אשה מינקת מן העבריות ותינק לך את הילד   
[[@Bible:Exo 2:8]]**8** ותאמר לה בת פרעה לכי ותלך העלמה ותקרא את אם הילד   
[[@Bible:Exo 2:9]]**9** ותאמר לה בת פרעה הלכי את הילד הזה והינקהו לי ואני אתן את שכרך ותקח האשה את הילד ותניקהו   
[[@Bible:Exo 2:10]]**10** ויגדל הנער ותבאהו אל בת פרעה ויהי לה לבן ותקרא את שמו משה ותאמר כי מן המים משיתיו   
[[@Bible:Exo 2:11]]**11** ויהי בימים ההם ויגדל משה ויצא אל אחיו וירא בסבלתם וירא איש מצרי מכה איש עברי מאחיו   
[[@Bible:Exo 2:12]]**12** ויפן כה וכה וירא כי אין איש ויך את המצרי ויטמנהו בחול   
[[@Bible:Exo 2:13]]**13** ויצא ביום השני והנה שני אנשים עברים נצים ויאמר לרשע למה תכה רעך   
[[@Bible:Exo 2:14]]**14** ויאמר מי שמך לאיש שר ולשפט עלינו הלהרגני אתה אמר כאשר הרגת את המצרי ויירא משה ויאמר אכן נודע הדבר   
[[@Bible:Exo 2:15]]**15** וישמע פרעה את הדבר הזה ויבקש להרג את משה ויברח משה מפני פרעה וישב בארץ מדין וישב על הבאר   
[[@Bible:Exo 2:16]]**16** ולכהן מדין שבע בנות ותבאנה ותדלנה ותמלאנה את הרהטים להשקות את צאן אביהן   
[[@Bible:Exo 2:17]]**17** ויבאו הרעים ויגרשום ויקם משה ויושען וישק את צאנם   
[[@Bible:Exo 2:18]]**18** ותבאנה אל רעואל אביהן ויאמר מדוע מהרתן בא היום   
[[@Bible:Exo 2:19]]**19** ותאמרנה איש מצרי הצילנו מיד הרעים וגם דלה דלא לנו וישק את הצאן   
[[@Bible:Exo 2:20]]**20** ויאמר אל בנתיו ואיה למה זה עזבתן את האיש קראן לו ויאכל לחם   
[[@Bible:Exo 2:21]]**21** ויאל משה לשבת את האיש ויתן את צפורה בתו למשה לאשה   
[[@Bible:Exo 2:22]]**22** ותלד בן ויקרא את שמו גרשם כי אמר גר הייתי בארץ נכריה   
[[@Bible:Exo 2:23]]**23** ויהי בימים הרבים ההם וימת מלך מצרים ויאנחו בני ישראל מן העבדה ויצעקו ותעל שועתם אל האלהים מן העבדה   
[[@Bible:Exo 2:24]]**24** וישמע אלהים את נקאתם ויזכר אלהים את בריתו את אברהם ואת יצחק ואת יעקב   
[[@Bible:Exo 2:25]]**25** וירא אלהים את בני ישראל וידע אלהים

**Chapitre 3**

[[@Bible:Exo 3:1]]**1** ומשה היה רעה את צאן יתרו חתנו כהן מדין וינהג את הצאן אחר המדבר ויבא אל הר האלהים חורבה   
[[@Bible:Exo 3:2]]**2** וירא אליו מלאך יהוה בלהבת אש מתוך הסנה וירא והנה הסנה בער באש והסנה איננו אכל   
[[@Bible:Exo 3:3]]**3** ויאמר משה אסור נא ואראה את המראה הגדול הזה מדוע לא יבער הסנה   
[[@Bible:Exo 3:4]]**4** וירא אלהים כי סר לראות ויקרא אליו אלהים מתוך הסנה ויאמר משה משה ויאמר הנני   
[[@Bible:Exo 3:5]]**5** ויאמר אל תקרב הלם של נעליך מעל רגליך כי המקום אשר אתה עמד עליו אדמת קדש היא   
[[@Bible:Exo 3:6]]**6** ויאמר אנכי אלהי אבתיך אלהי אברהם ואלהי יצחק ואלהי יעקב ויסתר משה פניו כי ירא מהביט אל האלהים   
[[@Bible:Exo 3:7]]**7** ויאמר יהוה ראו ראיתי את עני עמי אשר במצרים ואת צעקתם שמעתי מפני נגשיו כי ידעתי את מכאבו   
[[@Bible:Exo 3:8]]**8** וארדה להצילו מיד מצרים ולהעלותו מן הארץ ההיא אל ארץ טובה ורחבה אל ארץ זבת חלב ודבש אל מקום הכנעני החתי והאמרי והפרזי והגרגשי והחוי והיבוסי   
[[@Bible:Exo 3:9]]**9** ועתה הנה צעקת בני ישראל באה אלי וגם ראיתי את הלחץ אשר מצרים לחצים אתם   
[[@Bible:Exo 3:10]]**10** ועתה לך ואשלחך אל פרעה והוצאת את עמי בני ישראל ממצרים   
[[@Bible:Exo 3:11]]**11** ויאמר משה אל האלהים מי אנכי כי אלך אל פרעה וכי אוציא את בני ישראל ממצרים   
[[@Bible:Exo 3:12]]**12** ויאמר כי אהיה עמך וזה לך האות כי אנכי שלחתיך בהוציאך את העם ממצרים תעבדון את האלהים על ההר הזה   
[[@Bible:Exo 3:13]]**13** ויאמר משה אל האלהים הנה אנכי בא אל בני ישראל ואמרתי להם אלהי אבתיכם שלחני אליכם ואמרו לי מה שמו מה אמר אליהם   
[[@Bible:Exo 3:14]]**14** ויאמר אלהים אל משה אהיה אשר אהיה ויאמר כה תאמר אל בני ישראל אהיה שלחני אליכם   
[[@Bible:Exo 3:15]]**15** ויאמר עוד אלהים אל משה כה תאמר אל בני ישראל יהוה אלהי אבתיכם אלהי אברהם ואלהי יצחק ואלהי יעקב שלחני אליכם זה שמי לעולם וזה זכרי לדר ודר   
[[@Bible:Exo 3:16]]**16** לך ואספת את זקני בני ישראל ואמרת אליהם יהוה אלהי אבתיכם נראה אלי אלהי אברהם ויצחק ויעקב לאמר פקד פקדתי אתכם ואת העשוי לכם במצרים   
[[@Bible:Exo 3:17]]**17** ואמרה אעלה אתכם מעני מצרים אל ארץ הכנעני החתי והאמרי והפרזי והגרגשי והחוי והיבוסי אל ארץ זבת חלב ודבש   
[[@Bible:Exo 3:18]]**18** ושמעו לקולך ובאת אתה וזקני ישראל אל מלך מצרים ואמרתם אליו יהוה אלהי העברים נקרא עלינו נלכה נא דרך שלשת ימים במדבר ונזבחה ליהוה אלהינו   
[[@Bible:Exo 3:19]]**19** ואני ידעתי כי לא יתן אתכם מלך מצרים להלך הלוא ביד חזקה   
[[@Bible:Exo 3:20]]**20** ושלחתי את ידי והכיתי את מצרים בכל נפלאתי אשר אעשה בקרבו ואחרי כן ישלח אתכם   
[[@Bible:Exo 3:21]]**21** ונתתי את חן העם הזה בעיני מצרים והיה כי תלכון לא תלכון ריקם   
[[@Bible:Exo 3:22]]**22** ושאל איש מאת רעהו ואשה מאת רעותה משכנתה ומגרת ביתה כלי כסף וכלי זהב ושמלות ושמתם על בניכם ועל בנתיכם ונצלתם את מצרים

**Chapitre 4**

[[@Bible:Exo 4:1]]**1** ויען משה ויאמר והן לא יאמנו לי ולא ישמעו בקולי כי יאמרו לא נראה אליך יהוה   
[[@Bible:Exo 4:2]]**2** ויאמר אליו יהוה מה זה בידך ויאמר מטה   
[[@Bible:Exo 4:3]]**3** ויאמר השליכהו ארצה וישלכהו ארצה ויהי לנחש וינס משה מפניו   
[[@Bible:Exo 4:4]]**4** ויאמר יהוה אל משה שלח ידך ואחז בזנבו וישלח ידו ויחזק בו ויהי למטה בכפו   
[[@Bible:Exo 4:5]]**5** למען יאמנו כי נראה אליך יהוה אלהי אבתם אלהי אברהם ואלהי יצחק ואלהי יעקב   
[[@Bible:Exo 4:6]]**6** ויאמר יהוה לו עוד הבא נא ידך בחיקך ויבא ידו בחיקו ויוצאה מחיקו והנה ידו מצרעת כשלג   
[[@Bible:Exo 4:7]]**7** ויאמר השב ידך אל חיקך וישב ידו אל חיקו ויוציאה מחיקו והנה שבה כבשרו   
[[@Bible:Exo 4:8]]**8** והיה אם לא יאמנו לך ולא ישמעו לקול האות הראישון והאמנו לקול האות האחרון   
[[@Bible:Exo 4:9]]**9** והיה אם לא יאמנו גם לשני האתות האלה ולא ישמעו לקולך ולקחת ממימי היאר ושפכת היבשה והיו המים אשר תקח מן היאר יהיו לדם ביבשת   
[[@Bible:Exo 4:10]]**10** ויאמר משה אל יהוה בי אדני לא איש דברים אנכי גם מתמול גם משלשום גם מאז דברך אל עבדך כי כבד פה וכבד לשון אנכי   
[[@Bible:Exo 4:11]]**11** ויאמר יהוה אליו מי שם פה לאדם או מי ישים אלם או חרש או פקח או עור הלא אנכי יהוה   
[[@Bible:Exo 4:12]]**12** ועתה לך ואנכי אהיה עם פיך והוריתך אשר תדבר   
[[@Bible:Exo 4:13]]**13** ויאמר בי אדני שלח נא ביד תשלח   
[[@Bible:Exo 4:14]]**14** ויחר אף יהוה במשה ויאמר הלוא אהרן אחיך הלוי ידעתי כי דבר ידבר הוא וגם הנה הוא יצא לקראתך וראך ושמח בלבבו   
[[@Bible:Exo 4:15]]**15** ודברת אליו ושמת את הדברים בפיו ואנכי אהיה עם פיך ועם פיו והוריתי אתכם את אשר תעשון   
[[@Bible:Exo 4:16]]**16** ודבר הוא לך אל העם והיה הוא יהיה לך לפה ואתה תהיה לו לאלהים   
[[@Bible:Exo 4:17]]**17** ואת המטה הזה תקח בידך אשר תעשה בו את האתות   
[[@Bible:Exo 4:18]]**18** וילך משה וישב אל יתרו חתנו ויאמר לו אלכה נא ואשובה אל אחי אשר במצרים ואראה העודם חיים ויאמר יתרו למשה לך לשלום   
[[@Bible:Exo 4:19]]**19** ויאמר יהוה אל משה במדין לך שוב מצרימה כי מתו כל האנשים המבקשים את נפשך   
[[@Bible:Exo 4:20]]**20** ויקח משה את אשתו ואת בניו וירכבם על החמור וישב ארץ מצרים ויקח משה את מטה האלהים בידו   
[[@Bible:Exo 4:21]]**21** ויאמר יהוה אל משה בלכתך לשוב מצרימה ראה את כל המפתים אשר שמתי בידך ועשיתם לפני פרעה ואני אחזק את לבו ולא ישלח את העם   
[[@Bible:Exo 4:22]]**22** ואמרת אל פרעה כה אמר יהוה בני בכרי ישראל   
[[@Bible:Exo 4:23]]**23** ואמר אליך שלח את בני ויעבדני ותמאן לשלחו הנה אנכי הרג את בנך בכרך   
[[@Bible:Exo 4:24]]**24** ויהי בדרך במלון ויפגשהו יהוה ויבקש המיתו   
[[@Bible:Exo 4:25]]**25** ותקח צפורה צר ותכרת את ערלת בנה ותגע לרגליו ותאמר כי חתן דמים אתה לי   
[[@Bible:Exo 4:26]]**26** וירף ממנה אז אמרה חתן דמים למלות   
[[@Bible:Exo 4:27]]**27** ויאמר יהוה אל אהרן לך לקראת משה המדברה וילך ויפגשהו בהר האלהים וישק לו   
[[@Bible:Exo 4:28]]**28** ויגד משה לאהרן את כל דברי יהוה אשר שלחו ואת כל האתות אשר צוהו   
[[@Bible:Exo 4:29]]**29** וילכו משה ואהרן ויאספו את כל זקני בני ישראל   
[[@Bible:Exo 4:30]]**30** וידבר אהרן את כל הדברים אשר דבר יהוה אל משה ויעש האתות לעיני העם   
[[@Bible:Exo 4:31]]**31** ויאמנו העם וישמעו כי פקד יהוה את בני ישראל וכי ראה את ענים ויקדו וישתחוו

**Chapitre 5**

[[@Bible:Exo 5:1]]**1** ואחר באו משה ואהרן ויאמרו אל פרעה כה אמר יהוה אלהי ישראל שלח את עמי ויחגו לי במדבר   
[[@Bible:Exo 5:2]]**2** ויאמר פרעה מי יהוה אשר אשמע בקולו לשלח את ישראל לא ידעתי את יהוה וגם את ישראל לא אשלח   
[[@Bible:Exo 5:3]]**3** ויאמרו אלהי העברים נקרא עלינו נלכה נא המדברה דרך שלשת ימים ונזבחה ליהוה אלהינו פן יפגענו בדבר או בחרב   
[[@Bible:Exo 5:4]]**4** ויאמר אליהם מלך מצרים למה משה ואהרן תפרידו את העם ממעשיו לכו לסבלתיכם   
[[@Bible:Exo 5:5]]**5** ויאמר פרעה הן רבים עתה מעם הארץ והשבתם אתם מסבלתם   
[[@Bible:Exo 5:6]]**6** ויצו פרעה ביום ההוא את הנגשים בעם ואת שטריו לאמר   
[[@Bible:Exo 5:7]]**7** לא תוסיפון לתת תבן לעם ללבן לבנים כתמול שלשום הם ילכו ויקששו להם תבן   
[[@Bible:Exo 5:8]]**8** ואת מתכנת הלבנים אשר הם עשים תמול שלשום תשימו עליהם לא תגרעו ממנו כי נרפים הם על כן הם צעקים לאמר נלכה נזבחה לאלהינו   
[[@Bible:Exo 5:9]]**9** תכבד העבדה על האנשים וישעו בה ולא ישעו בדברי שקר   
[[@Bible:Exo 5:10]]**10** ויצאו נגשי העם ושטריו וידברו אל העם לאמר כה אמר פרעה אינני נתן לכם תבן   
[[@Bible:Exo 5:11]]**11** אתם לכו קחו לכם תבן מאשר תמצאו כי אין נגרע מעבדתכם דבר   
[[@Bible:Exo 5:12]]**12** ויפץ העם בכל ארץ מצרים לקשש קש לתבן   
[[@Bible:Exo 5:13]]**13** והנגשים אצוים בעם לאמר כלו מעשיכם דבר יום ביומו כאשר בהיות התבן נתן לכם   
[[@Bible:Exo 5:14]]**14** ויכו שטרי בני ישראל אשר שמו עליהם נגשי פרעה לאמר מדוע לא כליתם חקכם ללבן כתמול שלשום גם תמול גם היום   
[[@Bible:Exo 5:15]]**15** ויבאו שטרי בני ישראל ויצעקו אל פרעה לאמר למה תעשה כה לעבדיך   
[[@Bible:Exo 5:16]]**16** תבן אין נתן לעבדיך ולבנים אמרים לנו עשו והנה עבדיך מכים וחטאת עמך   
[[@Bible:Exo 5:17]]**17** ויאמר נרפים אתם נרפים על כן אתם אמרים נלכה נזבחה ליהוה   
[[@Bible:Exo 5:18]]**18** ועתה לכו עבדו ותבן לא ינתן לכם ותכן הלבנים תתנו   
[[@Bible:Exo 5:19]]**19** ויראו שטרי בני ישראל אתם ברע לאמר לא יגרע מלבניכם דבר יום ביומו   
[[@Bible:Exo 5:20]]**20** ויפגעו את משה ואת אהרן נצבים לקראתם בצאתם מאת פני פרעה   
[[@Bible:Exo 5:21]]**21** ויאמרו אליהם יראה יהוה עליכם וישפט אשר הבאשתם את ריחנו בעיני פרעה ובעיני עבדיו לתת חרב בידו להרגנו   
[[@Bible:Exo 5:22]]**22** וישב משה אל יהוה ויאמר אדני למה הרעת לעם הזה ולמה זה שלחתני   
[[@Bible:Exo 5:23]]**23** ומאז באתי אל פרעה לדבר בשמך הרע לעם הזה והצל לא הצלת את עמך

**Chapitre 6**

[[@Bible:Exo 6:1]]**1** ויאמר יהוה אל משה אתה תראה את אשר אעשה לפרעה כי ביד חזקה ישלחם וביד חזקה יגרשם מארצו   
[[@Bible:Exo 6:2]]**2** וידבר יהוה אל משה ויאמר אליו אני יהוה   
[[@Bible:Exo 6:3]]**3** ואראה אל אברהם ואל יצחק ואל יעקב באל שדי ושמי יהוה לא נודעתי להם   
[[@Bible:Exo 6:4]]**4** וגם הקמתי את בריתי אתם לתת להם את ארץ כנען את ארץ מגריהם אשר גרו בה   
[[@Bible:Exo 6:5]]**5** וגם אני שמעתי את נקאת בני ישראל אשר מצרים מעבדים אתם ואזכרה את בריתי   
[[@Bible:Exo 6:6]]**6** לכן אמר לבני ישראל אני יהוה והוצאתי אתכם מתחת סבלות מצרים והצלתי אתכם מעבדתם וגאלתי אתכם בזרוע נטויה ובמשפטים גדלים   
[[@Bible:Exo 6:7]]**7** ולקחתי אתכם לי לעם והייתי לכם לאלהים וידעתם כי אני יהוה אלהיכם המוצא אתכם מתחת סבלת מצרים   
[[@Bible:Exo 6:8]]**8** והבאתי אתכם אל הארץ אשר נשאתי את ידי לתת אתה לאברהם ליצחק וליעקב ונתתי אתה לכם מורשה אני יהוה   
[[@Bible:Exo 6:9]]**9** וידבר משה כן אל בני ישראל ולא שמעו אל משה מקצר רוח ומעבדה קשה ויאמרו אל משה חדל נא ממנו ונעבדה את מצרים כי טוב לנו עבד את מצרים ממותנו במדבר   
[[@Bible:Exo 6:10]]**10** וידבר יהוה אל משה לאמר   
[[@Bible:Exo 6:11]]**11** בא דבר אל פרעה מלך מצרים וישלח את בני ישראל מארצו   
[[@Bible:Exo 6:12]]**12** וידבר משה לפני יהוה לאמר הן בני ישראל לא שמעו אלי ואיך ישמעני פרעה ואני ערל שפתים   
[[@Bible:Exo 6:13]]**13** וידבר יהוה אל משה ואל אהרן ויצום אל בני ישראל ואל פרעה מלך מצרים להוציא את בני ישראל מארץ מצרים   
[[@Bible:Exo 6:14]]**14** ואלה ראשי בית אבתם בני ראובן בכור ישראל חנוך ופלוא חצרון וכרמי אלה משפחות ראובן   
[[@Bible:Exo 6:15]]**15** ובני שמעון ימואל וימין ואהד ויכין וצהר ושאול בן הכנענית אלה משפחות שמעון   
[[@Bible:Exo 6:16]]**16** ואלה שמות בני לוי לתולדתם גרשון קהת ומררי ושני חיי לוי שבע ושלשים ומאת שנה   
[[@Bible:Exo 6:17]]**17** ובני גרשון לבני ושמעי למשפחותם   
[[@Bible:Exo 6:18]]**18** ובני קהת עמרם ויצהר חברון ועזיאל ושני חיי קהת שלש ושלשים ומאת שנה   
[[@Bible:Exo 6:19]]**19** ובני מררי מחלי ומושי אלה משפחות הלוי לתולדתם   
[[@Bible:Exo 6:20]]**20** ויקח עמרם את יוכבד דדתו לו לאשה ותלד לו את אהרן ואת משה ואת מרים אחתם ושני חיי עמרם שש ושלשים ומאת שנה   
[[@Bible:Exo 6:21]]**21** ובני יצהר קרח ונפג וזכרי   
[[@Bible:Exo 6:22]]**22** ובני עזיאל מישאל ואליצפן וסתרי   
[[@Bible:Exo 6:23]]**23** ויקח אהרן את אלישבע בת עמינדב אחות נחשון לו לאשה ותלד לו את נדב ואת אביהוא את אלעזר ואת איתמר   
[[@Bible:Exo 6:24]]**24** ובני קרח אסור ואלקנה ואביסף אלה משפחות הקרחי   
[[@Bible:Exo 6:25]]**25** ואלעזר בן אהרן לקח לו מבנות פוטיאל לו לאשה ותלד לו את פינחס אלה ראשי אבות הלוי למשפחותם   
[[@Bible:Exo 6:26]]**26** הוא אהרן ומשה אשר אמר יהוה להם הוציאו את בני ישראל מארץ מצרים על צבאתם   
[[@Bible:Exo 6:27]]**27** הם המדברים אל פרעה מלך מצרים להוציא את בני ישראל מארץ מצרים הוא משה ואהרן   
[[@Bible:Exo 6:28]]**28** ויהי ביום דבר יהוה אל משה בארץ מצרים   
[[@Bible:Exo 6:29]]**29** וידבר יהוה אל משה לאמר אני יהוה דבר אל פרעה מלך מצרים את כל אשר אני דבר אליך   
[[@Bible:Exo 6:30]]**30** ויאמר משה לפני יהוה הן אני ערל שפתים ואיך ישמעני פרעה

**Chapitre 7**

[[@Bible:Exo 7:1]]**1** ויאמר יהוה אל משה ראה נתתיך אלהים לפרעה ואהרן אחיך יהיה נביאך   
[[@Bible:Exo 7:2]]**2** אתה תדבר את כל אשר אצוך ואהרן אחיך ידבר אל פרעה ושלח את בני ישראל מארצו   
[[@Bible:Exo 7:3]]**3** ואני אקשה את לב פרעה והרביתי את אתתי ואת מופתי בארץ מצרים   
[[@Bible:Exo 7:4]]**4** ולא ישמע אליכם פרעה ונתתי את ידי במצרים והוצאתי את צבאתי את עמי בני ישראל מארץ מצרים במשפטים גדלים   
[[@Bible:Exo 7:5]]**5** וידעו כל מצרים כי אני יהוה בנטתי את ידי על מצרים והוצאתי את עמי בני ישראל מתוכם   
[[@Bible:Exo 7:6]]**6** ויעש משה ואהרן כאשר צוה יהוה אתם כן עשו   
[[@Bible:Exo 7:7]]**7** ומשה בן שמנים שנה ואהרן בן שלש ושמנים שנה בדברם אל פרעה   
[[@Bible:Exo 7:8]]**8** וידבר יהוה אל משה ואל אהרן לאמר   
[[@Bible:Exo 7:9]]**9** כי ידבר אליכם פרעה לאמר תנו לכם אות או מופת ואמרת אל אהרן קח את מטך והשלך לפני פרעה ויהי לתנין   
[[@Bible:Exo 7:10]]**10** ויבא משה ואהרן לפני פרעה ויעשו כן כאשר צוה יהוה וישלך אהרן את מטהו לפני פרעה ולפני עבדיו ויהי לתנין   
[[@Bible:Exo 7:11]]**11** ויקרא גם פרעה לחכמים ולמכשפים ויעשו גם הם חרטמי מצרים בלהטיהם כן   
[[@Bible:Exo 7:12]]**12** וישלכו איש מטהו ויהיו לתנינים ויבלע מטה אהרן את מטותם   
[[@Bible:Exo 7:13]]**13** ויחזק לב פרעה ולא שמע אליהם כאשר דבר יהוה   
[[@Bible:Exo 7:14]]**14** וידבר יהוה אל משה כבד לב פרעה מאן לשלח את   
[[@Bible:Exo 7:15]]**15** העם לך אל פרעה בבקר הוא יצא המים ונצבת לקראתו על שפת היאר והמטה אשר נהפך לנחש תקח   
[[@Bible:Exo 7:16]]**16** בידך ואמרת אליו יהוה אלהי העברים שלחני אליך לאמר שלח את עמי ויעבדני במדבר והנה לא שמעת עד   
[[@Bible:Exo 7:17]]**17** כה כה אמר יהוה בזאת תדע כי אני יהוה הנה אנכי מכה במטה אשר בידי על המים אשר ביאר ונהפכו   
[[@Bible:Exo 7:18]]**18** לדם והדגה אשר ביאר תמות ובאש היאר ונלאו מצרים לשתות מים מן היאר וילך משה ואהרן אל פרעה ויאמרו אליו יהוה אלהי העברים שלחנו אליך לאמר שלח את עמי ויעבדני במדבר והנה לא שמעת עד כה כה אמר יהוה בזאת תדע כי אני יהוה הנה אנכי מכה במטה אשר בידי על המים אשר ביאר ונהפכו לדם והדגה אשר ביאר תמות ובאש היאר ונלאו מצרים לשתות מים מן היאר   
[[@Bible:Exo 7:19]]**19** ויאמר יהוה אל משה אמר אל אהרן קח את מטך ונטה את ידך על מימי מצרים על נהרותם ועל יאריהם ועל אגמיהם ועל כל מקוה מימיהם ויהיו דם ויהי הדם בכל ארץ מצרים ובעצים ובאבנים   
[[@Bible:Exo 7:20]]**20** ויעשו כן משה ואהרן כאשר צוה יהוה וירם במטהו ויך את המים אשר ביאר לעיני פרעה ולעיני עבדיו ויהפכו כל המים אשר ביאר לדם   
[[@Bible:Exo 7:21]]**21** והדגה אשר ביאר מתה ויבאש היאר ולא יכלו מצרים לשתות מים מן היאר ויהי הדם בכל ארץ מצרים   
[[@Bible:Exo 7:22]]**22** ויעשו כן חרטמי מצרים בלהטיהם ויחזק לב פרעה ולא שמע אליהם כאשר דבר יהוה   
[[@Bible:Exo 7:23]]**23** ויפן פרעה ויבא אל ביתו ולא שת לבו גם לזאת   
[[@Bible:Exo 7:24]]**24** ויחפרו כל מצרים סביבת היאר מים לשתות כי לא יכלו לשתות ממימי היאר   
[[@Bible:Exo 7:25]]**25** וימלאו שבעת ימים אחרי הכות יהוה את היאר   
[[@Bible:Exo 7:26]]**26** ויאמר יהוה אל משה בא אל פרעה ודברת אליו כה אמר יהוה שלח את עמי ויעבדני   
[[@Bible:Exo 7:27]]**27** ואם מאן אתה לשלח הנה אנכי נגף את כל גבולך בצפרדעים   
[[@Bible:Exo 7:28]]**28** ושרץ היאר צפרדעים ועלו ובאו בביתך ובחדרי משכביך ועל מטתיך ובבתי עבדיך ובעמך ובתנוריך ובמשארתיך   
[[@Bible:Exo 7:29]]**29** ובך ובעמך ובכל עבדיך יעלו הצפרדעים ויבא משה ואהרן אל פרעה וידברו אליו כה אמר יהוה שלח את עמי ויעבדני ואם מאן אתה לשלח הנה אנכי נגף את כל גבולך בצפרדעים ושרץ היאר צפרדעים ועלו ובאו בבתיך ובחדרי משכביך ועל מטתיך ובבתי עבדיך ובעמך ובתנוריך ובמשארתיך ובד ובעמך ובכל עבדיך יעלו הצפרדעים

**Chapitre 8**

[[@Bible:Exo 8:1]]**1** ויאמר יהוה אל משה אמר אל אהרן נטה את ידך במטך על הנהרות ועל היארים ועל האגמים והעל את הצפרדעים על ארץ מצרים ויאמר משה אל אהרן נטה את ידך במטך ותעל הצפרדע על ארץ מצרים   
[[@Bible:Exo 8:2]]**2** ויט אהרן את ידו על מימי מצרים ותעל הצפרדע ותכס את ארץ מצרים   
[[@Bible:Exo 8:3]]**3** ויעשו כן חרטמי מצרים בלהטיהם ויעלו הצפרדעים על ארץ מצרים   
[[@Bible:Exo 8:4]]**4** ויקרא פרעה למשה ולאהרן ויאמר העתירו אל יהוה ויסר הצפרדעים ממני ומעמי ואשלח את העם ויזבחו ליהוה   
[[@Bible:Exo 8:5]]**5** ויאמר משה אל פרעה התפאר עלי למתי אעתיר לך ולעבדיך ולעמך להכרית הצפרדעים ממך ומבתיך ומעבדיך ומעמך רק ביאר תשארנה   
[[@Bible:Exo 8:6]]**6** ויאמר למחר ויאמר כדבריך למען תדע כי אין כיהוה אלהינו   
[[@Bible:Exo 8:7]]**7** וסרו הצפרדעים ממך ומבתיך ומעבדיך ומעמך רק ביאר תשארנה   
[[@Bible:Exo 8:8]]**8** ויצא משה ואהרן מעם פרעה ויצעק משה אל יהוה על דבר הצפרדעים אשר שם לפרעה   
[[@Bible:Exo 8:9]]**9** ויעש יהוה כדבר משה וימתו הצפרדעים מן הבתים ומן החצרות ומן השדות   
[[@Bible:Exo 8:10]]**10** ויצברו אתם חמרים חמרים ותבאש הארץ   
[[@Bible:Exo 8:11]]**11** וירא פרעה כי היתה הרוחה ויכבד את לבו ולא שמע אליהם כאשר דבר יהוה   
[[@Bible:Exo 8:12]]**12** ויאמר יהוה אל משה אמר אל אהרן נטה את ידך במטך והך את עפר הארץ ויהי לכנים בכל ארץ מצרים   
[[@Bible:Exo 8:13]]**13** ויעשו כן ויט אהרן את ידו במטהו ויך את עפר הארץ ותהי הכנים באדם ובבהמה כל עפר הארץ היה כנים בכל ארץ מצרים   
[[@Bible:Exo 8:14]]**14** ויעשו כן החרטמים בלהטיהם להוציא את הכנים ולא יכלו ותהי הכנים באדם ובבהמה   
[[@Bible:Exo 8:15]]**15** ויאמרו החרטמים אל פרעה אצבע אלהים היא ויחזק לב פרעה ולא שמע אליהם כאשר דבר יהוה   
[[@Bible:Exo 8:16]]**16** ויאמר יהוה אל משה השכם בבקר והתיצב לפני פרעה הנה הוא יצא המים ואמרת אליו כה אמר יהוה שלח את עמי ויעבדני   
[[@Bible:Exo 8:17]]**17** כי אם אינך משלח את עמי הנני משלח בך ובעבדיך ובעמך ובבתיך את הערב ומלאו בתי מצרים את הערב וגם האדמה אשר הם עליה   
[[@Bible:Exo 8:18]]**18** והפליתי ביום ההוא את ארץ גשן אשר עמי עמד עליה לבלתי היות שם ערב למען תדע כי אני יהוה בקרב הארץ   
[[@Bible:Exo 8:19]]**19** ושמתי פדות בין עמי ובין עמך למחר יהיה האות הזה ויבא משה ואהרן אל פרעה ויאמרו אליו כה אמר יהוה שלח את עמי ויעבדני כי אם אינך משלח את עמי הנני משלח בך ובעבדיך ובעמך ובבתיך את הערב ומלאו בתי מצרים את הערב וגם האדמה אשר הם עליה והפליתי ביום ההוא את ארץ גשן אשר עמי עמד עליה לבלתי היות שם ערב למען תדע כי אני יהוה בקרב הארץ ושמתי פדות בין עמי ובין עמך למחר יהיה האות הזה   
[[@Bible:Exo 8:20]]**20** ויעש יהוה כן ויבא ערב כבד מאד ביתה פרעה ובית עבדיו בכל ארץ מצרים ותשחת הארץ מפני הערב   
[[@Bible:Exo 8:21]]**21** ויקרא פרעה למשה ולאהרן ויאמר לכו זבחו לאלהיכם בארץ   
[[@Bible:Exo 8:22]]**22** ויאמר משה לא נכון לעשות כן כי תועבת מצרים נזבח ליהוה אלהינו הן נזבח את תועבת מצרים לעיניהם ולא יסקלנו   
[[@Bible:Exo 8:23]]**23** דרך שלשת ימים נלך במדבר ונזבח ליהוה אלהינו כאשר יאמר אלינו   
[[@Bible:Exo 8:24]]**24** ויאמר פרעה אנכי אשלח אתכם וזבחתם ליהוה אלהיכם במדבר רק הרחק לא תרחיקו ללכת העתירו בעדי   
[[@Bible:Exo 8:25]]**25** ויאמר משה הנה אנכי יצא מעמך והעתרתי אל יהוה וסר הערב מפרעה ומעבדיו ומעמו מחר רק אל יסף פרעה התל לבלתי שלח את העם לזבח ליהוה   
[[@Bible:Exo 8:26]]**26** ויצא משה מעם פרעה ויעתר אל יהוה   
[[@Bible:Exo 8:27]]**27** ויעש יהוה כדבר משה ויסר הערב מפרעה ומעבדיו ומעמו לא נשאר אחד   
[[@Bible:Exo 8:28]]**28** ויכבד פרעה את לבו גם בפעם הזאת ולא שלח את העם

**Chapitre 9**

[[@Bible:Exo 9:1]]**1** ויאמר יהוה אל משה בא אל פרעה ואמרת אליו כה אמר יהוה אלהי העברים שלח את עמי ויעבדני   
[[@Bible:Exo 9:2]]**2** כי אם מאן אתה לשלח ועודך מחזק בם   
[[@Bible:Exo 9:3]]**3** הנה יד יהוה היה במקניך אשר בשדה בסוסים ובחמרים ובגמלים בבקר ובצאן דבר כבד מאד   
[[@Bible:Exo 9:4]]**4** והפלא יהוה בין מקנה ישראל ובין מקנה מצרים ולא ימות מכל לבני ישראל דבר   
[[@Bible:Exo 9:5]]**5** וישם יהוה מועד לאמר מחר יעשה יהוה את הדבר הזה בארץ ויבא משה ואהרן אל פרעה ויאמרו אליו כה אמר יהוה אלהי העברים שלח את עמי ויעבדני כי אם מאן אתה לשלח ועודך מחזק בם הנה יד יהוה היה במקניך אשר בשדה בסוסים ובחמרים ובגמלים בבקר ובצאן דבר כבד מאד והפלא יהוה בין מקנה ישראל ובין מקנה מצרים ולא ימות מכל לבני ישראל דבר מחר יעשה יהוה את הדבר הזה בארץ   
[[@Bible:Exo 9:6]]**6** ויעש יהוה את הדבר הזה ממחרת וימת כל מקנה מצרים וממקנה בני ישראל לא מת אחד   
[[@Bible:Exo 9:7]]**7** וישלח פרעה והנה לא מת ממקנה בני ישראל עד אחד ויכבד לב פרעה ולא שלח את העם   
[[@Bible:Exo 9:8]]**8** ויאמר יהוה אל משה ואל אהרן קחו לכם מלוא חפניכם פיח כבשן וזרקו משה השמים לעיני פרעה   
[[@Bible:Exo 9:9]]**9** והיה לאבק על כל ארץ מצרים והיה על האדם ועל הבהמה לשחין פרח אבעבעות בכל ארץ מצרים   
[[@Bible:Exo 9:10]]**10** ויקחו את פיח הכבשן ויעמדו לפני פרעה ויזרק אתו משה השמים ויהי שחין אבעבעות פרח באדם ובבהמה   
[[@Bible:Exo 9:11]]**11** ולא יכלו החרטמים לעמד לפני משה מפני השחין כי היה השחין בחרטמים ובכל מצרים   
[[@Bible:Exo 9:12]]**12** ויחזק יהוה את לב פרעה ולא שמע אליהם כאשר דבר יהוה אל משה   
[[@Bible:Exo 9:13]]**13** ויאמר יהוה אל משה השכם בבקר והתיצב לפני פרעה ואמרת אליו כה אמר יהוה אלהי העברים שלח את עמי ויעבדני   
[[@Bible:Exo 9:14]]**14** כי בפעם הזאת אני שלח את כל מגפתי על לבך ובעבדיך ובעמך בעבור תדע כי אין כמוני בכל הארץ   
[[@Bible:Exo 9:15]]**15** כי עתה שלחתי את ידי ואכה אתך ואת עמך בדבר ותכחד מן הארץ   
[[@Bible:Exo 9:16]]**16** ואולם בעבור זאת העמדתיך בעבור הראתיך את כחי ולמען ספר שמי בכל הארץ   
[[@Bible:Exo 9:17]]**17** עודך מסתולל בעמי לבלתי שלחם   
[[@Bible:Exo 9:18]]**18** הנני ממטיר כעת מחר ברד כבד מאד אשר לא היה כמהו במצרים למיום היסדה ועד עתה   
[[@Bible:Exo 9:19]]**19** ועתה שלח העז את מקניך ואת כל אשר לך בשדה כל האדם והבהמה אשר ימצא בשדה ולא יאסף הביתה וירד עליהם הברד ומתו ויבא משה ואהרן אל פרעה ויאמרו אליו כה אמר יהוה אלהי העברים שלח את עמי ויעבדני כי בפעם הזאת אני שלח את כל מגפתי על לבך ובעבדיך ובעמך בעבור תדע כי אין כמוני בכל הארץ כי עתה שלחתי את ידי ואכה אתך ואת עמך בדבר ותכחד מן הארץ ואולם בעבור זאת העמדתיך בעבור הראתיך את כחי ולמען ספר שמי בכל הארץ עודך מסתולל בעמי לבלתי שלחם הנני ממטיר כעת מחר ברד כבד מאד אשר לא היה כמהו במצרים למיום היסדה ועד עתה ועתה שלח חעז את מקניך ואת כל אשר לך בשדה כל האדם והבהמה אשר ימצא בשדה ולא יאסף הביתה וירד עליהם הברד ומתו   
[[@Bible:Exo 9:20]]**20** הירא את דבר יהוה מעבדי פרעה הניס את עבדיו ואת מקנהו אל הבתים   
[[@Bible:Exo 9:21]]**21** ואשר לא שם לבו על דבר יהוה ויעזב את עבדיו ואת מקנהו בשדה   
[[@Bible:Exo 9:22]]**22** ויאמר יהוה אל משה נטה את ידך על השמים ויהי ברד בכל ארץ מצרים על האדם ועל הבהמה ועל כל עשב השדה בארץ מצרים   
[[@Bible:Exo 9:23]]**23** ויט משה את מטהו על השמים ויהוה נתן קולות וברד ותהלך אש ארצה וימטר יהוה ברד על ארץ מצרים   
[[@Bible:Exo 9:24]]**24** ויהי הברד ואש מתלקחת בתוך הברד כבד מאד אשר לא היה כמהו במצרים מאז היתה לגוי   
[[@Bible:Exo 9:25]]**25** ויך הברד בארץ מצרים את כל אשר בשדה מאדם עד בהמה ואת כל עשב השדה הכה הברד ואת כל עץ השדה שבר   
[[@Bible:Exo 9:26]]**26** רק בארץ גשן אשר שם בני ישראל לא היה ברד   
[[@Bible:Exo 9:27]]**27** וישלח פרעה ויקרא למשה ולאהרן ויאמר אליהם חטאתי הפעם יהוה הצדיק ואני ועמי הרשעים   
[[@Bible:Exo 9:28]]**28** העתירו אל יהוה ורב מהיות קולות אלהים וברד ואשלח אתכם ולא תוסיפון לעמד   
[[@Bible:Exo 9:29]]**29** ויאמר אליו משה כצאתי את העיר אפרש כפי אל יהוה והקולות יחדלון והברד לא יהיה עוד למען תדע כי ליהוה הארץ   
[[@Bible:Exo 9:30]]**30** ואתה ועבדיך ידעתי כי טרם תיראון מפני אדני יהוה   
[[@Bible:Exo 9:31]]**31** והפשתה והשערה נכו כי השערה אביב והפשתה גבעל   
[[@Bible:Exo 9:32]]**32** והחטה והכסמת לא נכו כי אפלות הנה   
[[@Bible:Exo 9:33]]**33** ויצא משה מעם פרעה את העיר ויפרש כפיו אל יהוה ויחדלו הקולות והברד והמטר לא נתך ארצה   
[[@Bible:Exo 9:34]]**34** וירא פרעה כי חדל הברד והמטר והקולות ויסף לחטא ויכבד לבו הוא ועבדיו   
[[@Bible:Exo 9:35]]**35** ויחזק לב פרעה ולא שלח את בני ישראל כאשר דבר יהוה ביד משה

**Chapitre 10**

[[@Bible:Exo 10:1]]**1** ויאמר יהוה אל משה בא אל פרעה כי אני הכבדתי את לבו ואת לב עבדיו למען שתי אתתי אלה בקרבו   
[[@Bible:Exo 10:2]]**2** ולמען תספר באזני בנך ובן בנך את אשר התעללתי במצרים ואת אתותי אשר שמתי בם וידעתם כי אני יהוה אלהיכם ואמרת אל פרעה כה אמר יהוה אלהי העברים עד מתי מאנת לענות מפני שלח את עמי ויעבדני כי אם מאן אתה לשלח את עמי הנני מביא מחר ארבה בגבולך וכסה את עין הארץ ולא יכל לראות את הארץ ואכל את יתר הפלטה הנשארת לכם מן הברד ואכל את כל עשב הארץ ואת כל פרי העץ הצמח לכם מן השדה ומלאו בתיך ובתי כל עבדיך ובתי כל מצרים אשר לא ראו אבתיך ואבת אבתיך מיום היותם על האדמה עד היום הזה   
[[@Bible:Exo 10:3]]**3** ויבא משה ואהרן אל פרעה ויאמרו אליו כה אמר יהוה אלהי העברים עד מתי מאנת לענות מפני שלח את עמי ויעבדני   
[[@Bible:Exo 10:4]]**4** כי אם מאן אתה לשלח את עמי הנני מביא מחר ארבה בגבולך   
[[@Bible:Exo 10:5]]**5** וכסה את עין הארץ ולא יכל לראות את הארץ ואכל את יתר הפלטה הנשארת לכם מן הברד ואכל את כל עשב הארץ ואת כל פרי העץ הצמח לכם מן השדה   
[[@Bible:Exo 10:6]]**6** ומלאו בתיך ובתי כל עבדיך ובתי כל מצרים אשר לא ראו אבתיך ואבת אבתיך מיום היותם על האדמה עד היום הזה ויפן ויצא מעם פרעה   
[[@Bible:Exo 10:7]]**7** ויאמרו עבדי פרעה אליו עד מתי יהיה זה לנו למוקש שלח את האנשים ויעבדו את יהוה אלהיהם הטרם תדע כי אבדה מצרים   
[[@Bible:Exo 10:8]]**8** וישב את משה ואת אהרן אל פרעה ויאמר אליהם לכו עבדו את יהוה אלהיכם מי ומי ההלכים   
[[@Bible:Exo 10:9]]**9** ויאמר משה בנערינו ובזקנינו נלך בבנינו ובבנתינו בצאננו ובבקרנו נלך כי חג יהוה לנו   
[[@Bible:Exo 10:10]]**10** ויאמר אליהם יהיה כן יהוה עמכם כאשר אשלח אתכם ואת טפכם ראו כי רעה נגד פניכם   
[[@Bible:Exo 10:11]]**11** לכן לכו נא הגברים ועבדו את יהוה כי אתה אתם מבקשים ויגרשו אתם מאת פני פרעה   
[[@Bible:Exo 10:12]]**12** ויאמר יהוה אל משה נטה את ידך על ארץ מצרים בארבה ויעל על ארץ מצרים ויאכל את כל עשב הארץ ואת כל פרי העץ אשר השאיר הברד   
[[@Bible:Exo 10:13]]**13** ויט משה את ידו על ארץ מצרים ויהוה נהג רוח קדים בארץ כל היום ההוא וכל הלילה הבקר היה ורוח הקדים נשאה את הארבה   
[[@Bible:Exo 10:14]]**14** ויעל הארבה על כל ארץ מצרים וינח בכל גבול מצרים כבד מאד לפניו לא היה כן ארבה כמהו ואחריו לא יהיה כן   
[[@Bible:Exo 10:15]]**15** ויכס את עין כל הארץ ותחשך הארץ ויאכל את כל עשב הארץ ואת כל פרי העץ אשר הותיר הברד ולא נותר כל ירק בעץ ובעשב השדה בכל ארץ מצרים   
[[@Bible:Exo 10:16]]**16** וימהר פרעה לקרא למשה ולאהרן ויאמר חטאתי ליהוה אלהיכם ולכם   
[[@Bible:Exo 10:17]]**17** ועתה שאו נא חטאתי אך הפעם העתירו אל יהוה אלהיכם ויסר מעלי רק את המות הזה   
[[@Bible:Exo 10:18]]**18** ויצא מעם פרעה ויעתר אל יהוה   
[[@Bible:Exo 10:19]]**19** ויהפך יהוה רוח ים חזק מאד וישא את הארבה ויתקעהו ים סוף לא נשאר ארבה אחד בכל גבול מצרים   
[[@Bible:Exo 10:20]]**20** ויחזק יהוה את לב פרעה ולא שלח את בני ישראל   
[[@Bible:Exo 10:21]]**21** ויאמר יהוה אל משה נטה את ידך על השמים ויהי חשך על ארץ מצרים וימש החשך   
[[@Bible:Exo 10:22]]**22** ויט משה את ידו על השמים ויהי חשך אפלה בכל ארץ מצרים שלשת ימים   
[[@Bible:Exo 10:23]]**23** לא ראו איש את אחיו ולא קמו איש מתחתיו שלשת ימים ולכל בני ישראל היה אור במושבתם   
[[@Bible:Exo 10:24]]**24** ויקרא פרעה למשה ולאהרן ויאמר לכו עבדו את יהוה רק צאנכם ובקרכם יצג גם טפכם ילך עמכם   
[[@Bible:Exo 10:25]]**25** ויאמר משה גם אתה תתן בידנו זבחים ועלות ועשינו ליהוה אלהינו   
[[@Bible:Exo 10:26]]**26** וגם מקנינו ילך עמנו לא תשאר פרסה כי ממנו נקח לעבד את יהוה אלהינו ואנחנו לא נדע מה נעבד את יהוה עד באנו שמה   
[[@Bible:Exo 10:27]]**27** ויחזק יהוה את לב פרעה ולא אבה לשלחם   
[[@Bible:Exo 10:28]]**28** ויאמר לו פרעה לך לך מעלי השמר לך אל תוסף ראות פני כי ביום ראותך פני תמות   
[[@Bible:Exo 10:29]]**29** ויאמר משה כן דברת לא אוסף עוד ראות פניך

**Chapitre 11**

[[@Bible:Exo 11:1]]**1** ויאמר יהוה אל משה עוד נגע אחד אביא על פרעה ועל מצרים ואחרי כן ישלח אתכם מזה כשלחו כלה גרש יגרש אתכם מזה   
[[@Bible:Exo 11:2]]**2** דברו נא באזני העם וישאלו איש מאת רעהו ואשה מאת רעותה כלי כסף וכלי זהב ושמלות   
[[@Bible:Exo 11:3]]**3** ונתתי את חן העם הזה בעיני מצרים והשאלום וכחצית הלילה אני יצא בתוך ארץ מצרים ומת כל בכור בארץ מצרים מבכור פרעה הישב על כסאו ועד בכור השפחה אשר אחר הרחים ועד בכור כל בהמה והיתה צעקה גדלה במצרים אשר כמוה לא נהיתה וכמוה לא תסף ולכל בני ישראל לא יחרץ כלב לשנו למאיש ועד בהמה למען תדע אשר יפלא יהוה בין מצרים ובין ישראל וגם האיש משה גדל מאד בארץ מצרים בעיני עבדי פרעה ובעיני העם ויאמר משה אל פרעה כה אמר יהוה בני בכרי ישראל ואמר אליך שלח את בני ויעבדני ותמאן לשלחו הנה יהוה הרג את בנך בכרך   
[[@Bible:Exo 11:4]]**4** ויאמר משה כה אמר יהוה כחצית הלילה אני יצא בתוך ארץ מצרים   
[[@Bible:Exo 11:5]]**5** ומת כל בכור בארץ מצרים מבכור פרעה הישב על כסאו ועד בכור השפחה אשר אחר הרחים ועד בכור כל בהמה   
[[@Bible:Exo 11:6]]**6** והיתה צעקה גדלה במצרים אשר כמוה לא נהיתה וכמוה לא תסף   
[[@Bible:Exo 11:7]]**7** ולכל בני ישראל לא יחרץ כלב לשנו למאיש ועד בהמה למען תדע אשר יפלא יהוה בין מצרים ובין ישראל   
[[@Bible:Exo 11:8]]**8** וירדו כל עבדיך אלה אלי וישתחוו לי לאמר צא אתה וכל העם אשר ברגליך ואחרי כן אצא ויצא מעם פרעה בחרי אף   
[[@Bible:Exo 11:9]]**9** ויאמר יהוה אל משה לא ישמע אליכם פרעה למען רבות מופתי בארץ מצרים   
[[@Bible:Exo 11:10]]**10** ומשה ואהרן עשו את כל המפתים האלה לפני פרעה ויחזק יהוה את לב פרעה ולא שלח את בני ישראל מארצו

**Chapitre 12**

[[@Bible:Exo 12:1]]**1** ויאמר יהוה אל משה ואל אהרן בארץ מצרים לאמר   
[[@Bible:Exo 12:2]]**2** החדש הזה לכם ראש החדשים ראישון הוא לכם לחדשי השנה   
[[@Bible:Exo 12:3]]**3** דברו נא אל כל עדת בני ישראל לאמר בעשור לחדש הזה ויקחו להם איש שה לבית אבות שה לבית   
[[@Bible:Exo 12:4]]**4** ואם ימעט הבית מהיות משה ולקח הוא ושכינו הקרוב אל ביתו במכסות נפשות איש לפי אכלו תכסו על השה   
[[@Bible:Exo 12:5]]**5** שה תמים זכר בן שנה יהיה לכם מן הכשבים ומן העזים תקחו   
[[@Bible:Exo 12:6]]**6** והיה לכם למשמרת עד ארבעה עשר יום לחדש הזה ושחטו אתו כל קהל עדת בני ישראל בין הערבים   
[[@Bible:Exo 12:7]]**7** ולקחו מן הדם ונתנו על שתי המזוזת ועל המשקף על הבתים אשר יאכלו אתו בהם   
[[@Bible:Exo 12:8]]**8** ואכלו את הבשר בלילה הזה צלי אש ומצות על מררים יאכלהו   
[[@Bible:Exo 12:9]]**9** אל תאכלו ממנו נא ובשל מבשל במים כי אם צלי אש ראשו על כרעיו ועל קרבו   
[[@Bible:Exo 12:10]]**10** ולא תותירו ממנו עד בקר והנותר ממנו עד בקר באש תשרפו   
[[@Bible:Exo 12:11]]**11** וככה תאכלו אתו מתניכם חגרים נעליכם ברגליכם ומקליכם בידיכם ואכלתם אתו בחפזון פסח הוא ליהוה   
[[@Bible:Exo 12:12]]**12** ועברתי בארץ מצרים בלילה הזה והכיתי כל בכור בארץ מצרים מאדם עד בהמה ובכל אלהי מצרים אעשה שפטים אני יהוה   
[[@Bible:Exo 12:13]]**13** והיה הדם לכם לאות על הבתים אשר אתם שם וראיתי את הדם ופסחתי עליכם ולא יהיה בכם נגף למשחית בהכותי בארץ מצרים   
[[@Bible:Exo 12:14]]**14** והיה היום הזה לכם לזכרון וחגתם אתו חג ליהוה לדרתיכם חקת עולם תחגהו   
[[@Bible:Exo 12:15]]**15** שבעת ימים מצות תאכלו אך ביום הראישון תשביתו שאר מבתיכם כי כל אכל חמץ ונכרתה הנפש ההיא מישראל מיום הראישון ועד יום השביעי   
[[@Bible:Exo 12:16]]**16** וביום הראישון מקרא קדש וביום השביעי מקרא קדש יהיה לכם כל מלאכה לא יעשה בהם אך אשר יאכל לכל נפש הוא לבדו יעשה לכם   
[[@Bible:Exo 12:17]]**17** ושמרתם את המצות כי בעצם היום הזה הוצאתי את צבאתיכם מארץ מצרים ושמרתם ועשיתם את היום הזה לדרתיכם חקת עולם   
[[@Bible:Exo 12:18]]**18** בראישון בארבעה עשר יום לחדש בערב תאכלו מצות עד יום אחד ועשרים לחדש בערב   
[[@Bible:Exo 12:19]]**19** שבעת ימים שאר לא ימצא בבתיכם כי כל אכל מחמצת ונכרתה הנפש ההוא מעדת ישראל בגר ובאזרח הארץ   
[[@Bible:Exo 12:20]]**20** כל מחמצת לא תאכלו בכל מושבתיכם תאכלו מצות   
[[@Bible:Exo 12:21]]**21** ויקרא משה לכל זקני ישראל ויאמר אליהם משכו קחו לכם צאן למשפחתיכם ושחטו הפסח   
[[@Bible:Exo 12:22]]**22** ולקחתם אגדת אזוב וטבלתם בדם אשר בסף והגעתם על המשקף ועל שתי המזוזת מן הדם אשר בסף ואתם אל תצאו איש מפתח ביתו עד בקר   
[[@Bible:Exo 12:23]]**23** ועבר יהוה לנגף את מצרים וראה את הדם על המשקף ועל שתי המזוזת ופסח יהוה על הפתח ולא יתן המשחית לבוא אל בתיכם לנגף   
[[@Bible:Exo 12:24]]**24** ושמרתם את הדבר הזה לחק לך ולבניך עד עולם   
[[@Bible:Exo 12:25]]**25** והיה כי תבאו אל הארץ אשר יתן יהוה לכם כאשר דבר ושמרתם את העבדה הזאת בחדש הזה   
[[@Bible:Exo 12:26]]**26** והיה כי יאמרו אליכם בניכם מה העבדה הזאת לכם   
[[@Bible:Exo 12:27]]**27** ואמרתם זבח פסח הוא ליהוה אשר פסח על בתי בני ישראל במצרים בנגפו את מצרים ואת בתינו הציל ויקדו העם וישתחוו   
[[@Bible:Exo 12:28]]**28** וילכו ויעשו בני ישראל כאשר צוה יהוה את משה ואהרן כן עשו   
[[@Bible:Exo 12:29]]**29** ויהי בחצי הלילה ויהוה הכה כל בכור בארץ מצרים מבכור פרעה הישב על כסאו ועד בכור השבי אשר בבית הבור וכל בכור בהמה   
[[@Bible:Exo 12:30]]**30** ויקם פרעה לילה הוא וכל עבדיו וכל מצרים ותהי צעקה גדלה במצרים כי אין בית אשר אין שם מת   
[[@Bible:Exo 12:31]]**31** ויקרא למשה ולאהרן לילה ויאמר קומו צאו מתוך עמי גם אתם גם בני ישראל ולכו עבדו את יהוה כדבריכם   
[[@Bible:Exo 12:32]]**32** גם צאנכם גם בקרכם קחו כאשר דברתם ולכו וברכתם גם אתי   
[[@Bible:Exo 12:33]]**33** ותחזק מצרים על העם למהר לשלחם מן הארץ כי אמרו כלנו מתים   
[[@Bible:Exo 12:34]]**34** וישא העם את בצקו טרם יחמץ משארתם צררות בשמלתם על שכמם   
[[@Bible:Exo 12:35]]**35** ובני ישראל עשו כדבר משה וישאלו ממצרים כלי כסף וכלי זהב ושמלות   
[[@Bible:Exo 12:36]]**36** ויהוה נתן את חן העם בעיני מצרים וישאלום וינצלו את מצרים   
[[@Bible:Exo 12:37]]**37** ויסעו בני ישראל מרעמסס סכותה כשש מאות אלף רגלי הגברים לבד מטף   
[[@Bible:Exo 12:38]]**38** וגם ערב רב עלה אתם וצאן ובקר מקנה כבד מאד   
[[@Bible:Exo 12:39]]**39** ויאפו את הבצק אשר הוציאו ממצרים עגות מצות כי לא חמץ כי גרשום מצרים ולא יכלו להתמהמה וגם צדה לא עשו להם   
[[@Bible:Exo 12:40]]**40** ומושב בני ישראל ואבתם אשר ישבו בארץ כנען ובארץ מצרים שלשים שנה וארבע מאות שנה   
[[@Bible:Exo 12:41]]**41** ויהי מקץ שלשים שנה וארבע מאות שנה ויהי בעצם היום הזה יצאו כל צבאות יהוה מארץ מצרים   
[[@Bible:Exo 12:42]]**42** לילה שמרים הוא ליהוה להוציאם מארץ מצרים הוא הלילה הזה ליהוה שמרים לכל בני ישראל לדרתם   
[[@Bible:Exo 12:43]]**43** ויאמר יהוה אל משה ואל אהרן זאת חקת הפסח כל בן נכר לא יאכל בו   
[[@Bible:Exo 12:44]]**44** וכל עבד איש מקנת כספו ומלת אתו אז יאכל בו   
[[@Bible:Exo 12:45]]**45** תושב ושכיר לא יאכל בו   
[[@Bible:Exo 12:46]]**46** בבית אחד יאכל לא תוציאו מן הבית מן הבשר החוצה ועצם לא תשברו בו   
[[@Bible:Exo 12:47]]**47** כל עדת ישראל יעשו אתו   
[[@Bible:Exo 12:48]]**48** וכי יגור אתכם גר ועשה פסח ליהוה המול לו כל זכר ואז יקרב לעשותו והיה כאזרח הארץ וכל ערל לא יאכל בו   
[[@Bible:Exo 12:49]]**49** תורה אחת יהיה לאזרח ולגר הגר בתוככם   
[[@Bible:Exo 12:50]]**50** ויעשו כל בני ישראל כאשר צוה יהוה את משה ואת אהרן כן עשו   
[[@Bible:Exo 12:51]]**51** ויהי בעצם היום הזה הוציא יהוה את בני ישראל מארץ מצרים על צבאתם

**Chapitre 13**

[[@Bible:Exo 13:1]]**1** וידבר יהוה אל משה לאמר   
[[@Bible:Exo 13:2]]**2** קדש לי כל בכור פטר כל רחם בבני ישראל באדם ובבהמה לי הוא   
[[@Bible:Exo 13:3]]**3** ויאמר משה אל העם זכרו את היום הזה אשר יצאתם בו מארץ מצרים מבית עבדים כי בחזק יד הוציא יהוה אתכם מזה ולא יאכל חמץ   
[[@Bible:Exo 13:4]]**4** היום ואתם יצאים בחדש האביב   
[[@Bible:Exo 13:5]]**5** והיה כי יביאך יהוה אלהיך אל ארץ הכנעני החתי והאמרי והפרזי והגרגשי והחוי והיבוסי אשר נשבע לאבתיך לתת לך ארץ זבת חלב ודבש ועבדת את העבדה הזאת בחדש הזה   
[[@Bible:Exo 13:6]]**6** ששת ימים תאכל מצות וביום השביעי חג ליהוה   
[[@Bible:Exo 13:7]]**7** מצות יאכל את שבעת הימים ולא יראה לך חמץ ולא יראה לך שאר בכל גבולך   
[[@Bible:Exo 13:8]]**8** והגדת לבנך ביום ההוא לאמר בעבור זה עשה יהוה לי בצאתי ממצרים   
[[@Bible:Exo 13:9]]**9** והיו לך לאות על ידיך ולזכרון בין עיניך למען תהיה תורת יהוה בפיך כי ביד חזקה הוציאך יהוה ממצרים   
[[@Bible:Exo 13:10]]**10** ושמרת את החקה הזאת למועדה מימים ימימה   
[[@Bible:Exo 13:11]]**11** והיה כי יביאך יהוה אלהיך אל ארץ הכנעני כאשר נשבע לך ולאבתיך ונתנה לך   
[[@Bible:Exo 13:12]]**12** והעברת כל פטר רחם ליהוה וכל פטר שגר בהמה אשר יהיו לך הזכרים ליהוה   
[[@Bible:Exo 13:13]]**13** וכל פטר חמור תפדה בשה ואם לא תפדנו וערפתו וכל בכור אדם בבניך תפדה   
[[@Bible:Exo 13:14]]**14** והיה כי ישאלך בנך מחר לאמר מה זאת ואמרת אליו בחזק יד הוציאנו יהוה ממצרים מבית עבדים   
[[@Bible:Exo 13:15]]**15** ויהי כי הקשה פרעה לשלחנו ויהרג יהוה כל בכור בארץ מצרים מבכור אדם עד בכור בהמה על כן אני זבח ליהוה כל פטר רחם הזכרים וכל בכור אדם בבני אפדה   
[[@Bible:Exo 13:16]]**16** והיו לך לאות על ידיך ולטטפות בין עיניך כי בחזק יד הוציאך יהוה ממצרים   
[[@Bible:Exo 13:17]]**17** ויהי בשלח פרעה את העם ולא נחם אלהים דרך ארץ פלשתים כי קרוב הוא כי אמר אלהים פן ינחם העם בראותם מלחמה ושבו מצרימה   
[[@Bible:Exo 13:18]]**18** ויסב אלהים את העם דרך מדבר ים סוף וחמשים עלו בני ישראל מארץ מצרים   
[[@Bible:Exo 13:19]]**19** ויקח משה את עצמת יוסף עמו כי השבע השביע יוסף את בני ישראל לאמר פקד יפקד אלהים אתכם והעליתם את עצמתי מזה אתכם   
[[@Bible:Exo 13:20]]**20** ויסעו מסכות ויחנו באתם אשר בקצה המדבר   
[[@Bible:Exo 13:21]]**21** ויהוה הלך לפניהם יומם בעמוד ענן לנחתם דרך ולילה בעמוד אש להאיר להם ללכת יומם ולילה   
[[@Bible:Exo 13:22]]**22** לא ימוש עמוד ענן יומם ועמוד אש לילה לפני העם

**Chapitre 14**

[[@Bible:Exo 14:1]]**1** וידבר יהוה אל משה לאמר   
[[@Bible:Exo 14:2]]**2** דבר אל בני ישראל וישבו ויחנו לפני פי החירת בין מגדל ובין הים לפני בעל צפון נכחו תחנו על הים   
[[@Bible:Exo 14:3]]**3** ואמר פרעה לבני ישראל נבכים הם בארץ סגר עליהם המדבר   
[[@Bible:Exo 14:4]]**4** וחזקתי את לב פרעה ורדף אחריהם ואכבדה בפרעה ובכל חילו וידעו מצרים כי אני יהוה ויעשו כן   
[[@Bible:Exo 14:5]]**5** ויגד למלך מצרים כי ברח העם ויהפך לב פרעה ועבדיו על העם ויאמרו מה זאת עשינו כי שלחנו את ישראל מעבדנו   
[[@Bible:Exo 14:6]]**6** ויאסר את רכבו ואת עמו לקח עמו   
[[@Bible:Exo 14:7]]**7** ויקח שש מאות רכב בחור וכל רכב מצרים ושלשים על כלו   
[[@Bible:Exo 14:8]]**8** ויחזק יהוה את לב פרעה מלך מצרים וירדף אחרי בני ישראל ובני ישראל יצאים ביד רמה   
[[@Bible:Exo 14:9]]**9** וירדפו מצרים אחריהם וישגו אתם חנים על הים כל סוס רכב פרעה ופרשיו וחילו על פי החירת לפני בעל צפון   
[[@Bible:Exo 14:10]]**10** ופרעה הקריב וישאו בני ישראל את עיניהם ויראו והנה מצרים נסעים אחריהם וייראו מאד ויצעקו בני ישראל אל יהוה   
[[@Bible:Exo 14:11]]**11** ויאמרו אל משה המבלי אין קברים במצרים לקחתנו למות במדבר מה זאת עשית לנו להוציאנו ממצרים   
[[@Bible:Exo 14:12]]**12** הלא זה הדבר אשר דברנו אליך במצרים לאמר חדל נא ממנו ונעבדה את מצרים כי טוב לנו עבד את מצרים ממתנו במדבר   
[[@Bible:Exo 14:13]]**13** ויאמר משה אל העם אל תיראו התיצבו וראו את ישועת יהוה אשר יעשה לכם היום כי כאשר ראיתם את מצרים היום לא תוספון לראתם עוד עד עולם   
[[@Bible:Exo 14:14]]**14** יהוה ילחם לכם ואתם תחרישון   
[[@Bible:Exo 14:15]]**15** ויאמר יהוה אל משה מה תצעק אלי דבר אל בני ישראל ויסעו   
[[@Bible:Exo 14:16]]**16** ואתה הרם את מטך ונטה את ידך על הים ובקעהו ויבאו בני ישראל בתוך הים ביבשה   
[[@Bible:Exo 14:17]]**17** ואני הנני מחזק את לב מצרים ויבאו אחריהם ואכבדה בפרעה ובכל חילו ברכבו ובפרשיו   
[[@Bible:Exo 14:18]]**18** וידעו כל מצרים כי אני יהוה בהכבדי בפרעה ובכל חילו ברכבו ובפרשיו   
[[@Bible:Exo 14:19]]**19** ויסע מלאך האלהים ההלך לפני מחנה ישראל וילך מאחריהם ויסע עמוד הענן מפניהם ויעמד מאחריהם   
[[@Bible:Exo 14:20]]**20** ויבא בין מחנה מצרים ובין מחנה ישראל ויהי הענן והחשך ויאר את הלילה ולא קרב זה אל זה כל הלילה   
[[@Bible:Exo 14:21]]**21** ויט משה את ידו על הים ויולך יהוה את הים ברוח קדים עזה כל הלילה וישם את הים לחרבה ויבקעו המים   
[[@Bible:Exo 14:22]]**22** ויבאו בני ישראל בתוך הים ביבשה והמים להם חומה מימינם ומשמאלם   
[[@Bible:Exo 14:23]]**23** וירדפו מצרים ויבאו אחריהם כל סוס פרעה רכבו ופרשיו אל תוך הים   
[[@Bible:Exo 14:24]]**24** ויהי באשמרת הבקר וישקף יהוה על מחנה מצרים בעמוד אש וענן ויהם את מחנה מצרים   
[[@Bible:Exo 14:25]]**25** ויאסר את אפן מרכבתיו וינהגהו בכבדות ויאמרו מצרים אנוסה מפני ישראל כי יהוה הנלחם להם במצרים   
[[@Bible:Exo 14:26]]**26** ויאמר יהוה אל משה נטה את ידך על הים וישבו המים על מצרים על רכבו ועל פרשיו   
[[@Bible:Exo 14:27]]**27** ויט משה את ידו על הים וישב הים לפנות הבקר לאיתנו ומצרים נסעים לקראתו וינער יהוה את מצרים תוך הים   
[[@Bible:Exo 14:28]]**28** וישבו המים ויכסו את הרכב ואת הפרשים לכל חיל פרעה הבאים אחריהם בים לא נשאר בהם עד אחד   
[[@Bible:Exo 14:29]]**29** ובני ישראל הלכו ביבשה בתוך הים והמים להם חומה מימינם ומשמאלם   
[[@Bible:Exo 14:30]]**30** ויושע יהוה ביום ההוא את ישראל מיד מצרים וירא ישראל את מצרים מת על שפת הים   
[[@Bible:Exo 14:31]]**31** וירא ישראל את היד הגדלה אשר עשה יהוה במצרים וייראו העם את יהוה ויאמנו ביהוה ובמשה עבדו

**Chapitre 15**

[[@Bible:Exo 15:1]]**1** אז ישר משה ובני ישראל את השירה הזאת ליהוה ויאמרו לאמר אשרו ליהוה כי גוי גאה סוס ורכבו רמה בים   
[[@Bible:Exo 15:2]]**2** עזי וזמרת ויהי לי לישועה זה אלי ואנוהו אלהי אבי וארממנהו   
[[@Bible:Exo 15:3]]**3** יהוה גבור במלחמה יהוה שמו   
[[@Bible:Exo 15:4]]**4** מרכבת פרעה וחילו ירא בים ומבחר שלשיו טבעו בים סוף   
[[@Bible:Exo 15:5]]**5** תהומת יכסמו ירדו במצלות כמו אבן   
[[@Bible:Exo 15:6]]**6** ימינך יהוה נאדרי בכח ימינך יהוה תרעץ אויב   
[[@Bible:Exo 15:7]]**7** וברב גאנך תהרס קמיך תשלח חרונך יאכלמו כקש   
[[@Bible:Exo 15:8]]**8** וברוח אפיך נערמו מים נצבו כמו נד נזלים קפאו תהומת בלב ים   
[[@Bible:Exo 15:9]]**9** אמר אויב ארדף אשיג אחלק שלל תמלאמו נפשי אריק חרבי תורשמו ידי   
[[@Bible:Exo 15:10]]**10** נשבת ברוחך כסמו ים צללו כעופרת במים אדירים   
[[@Bible:Exo 15:11]]**11** מי כמוך באלים יהוה מי כמוך נאדרי בקדש נורא תהלת עשה פלאה   
[[@Bible:Exo 15:12]]**12** נטית ימינך תבלעמו הארץ   
[[@Bible:Exo 15:13]]**13** נחית בחסדך עם זה גאלת נהלת בעזך אל נוה קדשך   
[[@Bible:Exo 15:14]]**14** שמעו עמים וירגזו חיל אחז ישבי פלשת   
[[@Bible:Exo 15:15]]**15** אז נבהלו אלופי אדום אילי מואב יאחזמו רעד נמגו כל ישבי כנען   
[[@Bible:Exo 15:16]]**16** תפל עליהם אימה ופחד בגדול זרועך ידמו כאבן עד יעבר עמך יהוה עד יעבר עם זה קנית   
[[@Bible:Exo 15:17]]**17** תביאמו ותטעמו בהר נחלתך מכון לשבתך פעלת יהוה מקדש יהוה כוננו ידך   
[[@Bible:Exo 15:18]]**18** יהוה ימלך עולם ועד   
[[@Bible:Exo 15:19]]**19** כי בא סוס פרעה ברכבו ובפרשיו בים וישב יהוה עליהם את מי הים ובני ישראל הלכו ביבשה בתוך הים   
[[@Bible:Exo 15:20]]**20** ותקח מרים הנביאה אחות אהרן את התף בידה ותצאנה כל הנשים אחריה בתפים ובמחלות   
[[@Bible:Exo 15:21]]**21** ותען להם מרים שירו ליהוה כי גוי גאה סוס ורכבו רמה בים   
[[@Bible:Exo 15:22]]**22** ויסע משה את ישראל מים סוף ויוצאהו אל מדבר שור וילכו שלשת ימים במדבר ולא מצאו מים   
[[@Bible:Exo 15:23]]**23** ויבאו מרתה ולא יכלו לשתות מים ממרה כי מרים הם על כן קרא שמה מרה   
[[@Bible:Exo 15:24]]**24** וילן העם על משה לאמר מה נשתה   
[[@Bible:Exo 15:25]]**25** ויצעק משה אל יהוה ויראהו יהוה עץ וישלך אל המים וימתקו המים שם שם לו חק ומשפט ושם נסהו   
[[@Bible:Exo 15:26]]**26** ויאמר אם שמע תשמע לקול יהוה אלהיך והישר בעיניו תעשה והאזנת למצותיו ושמרת כל חקיו כל המחלה אשר שמתי במצרים לא אשים עליך כי אני יהוה רפאך   
[[@Bible:Exo 15:27]]**27** ויבאו אילים ובאילים שתים עשרה עינות מים ושבעים תמרים ויחנו שם על המים

**Chapitre 16**

[[@Bible:Exo 16:1]]**1** ויסעו מאילים ויבאו כל עדת בני ישראל אל מדבר סין אשר בין אילים ובין סיני בחמשה עשר יום לחדש השני לצאתם מארץ מצרים   
[[@Bible:Exo 16:2]]**2** וילנו כל עדת בני ישראל על משה ועל אהרן במדבר   
[[@Bible:Exo 16:3]]**3** ויאמרו אליהם בני ישראל מי יתן מותנו ביד יהוה בארץ מצרים בשבתנו על סיר הבשר באכלנו לחם לשבע כי הוצאתם אתנו אל המדבר הזה להמית את כל הקהל הזה ברעב   
[[@Bible:Exo 16:4]]**4** ויאמר יהוה אל משה הנני ממטיר לכם לחם מן השמים ויצא העם ולקטו דבר יום ביומו למען אנסנו הילכו בתורתי אם לא   
[[@Bible:Exo 16:5]]**5** והיה ביום הששי והכינו את אשר יביאו והיה משנה על אשר ילקטו יום ויום   
[[@Bible:Exo 16:6]]**6** ויאמר משה ואהרן אל כל בני ישראל ערב וידעתם כי יהוה הוציא אתכם מארץ מצרים   
[[@Bible:Exo 16:7]]**7** ובקר וראיתם את כבוד יהוה בשמעו את תלנתיכם על יהוה ואנחנו מה כי תלנו עלינו   
[[@Bible:Exo 16:8]]**8** ויאמר משה בתת יהוה לכם בערב בשר לאכל ולחם בבקר לשבע בשמע יהוה את תלנתיכם אשר אתם מלנים עליו ואנחנו מה לא עלינו תלנתיכם כי על יהוה   
[[@Bible:Exo 16:9]]**9** ויאמר משה אל אהרן אמר אל כל עדת בני ישראל קרבו לפני יהוה כי שמע את תלנתיכם   
[[@Bible:Exo 16:10]]**10** ויהי כדבר אהרן אל כל עדת בני ישראל ויפנו אל המדבר והנה כבוד יהוה נראה בענן   
[[@Bible:Exo 16:11]]**11** וידבר יהוה אל משה לאמר   
[[@Bible:Exo 16:12]]**12** שמעתי את תלנות בני ישראל דבר אליהם לאמר בין הערבים תאכלו בשר ובבקר תשבעו לחם וידעתם כי אני יהוה אלהיכם   
[[@Bible:Exo 16:13]]**13** ויהי בערב ותעל השלוי ותכס את המחנה ובבקר היתה שכבת הטל סביב למחנה   
[[@Bible:Exo 16:14]]**14** ותעל שכבת הטל והנה על פני המדבר דק מחספס דק ככפר על הארץ   
[[@Bible:Exo 16:15]]**15** ויראו בני ישראל ויאמרו איש אל אחיו מן הוא כי לא ידעו מה הוא ויאמר משה אליהם הוא הלחם אשר נתן יהוה לכם לאכלה   
[[@Bible:Exo 16:16]]**16** זה הדבר אשר צוה יהוה לקטו ממנו איש לפי אכלו עמר לגלגלת מספר נפשתיכם איש לאשר באהלו תקחו   
[[@Bible:Exo 16:17]]**17** ויעשו כן בני ישראל וילקטו המרבה והממעיט   
[[@Bible:Exo 16:18]]**18** וימדו בעמר ולא העדיף המרבה והממעיט לא החסיר איש לפי אכלו לקטו   
[[@Bible:Exo 16:19]]**19** ויאמר משה אליהם איש אל יותר ממנו עד בקר   
[[@Bible:Exo 16:20]]**20** ולא שמעו אל משה ויותירו אנשים ממנו עד בקר וירם תולעים ויבאש ויקצף עליהם משה   
[[@Bible:Exo 16:21]]**21** וילקטו אתו בבקר בבקר איש לפי אכלו וחמה השמש ונמס   
[[@Bible:Exo 16:22]]**22** ויהי ביום הששי לקטו לחם משנה שני העמר לאחד ויבאו כל נשיאי העדה ויגדו למשה   
[[@Bible:Exo 16:23]]**23** ויאמר אליהם הוא אשר דבר יהוה שבתון שבת קדש ליהוה מחר את אשר תאפו אפו ואת אשר תבשלו בשלו ואת כל העדף הניחו לכם למשמרת עד בקר   
[[@Bible:Exo 16:24]]**24** ויניחו אתו עד הבקר כאשר צוה משה ולא הבאיש ורמה לא היתה בו   
[[@Bible:Exo 16:25]]**25** ויאמר משה אכלהו היום כי שבת היום ליהוה היום לא תמצאו בשדה   
[[@Bible:Exo 16:26]]**26** ששת ימים תלקטהו וביום השביעי שבת לא יהיה בו   
[[@Bible:Exo 16:27]]**27** ויהי ביום השביעי יצאו מן העם ללקט ולא מצאו   
[[@Bible:Exo 16:28]]**28** ויאמר יהוה אל משה עד אנה מאנתם לשמר מצותי ותורתי   
[[@Bible:Exo 16:29]]**29** ראו כי יהוה נתן לכם את השבת על כן הוא נתן לכם ביום הששי לחם יומים שבו איש תחתיו אל יצא איש ממקומו ביום השבת   
[[@Bible:Exo 16:30]]**30** וישבת העם ביום השביעי   
[[@Bible:Exo 16:31]]**31** ויקראו בית ישראל את שמו מן והוא כזרע גד לבן וטעמו כצפחית בדבש   
[[@Bible:Exo 16:32]]**32** ויאמר משה זה הדבר אשר צוה יהוה מלאו העמר ממנו למשמרת לדרתיכם למען יראו את הלחם אשר האכלתי אתכם במדבר בהוצאי אתכם מארץ מצרים   
[[@Bible:Exo 16:33]]**33** ויאמר משה אל אהרן קח צנצנת אחת ותן שם מלוא העמר מן והניח אתו לפני יהוה למשמרת לדרתיכם   
[[@Bible:Exo 16:34]]**34** כאשר צוה יהוה את משה וינחהו אהרן לפני העדות למשמרת   
[[@Bible:Exo 16:35]]**35** ובני ישראל אכלו את המן ארבעים שנה עד באם אל ארץ נושבת את המן אכלו עד באם אל קצה ארץ כנען   
[[@Bible:Exo 16:36]]**36** והעמר עשרית האיפה הוא

**Chapitre 17**

[[@Bible:Exo 17:1]]**1** ויסעו כל עדת בני ישראל ממדבר סין למסעיהם על פי יהוה ויחנו ברפדים ואין מים לשתות העם   
[[@Bible:Exo 17:2]]**2** וירב העם עם משה ויאמרו תנה לנו מים ונשתה ויאמר להם משה מה תריבון עמדי ומה תנסו את יהוה   
[[@Bible:Exo 17:3]]**3** ויצמא שם העם למים וילן העם על משה ויאמרו למה העליתנו ממצרים להמית אתי ואת בני ואת מקני בצמא   
[[@Bible:Exo 17:4]]**4** ויצעק משה אל יהוה לאמר מה אעשה לעם הזה עוד מעט וסקלוני   
[[@Bible:Exo 17:5]]**5** ויאמר יהוה אל משה עבר לפני העם וקח אתך מזקני ישראל ומטך אשר הכית בו את היאר תקח בידך והלכת   
[[@Bible:Exo 17:6]]**6** הנני עמד לפניך שם על הצור בחורב והכית בצור ויצא ממנו מים ושתה העם ויעש כן משה לעיני זקני ישראל   
[[@Bible:Exo 17:7]]**7** ויקרא שם המקום מסה ומריבה על ריב בני ישראל ועל נסותם את יהוה לאמר היש יהוה בקרבנו אם אין   
[[@Bible:Exo 17:8]]**8** ויבא עמלק וילחם עם ישראל ברפדים   
[[@Bible:Exo 17:9]]**9** ויאמר משה אל יהושע בחר לנו אנשים וצא הלחם בעמלק מחר אנכי נצב על ראש הגבעה ומטה האלהים בידי   
[[@Bible:Exo 17:10]]**10** ויעש יהושע כאשר אמר לו משה להלחם בעמלק ומשה ואהרן וחור עלו אל ראש   
[[@Bible:Exo 17:11]]**11** הגבעה והיה כאשר ירים משה ידיו וגבר ישראל וכאשר יניח ידיו וגבר   
[[@Bible:Exo 17:12]]**12** עמלק וידי משה כבדים ויקחו אבן וישמו תחתיו וישב עליה ואהרן וחור תמכו בידיו מזה אחד ומזה אחד ויהיו ידיו אמונה עד בא   
[[@Bible:Exo 17:13]]**13** השמש ויחלש יהושע את עמלק ואת עמו ויכם לפי חרב   
[[@Bible:Exo 17:14]]**14** ויאמר יהוה אל משה כתב זאת זכרון בספר ושים באזני יהושע כי מחה אמחה את זכר עמלק מתחת השמים   
[[@Bible:Exo 17:15]]**15** ויבן משה מזבח ויקרא שמו יהוה נסי   
[[@Bible:Exo 17:16]]**16** ויאמר כי יד על כסא מלחמה ליהוה בעמלק מדר ודר

**Chapitre 18**

[[@Bible:Exo 18:1]]**1** וישמע יתרו כהן מדין חתן משה את כל אשר עשה אלהים למשה ולישראל עמו כי הוציא יהוה את ישראל ממצרים   
[[@Bible:Exo 18:2]]**2** ויקח יתרו חתן משה את צפורה אשת משה אחר שלחיה   
[[@Bible:Exo 18:3]]**3** ואת שני בניה אשר שם האחד גרשם כי אמר גר הייתי בארץ נכריה   
[[@Bible:Exo 18:4]]**4** ושם האחד אליעזר כי אלהי אבי בעזרי ויצלני מחרב פרעה   
[[@Bible:Exo 18:5]]**5** ויבא יתרו חתן משה ובניו ואשתו אל משה אל המדבר אשר הוא חנה שם הר האלהים   
[[@Bible:Exo 18:6]]**6** ויאמר למשה הנה חתנך יתרו בא אליך ואשתך ושני בניה עמה   
[[@Bible:Exo 18:7]]**7** ויצא משה לקראת חתנו וישתחוי למשה וישק לו וישאלו איש לרעהו לשלום ויבאהו האהלה   
[[@Bible:Exo 18:8]]**8** ויספר משה לחתנו את כל אשר עשה יהוה לפרעה ולמצרים על אדות ישראל את כל התלאה אשר מצאתם בדרך ויצלם יהוה   
[[@Bible:Exo 18:9]]**9** ויחד יתרו על כל הטובה אשר עשה יהוה לישראל אשר הצילו מיד מצרים   
[[@Bible:Exo 18:10]]**10** ויאמר יתרו ברוך יהוה אשר הציל אתכם מיד מצרים ומיד פרעה אשר הציל את העם מתחת יד מצרים   
[[@Bible:Exo 18:11]]**11** עתה ידעתי כי גדול יהוה מכל האלהים כי בדבר אשר זדו עליהם   
[[@Bible:Exo 18:12]]**12** ויקח יתרו חתן משה עלה וזבחים לאלהים ויבא אהרן ומזקני ישראל לאכל לחם עם חתן משה לפני האלהים   
[[@Bible:Exo 18:13]]**13** ויהי ממחרת וישב משה לשפט את העם ויעמד העם על משה מן הבקר ועד הערב   
[[@Bible:Exo 18:14]]**14** וירא חתן משה את כל אשר הוא עשה לעם ויאמר מה הדבר הזה אשר אתה עשה לעם מדוע אתה ישב לבדך וכל העם נצב עליך מן הבקר ועד הערב   
[[@Bible:Exo 18:15]]**15** ויאמר משה לחתנו כי יבא אלי העם לדרש אלהים   
[[@Bible:Exo 18:16]]**16** כי יהיה להם דבר באו אלי ושפטתי בין איש ובין רעהו והודעתיו את חקי האלהים ואת תורתיו   
[[@Bible:Exo 18:17]]**17** ויאמר חתן משה אליו לא טוב הדבר אשר אתה עשה   
[[@Bible:Exo 18:18]]**18** נבל תבל גם אתה גם העם הזה אשר עמך כי כבד ממך הדבר לא תוכל עשותו לבדך   
[[@Bible:Exo 18:19]]**19** עתה שמע בקולי אעיצך ויהי אלהים עמך הוי אתה לעם מול האלהים והבאת אתה את הדברים אל האלהים   
[[@Bible:Exo 18:20]]**20** והזהרת אתם את החקים ואת התורת והודעת להם את הדרך אשר ילכו בה ואת המעשה אשר יעשון   
[[@Bible:Exo 18:21]]**21** ואתה תחזה לך מכל העם אנשי חיל יראי אלהים אנשי אמת שנאי בצע ושמת עליהם שרי אלפים ושרי מאות שרי חמשים ושרי עשרות   
[[@Bible:Exo 18:22]]**22** ושפטו את העם בכל עת והיה כל הדבר הגדול יביאון אליך וכל הדבר הקטן ישפטו הם והקל מעליך ונשאו אתך   
[[@Bible:Exo 18:23]]**23** אם את הדבר הזה תעשה וצוך אלהים ויכלת עמד וגם כל העם הזה אל מקומו יבוא בשלום   
[[@Bible:Exo 18:24]]**24** וישמע משה לקול חתנו ויעש כל אשר אמר ויאמר משה אל העם לא אוכל אנכי לבדי שאת אתכם יהוה אלהיכם הרבה אתכם והנכם היום ככוכבי השמים לרב יהוה אלהי אבתיכם יסף עליכם ככם אלף פעמים ויברך אתכם כאשר דבר לכם איכה אשא לבדי טרחכם משאכם וריבכם הבו לכם אנשים חכמים ונבונים וידעים לשבטיכם ואשימם בראשיכם ויענו ויאמרו טוב הדבר אשר דברת לעשות   
[[@Bible:Exo 18:25]]**25** ויקח את ראשי שבטיהם אנשים חכמים וידעים ויתן אתם ראשים עליהם שרי אלפים ושרי מאות שרי חמשים ושרי עשרות ושטרים לשבטיהם ויצו את שפטיהם לאמר שמעו בין אחיכם ושפטתם צדק בין איש ובין אחיו ובין גרו לא תכירו פנים במשפט כקטן כגדול תשמעון לא תגורו מפני איש כי המשפט לאלהים הוא והדבר אשר יקשה מכם תקריבון אלי ושמעתיו ויצו אתם את כל הדברים אשר יעשון   
[[@Bible:Exo 18:26]]**26** וישפטו את העם בכל עת את הדבר הגדול יביאון אל משה וכל הדבר הקטן ישפטו הם   
[[@Bible:Exo 18:27]]**27** וישלח משה את חתנו וילך לו אל ארצו

**Chapitre 19**

[[@Bible:Exo 19:1]]**1** בחדש השלישי לצאת בני ישראל מארץ מצרים ביום הזה באו מדבר סיני   
[[@Bible:Exo 19:2]]**2** ויסעו מרפדים ויבאו מדבר סיני ויחנו במדבר ויחן שם ישראל נגד ההר   
[[@Bible:Exo 19:3]]**3** ומשה עלה אל האלהים ויקרא אליו יהוה מן ההר לאמר כה תאמר לבית יעקב ותגיד לבני ישראל   
[[@Bible:Exo 19:4]]**4** אתם ראיתם את אשר עשיתי למצרים ואשא אתכם על כנפי נשרים ואביא אתכם אלי   
[[@Bible:Exo 19:5]]**5** ועתה אם שמע תשמעו בקולי ושמרתם את בריתי והייתם לי סגלה מכל העמים כי לי כל הארץ   
[[@Bible:Exo 19:6]]**6** ואתם תהיו לי ממלכת כהנים וגוי קדש אלה הדברים אשר תדבר אל בני ישראל   
[[@Bible:Exo 19:7]]**7** ויבא משה ויקרא לזקני העם וישם לפניהם את כל הדברים האלה אשר צוהו יהוה   
[[@Bible:Exo 19:8]]**8** ויענו כל העם יחדו ויאמרו כל אשר דבר יהוה נעשה וישב משה את דברי העם אל יהוה   
[[@Bible:Exo 19:9]]**9** ויאמר יהוה אל משה הנה אנכי בא אליך בעבי הענן בעבור ישמע העם בדברי עמך וגם בך יאמנו לעולם ויגד משה את דברי העם אל יהוה   
[[@Bible:Exo 19:10]]**10** ויאמר יהוה אל משה לך אל העם וקדשתם היום ומחר וכבסו שמלתם   
[[@Bible:Exo 19:11]]**11** והיו נכנים ליום השלישי כי ביום השלישי ירד יהוה לעיני כל העם על הר סיני   
[[@Bible:Exo 19:12]]**12** והגבלת את ההר סביב ואל העם תאמר השמרו לכם עלות בהר ונגע בקצהו כל הנגע בהר מות יומת   
[[@Bible:Exo 19:13]]**13** לא תגע בו יד כי סקל יסקל או ירא יראה אם בהמה אם איש לא יחיה במשך היובל הם יעלו בהר   
[[@Bible:Exo 19:14]]**14** וירד משה מן ההר אל העם ויקדש את העם ויכבסו שמלתם   
[[@Bible:Exo 19:15]]**15** ויאמר אל העם היו נכנים לשלשת הימים אל תגשו אל אשה   
[[@Bible:Exo 19:16]]**16** ויהי ביום השלישי בהיות הבקר ויהי קולות וברקים וענן כבד על ההר וקול השופר חזק מאד ויחרד כל העם אשר במחנה   
[[@Bible:Exo 19:17]]**17** ויוצא משה את העם לקראת האלהים מן המחנה ויתיצבו בתחתית ההר   
[[@Bible:Exo 19:18]]**18** והר סיני עשן כלו מפני אשר ירד יהוה עליו באש ויעל עשנו כעשן הכבשן ויחרד כל ההר מאד   
[[@Bible:Exo 19:19]]**19** ויהי קול השופר הלך וחזק מאד משה ידבר והאלהים יעננו בקול   
[[@Bible:Exo 19:20]]**20** וירד יהוה על הר סיני אל ראש ההר ויקרא יהוה אל משה אל ראש ההר ויעל משה   
[[@Bible:Exo 19:21]]**21** ויאמר יהוה אל משה רד העד בעם פן יהרסו אל יהוה לראות ונפל ממנו רב   
[[@Bible:Exo 19:22]]**22** וגם הכהנים הנגשים אל יהוה יתקדשו פן יפרץ בם יהוה   
[[@Bible:Exo 19:23]]**23** ויאמר משה אל יהוה לא יוכל העם לעלות אל הר סיני כי אתה העדת בנו לאמר הגבל את ההר וקדשתו   
[[@Bible:Exo 19:24]]**24** ויאמר אליו יהוה לך רד ועלית אתה ואהרן עמך והכהנים והעם אל יהרסו לעלות אל יהוה פן יפרץ בם   
[[@Bible:Exo 19:25]]**25** וירד משה מן ההר אל העם ויאמר אליהם

**Chapitre 20**

[[@Bible:Exo 20:1]]**1** וידבר אלהים את כל הדברים האלה לאמר   
[[@Bible:Exo 20:2]]**2** אנכי יהוה אלהיך אשר הוצאתיך מארץ מצרים מבית עבדים   
[[@Bible:Exo 20:3]]**3** לא יהיה לך אלהים אחרים על פני   
[[@Bible:Exo 20:4]]**4** לא תעשה לך פסל וכל תמונה אשר בשמים ממעל ואשר בארץ מתחת ואשר במים מתחת לארץ   
[[@Bible:Exo 20:5]]**5** לא תשתחוה להם ולא תעבדם כי אנכי יהוה אלהיך אל קנא פקד עון אבות על בנים על שלישים ועל רבעים לשנאי   
[[@Bible:Exo 20:6]]**6** ועשה חסד לאלפים לאהבי ולשמרי מצותי   
[[@Bible:Exo 20:7]]**7** לא תשא את שם יהוה אלהיך לשוא כי לא ינקה יהוה את אשר ישא את שמו לשוא   
[[@Bible:Exo 20:8]]**8** שמור את יום השבת לקדשהו   
[[@Bible:Exo 20:9]]**9** ששת ימים תעבד ועשית כל מלאכתך   
[[@Bible:Exo 20:10]]**10** ויום השביעי שבת ליהוה אלהיך לא תעשה כל מלאכה אתה ובנך ובתך עבדך ואמתך בהמתך וגרך אשר בשעריך   
[[@Bible:Exo 20:11]]**11** כי ששת ימים עשה יהוה את השמים ואת הארץ את הים ואת כל אשר בם וינח ביום השביעי על כן ברך יהוה את יום השבת ויקדשהו   
[[@Bible:Exo 20:12]]**12** כבד את אביך ואת אמך למען יארכון ימיך על האדמה אשר יהוה אלהיך נתן לך   
[[@Bible:Exo 20:13]]**13** לא תרצח   
[[@Bible:Exo 20:14]]**14** לא תנאף   
[[@Bible:Exo 20:15]]**15** לא תגנב   
[[@Bible:Exo 20:16]]**16** לא תענה ברעך עד שקר   
[[@Bible:Exo 20:17]]**17** לא תחמד בית רעך ולא תחמד אשת רעך שדהו עבדו ואמתו שורו וחמרו וכל אשר לרעך והיה כי יביאך יהוה אלהיך אל ארץ הכנעני אשר אתה בא שמה לרשתה והקמת לך אבנים גדלות ושדת אתם בשיד וכתבת על האבנים את כל דברי התורה הזאת והיה בעברכם את הירדן תקימו את האבנים האלה אשר אנכי מצוה אתכם היום בהר גריזים ובנית שם מזבח ליהוה אלהיך מזבח אבנים לא תניף עליהם ברזל אבנים שלמות תבנה את מזבח יהוה אלהיך והעלית עליו עלות ליהוה אלהיך וזבחת שלמים ואכלת שם ושמחת לפני יהוה אלהיך ההר ההוא בעבר הירדן אחרי דרך מבוא השמש בארץ הכנעני הישב בערבה מול הגלגל אצל אלון מורא מול שכם   
[[@Bible:Exo 20:18]]**18** וכל העם שמע את הקולות ואת קול השופר וראים את הלפדים ואת ההר עשן ויראו כל העם וינעו ויעמדו מרחק   
[[@Bible:Exo 20:19]]**19** ויאמרו אל משה הן הראנו יהוה אלהינו את כבדו ואת גדלו ואת קולו שמענו מתוך האש היום הזה ראינו כי ידבר אלהים את האדם וחי ועתה למה נמות כי תאכלנו האש הגדלה הזאת אם יספים אנחנו לשמע את קול יהוה אלהינו עוד ומתנו כי מי כל בשר אשר שמע קול אלהים חיים מדבר מתוך האש כמונו ויחי קרב אתה ושמע את כל אשר יאמר יהוה אלהינו ואתה תדבר אלינו את כל אשר ידבר יהוה אלהינו אליך ושמענו ועשינו ואל ידבר עמנו האלהים פן נמות   
[[@Bible:Exo 20:20]]**20** ויאמר משה אל העם אל תיראו כי לבעבור נסות אתכם בא האלהים ובעבור תהיה יראתו על פניכם לבלתי תחטאו   
[[@Bible:Exo 20:21]]**21** ויעמד העם מרחק ומשה נגש אל הערפל אשר שם האלהים וידבר יהוה אל משה לאמר שמעתי את קול דברי העם הזה אשר דברו אליך הטיבו כל אשר דברו מי יתן והיה לבבם זה להם ליראה אתי ולשמר את מצותי כל הימים למען ייטב להם ולבניהם לעלם נביא אקים להם מקרב אחיהם כמוך ונתתי דברי בפיו ודבר אליהם את כל אשר אצונו והיה האיש אשר לא ישמע אל דבריו אשר ידבר בשמי אנכי אדרש מעמו אך הנביא אשר יזיד לדבר בשמי את אשר לא צויתיו לדבר ואשר ידבר בשם אלהים אחרים ומת הנביא ההוא וכי תאמר בלבבך איך נודע את הדבר אשר לא דברו יהוה אשר ידבר הנביא בשם יהוה לא יהיה הדבר ולא יבוא הוא הדבר אשר לא דברו יהוה בזידון דברו הנביא לא תגור ממנו לך אמר להם שובו לכם לאהליכם ואתה פה עמד עמדי ואדברה אליך את כל המצוה החקים והמשפטים אשר תלמדם ועשו בארץ אשר אנכי נתן להם לרשתה   
[[@Bible:Exo 20:22]]**22** וידבר יהוה אל משה לאמר דבר אל בני ישראל אתם ראיתם כי מן השמים דברתי עמכם   
[[@Bible:Exo 20:23]]**23** לא תעשו אתי אלהי כסף ואלהי זהב לא תעשו לכם   
[[@Bible:Exo 20:24]]**24** מזבח אדמה תעשה לי וזבחת עליו את עלתיך ואת שלמיך מצאנך ומבקרך במקום אשר אזכרתי את שמי שמה אבוא אליך וברכתיך   
[[@Bible:Exo 20:25]]**25** ואם מזבח אבנים תעשה לי לא תבנה אתהן גזית כי חרבך הנפת עליו ותחללהו   
[[@Bible:Exo 20:26]]**26** ולא תעלה במעלת על מזבחי אשר לא תגלה ערותך אליו

**Chapitre 21**

[[@Bible:Exo 21:1]]**1** אלה המשפטים אשר תשים לפניהם   
[[@Bible:Exo 21:2]]**2** כי תקנה עבד עברי שש שנים יעבדך ובשבעית יצא לחפשי חנם   
[[@Bible:Exo 21:3]]**3** אם בגפיו יבוא בגפיו יצא אם בעל אשה הוא ויצאה אשתו עמו   
[[@Bible:Exo 21:4]]**4** אם אדניו יתן לו אשה וילדה לו בנים או בנות האשה וילדיה תהיה לאדניו והוא יצא בגפיו   
[[@Bible:Exo 21:5]]**5** אם אמר יאמר העבד אהבתי את אדני את אשתי ואת בני לא אצא חפשי   
[[@Bible:Exo 21:6]]**6** והגישו אדניו אל האלהים והגישו אל הדלת או אל המזוזה ורצע אדניו את אזנו במרצע ועבדו לעלם   
[[@Bible:Exo 21:7]]**7** וכי ימכר איש את בתו לאמה לא תצא כצאת העבדים   
[[@Bible:Exo 21:8]]**8** אם רעה היא בעיני אדניה אשר לא העדה והפדה לעם נכרי לא ימשל למכרה בבגדו בה   
[[@Bible:Exo 21:9]]**9** ואם לבנו יעדנה כמשפט הבנות יעשה לה   
[[@Bible:Exo 21:10]]**10** ואם אחרת יקח לו שארה כסותה וענתה לא יגרע   
[[@Bible:Exo 21:11]]**11** ואם שלש אלה לא יעשה לה ויצאה חנם אין כסף   
[[@Bible:Exo 21:12]]**12** מכה איש ומת מות יומת   
[[@Bible:Exo 21:13]]**13** ואשר לא צדה והאלהים אנה לידו ושמתי לך מקום אשר ינוס שמה   
[[@Bible:Exo 21:14]]**14** וכי יזד איש על רעהו להרגו בערמה מעם מזבחי תקחנו למות   
[[@Bible:Exo 21:15]]**15** ומכה אביו ואמו מות יומת   
[[@Bible:Exo 21:16]]**16** וגנב איש ומכרו ונמצא בידו מות יומת   
[[@Bible:Exo 21:17]]**17** ומקלל אביו ואמו מות יומת   
[[@Bible:Exo 21:18]]**18** וכי יריבון אנשים והכו איש את רעהו ולא ימות ונפל למשכב   
[[@Bible:Exo 21:19]]**19** אם יקום והתהלך בחוץ על משענתו ונקה המכה רק שבתו יתן ורפא ירפא   
[[@Bible:Exo 21:20]]**20** וכי יכה איש את עבדו או את אמתו ומת תחת ידו מות יומת   
[[@Bible:Exo 21:21]]**21** אך אם יום או יומים יעמד לא יומת כי כספו הוא   
[[@Bible:Exo 21:22]]**22** וכי ינצו אנשים ונגפו אשה הרה ויצא ולדה ולא יהיה אסון ענש יענש כאשר ישית עליו בעל האשה ונתן בפללים   
[[@Bible:Exo 21:23]]**23** ואם אסון יהיה ונתתה נפש   
[[@Bible:Exo 21:24]]**24** תחת נפש עין תחת עין שן תחת שן יד תחת יד רגל תחת רגל   
[[@Bible:Exo 21:25]]**25** מכוה תחת מכוה פצע תחת פצע חבורה תחת חבורה   
[[@Bible:Exo 21:26]]**26** וכי יכה איש את עין עבדו או את עין אמתו ושחתה לחפשי ישלחנו תחת עינו   
[[@Bible:Exo 21:27]]**27** ואם שן עבדו או שן אמתו יפל לחפשי ישלחנו תחת שנו   
[[@Bible:Exo 21:28]]**28** וכי יכה שור או כל בהמה את איש או את אשה ומת סקל יסקל הבהמה ולא יאכל את בשרו ובעל הבהמה נקיא   
[[@Bible:Exo 21:29]]**29** ואם בהמה מכה היא מתמול שלשום והועד בבעליו ולא ישמרנו והמית איש או אשה הבהמה תסקל וגם בעליו יומת   
[[@Bible:Exo 21:30]]**30** אם כפר יושת עליו ונתן פדיון נפשו ככל אשר יושת עליו   
[[@Bible:Exo 21:31]]**31** או בן יכה או בת כמשפט הזה יעשה לו   
[[@Bible:Exo 21:32]]**32** אם עבד תכה הבהמה או אמה כסף שלשים שקלים יתן לאדניו והבהמה תסקל   
[[@Bible:Exo 21:33]]**33** וכי יפתח איש בור או כי יכרה איש בור ולא יכסנו ונפל שם שור או חמור וא כל בהמה   
[[@Bible:Exo 21:34]]**34** בעל הבור ישלם כסף ישיב לבעליו והמת יהיה לו   
[[@Bible:Exo 21:35]]**35** וכי יגף שור איש או כל בהמתו את שור רעהו או את כל בהמתו ומת ומכרו את החי וחצו את כספו וגם את המת יחצון   
[[@Bible:Exo 21:36]]**36** או נודע כי בהמה מכה היא מתמול שלשום ולא ישמרנו בעליו שלם ישלם בהמה תחת בהמה והמת יהיה לו   
[[@Bible:Exo 21:37]]**37** וכי יגנב איש שור או שה וטבחו או מכרו חמשה בקר ישלם תחת השור וארבע צאן תחת השה

**Chapitre 22**

[[@Bible:Exo 22:1]]**1** אם במחתרת ימצא הגנב והכהו ומת אין לו דם   
[[@Bible:Exo 22:2]]**2** אם זרח השמש עליו דם לו שלם ישלם אם אין לו ונמכר בגנבתו   
[[@Bible:Exo 22:3]]**3** אם המצא תמצא בידו הגנבה משור עד חמור עד שה עד כל בהמה חיים אחד שנים ישלם   
[[@Bible:Exo 22:4]]**4** וכי יבער איש שדה או כרם ושלח את בעירו ובער בשדה אחר שלם ישלם משדהו כתבואתה ואם כל השדה יבעה מיטב שדהו ומיטב כרמו ישלם   
[[@Bible:Exo 22:5]]**5** כי תצא אש ומצאה קוצים ונאכל גדיש או הקמה או השדה שלם ישלם המבער את הבערה   
[[@Bible:Exo 22:6]]**6** וכי יתן איש אל רעהו כסף או כלים לשמר ונגנב מבית האיש אם ימצא הגנב ושלם אחד שנים   
[[@Bible:Exo 22:7]]**7** ואם לא ימצא הגנב ונקרב בעל הבית אל האלהים אם לא שלח ידו במלאכת רעהו   
[[@Bible:Exo 22:8]]**8** על כל דבר פשע על שור על חמור על שה על שמלה על כל האבדה אשר יאמר כי הוא זה עד יהוה יבוא דבר שניהם אשר ירשיענו האלהים ישלם אחד שנים לרעהו   
[[@Bible:Exo 22:9]]**9** וכי יתן איש אל רעהו חמור או שור או שה או כל בהמה לשמר ומת או נשבר או נשבה אין ראה   
[[@Bible:Exo 22:10]]**10** שבועת יהוה תהיה בין שניהם אם לא שלח ידו במלאכת רעהו ולקח בעליו ולא ישלם   
[[@Bible:Exo 22:11]]**11** אם גנב יגנב מעמו ושלם לבעליו   
[[@Bible:Exo 22:12]]**12** אם טרף יטרף יביא עד הטרפה ולא ישלם   
[[@Bible:Exo 22:13]]**13** וכי ישאל איש מעם רעהו ונשבר או מת בעליו אין עמו שלם ישלם   
[[@Bible:Exo 22:14]]**14** אם בעליו עמו לא ישלם אם שכיר הוא ובא בשכרו   
[[@Bible:Exo 22:15]]**15** וכי יפתה איש בתולה אשר לא ארשה ושכב עמה מהר ימהרנה לו לאשה   
[[@Bible:Exo 22:16]]**16** ואם מאן ימאן אביה לתתה לו כסף ישקל כמהר הבתולת   
[[@Bible:Exo 22:17]]**17** מכשפה לא תחיה   
[[@Bible:Exo 22:18]]**18** כל שכב עם בהמה מות יומת   
[[@Bible:Exo 22:19]]**19** זבח לאלהים אחרים יחרם   
[[@Bible:Exo 22:20]]**20** וגר לא תונו ולא תלחצו כי גרים הייתם בארץ מצרים   
[[@Bible:Exo 22:21]]**21** כל אלמנה ויתום לא תענו כי   
[[@Bible:Exo 22:22]]**22** אם ענה תענו אתו כי אם צעק יצעק אלי שמע אשמע צעקתו   
[[@Bible:Exo 22:23]]**23** וחרה אפי והרגתי אתכם בחרב והיו נשיכם אלמנות ובניכם יתמים   
[[@Bible:Exo 22:24]]**24** אם כסף תלוה את עמי את עני עמך לא תהיה לו כנשא לא תשימנו עליו נשך   
[[@Bible:Exo 22:25]]**25** אם חבל תחבל שמלת רעך עד בא השמש תשיבנה לו   
[[@Bible:Exo 22:26]]**26** כי היא כסותו לבדה היא שמלתו לעורו במה ישכב והיה כי יצעק אלי ושמעתי כי חנון אנכי   
[[@Bible:Exo 22:27]]**27** אלהים לא תקלל ונשיא בעמך לא תאר   
[[@Bible:Exo 22:28]]**28** מליתך ודמעך לא תאחר בכור בניך תתן לי   
[[@Bible:Exo 22:29]]**29** כן תעשה לשורך ולצאנך שבעת ימים יהיה עם אמו וביום השמיני תתנו לי   
[[@Bible:Exo 22:30]]**30** ואנשי קדש תהיו לי ובשר בשדה טרפה לא תאכלו השלך תשליכו אתו

**Chapitre 23**

[[@Bible:Exo 23:1]]**1** לא תשא שמע שוא אל תשית ידך עם רשע להיות עד חמס   
[[@Bible:Exo 23:2]]**2** לא תהיה אחרי רבים לרעות ולא תענה על ריב לנטות אחרי רבים להטות   
[[@Bible:Exo 23:3]]**3** ודל לא תהדר בריבו   
[[@Bible:Exo 23:4]]**4** כי תפגע שור איבך או חמרו או כל בהמתו תעה השב תשיבנו לו   
[[@Bible:Exo 23:5]]**5** כי תראה חמור שנאך רבץ תחת משאו וחדלת מעזב לו עזב תעזב עמו   
[[@Bible:Exo 23:6]]**6** לא תטה משפט אביונך בריבו   
[[@Bible:Exo 23:7]]**7** מדבר שקר תרחק ונקיא וצדיק אל תהרג כי לא הצדיק רשע   
[[@Bible:Exo 23:8]]**8** ושחד אל תקח כי השחד יעור עיני פקחים ויסלף דברי צדקים   
[[@Bible:Exo 23:9]]**9** וגר לא תלחצו ואתם ידעתם את נפש הגר כי גרים הייתם בארץ מצרים   
[[@Bible:Exo 23:10]]**10** ושש שנים תזרע את ארצך ואספת את תבואתה   
[[@Bible:Exo 23:11]]**11** והשבעית תשמטנה ונטשתה ואכלו אביוני עמך ויתרם תאכל חית השדה כן תעשה לכרמך ולזיתך   
[[@Bible:Exo 23:12]]**12** ששת ימים תעשה מעשיך וביום השביעי תשבת למען ינוח עבדך ואמתך כמוך וכל בהמתך והגר   
[[@Bible:Exo 23:13]]**13** וכל אשר אמרתי אליכם תשמרו ושם אלהים אחרים לא תזכר ולא ישמעו על פיך   
[[@Bible:Exo 23:14]]**14** שלש רגלים תחג לי בשנה   
[[@Bible:Exo 23:15]]**15** את חג המצות תשמר שבעת ימים תאכל מצות כאשר צויתיך למועד חדש האביב כי בו יצאת ממצרים ולא יראו פני ריקם   
[[@Bible:Exo 23:16]]**16** וחג הקציר בכורי מעשיך אשר תזרע בשדה וחג האסף בצאת השנה באספך את מעשיך מן השדה   
[[@Bible:Exo 23:17]]**17** שלש פעמים בשנה יראה כל זכורך את פני ארון יהוה   
[[@Bible:Exo 23:18]]**18** לא תזבח על חמץ דם זבחי ולא ילין חלב חגי עד בקר   
[[@Bible:Exo 23:19]]**19** ראשית בכורי אדמתך תביא ביתה יהוה אלהיך לא תבשל גדי בחלב אמו כי עשה זאת כזבח שכח ועברה היא לאלהי יעקב   
[[@Bible:Exo 23:20]]**20** הנה אנכי שלח מלאכי לפניך לשמרך בדרך ולהביאך אל המקום אשר הכנתי   
[[@Bible:Exo 23:21]]**21** השמר מפניו ושמע בקולו אל תמרי בו כי לא ישא לפשעכם כי שמי בקרבו   
[[@Bible:Exo 23:22]]**22** כי אם שמע תשמעו בקולי ועשיתם את כל אשר אדבר ואיבתי את איביך וצרתי את צרריך   
[[@Bible:Exo 23:23]]**23** כי ילך מלאכי לפניך והביאך אל הכנעני והאמרי והחתי והגרגשי והפרזי והחוי והיבוסי והכחדתיו   
[[@Bible:Exo 23:24]]**24** לא תשתחוה לאלהיהם ולא תעבדם ולא תעשה כמעשיהם כי הרס תהרסם ושבר תשבר מצבתם   
[[@Bible:Exo 23:25]]**25** ועבדתם את יהוה אלהיכם וברך את לחמך ואת מימיך והסרתי מחלה מקרבך   
[[@Bible:Exo 23:26]]**26** ולא תהיה משכלה ועקרה בארצך את מספר ימיך אמלא   
[[@Bible:Exo 23:27]]**27** את אימתי אשלח לפניך והמתי את כל העם אשר תבוא בהן ונתתי את כל איביך אליך ערף   
[[@Bible:Exo 23:28]]**28** ושלחתי את הצרעה לפניך וגרשה את הכנעני ואת האמרי ואת החתי ואת הגרגשי ואת הפרזי ואת החוי ואת היבוסי מלפניך   
[[@Bible:Exo 23:29]]**29** לא אגרשנו מפניך בשנה אחת פן תהיה הארץ שממה ורבה עליך חית השדה   
[[@Bible:Exo 23:30]]**30** מעט מעט אגרשנו מפניך עד אשר תפרה ונחלת את הארץ   
[[@Bible:Exo 23:31]]**31** ושתי את גבולך מים סוף ועד ים פלשתים וממדבר עד הנהר כי אתן בידכם את ישבי הארץ וגרשתם מפניך   
[[@Bible:Exo 23:32]]**32** לא תכרת להם ולאלהיהם ברית   
[[@Bible:Exo 23:33]]**33** לא ישבו בארצך פן יחטיאו אתך לי כי תעבד את אלהיהם כי יהיו לך למוקש

**Chapitre 24**

[[@Bible:Exo 24:1]]**1** ואל משה אמר עלה אל יהוה אתה ואהרן נדב ואביהוא אלעזר ואיתמר ושבעים מזקני ישראל והשתחויתם מרחק   
[[@Bible:Exo 24:2]]**2** ונגש משה לבדו אל יהוה והם לא יגשו והעם לא יעלה עמו   
[[@Bible:Exo 24:3]]**3** ויבא משה ויספר לעם את כל דברי יהוה ואת כל המשפטים ויענו כל העם קול אחד ויאמרו כל הדברים אשר דבר יהוה נעשה   
[[@Bible:Exo 24:4]]**4** ויכתב משה את כל דברי יהוה וישכם בבקר ויבן מזבח תחת ההר ושתים עשרה אבנים לשנים עשר שבטי ישראל   
[[@Bible:Exo 24:5]]**5** וישלח את נערי בני ישראל ויעלו עלות ויזבחו זבחים שלמים ליהוה פרים בני בקר   
[[@Bible:Exo 24:6]]**6** ויקח משה חצי הדם וישם באגנות וחצי הדם זרק על המזבח   
[[@Bible:Exo 24:7]]**7** ויקח ספר הברית ויקרא באזני העם ויאמרו כל אשר דבר יהוה נשמע ונעשה   
[[@Bible:Exo 24:8]]**8** ויקח משה את הדם ויזרקהו על העם ויאמר הנה דם הברית אשר כרת יהוה עמכם על כל הדברים האלה   
[[@Bible:Exo 24:9]]**9** ויעל משה ואהרן נדב ואביהוא אלעזר ואיתמר ושבעים מזקני ישראל   
[[@Bible:Exo 24:10]]**10** ויראו את אלהי ישראל ותחת רגליו כמעשה לבנת הספיר וכעצם השמים לטהור   
[[@Bible:Exo 24:11]]**11** ואל אצלי בני ישראל לא שלח ידו ויחזו את האלהים ויאכלו וישתו   
[[@Bible:Exo 24:12]]**12** ויאמר יהוה אל משה עלה אלי ההרה והוי שם ואתן לך את לוחת האבנים התורה והמצוה אשר כתבתי להורתם   
[[@Bible:Exo 24:13]]**13** ויקם משה ויהושע משרתו ויעל משה אל הר האלהים   
[[@Bible:Exo 24:14]]**14** ואל הזקנים אמר שבו לנו בזה עד אשר נשוב אליכם הנה אהרן וחור עמכם מי בעל דברים יגש אליהם   
[[@Bible:Exo 24:15]]**15** ויעל משה אל ההר ויכס הענן את ההר   
[[@Bible:Exo 24:16]]**16** וישכן כבוד יהוה על הר סיני ויכסהו הענן ששת ימים ויקרא אל משה ביום השביעי מתוך הענן   
[[@Bible:Exo 24:17]]**17** ומראה כבוד יהוה כאש אכלת בראש ההר לעיני בני ישראל   
[[@Bible:Exo 24:18]]**18** ויבא משה בתוך הענן ויעל אל ההר ויהי משה בהר ארבעים יום וארבעים לילה

**Chapitre 25**

[[@Bible:Exo 25:1]]**1** וידבר יהוה אל משה לאמר   
[[@Bible:Exo 25:2]]**2** דבר אל בני ישראל ויקחו לי תרומה מאת כל איש אשר ידבנו לבו תקחו את תרומתי   
[[@Bible:Exo 25:3]]**3** וזאת התרומה אשר תקחו מאתם זהב כסף ונחשת   
[[@Bible:Exo 25:4]]**4** ותכלת וארגמן ותולעת שני ושש ועזים   
[[@Bible:Exo 25:5]]**5** ועורת אילים מאדמים ועורת תחשים ועצי שטים   
[[@Bible:Exo 25:6]]**6** ושמן למאור ובשמים לשמן המשחה ולקטרת הסמים   
[[@Bible:Exo 25:7]]**7** ואבני שהם ואבני מלאים לאפוד ולחשן   
[[@Bible:Exo 25:8]]**8** ועשו לי מקדש ושכנתי בתוככם   
[[@Bible:Exo 25:9]]**9** ככל אשר אני מראה אתך בהר את תבנית המשכן ואת תבנית כל כליו וכן תעשה   
[[@Bible:Exo 25:10]]**10** ועשית ארון עצי שטים אמתים וחצי ארכו ואמה וחצי רחבו ואמה וחצי קומתו   
[[@Bible:Exo 25:11]]**11** וצפית אתו זהב טהור מבית ומחוץ תצפנו ועשית לו זר זהב סביב   
[[@Bible:Exo 25:12]]**12** ויצקת לו ארבע טבעות זהב ונתתה על ארבע פעמתיו ושתי טבעות על צלעו האחת ושתי טבעות על צלעו השנית   
[[@Bible:Exo 25:13]]**13** ועשית בדי עצי שטים וצפית אתם זהב   
[[@Bible:Exo 25:14]]**14** והבאת את הבדים בטבעות על צלעות הארון לשאת את הארון בהם   
[[@Bible:Exo 25:15]]**15** בטבעות הארון יהיו הבדים לא יסורו ממנו   
[[@Bible:Exo 25:16]]**16** ונתתה אל הארון את העדות אשר אתן אליך   
[[@Bible:Exo 25:17]]**17** ועשית כפרת זהב טהור אמתים וחצי ארכו ואמה וחצי רחבו   
[[@Bible:Exo 25:18]]**18** ועשית שנים כרובים זהב מקשה תעשה אתם משני קצות הכפרת   
[[@Bible:Exo 25:19]]**19** יעשו כרוב אחד מקצה מזה וכרוב אחד מקצה מזה מן הכפרת תעשה את הכרובים על שני קצתיו   
[[@Bible:Exo 25:20]]**20** והיו הכרובים פרשי כנפים למעלה סככים בכנפיהם על הכפרת ופניהם אחד אל אחד אל הכפרת יהיו פני הכרובים   
[[@Bible:Exo 25:21]]**21** ונתתה את הכפרת על הארון מלמעלה ואל הארון תתן את העדות   
[[@Bible:Exo 25:22]]**22** ונועדתי לך שם ודברתי אתך מעל הכפרת מבין שני הכרובים אשר על ארון העדות את כל אשר אצוה אתך אל בני ישראל   
[[@Bible:Exo 25:23]]**23** ועשית שלחן עצי שטים אמתים ארכו ואמה רחבו ואמה וחצי קומתו   
[[@Bible:Exo 25:24]]**24** וצפית אתו זהב טהור ועשית לו זר זהב סביב   
[[@Bible:Exo 25:25]]**25** ועשית לו מסגרת טפח סביב ועשית זר זהב למסגרתו סביב   
[[@Bible:Exo 25:26]]**26** ועשית לו ארבע טבעות זהב ונתתה את הטבעות על ארבע הפאות אשר לארבע רגליו   
[[@Bible:Exo 25:27]]**27** לעמת המסגרת תהיינה הטבעות בתים לבדים לשאת את השלחן   
[[@Bible:Exo 25:28]]**28** ועשית את הבדים עצי שטים וצפית אתם זהב ונשאו בהם את השלחן   
[[@Bible:Exo 25:29]]**29** ועשית את קערתיו וכפתיו ומנקיתיו וקשתיו אשר יסכו בהם זהב טהור תעשה אתם   
[[@Bible:Exo 25:30]]**30** ונתתה על השלחן לחם פנים לפני תמיד   
[[@Bible:Exo 25:31]]**31** ועשית מנורת זהב טהור מקשה תעשה את המנורה ירכיה קניה גביעיה כפתריה ופרחיה ממנה יהיו   
[[@Bible:Exo 25:32]]**32** וששה קנים יצאים מצדיה שלשה קני מנורה מצדה האחד ושלשה קני מנורה מצדה השני   
[[@Bible:Exo 25:33]]**33** שלשה גבעים משקדים בקנה האחד כפתר ופרח ושלשה גבעים משקדים בקנה האחד כפתר ופרח כן תעשה לששת הקנים היצאים מן המנורה   
[[@Bible:Exo 25:34]]**34** ובמנורה ארבעה גבעים משקדים כפתריה ופרחיה   
[[@Bible:Exo 25:35]]**35** וכפתר תחת שני הקנים ממנה וכפתר תחת שני הקנים ממנה וכפתר תחת שני הקנים ממנה לששת הקנים היוצאים מן המנורה   
[[@Bible:Exo 25:36]]**36** כפתריהם וקנותם ממנה יהיו כלה מקשה אחד זהב טהור   
[[@Bible:Exo 25:37]]**37** ועשית את נרתיה שבעה והעלית את נרתיה והאירו אל עבר פניה   
[[@Bible:Exo 25:38]]**38** ומלקחיה ומחתיתיה זהב טהור   
[[@Bible:Exo 25:39]]**39** ככר זהב טהור תעשה אתה ואת כל הכלים האלה   
[[@Bible:Exo 25:40]]**40** וראה ועשה בתבניתם אשר אתה מראה בהר

**Chapitre 26**

[[@Bible:Exo 26:1]]**1** ואת המשכן תעשה עשר יריעות שש משזר תכלת וארגמן ותולעת שני כרובים מעשה חשב תעשה אתם   
[[@Bible:Exo 26:2]]**2** ארך היריעה האחת שמנה ועשרים באמה ורחב ארבע באמה היריעה האחת מדה אחת לכל היריעות   
[[@Bible:Exo 26:3]]**3** וחמש היריעות תהיינה חברות אחת אל אחת וחמש היריעות תהיינה חברות אחת אל אחת   
[[@Bible:Exo 26:4]]**4** ועשית ללאות תכלת על שפת היריעה האחת בקצה במחברת וכן תעשה בשפת היריעה הקצונה במחברת השנית   
[[@Bible:Exo 26:5]]**5** חמשים ללאות תעשה ביריעה האחת וחמשים ללאות תעשה בקצה היריעה אשר במחברת השנית מקבלות הללאות אחת אל אחת   
[[@Bible:Exo 26:6]]**6** ועשית חמשים קרסי זהב וחברת את היריעות אחת אל אחת בקרסים והיה המשכן אחד   
[[@Bible:Exo 26:7]]**7** ועשית יריעות עזים לאהל על המשכן עשתי עשרה יריעות היריעהת אתם   
[[@Bible:Exo 26:8]]**8** ארך היריעה האחת שלשים באמה וארבע אמות רחב היריעה האחת מדה אחת לעשתי עשרה היריעות   
[[@Bible:Exo 26:9]]**9** וחברת את חמש היריעות לבד ואת שש היריעות לבד וכפלת את היריעה הששית אל מול פני האהל   
[[@Bible:Exo 26:10]]**10** ועשית ללאות חמשים על שפת היריעה האחת הקצונה במחברת וחמשים ללאות תעשה על שפת היריעה החברת השנית   
[[@Bible:Exo 26:11]]**11** ועשית קרסי נחשת חמשים והבאת את הקרסים בללאות וחברת את האהל והיה אחד   
[[@Bible:Exo 26:12]]**12** וסרח העדף ביריעת האהל חצי היריעה העדפת תסרח אל אחרי המשכן   
[[@Bible:Exo 26:13]]**13** והאמה מזה והאמה מזה בעדף בארך יריעת האהל יהיה סרוח אל צדי המשכן מזה ומזה לכסותו   
[[@Bible:Exo 26:14]]**14** ועשית מכסה לאהל עורת אילים מאדמים ומכסה עורת תחשים מלמעלה   
[[@Bible:Exo 26:15]]**15** ועשית את הקרשים למשכן עצי שטים עמדים   
[[@Bible:Exo 26:16]]**16** עשר אמות ארך הקרש האחד אמה וחצי האמה רחב הקרש האחד   
[[@Bible:Exo 26:17]]**17** שתי ידות לקרש האחד משלבות אחת אל אחת כן תעשה לכל קרשי המשכן   
[[@Bible:Exo 26:18]]**18** ועשית את הקרשים למשכן עשרים קרשים לפאת נגבה תימנה   
[[@Bible:Exo 26:19]]**19** וארבעים אדני כסף תעשה תחת עשרים הקרשים שני אדנים תחת הקרש האחד לשתי ידתיו ושני אדנים תחת הקרש האחד לשתי ידתיו   
[[@Bible:Exo 26:20]]**20** ולצלע המשכן השנית לפאת צפונה תעשה עשרים קרשים   
[[@Bible:Exo 26:21]]**21** וארבעים אדניהם כסף שני אדנים תחת הקרש האחד ושני אדנים תחת הקרש האחד   
[[@Bible:Exo 26:22]]**22** ולירכתי המשכן ימה תעשה ששה קרשים   
[[@Bible:Exo 26:23]]**23** ושני קרשים תעשה למקצעות המשכן בירכתים   
[[@Bible:Exo 26:24]]**24** והיו תאמים מלמטה יחדו יהיו תאמים אל ראשו אל הטבעת האחת כן יהיה לשניהם לשני המקצעות יהיו   
[[@Bible:Exo 26:25]]**25** והיו שמנה קרשים ואדניהם כסף ששה עשר אדנים שני אדנים שני אדנים לקרש האחד   
[[@Bible:Exo 26:26]]**26** ועשית בריחי עצי שטים חמשה לקרשי צלע המשכן האחד   
[[@Bible:Exo 26:27]]**27** וחמשה בריחים לקרשי צלע המשכן השנית וחמשה בריחים לקרשי צלע המשכן לירכתים ימה   
[[@Bible:Exo 26:28]]**28** והבריח התיכון בתוך הקרשים מבריח מן הקצה אל הקצה   
[[@Bible:Exo 26:29]]**29** ואת הקרשים תצפה זהב ואת טבעתיהם תעשה זהב בתים לבריחים וצפית את הבריחים זהב   
[[@Bible:Exo 26:30]]**30** והקמת את המשכן כמשפטו אשר הראת בהר   
[[@Bible:Exo 26:31]]**31** ועשית פרכת תכלת וארגמן ותולעת שני ושש משזר מעשה חשב יעשו אתה כרובים   
[[@Bible:Exo 26:32]]**32** ונתתה אתה על ארבעה עמודי שטים מצפים זהב וויהם זהב על ארבעה אדני כסף   
[[@Bible:Exo 26:33]]**33** ונתתה את הפרכת תחת הקרסים והבאת שמה מבית לפרכת את ארון העדות והבדילה הפרכת לכם בין הקדש ובין קדש הקדשים   
[[@Bible:Exo 26:34]]**34** ונתתה את הכפרת על ארון העדות בקדש הקדשים   
[[@Bible:Exo 26:35]]**35** ושמת את השלחן מחוץ לפרכת ואת המנורה נכח השלחן על ירך המשכן תימנה ואת השלחן תתן על צלע צפונה ועשת מזבח מקטר קטרת עצי שטים תעשה אתו אמה ארכו ואמה רחבו רבוע יהיה ואמתים קומתו ממנו קרנתיו וצפית אתו זהב טהור את גגו ואת קירתיו סביב ואת קרנתיו ועשית לו זר זהב סביב ושתי טבעות זהב תעשה לו מתחת לזרו על שתי צלעתיו תעשה על שני צדיו והיו לבתים לבדים לשאת אתו בהם ועשית את הבדים עצי שטים וצפית אתם זהב ונתתה אתו לפני הפרכת אשר על ארון העדות אשר אועד לך שמה והקטיר עליו אהרן קטרת סמים בבקר בבקר בהטיבו את הנרות יקטירנו ובהעלות אהרן את הנרות בין הערבים יקטירנה קטרת תמיד לפני יהוה לדרתיכם לא תעלו עליו קטרת זרה ועלה ומנחה ונסך לא תסכו עליו וכפר אהרן על קרנתיו אחת בשנה מדם חטאת הכפרים אחת בשנה יכפר עליו לדרתיכם קדש קדשים הוא ליהוה   
[[@Bible:Exo 26:36]]**36** ועשית מסך לפתח האהל תכלת וארגמן ותולעת שני ושש משזר מעשה רקם   
[[@Bible:Exo 26:37]]**37** ועשית למסך חמשה עמודי שטים וצפית אתם זהב טהור וויהם זהב ויצקת להם חמשה אדני נחשת

**Chapitre 27**

[[@Bible:Exo 27:1]]**1** ועשית מזבח עצי שטים חמש אמות ארך וחמש אמות רחב רבוע יהיה המזבח ושלש אמות קומתו   
[[@Bible:Exo 27:2]]**2** ועשית קרנתיו על ארבע פנתיו ממנו תהיינה קרנתיו וצפית אתו נחשת   
[[@Bible:Exo 27:3]]**3** ועשית סירתיו לדשנו ויעיו ומזרקתיו ומזלגתיו ומחתיתיו לכל כליו תעשה נחשת   
[[@Bible:Exo 27:4]]**4** ועשית לו מכבר מעשה רשת נחשת ועשית על הרשת ארבע טבעות נחשת על ארבע קצתיו   
[[@Bible:Exo 27:5]]**5** ונתתה אתו תחת כרכב המזבח מלמטה והיתה הרשת עד חצי המזבח   
[[@Bible:Exo 27:6]]**6** ועשית בדים למזבח בדי עצי שטים וצפית אתם נחשת   
[[@Bible:Exo 27:7]]**7** והבאת את הבדים בטבעות והיו הבדים על שתי צלעות המזבח בשאת אתו   
[[@Bible:Exo 27:8]]**8** נבוב לוחת תעשה אתו כאשר הראה אתך בהר וכן יעשו   
[[@Bible:Exo 27:9]]**9** ועשית את חצר המשכן לפאת נגבה תימנה קלעים לחצר שש משזר מאה באתה ארך לפאה האחת   
[[@Bible:Exo 27:10]]**10** ועמדיו עשרים ואדניהם עשרים נחשת וויהם וחשקיהם כסף   
[[@Bible:Exo 27:11]]**11** וכן לפאת צפונה בארך קלעים מאה באמה עמודיהם עשרים ואדניהם עשרים נחשת וויהם וחשקיהם לסף   
[[@Bible:Exo 27:12]]**12** ורחב החצר לפאת ימה קלעים חמשים אמה עמדיהם עשרה ואדניהם עשרה נחשת   
[[@Bible:Exo 27:13]]**13** ורחב החצר לפאת קדמה מזרחה חמשים אמה   
[[@Bible:Exo 27:14]]**14** חמש עשרה אמה קלעים לכתף עמדיהם שלשה ואדניהם שלשה נחשת   
[[@Bible:Exo 27:15]]**15** ולפאת השנית חמש עשרה אמה קלעים עמודיהם שלשה ואדניהם שלשה נחשת   
[[@Bible:Exo 27:16]]**16** ולשער החצר מסך עשרים אמה תכלת וארגמן ותולעת שני ושש משזר מעשה רקם עמודיהם ארבעה ואדניהם ארבעה נחשת   
[[@Bible:Exo 27:17]]**17** כל עמודי החצר סביב מחשקים כסף וויהם כסף ואדניהם נחשת   
[[@Bible:Exo 27:18]]**18** ארך החצר מאה באמה ורחב חמשים באמה וקומה חמש אמות שש משזר ואדניהם נחשת ועשית את   
[[@Bible:Exo 27:19]]**19** כל כלי המשכן בכל עבדתו ובכל יתדתיו וכל יתדות החצר נחשת ועשית בגדי תכלת וארגמן ותולעת שני לשדת בהם בקדש   
[[@Bible:Exo 27:20]]**20** ואתה תצוה את בני ישראל ויקחו אליך שמן זית זך כתית למאור להעלות נר תמיד   
[[@Bible:Exo 27:21]]**21** באהל מועד מחוץ לפרכת אשר על העדות יערך אתו אהרן ובניו מערב עד בקר לפני יהוה חקת עולם לדרתיכם מאת בני ישראל

**Chapitre 28**

[[@Bible:Exo 28:1]]**1** ואתה הקריב אליך את אהרן אחיך ואת בניו אתו מתוך בני ישראל לכהן לי אהרן נדב ואביהוא אלעזר ואיתמר בני אהרן   
[[@Bible:Exo 28:2]]**2** ועשית בגדי קדש לאהרן אחיך לכבוד ולתפארת   
[[@Bible:Exo 28:3]]**3** ואתה תדבר אל כל חכם לב אשר מלאתיו רוח חכמה ועשו את בגדי אהרן לקדשו לכהן לי   
[[@Bible:Exo 28:4]]**4** ואלה הבגדים אשר יעשון חשן ואפוד ומעיל כיתנת תשבץ מצנפת ואבניט ועשו בגדי קדש לאהרן אחיך ולבניו לכהן לי   
[[@Bible:Exo 28:5]]**5** והם יקחו את הזהב ואת התכלת ואת הארגמן ואת התולעת השני ואת השש   
[[@Bible:Exo 28:6]]**6** ועשו את האפוד זהב תכלת וארגמן ותולעת שני ושש משזר מעשה חשב   
[[@Bible:Exo 28:7]]**7** שתי כתפות חברות יהיה לו על שני קצתיו יחבר   
[[@Bible:Exo 28:8]]**8** וחשב אפדתו אשר עליו כמעשהו ממנו יהיה זהב תכלת וארגמן ותולעת שני ושש משזר   
[[@Bible:Exo 28:9]]**9** ולקחת את שתי אבני השהם ופתחת עליהן את שמות בני ישראל   
[[@Bible:Exo 28:10]]**10** ששה משמתם על האבן האחת ואת שמות הששה הנותרים על האבן השנית כתולדתם   
[[@Bible:Exo 28:11]]**11** מעשה חרש אבן פתוחי חתם תפתח את שתי האבנים על שמות בני ישראל מוסבת משבצות זהב תעשה אתם   
[[@Bible:Exo 28:12]]**12** ושמת את שתי האבנים על כתפות האפוד אבני זכרון הנה לבני ישראל ונשא אהרן את שמותם לפני יהוה על שתי כתפתיו לזכרון   
[[@Bible:Exo 28:13]]**13** ועשית משבצות זהב   
[[@Bible:Exo 28:14]]**14** ושתי שרשרות זהב טהור מגבלות תעשה אתם מעשה עבות ונתתה את שרשרות העבתות על המשבצות   
[[@Bible:Exo 28:15]]**15** ועשית חשן משפט מעשה חשב כמעשה האפוד תעשנו זהב תכלת וארגמן ותולעת שני ושש משזר תעשה אתו   
[[@Bible:Exo 28:16]]**16** רבוע יהיה כפול זרת ארכו וזרת רחבו   
[[@Bible:Exo 28:17]]**17** ומלאת בו מלאת אבן ארבעה טורים טור אדם פטדה וברקת הטור האחד   
[[@Bible:Exo 28:18]]**18** והטור השני נפך ספיר ויהלם   
[[@Bible:Exo 28:19]]**19** והטור השלישי לשם שבו ואחלמה   
[[@Bible:Exo 28:20]]**20** והטור הרביעי תרשיש שהם וישפה וישפה מוסבת משבצות זהב יהיו במלאתם   
[[@Bible:Exo 28:21]]**21** והאבנים תהיינה על שמות בני ישראל שתים עשרה על שמותם פתוחי חתם איש על שמו תהיינה לשנים עשר שבט   
[[@Bible:Exo 28:22]]**22** ועשית על החשן שרשרות גבלות מעשה עבות זהב טהור   
[[@Bible:Exo 28:23]]**23** ועשית על החשן שתי משבצות זהב ושתי טבעות זהב ונתתה את הטבעות על קצות החשן   
[[@Bible:Exo 28:24]]**24** ונתתה את שתי עבתות הזהב על שתי הטבעות על קצות החשן   
[[@Bible:Exo 28:25]]**25** ואת שתי הקצות שתי העבתות תתן על שתי המשבצות ונתתה על כתפות האפוד אל מול פניו   
[[@Bible:Exo 28:26]]**26** ועשית שתי טבעות זהב ושמת אתם על שני קצות החשן על שפתו אשר על עבר האפוד ביתה   
[[@Bible:Exo 28:27]]**27** ועשית שתי טבעות זהב ונתתה אתם על שתי כתפות האפוד מלמטה ממול פניו לעמת מחברתו ממעל לחשב האפוד   
[[@Bible:Exo 28:28]]**28** וירכסו את החשן מטבעתו אל טבעת האפוד בפתיל תכלת להיות על חשב האפוד ולא יזח החשן מעל האפוד   
[[@Bible:Exo 28:29]]**29** ונשא אהרן את שמות בני ישראל בחשן המשפט על לבו בבאו אל הקדש לזכרון לפני יהוה תמידה ועשית את הארים ואת התמים   
[[@Bible:Exo 28:30]]**30** ונתתה על חשן המשפט את הארים ואת התמים והיו על לב אהרן בבאו לפני יהוה ונשא אהרן את משפט בני ישראל על לבו לפני יהוה תמידה   
[[@Bible:Exo 28:31]]**31** ועשית את מעיל האפוד כליל תכלת   
[[@Bible:Exo 28:32]]**32** והיה פי ראשו בתוכו שפה יהיה לפיו סביב מעשה ארג כפי תחרא יהיה לו לא יקרע   
[[@Bible:Exo 28:33]]**33** ועשית על שוליו רמוני תכלת וארגמן ותולעת שני ושש משזר על שוליו סביב ופעמוני זהב בתוכם סביב   
[[@Bible:Exo 28:34]]**34** פעמון זהב ורמון פעמון זהב ורמון על שולי המעיל סביב   
[[@Bible:Exo 28:35]]**35** והיה על אהרן לשרת ונשמע קולו בבאו אל הקדש לפני יהוה ובצאתו ולא ימות   
[[@Bible:Exo 28:36]]**36** ועשית ציץ זהב טהור ופתחת עליו פתוחי חתם קדש ליהוה   
[[@Bible:Exo 28:37]]**37** ושמת אתו על פתיל תכלת והיה על המצנפת אל מול פני המצנפת יהיה   
[[@Bible:Exo 28:38]]**38** והיה על מצח אהרן ונשא אהרן את עון הקדשים אשר יקדישו בני ישראל לכל מתנות קדשיהם והיה על מצחו תמיד לרצון להם לפני יהוה   
[[@Bible:Exo 28:39]]**39** ושבצת את הכתנת שש ועשית מצנפת שש ואבניט תעשה מעשה רקם   
[[@Bible:Exo 28:40]]**40** ולבני אהרן תעשה כיתנת ועשית להם אבנטים ומגבעות תעשה להם לכבוד ולתפארת   
[[@Bible:Exo 28:41]]**41** והלבשת אתם את אהרן אחיך ואת בניו אתו ומשחת אתם ומלאת את ידם וקדשת אתם וכהנו לי   
[[@Bible:Exo 28:42]]**42** ועשה להם מכנסי בד לכסות בשר ערוה ממתנים ועד ירכים יהיו   
[[@Bible:Exo 28:43]]**43** והיו על אהרן ועל בניו בבאם אל אהל מועד או בגשתם אל המזבח לשרת בקדש ולא ישאו עון ומתו חקת עולם לו ולזרעו אחריו

**Chapitre 29**

[[@Bible:Exo 29:1]]**1** וזה הדבר אשר תעשה להם לקדש אתם לכהן לי לקח פר אחד בן בקר ואילים שנים תמימם   
[[@Bible:Exo 29:2]]**2** ולחם מצות וחלות מצות בללות בשמן ורקיקי מצות סלת חטים תעשה אתם   
[[@Bible:Exo 29:3]]**3** ונתתה אתם על סל אחד והקרבת אתם בסל ואת הפר ואת שני האילים   
[[@Bible:Exo 29:4]]**4** ואת אהרן ואת בניו תקריב אל פתח אהל מועד ורחצת אתם במים   
[[@Bible:Exo 29:5]]**5** ולקחת את הבגדים והלבשת את אהרן את הכיתנת וחגרת אתו אבניט והלבשת אתו את המעיל ונתתה עליו את האפוד ואת החשן ואפדת לו בחשב האפוד   
[[@Bible:Exo 29:6]]**6** ושמת המצנפת על ראשו ונתתה את נזר הקדש על המצנפת   
[[@Bible:Exo 29:7]]**7** ולקחת את שמן המשחה ויצקת על ראשו ומשחת אתו   
[[@Bible:Exo 29:8]]**8** ואת בניו תקריב והלבשתם כיתנת   
[[@Bible:Exo 29:9]]**9** וחגרת אתם אבנטים אהרן ובניו וחבשת להם מגבעות והיתה להם כהנה לחקת עולם ומלאת יד אהרן ויד בניו   
[[@Bible:Exo 29:10]]**10** והקרבת את הפר לפני יהוה פתח אהל מועד וסמך אהרן ובניו את ידיהם על ראש הפר   
[[@Bible:Exo 29:11]]**11** ושחטת את הפר לפני יהוה פתח אהל מועד   
[[@Bible:Exo 29:12]]**12** ולקחת מדם הפר ונתתה על קרנות המזבח באצבעך ואת כל הדם תשפך אל יסוד המזבח   
[[@Bible:Exo 29:13]]**13** ולקחת את כל החלב המכסה את הקרב ואת יותרת הכבד ואת שתי הכליות ואת החלב אשר עליהן והקטרת המזבחה   
[[@Bible:Exo 29:14]]**14** ואת בשר הפר ואת עורו ואת פרשו תשרף באש מחוץ למחנה חטאת היא   
[[@Bible:Exo 29:15]]**15** ואת האיל האחד תקח וסמך אהרן ובניו את ידיהם על ראש האיל   
[[@Bible:Exo 29:16]]**16** ושחטת את האיל ולקחת את דמו וזרקת על המזבח סביב   
[[@Bible:Exo 29:17]]**17** ואת האיל תנתח לנתחיו ורחצת קרבו וכרעיו ונתתה על נתחיו ועל ראשו   
[[@Bible:Exo 29:18]]**18** והקטרת את כל האיל המזבחה עלה הוא ליהוה ריח ניחח אשה הוא ליהוה   
[[@Bible:Exo 29:19]]**19** ולקחת את האיל השני וסמך אהרן ובניו את ידיהם על ראש האיל   
[[@Bible:Exo 29:20]]**20** ושחטת את האיל ולקחת מדמו ונתתה על תנך אזן אהרן ועל תנך אזן בניו הימנית ועל בהון ידם הימנית ועל בהון רגלם הימנית וזרקת את הדם על המזבח סביב   
[[@Bible:Exo 29:20]]**20** 21   
[[@Bible:Exo 29:22]]**22** ולקחת מן האיל החלב את האליה ואת החלב המכסה את הקרב ואת יותרת הכבד ואת שתי הכליות ואת החלב אשר עליהן ואת שוק הימין כי איל מלאים הוא   
[[@Bible:Exo 29:23]]**23** וככר לחם אחת וחלת לחם שמן אחת ורקיק אחד מסל המצות אשר לפני יהוה   
[[@Bible:Exo 29:24]]**24** ושמת הכל על כפי אהרן ועל כפי בניו והנפת אתם תנופה לפני יהוה   
[[@Bible:Exo 29:25]]**25** ולקחת אתם מידם והקטרת אתם המזבחה על העלה לריח ניחח אשה הוא ליהוה   
[[@Bible:Exo 29:26]]**26** ולקחת את החזה מאיל המלאים מאשר לאהרן והנפת אתו תנופה לפני יהוה והיה לך למנה   
[[@Bible:Exo 29:27]]**27** וקדשת את חזה התנופה ואת שוק התרומה אשר הונף ואשר הורם מאיל המלאים מאשר לאהרן ומאשר לבניו   
[[@Bible:Exo 29:28]]**28** והיה לאהרן ולבניו לחק עולם מאת בני ישראל כי תרומה הוא ותרומה יהיה מאת בני ישראל מזבחי שלמיהם תרומתם ליהוה ולקחת משמן המשחה ומן הדם אשר על המזבח והזית על אהרן ועל בגדיו ועל בניו ועל בגדי בניו אתו וקדשתו ואת בגדיו ואת בניו ואת בגדי בניו אתו   
[[@Bible:Exo 29:29]]**29** ובגדי הקדש אשר לאהרן יהיו לבניו אחריו למשחה בם ולמלא בם את ידם   
[[@Bible:Exo 29:30]]**30** שבעת ימים ילבשם הכהן תחתיו מבניו אשר יבוא אל אהל מועד לשרת בקדש   
[[@Bible:Exo 29:31]]**31** ואת איל המלאים תקח ובשלת את בשרו במקום קדוש   
[[@Bible:Exo 29:32]]**32** ואכל אהרן ובניו את בשר האיל ואת הלחם אשר בסל פתח אהל מועד   
[[@Bible:Exo 29:33]]**33** יאכלו אתם אשר כפר בם למלא בם את ידם לקדש אתם וזר לא יאכל כי קדש הם   
[[@Bible:Exo 29:34]]**34** ואם יותר מבשר המלאים ומן הלחם עד הבקר ושרפת את הנותר באש לא יאכל כי קדש הוא   
[[@Bible:Exo 29:35]]**35** ועשית לאהרן ולבניו ככה ככל אשר צויתי אתך שבעת ימים תמלא את ידם   
[[@Bible:Exo 29:36]]**36** ופר חטאת תעשה ליום על הכפרים וחטאת על המזבח בכפרך עליו ומשחת אתו לקדשו   
[[@Bible:Exo 29:37]]**37** שבעת ימים תכפר על המזבח וקדשת אתו והיה המזבח קדש קדשים כל הנגע במזבח יקדש   
[[@Bible:Exo 29:38]]**38** וזה אשר תעשה על המזבח כבשים בני שנה שנים ליום תמיד עלת תמיד   
[[@Bible:Exo 29:39]]**39** את הכבש האחד תעשה בבקר ואת הכבש השני תעשה בין הערבים   
[[@Bible:Exo 29:40]]**40** ועשרון סלת בלול בשמן כתית רבעית ההין ונסך רבעית ההין יין לכבש האחד   
[[@Bible:Exo 29:41]]**41** ואת הכבש השני תעשה בין הערבים כמנחת הבקר וכנסכו תעשה לו ריח ניחח אשה ליהוה   
[[@Bible:Exo 29:42]]**42** עלת תמיד לדרתיכם פתח אהל מועד לפני יהוה אשר אועד לך שמה לדבר אליך שם   
[[@Bible:Exo 29:43]]**43** ונדרשתי שם לבני ישראל ונקדש בכבודי   
[[@Bible:Exo 29:44]]**44** וקדשתי את אהל מועד ואת המזבח ואת אהרן ואת בניו אקדש לכהן לי   
[[@Bible:Exo 29:45]]**45** ושכנתי בתוך בני ישראל והייתי להם לאלהים   
[[@Bible:Exo 29:46]]**46** וידעו כי אני יהוה אלהיהם אשר הוצאתי אתם מארץ מצרים לשכני בתוכם אני יהוה אלהיהם

**Chapitre 30**

[[@Bible:Exo 30:46]]**46** 1   
[[@Bible:Exo 30:46]]**46** 2   
[[@Bible:Exo 30:46]]**46** 3   
[[@Bible:Exo 30:46]]**46** 4   
[[@Bible:Exo 30:46]]**46** 5   
[[@Bible:Exo 30:46]]**46** 6   
[[@Bible:Exo 30:46]]**46** 7   
[[@Bible:Exo 30:46]]**46** 8   
[[@Bible:Exo 30:46]]**46** 9   
[[@Bible:Exo 30:46]]**46** 10   
[[@Bible:Exo 30:11]]**11** וידבר יהוה אל משה לאמר   
[[@Bible:Exo 30:12]]**12** כי תשא את ראש בני ישראל לפקדיהם ונתנו איש כפר נפשו ליהוה בפקד אתם ולא יהיה בהם נגף בפקד אתם   
[[@Bible:Exo 30:13]]**13** זה יתנו כל העבר על הפקדים מחצית השקל בשקל הקדש ושקל הקדש עשרים גרה הוא השקל תרומה ליהוה   
[[@Bible:Exo 30:14]]**14** כל העבר על הפקדים מבן עשרים שנה ומעלה יתנו את תרומת יהוה   
[[@Bible:Exo 30:15]]**15** העשיר לא ירבה והדל לא ימעיט ממחצית השקל לתת את תרומת יהוה לכפר על נפשתיכם   
[[@Bible:Exo 30:16]]**16** ולקחת את כסף הכפרים מאת בני ישראל ונתתה אתו אל עבדת אהל מועד והיה לבני ישראל לזכרון לפני יהוה לכפר על נפשתיכם   
[[@Bible:Exo 30:17]]**17** וידבר יהוה אל משה לאמר   
[[@Bible:Exo 30:18]]**18** ועשית כיור נחשת וכנו נחשת לרחצה ונתתה אתו בין אהל מועד ובין המזבח ונתתה שם מים   
[[@Bible:Exo 30:19]]**19** ורחץ ממנו אהרן ובניו את ידיהם ואת רגליהם   
[[@Bible:Exo 30:20]]**20** בבאם אל אהל מועד ירחצו מים ולא ימותו או בגשתם אל המזבח לשרת להקטיר אשה ליהוה   
[[@Bible:Exo 30:21]]**21** ירחצו ידיהם ורגליהם ולא ימותו והיתה להם חקת עולם לו ולזרעו לדרתם   
[[@Bible:Exo 30:22]]**22** וידבר יהוה אל משה לאמר   
[[@Bible:Exo 30:23]]**23** ואתה קח לך בשמים ראש מר דרור חמש מאות וקנמון בשם מחציתו חמשים ומאתים וקנה בשם חמשים ומאתים   
[[@Bible:Exo 30:24]]**24** וקדה חמש מאות בשקל הקדש ושמן זית הין   
[[@Bible:Exo 30:25]]**25** ועשית אתו שמן משחת קדש רקח מרקחת מעשה רקח שמן משחת קדש יהיה   
[[@Bible:Exo 30:26]]**26** ומשחת בו את אהל מועד ואת ארון העדות   
[[@Bible:Exo 30:27]]**27** את השלחן ואת כל כליו את המנורה ואת כל כליה את מזבח הקטרת   
[[@Bible:Exo 30:28]]**28** ואת מזבח העלה ואת כל כליו את הכיור ואת כנו   
[[@Bible:Exo 30:29]]**29** וקדשת אתם והיו קדש קדשים כל הנגע בהם יקדש   
[[@Bible:Exo 30:30]]**30** ואת אהרן ואת בניו תמשח וקדשת אתם לכהן לי   
[[@Bible:Exo 30:31]]**31** ואל בני ישראל תדבר לאמר שמן משחת קדש יהיה זה לי לדרתיכם   
[[@Bible:Exo 30:32]]**32** על בשר אדם לא יוסך ובתכנתו לא תעשו כמהו קדש הוא וקדש יהיה לכם   
[[@Bible:Exo 30:33]]**33** איש אשר ירקח כמהו ואשר יתן ממנו על זר ונכרת מעמיו   
[[@Bible:Exo 30:34]]**34** וידבר יהוה אל משה לאמר קח לך סמים נטף ושחלת וחלבניה סמים ולבונה זכה בד בבד יהיה   
[[@Bible:Exo 30:35]]**35** ועשית אתו קטרת רקח מעשה רקח ממלחת טהור קדש   
[[@Bible:Exo 30:36]]**36** ושחקת ממנו הדק ונתתה ממנו לפני העדות באהל מועד אשר אועד לך שמה קדש קדשים תהיה לכם   
[[@Bible:Exo 30:37]]**37** והקטרת אשר תעשה במתכנתה לא תעשו לכם קדש תהיה לכם ליהוה   
[[@Bible:Exo 30:38]]**38** איש אשר יעשה כמוה להריח בה ונכרת מעמיו

**Chapitre 31**

[[@Bible:Exo 31:1]]**1** וידבר יהוה אל משה לאמר   
[[@Bible:Exo 31:2]]**2** ראה קראתי בשם בצלאל בן אורי בן חור למטה יהודה   
[[@Bible:Exo 31:3]]**3** ואמלא אתו רוח אלהים בחכמה ובתבונה ובדעת ובכל מלאכה   
[[@Bible:Exo 31:4]]**4** ולחשב מחשבות לעשות בזהב ובכסף ובנחשת   
[[@Bible:Exo 31:5]]**5** ובחרשת אבן למלאת ובחרשת עץ לעשות בכל מלאכה   
[[@Bible:Exo 31:6]]**6** ואני הנה נתתי אתו את אהליאב בן אחיסמך למטה דן ובלב כל חכם לב נתתי חכמה ועשו את כל אשר צויתיך   
[[@Bible:Exo 31:7]]**7** את אהל מועד ואת הארון לעדות ואת הכפרת אשר עליו ואת כל כלי האהל   
[[@Bible:Exo 31:8]]**8** את השלחן ואת כל כליו את המנורה הטהרה ואת כל כליה את מזבח הקטרת   
[[@Bible:Exo 31:9]]**9** ואת מזבח העלה ואת כל כליו את הכיור ואת כנו   
[[@Bible:Exo 31:10]]**10** את בגדי השרד ואת בגדי הקדש לאהרן הכהן ואת בגדי בניו לכהן   
[[@Bible:Exo 31:11]]**11** את שמן המשחה ואת קטרת הסמים לקדש ככל אשר צויתיך יעשו   
[[@Bible:Exo 31:12]]**12** וידבר יהוה אל משה לאמר   
[[@Bible:Exo 31:13]]**13** ואתה דבר אל בני ישראל לאמר אך את שבתתי תשמרו כי אות היא ביני ובינכם לדרתיכם לדעת כי אני יהוה מקדשכם   
[[@Bible:Exo 31:14]]**14** ושמרתם את השבת כי קדש היא לכם מחלליה מות יומת כי כל העשה בה מלאכה ונכרתה הנפש ההיא מקרב עמיה   
[[@Bible:Exo 31:15]]**15** ששת ימים יעשה מלאכה וביום השביעי שבת שבתון קדש ליהוה כל העשה מלאכה ביום השבת מות יומת   
[[@Bible:Exo 31:16]]**16** ושמרו בני ישראל את השבת לעשות את השבת לדרתם ברית עולם   
[[@Bible:Exo 31:17]]**17** ביני ובין בני ישראל אות היא לעלם כי ששת ימים עשה יהוה את השמים ואת הארץ וביום השביעי שבת וינפש   
[[@Bible:Exo 31:18]]**18** ויתן אל משה ככלתו לדבר אתו בהר סיני את שני לוחת העדות לוחת אבנים כתבים באצבע אלהים

**Chapitre 32**

[[@Bible:Exo 32:1]]**1** וירא העם כי בשש משה לרדת מן ההר ויקהל העם על אהרן ויאמרו אליו קום עשה לנו אלהים אשר ילכו לפנינו כי זה משה האיש אשר העלנו מארץ מצרים לא ידענו מה היה לו   
[[@Bible:Exo 32:2]]**2** ויאמר אליהם אהרן פרקו את נזמי הזהב אשר באזני נשיכם בניכם ובנתיכם והביאו אלי   
[[@Bible:Exo 32:3]]**3** ויתפרקו כל העם את נזמי הזהב אשר באזניהם ויביאו אל אהרן   
[[@Bible:Exo 32:4]]**4** ויקח מידם ויצר אתו בחרט ויעשהו עגל מסכה ויאמרו אלה אלהיך ישראל אשר העלוך מארץ מצרים   
[[@Bible:Exo 32:5]]**5** וירא אהרן ויבן מזבח לפניו ויקרא אהרן ויאמר חג ליהוה מחר   
[[@Bible:Exo 32:6]]**6** וישכמו ממחרת ויעלו עלות ויגשו שלמים וישב העם לאכל ושתו ויקמו לצחק   
[[@Bible:Exo 32:7]]**7** וידבר יהוה אל משה לאמר לך רד כי שחת עמך אשר העלית מארץ מצרים   
[[@Bible:Exo 32:8]]**8** סרו מהר מן הדרך אשר צויתם עשו להם עגל מסכה וישתחוו לו ויזבחו לו ויאמרו אלה אלהיך ישראל אשר העלוך מארץ מצרים   
[[@Bible:Exo 32:9]]**9** ויאמר יהוה אל משה ראיתי את העם הזה והנה עם קשה ערף הוא   
[[@Bible:Exo 32:10]]**10** ועתה הניחה לי ויחר אפי בם ואכלם ואעשה אתך לגוי גדול ובאהרן התאנף יהוה מאד להשמידו ויתפלל משה בעד אהרן   
[[@Bible:Exo 32:11]]**11** ויחל משה את פני יהוה אלהיו ויאמר למה יהוה יחר אפך בעמך אשר הוצאת ממצרים בכח גדול ובזרוע נטויה   
[[@Bible:Exo 32:12]]**12** למה יאמרו מצרים לאמר ברעה הוציאם להרג אתם בהרים ולכלותם מעל פני האדמה שוב מחרון אפך והנחם על הרעה לעמך   
[[@Bible:Exo 32:13]]**13** זכר לאברהם ליצחק וליעקב עבדיך אשר נשבעת להם בך ותדבר אליהם הרבה ארבה את זרעכם ככוכבי השמים וכל הארץ הזאת אשר אמרתי אתן לזרעכם ונחלוה לעלם   
[[@Bible:Exo 32:14]]**14** וינחם יהוה על הרעה אשר דבר לעשות לעמו   
[[@Bible:Exo 32:15]]**15** ויפן וירד משה מן ההר ושני לוחת העדות בידו לוחת כתבים משני עבריהם מזה ומזה הם כתבים   
[[@Bible:Exo 32:16]]**16** והלוחת מעשה אלהים הם והמכתב מכתב אלהים הוא חרות על הלוחת   
[[@Bible:Exo 32:17]]**17** וישמע יהושע את קול העם ברעה ויאמר אל משה קול מלחמה במחנה   
[[@Bible:Exo 32:18]]**18** ויאמר אין קול ענות גברה ואין קול ענות חלושה קול ענות אנכי שמע   
[[@Bible:Exo 32:19]]**19** ויהי כאשר קרב אל המחנה וירא את העגל ואת המחלות ויחר אף משה וישלך מידיו את הלוחות וישבר אתם בתחתית ההר   
[[@Bible:Exo 32:20]]**20** ויקח את העגל אשר עשו וישרפהו באש ויטחנהו עד אשר דק ויזר על פני המים וישק את בני ישראל   
[[@Bible:Exo 32:21]]**21** ויאמר משה אל אהרן מה עשה לך העם הזה כי הבאת עליו חטאה גדלה   
[[@Bible:Exo 32:22]]**22** ויאמר אהרן אל יחר אף אדני אתה ידעת את העם כי פרוע הוא   
[[@Bible:Exo 32:23]]**23** ויאמרו לי עשה לנו אלהים אשר ילכו לפנינו כי זה משה האיש אשר העלנו מארץ מצרים לא ידענו מה היה לו   
[[@Bible:Exo 32:24]]**24** ואמר להם למי זהב התפרקו ויתנו לי ואשליכהו באש ויצא העגל הזה   
[[@Bible:Exo 32:25]]**25** וירא משה את העם כי פרוע הוא כי פרעו אהרן לשמצו בקומיהם   
[[@Bible:Exo 32:26]]**26** ויעמד משה בשער המחנה ויאמר מי ליהוה אלי ויאספו אליו כל בני לוי   
[[@Bible:Exo 32:27]]**27** ויאמר להם כה אמר יהוה אלהי ישראל שימו איש חרבו על ירכו ועברו ושובו משער לשער במחנה והרגו איש את אחיו ואיש את רעהו ואיש את קרבו   
[[@Bible:Exo 32:28]]**28** ויעשו בני לוי כדבר משה ויפל מן העם ביום ההוא כשלשת אלפי איש   
[[@Bible:Exo 32:29]]**29** ויאמר משה מלאו ידיכם היום ליהוה כי איש בבנו ובאחיו ולתת עליכם היום ברכה   
[[@Bible:Exo 32:30]]**30** ויהי ממחרת ויאמר משה אל העם אתם חטאתם חטאה גדלה ועתה אעלה אל יהוה אולי אכפר בעד חטאתכם   
[[@Bible:Exo 32:31]]**31** וישב משה אל יהוה ויאמר הנה חטא העם הזה חטאה גדלה ויעשו להם אלהי זהב   
[[@Bible:Exo 32:32]]**32** ועתה אם תשא חטאתם שא ואם אין מחני מספרך אשר כתבת   
[[@Bible:Exo 32:33]]**33** ויאמר יהוה אל משה מי אשר חטא לי אמחנו מספרי   
[[@Bible:Exo 32:34]]**34** ועתה לך נחה את העם על אשר דברתי לך והנה מלאכי ילך לפניך וביום פקודי ופקדתי עליהם חטאתם   
[[@Bible:Exo 32:35]]**35** ויגף יהוה את העם על אשר עשו את העגל אשר עשה אהרן

**Chapitre 33**

[[@Bible:Exo 33:1]]**1** וידבר יהוה אל משה לאמר לך עלה מזה אתה והעם אשר העלית מארץ מצרים אל הארץ אשר נשבעתי לאברהם ליצחק וליעקב לאמר לזרעך אתננה   
[[@Bible:Exo 33:2]]**2** ושלחתי לפניך מלאך וגרשתי את הכנעני והאמרי והחתי והגרגשי והפרזי והחוי והיבוסי   
[[@Bible:Exo 33:3]]**3** אל ארץ זבת חלב ודבש כי לא אעלה בקרבך כי עם קשה ערף אתה פן אכלך בדרך   
[[@Bible:Exo 33:4]]**4** וישמע העם את הדבר הרע הזה ויתאבלו ולא שתו איש עדיו עליו   
[[@Bible:Exo 33:5]]**5** ויאמר יהוה אל משה אמר אל בני ישראל אתם עם קשה ערף רגע אחד אעלה בקרבך וכליתך ועתה הוריד עדיך מעליך ואדעה מה אעשה לך   
[[@Bible:Exo 33:6]]**6** ויתנצלו בני ישראל את עדים מהר חורב   
[[@Bible:Exo 33:7]]**7** ומשה יקח את האהל ונטה לו מחוץ למחנה הרחק מן המחנה וקרא לו אהל מועד והיו כל מבקשי יהוה יצאו אל אהל מועד אשר מחוץ למחנה   
[[@Bible:Exo 33:8]]**8** והיה כצאת משה אל האהל יקומו כל העם ונצבו איש פתח אהלו והביטו אחרי משה עד באו האהלה   
[[@Bible:Exo 33:9]]**9** והיה כבוא משה האהל ירד עמוד הענן ועמד פתח האהל ודבר עם משה   
[[@Bible:Exo 33:10]]**10** וראו כל העם את עמוד הענן עמד פתח האהל וקמו כל העם והשתחוו איש פתח אהלו   
[[@Bible:Exo 33:11]]**11** ודבר יהוה אל משה פנים אל פנים כאשר ידבר איש אל רעהו ושב אל המחנה ומשרתו יהושע בן נון נער לא ימוש מתוך האהל   
[[@Bible:Exo 33:12]]**12** ויאמר משה אל יהוה ראה אתה אמר אלי העל את העם הזה ואתה לא הודעתני את אשר תשלח עמי ואתה אמרת ידעתיך בשם וגם מצאת חן בעיני   
[[@Bible:Exo 33:13]]**13** ועתה אם נא מצאתי חן בעיניך הודעני נא את דרכיך ואדעך למען אמצא חן בעיניך וראה כי עמך הגוי הזה   
[[@Bible:Exo 33:14]]**14** ויאמר פני ילכו והנחתי לך   
[[@Bible:Exo 33:15]]**15** ויאמר אליו אם אין פניך הלכים אל תעלנו מזה   
[[@Bible:Exo 33:16]]**16** ובמה יודע אפו כי מצאתי חן בעיניך אני ועמך הלוא בלכתך עמנו ונפלנו אני ועמך מכל העם אשר על פני האדמה   
[[@Bible:Exo 33:17]]**17** ויאמר יהוה אל משה גם את הדבר הזה אשר דברת אעשה כי מצאת חן בעיני ואדעך בשם   
[[@Bible:Exo 33:18]]**18** ויאמר הראני נא את כבודך   
[[@Bible:Exo 33:19]]**19** ויאמר אני אעביר כל טובי על פניך וקראתי בשם יהוה לפניך וחנתי את אשר אחן ורחמתי את אשר ארחם   
[[@Bible:Exo 33:20]]**20** ויאמר לא תוכל לראות פני כי לא יראני האדם וחי   
[[@Bible:Exo 33:21]]**21** ויאמר יהוה הנה מקום אתי ונצבת על הצור   
[[@Bible:Exo 33:22]]**22** והיה בעבר כבודי ושמתיך בנקירות הצור ושכתי כפי עליך עד עברי   
[[@Bible:Exo 33:23]]**23** והסרתי כפי וראית את אחרי ופני לא יראו

**Chapitre 34**

[[@Bible:Exo 34:1]]**1** ויאמר יהוה אל משה פסל לך שני לוחת אבנים כראישונים וכתבתי על הלוחות את הדברים אשר היו על הלוחות הראישונים אשר שברת   
[[@Bible:Exo 34:2]]**2** והוי נכון לבקר ועלית בבקר אל הר סיני ונצבת לי שם על ראש ההר   
[[@Bible:Exo 34:3]]**3** ואיש לא יעלה עמך וגם איש אל יראה בכל ההר וגם הצאן ובקר אל ירעו אל מול ההר ההוא   
[[@Bible:Exo 34:4]]**4** ויפסל משה שני לוחת אבנים כראישונים וישכם בבקר ויעל אל הר סיני כאשר צוה יהוה אתו ויקח בידו שני לוחת אבנים   
[[@Bible:Exo 34:5]]**5** וירד יהוה בענן ויתיצב עמו שם ויקרא בשם יהוה   
[[@Bible:Exo 34:6]]**6** ויעבר יהוה על פניו ויקרא יהוה יהוה אל רחום וחנון ארך אפים ורב חסד ואמת   
[[@Bible:Exo 34:7]]**7** נצר חסד לאלפים נשא עון ופשע וחטאה ונקה לו ינקה פקד עון אבות על בנים ועל בני בנים על שלשים ועל רבעים   
[[@Bible:Exo 34:8]]**8** וימהר משה ויקד ארצה וישתחוי   
[[@Bible:Exo 34:9]]**9** ויאמר אם נא מצאתי חן בעיניך אדני ילך נא אדני בקרבנו כי עם קשה ערף הוא וסלחת לעוננו ולחטאתנו ונחלתנו   
[[@Bible:Exo 34:10]]**10** ויאמר הנה אנכי כרת ברית נגד כל עמך אעשה נפלאות אשר לא נבראו בכל הארץ ובכל הגוים וראה כל העם אשר אתה בקרבו את מעשה יהוה כי נורא הוא אשר אני עשה עמך   
[[@Bible:Exo 34:11]]**11** שמור לך את אשר אנכי מצוך היום הנני גרש מפניך את הכנעני והאמרי והחתי והגרגשי והפרזי והחוי והיבוסי   
[[@Bible:Exo 34:12]]**12** השמר לך פן תכרת ברית ליושב הארץ אשר אתה בא עליו פן יהיה למוקש בקרבך   
[[@Bible:Exo 34:13]]**13** כי את מזבחתיהם תתצון ואת מצבתיהם תשברון ואשריהם תכרתון   
[[@Bible:Exo 34:14]]**14** כי לא תשתחוה לאל אחר כי יהוה קנא שמו אל קנא הוא   
[[@Bible:Exo 34:15]]**15** פן תכרת ברית ליושב הארץ וזנו אחרי אלהיהם וזבחו לאלהיהם וקרא לך ואכלת מזבחו   
[[@Bible:Exo 34:16]]**16** ולקחת מבנתיו לבניך וזנו בנתיו אחרי אלהיהן והזנו את בניך אחרי אלהיהן   
[[@Bible:Exo 34:17]]**17** אלהי מסכה לא תעשה לך   
[[@Bible:Exo 34:18]]**18** את חג המצות תשמר שבעת ימים תאכל מצות כאשר צויתך למועד חדש האביב כי בו יצאת ממצרים   
[[@Bible:Exo 34:19]]**19** כל פטר רחם לי וכל מקניך תזכר פטר שור ושה   
[[@Bible:Exo 34:20]]**20** ופטר חמור תפדה בשה ואם לא תפדנו וערפתו וכל בכור אדם בבניך תפדה ולא יראו פני ריקם   
[[@Bible:Exo 34:21]]**21** ששת ימים תעבד וביום השביעי תשבת בחריש ובקציר תשבת   
[[@Bible:Exo 34:22]]**22** וחג שבעות תעשה לך בכורי קציר חטים וחג האסף תקופת השנה   
[[@Bible:Exo 34:23]]**23** שלש פעמים בשנה יראה כל זכורך את פני האדון יהוה אלהי ישראל   
[[@Bible:Exo 34:24]]**24** כי אוריש גוים רבים מפניך והרחבתי את גבולך ולא יחמד איש את ארצך בעלותך לראות את פני יהוה אלהיך שלש פעמים בשנה   
[[@Bible:Exo 34:25]]**25** לא תשחט על חמץ דם זבחי ולא ילין לבקר זבח חג הפסח   
[[@Bible:Exo 34:26]]**26** ראשית בכורי אדמתך תביא ביתה יהוה אלהיך לא תבשל גדי בחלב אמו   
[[@Bible:Exo 34:27]]**27** ויאמר יהוה אל משה כתב לך את הדברים האלה כי על פי הדברים האלה כרתי אתך ברית ואת ישראל   
[[@Bible:Exo 34:28]]**28** ויהי שם לפני יהוה ארבעים יום וארבעים לילה לחם לא אכל ומים לא שתה ויכתב על הלוחת את דברי הברית עשרת הדברים   
[[@Bible:Exo 34:29]]**29** ויהי ברדת משה מהר סיני ושני לוחת העדות בידו ברדתו מן ההר ומשה לא ידע כי קרן עור פניו בדברו אתו   
[[@Bible:Exo 34:30]]**30** וירא אהרן וכל בני ישראל את משה והנה קרן עור פניו וייראו מגשת אליו   
[[@Bible:Exo 34:31]]**31** ויקרא אליהם משה וישבו אליו אהרן וכל הנשיאים בעדה וידבר משה אליהם   
[[@Bible:Exo 34:32]]**32** ואחרי כן נגשו אליו כל בני ישראל ויצום את כל אשר דבר יהוה אתו בהר סיני   
[[@Bible:Exo 34:33]]**33** ויכל משה מדבר אתם ויתן על פניו מסוה   
[[@Bible:Exo 34:34]]**34** ובבא משה לפני יהוה לדבר אתו יסיר את המסוה עד צאתו ויצא ודבר אל בני ישראל את בל אשר יצוהו   
[[@Bible:Exo 34:35]]**35** וראו בני ישראל את פני משה כי קרן עור פני משה והשיב את המסוה על פניו עד באו לדבר אתו

**Chapitre 35**

[[@Bible:Exo 35:1]]**1** ויקהל משה את כל עדת בני ישראל ויאמר אליהם אלה הדברים אשר צוה יהוה לעשות אתם   
[[@Bible:Exo 35:2]]**2** ששת ימים יעשה מלאכה וביום השביעי יהיה לכם קדש שבת שבתון ליהוה כל העשה בו מלאכה יומת   
[[@Bible:Exo 35:3]]**3** לא תבעירו אש בכל מושבתיכם ביום השבת   
[[@Bible:Exo 35:4]]**4** ויאמר משה אל כל עדת בני ישראל לאמר זה הדבר אשר צוה יהוה לאמר   
[[@Bible:Exo 35:5]]**5** קחו מאתכם תרומה ליהוה כל נדיב לבו יביא את תרומת יהוה זהב כסף ונחשת   
[[@Bible:Exo 35:6]]**6** תכלת וארגמן ותולעת שני ושש ועזים   
[[@Bible:Exo 35:7]]**7** ועורת אילם מאדמים ועורת תחשים ועצי שטים   
[[@Bible:Exo 35:8]]**8** ושמן למאור ובשמים לשמן המשחה ולקטרת הסמים   
[[@Bible:Exo 35:9]]**9** ואבני שהם ואבני מלאים לאפוד ולחשן   
[[@Bible:Exo 35:10]]**10** וכל חכם לב בכם יבוא ועשה את כל אשר צוה יהוה   
[[@Bible:Exo 35:11]]**11** את המשכן ואת אהלו ואת מכסהו ואת קרסיו ואת קרשיו ואת בריחיו ואת עמדיו ואת אדניו   
[[@Bible:Exo 35:12]]**12** את הארון ואת בדיו ואת הכפרת ואת פרכת המסך   
[[@Bible:Exo 35:13]]**13** את השלחן ואת בדיו ואת כל כליו ואת לחם הפנים   
[[@Bible:Exo 35:14]]**14** את מנורת המאור ואת כל כליה ואת שמן המאור   
[[@Bible:Exo 35:15]]**15** את מזבח הקטרת ואת בדיו ואת שמן המשחה ואת קטרת הסמים ואת מסך הפתח לפתח המשכן   
[[@Bible:Exo 35:16]]**16** את מזבח העלה ואת מכבר הנחשת אשר לו ואת בדיו ואת כל כליו את הכיור ואת כנו   
[[@Bible:Exo 35:17]]**17** את קלעי החצר ואת עמודיה ואת אדניה ואת מסך שער החצר   
[[@Bible:Exo 35:18]]**18** את יתדות המשכן ואת יתדות החצר ואת מיתריהם   
[[@Bible:Exo 35:19]]**19** את בגדי השרד לשרת בקדש ואת בגדי הקדש לאהרן הכהן ואת בגדי בניו לכהן   
[[@Bible:Exo 35:20]]**20** ויצאו כל עדת בני ישראל מלפני משה   
[[@Bible:Exo 35:21]]**21** ויביאו כל איש אשר נשאו לבו וכל איש אשר נדבה רוחו אתו הביאו את תרומת יהוה למלאכת אהל מועד ולכל עבדתו ולבגדי הקדש   
[[@Bible:Exo 35:22]]**22** ויביאו האנשים על הנשים כל נדיב לב הביא חח ונזם טבעת עגיל וכומז כל כלי זהב וכל אשר הניף תנופת זהב ליהוה   
[[@Bible:Exo 35:23]]**23** וכל איש אשר נמצא אתו תכלת וארגמן ותולעת שני ושש ועזים ועורת אילים מאדמים ועורת תחשים הביאו   
[[@Bible:Exo 35:24]]**24** וכל מרים תרומת כסף ונחשת הביאו את תרומת יהוה וכל אשר נמצא אתו עצי שטים למלאכת העבדה הביאו   
[[@Bible:Exo 35:25]]**25** וכל אשה חכמת לב בידה טוה ויביאו מטוה את התכלת ואת הארגמן ואת התולעת השני ואת השש   
[[@Bible:Exo 35:26]]**26** וכל הנשים אשר נשא לבהן אתהן בחכמה טוו את העזים   
[[@Bible:Exo 35:27]]**27** והנשיאים הביאו את אבני השהם ואת אבני המלאים לאפוד ולחשן   
[[@Bible:Exo 35:28]]**28** ואת הבשמים ואת שמן המאור ולשמן המשחה ולקטרת הסמים   
[[@Bible:Exo 35:29]]**29** וכל איש ואשה אשר נדב אתם לבם להביא לכל המלאכה אשר צוה יהוה לעשות ביד משה הביאו בני ישראל נדבה ליהוה   
[[@Bible:Exo 35:30]]**30** ויאמר משה לבני ישראל ראו קרא יהוה בשם בצלאל בן אורי בן חור למטה יהודה   
[[@Bible:Exo 35:31]]**31** וימלא אתו רוח אלהים בחכמה ובתבונה ובדעת ובכל מלאכה   
[[@Bible:Exo 35:32]]**32** ולחשב מחשבות לעשות בזהב ובכסף ובנחשת   
[[@Bible:Exo 35:33]]**33** ובחרשת אבן למלאת ובחרשת עץ לעשות בכל מלאכת מחשבות   
[[@Bible:Exo 35:34]]**34** ולהורות נתן בלבו הוא ואהליאב בן אחיסמך למטה דן   
[[@Bible:Exo 35:35]]**35** מלא אתם חכמת לב לעשות כל מלאכת חרש וחשב ורקם בתכלת ובארגמן ובתולעת השני ובשש וארג עשו כל המלאכה וחשבי מחשבות

**Chapitre 36**

[[@Bible:Exo 36:1]]**1** ועשה בצלאל ואהליאב וכל איש חכם לב אשר נתן יהוה בהם חכמה ותבונה לדעת לעשות את כל מלאכת עבדת הקדש לכל אשר צוה יהוה   
[[@Bible:Exo 36:2]]**2** ויקרא משה אל בצלאל ואל אהליאב ואל כל איש חכם לב אשר נתן יהוה חכמה בלבו כל אשר נשאו לבו לקרב אל המלאכה לעשות אתה   
[[@Bible:Exo 36:3]]**3** ויקחו מלפני משה את כל התרומה אשר הביאו בני ישראל למלאכת עבדת הקדש לעשות אתה והם הביאו אליו עוד נדבה בבקר בבקר   
[[@Bible:Exo 36:4]]**4** ויבאו כל החכמים העשים את כל מלאכת הקדש איש איש ממלאכתו אשר הם עשים   
[[@Bible:Exo 36:5]]**5** וידברו אל משה לאמר מרבים העם להביא מדי העבדה למלאכה אשר צוה יהוה לעשות אתה   
[[@Bible:Exo 36:6]]**6** ויצו משה ויעברו קול במחנה לאמר איש ואשה אל יעשה עוד מלאכה לתרומת הקדש ויכל העם מהביא   
[[@Bible:Exo 36:7]]**7** והמלאכה היתה דים לכל המלאכה לעשות אתה והותירו   
[[@Bible:Exo 36:8]]**8** ויעשו כל חכמי לב בעשי המלאכה את המשכן עשו עשר יריעות שש משזר תכלת וארגמן ותולעת שני כרובים מעשה חשב עשה אתם   
[[@Bible:Exo 36:9]]**9** ארך היריעה האחת שמנה ועשרים באמה ורחב ארבע באמה היריעה האחת מדה אחת לכל היריעות   
[[@Bible:Exo 36:10]]**10** ויחבר את חמש היריעות אחת אל אחת וחמש היריעות חבר אחת אל אחת   
[[@Bible:Exo 36:11]]**11** ויעש ללאות תכלת על שפת היריעה האחת בקצה במחברת וכן עשה בשפת היריעה הקצונה במחברת השנית   
[[@Bible:Exo 36:12]]**12** חמשים ללאות עשה ביריעה האחת וחמשים ללאות עשה בקצה היריעה אשר במחברת השנית מקבלות הללאות אחת אל אחת   
[[@Bible:Exo 36:13]]**13** ויעש חמשים קרסי זהב ויחבר את היריעות אחת אל אחת בקרסים ויהי המשכן אחד   
[[@Bible:Exo 36:14]]**14** ויעש יריעות עזים לאהל על המשכן עשתי עשרה יריעות עשה אתם   
[[@Bible:Exo 36:15]]**15** ארך היריעה האחת שלשים באמה וארבע אמות רחב היריעה האחת מדה אחת לעשתי עשרה היריעות   
[[@Bible:Exo 36:16]]**16** ויחבר את חמש היריעות לבד ואת שש היריעות לבד   
[[@Bible:Exo 36:17]]**17** ויעש ללאות חמשים על שפת היריעה הקצונה במחברת וחמשים ללאות עשה על שפת היריעה החברת השנית   
[[@Bible:Exo 36:18]]**18** ויעש קרסי נחשת חמשים לחבר את האהל להיות אחד   
[[@Bible:Exo 36:19]]**19** ויעש מכסה לאהל עורת אילים מאדמים ומכסה עורת תחשים מלמעלה   
[[@Bible:Exo 36:20]]**20** ויעש את הקרשים למשכן עצי שטים עמדים   
[[@Bible:Exo 36:21]]**21** עשר אמות ארך הקרש האחד אמה וחצי האמה רחב הקרש האחד   
[[@Bible:Exo 36:22]]**22** שתי ידות לקרש האחד משלבות אחת אל אחת כן עשה לכל קרשי המשכן   
[[@Bible:Exo 36:23]]**23** ויעש את הקרשים למשכן עשרים קרשים לפאת נגבה תימנה   
[[@Bible:Exo 36:24]]**24** וארבעים אדני כסף עשה תחת עשרים הקרשים שני אדנים תחת הקרש האחד לשתי ידתיו ושני אדנים תחת הקרש האחד לשתי ידתיו   
[[@Bible:Exo 36:25]]**25** ולצלע המשכן השנית לפאת צפונה עשה עשרים קרשים   
[[@Bible:Exo 36:26]]**26** וארבעים אדניהם כסף שני אדנים תחת הקרש האחד ושני אדנים תחת הקרש האחד   
[[@Bible:Exo 36:27]]**27** ולירכתי המשכן ימה עשה ששה קרשים   
[[@Bible:Exo 36:28]]**28** ושני קרשים עשה למקצעות המשכן בירכתים   
[[@Bible:Exo 36:29]]**29** והיו תאמים מלמטה יחדו היו תאמים אל ראשו אל הטבעת האחת כן עשה לשניהם לשני המקצעות   
[[@Bible:Exo 36:30]]**30** והיו שמנה קרשים ואדניהם כסף ששה עשר אדנים שני אדנים שני אדנים תחת הקרש האחד   
[[@Bible:Exo 36:31]]**31** ויעשו בריחי עצי שטים חמשה לקרשי צלע המשכן האחד   
[[@Bible:Exo 36:32]]**32** וחמשה בריחים לקרשי צלע המשכן השנית וחמשה בריחים לקרשי צלע המשכן לירכתים ימה   
[[@Bible:Exo 36:33]]**33** ויעש את הבריח התיכון לברח בתוך הקרשים מן הקצה אל הקצה   
[[@Bible:Exo 36:34]]**34** ואת הקרשים צפה זהב ואת טבעתיהם עשה זהב בתים לבריחים ויצף את הבריחים זהב   
[[@Bible:Exo 36:35]]**35** ויעש פרכת תכלת וארגמן ותולעת שני ושש משזר מעשה חשב עשה אתה כרזבים   
[[@Bible:Exo 36:36]]**36** ויעש לה ארבעה עמודי שטים ויצפם זהב וויהם זהב ויצק להם ארבעה אדני כסף   
[[@Bible:Exo 36:37]]**37** ויעש מסך לפתח האהל תכלת וארגמן ותולעת שני ושש משזר מעשה רקם   
[[@Bible:Exo 36:38]]**38** את עמודיו חמשה ואת וויהם וצפה ראשיהם וחשקיהם זהב ואדניהם חמשה נחשת

**Chapitre 37**

[[@Bible:Exo 37:1]]**1** ויעש בצלאל את הארון עצי שטים אמתים וחצי ארכו ואמה וחצי רחבו ואמה וחצי קומתו   
[[@Bible:Exo 37:2]]**2** ויצפהו זהב טהור מבית ומחוץ ויעש לו זר זהב סביב   
[[@Bible:Exo 37:3]]**3** ויצק לו ארבע טבעות זהב על ארבע פעמתיו ושתי טבעות על צלעו האחת ושתי טבעות על צלעו השנית   
[[@Bible:Exo 37:4]]**4** ויעש בדי עצי שטים ויצף אתם זהב   
[[@Bible:Exo 37:5]]**5** ויבא את הבדים בטבעות על צלעות הארון לשאת את הארון בהם   
[[@Bible:Exo 37:6]]**6** ויעש כפרת זהב טהור אמתים וחצי ארכו ואמה וחצי רחבו   
[[@Bible:Exo 37:7]]**7** ויעש שני כרובים זהב מקשה עשה אתם משני קצות הכפרת   
[[@Bible:Exo 37:8]]**8** כרוב אחד מקצה מזה וכרוב אחד מקצה מזה מן הכפרת עשה את הכרובים משני קצתיו   
[[@Bible:Exo 37:9]]**9** והיו הכרובים פרשי כנפים למעלה סככים בכנפיהם על הכפרת ופניהם אחד אל אחד אל הכפרת היו פני הכרובים   
[[@Bible:Exo 37:10]]**10** ויעש את השלחן עצי שטים אמתים ארכו ואמה רחבו ואמה וחצי קומתו   
[[@Bible:Exo 37:11]]**11** ויצף אתו זהב טהור ויעש לו זר זהב סביב   
[[@Bible:Exo 37:12]]**12** ויעש לו מסגרת טפח סביב ויעש זר זהב למסגרתו סביב   
[[@Bible:Exo 37:13]]**13** ויצק ארבע טבעות זהב ויתן את הטבעות על ארבע הפאות אשר לארבע רגליו   
[[@Bible:Exo 37:14]]**14** לעמת המסגרת היו הטבעות בתים לבדים לשאת את השלחן   
[[@Bible:Exo 37:15]]**15** ויעש את הבדים עצי שטים ויצף אתם זהב לשאת את השלחן   
[[@Bible:Exo 37:16]]**16** ויעש את הכלים אשר על השלחן את קערתיו ואת כפתיו ואת מנקיתיו ואת הקשות אשר יוסך בהם זהב טהור   
[[@Bible:Exo 37:17]]**17** ויעש את המנורה זהב טהור מקשה עשה את המנורה ירכיה קניה גביעיה כפתריה ופרחיה ממנה היו   
[[@Bible:Exo 37:18]]**18** וששה קנים יצאים מצדיה שלשה קני מנורה מצדה האחד ושלשה קני מנורה מצדה השני   
[[@Bible:Exo 37:19]]**19** שלשה גבעים משקדים בקנה האחד כפתר ופרח ושלשה גבעים משקדים בקנה האחד כפתר ופרח כן לששת הקנים היצאים מן המנורה   
[[@Bible:Exo 37:20]]**20** ובמנורה ארבעה גבעים משקדים כפתריה ופרחיה   
[[@Bible:Exo 37:21]]**21** וכפתר תחת שני הקנים ממנה וכפתר תחת שני הקנים ממנה וכפתר תחת שני הקנים ממנה לששת הקנים היצאים ממנה   
[[@Bible:Exo 37:22]]**22** כפתריהם וקנותם ממנה היו כלה מקשה אחד זהב טהור   
[[@Bible:Exo 37:23]]**23** ויעש את נרתיה שבעה ומלקחיה ומחתיתיה זהב טהור   
[[@Bible:Exo 37:24]]**24** ככר זהב טהור עשה אתה ואת כל כליה   
[[@Bible:Exo 37:25]]**25** ויעש את מזבח הקטרת עצי שטים אמה ארכו ואמה רחבו רבוע ואמתים קומתו ממנו היו קרנתיו   
[[@Bible:Exo 37:26]]**26** ויצף אתו זהב טהור את גגו ואת קירתיו סביב ואת קרנתיו ויעש לו זר זהב סביב   
[[@Bible:Exo 37:27]]**27** ושתי טבעות זהב עשה לו מתחת לזרו על שתי צלעתיו על שני צדיו לבתים לבדים לשאת אתו בהם   
[[@Bible:Exo 37:28]]**28** ויעש את הבדים עצי שטים ויצף אתם זהב   
[[@Bible:Exo 37:29]]**29** ויעש את שמן המשחה קדש ואת קטרת הסמים טהור מעשה רקח

**Chapitre 38**

[[@Bible:Exo 38:1]]**1** ויעש את מזבח העלה עצי שטים חמש אמות ארך וחמש אמות רחב ושלש אמות קומתו   
[[@Bible:Exo 38:2]]**2** ויעש קרנתיו על ארבע פנתיו ממנו היו קרנתיו ויצף אתו נחשת   
[[@Bible:Exo 38:3]]**3** ויעש את כל כלי המזבח את הסירות ואת היעים ואת המזרקות ואת המזלגות ואת המחתות כל כליו עשה נחשת   
[[@Bible:Exo 38:4]]**4** ויעש למזבח מכבר מעשה רשת נחשת תחת כרכבו מלמטה עד חציו   
[[@Bible:Exo 38:5]]**5** ויצק ארבע טבעות בארבע הקצות למכבר הנחשת בתים לבדים   
[[@Bible:Exo 38:6]]**6** ויעש את הבדים עצי שטים ויצף אתם נחשת   
[[@Bible:Exo 38:7]]**7** ויבא את הבדים בטבעות על צלעות המזבח לשאת אתו בהם נבוב לוחת עשה אתו   
[[@Bible:Exo 38:8]]**8** ויעש את הכיור נחשת ואת כנו נחשת במראת הצבאת אשר צבאו פתח אהל מועד   
[[@Bible:Exo 38:9]]**9** ויעש את החצר לפאת נגבה תימנה קלעי החצר שש משזר מאה באמה   
[[@Bible:Exo 38:10]]**10** עמודיהם עשרים ואדניהם עשרים ווי העמודים וחשקיהם כסף   
[[@Bible:Exo 38:11]]**11** ולפאת צפונה מאה באמה עמודיהם עשרים ואדניהם עשרים נחשת ווי העמודים וחשקיהם כסף   
[[@Bible:Exo 38:12]]**12** ולפאת ימה קלעים חמשים אמה עמודיהם עשרה ואדניהם עשרה ווי העמודים וחשקיהם כסף   
[[@Bible:Exo 38:13]]**13** ולפאת קדמה מזרחה חמשים אמה   
[[@Bible:Exo 38:14]]**14** קלעים חמש עשרה אמה אל הכתף עמודיהם שלשה ואדניהם שלשה   
[[@Bible:Exo 38:15]]**15** ולכתף השנית מזה ומזה לשער החצר קלעים חמש עשרה אמה עמודיהם שלשה ואדניהם שלשה   
[[@Bible:Exo 38:16]]**16** כל קלעי החצר סביב שש משזר   
[[@Bible:Exo 38:17]]**17** והאדנים לעמודים נחשת וויהם כסף וצפוי ראשיהם כסף והם מחשקים כסף לכל עמודי החצר   
[[@Bible:Exo 38:18]]**18** ומסך שער החצר מעשה רקם תכלת וארגמן ותולעת שני ושש משזר ועשרים אמה ארך וקומה ברחב חמש אמות לעמת קלעי החצר   
[[@Bible:Exo 38:19]]**19** ועמודיהם ארבעה ואדניהם ארבעה נחשת וויהם כסף וצפוי ראשיהם וחשקיהם כסף   
[[@Bible:Exo 38:20]]**20** וכל יתדות למשכן ולחצר סביב נחשת   
[[@Bible:Exo 38:21]]**21** אלה פקדי המשכן משכן העדות אשר פקד על פי משה עבדת הלוים ביד איתמר בן אהרן הכהן   
[[@Bible:Exo 38:22]]**22** ובצלאל בן אורי בן חור למטה יהודה עשה את כל אשר צוה יהוה את משה   
[[@Bible:Exo 38:23]]**23** ואתו אהליאב בן אחיסמך למטה דן חרש וחשב ורקם בתכלת ובארגמן ובתולעת השני ובשש   
[[@Bible:Exo 38:24]]**24** כל זהב העשוי למלאכה בכל מלאכת הקדש ויהי זהב התנופה תשע ועשרים ככר ושבע מאות ושלשים שקל בשקל הקדש   
[[@Bible:Exo 38:25]]**25** וכסף פקדי העדה מאת ככר ואלף ושבע מאות חמשה ושבעים שקל   
[[@Bible:Exo 38:26]]**26** בקע לגלגלת מחצית השקל בשקל הקדש לכל העבר על הפקדים מבן עשרים שנה ומעלה לשש מאות אלף ושלשת אלפים וחמש מאות וחמשים   
[[@Bible:Exo 38:27]]**27** ויהי מאת ככר הכסף לצקת את אדני הקדש ואת אדני הפרכת מאת האדנים למאת הככר ככר לאדן   
[[@Bible:Exo 38:28]]**28** ואת האלף ושבע המאות חמשה ושבעים עשה ווים לעמודים וצפה ראשיהם וחשק אתם   
[[@Bible:Exo 38:29]]**29** ונחשת התנופה שבעים ככר ואלפים וארבע מאות שקל   
[[@Bible:Exo 38:30]]**30** ויעש בה את אדני פתח אהל מועד ואת מזבח הנחשת ואת מכבר הנחשת אשר למזבח ואת כל כלי המזבח   
[[@Bible:Exo 38:31]]**31** ואת אדני החצר סביב ואת אדני שער החצר ואת כל יתדות המשכן ואת כל יתדות החצר סביב

**Chapitre 39**

[[@Bible:Exo 39:1]]**1** ומן התכלת והארגמן ותולעת השני עשו בגדי שרד לשרת בקדש ויעשו את בגדי הקדש אשר לאהרן כאשר צוה יהוה את משה   
[[@Bible:Exo 39:2]]**2** ויעשו את האפוד זהב תכלת וארגמן ותולעת שני ושש משזר   
[[@Bible:Exo 39:3]]**3** וירקעו את פחי הזהב וקצצו פתלים לעשות בתוך התכלת ובתוך הארגמן ובתוך התולעת השני ובתוך השש מעשה חשב   
[[@Bible:Exo 39:4]]**4** כתפות עשה לו חברות על שני קצתיו חבר   
[[@Bible:Exo 39:5]]**5** וחשב אפדתו אשר עליו ממנו הוא כמעשהו זהב תכלת וארגמן ותולעת שני ושש משזר כאשר צוה יהוה את משה   
[[@Bible:Exo 39:6]]**6** ויעשו את אבני השהם מוסבת משבצות זהב מפתחות פתוחי חותם על שמות בני ישראל   
[[@Bible:Exo 39:7]]**7** וישמו אתם על כתפות האפוד אבני זכרון לבני ישראל כאשר צוה יהוה את משה   
[[@Bible:Exo 39:8]]**8** ויעשו את החשן מעשה חשב כמעשה האפוד זהב תכלת וארגמן ותולעת שני ושש משזר   
[[@Bible:Exo 39:9]]**9** רבוע היה כפול עשה את החשן זרת ארכו וזרת רחבו   
[[@Bible:Exo 39:10]]**10** וימלאו בו ארבעה טורי אבן טור אדם פטדה וברקת הטור האחד   
[[@Bible:Exo 39:11]]**11** והטור השני נפך ספיר ויהלם   
[[@Bible:Exo 39:12]]**12** והטור השלישי לשם שבו ואחלמה   
[[@Bible:Exo 39:13]]**13** והטור הרביעי תרשיש שהם וישפה מוסבת משבצות זהב במלאתם   
[[@Bible:Exo 39:14]]**14** והאבנים על שמות בני ישראל הנה שתים עשרה על שמותם פתוחי חותם איש על שמו לשנים עשר שבט   
[[@Bible:Exo 39:15]]**15** ויעשו על החשן שרשרות גבלות מעשה עבות זהב טהור   
[[@Bible:Exo 39:16]]**16** ויעשו שתי משבצות זהב ושתי טבעות זהב ויתנו את שתי הטבעות על שני קצות החשן   
[[@Bible:Exo 39:17]]**17** ויתנו את שתי עבתות הזהב על שתי הטבעות על קצות החשן   
[[@Bible:Exo 39:18]]**18** ואת שתי הקצות שתי העבתות נתנו על שתי המשבצות ויתנם על כתפות האפוד אל מול פניו   
[[@Bible:Exo 39:19]]**19** ויעשו שתי טבעות זהב וישמו על שני קצות החשן על שפתו אשר על עבר האפוד ביתה   
[[@Bible:Exo 39:20]]**20** ויעשו שתי טבעות זהב ויתנם על שתי כתפות האפוד מלמטה ממול פניו לעמת מחברתו ממעל לחשב האפוד   
[[@Bible:Exo 39:21]]**21** וירכסו את החשן מטבעתו אל טבעת האפוד בפתיל תכלת להיות על חשב האפוד ולא יזח החשן מעל האפוד כאשר צוה יהוה את משה ויעשו את הארים ואת התמים כאשר צוה יהוה את משה   
[[@Bible:Exo 39:22]]**22** ויעשו את המעיל מעשה ארג כליל תכלת   
[[@Bible:Exo 39:23]]**23** ופי המעיל בתוכו כפי תחרא שפה לפיו סביב לא יקרע   
[[@Bible:Exo 39:24]]**24** ויעשו על שולי המעיל רמוני תכלת וארגמן ותולעת שני ושש משזר   
[[@Bible:Exo 39:25]]**25** ויעשו פעמוני זהב טהור ויתנו את הפעמונים על שולי המעיל סביב בתוך הרמונים   
[[@Bible:Exo 39:26]]**26** פעמון זהב ורמון פעמון זהב ורמון על שולי המעיל סביב לשרת כאשר צוה יהוה את משה   
[[@Bible:Exo 39:27]]**27** ויעשו את הכיתנת שש מעשה ארג לאהרן ולבניו   
[[@Bible:Exo 39:28]]**28** ואת המצנפת שש ואת פארי המגבעות שש ואת מכנסי הבד שש משזר   
[[@Bible:Exo 39:29]]**29** ואת האבניט שש משזר תכלת וארגמן ותולעת שני מעשה רקם כאשר צוה יהוה את משה   
[[@Bible:Exo 39:30]]**30** ויעשו את ציץ נזר הקדש זהב טהור ויכתבו עליו מכתב פתוחי חותם קדש ליהוה   
[[@Bible:Exo 39:31]]**31** ויתנו עליו פתיל תכלת לתת על המצנפת מלמעלה כאשר צוה יהוה את משה   
[[@Bible:Exo 39:32]]**32** ותכל כל עבדת המשכן אהל מועד ויעשו בני ישראל כאשר צוה יהוה את משה כן עשו   
[[@Bible:Exo 39:33]]**33** ויביאו את המשכן אל משה את האהל ואת כל כליו קרסיו קרשיו בריחיו עמדיו ואדניהם   
[[@Bible:Exo 39:34]]**34** ואת מכסה עורת האילים המאדמים ואת מכסה עורת התחשים ואת פרכת המסך   
[[@Bible:Exo 39:35]]**35** את ארון העדות ואת בדיו ואת הכפרת   
[[@Bible:Exo 39:36]]**36** את השלחן ואת כל כליו ואת לחם הפנים   
[[@Bible:Exo 39:37]]**37** את המנורה הטהרה ואת נרתיה נרת המערכה ואת כל כליה ואת שמן המאור   
[[@Bible:Exo 39:38]]**38** את מזבח הזהב ואת שמן המשחה ואת קטרת הסמים ואת מסך פתח האהל   
[[@Bible:Exo 39:39]]**39** את מזבח הנחשת ואת מכבר הנחשת אשר לו ואת בדיו ואת כל כליו את הכיור ואת כנו   
[[@Bible:Exo 39:40]]**40** את קלעי החצר ואת עמודיה ואת אדניה ואת המסך לשער החצר את מיתריה ואת יתדתיה ואת כל כלי עבדת המשכן לאהל מועד   
[[@Bible:Exo 39:41]]**41** את בגדי השרד לשרת בקדש ואת בגדי הקדש לאהרן הכהן ואת בגדי בניו לכהן   
[[@Bible:Exo 39:42]]**42** ככל אשר צוה יהוה את משה כן עשו בני ישראל את כל העבדה   
[[@Bible:Exo 39:43]]**43** וירא משה את כל המלאכה והנה עשו אתה כאשר צוה יהוה כן עשו ויברך אתם משה

**Chapitre 40**

[[@Bible:Exo 40:1]]**1** וידבר יהוה אל משה לאמר   
[[@Bible:Exo 40:2]]**2** ביום החדש הראישון באחד לחדש תקים את המשכן אהל מועד   
[[@Bible:Exo 40:3]]**3** ושמת שם את ארון העדות וסכת על הארון את הכפרת   
[[@Bible:Exo 40:4]]**4** והבאת את השלחן וערכת את ערכו והבאת את המנורה והעלית את נרתיה   
[[@Bible:Exo 40:5]]**5** ונתתה את מזבח הזהב לקטרת לפני ארון העדות ושמת את מסך הפתח למשכן   
[[@Bible:Exo 40:6]]**6** ונתתה את מזבח העלה לפני פתח המשכן אהל מועד   
[[@Bible:Exo 40:7]]**7** ונתתה את הכיור בין אהל מועד ובין המזבח ונתתה שם מים   
[[@Bible:Exo 40:8]]**8** ושמת את החצר סביב ונתתה את מסך שער החצר   
[[@Bible:Exo 40:9]]**9** ולקחת את שמן המשחה ומשחת את המשכן ואת כל אשר בו וקדשת אתו ואת כל כליו והיה קדש   
[[@Bible:Exo 40:10]]**10** ומשחת את מזבח העלה ואת כל כליו וקדשת את המזבח והיה המזבח קדש קדשים   
[[@Bible:Exo 40:11]]**11** ומשחת את הכיור ואת כנו וקדשת אתו   
[[@Bible:Exo 40:12]]**12** והקרבת את אהרן ואת בניו אל פתח אהל מועד ורחצת אתם במים   
[[@Bible:Exo 40:13]]**13** והלבשת את אהרן את בגדי הקדש ומשחת אתו וקדשת אתו וכהן לי   
[[@Bible:Exo 40:14]]**14** ואת בניו תקריב והלבשתם כיתנות   
[[@Bible:Exo 40:15]]**15** ומשחת אתם כאשר משחת את אביהם וכהנו לי והיתה להיות להם משחתם לכהנת עולם לדרתם   
[[@Bible:Exo 40:16]]**16** ויעש משה ככל אשר צוה יהוה אתו כן עשה   
[[@Bible:Exo 40:17]]**17** ויהי בחדש הראישון בשנה השנית לצאתם ממצרים באחד לחדש הוקם המשכן   
[[@Bible:Exo 40:18]]**18** ויקם משה את המשכן ויתן את אדניו וישם את קרשיו ויתן את בריחיו ויקם את עמדיו   
[[@Bible:Exo 40:19]]**19** ויפרש את האהל על המשכן וישם את מכסה האהל עליו מלמעלה כאשר צוה יהוה את משה   
[[@Bible:Exo 40:20]]**20** ויקח ויתן את העדות אל הארון וישם את הבדים על הארון ויתן את הכפרת על הארון מלמעלה   
[[@Bible:Exo 40:21]]**21** ויבא את הארון אל המשכן וישם את פרכת המסך ויסך על ארון העדות כאשר צוה יהוה את משה   
[[@Bible:Exo 40:22]]**22** וישם את השלחן באהל מועד על ירך המשכן צפונה מחוץ לפרכת   
[[@Bible:Exo 40:23]]**23** ויערך עליו ערך לחם לפני יהוה כאשר צוה יהוה את משה   
[[@Bible:Exo 40:24]]**24** וישם את המנורה באהל מועד נכח השלחן על ירך המשכן נגבה   
[[@Bible:Exo 40:25]]**25** ויעל את הנרות לפני יהוה כאשר צוה יהוה את משה   
[[@Bible:Exo 40:26]]**26** וישם את מזבח הזהב באהל מועד לפני הפרכת   
[[@Bible:Exo 40:27]]**27** ויקטר עליו קטרת סמים לפני יהוה כאשר צוה יהוה את משה   
[[@Bible:Exo 40:28]]**28** וישם את מסך הפתח למשכן   
[[@Bible:Exo 40:29]]**29** ואת מזבח העלה שם לפני פתח המשכן אהל מועד ויעל עליו את העלה ואת המנחה כאשר צוה יהוה את משה   
[[@Bible:Exo 40:30]]**30** וישם את הכיור בין אהל מועד ובין המזבח ויתן שם מים לרחצה   
[[@Bible:Exo 40:31]]**31** וירחץ ממנו משה ואהרן ובניו את ידיהם ואת רגליהם   
[[@Bible:Exo 40:32]]**32** בבאם אל אהל מועד ובקרבתם אל המזבח ירחצו כאשר צוה יהוה את משה   
[[@Bible:Exo 40:33]]**33** ויקם את החצר סביב למשכן ולמזבח ויתן את מסך שער החצר ויכל משה את כל המלאכה   
[[@Bible:Exo 40:34]]**34** ויכס הענן את אהל מועד וכבוד יהוה מלא את המשכן   
[[@Bible:Exo 40:35]]**35** ולא יכל משה לבוא אל אהל מועד כי שכן עליו הענן וכבוד יהוה מלא את המשכן   
[[@Bible:Exo 40:36]]**36** ובהעלות הענן מעל המשכן יסעו בני ישראל בכל מסעיהם   
[[@Bible:Exo 40:37]]**37** ואם לא יעלה הענן ולא יסעו עד יום העלותו   
[[@Bible:Exo 40:38]]**38** כי ענן יהוה על המשכן יומם ואש תהיה בו לילה לעיני כל בית ישראל בכל מסעיהם

**Lévitique**

**Chapitre 1**

[[@Bible:Lev 1:1]]**1** ויקרא אל משה וידבר יהוה אליו מאהל מועד לאמר   
[[@Bible:Lev 1:2]]**2** דבר אל בני ישראל ואמרת אליהם אדם כי יקריב מכם קרבן ליהוה מן הבהמה מן הבקר ומן הצאן תקריבו את קרבניכם   
[[@Bible:Lev 1:3]]**3** אם עלה קרבנו מן הבקר זכר תמים יקריבנו אל פתח אהל מועד יקריב אתו לרצונו לפני יהוה   
[[@Bible:Lev 1:4]]**4** וסמך את ידו על ראש העלה ונרצה לו לכפר עליו   
[[@Bible:Lev 1:5]]**5** ושחט את בן הבקר לפני יהוה והקריבו בני אהרן הכהנים את הדם וזרקו את הדם על המזבח סביב אשר פתח אהל מועד   
[[@Bible:Lev 1:6]]**6** והפשיטו את העלה ונתחו אתה לנתחיה   
[[@Bible:Lev 1:7]]**7** ונתנו בני אהרן הכהנים אש על המזבח וערכו עצים על האש   
[[@Bible:Lev 1:8]]**8** וערכו בני אהרן הכהנים את הנתחים ואת הראש ואת הפדר על העצים אשר על האש אשר על המזבח   
[[@Bible:Lev 1:9]]**9** וקרבו וכרעיו ירחצו במים והקטיר הכהן הכל המזבחה עלה הוא אשה ריח ניחח ליהוה   
[[@Bible:Lev 1:10]]**10** ואם מן הצאן עלה קרבנו ליהוה מן הכשבים או מן העזים זכר תמים יקריבנו אל פתח אהל מועד יקריב אתו   
[[@Bible:Lev 1:11]]**11** ושחט אתו על ירך המזבח צפונה לפני יהוה וזרקו בני אהרן הכהנים את דמו על המזבח סביב   
[[@Bible:Lev 1:12]]**12** ונתחו אתו לנתחיו ואת ראשו ואת פדרו יערך הכהן אתם על העצים אשר על האש אשר על המזבח   
[[@Bible:Lev 1:13]]**13** והקרב והכרעים ירחץ במים והקריב הכהן את הכל והקטיר המזבחה עלה הוא אשה ריח ניחח ליהוה   
[[@Bible:Lev 1:14]]**14** ואם מן העוף עלה קרבנו ליהוה והקריב מן התרים או מבני היונה את קרבנו   
[[@Bible:Lev 1:15]]**15** והקריבו הכהן אל המזבח ומלק את ראשו והקטיר המזבחה ונמצא דמו אל קיר המזבח   
[[@Bible:Lev 1:16]]**16** והסיר את מרתו בנצתו והשליך אתו אצל המזבח קדמה אל מקום הדשן   
[[@Bible:Lev 1:17]]**17** ושסע אתו בכנפיו ולא יבדיל והקטיר אתו הכהן המזבחה על העצים אשר על האש עלה הוא אשה ריח ניחח ליהוה

**Chapitre 2**

[[@Bible:Lev 2:1]]**1** ונפש כי תקריב קרבן מנחה ליהוה סלת יהיה קרבנו ויצק עליה שמן ונתן עליה לבונה מנחה היא   
[[@Bible:Lev 2:2]]**2** והביאה אל בני אהרן הכהנים וקמץ ממנה מלוא קמצו מסלתה ומשמנה על כל לבונתה והקטיר הכהן את אזכרתה המזבחה אשה ריח ניחח ליהוה   
[[@Bible:Lev 2:3]]**3** והנותרת מן המנחה לאהרן ולבניו קדש קדשים מאשי יהוה   
[[@Bible:Lev 2:4]]**4** וכי תקריב קרבן מנחה מאפה תנור סלת חלות מצות בללות בשמן ורקיקי מצות משחים בשמן   
[[@Bible:Lev 2:5]]**5** ואם מנחה על מחבת קרבנך סלת בלולה בשמן מצה תהיה   
[[@Bible:Lev 2:6]]**6** פתת אתה פתים ויצקת עליה שמן מנחה היא   
[[@Bible:Lev 2:7]]**7** ואם מנחה מרחשת קרבנך סלת בשמן תעשה   
[[@Bible:Lev 2:8]]**8** והבאת את המנחה אשר יעשה מאלה ליהוה והקריבה אל הכהן והגישה אל המזבח   
[[@Bible:Lev 2:9]]**9** והרים הכהן מן המנחה את אזכרתה והקטיר המזבחה אשה ריח ניחח ליהוה   
[[@Bible:Lev 2:10]]**10** והנותרת מן המנחה לאהרן ולבניו קדש קדשים מאשי יהוה   
[[@Bible:Lev 2:11]]**11** כל המנחה אשר תקריבו ליהוה לא תעשה חמץ כי כל שאר וכל דבש לא תקריבו ממנו אשה ליהוה   
[[@Bible:Lev 2:12]]**12** קרבן ראשית תקריבו אתם ליהוה ואל המזבח לא יעלו לריח ניחח   
[[@Bible:Lev 2:13]]**13** וכל קרבן מנחתך במלח תמלח ולא תשבית מלח ברית אלהיך מעל מנחתך על כל קרבנך תקריב מלח   
[[@Bible:Lev 2:14]]**14** ואם תקריב מנחת בכרים ליהוה אביב קלי באש גרש כרמל תקריב את מנחת בכריך   
[[@Bible:Lev 2:15]]**15** ונתתה עליה שמן ושמת עליה לבונה מנחה היא   
[[@Bible:Lev 2:16]]**16** והקטיר הכהן את אזכרתה מגרשה ומשמנה על כל לבונתה אשה ליהוה

**Chapitre 3**

[[@Bible:Lev 3:1]]**1** ואם זבח שלמים קרבנו אם מן הבקר הוא מקריב אם זכר אם נקבה תמים יקריבנו לפני יהוה   
[[@Bible:Lev 3:2]]**2** וסמך את ידו על ראש קרבנו ושחטו פתח אהל מועד וזרקו בני אהרן הכהנים את הדם על המזבח סביב   
[[@Bible:Lev 3:3]]**3** והקריב מזבח השלמים אשה ליהוה את החלב המכסה את הקרב ואת כל החלב אשר על הקרב   
[[@Bible:Lev 3:4]]**4** ואת שתי הכליות ואת החלב אשר עליהן אשר על הכסלים ואת היותרת על הכבד על הכליות יסירנה   
[[@Bible:Lev 3:5]]**5** והקטירו אתו בני אהרן המזבחה על העלה אשר על העצים אשר על האש אשר על המזבח אשה ריח ניחח ליהוה   
[[@Bible:Lev 3:6]]**6** ואם מן הצאן קרבנו לזבח השלמים ליהוה זכר או נקבה תמים יקריבנו   
[[@Bible:Lev 3:7]]**7** אם כשב הוא מקריב את קרבנו והקריב אתו לפני יהוה   
[[@Bible:Lev 3:8]]**8** וסמך את ידו על ראש קרבנו ושחט אתו לפני אהל מועד וזרקו בני אהרן את הדם על המזבח סביב   
[[@Bible:Lev 3:9]]**9** והקריב מזבח השלמים אשה ליהוה חלבו האליה תמימה לעמת העצה יסירנה את החלב המכסה את הקרב ואת כל החלב אשר על הקרב   
[[@Bible:Lev 3:10]]**10** ואת שתי הכליות ואת החלב אשר עליהן אשר על הכסלים ואת היותרת על הכבד על הכליות יסירנה   
[[@Bible:Lev 3:11]]**11** והקטיר הכהן המזבחה לחם אשה ליהוה   
[[@Bible:Lev 3:12]]**12** ואם עז קרבנו והקריבו לפני יהוה   
[[@Bible:Lev 3:13]]**13** וסמך את ידו על ראשו ושחט אתו לפני אהל מועד וזרקו בני אהרן הכהנים את דמו על המזבח סביב   
[[@Bible:Lev 3:14]]**14** והקריב ממנו קרבנו אשה ליהוה את החלב המכסה את הקרב ואת כל החלב אשר על הקרב   
[[@Bible:Lev 3:15]]**15** ואת שתי הכליות ואת החלב אשר עליהן אשר על הכסלים ואת היותרת על הכבד על הכליות יסירנה   
[[@Bible:Lev 3:16]]**16** והקטירם הכהן המזבחה לחם אשה לריח ניחח ליהוה כל חלב ליהוה   
[[@Bible:Lev 3:17]]**17** חקת עולם לדרתיכם בכל מושבתיכם כל חלב וכל דם לא תאכלו

**Chapitre 4**

[[@Bible:Lev 4:1]]**1** וידבר יהוה אל משה לאמר   
[[@Bible:Lev 4:2]]**2** דבר אל בני ישראל לאמר נפש כי תחטא בשגגה מכל מצות יהוה אשר לא תעשינה ועשה מאחת מהן   
[[@Bible:Lev 4:3]]**3** אם הכהן המשיח יחטא לאשמת העם והקריב על חטאתו אשר חטא פר בן בקר תמים ליהוה לחטאת   
[[@Bible:Lev 4:4]]**4** והביא את הפר אל פתח אהל מועד לפני יהוה וסמך את ידו על ראש הפר ושחט את הפר לפני יהוה   
[[@Bible:Lev 4:5]]**5** ולקח הכהן המשיח אשר מלא את ידו מדם הפר והביא אתו אל אהל מועד   
[[@Bible:Lev 4:6]]**6** וטבל הכהן את אצבעו בדם והזה מן הדם שבע פעמים באצבעו לפני יהוה את פני פרכת הקדש   
[[@Bible:Lev 4:7]]**7** ונתן הכהן מן הדם על קרנות מזבח קטרת הסמים לפני יהוה אשר באהל מועד ואת כל הדם ישפך אל יסוד מזבח העלה אשר פתח אהל מועד   
[[@Bible:Lev 4:8]]**8** ואת כל חלב פר החטאת ירים ממנו את החלב המכסה את הקרב ואת כל החלב אשר על הקרב   
[[@Bible:Lev 4:9]]**9** ואת שתי הכליות ואת החלב אשר עליהן אשר על הכסלים ואת היותרת על הכבד על הכליות יסירנה   
[[@Bible:Lev 4:10]]**10** כאשר יורם משור זבח השלמים והקטירם הכהן על מזבח העלה   
[[@Bible:Lev 4:11]]**11** ואת עור הפר ואת כל בשרו על ראשו ועל כרעיו וקרבו ופרשו   
[[@Bible:Lev 4:12]]**12** והוציאו את כל הפר אל מחוץ למחנה אל מקום טהור על שפך הדשן ושרפו אתו על העצים באש על שפך הדשן ישרף   
[[@Bible:Lev 4:13]]**13** ואם כל עדת ישראל ישגו ונעלם דבר מעיני הקהל ועשו אחת מכל מצות יהוה אשר לא תעשינה ואשמו   
[[@Bible:Lev 4:14]]**14** ונודע החטאת אשר חטאו עליה והקריבו הקהל פר בן בקר תמים לחטאת והביאו אתו לפני אהל מועד   
[[@Bible:Lev 4:15]]**15** וסמכו זקני העדה את ידיהם על ראש הפר לפני יהוה ושחט את הפר לפני יהוה   
[[@Bible:Lev 4:16]]**16** והביא הכהן המשיח מדם הפר אל אהל מועד   
[[@Bible:Lev 4:17]]**17** וטבל הכהן את אצבעו מן הדם והזה מן הדם שבע פעמים לפני יהוה את פני פרכת הקדש   
[[@Bible:Lev 4:18]]**18** ומן הדם יתן הכהן על קרנות מזבח קטרת הסמים אשר לפני יהוה אשר באהל מועד ואת כל הדם ישפך אל יסוד מזבח העלה אשר פתח אהל מועד   
[[@Bible:Lev 4:19]]**19** ואת כל חלבו ירים ממנו והקטיר המזבחה   
[[@Bible:Lev 4:20]]**20** ועשה לפר כאשר עשה לפר החטאת כן יעשה לו וכפר עליהם הכהן ונסלח להם   
[[@Bible:Lev 4:21]]**21** והוציא את הפר אל מחוץ למחנה ושרף אתו כאשר שרף את הפר הראישון חטאת הקהל היא   
[[@Bible:Lev 4:22]]**22** אשר נשיא יחטא ועשה אחת מכל מצות יהוה אלהיו אשר לא תעשינה בשגגה ואשם   
[[@Bible:Lev 4:23]]**23** או הודע אליו חטאתו אשר חטא בה והביא את קרבנו שעיר עזים זכר תמים   
[[@Bible:Lev 4:24]]**24** וסמך את ידו על ראש השעיר ושחט אתו במקום אשר ישחטו את העלה לפני יהוה חטאת היא   
[[@Bible:Lev 4:25]]**25** ולקח הכהן מדם החטאת באצבעו ונתן על קרנות מזבח העלה ואת דמו ישפך אל יסוד מזבח העלה   
[[@Bible:Lev 4:26]]**26** ואת כל חלבו יקטיר המזבחה כחלב זבח השלמים וכפר עליו הכהן מחטאתו ונסלח לו ואם   
[[@Bible:Lev 4:27]]**27** נפש אחת תחטא בשגגה מעם הארץ בעשותה אחת מכל מצות יהוה אשר לא תעשינה ואשם   
[[@Bible:Lev 4:28]]**28** או הודע אליו חטאתו אשר חטא עליה והביא את קרבנו שעירת עזים נקבה תמימה על חטאתו אשר חטא   
[[@Bible:Lev 4:29]]**29** וסמך את ידו על ראש החטאת ושחט את החטאת במקום אשר ישחטו את העלה   
[[@Bible:Lev 4:30]]**30** ולקח הכהן מדמה באצבעו ונתן על קרנות מזבח העלה ואת כל דמה ישפך אל יסוד מזבח העלה   
[[@Bible:Lev 4:31]]**31** ואת כל חלבה יסיר כאשר יסיר החלב מעל זבח השלמים והקטיר הכהן המזבחה לריח ניחח ליהוה וכפר עליו הכהן ונסלח לו   
[[@Bible:Lev 4:32]]**32** ואם כשבה יביא קרבנו לחטאת נקבה תמימה יביאנה   
[[@Bible:Lev 4:33]]**33** וסמך את ידו על ראש החטאת ושחט אתה לחטאת במקום אשר ישחטו את העלה   
[[@Bible:Lev 4:34]]**34** ולקח הכהן מדם החטאת באצבעו ונתן על קרנות מזבח העלה ואת כל דמה ישפך אל יסוד מזבח העלה   
[[@Bible:Lev 4:35]]**35** ואת כל חלבה יסיר כאשר יסיר חלב הכשב מזבח השלמים והקטיר הכהן המזבחה על אשי יהוה וכפר עליו הכהן על חטאתו אשר חטא ונסלח לו

**Chapitre 5**

[[@Bible:Lev 5:1]]**1** ונפש כי תחטא ושמעה קול אלה והוא עד או ראה או ידע אם לא יגיד ונשא עונו   
[[@Bible:Lev 5:2]]**2** או נפש כי תגע בכל דבר טמא או בנבלת חיה טמאה או בנבלת בהמה טמאה או בנבלת שרץ טמא ונעלם ממנו והוא טמא ואשם   
[[@Bible:Lev 5:3]]**3** או כי יגע בטמאת אדם לכל טמאתו אשר יטמא בה ונעלם ממנו והוא ידע ואשם   
[[@Bible:Lev 5:4]]**4** או נפש כי תשבע לבטא בשפתים להריע או להטיב לכל אשר יבטא האדם בשבעה ונעלם ממנו והוא ידע ואשם לאחת מאלה   
[[@Bible:Lev 5:5]]**5** והיה כי יחטא לאחת מאלה והתודה את אשר חטא עליה   
[[@Bible:Lev 5:6]]**6** והביא את אשמו ליהוה על חטאתו אשר חטא נקבה מן הצאן כשבה או שעירת עזים לחטאת וכפר עליו הכהן על חטאתו אשר חטא ונסלח לו   
[[@Bible:Lev 5:7]]**7** ואם לא תשיג ידו די שה והביא על אשמו אשר חטא שתי תרים או שני בני יונה ליהוה אחד לחטאת ואחד לעלה   
[[@Bible:Lev 5:8]]**8** והביא אתם אל הכהן והקריב את אשר לחטאת ראישון ומלק הכהן את ראשו ממול ערפו ולא יבדיל   
[[@Bible:Lev 5:9]]**9** והזה מדם החטאת אל קיר המזבח והנשאר בדם ימצא אל יסוד המזבח חטאת היא   
[[@Bible:Lev 5:10]]**10** ואת השני יעשה עלה כמשפט וכפר עליו הכהן מחטאתו אשר חטא ונסלח לו   
[[@Bible:Lev 5:11]]**11** ואם לא תשיג ידו לשתי תרים או לשני בני יונה והביא את קרבנו אשר חטא עשירת האיפה סלת לחטאת לא יצק עליה שמן ולא יתן עליה לבונה כי חטאת היא   
[[@Bible:Lev 5:12]]**12** והביאה אל הכהן וקמץ ממנה מלוא קמצו את אזכרתה והקטיר המזבחה על אשי יהוה חטאת היא   
[[@Bible:Lev 5:13]]**13** וכפר עליו הכהן על חטאתו אשר חטא מאחת מאלה ונסלח לו והיתה לכהן כמנחה   
[[@Bible:Lev 5:14]]**14** וידבר יהוה אל משה לאמר   
[[@Bible:Lev 5:15]]**15** נפש כי תמעל מעל וחטאה בשגגה מקדשי יהוה והביא את אשמו ליהוה איל תמים מן הצאן בערכך כסף שקלים בשקל הקדש לאשם   
[[@Bible:Lev 5:16]]**16** ואת אשר חטא מן הקדש ישלם ואת חמישתו יסף עליו ונתן אתו לכהן והכהן יכפר עליו באיל האשם ונסלח לו   
[[@Bible:Lev 5:17]]**17** ואם נפש אחת תחטא ועשתה אחת מכל מצות יהוה אשר לא תעשינה ולא ידע ואשם ונשא עונו   
[[@Bible:Lev 5:18]]**18** והביא איל תמים מן הצאן בערכך לאשם אל הכהן וכפר עליו הכהן על שגגתו אשר שגג והוא לא ידע ונסלח לו   
[[@Bible:Lev 5:19]]**19** אשם הוא אשם אשם ליהוה   
[[@Bible:Lev 5:20]]**20** וידבר יהוה אל משה לאמר   
[[@Bible:Lev 5:21]]**21** נפש כי תחטא ומעלה מעל ביהוה וכחש בעמיתו בפקדון או בתשומת יד או בגזל או עשק את עמיתו   
[[@Bible:Lev 5:22]]**22** או מצא אבדה וכחש בה ונשבע על שקר על אחת מכל אשר יעשה האדם לחטא בהן   
[[@Bible:Lev 5:23]]**23** והיה כי יחטא ואשם והשיב את הגזל אשר גזל או את העשק אשר עשק או את הפקדון אשר הפקד אתו או את האבדה אשר מצא   
[[@Bible:Lev 5:24]]**24** או מכל דבר אשר ישבע עליו לשקר ושלם אתו בראשו וחמישתו יסף עליו לאשר הוא לו יתננו ביום אשמתו   
[[@Bible:Lev 5:25]]**25** ואת אשמו יביא ליהוה איל תמים מן הצאן בערכך לאשם   
[[@Bible:Lev 5:26]]**26** וכפר עליו הכהן לפני יהוה ונסלח לו על אחת מכל אשר יעשה לאשמה בה

**Chapitre 6**

[[@Bible:Lev 6:1]]**1** וידבר יהוה אל משה לאמר   
[[@Bible:Lev 6:2]]**2** צוה את אהרן ואת בניו לאמר זאת תורת העלה היא העלה על המוקדה על המזבח כל הלילה עד הבקר ואש המזבח תוקד בו   
[[@Bible:Lev 6:3]]**3** ולבש הכהן מדי בד ומכנסי בד ילבש על בשרו והרים את הדשן אשר תאכל האש את העלה על המזבח ושמו אצל המזבח   
[[@Bible:Lev 6:4]]**4** ופשט את בגדיו ולבש בגדים אחרים והוציא את הדשן אל מחוץ למחנה אל מקום טהור   
[[@Bible:Lev 6:5]]**5** והאש על המזבח תוקד בו לא תכבה ובער עליה הכהן עצים בבקר בבקר וערך עליה העלה והקטיר עליה חלבי שלמים   
[[@Bible:Lev 6:6]]**6** אש תמיד תוקד על המזבח לא תכבה   
[[@Bible:Lev 6:7]]**7** וזאת תורת המנחה הקריבו אתה בני אהרן לפני יהוה אל פני המזבח   
[[@Bible:Lev 6:8]]**8** והרים ממנה בקמצו מסלת המנחה ומשמנה ואת כל הלבונה אשר על המנחה והקטיר המזבחה אשה ריח ניחח אזכרתה ליהוה   
[[@Bible:Lev 6:9]]**9** והנותרת ממנה יאכל אהרן ובניו מצות תאכל במקום קדוש בחצר אהל מועד יאכלוה   
[[@Bible:Lev 6:10]]**10** לא תאפה חמץ חלקם נתתי אתה מאשי יהוה קדש קדשים היא כחטאת וכאשם   
[[@Bible:Lev 6:11]]**11** כל זכר בבני אהרן יאכלנה חק עולם לדרתיכם מאשי יהוה כל אשר יגע בהם יקדש   
[[@Bible:Lev 6:12]]**12** וידבר יהוה אל משה לאמר   
[[@Bible:Lev 6:13]]**13** זה קרבן אהרן ובניו אשר יקריבו ליהוה ביום המשח אתו עשירת האיפה סלת למנחה תמיד מחציתה בבקר ומחציתה בין הערבים   
[[@Bible:Lev 6:14]]**14** על המחבת בשמן תעשה מרבכת תביאנה תופני מנחת פתים תקריב ריח ניחח ליהוה   
[[@Bible:Lev 6:15]]**15** הכהן המשיח תחתיו מבניו יעשה אתה חק עולם ליהוה כליל תקטיר   
[[@Bible:Lev 6:16]]**16** וכל מנחת כהן כליל תהיה לא תאכל   
[[@Bible:Lev 6:17]]**17** וידבר יהוה אל משה לאמר   
[[@Bible:Lev 6:18]]**18** דבר אל אהרן ואל בניו לאמר זאת תורת החטאת במקום אשר תשחט העלה תשחט החטאת לפני יהוה קדש קדשים היא   
[[@Bible:Lev 6:19]]**19** הכהן המחטא אתה יאכלנה במקום קדוש תאכל בחצר אהל מועד   
[[@Bible:Lev 6:20]]**20** כל אשר יגע בבשרה יקדש ואשר יזה מדמה על הבגד אשר יזה עליו יכבס במקום קדוש   
[[@Bible:Lev 6:21]]**21** וכלי חרש אשר תבשל בו ישבר ואם בכלי נחשת בשלה ומרק ושטף במים   
[[@Bible:Lev 6:22]]**22** כל זכר בכהנים יאכל אתה קדש קדשים היא   
[[@Bible:Lev 6:23]]**23** וכל חטאת אשר יבוא מדמה אל אהל מועד לכפר בקדש לא תאכל באש תשרף

**Chapitre 7**

[[@Bible:Lev 7:1]]**1** וזאת תורת האשם קדש קדשים הוא   
[[@Bible:Lev 7:2]]**2** במקום אשר ישחטו את העלה ישחטו את האשם ואת דמו יזרק על המזבח סביב   
[[@Bible:Lev 7:3]]**3** ואת כל חלבו יקריב ממנו את האליה ואת החלב המכסה את הקרב ואת כל החלב אשר על הקרב   
[[@Bible:Lev 7:4]]**4** ואת שתי הכליות ואת החלב אשר עליהן אשר על הכסלים ואת היותרת על הכבד על הכליות יסירנה   
[[@Bible:Lev 7:5]]**5** והקטיר אתם הכהן המזבחה אשה ליהוה אשם הוא   
[[@Bible:Lev 7:6]]**6** כל זכר בכהנים יאכלנו במקום קדוש יאכל קדש קדשים הוא   
[[@Bible:Lev 7:7]]**7** כחטאת כאשם תורה אחת להם הכהן אשר יכפר בו לו יהיה   
[[@Bible:Lev 7:8]]**8** והכהן המקריב את עלת איש עור העלה אשר יקריבו לכהן לו יהיה   
[[@Bible:Lev 7:9]]**9** וכל מנחה אשר תאפה בתנור וכל נעשה במרחשת ועל המחבת לכהן המקריב אתה לו תהיה   
[[@Bible:Lev 7:10]]**10** וכל מנחה בלולה בשמן וחרבה לכל בני אהרן תהיה איש כאחיו   
[[@Bible:Lev 7:11]]**11** וזאת תורת זבח השלמים אשר יקריבו ליהוה   
[[@Bible:Lev 7:12]]**12** אם על תודה יקריבנו והקריב על זבח התודה חלות מצות בללות בשמן ורקיקי מצות משחים בשמן וסלת מרבכת חלות בללות בשמן   
[[@Bible:Lev 7:13]]**13** על חלת לחם חמץ יקריב קרבנו על זבח תודת שלמיו   
[[@Bible:Lev 7:14]]**14** והקריב ממנו אחד מכל קרבן תרומה ליהוה לכהן הזרק את דם השלמים לו יהיה   
[[@Bible:Lev 7:15]]**15** ובשר זבח תודת שלמיו ביום קרבנו יאכל לא יניח ממנו עד בקר   
[[@Bible:Lev 7:16]]**16** ואם נדר או נדבה זבח קרבנו ביום הקריבו את זבחו יאכל וממחרת והנותר ממנו יאכל   
[[@Bible:Lev 7:17]]**17** והנותר מבשר הזבח ביום השלישי באש ישרף   
[[@Bible:Lev 7:18]]**18** ואם אכל יאכל מבשר זבח שלמיו ביום השלישי לא ירצה המקריב אתו לא יחשב לו פגול יהיה והנפש האכלת ממנו עונה תשא   
[[@Bible:Lev 7:19]]**19** והבשר אשר יגע בכל טמא לא יאכל באש ישרף הבשר כל טהור יאכל בשר   
[[@Bible:Lev 7:20]]**20** והנפש אשר תאכל בשר מזבח השלמים אשר ליהוה וטמאתו עליו ונכרתה הנפש ההיא מעמיה   
[[@Bible:Lev 7:21]]**21** ונפש כי תגע בכל טמא בטמאת אדם או בבהמה טמאה או בכל שרץ טמא ואכל מבשר זבח השלמים אשר ליהוה ונכרתה הנפש ההיא מעמיה   
[[@Bible:Lev 7:22]]**22** וידבר יהוה אל משה לאמר   
[[@Bible:Lev 7:23]]**23** דבר אל בני ישראל לאמר כל חלב שור וכשב ועז לא תאכלו   
[[@Bible:Lev 7:24]]**24** וחלב נבלה וחלב טרפה יעשה לכל מלאכה ואכל לא תאכלהו   
[[@Bible:Lev 7:25]]**25** כי כל אכל חלב מן הבהמה אשר יקריב ממנה אשה ליהוה ונכרתה הנפש האכלת מעמיה   
[[@Bible:Lev 7:26]]**26** וכל דם לא תאכלו בכל מושבתיכם לעוף ולבהמה   
[[@Bible:Lev 7:27]]**27** כל הנפש אשר תאכל כל דם ונכרתה הנפש ההיא מעמיה   
[[@Bible:Lev 7:28]]**28** וידבר יהוה אל משה לאמר   
[[@Bible:Lev 7:29]]**29** ואל בני ישראל תדבר המקריב את זבח שלמיו ליהוה יביא את קרבנו ליהוה מזבח שלמיו   
[[@Bible:Lev 7:30]]**30** ידיו תביאנה את אשי יהוה את החלב על החזה יביאנו את החזה להניף אתו תנופה לפני יהוה   
[[@Bible:Lev 7:31]]**31** והקטיר הכהן את החלב המזבחה והיה החזה לאהרן ולבניו   
[[@Bible:Lev 7:32]]**32** ואת שוק הימין תתנו תרומה לכהן מזבחי שלמיכם   
[[@Bible:Lev 7:33]]**33** המקריב את דם השלמים ואת החלב מבני אהרן לו תהיה שוק הימין למנה   
[[@Bible:Lev 7:34]]**34** כי את חזה התנופה ואת שוק התרומה לקחתי מאת בני ישראל מזבחי שלמיהם ואתן אתם לאהרן הכהן ולבניו לחק עולם מאת בני ישראל   
[[@Bible:Lev 7:35]]**35** זאת משחת אהרן ומשחת בניו מאשי יהוה ביום הקריב אתם לכהן ליהוה   
[[@Bible:Lev 7:36]]**36** אשר צוה יהוה לתת להם ביום משחו אתם מאת בני ישראל חק עולם לדרתם   
[[@Bible:Lev 7:37]]**37** זאת התורה לעלה ולמנחה ולחטאת ולאשם ולמלאים ולזבח השלמים   
[[@Bible:Lev 7:38]]**38** אשר צוה יהוה את משה בהר סיני ביום צותו את בני ישראל להקריב את קרבניהם ליהוה במדבר סיני

**Chapitre 8**

[[@Bible:Lev 8:1]]**1** וידבר יהוה אל משה לאמר   
[[@Bible:Lev 8:2]]**2** קח את אהרן ואת בניו אתו ואת הבגדים ואת שמן המשחה ואת פר החטאת ואת שני האילים ואת סל המצות   
[[@Bible:Lev 8:3]]**3** ואת כל העדה הקהל אל פתח אהל מועד   
[[@Bible:Lev 8:4]]**4** ויעש משה כאשר צוה יהוה אתו ותקהל העדה אל פתח אהל מועד   
[[@Bible:Lev 8:5]]**5** ויאמר משה אל העדה זה הדבר אשר צוה יהוה לעשות   
[[@Bible:Lev 8:6]]**6** ויקרב משה את אהרן ואת בניו וירחץ אתם במים   
[[@Bible:Lev 8:7]]**7** ויתן עליו את הכיתנת ויחגר אתו באבניט וילבש אתו את המעיל ויתן עליו את האפוד ויחגר אתו בחשב האפוד ויאפד לו בו   
[[@Bible:Lev 8:8]]**8** וישם עליו את החשן ויתן על החשן את הארים ואת התמים   
[[@Bible:Lev 8:9]]**9** וישם את המצנפת על ראשו ויתן על המצנפת אל מול פניו את ציץ הזהב נזר הקדש כאשר צוה יהוה את משה   
[[@Bible:Lev 8:10]]**10** ויקח משה את שמן המשחה וימשח את המשכן ואת כל אשר בו ויקדש אתם   
[[@Bible:Lev 8:11]]**11** ויז ממנו על המזבח שבע פעמים וימשח את המזבח ואת כל כליו ואת הכיור ואת כנו לקדשם   
[[@Bible:Lev 8:12]]**12** ויצק משמן המשחה על ראש אהרן וימשח אתו לקדשו   
[[@Bible:Lev 8:13]]**13** ויקריב משה את בני אהרן וילבשם כתנות ויחגר אתם אבנטים ויחבש להם מגבעות כאשר צוה יהוה את משה   
[[@Bible:Lev 8:14]]**14** ויגש את פר החטאת ויסמך אהרן ובניו את ידיהם על ראש פר החטאת   
[[@Bible:Lev 8:15]]**15** וישחט ויקח משה את הדם ויתן על קרנות המזבח סביב באצבעו ויחטא את המזבח ואת הדם יצק אל יסוד המזבח ויקדשהו לכפר עליו   
[[@Bible:Lev 8:16]]**16** ויקח את כל החלב אשר על הקרב ואת יותרת הכבד ואת שתי הכליות ואת חלביהן ויקטר משה המזבחה   
[[@Bible:Lev 8:17]]**17** ואת הפר ואת עורו ואת בשרו ואת פרשו שרף באש מחוץ למחנה כאשר צוה יהוה את משה   
[[@Bible:Lev 8:18]]**18** וינש את איל העלה ויסמך אהרן ובניו את ידיהם על ראש האיל   
[[@Bible:Lev 8:19]]**19** וישחט ויזרק משה את הדם על המזבח סביב   
[[@Bible:Lev 8:20]]**20** ואת האיל נתח לנתחיו ויקטר משה את הראש ואת הנתחים ואת הפדר ואת הקרב   
[[@Bible:Lev 8:21]]**21** והכרעים רחץ במים ויקטר משה את כל האיל המזבחה עלה הוא לריח ניחח אשה הוא ליהוה כאשר צוה יהוה את משה   
[[@Bible:Lev 8:22]]**22** ויקריב את האיל השני איל המלאים ויסמך אהרן ובניו את ידיהם על ראש האיל   
[[@Bible:Lev 8:23]]**23** וישחט ויקח משה מדמו ויתן על תנך אזן אהרן הימנית ועל בהון ידו הימנית ועל בהון רגלו הימנית   
[[@Bible:Lev 8:24]]**24** ויקרב את בני אהרן ויתן משה מן הדם על תנך אזנם הימנית ועל בהון ידם הימנית ועל בהון רגלם הימנית ויזרק משה את הדם על המזבח סביב   
[[@Bible:Lev 8:25]]**25** ויקח את החלב ואת האליה ואת כל החלב אשר על הקרב ואת יותרת הכבד ואת שתי הכליות ואת חלביהן ואת שוק הימין   
[[@Bible:Lev 8:26]]**26** ומסל המצות אשר לפני יהוה לקח חלת מצה אחת וחלת לחם שמן אחת ורקיק אחד וישם על החלבים ועל שוק הימין   
[[@Bible:Lev 8:27]]**27** ויתן את הכל על כפי אהרן ועל כפי בניו וינף אתם תנופה לפני יהוה   
[[@Bible:Lev 8:28]]**28** ויקח משה אתם מעל כפיהם ויקטר המזבחה על העלה מלאים הם לריח ניחח אשה ליהוה   
[[@Bible:Lev 8:29]]**29** ויקח משה את החזה וינפהו תנופה לפני יהוה מאיל המלאים למשה היה למנה כאשר צוה יהוה את משה   
[[@Bible:Lev 8:30]]**30** ויקח משה משמן המשחה ומן הדם אשר על המזבח ויז על אהרן ועל בגדיו ועל בניו ועל בגדי בניו אתו ויקדש את אהרן ואת בגדיו ואת בניו ואת בגדי בניו אתו   
[[@Bible:Lev 8:31]]**31** ויאמר משה אל אהרן ואל בניו בשלו את הבשר פתח אהל מועד במקום הקדש ושם תאכלו אתו ואת הלחם אשר בסל המלאים כאשר צויתי לאמר אהרן ובניו יאכלהו   
[[@Bible:Lev 8:32]]**32** והנותר בבשר ובלחם באש תשרפו   
[[@Bible:Lev 8:33]]**33** ומפתח אהל מועד לא תצאו שבעת ימים עד יום מלאת ימי מלאיכם כי שבעת ימים ימלא את ידיכם   
[[@Bible:Lev 8:34]]**34** כאשר עשה ביום הזה צוה יהוה לעשות לכפר עליכם   
[[@Bible:Lev 8:35]]**35** ופתח אהל מועד תשבו יומם ולילה שבעת ימים ושמרתם את משמרת יהוה ולא תמותו כי כן צויתי   
[[@Bible:Lev 8:36]]**36** ויעש אהרן ובניו את כל הדברים אשר צוה יהוה ביד משה

**Chapitre 9**

[[@Bible:Lev 9:1]]**1** ויהי ביום השמיני קרא משה לאהרן ולבניו ולזקני ישראל   
[[@Bible:Lev 9:2]]**2** ויאמר אל אהרן קח לך עגל בן בקר לחטאת ואיל לעלה תמימם והקריב לפני יהוה   
[[@Bible:Lev 9:3]]**3** ואל זקני ישראל תדבר לאמר קחו שעיר עזים לחטאת ועגל וכבש בני שנה תמימם לעלה   
[[@Bible:Lev 9:4]]**4** ושור ואיל לשלמים לזבח לפני יהוה ומנחה בלולה בשמן כי היום יהוה נראה אליכם   
[[@Bible:Lev 9:5]]**5** ויקחו את אשר צוה משה אל פני אהל מועד ויקרבו כל העדה ויעמדו לפני יהוה   
[[@Bible:Lev 9:6]]**6** ויאמר משה זה הדבר אשר צוה יהוה תעשון וירא אליכם כבוד יהוה   
[[@Bible:Lev 9:7]]**7** ויאמר משה אל אהרן קרב אל המזבח ועשה את חטאתך ואת עלתך וכפר בעדך ובעד העם ועשה את קרבן העם וכפר בעדם כאשר צוה יהוה   
[[@Bible:Lev 9:8]]**8** ויקרב אהרן אל המזבח וישחט את עגל החטאת אשר לו   
[[@Bible:Lev 9:9]]**9** ויקרבו בני אהרן את הדם אליו ויטבל אצבעו בדם ויתן על קרנות המזבח ואת הדם יצק אל יסוד המזבח   
[[@Bible:Lev 9:10]]**10** ואת החלב ואת הכליות ואת היותרת מן הכבד מן החטאת הקטיר המזבחה כאשר צוה יהוה את משה   
[[@Bible:Lev 9:11]]**11** ואת הבשר ואת העור שרף באש מחוץ למחנה   
[[@Bible:Lev 9:12]]**12** וישחט את העלה וימציאו בני אהרן אליו את הדם ויזרקהו על המזבח סביב   
[[@Bible:Lev 9:13]]**13** ואת העלה המציאו אליו לנתחיה ואת הראש ויקטר המזבחה   
[[@Bible:Lev 9:14]]**14** וירחץ את הקרב ואת הכרעים ויקטר על העלה המזבחה   
[[@Bible:Lev 9:15]]**15** ויקרב את קרבן העם ויקח את שעיר החטאת אשר לעם וישחטהו ויחטאהו כראישון   
[[@Bible:Lev 9:16]]**16** ויקריב את העלה ויעשה כמשפט   
[[@Bible:Lev 9:17]]**17** ויקריב את המנחה וימלא כפיו ממנה ויקטר על המזבח מלבד עלת הבקר   
[[@Bible:Lev 9:18]]**18** וישחט את השור ואת האיל זבח השלמים אשר לעם וימציאו בני אהרן את הדם אליו ויזרקהו על המזבח סביב   
[[@Bible:Lev 9:19]]**19** ואת החלבים מן השור ומן האיל האליה והמכסה והכליות ויותרת הכבד   
[[@Bible:Lev 9:20]]**20** וישם את החלבים על החזות ויקטר החלבים המזבחה   
[[@Bible:Lev 9:21]]**21** ואת החזות ואת שוק הימין הניף אהרן תנופה לפני יהוה כאשר צוה יהוה את משה   
[[@Bible:Lev 9:22]]**22** וישא אהרן את ידו על העם ויברכם וירד מעשות החטאת והעלה והשלמים   
[[@Bible:Lev 9:23]]**23** ויבא משה ואהרן אל אהל מועד ויצאו ויברכו את העם וירא כבוד יהוה אל כל העם   
[[@Bible:Lev 9:24]]**24** ותצא אש מלפני יהוה ותאכל על המזבח את העלה ואת החלבים ויראו כל העם וירנו ויפלו על פניהם

**Chapitre 10**

[[@Bible:Lev 10:1]]**1** ויקחו בני אהרן נדב ואביהוא איש מחתתו ויתנו בהן אש וישמו עליהן קטרת ויקרבו לפני יהוה אש זרה אשר לא צוה אתם   
[[@Bible:Lev 10:2]]**2** ותצא אש מלפני יהוה ותאכל אתם וימתו לפני יהוה   
[[@Bible:Lev 10:3]]**3** ויאמר משה אל אהרן הוא אשר דבר יהוה לאמר בקרבי אקדש ועל פני כל העם אכבד וידם אהרן   
[[@Bible:Lev 10:4]]**4** ויקרא משה אל מישאל ואל אליצפן בני עזיאל דד אהרן ויאמר אליהם קרבו שאו את אחיכם מאת פני הקדש אל מחוץ למחנה   
[[@Bible:Lev 10:5]]**5** ויקרבו וישאו בכיתנתם אל מחוץ למחנה כאשר דבר משה   
[[@Bible:Lev 10:6]]**6** ויאמר משה אל אהרן ואל אלעזר ואל איתמר בניו ראשיכם לא תפרעו ובגדיכם לא תפרמו ולא תמתו ועל כל העדה יקצף ואחיכם כל בית ישראל יבכו את השרפה אשר שרף יהוה   
[[@Bible:Lev 10:7]]**7** ומפתח אהל מועד לא תצאו פן תמתו כי שמן משחת יהוה עליכם ויעשו כדבר משה   
[[@Bible:Lev 10:8]]**8** וידבר יהוה אל אהרן לאמר   
[[@Bible:Lev 10:9]]**9** יין ושכר אל תשתה אתה ובניך אתך בבאכם אל אהל מועד ולא תמתו חקת עולם לדרתיכם   
[[@Bible:Lev 10:10]]**10** ולהבדיל בין הקדש ובין החל ובין הטמא ובין הטהור   
[[@Bible:Lev 10:11]]**11** ולהורת את בני ישראל את כל החקים אשר דבר יהוה אליהם ביד משה   
[[@Bible:Lev 10:12]]**12** וידבר משה אל אהרן ואל אלעזר ואל איתמר בניו הנותרים קחו את המנחה הנותרת מאשי יהוה ואכלוה מצות אצל המזבח כי קדש קדשים היא   
[[@Bible:Lev 10:13]]**13** ואכלתם אתה במקום קדוש כי חקך וחק בניך היא מאשי יהוה כי כן צויתי   
[[@Bible:Lev 10:14]]**14** ואת חזה התנופה ואת שוק התרומה תאכלו במקום טהור אתה ובניך ובנתיך אתך כי חקך וחק בניך נתנו מזבחי שלמי בני ישראל   
[[@Bible:Lev 10:15]]**15** שוק התרומה וחזה התנופה על אשי החלבים יביאו להניף תנופה לפני יהוה והיה לך ולבניך ולבנתיך אתך לחק עולם כאשר צוה יהוה   
[[@Bible:Lev 10:16]]**16** ואת שעיר החטאת דרש דרש משה והנה שרף ויקצף על אלעזר ועל איתמר בני אהרן הנותרים לאמר   
[[@Bible:Lev 10:17]]**17** מדוע לא אכלתם את החטאת במקום הקדש כי קדש קדשים היא ואתה נתן לכם לשאת את עון העדה לכפר עליהם לפני יהוה   
[[@Bible:Lev 10:18]]**18** הן לא הובא את דמה אל הקדש פנימה אכל תאכלו אתה בקדש כאשר צויתי   
[[@Bible:Lev 10:19]]**19** וידבר אהרן אל משה הן היום הקריבו את חטאתם ואת עלתם לפני יהוה ותקראנה אתי כאלה ואכלתי חטאת היום הייטב בעיני יהוה   
[[@Bible:Lev 10:20]]**20** וישמע משה וייטב בעיניו

**Chapitre 11**

[[@Bible:Lev 11:1]]**1** וידבר יהוה אל משה ואל אהרן לאמר אליהם   
[[@Bible:Lev 11:2]]**2** דברו אל בני ישראל לאמר זאת החיה אשר תאכלו מכל הבהמה אשר על הארץ   
[[@Bible:Lev 11:3]]**3** כל מפריסת פרסה ושסעת שסע שתי פרסות מעלת גרה בבהמה אתה תאכלו   
[[@Bible:Lev 11:4]]**4** אך את זה לא תאכלו ממעלי הגרה וממפרסי הפרסה את הגמל כי מעלה גרה הוא ופרסה איננו מפריס טמא הוא לכם   
[[@Bible:Lev 11:5]]**5** ואת השפן כי מעלה גרה הוא ופרסה לא הפריס טמא הוא לכם   
[[@Bible:Lev 11:6]]**6** ואת הארנבת כי מעלת גרה היא ופרסה לא הפריסה טמאה היא לכם   
[[@Bible:Lev 11:7]]**7** ואת החזיר כי מפריס פרסה הוא ושסע שסע פרסה והוא גרה לא יגור טמא הוא לכם   
[[@Bible:Lev 11:8]]**8** מבשרם לא תאכלו ובנבלתם לא תגעו טמאים הם לכם   
[[@Bible:Lev 11:9]]**9** ואת זה תאכלו מכל אשר במים כל אשר לו סנפיר וקשקשת במים בימים ובנחלים אתם תאכלו   
[[@Bible:Lev 11:10]]**10** וכל אשר אין לו סנפיר וקשקשת במים בימים ובנחלים מכל שרץ המים ומכל נפש החיה אשר במים שקץ הם לכם   
[[@Bible:Lev 11:11]]**11** ושקץ יהיו לכם מבשרם לא תאכלו ואת נבלתם תשקצו   
[[@Bible:Lev 11:12]]**12** וכל אשר אין לו סנפיר וקשקשת במים שקץ הוא לכם   
[[@Bible:Lev 11:13]]**13** ואת אלה תשקצו מן העוף לא תאכלו שקץ הם את הנשר ואת הפרס ואת העזניה   
[[@Bible:Lev 11:14]]**14** ואת הדאה ואת האיה למינה   
[[@Bible:Lev 11:15]]**15** ואת כל ערב למינו   
[[@Bible:Lev 11:16]]**16** ואת בת היענה ואת התחמס ואת השחף למינו ואת הנץ   
[[@Bible:Lev 11:17]]**17** ואת הכוס ואת השלך ואת הינשוף   
[[@Bible:Lev 11:18]]**18** ואת התנשמת ואת הקאת ואת הרחמה   
[[@Bible:Lev 11:19]]**19** ואת החסידה והאנפה למינה ואת הדגיפת ואת העטלף   
[[@Bible:Lev 11:20]]**20** וכל שרץ העוף ההלך על ארבע שקץ הוא לכם   
[[@Bible:Lev 11:21]]**21** אך את זה תאכלו מכל שרץ העוף ההלך על ארבע אשר לא כרעים ממעל לרגליו לנתר בהם על הארץ   
[[@Bible:Lev 11:22]]**22** את אלה מהם תאכלו את הארבה למינהו ואת הסלעם למינהו ואת החרגל למינה ואת החגב למינהו   
[[@Bible:Lev 11:23]]**23** וכל שרץ העוף אשר לו ארבע רגלים שקץ הוא לכם   
[[@Bible:Lev 11:24]]**24** ולאלה תטמאו כל הנגע בנבלתם יטמא עד הערב   
[[@Bible:Lev 11:25]]**25** וכל הנשא מנבלתם יכבס בגדיו ורחץ במים וטמא עד הערב   
[[@Bible:Lev 11:26]]**26** לכל הבהמה אשר היא מפריסת פרסה ושסעה איננה שסע וגרה איננה מעלה טמאים הם לכם כל הנגע בהם יטמא   
[[@Bible:Lev 11:27]]**27** וכל ההלך על כפיו בכל החיה ההלכת על ארבע טמאים הם לכם כל הנגע בנבלתם יטמא עד הערב   
[[@Bible:Lev 11:28]]**28** והנשא מנבלתם יכבס בגדיו וטמא עד הערב טמאים הם לכם   
[[@Bible:Lev 11:29]]**29** וזה לכם הטמא בשרץ השרץ על הארץ החלד והעכבור והצב למינו   
[[@Bible:Lev 11:30]]**30** והאנקה והכח והלטאה והחמט והתנשמת   
[[@Bible:Lev 11:31]]**31** אלה הטמאים לכם מכל השרץ כל הנגע בהם במותם יטמא עד הערב   
[[@Bible:Lev 11:32]]**32** וכל אשר יפל עליו מהם במותם יטמא מכל כלי עץ או בגד או עור או שק כל כלי אשר יעשה מלאכה בהם במים יבוא וטמא עד הערב וטהר   
[[@Bible:Lev 11:33]]**33** וכל כלי חרש אשר יפל מהם אל תוכו כל אשר בתוכו יטמא ואתו תשברו   
[[@Bible:Lev 11:34]]**34** מכל האכל אשר יאכל אשר יבוא עליו מים יטמא וכל משקה אשר ישתה בכל כלי יטמא   
[[@Bible:Lev 11:35]]**35** וכל אשר יפל מנבלתם עליו יטמא תנור וכרים יתצו טמאים הם וטמאים יהיו לכם   
[[@Bible:Lev 11:36]]**36** אך מעין מים ובור מקוה מים יהיה טהור ונגע בנבלתם יטמא   
[[@Bible:Lev 11:37]]**37** וכי יפל מנבלתם על זרע זרע אשר יזרע טהור הוא   
[[@Bible:Lev 11:38]]**38** וכי יתן מים על הזרע ונפל מנבלתם עליו טמא הוא לכם   
[[@Bible:Lev 11:39]]**39** וכי ימות מן הבהמה אשר היא לכם לאכלה הנגע בנבלתה יטמא עד הערב   
[[@Bible:Lev 11:40]]**40** והאכל מנבלתה יכבס בגדיו וטמא עד הערב והנשא את נבלתה יכבס בגדיו וטמא עד הערב   
[[@Bible:Lev 11:41]]**41** וכל השרץ השרץ על הארץ שקץ הוא לא יאכל   
[[@Bible:Lev 11:42]]**42** כל ההלך על גחון וכל ההלך על ארבע עד כל מרבה רגלים לכל השרץ השרץ על הארץ לא תאכלום כי שקץ הם   
[[@Bible:Lev 11:43]]**43** אל תשקצו את נפשתיכם בכל השרץ השרץ ולא תטמאו בהם ונטמאתם בם   
[[@Bible:Lev 11:44]]**44** כי אני יהוה אלהיכם והתקדשתם והייתם קדשים כי קדוש אני ולא תטמאו את נפשתיכם בכל השרץ הרמש על הארץ   
[[@Bible:Lev 11:45]]**45** כי אני יהוה אלהיכם המעלה אתכם מארץ מצרים להיות לכם לאלהים והייתם קדשים כי קדוש אני   
[[@Bible:Lev 11:46]]**46** זאת תורת הבהמה והעוף וכל נפש החיה הרמשת במים לכל הנפש השרצת על הארץ   
[[@Bible:Lev 11:47]]**47** להבדיל בין הטמא ובין הטהור ובין החיה הנאכלת ובין החיה אשר לא תאכל

**Chapitre 12**

[[@Bible:Lev 12:1]]**1** וידבר יהוה אל משה לאמר   
[[@Bible:Lev 12:2]]**2** דבר אל בני ישראל לאמר אשה כי תזרע וילדה זכר וטמאה שבעת ימים כימי נדת דותה תטמא   
[[@Bible:Lev 12:3]]**3** וביום השמיני ימול את בשר ערלתו   
[[@Bible:Lev 12:4]]**4** ושלשים יום ושלשת ימים תשב בדם טהרה בכל קדש לא תגע ואל המקדש לא תבוא עד מלאת ימי טהרה   
[[@Bible:Lev 12:5]]**5** ואם נקבה תלד וטמאה שבעים כנדתה וששים יום וששת ימים תשב על דמי טהרה   
[[@Bible:Lev 12:6]]**6** ובמלאת ימי טהרה לבן או לבת תביא כבש בן שנתו לעלה ובן יונה או תר לחטאת אל פתח אהל מועד אל הכהן   
[[@Bible:Lev 12:7]]**7** והקריבו לפני יהוה וכפר עליה הכהן וטהרה ממקור דמיה זאת תורת הילדת לזכר או לנקבה   
[[@Bible:Lev 12:8]]**8** ואם לא תמצא ידה די שה ולקחה שתי תרים או שני בני יונה אחד לחטאת ואחד לעלה וכפר עליה הכהן וטהרה

**Chapitre 13**

[[@Bible:Lev 13:1]]**1** וידבר יהוה אל משה ואל אהרן לאמר   
[[@Bible:Lev 13:2]]**2** אדם כי יהיה בעור בשרו שאת או ספחת או בהרת והיה בעור בשרו לנגע צרעת והובא אל אהרן הכהן או אל אחד מבניו הכהנים   
[[@Bible:Lev 13:3]]**3** וראה הכהן את הנגע בעור הבשר ושער בנגע הפך לבן ומראה הנגע עמק מעור בשרו נגע צרעת הוא וראה הכהן וטמא אתו   
[[@Bible:Lev 13:4]]**4** ואם בהרת לבנה היא בעור בשרו ועמק אין מראה מן העור ושערה לא הפך לבן והסגיר הכהן את הנגע שבעת ימים   
[[@Bible:Lev 13:5]]**5** וראה הכהן ביום השביעי והנה הנגע עמד בעיניו לא פשה הנגע בעור והסגירו הכהן שבעת ימים שנית   
[[@Bible:Lev 13:6]]**6** וראה הכהן ביום השביעי שנית והנה כהה הנגע לא פשה הנגע בעור וטהרו הכהן מספחת היא וכבס בגדיו וטהר   
[[@Bible:Lev 13:7]]**7** ואם פשה תפשה המספחת בעור אחרי הראתו אל הכהן לטהרתו ונראה שנית אל הכהן   
[[@Bible:Lev 13:8]]**8** וראה הכהן והנה פשתה המספחת בעור וטמאו הכהן צרעת היא   
[[@Bible:Lev 13:9]]**9** ונגע צרעת כי תהיה באדם והובא אל הכהן   
[[@Bible:Lev 13:10]]**10** וראה הכהן והנה שאת לבנה בעור והיא הפכה שער לבן ומחית בשר חי בשאת   
[[@Bible:Lev 13:11]]**11** צרעת נושנת היא בעור בשרו וטמאו הכהן לא יסגרנו כי טמא הוא   
[[@Bible:Lev 13:12]]**12** ואם פרח תפרח הצרעת בעור וכסתה הצרעת את כל עור הנגע מראשו ועד רגליו לכל מראה עיני הכהן   
[[@Bible:Lev 13:13]]**13** וראה הכהן והנה כסתה הצרעת את כל בשרו וטהר את הנגע כלו הפך לבן טהור הוא   
[[@Bible:Lev 13:14]]**14** וביום הראות בו בשר חי יטמא   
[[@Bible:Lev 13:15]]**15** וראה הכהן את הבשר החי וטמאו הבשר החי טמא הוא צרעת היא   
[[@Bible:Lev 13:16]]**16** או כי ישוב הבשר החי ונהפך ללבן ובא אל הכהן   
[[@Bible:Lev 13:17]]**17** וראה הכהן והנה נהפך הנגע ללבן וטהר הכהן את הנגע טהור הוא   
[[@Bible:Lev 13:18]]**18** ובשר כי יהיה בו שחין ונרפא   
[[@Bible:Lev 13:19]]**19** והיה במקום השחין שאת לבנה או בהרת לבנה אדמדמת ונראה אל הכהן   
[[@Bible:Lev 13:20]]**20** וראה הכהן והנה מראהו שפל מן העור ושערה הפך לבן וטמאו הכהן נגע צרעת היא בשחין פרחה   
[[@Bible:Lev 13:21]]**21** ואם יראה הכהן והנה אין בה שער לבן ושפלה איננה מן העור והיא כהה והסגירו הכהן שבעת ימים   
[[@Bible:Lev 13:22]]**22** ואם פשה תפשה בעור וטמא הכהן אתו נגע הוא   
[[@Bible:Lev 13:23]]**23** ואם תחתיה תעמד הבהרת לא פשתה צרבת השחין היא וטהרו הכהן   
[[@Bible:Lev 13:24]]**24** או בשר כי יהיה בעורו מכות אש והיתה מחית המכוה בהרת לבנה אדמדמת או לבנה   
[[@Bible:Lev 13:25]]**25** וראה אתה הכהן והנה הפך שער לבן בבהרת ומראה עמק מן העור צרעת היא במכוה פרחה וטמא אתו הכהן נגע צרעת היא   
[[@Bible:Lev 13:26]]**26** ואם יראה הכהן והנה אין בבהרת שער לבן ושפלה איננה מן העור והיא כהה והסגירו הכהן שבעת ימים   
[[@Bible:Lev 13:27]]**27** וראה הכהן ביום השביעי אם פשה תפשה בעור וטמא אתו הכהן נגע צרעת היא   
[[@Bible:Lev 13:28]]**28** ואם תחתיה תעמד הבהרת לא פשתה בעור והיא כהה שאת המכוה היא וטהרו הכהן כי צרבת המכוה היא   
[[@Bible:Lev 13:29]]**29** ואיש או אשה כי יהיה בו נגע בראש או בזקן   
[[@Bible:Lev 13:30]]**30** וראה הכהן את הנגע והנה מראהו עמק מן העור ובו שער צהב דק וטמא הכהן אתו נתק הוא צרעת הראש או הזקן היא   
[[@Bible:Lev 13:31]]**31** וכי יראה הכהן את נגע הנתק והנה אין מראהו עמק מן העור ושער שחר אין בו והסגיר הכהן את נגע הנתק שבעת ימים   
[[@Bible:Lev 13:32]]**32** וראה הכהן את הנתק ביום השביעי והנה לא פשה הנתק ולא היה בו שער צהב ומראה הנתק אין עמק מן העור   
[[@Bible:Lev 13:33]]**33** והתגלח ואת הנתק לא יגלח והסגיר הכהן את הנתק שבעת ימים שנית   
[[@Bible:Lev 13:34]]**34** וראה הכהן את הנתק ביום השביעי והנה לא פשה הנתק בעור ומראהו איננו עמק מן העור וטהרו הכהן וכבס בגדיו וטהר   
[[@Bible:Lev 13:35]]**35** ואם פשה יפשה הנתק בעור אחרי טהרתו   
[[@Bible:Lev 13:36]]**36** וראה הכהן והנה פשה הנתק בעור לא יבקר הכהן לשער הצהב טמא הוא   
[[@Bible:Lev 13:37]]**37** ואם בעיניו עמד הנתק ושער שחר צמח בו נרפא הנתק טהור הוא וטהרו הכהן   
[[@Bible:Lev 13:38]]**38** ואיש או אשה כי יהיה בעור בשרם בהרת בהרת לבנות   
[[@Bible:Lev 13:39]]**39** וראה הכהן והנה בעור בשרם בהרת כהות לבנות בהק הוא פרח בעור טהור הוא   
[[@Bible:Lev 13:40]]**40** ואיש כי ימרט ראשו קרח הוא טהור הוא   
[[@Bible:Lev 13:41]]**41** ואם מפאת פניו ימרט ראשו גבח הוא טהור הוא   
[[@Bible:Lev 13:42]]**42** וכי יהיה בקרחתו או בגבחתו נגע לבן אדמדם צרעת פרחת היא בקרחתו או בגבחתו   
[[@Bible:Lev 13:43]]**43** וראה אתה הכהן והנה שאת הנגע לבנה אדמדמת בקרחתו או בגבחתו כמראה צרעת עור בשר   
[[@Bible:Lev 13:44]]**44** איש צרוע הוא טמא הוא טמא יטמאנו הכהן בראשו נגעו   
[[@Bible:Lev 13:45]]**45** והצרוע אשר בו הנגע בגדיו יהיו פרומים וראשו יהיה פרוע ועל שפם יעטא וטמא טמא יקרא   
[[@Bible:Lev 13:46]]**46** כל ימי אשר הנגע בו יטמא טמא הוא בדד ישב מחוץ למחנה מושבו   
[[@Bible:Lev 13:47]]**47** והבגד כי יהיה בו נגע צרעת בבגד צמר או בבגד פשתים   
[[@Bible:Lev 13:48]]**48** או בשתי או בערב לפשתים ולצמר או בעור או בכל מלאכת עור   
[[@Bible:Lev 13:49]]**49** והיה הנגע ירקרק או אדמדם בבגד או בעור או בשתי או בערב או בכל כלי עור נגע צרעת הוא והראה את הכהן   
[[@Bible:Lev 13:50]]**50** וראה הכהן את הנגע והסגיר את הנגע שבעת ימים   
[[@Bible:Lev 13:51]]**51** וראה את הנגע ביום השביעי כי פשה הנגע בבגד או בשתי או בערב או בעור לכל אשר יעשה העור למלאכה צרעת ממראת הנגע טמא הוא   
[[@Bible:Lev 13:52]]**52** ושרף את הבגד או את השתי או את הערב בצמר או בפשתים או את כל כלי העור אשר יהיה בו הנגע כי צרעת ממראת היא באש תשרף   
[[@Bible:Lev 13:53]]**53** ואם יראה הכהן והנה לא פשה הנגע בבגד או בשתי או בערב או בכל כלי עור   
[[@Bible:Lev 13:54]]**54** וצוה הכהן וכבסו את אשר בו הנגע והסגירו שבעת ימים שנית   
[[@Bible:Lev 13:55]]**55** וראה הכהן אחרי הכבס את הנגע והנה לא הפך הנגע את עיניו והנגע לא פשה טמא הוא באש תשרפנו פחתת היא בקרחתו או בגבחתו   
[[@Bible:Lev 13:56]]**56** ואם ראה הכהן והנה כהה הנגע אחרי הכבסו אתו וקרעו אתו מן הבגד או מן העור או מן השתי או מן הערב   
[[@Bible:Lev 13:57]]**57** ואם תראה עוד בבגד או בשתי או בערב או בכל כלי עור פרחת היא באש תשרפנו את אשר בו הנגע   
[[@Bible:Lev 13:58]]**58** והבגד או השתי או הערב או כל כלי העור אשר תכבס וסר מהם הנגע וכבס שנית וטהר   
[[@Bible:Lev 13:59]]**59** זאת תורת נגע הצרעת בגד הצמר או הפשתים או השתי או הערב או כל כלי העור לטהרו או לטמאו

**Chapitre 14**

[[@Bible:Lev 14:1]]**1** וידבר יהוה אל משה לאמר   
[[@Bible:Lev 14:2]]**2** זאת תהיה תורת המצרע ביום טהרתו והובא אל הכהן   
[[@Bible:Lev 14:3]]**3** ויצא הכהן אל מחוץ למחנה וראה הכהן והנה נרפא נגע הצרעת מן הצרוע   
[[@Bible:Lev 14:4]]**4** וצוה הכהן ולקחו למטהר שתי צפרים חיות טהרות ועץ ארז ושני תולעת ואזוב   
[[@Bible:Lev 14:5]]**5** וצוה הכהן ושחטו את הצפור האחת אל כלי חרש על מים חיים   
[[@Bible:Lev 14:6]]**6** ואת הצפר החיה יקח אתה ואת עץ הארז ואת שני התולעת ואת האזוב וטבל אתם ואת הצפור החיה בדם הצפור השחוטה על מים חיים   
[[@Bible:Lev 14:7]]**7** והזה על המטהר מן הצרעת שבע פעמים וטהרו ושלח את הצפור החיה על פני השדה   
[[@Bible:Lev 14:8]]**8** וכבס המטהר את בגדיו וגלח את כל שערו ורחץ במים וטהר ואחר יבוא אל המחנה וישב מחוץ לאהלו שבעת ימים   
[[@Bible:Lev 14:9]]**9** והיה ביום השביעי יגלח את כל שערו את ראשו ואת זקנו ואת גבת עיניו ואת כל שערו יגלח וכבס את בגדיו ורחץ את בשרו במים וטהר   
[[@Bible:Lev 14:10]]**10** וביום השמיני יקח שני כבשים תמימם בני שנה וכבשה אחת בת שנתה תמימה ושלשה עשרנים סלת מנחה בלולה בשמן ולג שמן אחד   
[[@Bible:Lev 14:11]]**11** והעמיד הכהן המטהר את האיש המטהר ואתם לפני יהוה פתח אהל מועד   
[[@Bible:Lev 14:12]]**12** ולקח הכהן את הכבש האחד והקריב אתו לאשם ואת לג השמן והניף אתם תנופה לפני יהוה   
[[@Bible:Lev 14:13]]**13** ושחט את הכבש במקום אשר ישחטו את החטאת ואת העלה במקום הקדש כי כחטאת כאשם הוא לכהן קדש קדשים הוא   
[[@Bible:Lev 14:14]]**14** ולקח הכהן מדם האשם ונתן על תנך אזן המטהר הימנית ועל בהון ידו הימנית ועל בהון רגלו הימנית   
[[@Bible:Lev 14:15]]**15** ולקח הכהן מלג השמן ויצק על כף הכהן השמאלית   
[[@Bible:Lev 14:16]]**16** וטבל הכהן את אצבעו הימנית מן השמן אשר על כפו השמאלית והזה מן השמן שבע פעמים לפני יהוה   
[[@Bible:Lev 14:17]]**17** ומיתר השמן אשר על כפו יתן הכהן על תנך אזן המטהר הימנית ועל בהון ידו הימנית ועל בהון רגלו הימנית על דם האשם   
[[@Bible:Lev 14:18]]**18** והנותר בשמן אשר על כף הכהן יתן על ראש המטהר וכפר עליו הכהן לפני יהוה   
[[@Bible:Lev 14:19]]**19** ועשה הכהן את החטאת וכפר על המטהר מטמאתו ואחר ישחט את העלה   
[[@Bible:Lev 14:20]]**20** והעלה הכהן את העלה ואת המנחה המזבחה לפני יהוה וכפר עליו הכהן וטהר   
[[@Bible:Lev 14:21]]**21** ואם דל הוא ואין ידו משגת ולקח כבש אחד אשם לתנופה לכפר עליו ועשרון סלת אחד בלול בשמן למנחה ולג שמן   
[[@Bible:Lev 14:22]]**22** ושתי תרים או שני בני יונה אשר תשיג ידו והיה אחד חטאת ואחד עלה   
[[@Bible:Lev 14:23]]**23** והביא אתם ביום השמיני לטהרתו אל הכהן אל פתח אהל מועד לפני יהוה   
[[@Bible:Lev 14:24]]**24** ולקח הכהן את כבש האשם ואת לג השמן והניף אתם תנופה לפני יהוה   
[[@Bible:Lev 14:25]]**25** ושחט את כבש האשם ולקח הכהן מדם האשם ונתן על תנך אזן המטהר הימנית ועל בהון ידו הימנית ועל בהון רגלו הימנית   
[[@Bible:Lev 14:26]]**26** ומן השמן יצק הכהן על כף הכהן השמאלית   
[[@Bible:Lev 14:27]]**27** והזה הכהן באצבעו הימנית מן השמן אשר על כפו השמאלית שבע פעמים לפני יהוה   
[[@Bible:Lev 14:28]]**28** ונתן הכהן מן השמן אשר על כפו על תנך אזן המטהר הימנית ועל בהון ידו הימנית ועל בהון רגלו הימנית על מקום דם האשם   
[[@Bible:Lev 14:29]]**29** והנותר בשמן אשר על כף הכהן יתן על ראש המטהר לכפר עליו לפני יהוה   
[[@Bible:Lev 14:30]]**30** ועשה את האחד מן התרים או מבני היונה מאשר תשיג ידו   
[[@Bible:Lev 14:31]]**31** את אשר תשיג ידו את האחד חטאת ואת האחד עלה על המנחה וכפר על המטהר לפני יהוה   
[[@Bible:Lev 14:32]]**32** זאת תורת אשר בו נגע צרעת אשר לא תשיג ידו בטהרתו   
[[@Bible:Lev 14:33]]**33** וידבר יהוה אל משה ואל אהרן לאמר   
[[@Bible:Lev 14:34]]**34** כי תבאו אל ארץ כנען אשר אני נתן לכם לאחזה ונתתי נגע צרעת בבית ארץ אחזתכם   
[[@Bible:Lev 14:35]]**35** ובא אשר לו הבית והגיד לכהן לאמר כנגע נראה לי בבית   
[[@Bible:Lev 14:36]]**36** וצוה הכהן ופנו את הבית בטרם יבוא הכהן לראות את הנגע ולא יטמא כל אשר בבית ואחרי כן יבוא הכהן לראות את הבית   
[[@Bible:Lev 14:37]]**37** וראה הכהן את הנגע והנה הנגע בקירות הבית שקעררות ירקרקות או אדמדמות ומראהן שפל מן הקיר   
[[@Bible:Lev 14:38]]**38** ויצא הכהן מן הבית אל פתח הבית והסגיר את הבית שבעת ימים   
[[@Bible:Lev 14:39]]**39** ושב הכהן ביום השביעי וראה והנה פשה הנגע בקירות הבית   
[[@Bible:Lev 14:40]]**40** וצוה הכהן וחלצו את האבנים אשר בהן הנגע והשליכו אתהן אל מחוץ לעיר אל מקום טמא   
[[@Bible:Lev 14:41]]**41** ואת הבית יקצעו מבית סביב ושפכו את העפר אשר הקיצו אל מחוץ לעיר אל מקום טמא   
[[@Bible:Lev 14:42]]**42** ולקחו אבנים אחרות והביאו אל תחת האבנים ועפר אחר יקחו וטחו את הבית   
[[@Bible:Lev 14:43]]**43** ואם ישוב הנגע ופרח בבית אחרי חלצו את האבנים ואחרי הקצות את הבית ואחרי הטח   
[[@Bible:Lev 14:44]]**44** ובא הכהן וראה והנה פרה הנגע בבית צרעת ממראת בבית טמא הוא   
[[@Bible:Lev 14:45]]**45** ונתצו את הבית את אבניו ואת עציו ואת כל עפר הבית והוציאו אל מחוץ לעיר אל מקום טמא   
[[@Bible:Lev 14:46]]**46** והבא אל הבית כל ימי הסגיר אתו יטמא עד הערב   
[[@Bible:Lev 14:47]]**47** והשכב בבית יכבס בגדיו והאכל בבית יכבס בגדיו   
[[@Bible:Lev 14:48]]**48** ואם בא יבוא הכהן וראה והנה לא פרח הנגע בבית אחרי הטח את הבית וטהר הכהן את הבית כי נרפא הנגע   
[[@Bible:Lev 14:49]]**49** ולקחו לחטא את הבית שתי צפרים ועץ ארז ושני תולעת ואזוב   
[[@Bible:Lev 14:50]]**50** ושחט את הצפור האחת אל כלי חרש על מים חיים   
[[@Bible:Lev 14:51]]**51** ולקח את עץ הארז ואת שני התולעת ואת האזוב ואת הצפור החיה וטבל אתם בדם הצפור השחוטה ובמים החיים והזה על הבית שבע פעמים   
[[@Bible:Lev 14:52]]**52** וחטא את הבית בדם הצפור ובמים החיים ובצפור החיה ובעץ הארז ובשני התולעת ובאזוב   
[[@Bible:Lev 14:53]]**53** ושלח את הצפור החיה אל מחוץ לעיר על פני השדה וכפר על הבית וטהר   
[[@Bible:Lev 14:54]]**54** זאת התורה לכל נגע הצרעת ולנתק   
[[@Bible:Lev 14:55]]**55** ולצרעת הבגד ולבית   
[[@Bible:Lev 14:56]]**56** ולשאת ולספחת ולבהרת   
[[@Bible:Lev 14:57]]**57** להורות ביום הטמא וביום הטהור זאת תורת הצרעת

**Chapitre 15**

[[@Bible:Lev 15:1]]**1** וידבר יהוה אל משה ואל אהרן לאמר   
[[@Bible:Lev 15:2]]**2** דברו אל בני ישראל ואמרתם אליהם איש איש כי יהיה זב מבשרו זובו טמא הוא   
[[@Bible:Lev 15:3]]**3** וזאת תהיה טמאתו בזובו רר בשרו את זובו או החתים בשרו מזובו טמא הוא כל ימי זב בשרו או החתים בשרו מזובו טמאתו היא   
[[@Bible:Lev 15:4]]**4** כל המשכב אשר ישכב עליו הזב יטמא וכל הכלי אשר ישב עליו יטמא   
[[@Bible:Lev 15:5]]**5** ואיש אשר יגע במשכבו יכבס בגדיו ורחץ במים וטמא עד הערב   
[[@Bible:Lev 15:6]]**6** והישב על הכלי אשר ישב עליו הזב יכבס בגדיו ורחץ במים וטמא עד הערב   
[[@Bible:Lev 15:7]]**7** והנגע בבשר הזב יכבס בגדיו ורחץ במים וטמא עד הערב   
[[@Bible:Lev 15:8]]**8** וכי ירק הזב בטהור יכבס בגדיו ורחץ במים וטמא עד הערב   
[[@Bible:Lev 15:9]]**9** וכל המרכב אשר ירכב עליו הזב יטמא   
[[@Bible:Lev 15:10]]**10** וכל הנגע בכל אשר יהיה תחתיו יטמא עד הערב והנשא אתם יכבס בגדיו ורחץ במים וטמא עד הערב   
[[@Bible:Lev 15:11]]**11** וכל אשר יגע בו הזב וידו לא שטף במים יכבס בגדיו ורחץ במים וטמא עד הערב   
[[@Bible:Lev 15:12]]**12** וכלי חרש אשר יגע בו הזב ישבר וכל כלי עץ ישטף במים   
[[@Bible:Lev 15:13]]**13** וכי יטהר הזב מזובו וספר לו שבעת ימים לטהרתו וכבס בגדיו ורחץ את בשרו במים חיים וטהר   
[[@Bible:Lev 15:14]]**14** וביום השמיני יקח לו שתי תרים או שני בני יונה ובא לפני יהוה אל פתח אהל מועד ונתנם אל הכהן   
[[@Bible:Lev 15:15]]**15** ועשה אתם הכהן אחד חטאת ואחד עלה וכפר עליו הכהן לפני יהוה מזובו   
[[@Bible:Lev 15:16]]**16** ואיש כי תצא ממנו שכבת זרע ורחץ במים את כל בשרו וטמא עד הערב   
[[@Bible:Lev 15:17]]**17** וכל בגד וכל עור אשר יהיה עליו שכבת זרע וכבס במים וטמא עד הערב   
[[@Bible:Lev 15:18]]**18** ואשה אשר ישכב אישה אתה שכבת זרע ורחצו במים וטמאו עד הערב   
[[@Bible:Lev 15:19]]**19** ואשה כי תהיה זבה דם יהיה זובה בבשרה שבעת ימים תהיה בנדתה כל הנגע בה יטמא עד הערב   
[[@Bible:Lev 15:20]]**20** וכל אשר תשכב עליו בנדתה יטמא וכל אשר תשב עליו יטמא   
[[@Bible:Lev 15:21]]**21** וכל הנגע במשכבה יכבס בגדיו ורחץ במים וטמא עד הערב   
[[@Bible:Lev 15:22]]**22** וכל הנגע בכל הכלי אשר תשב עליו יכבס בגדיו ורחץ במים וטמא עד הערב   
[[@Bible:Lev 15:23]]**23** ואם על המשכבה היא או על הכלי אשר היא ישבת עליו בנגעו בו יטמא עד הערב   
[[@Bible:Lev 15:24]]**24** ואם שכב ישכב אישה אתה ותהי נדתה עליו יטמא שבעת ימים וכל המשכב אשר ישכב עליו יטמא   
[[@Bible:Lev 15:25]]**25** ואשה כי יזוב זוב דמה ימים רבים בלא עת נדתה או כי תזוב על נדתה כל ימי זוב טמאתה כימי נדתה תהיה טמאה היא   
[[@Bible:Lev 15:26]]**26** כל המשכב אשר תשכב עליו כל ימי זובה כמשכב נדתה יהיה לה וכל הכלי אשר תשב עליו טמא יהיה כטמאת נדתה   
[[@Bible:Lev 15:27]]**27** וכל הנגע בם יטמא וכבס בגדיו ורחץ במים וטמא עד הערב   
[[@Bible:Lev 15:28]]**28** ואם טהרה מזובה וספרה לה שבעת ימים ואחר תטהר   
[[@Bible:Lev 15:29]]**29** וביום השמיני תקח לה שתי תרים או שני בני יונה והביאה אתם אל הכהן אל פתח אהל מועד   
[[@Bible:Lev 15:30]]**30** ועשה הכהן את האחד חטאת ואת האחד עלה וכפר עליה הכהן לפני יהוה מזוב טמאתה   
[[@Bible:Lev 15:31]]**31** והזהרתם את בני ישראל מטמאתם ולא ימותו בטמאתם בטמאם את משכני אשר בתוכם   
[[@Bible:Lev 15:32]]**32** זאת תורת הזב ואשר תצא ממנו שכבת זרע לטמאה בה   
[[@Bible:Lev 15:33]]**33** והדוה בנדתה והזב את זובו לזכר ולנקבה ולאיש אשר ישכב עם טמאה

**Chapitre 16**

[[@Bible:Lev 16:1]]**1** וידבר יהוה אל משה אחרי מות שני בני אהרן בקרבתם לפני יהוה וימתו   
[[@Bible:Lev 16:2]]**2** ויאמר יהוה אל משה דבר אל אהרן אחיך ואל יבוא בכל עת אל הקדש מבית לפרכת אל פני הכפרת אשר על הארון ולא ימות כי בענן אראה על הכפרת   
[[@Bible:Lev 16:3]]**3** בזאת יבוא אהרן אל הקדש בפר בן בקר לחטאת ואיל לעלה   
[[@Bible:Lev 16:4]]**4** וכיתנת בד קדש ילבש ומכנסי בד יהיו על בשרו ובאבניט בד יחגר ובמצנפת בד יצנף בגדי קדש הם ורחץ במים את בשרו ולבשם   
[[@Bible:Lev 16:5]]**5** ומאת עדת בני ישראל יקח שני שעירי עזים לחטאת ואיל אחד לעלה   
[[@Bible:Lev 16:6]]**6** והקריב אהרן את פר החטאת אשר לו וכפר בעדו ובעד ביתו   
[[@Bible:Lev 16:7]]**7** ולקח את שני השעירים והעמיד אתם לפני יהוה פתח אהל מועד   
[[@Bible:Lev 16:8]]**8** ונתן אהרן על שני השעירים גורלות גורל אחד ליהוה וגורל אחד לעזאזל   
[[@Bible:Lev 16:9]]**9** והקריב אהרן את השעיר אשר עלה עליו הגורל ליהוה ועשהו חטאת   
[[@Bible:Lev 16:10]]**10** והשעיר אשר עלה עליו הגורל לעזאזל יעמד חי לפני יהוה לכפר עליו לשלח אתו לעזאזל המדברה   
[[@Bible:Lev 16:11]]**11** והקריב אהרן את פר החטאת אשר לו וכפר בעדו ובעד ביתו ושחט את פר החטאת אשר לו   
[[@Bible:Lev 16:12]]**12** ולקח מלוא המחתה גחלי אש מעל המזבח מלפני יהוה ומלוא חפניו קטרת סמים דקה והביא מבית לפרכת   
[[@Bible:Lev 16:13]]**13** ונתן את הקטרת על האש לפני יהוה וכסה ענן הקטרת את הכפרת אשר על העדות ולא ימות   
[[@Bible:Lev 16:14]]**14** ולקח מדם הפר והזה באצבעו אל פני הכפרת קדמה ולפני הכפרת יזה שבע פעמים מן הדם באצבעו   
[[@Bible:Lev 16:15]]**15** ושחט את שעיר החטאת אשר לעם והביא את דמו אל מבית לפרכת ועשה את דמו כאשר עשה לדם הפר והזה אתו על הכפרת ולפני הכפרת   
[[@Bible:Lev 16:16]]**16** וכפר על הקדש מטמאת בני ישראל ומפשעיהם לכל חטאתם וכן יעשה לאהל מועד השכן אתם בתוך טמאתם   
[[@Bible:Lev 16:17]]**17** וכל אדם לא יהיה באהל מועד בבאו לכפר בקדש עד צאתו וכפר בעדו ובעד ביתו ובעד כל קהל ישראל   
[[@Bible:Lev 16:18]]**18** ויצא אל המזבח אשר לפני יהוה וכפר עליו ולקח מדם הפר ומדם השעיר ונתן על קרנות המזבח סביב   
[[@Bible:Lev 16:19]]**19** והזה עליו מן הדם באצבעו שבע פעמים וטהרו וקדשו מטמאת בני ישראל   
[[@Bible:Lev 16:20]]**20** וכלה מכפר את הקדש ואת אהל מועד ואת המזבח והקריב את השעיר החי   
[[@Bible:Lev 16:21]]**21** וסמך אהרן את שתי ידיו על ראש השעיר החי והתודה עליו את כל עונות בני ישראל ואת כל פשעיהם לכל חטאתם ונתן אתם על ראש השעיר ושלח ביד איש עתי המדברה   
[[@Bible:Lev 16:22]]**22** ונשא השעיר עליו את כל עונתם אל ארץ גזרה ושלח את השעיר במדבר   
[[@Bible:Lev 16:23]]**23** ובא אהרן אל אהל מועד ופשט את בגדי הבד אשר לבש בבאו אל הקדש והניחם שם   
[[@Bible:Lev 16:24]]**24** ורחץ את בשרו במים במקום קדוש ולבש בגדיו ויצא ועשה את עלתו ואת עלת העם וכפר בעדו ובעד העם   
[[@Bible:Lev 16:25]]**25** ואת חלב החטאת יקטיר המזבחה   
[[@Bible:Lev 16:26]]**26** והמשלח את השעיר לעזאזל יכבס בגדיו ורחץ את בשרו במים ואחרי כן יבוא אל המחנה   
[[@Bible:Lev 16:27]]**27** ואת פר החטאת ואת שעיר החטאת אשר הובא את דמם לכפר בקדש יוצא אל מחוץ למחנה ושרף באש את עורתם ואת בשרם ואת פרשם   
[[@Bible:Lev 16:28]]**28** והשרף אתם יכבס בגדיו ורחץ את בשרו במים ואחרי כן יבוא אל המחנה   
[[@Bible:Lev 16:29]]**29** והיתה לכם לחקת עולם בחדש השביעי בעשור לחדש תענו את נפשתיכם וכל מלאכה לא תעשו האזרח והגר הגר בתוככם   
[[@Bible:Lev 16:30]]**30** כי ביום הזה יכפר עליכם לטהר אתכם מכל חטאתיכם לפני יהוה תטהרו   
[[@Bible:Lev 16:31]]**31** שבת שבתון הוא לכם ועניתם את נפשתיכם חקת עולם   
[[@Bible:Lev 16:32]]**32** יכפר הכהן אשר ימשח אתו ואשר ימלא את ידו לכהן תחת אביו ולבש את בגדי הבד בגדי הקדש   
[[@Bible:Lev 16:33]]**33** וכפר את מקדש הקדש ואת אהל מועד ואת המזבח יכפר על הכהנים ועל כל עם הקהל יכפר   
[[@Bible:Lev 16:34]]**34** והיתה זאת לכם לחקת עולם לכפר על בני ישראל מכל חטאתם אחת בשנה ויעש כאשר צוה יהוה את משה

**Chapitre 17**

[[@Bible:Lev 17:1]]**1** וידבר יהוה אל משה לאמר   
[[@Bible:Lev 17:2]]**2** דבר אל אהרן ואל בניו ואל כל בני ישראל ואמרת אליהם זה הדבר אשר צוה יהוה לאמר   
[[@Bible:Lev 17:3]]**3** איש איש מבית ישראל אשר ישחט שור או כשב או עז במחנה או אשר ישחט מחוץ למחנה   
[[@Bible:Lev 17:4]]**4** ואל פתח אהל מועד לא הביאו לעשות אתו עלה או שלמים ליהוה לרצונכם לריח ניחח וישחטהו בחוץ ואל פתח אהל מועד לא הביאו להקריבו קרבן ליהוה לפני משכן יהוה דם יחשב לאיש ההוא דם שפך ונכרת האיש ההוא מקרב עמו   
[[@Bible:Lev 17:5]]**5** למען אשר יביאו בני ישראל את זבחיהם אשר הם זבחים על פני השדה והביאום ליהוה אל פתח אהל מועד אל הכהן וזבחו זבחי שלמים ליהוה אתם   
[[@Bible:Lev 17:6]]**6** וזרק הכהן את הדם על מזבח יהוה אשר פתח אהל מועד והקטיר החלב לריח ניחח ליהוה   
[[@Bible:Lev 17:7]]**7** ולא יזבחו עוד את זבחיהם לשערים אשר הם זנים אחריהם חקת עולם תהיה זאת להם לדרתם   
[[@Bible:Lev 17:8]]**8** ואליהם תאמר איש איש מבית ישראל ומן הגר אשר יגור בתוכם אשר יעשה עלה או זבח   
[[@Bible:Lev 17:9]]**9** ואל פתח אהל מועד לא יביאנו לעשות אתו ליהוה ונכרת האיש ההוא מעמיו   
[[@Bible:Lev 17:10]]**10** ואיש איש מבית ישראל ומן הגר אשר יגור בתוכם אשר יאכל כל דם ונתתי את פני בנפש האכלת את הדם והכרתי אתה מקרב   
[[@Bible:Lev 17:11]]**11** עמה כי נפש הבשר בדם הוא ואני נתתיו לכם על המזבח לכפר על נפשתיכם כי הדם הוא בנפש יכפר   
[[@Bible:Lev 17:12]]**12** על כן אמרתי לבני ישראל כל נפש מכם לא תאכל דם והגר הגר בתוככם לא יאכל דם   
[[@Bible:Lev 17:13]]**13** ואיש איש מבית ישראל ומן הגר הגר בתוכם אשר יצוד ציד חיה או עוף אשר יאכל ושפך את דמו וכסהו בעפר   
[[@Bible:Lev 17:14]]**14** כי נפש כל בשר דמו בנפשו הוא ואמר לבני ישראל דם כל בשר לא תאכלו כי נפש כל בשר דמו הוא כל אכלו יכרת   
[[@Bible:Lev 17:15]]**15** וכל הנפש אשר תאכל נבלה וטרפה באזרח ובגר וכבס בגדיו ורחץ במים וטמא עד הערב   
[[@Bible:Lev 17:16]]**16** ואם לא יכבס ובשרו לא ירחץ ונשא עונו

**Chapitre 18**

[[@Bible:Lev 18:1]]**1** וידבר יהוה אל משה לאמר   
[[@Bible:Lev 18:2]]**2** דבר אל בני ישראל ואמרת אליהם אני יהוה אלהיכם   
[[@Bible:Lev 18:3]]**3** כמעשה ארץ מצרים אשר ישבתם בה לא תעשו וכמעשה ארץ כנען אשר אני מביא אתכם שמה לא תעשו ובחקתיהם לא תלכו   
[[@Bible:Lev 18:4]]**4** את משפטי תעשו ואת חקתי תשמרו ללכת בהם אני יהוה אלהיכם   
[[@Bible:Lev 18:5]]**5** ושמרתם את חקתי ואת משפטי אשר יעשה אתם האדם וחיה בהם אני יהוה   
[[@Bible:Lev 18:6]]**6** איש איש אל כל שאר בשרו לא תקרבו לגלות ערוה אני יהוה   
[[@Bible:Lev 18:7]]**7** ערות אביך וערות אמך לא תגלה אמך היא לא תגלה ערותה   
[[@Bible:Lev 18:8]]**8** ערות אשת אביך לא תגלה ערות אביך היא   
[[@Bible:Lev 18:9]]**9** ערות אחתך בת אביך או בת אמך מולדת בית או מולדת חוץ לא תגלה ערותה   
[[@Bible:Lev 18:10]]**10** ערות בת בנך או בת בתך לא תגלה ערותן כי ערותך הנה   
[[@Bible:Lev 18:11]]**11** ערות בת אשת אביך מולדת אביך אחתך היא לא תגלה ערותה   
[[@Bible:Lev 18:12]]**12** ערות אחות אביך לא תגלה שאר אביך היא   
[[@Bible:Lev 18:13]]**13** ערות אחות אמך לא תגלה שאר אמך היא   
[[@Bible:Lev 18:14]]**14** ערות אחי אביך לא תגלה ואל אשתו לא תקרב דדתך היא   
[[@Bible:Lev 18:15]]**15** ערות כלתך לא תגלה אשת בנך היא לא תגלה ערותה   
[[@Bible:Lev 18:16]]**16** ערות אשת אחיך לא תגלה ערות אחיך היא   
[[@Bible:Lev 18:17]]**17** ערות אשה ובתה לא תגלה את בת בנה ואת בת בתה לא תקח לגלות ערותה שארה הנה זמה היא   
[[@Bible:Lev 18:18]]**18** ואשה על אחתה לא תקח לצרר לגלות ערותה עליה בחייה   
[[@Bible:Lev 18:19]]**19** ואל אשה בנדת טמאתה לא תקרב לגלות ערותה   
[[@Bible:Lev 18:20]]**20** ואל אשת עמיתך לא תתן שכבתך לזרע לטמאה בה   
[[@Bible:Lev 18:21]]**21** ומזרעך לא תתן להעביר למלך ולא תחלל את שם אלהיך אני יהוה   
[[@Bible:Lev 18:22]]**22** ואת זכר לא תשכב משכבי אשה תועבה היא   
[[@Bible:Lev 18:23]]**23** ובכל בהמה לא תתן שכבתך לטמאה בה ואשה לא תעמד לפני בהמה לרבעה תבל היא   
[[@Bible:Lev 18:24]]**24** אל תטמאו בכל אלה כי בכל אלה נטמאו הגוים אשר אני משלח מפניכם   
[[@Bible:Lev 18:25]]**25** ותטמא הארץ ואפקד עונה עליה ותקיא הארץ את ישביה   
[[@Bible:Lev 18:26]]**26** ושמרתם את חקתי ואת משפטי ולא תעשו מכל התועבת האלה האזרח והגר הגר בתוככם   
[[@Bible:Lev 18:27]]**27** כי את כל התועבת האלה עשו אנשי הארץ אשר לפניכם ותטמא הארץ   
[[@Bible:Lev 18:28]]**28** ולא תקיא הארץ אתכם בטמאכם אתה כאשר קאה את הגוי אשר לפניכם   
[[@Bible:Lev 18:29]]**29** כי כל אשר יעשה מכל התועבת האלה ונכרתו הנפשות העשות מקרב עמם   
[[@Bible:Lev 18:30]]**30** ושמרתם את משמרתי לבלתי עשות מחקות התועבת אשר נעשו לפניכם ולא תטמאו בהן אני יהוה אלהיכם

**Chapitre 19**

[[@Bible:Lev 19:1]]**1** וידבר יהוה אל משה לאמר   
[[@Bible:Lev 19:2]]**2** דבר אל כל עדת בני ישראל ואמרת אליהם קדשים תהיו כי קדוש אני יהוה אלהיכם   
[[@Bible:Lev 19:3]]**3** איש אמו ואביו תיראו ואת שבתתי תשמרו אני יהוה אלהיכם   
[[@Bible:Lev 19:4]]**4** אל תפנו אל האלילים ואלהי מסכה לא תעשו לכם אני יהוה אלהיכם   
[[@Bible:Lev 19:5]]**5** וכי תזבחו זבח שלמים ליהוה לרצונכם תזבחהו   
[[@Bible:Lev 19:6]]**6** ביום זבחכם יאכל וממחרת והנותר עד יום השלישי באש ישרף   
[[@Bible:Lev 19:7]]**7** ואם אכל יאכל ביום השלישי פגול הוא לא ירצה   
[[@Bible:Lev 19:8]]**8** ואכלו עונו ישא כי את קדש יהוה חלל ונכרתה הנפש ההיא מעמיה   
[[@Bible:Lev 19:9]]**9** ובקצרכם את קציר ארצכם לא תכלה פאת שדך לקצר ולקט קצירך לא תלקט   
[[@Bible:Lev 19:10]]**10** וכרמך לא תעלל ופרט כרמך לא תלקט לעני ולגר תעזב אתם אני יהוה אלהיכם   
[[@Bible:Lev 19:11]]**11** לא תגנבו ולא תכחשו ולא תשקרו איש בעמיתו   
[[@Bible:Lev 19:12]]**12** ולא תשבעו בשמי לשקר וחללת את שם אלהיך אני יהוה   
[[@Bible:Lev 19:13]]**13** לא תעשק את רעך ולא תגזל ולא תלין פעלת שכיר אתך עד בקר   
[[@Bible:Lev 19:14]]**14** לא תקלל חרש ולפני עור לא תתן מכשול ויראת מאלהיך אני יהוה   
[[@Bible:Lev 19:15]]**15** לא תעשה עול במשפט לא תשא פני דל ולא תהדר פני גדול בצדק תשפט את עמיתך   
[[@Bible:Lev 19:16]]**16** לא תלך רכיל בעמך לא תעמד על דם רעך אני יהוה   
[[@Bible:Lev 19:17]]**17** לא תשנא את אחיך בלבבך הוכח תוכיח את עמיתך ולא תשא עליו חטא   
[[@Bible:Lev 19:18]]**18** לא תקום ולא תטר את בני עמך ואהבת לרעך כמוך אני יהוה   
[[@Bible:Lev 19:19]]**19** את חקתי תשמרו בהמתך לא תרביע כלאים ושדך לא תזרע כלאים ובגד כלאים שעטניז לא יעלה עליך   
[[@Bible:Lev 19:20]]**20** ואיש כי ישכב את אשה שכבת זרע והיא שפחה נחרפת לאיש והפדה לא נפדתה או חפשה לא נתן לה בקרת תהיה לו לא יומת כי לא חפשה   
[[@Bible:Lev 19:21]]**21** והביא את אשמו ליהוה אל פתח אהל מועד איל אשם   
[[@Bible:Lev 19:22]]**22** וכפר עליו הכהן באיל האשם לפני יהוה על חטאתו אשר חטא ונסלח לו מחטאתו אשר חטא   
[[@Bible:Lev 19:23]]**23** וכי תבאו אל הארץ ונטעתם כל עץ מאכל וערלתם את ערלתו את פריו שלש שנים יהיה לכם ערלים לא יאכל   
[[@Bible:Lev 19:24]]**24** ובשנה הרביעית יהיו כל פריו קדש חללים ליהוה   
[[@Bible:Lev 19:25]]**25** ובשנה החמשית תאכלו את פריו להסיף לכם תבואתו אני יהוה אלהיכם   
[[@Bible:Lev 19:26]]**26** לא תאכלו על הדם ולא תנחשו ולא תעננו   
[[@Bible:Lev 19:27]]**27** ולא תקיפו את פאת ראשכם ולא תשחיתו את פאת זקנכם   
[[@Bible:Lev 19:28]]**28** ושרטה לנפש לא תתנו בבשרכם וכתבת קעקע לא תתנו בכם אני יהוה   
[[@Bible:Lev 19:29]]**29** אל תחלל את בתך להזנותה ולא תזנה הארץ ומלאה הארץ זמה   
[[@Bible:Lev 19:30]]**30** את שבתתי תשמרו ומקדשי תיראו אני יהוה   
[[@Bible:Lev 19:31]]**31** אל תפנו אל האבות ואל הידענים אל תבקשו לטמאה בהם אני יהוה אלהיכם   
[[@Bible:Lev 19:32]]**32** מפני שיבה תקום והדרת פני זקן ויראת מאלהיך אני יהוה   
[[@Bible:Lev 19:33]]**33** וכי יגור אתכם גר בארצכם לא תונו אתו   
[[@Bible:Lev 19:34]]**34** כאזרח מכם יהיה לכם הגר הגר אתכם ואהבת לו כמוך כי גרים הייתם בארץ מצרים אני יהוה אלהיכם   
[[@Bible:Lev 19:35]]**35** לא תעשו עול במשפט במדה במשקל ובמשורה   
[[@Bible:Lev 19:36]]**36** מאזני צדק אבני צדק איפת צדק והין צדק יהיה לכם אני יהוה אלהיכם אשר הוצאתי אתכם מארץ מצרים   
[[@Bible:Lev 19:37]]**37** ושמרתם את כל חקתי ואת כל משפטי ועשיתם אתם אני יהוה

**Chapitre 20**

[[@Bible:Lev 20:1]]**1** וידבר יהוה אל משה לאמר   
[[@Bible:Lev 20:2]]**2** ואל בני ישראל תדבר איש איש מבית ישראל ומן הגר הגר בישראל אשר יתן מזרעו למלך מות יומת עם הארץ ירגמהו באבן   
[[@Bible:Lev 20:3]]**3** ואני אתן את פני באיש ההוא והכרתי אתו מקרב עמו כי מזרעו נתן למלך למען טמא את מקדשי וחלל את שם קדשי   
[[@Bible:Lev 20:4]]**4** ואם העלם יעלמו עם הארץ את עיניהם מן האיש ההוא בתתו מזרעו למלך לבלתי המית אתו   
[[@Bible:Lev 20:5]]**5** ושמתי אני את פני באיש ההוא ובמשפחתו והכרתי אתו ואת כל הזנים אחריו לזנות אחרי המלך מקרב עמם   
[[@Bible:Lev 20:6]]**6** והנפש אשר תפנה אל האבות ואל הידענים לזנות אחריהם ונתתי את פני בנפש ההיא והכרתי אתה מקרב עמה   
[[@Bible:Lev 20:7]]**7** והייתם קדשים כי אני יהוה אלהיכם   
[[@Bible:Lev 20:8]]**8** ושמרתם את כל חקתי ועשיתם אתם אני יהוה מקדשכם   
[[@Bible:Lev 20:9]]**9** כי איש איש אשר יקלל את אביו ואת אמו מות יומת אביו ואמו קלל דמו בו   
[[@Bible:Lev 20:10]]**10** ואיש אשר ינאף את אשת איש אשר ינאף את אשת רעהו מות יומת הנאף והנאפת   
[[@Bible:Lev 20:11]]**11** ואיש אשר ישכב את אשת אביו ערות אביו גלה מות יומתו שניהם דמיהם בם   
[[@Bible:Lev 20:12]]**12** ואיש אשר ישכב את כלתו מות יומתו שניהם תבל עשו דמיהם בם   
[[@Bible:Lev 20:13]]**13** ואיש אשר ישכב את זכר משכבי אשה תועבה עשו מות יומתו שניהם דמיהם בם   
[[@Bible:Lev 20:14]]**14** ואיש אשר יקח את אשה ואת אמה זמה היא באש ישרפו אתו ואתהן ולא תהיה זמה בתוככם   
[[@Bible:Lev 20:15]]**15** ואיש אשר יתן שכבתו בבהמה מות יומת ואת הבהמה תהרגו   
[[@Bible:Lev 20:16]]**16** ואשה אשר תקרב אל כל בהמה לרבעה אתה והרגת את האשה ואת הבהמה מות יומתו דמיהם בם   
[[@Bible:Lev 20:17]]**17** ואיש אשר יקח את אחתו בת אביו או בת אמו וראה את ערותה והיא תראה את ערותו חסד הוא ונכרתו לעיני בני עמם ערות אחתו גלה עונו ישא   
[[@Bible:Lev 20:18]]**18** ואיש אשר ישכב את אשה דוה וגלה את ערותה את מקור הערוה והיא גלתה את מקור דמיה ונכרתו שניהם מקרב עמם   
[[@Bible:Lev 20:19]]**19** ערות אחות אביך ואחות אמך לא תגלה כי את שאר הערוה עונם ישאו   
[[@Bible:Lev 20:20]]**20** ואיש אשר ישכב את דדתו את ערות דדו גלה חטאם ישאו עררים יומתו   
[[@Bible:Lev 20:21]]**21** ואיש אשר יקח את אשת אחיו נדה היא ערות אחיו גלה עררים יהיו   
[[@Bible:Lev 20:22]]**22** ושמרתם את כל חקתי ואת כל משפטי ועשיתם אתם ולא תקיא הארץ אתכם אשר אני מביא אתכם שמה לשבת בה   
[[@Bible:Lev 20:23]]**23** ולא תלכו בחקות הגוים אשר אני משלח מפניכם כי את כל אלה עשו ואקץ בם   
[[@Bible:Lev 20:24]]**24** ואמר לכם אתם תירשו את אדמתם ואני אתננה לכם לרשת אתה ארץ זבת חלב ודבש אני יהוה אלהיכם אשר הבדלתי אתכם מן העמים   
[[@Bible:Lev 20:25]]**25** והבדלתם בין הבהמה הטהרה לטמאה ובין העוף הטמא לטהור ולא תשקצו את נפשתיכם בבהמה ובעוף ובכל אשר תרמש האדמה אשר הבדלתי לכם לטמאה   
[[@Bible:Lev 20:26]]**26** והייתם לי קדשים כי אני יהוה ואבדיל אתכם מן העמים להיות לי   
[[@Bible:Lev 20:27]]**27** ואיש או אשה אשר יהיה בהם אוב או ידעני מות יומתו באבנים תרגמום דמיהם בם

**Chapitre 21**

[[@Bible:Lev 21:1]]**1** ויאמר יהוה אל משה אמר אל הכהנים בני אהרן ואמרת אליהם לנפש לא יטמא בעמו   
[[@Bible:Lev 21:2]]**2** כי אם לשארו הקרוב אליו לאביו ולאמו לבנו ולבתו לאחיו   
[[@Bible:Lev 21:3]]**3** ולאחתו הבתולה הקרובה אליו אשר לא היתה לאיש לה יטמא   
[[@Bible:Lev 21:4]]**4** לא יטמא בעל בעמו להחלו   
[[@Bible:Lev 21:5]]**5** ולא יקרחו קרחה בראשם ופאת זקנם לא יגלחו ובבשרם לא ישרטו שרטה   
[[@Bible:Lev 21:6]]**6** קדשים יהיו לאלהיהם ולא יחללו את שם אלהיהם כי את אשי יהוה לחם אלהיהם הם מקרבים והיו קדשים   
[[@Bible:Lev 21:7]]**7** אשה זונה וחללה לא יקחו ואשה גרושה מאישה לא יקחו כי קדוש הוא לאלהיו   
[[@Bible:Lev 21:8]]**8** וקדשתו כי את לחם אלהיך הוא מקריב קדוש יהיה לך כי קדוש אני יהוה מקדשם   
[[@Bible:Lev 21:9]]**9** ובת איש כהן כי תחל לזנות את אביה היא מחללת באש תשרף   
[[@Bible:Lev 21:10]]**10** והכהן הגדול מאחיו אשר יוצק על ראשו שמן המשחה ומלא ידו ללבש את הבגדים את ראשו לא יפרע ובגדיו לא יפרם   
[[@Bible:Lev 21:11]]**11** ועל כל נפשות מת לא יבוא לאביו ולאמו לא יטמא   
[[@Bible:Lev 21:12]]**12** ומן המקדש לא יצא ולא יחלל את מקדש אלהיו כי נזר שמן משחת אלהיו עליו אני יהוה   
[[@Bible:Lev 21:13]]**13** והוא אשה בבתליה יקח   
[[@Bible:Lev 21:14]]**14** אלמנה וגרושה וחללה וזונה את אלה לא יקח כי אם בתולה מעמו יקח אשה   
[[@Bible:Lev 21:15]]**15** ולא יחלל זרעו בעמו כי אני יהוה מקדשו   
[[@Bible:Lev 21:16]]**16** וידבר יהוה אל משה לאמר   
[[@Bible:Lev 21:17]]**17** דבר אל אהרן לאמר איש מזרעך לדרתם אשר יהיה בו מום לא יקרב להגיש לחם אלהיו   
[[@Bible:Lev 21:18]]**18** כי כל איש אשר יהיה בו מום לא יקרב איש עור או פסח או חרום או שרוע   
[[@Bible:Lev 21:19]]**19** או איש אשר יהיה בו שבר רגל או שבר יד   
[[@Bible:Lev 21:20]]**20** או גבן או דק או תבלל בעיניו או גרב או ילפת או מרוח אשך   
[[@Bible:Lev 21:21]]**21** כל איש אשר בו מום מזרע אהרן הכהן לא יגיש את אשי יהוה מום בו לא יגש להקריב את לחם אלהיו   
[[@Bible:Lev 21:22]]**22** מקדשי הקדשים ומן הקדשים יאכל   
[[@Bible:Lev 21:23]]**23** אך אל הפרכת לא יבוא ואל המזבח לא יגש כי מום בו ולא יחלל את מקדשי כי אני יהוה מקדשם   
[[@Bible:Lev 21:24]]**24** וידבר משה אל אהרן ואל בניו ואל כל בני ישראל

**Chapitre 22**

[[@Bible:Lev 22:1]]**1** וידבר יהוה אל משה לאמר   
[[@Bible:Lev 22:2]]**2** דבר אל אהרן ואל בניו וינזרו מקדשי בני ישראל ולא יחללו את שם קדשי אשר הם מקדשים לי אני יהוה   
[[@Bible:Lev 22:3]]**3** אמר אליהם לדרתיכם כל איש אשר יקרב מכל זרעכם אל הקדשים אשר יקדישו בני ישראל ליהוה וטמאתו עליו ונכרתה הנפש ההיא מלפני אני יהוה   
[[@Bible:Lev 22:4]]**4** איש איש מזרע אהרן והוא צרוע או זב בקדשים לא יאכל עד אשר יטהר והנגע בכל טמא נפש או איש אשר תצא ממנו שכבת זרע   
[[@Bible:Lev 22:5]]**5** או איש אשר יגע בכל שרץ טמא אשר יטמא לו או באדם אשר יטמא לו לכל טמאתו   
[[@Bible:Lev 22:6]]**6** נפש אשר תגע בו וטמא עד הערב ולא יאכל מן הקדשים כי אם רחץ בשרו במים   
[[@Bible:Lev 22:7]]**7** ובא השמש וטהר ואחר יאכל מן הקדשים כי לחמו הוא   
[[@Bible:Lev 22:8]]**8** נבלה וטרפה לא יאכלו לטמאה בה אני יהוה   
[[@Bible:Lev 22:9]]**9** ושמרו את משמרתי ולא ישאו עליו חטא ומתו בו כי יחללהו אני יהוה מקדשם   
[[@Bible:Lev 22:10]]**10** וכל זר לא יאכל קדש תושב כהן ושכיר לא יאכל קדש   
[[@Bible:Lev 22:11]]**11** וכהן כי יקנה נפש קנין כספו הוא יאכל בו וילדי ביתו הם יאכלו בלחמו   
[[@Bible:Lev 22:12]]**12** ובת כהן כי תהיה לאיש זר היא בתרומת הקדשים לא תאכל   
[[@Bible:Lev 22:13]]**13** ובת כהן כי תהיה אלמנה וגרושה וזרע אין לה ושבה אל בית אביה כנעריה מלחם אביה תאכל וכל זר לא יאכל בו   
[[@Bible:Lev 22:14]]**14** ואיש כי יאכל קדש בשגגה ויסף חמישתו עליו ונתן לכהן את הקדש   
[[@Bible:Lev 22:15]]**15** ולא יחללו את קדשי בני ישראל אשר ירימו ליהוה   
[[@Bible:Lev 22:16]]**16** והשיאו אתם עון אשמה באכלם את קדשיהם כי אני יהוה מקדשם   
[[@Bible:Lev 22:17]]**17** וידבר יהוה אל משה לאמר   
[[@Bible:Lev 22:18]]**18** דבר אל אהרן ואל בניו ואל כל בני ישראל ואמרת אליהם איש איש מבית ישראל ומן הגר הגר בישראל אשר יקריב קרבנו לכל נדריהם ולכל נדבתם אשר יקריבו ליהוה לעלה   
[[@Bible:Lev 22:19]]**19** לרצונכם תמים זכר בבקר בכשבים ובעזים   
[[@Bible:Lev 22:20]]**20** כל אשר בו מום לא תקריבו כי לא לרצון יהיה לכם   
[[@Bible:Lev 22:21]]**21** ואיש כי יקריב זבח שלמים ליהוה לפלא נדר או נדבה בבקר או בצאן תמים יהיה לרצון וכל מום לא יהיה בו   
[[@Bible:Lev 22:22]]**22** עורת או שבור או חרוץ או יבלת או גרב או ילפת לא תקריבו אלה ליהוה ואשה לא תתנו מהם על המזבח ליהוה   
[[@Bible:Lev 22:23]]**23** ושור ושה שרוע וקלוט נדבה תעשו אתו ולנדר לא ירצה   
[[@Bible:Lev 22:24]]**24** מעוך וכתות ונתוק וכרות לא תקריבו ליהוה ובארצכם לא תעשו   
[[@Bible:Lev 22:25]]**25** ומיד בן נכר לא תקריבו את לחם אלהיכם מכל אלה כי משחתים בהם מום בם לא ירצו לכם   
[[@Bible:Lev 22:26]]**26** וידבר יהוה אל משה לאמר   
[[@Bible:Lev 22:27]]**27** שור או כשב או עז כי יולד והיה שבעת ימים תחת אמו ומיום השמיני והלאה ירצה לקרבן אשה ליהוה   
[[@Bible:Lev 22:28]]**28** ושור ושה אתו ואת בנו לא תשחטו ביום אחד   
[[@Bible:Lev 22:29]]**29** וכי תזבחו זבח תודה ליהוה לרצונכם תזבחהו   
[[@Bible:Lev 22:30]]**30** ביום ההוא יאכל לא תותירו ממנו עד בקר אני יהוה   
[[@Bible:Lev 22:31]]**31** ושמרתם את מצותי ועשיתם אתם   
[[@Bible:Lev 22:32]]**32** ולא תחללו את שם קדשי ונקדשתי בתוך בני ישראל אני יהוה מקדשם   
[[@Bible:Lev 22:33]]**33** המוצא אתכם מארץ מצרים להיות לכם לאלהים אני יהוה

**Chapitre 23**

[[@Bible:Lev 23:1]]**1** וידבר יהוה אל משה לאמר   
[[@Bible:Lev 23:2]]**2** דבר אל בני ישראל ואמרת אליהם מועדי יהוה אשר תקראו אתם מקראי קדש אלה הם מועדי   
[[@Bible:Lev 23:3]]**3** ששת ימים יעשה מלאכה וביום השביעי שבת שבתון מקרא קדש כל מלאכה לא תעשו שבת היא ליהוה בכל מושבתיכם   
[[@Bible:Lev 23:4]]**4** ואלה מועדי יהוה מקראי קדש אשר תקראו אתם במועדם   
[[@Bible:Lev 23:5]]**5** בחדש הראישון בארבעה עשר יום לחדש בין הערבים פסח ליהוה   
[[@Bible:Lev 23:6]]**6** ובחמשה עשר יום לחדש הזה חג המצות ליהוה שבעת ימים מצות תאכלו   
[[@Bible:Lev 23:7]]**7** ביום הראישון מקרא קדש יהיה לכם כל מלאכת עבדה לא תעשו   
[[@Bible:Lev 23:8]]**8** והקרבתם אשה ליהוה שבעת ימים וביום השביעי מקרא קדש כל מלאכת עבדה לא תעשו   
[[@Bible:Lev 23:9]]**9** וידבר יהוה אל משה לאמר   
[[@Bible:Lev 23:10]]**10** דבר אל בני ישראל ואמרת אליהם כי תבאו אל הארץ אשר אני נתן לכם וקצרתם את קצירה והבאתם את העמר ראשית קצירכם אל הכהן   
[[@Bible:Lev 23:11]]**11** והניף את העמר לפני יהוה לרצונכם ממחרת השבת יניפנו הכהן   
[[@Bible:Lev 23:12]]**12** ועשיתם ביום הנפכם את העמר כבש תמים בן שנתו לעלה ליהוה   
[[@Bible:Lev 23:13]]**13** ומנחתו שני עשרנים סלת בלולה בשמן אשה ליהוה ריח ניחח ונסכו יין רבעית ההין   
[[@Bible:Lev 23:14]]**14** ולחם וקלי וכרמל לא תאכלו עד עצם היום הזה עד הבאכם את קרבן אלהיכם חקת עולם לדרתיכם בכל מושבתיכם   
[[@Bible:Lev 23:15]]**15** וספרתם לכם ממחרת השבת מיום הבאכם את עמר התנופה שבע שבתות תמימות תהיינה   
[[@Bible:Lev 23:16]]**16** עד ממחרת השבת השביעת תספרו חמשים יום והקרבתם מנחה חדשה ליהוה   
[[@Bible:Lev 23:17]]**17** ממושבתיכם תביאו לחם תנופה שתים חלות שני עשרנים סלת תהיינה חמץ תאפינה בכרים ליהוה   
[[@Bible:Lev 23:18]]**18** והקרבתם על הלחם שבעה כבשים תמימם בני שנה ופר בן בקר אחד ואילים שנים תמימם יהיו עלה ליהוה ומנחתם ונסכיהם אשה ריח ניחח ליהוה   
[[@Bible:Lev 23:19]]**19** ועשיתם שעיר עזים אחד לחטאת ושני כבשים בני שנה לזבח השלמים   
[[@Bible:Lev 23:20]]**20** והניף הכהן אתם על לחם הבכרים תנופה לפני יהוה על שני הכבשים קדש יהיו ליהוה לכהן   
[[@Bible:Lev 23:21]]**21** וקראתם בעצם היום הזה מקרא קדש יהיה לכם כל מלאכת עבדה לא תעשו חקת עולם בכל מושבתיכם לדרתיכם   
[[@Bible:Lev 23:22]]**22** ובקצירכם את קציר ארצכם לא תכלה פאת שדך לקצר ולקט קצירך לא תלקט לעני ולגר תעזב אתם אני יהוה אלהיכם   
[[@Bible:Lev 23:23]]**23** וידבר יהוה אל משה לאמר   
[[@Bible:Lev 23:24]]**24** דבר אל בני ישראל לאמר בחדש השביעי באחד לחדש יהיה לכם שבתון זכרון תרועה מקרא קדש   
[[@Bible:Lev 23:25]]**25** כל מלאכת עבדה לא תעשו והקרבתם אשה ליהוה   
[[@Bible:Lev 23:26]]**26** וידבר יהוה אל משה לאמר   
[[@Bible:Lev 23:27]]**27** אך בעשור לחדש השביעי הזה יום כפרים הוא מקרא קדש יהיה לכם ועניתם את נפשתיכם והקרבתם אשה ליהוה   
[[@Bible:Lev 23:28]]**28** וכל מלאכה לא תעשו בעצם היום הזה כי יום כפרים הוא לכפר עליכם לפני יהוה אלהיכם   
[[@Bible:Lev 23:29]]**29** כי כל הנפש אשר לא תענה בעצם היום הזה ונכרתה מעמיה   
[[@Bible:Lev 23:30]]**30** וכל הנפש אשר תעשה כל מלאכה בעצם היום הזה והאבדתי את הנפש ההיא מקרב עמיה   
[[@Bible:Lev 23:31]]**31** וכל מלאכה לא תעשו חקת עולם לדרתיכם בכל מושבתיכם   
[[@Bible:Lev 23:32]]**32** שבת שבתון הוא לכם ועניתם את נפשתיכם בתשעה לחדש בערב מערב עד ערב תשביתו שבתכם   
[[@Bible:Lev 23:33]]**33** וידבר יהוה אל משה לאמר   
[[@Bible:Lev 23:34]]**34** דבר אל בני ישראל לאמר בחמשה עשר יום לחדש השביעי הזה חג הסכות שבעת ימים ליהוה   
[[@Bible:Lev 23:35]]**35** ביום הראישון מקרא קדש כל מלאכת עבדה לא תעשו   
[[@Bible:Lev 23:36]]**36** שבעת ימים תקריבו אשה ליהוה ביום השמיני מקרא קדש יהיה לכם והקרבתם אשה ליהוה עצרת היא וכל מלאכת עבדה לא תעשו   
[[@Bible:Lev 23:37]]**37** אלה מועדי יהוה אשר תקראו אתם מקראי קדש להקריב אשה ליהוה עלה ומנחה זבח ונסכים דבר יום ביומו   
[[@Bible:Lev 23:38]]**38** מלבד שבתות יהוה ומלבד כל מתנתיכם ומלבד כל נדריכם ומלבד כל נדבתיכם אשר תתנו ליהוה   
[[@Bible:Lev 23:39]]**39** אך בחמשה עשר יום לחדש השביעי באספכם את תבואת הארץ תחגו את חג יהוה שבעת ימים ביום הראישון שבתון וביום השמיני שבתון   
[[@Bible:Lev 23:40]]**40** ולקחתם לכם ביום הראישון פרי עץ הדר כפות תמרים וענפי עץ עבות וערבי נחל ושמחתם לפני יהוה אלהיכם שבעת ימים   
[[@Bible:Lev 23:41]]**41** וחגתם אתו חג ליהוה שבעת ימים בשנה חקת עולם לדרתיכם בחדש השביעי תחגו אתו   
[[@Bible:Lev 23:42]]**42** בסכות תשבו שבעת ימים כל האזרח בישראל ישב בסכות   
[[@Bible:Lev 23:43]]**43** למען ידעו דרתיכם כי בסכות הושבתי את בני ישראל בהוצאי אתם מארץ מצרים אני יהוה אלהיכם   
[[@Bible:Lev 23:44]]**44** וידבר משה את מועדי יהוה אל בני ישראל

**Chapitre 24**

[[@Bible:Lev 24:1]]**1** וידבר יהוה אל משה לאמר   
[[@Bible:Lev 24:2]]**2** צוי את בני ישראל ויקחו אליך שמן זית זך כתית למאור להעלות נר תמיד   
[[@Bible:Lev 24:3]]**3** מחוץ לפרכת העדות באהל מועד יערך אתו אהרן ובניו מערב עד בקר לפני יהוה תמיד חקת עולם לדרתיכם   
[[@Bible:Lev 24:4]]**4** על המנורה הטהרה יערך את הנרות לפני יהוה עד בקר   
[[@Bible:Lev 24:5]]**5** ולקחת סלת ואפית אתה שתים עשרה חלות שני עשרנים יהיה החלה האחת   
[[@Bible:Lev 24:6]]**6** ושמת אתם שתי מערכות שש המערכת על השלחן הטהור לפני יהוה   
[[@Bible:Lev 24:7]]**7** ונתתה על המערכת לבונה זכה והיתה ללחם לאזכרה אשה ליהוה   
[[@Bible:Lev 24:8]]**8** ביום השבת ביום השבת יערכנו לפני יהוה תמיד מאת בני ישראל ברית עולם   
[[@Bible:Lev 24:9]]**9** והיתה לאהרן ולבניו ואכלוה במקום קדוש כי קדש קדשים היא לו מאשי יהוה חק עולם   
[[@Bible:Lev 24:10]]**10** ויצא בן אשה ישראלית והוא בן איש מצרי בתוך בני ישראל וינצו במחנה בן הישראלית ואיש ישראלי   
[[@Bible:Lev 24:11]]**11** ויקב בן האשה הישראלית את השם ויקלל ויביאו אתו אל משה ושם אמו שלומית בת דברי למטה דן   
[[@Bible:Lev 24:12]]**12** וינחהו במשמר לפרש להם על פי יהוה   
[[@Bible:Lev 24:13]]**13** וידבר יהוה אל משה לאמר   
[[@Bible:Lev 24:14]]**14** הוציא את המקלל אל מחוץ למחנה וסמכו כל השמעים את ידיהם על ראשו ורגמו אתו כל העדה   
[[@Bible:Lev 24:15]]**15** ואל בני ישראל תדבר לאמר איש איש כי יקלל אלהיו ונשא חטאו   
[[@Bible:Lev 24:16]]**16** ונקב שם יהוה מות יומת רגם ירגמו בו כל העדה כגר כאזרח בנקבו השם יומת   
[[@Bible:Lev 24:17]]**17** ואיש כי יכה כל נפש אדם מות יומת   
[[@Bible:Lev 24:18]]**18** ומכה נפש בהמה ישלמנה נפש תחת נפש   
[[@Bible:Lev 24:19]]**19** ואיש כי יתן מום בעמיתו כאשר עשה כן יעשה לו   
[[@Bible:Lev 24:20]]**20** שבר תחת שבר עין תחת עין שן תחת שן כאשר יתן מום באדם כן ינתן בו   
[[@Bible:Lev 24:21]]**21** ומכה בהמה ישלמנה ומכה אדם יומת   
[[@Bible:Lev 24:22]]**22** משפט אחד יהיה לכם כגר כאזרח יהיה כי אני יהוה אלהיכם   
[[@Bible:Lev 24:23]]**23** וידבר משה אל בני ישראל ויוציאו את המקלל אל מחוץ למחנה וירגמו אתו אבן ובני ישראל עשו כאשר צוה יהוה את משה

**Chapitre 25**

[[@Bible:Lev 25:1]]**1** וידבר יהוה אל משה בהר סיני לאמר   
[[@Bible:Lev 25:2]]**2** דבר אל בני ישראל ואמרת אליהם כי תבאו אל הארץ אשר אני נתן לכם ושבתה הארץ שבת ליהוה   
[[@Bible:Lev 25:3]]**3** שש שנים תזרע שדך ושש שנים תזמר כרמך ואספת את תבואתה   
[[@Bible:Lev 25:4]]**4** ובשנה השביעת שבת שבתון יהיה לארץ שבת ליהוה שדך לא תזרע וכרמך לא תזמר   
[[@Bible:Lev 25:5]]**5** ואת ספחי קצירך לא תקצר ואת ענבי נזירך לא תבצר שנת שבתון יהיה לארץ   
[[@Bible:Lev 25:6]]**6** והיתה שבת הארץ לכם לאכלה לך ולעבדיך ולאמהתיך ולשכיריך ולתושביך הגרים עמך   
[[@Bible:Lev 25:7]]**7** ולבהמתך ולחיה אשר בארצך תהיה כל תבואתה לאכל   
[[@Bible:Lev 25:8]]**8** וספרת לך שבע שבתות שנים שבע שנים שבע פעמים והיו לך ימי שבע שבתות השנים תשע וארבעים שנה   
[[@Bible:Lev 25:9]]**9** והעברת שופר תרועה בחדש השביעי בעשור לחדש ביום הכפרים תעבירו שופר בכל ארצכם   
[[@Bible:Lev 25:10]]**10** וקדשתם את שנת החמשים שנה וקראתם דרור בארץ לכל ישביה יובל הוא תהיה לכם ושבתם איש אל אחזתו ואיש אל משפחתו תשבו   
[[@Bible:Lev 25:11]]**11** יובל הוא שנת החמשים שנה תהיה לכם לא תזרעו ולא תקצרו את ספחיה ולא תבצרו את נזריה   
[[@Bible:Lev 25:12]]**12** כי יובל הוא קדש תהיה לכם מן השדה תאכלו את תבואתה   
[[@Bible:Lev 25:13]]**13** בשנת היובל הזאת תשבו איש אל אחזתו   
[[@Bible:Lev 25:14]]**14** וכי תמכר ממכר לעמיתך או קנה מיד עמיתך אל תונו איש את אחיו   
[[@Bible:Lev 25:15]]**15** במספר שנים אחר היובל תקנה מאת עמיתך במספר שני תבואת ימכר לך   
[[@Bible:Lev 25:16]]**16** לפי רב השנים תרבה מקנתו ולפי מעט השנים תמעיט מקנתו כי מספר תבואת הוא מכר לך   
[[@Bible:Lev 25:17]]**17** ולא תונו איש את עמיתו ויראת מאלהיך כי אני יהוה אלהיכם   
[[@Bible:Lev 25:18]]**18** ועשיתם את חקתי ואת משפטי תשמרו ועשיתם אתם וישבתם על הארץ לבטח   
[[@Bible:Lev 25:19]]**19** ונתנה הארץ פריה ואכלתם לשבע וישבתם לבטח עליה   
[[@Bible:Lev 25:20]]**20** וכי תאמרו מה נאכל בשנה השביעית הן לא נזרע ולא נאסף את תבואתנו   
[[@Bible:Lev 25:21]]**21** וצויתי את ברכתי לכם בשנה הששית ועשתה את תבואתה לשלש השנים   
[[@Bible:Lev 25:22]]**22** וזרעתם את השנה השמינית ואכלתם מן התבואתה ישן עד השנה התשעית עד בא תבואתה תאכלו ישן   
[[@Bible:Lev 25:23]]**23** והארץ לא תמכר לצמיתת כי לי הארץ כי גרים ותושבים אתם עמדי   
[[@Bible:Lev 25:24]]**24** ובכל ארץ אחזתכם גאלה תתנו לארץ   
[[@Bible:Lev 25:25]]**25** וכי ימך אחיך ומכר מאחזתו ובא גאלו הקרוב אליו וגאל את ממכר אחיו   
[[@Bible:Lev 25:26]]**26** ואיש כי לא יהיה לו גאל והשיגה ידו ומצא כדי גאלתו   
[[@Bible:Lev 25:27]]**27** וחשב את שני ממכרו והשיב את העדף לאיש אשר מכר לו ושב לאחזתו   
[[@Bible:Lev 25:28]]**28** ואם לא מצא ידו די השיב לו והיה ממכרו ביד הקנה אתו עד שנת היובל ויצא ביובל ושב לאחזתו   
[[@Bible:Lev 25:29]]**29** ואיש כי ימכר בית מושב עיר חומה והיתה גאלתו עד תם שנת ממכרו ימים תהיה גאלתו   
[[@Bible:Lev 25:30]]**30** ואם לא יגאל עד מלאת לו שנה תמימה וקם הבית אשר בעיר אשר לו חומה לצמיתת לקנה אתו לדרתיו לא יצא ביובל   
[[@Bible:Lev 25:31]]**31** ובתי החצרים אשר אין להם חומה סביב על שדה הארץ יחשבו גאלה תהיה לו וביובל יצא   
[[@Bible:Lev 25:32]]**32** וערי הלוים בתי ערי אחזתם גאלת עולם תהיה ללוים   
[[@Bible:Lev 25:33]]**33** ואשר יגאל מן הלוים ויצא ממכר בית ועיר אחזתו ביובל כי בתי ערי הלוים היא אחזתם בתוך בני ישראל   
[[@Bible:Lev 25:34]]**34** ושדה מגרש עריהם לא ימכרו כי אחזת עולם היא להם   
[[@Bible:Lev 25:35]]**35** וכי ימך אחיך ומטה ידו עמך וחזקת בו גר ותושב וחי אחיך עמך   
[[@Bible:Lev 25:36]]**36** אל תקח מאתו נשך ותרבית ויראת מאלהיך וחי אחיך עמך   
[[@Bible:Lev 25:37]]**37** את כספך לא תתן לו בנשך ובתרבית לא תתן אכלך   
[[@Bible:Lev 25:38]]**38** אני יהוה אלהיכם אשר הוצאתי אתכם מארץ מצרים לתת לכם את ארץ כנען להיות לכם לאלהים   
[[@Bible:Lev 25:39]]**39** וכי ימך אחיך עמך ונמכר לך לא תעבד בו עבדת עבד   
[[@Bible:Lev 25:40]]**40** כשכיר כתושב יהיה עמך עד שנת היובל יעבד עמך   
[[@Bible:Lev 25:41]]**41** ויצא מעמך הוא ובניו עמו ושב אל משפחתו ואל אחזת אבתיו ישוב   
[[@Bible:Lev 25:42]]**42** כי עבדי הם אשר הוצאתי אתם מארץ מצרים לא ימכרו ממכרת עבד   
[[@Bible:Lev 25:43]]**43** לא תרדה בו בפרך ויראת מאלהיך   
[[@Bible:Lev 25:44]]**44** ועבדיך ואמהתיך אשר יהיו לך מאת הגוים אשר סביבתיכם מהם תקנהו עבד ואמה   
[[@Bible:Lev 25:45]]**45** וגם מבני התושבים הגרים עמכם מהם תקנהו וממשפחתם אשר עמכם אשר הולדו בארצכם והיו לכם לאחזה   
[[@Bible:Lev 25:46]]**46** והתנחלתם אתם לבניכם אחריכם לרשת אחזה לעלם בהם תעבדו ובאחיכם בני ישראל איש באחיו לא תרדה בו בפרך   
[[@Bible:Lev 25:47]]**47** וכי תשיג יד גר ותושב עמך ומך אחיך עמו ונמכר לגר ולתושב עמך או לעקר משפחת גר   
[[@Bible:Lev 25:48]]**48** אחרי נמכר גאלה תהיה לו אחד מאחיו יגאלנו   
[[@Bible:Lev 25:49]]**49** או דדו או בן דדו יגאלנו או משאר בשרו ממשפחתו יגאלנו או השיגה ידו ונגאל   
[[@Bible:Lev 25:50]]**50** וחשב עם קנהו משנת המכרו לו עד שנת היובל והיה כסף ממכרו במספר שנים כימי שכיר יהיה עמו   
[[@Bible:Lev 25:51]]**51** אם עוד רבות בשנים לפיהן ישיב גאלתו מכסף מקנתו   
[[@Bible:Lev 25:52]]**52** ואם מעט נשאר בשנים עד שנת היובל וחשב לו כפי שניו ישיב את גאלתו   
[[@Bible:Lev 25:53]]**53** כשכיר שנה בשנה יהיה עמו לא ירדנו בפרך לעיניך   
[[@Bible:Lev 25:54]]**54** ואם לא יגאל באלה ויצא בשנת היובל הוא ובניו עמו   
[[@Bible:Lev 25:55]]**55** כי לי בני ישראל עבדים עבדי הם אשר הוצאתי אתם מארץ מצרים אני יהוה אלהיכם

**Chapitre 26**

[[@Bible:Lev 26:1]]**1** לא תעשו לכם אלילים ופסל ומצבה לא תקימו לכם ואבן משכית לא תתנו בארצכם להשתחות עליה כי אני יהוה אלהיכם   
[[@Bible:Lev 26:2]]**2** את שבתתי תשמרו ומקדשי תיראו אני יהוה   
[[@Bible:Lev 26:3]]**3** אם בחקתי תלכו ואת מצותי תשמרו ועשיתם אתם   
[[@Bible:Lev 26:4]]**4** ונתתי גשמיכם בעתם ונתנה הארץ יבולה ועץ השדה יתן פריו   
[[@Bible:Lev 26:5]]**5** והשיג לכם דיש את בציר ובציר ישיג את הזרע ואכלתם לחמכם לשבע וישבתם לבטח בארצכם   
[[@Bible:Lev 26:6]]**6** ונתתי שלום בארץ ושכבתם ואין מחריד והשבתי חיה רעה מן הארץ וחרב לא תעבר בארצכם   
[[@Bible:Lev 26:7]]**7** ורדפתם את איביכם ונפלו לפניכם לחרב   
[[@Bible:Lev 26:8]]**8** ורדפו מכם חמשה מאה ומאה מכם רבבה ירדפו ונפלו איביכם לפניכם לחרב   
[[@Bible:Lev 26:9]]**9** ופניתי אליכם והפריתי אתכם והרביתי אתכם והקמתי את בריתי אתכם   
[[@Bible:Lev 26:10]]**10** ואכלתם ישן נושן וישן מפני חדש תוציאו   
[[@Bible:Lev 26:11]]**11** ונתתי משכני בתוככם ולא תגעל נפשי אתכם   
[[@Bible:Lev 26:12]]**12** והתהלכתי בתוככם והייתי לכם לאלהים ואתם תהיו לי לעם   
[[@Bible:Lev 26:13]]**13** אני יהוה אלהיכם אשר הוצאתי אתכם מארץ מצרים מהיות להם עבדים ואשברה מטות עולכם ואולך אתכם קוממית   
[[@Bible:Lev 26:14]]**14** ואם לא תשמעו לי ולא תעשו את כל המצות האלה   
[[@Bible:Lev 26:15]]**15** ואם בחקתי תמאסו ואם את משפטי תגעל נפשכם לבלתי עשות את כל מצותי להפרכם את בריתי   
[[@Bible:Lev 26:16]]**16** אף אני אעשה זאת לכם והפקדתי עליכם בחלה את השחפת ואת הקדחת מכלות עינים ומדיבת נפש וזרעתם לריק זרעכם ואכלהו איביכם   
[[@Bible:Lev 26:17]]**17** ונתתי פני בכם ונגפתם לפני איביכם ורדו בכם שנאיכם ונסתם ואין רדף אתכם   
[[@Bible:Lev 26:18]]**18** ואם עד אלה לא תשמעו לי ויספתי ליסרה אתכם שבע על חטאתיכם   
[[@Bible:Lev 26:19]]**19** ושברתי את גאון עזכם ונתתי את שמיכם כברזל ואת ארצכם כנחשה   
[[@Bible:Lev 26:20]]**20** ותם לריק כחכם ולא תתן ארצכם את יבולה ועץ השדה לא יתן פריו   
[[@Bible:Lev 26:21]]**21** ואם תלכו עמי קרי ולא תאבו לשמע לי ויספתי עליכם מכה שבע כחטאתיכם   
[[@Bible:Lev 26:22]]**22** ושלחתי בכם את חית השדה ושכלה אתכם והכריתה את בהמתכם והמעיטה אתכם ונשמו דרכיכם   
[[@Bible:Lev 26:23]]**23** ואם באלה לא תוסרו לי והלכתם עמי קרי   
[[@Bible:Lev 26:24]]**24** והלכתי גם אני עמכם בקרי והכיתי אתכם גם אני שבע על חטאתיכם   
[[@Bible:Lev 26:25]]**25** והבאתי עליכם חרב נקמת נקם ברית ונאספתם אל עריכם ושלחתי דבר בתוככם ונתתם ביד אויב   
[[@Bible:Lev 26:26]]**26** בשברי לכם מטה לחם ואפו עשר נשים לחמכם בתנור אחד והשיבו לחמכם במשקל ואכלתם ולא תשבעו   
[[@Bible:Lev 26:27]]**27** ואם בזאת לא תשמעו לי והלכתם עמי בקרי   
[[@Bible:Lev 26:28]]**28** והלכתי עמכם בחמת קרי ויסרתי אתכם אף אני שבע על חטאתיכם   
[[@Bible:Lev 26:29]]**29** ואכלתם בשר בניכם ובשר בנתיכם תאכלו   
[[@Bible:Lev 26:30]]**30** והשמדתי את במתיכם והכרתי את חמניכם ונתתי את פגריכם על פגרי גלליכם וגעלה נפשי אתכם   
[[@Bible:Lev 26:31]]**31** ונתתי את עריכם חרבה והשמתי את מקדשכם ולא אריח בריח ניחחכם   
[[@Bible:Lev 26:32]]**32** והשמתי אני את הארץ ושממו עליה איביכם הישבים בה   
[[@Bible:Lev 26:33]]**33** ואתכם אזרה בגוים והרקתי אחריכם חרב והיתה ארצכם שממה ועריכם יהיו חרבה   
[[@Bible:Lev 26:34]]**34** אז תרצה הארץ את שבתתיה כל ימי אשמה ואתם בארץ איביכם אז תשבת הארץ והרצתה את שבתתיה   
[[@Bible:Lev 26:35]]**35** כל ימי אשמה תשבת את אשר לא שבתה בשבתתיכם בשבתכם עליה   
[[@Bible:Lev 26:36]]**36** והנשארים בכם והבאתי מרך בלבבם בארצות איביהם ורדף אתם קול עלי נדף ונסו מנסת חרב ונפלו ואין רדף   
[[@Bible:Lev 26:37]]**37** וכשלו איש באחיו כמפני חרב ורדף אין ולא תהיה לכם תקומה לפני איביכם   
[[@Bible:Lev 26:38]]**38** ואבדתם בגוים ואכלה אתכם ארץ איביכם   
[[@Bible:Lev 26:39]]**39** והנשארים בכם ימקו בעונם בארצות איביהם ואף בעונות אבתם אתם ימקו   
[[@Bible:Lev 26:40]]**40** והתודו את עונם ואת עון אבתם במעלם אשר מעלו בי ואף אשר הלכו עמי בקרי   
[[@Bible:Lev 26:41]]**41** אף אני אלך עמם בקרי והבאתי אתם בארץ איביהם או אז יכנע לבבם הערל ואז ירצו את עונם   
[[@Bible:Lev 26:42]]**42** וזכרתי את בריתי יעקב ואף את בריתי יצחק ואף את בריתי אברהם אזכר והארץ אזכר   
[[@Bible:Lev 26:43]]**43** והארץ תעזב מהם והרצתה את שבתתיה באשמה מהם והם ירצו את עונם יען ביען במשפטי מאסו ואת חקתי געלה נפשם   
[[@Bible:Lev 26:44]]**44** ואף גם זאת בהיותם בארצות איביהם לא מאסתים ולא געלתים לכלתם להפר בריתי אתם כי אני יהוה אלהיהם   
[[@Bible:Lev 26:45]]**45** וזכרתי להם ברית ראישונים אשר הוצאתי אתם מארץ מצרים לעיני הגוים להיות להם לאלהים אני יהוה   
[[@Bible:Lev 26:46]]**46** אלה החקים והמשפטים והתורות אשר נתן יהוה בינו ובין בני ישראל בהר סיני ביד משה

**Chapitre 27**

[[@Bible:Lev 27:1]]**1** וידבר יהוה אל משה לאמר   
[[@Bible:Lev 27:2]]**2** דבר אל בני ישראל ואמרת אליהם איש כי יפלא נדר בערכך נפשות ליהוה   
[[@Bible:Lev 27:3]]**3** והיה ערכך הזכר מבן עשרים שנה ועד בן ששים שנה והיה ערכך חמשים שקל כסף בשקל הקדש   
[[@Bible:Lev 27:4]]**4** ואם נקבה היא והיה ערכך שלשים שקל   
[[@Bible:Lev 27:5]]**5** ואם מבן חמש שנים ועד בן עשרים שנה והיה ערכך הזכר עשרים שקלים ולנקבה עשרת שקלים   
[[@Bible:Lev 27:6]]**6** ואם מבן חדש ועד בן חמש שנים והיה ערכך הזכר חמשה שקלים כסף ולנקבה ערכך שלשת שקלים כסף   
[[@Bible:Lev 27:7]]**7** ואם מבן ששים שנה ומעלה אם זכר והיה ערכך חמשה עשר שקל ולנקבה עשרה שקלים   
[[@Bible:Lev 27:8]]**8** ואם מך הוא מערכך והעמידו לפני הכהן והעריך אתו הכהן על פי אשר תשיג יד הנדר יעריכנו הכהן   
[[@Bible:Lev 27:9]]**9** ואם בהמה אשר יקריב ממנה קרבן ליהוה כל אשר יתן ממנו ליהוה יהיה קדש   
[[@Bible:Lev 27:10]]**10** לא יחליפנו ולא ימיר אתו טוב ברע או רע בטוב ואם המר ימיר בהמה בבהמה והיה הוא ותמירתו יהיה קדש   
[[@Bible:Lev 27:11]]**11** ואם כל בהמה טמאה אשר לא יקריב ממנה קרבן ליהוה והעמיד את הבהמה לפני הכהן   
[[@Bible:Lev 27:12]]**12** והעריך הכהן אתו בין טוב ובין רע כערכך הכהן כן יהיה   
[[@Bible:Lev 27:13]]**13** ואם גאל יגאלנו ויסף חמישתו על ערכך   
[[@Bible:Lev 27:14]]**14** ואיש כי יקדש את ביתו קדש ליהוה והעריכו הכהן בין טוב ובין רע כאשר יעריך אתו הכהן כן יקום   
[[@Bible:Lev 27:15]]**15** ואם המקדש יגאל את ביתו ויסף חמישת כסף ערכך עליו והיה לו   
[[@Bible:Lev 27:16]]**16** ואם משדה אחזתו יקדש איש ליהוה והיה ערכך לפי זרעו זרע חמר שערים בחמשים שקל כסף   
[[@Bible:Lev 27:17]]**17** ואם משנת היובל יקדש שדהו כערכך יקום   
[[@Bible:Lev 27:18]]**18** ואם אחר היובל יקדיש שדהו וחשב לו הכהן את הכסף על פי השנים הנותרת עד שנת היובל ונגרע מערכך   
[[@Bible:Lev 27:19]]**19** ואם גאל יגאל את השדה המקדש אתו ויסף חמישת כסף ערכך עליו וקם לו ואם   
[[@Bible:Lev 27:20]]**20** לא יגאל את השדה ואם מכר את השדה לאיש אחר לא יגאל עוד והיה   
[[@Bible:Lev 27:21]]**21** השדה בצאתו ביובל קדש ליהוה כשדה החרם לכהן תהיה אחזתו ואם   
[[@Bible:Lev 27:22]]**22** את שדה מקנתו אשר לא משדה אחזתו יקדיש ליהוה וחשב   
[[@Bible:Lev 27:23]]**23** לו הכהן את מכסות הערכך עד שנת היובל ונתן את הערכך ביום ההוא קדש ליהוה בשנת   
[[@Bible:Lev 27:24]]**24** היובל ישוב השדה לאשר קנהו מאתו לאשר לו אחזת הארץ וכל   
[[@Bible:Lev 27:25]]**25** ערכך יהיה בשקל הקדש עשרים גרה השקל   
[[@Bible:Lev 27:26]]**26** אך כל בכור אשר יבכר ליהוה בבהמה לא יקדיש איש אתו אם שור אם שה ליהוה הוא   
[[@Bible:Lev 27:27]]**27** ואם בבהמה הטמאה ופדה בערכך ויסף חמישתו עליו ואם לא יגאל ונמכר בערכך   
[[@Bible:Lev 27:28]]**28** אך כל חרם אשר יחרם איש ליהוה מכל אשר לו מאדם ובהמה ומשדה אחזתו לא ימכר ולא יגאל כל חרם קדש קדשים הוא ליהוה   
[[@Bible:Lev 27:29]]**29** כל חרם אשר יחרם מן האדם לא יפדה מות יומת   
[[@Bible:Lev 27:30]]**30** וכל מעשר הארץ מזרע הארץ ומפרי העץ ליהוה הוא קדש ליהוה   
[[@Bible:Lev 27:31]]**31** ואם גאל יגאל איש ממעשרו חמשיתו יסף עליו   
[[@Bible:Lev 27:32]]**32** וכל מעשר בקר וצאן כל אשר יעבר תחת השבט העשירי יהיה קדש ליהוה   
[[@Bible:Lev 27:33]]**33** לא יבקר בין טוב לרע ולא ימירנו ואם המר ימירנו והיה הוא ותמירתו יהיה קדש לא יגאל   
[[@Bible:Lev 27:34]]**34** אלה המצות אשר צוה יהוה את משה אל בני ישראל בהר סיני

**Nombres**

**Chapitre 1**

[[@Bible:Num 1:1]]**1** וידבר יהוה אל משה במדבר סיני באהל מועד באחד לחדש השני בשנה השנית לצאתם מארץ מצרים לאמר   
[[@Bible:Num 1:2]]**2** שאו את ראש עדת בני ישראל למשפחתם לבית אבתם במספר שמות כל זכר לגלגלתם   
[[@Bible:Num 1:3]]**3** מבן עשרים שנה ומעלה כל יצא צבא בישראל תפקד אתם לצבאתם אתה ואהרן   
[[@Bible:Num 1:4]]**4** ואתכם יהיו איש איש למטה איש ראש לבית אבתיו הוא   
[[@Bible:Num 1:5]]**5** ואלה שמות האנשים אשר יעמדו אתכם לראובן אליצור בן שדיאור   
[[@Bible:Num 1:6]]**6** לשמעון שלמיאל בן צורישדי   
[[@Bible:Num 1:7]]**7** ליהודה נחשון בן עמינדב   
[[@Bible:Num 1:8]]**8** ליששכר נתנאל בן צוער   
[[@Bible:Num 1:9]]**9** לזבולן אליאב בן חילן   
[[@Bible:Num 1:10]]**10** לבני יוסף לאפרים אלישמע בן עמיהוד למנשה גמליאל בן פדהצור   
[[@Bible:Num 1:11]]**11** לבנימים אבידן בן גדעני   
[[@Bible:Num 1:12]]**12** לדן אחיעזר בן עמישדי   
[[@Bible:Num 1:13]]**13** לאשר פגעיאל בן עכרן   
[[@Bible:Num 1:14]]**14** לגד אליסף בן דעואל   
[[@Bible:Num 1:15]]**15** לנפתלי אחירע בן עינן   
[[@Bible:Num 1:16]]**16** אלה קריאי העדה נשיאי מטות אבתם ראשי אלפי ישראל הם   
[[@Bible:Num 1:17]]**17** ויקח משה ואהרן את האנשים האלה אשר נקבו בשמות   
[[@Bible:Num 1:18]]**18** ואת כל העדה הקהילו באחד לחדש השני ויתילדו על משפחותם לבית אבתם במספר שמות מבן עשרים שנה ומעלה לגלגלתם   
[[@Bible:Num 1:19]]**19** כאשר צוה יהוה את משה ויפקדם במדבר סיני   
[[@Bible:Num 1:20]]**20** ויהיו בני ראובן בכור ישראל תולדתם למשפחותם לבית אבתם במספר שמות כל זכר לגלגלתם מבן עשרים שנה ומעלה כל יצא צבא   
[[@Bible:Num 1:21]]**21** פקדיהם למטה ראובן ששה וארבעים אלף וחמש מאות   
[[@Bible:Num 1:22]]**22** לבני שמעון תולדתם למשפחותם לבית אבתם פקדיהם במספר שמות לגלגלתם כל זכר מבן עשרים שנה ומעלה כל יצא צבא   
[[@Bible:Num 1:23]]**23** פקדיהם למטה שמעון תשעה וחמשים אלף ושלש מאות   
[[@Bible:Num 1:24]]**24** לבני גד תולדתם למשפחותם לבית אבתם במספר שמות מבן עשרים שנה ומעלה כל יצא צבא   
[[@Bible:Num 1:25]]**25** פקדיהם למטה גד חמשה וארבעים אלף ושש מאות וחמשים   
[[@Bible:Num 1:26]]**26** לבני יהודה תולדתם למשפחותם לבית אבתם במספר שמות מבן עשרים שנה ומעלה כל יצא צבא   
[[@Bible:Num 1:27]]**27** פקדיהם למטה יהודה ארבעה ושבעים אלף ושש מאות   
[[@Bible:Num 1:28]]**28** לבני יששכר תולדתם למשפחתם לבית אבתם במספר שמות מבן עשרים שנה ומעלה כל יצא צבא   
[[@Bible:Num 1:29]]**29** פקדיהם למטה יששכר ארבעה וחמשים אלף וארבע מאות   
[[@Bible:Num 1:30]]**30** לבני זבולן תולדתם למשפחותם לבית אבתם במספר שמות מבן עשרים שנה ומעלה כל יצא צבא   
[[@Bible:Num 1:31]]**31** פקדיהם למטה זבולן שבעה וחמשים אלף וארבע מאות   
[[@Bible:Num 1:32]]**32** לבני יוסף לבני אפרים תולדתם למשפחתם לבית אבתם במספר שמות מבן עשרים שנה ומעלה כל יצא צבא   
[[@Bible:Num 1:33]]**33** פקדיהם למטה אפרים ארבעים אלף וחמש מאות   
[[@Bible:Num 1:34]]**34** לבני מנשה תולדתם למשפחותם לבית אבתם במספר שמות מבן עשרים שנה ומעלה כל יצא צבא   
[[@Bible:Num 1:35]]**35** פקדיהם למטה מנשה שנים ושלשים אלף ומאתים   
[[@Bible:Num 1:36]]**36** לבני בנימים תולדתם למשפחותם לבית אבתם במספר שמות מבן עשרים שנה ומעלה כל יצא צבא   
[[@Bible:Num 1:37]]**37** פקדיהם למטה בנימים חמשה ושלשים אלף וארבע מאות   
[[@Bible:Num 1:38]]**38** לבני דן תולדתם למשפחותם לבית אבתם במספר שמות מבן עשרים שנה ומעלה כל יצא צבא   
[[@Bible:Num 1:39]]**39** פקדיהם למטה דן שנים וששים אלף ושבע מאות   
[[@Bible:Num 1:40]]**40** לבני אשר תולדתם למשפחותם לבית אבתם במספר שמות מבן עשרים שנה ומעלה כל יצא צבא   
[[@Bible:Num 1:41]]**41** פקדיהם למטה אשר אחד וארבעים אלף וחמש מאות   
[[@Bible:Num 1:42]]**42** לבני נפתלי תולדתם למשפחותם לבית אבתם במספר שמות מבן עשרים שנה ומעלה כל יצא צבא   
[[@Bible:Num 1:43]]**43** פקדיהם למטה נפתלי שלשה וחמשים אלף וארבע מאות   
[[@Bible:Num 1:44]]**44** אלה הפקדים אשר פקד משה ואהרן ונשיאי ישראל שנים עשר איש איש אחד למטה אחד למטה בית אבתם היו   
[[@Bible:Num 1:45]]**45** ויהיו כל פקדי בני ישראל לצבאתם מבן עשרים שנה ומעלה כל יצא צבא בישראל   
[[@Bible:Num 1:46]]**46** ויהיו כל הפקדים שש מאות אלף ושלשת אלפים וחמש מאות וחמשים   
[[@Bible:Num 1:47]]**47** והלוים למטה אבתם לא התפקדו בתוכם   
[[@Bible:Num 1:48]]**48** וידבר יהוה אל משה לאמר   
[[@Bible:Num 1:49]]**49** אך את מטה הלוי לא תפקד ואת ראשם לא תשא בתוך בני ישראל   
[[@Bible:Num 1:50]]**50** ואתה הפקד את הלוים על משכן העדות ועל כל כליו ועל כל אשר לו הם ישאו את המשכן ואת כל כליו והם ישרתהו וסביב למשכן יחנו   
[[@Bible:Num 1:51]]**51** ובנסע המשכן יורידו אתו הלוים ובחנות המשכן יקימו אתו הלוים והזר הקרב יומת   
[[@Bible:Num 1:52]]**52** וחנו בני ישראל איש על מחנהו ואיש על ידו לצבאתם   
[[@Bible:Num 1:53]]**53** והלוים יחנו סביב למשכן העדות ולא יהיה קצף על עדת בני ישראל ושמרו הלוים את משמרת משכן העדות   
[[@Bible:Num 1:54]]**54** ויעשו בני ישראל ככל אשר צוה יהוה את משה כן עשו

**Chapitre 2**

[[@Bible:Num 2:1]]**1** וידבר יהוה אל משה ואל אהרן לאמר   
[[@Bible:Num 2:2]]**2** איש על דגליו באתות לבית אבתם יחנו בני ישראל מנגד סביב לאהל מועד יחנו   
[[@Bible:Num 2:3]]**3** והחנים קדמה מזרחה דגל מחנה יהודה לצבאתם ונשיא לבני יהודה נחשון בן עמינדב   
[[@Bible:Num 2:4]]**4** וצבאו ופקדיו ארבעה ושבעים אלף ושש מאות   
[[@Bible:Num 2:5]]**5** והחנים עליו מטה יששכר ונשיא לבני יששכר נתנאל בן צוער   
[[@Bible:Num 2:6]]**6** וצבאו ופקדיו ארבעה וחמשים אלף וארבע מאות   
[[@Bible:Num 2:7]]**7** ומטה זבולן ונשיא לבני זבולן אליאב בן חילן   
[[@Bible:Num 2:8]]**8** וצבאו ופקדיו שבעה וחמשים אלף וארבע מאות   
[[@Bible:Num 2:9]]**9** כל הפקדים למחנה יהודה מאת אלף ושמנים אלף וששת אלפים וארבע מאות לצבאתם ראישונה יסעו   
[[@Bible:Num 2:10]]**10** דגל מחנה ראובן תימנה לצבאתם ונשיא לבני ראובן אליצור בן שדיאור   
[[@Bible:Num 2:11]]**11** וצבאו ופקדיו ששה וארבעים אלף וחמש מאות   
[[@Bible:Num 2:12]]**12** והחנים עליו מטה שמעון ונשיא לבני שמעון שלמיאל בן צורישדי   
[[@Bible:Num 2:13]]**13** וצבאו ופקדיו תשעה וחמשים אלף ושלש מאות   
[[@Bible:Num 2:14]]**14** ומטה גד ונשיא לבני גד אליסף בן רעואל   
[[@Bible:Num 2:15]]**15** וצבאו ופקדיו חמשה וארבעים אלף ושש מאות וחמשים   
[[@Bible:Num 2:16]]**16** כל הפקדים למחנה ראובן מאת אלף ואחד וחמשים אלף וארבע מאות וחמשים לצבאתם ושנים יסעו   
[[@Bible:Num 2:17]]**17** ונסע אהל מועד מחנה הלוים בתוך המחנות כאשר יחנו כן יסעו איש על ידו לדגליהם   
[[@Bible:Num 2:18]]**18** דגל מחנה אפרים לצבאתם ימה ונשיא לבני אפרים אלישמע בן עמיהוד   
[[@Bible:Num 2:19]]**19** וצבאו ופקדיו ארבעים אלף וחמש מאות   
[[@Bible:Num 2:20]]**20** ועליו מטה מנשה ונשיא לבני מנשה גמליאל בן פדהצור   
[[@Bible:Num 2:21]]**21** וצבאו ופקדיו שנים ושלשים אלף ומאתים   
[[@Bible:Num 2:22]]**22** ומטה בנימים ונשיא לבני בנימים אבידן בן גדעני   
[[@Bible:Num 2:23]]**23** וצבאו ופקדיו חמשה ושלשים אלף וארבע מאות   
[[@Bible:Num 2:24]]**24** כל הפקדים למחנה אפרים מאת אלף ושמנת אלפים ומאה לצבאתם ושלשים יסעו   
[[@Bible:Num 2:25]]**25** דגל מחנה דן צפונה לצבאתם ונשיא לבני דן אחיעזר בן עמישדי   
[[@Bible:Num 2:26]]**26** וצבאו ופקדיו שנים וששים אלף ושבע מאות   
[[@Bible:Num 2:27]]**27** והחנים עליו מטה אשר ונשיא לבני אשר פגעיאל בן עכרן   
[[@Bible:Num 2:28]]**28** וצבאו ופקדיו אחד וארבעים אלף וחמש מאות   
[[@Bible:Num 2:29]]**29** ומטה נפתלי ונשיא לבני נפתלי אחירע בן עינן   
[[@Bible:Num 2:30]]**30** וצבאו ופקדיו שלשה וחמשים אלף וארבע מאות   
[[@Bible:Num 2:31]]**31** כל הפקדים למחנה דן מאת אלף ושבעה וחמשים אלף ושש מאות לאחרנה יסעו לדגליהם   
[[@Bible:Num 2:32]]**32** אלה פקדי בני ישראל לבית אבתם כל פקדי המחנות לצבאתם שש מאות אלף ושלשת אלפים וחמש מאות וחמשים   
[[@Bible:Num 2:33]]**33** והלוים לא התפקדו בתוך בני ישראל כאשר צוה יהוה את משה   
[[@Bible:Num 2:34]]**34** ויעשו בני ישראל ככל אשר צוה יהוה את משה כן חנו לדגליהם וכן נסעו איש למשפחתיו על בית אבתיו

**Chapitre 3**

[[@Bible:Num 3:1]]**1** ואלה תולדת אהרן ומשה ביום דבר יהוה את משה בהר סיני   
[[@Bible:Num 3:2]]**2** ואלה שמות בני אהרן הבכור נדב ואביהוא אלעזר ואיתמר   
[[@Bible:Num 3:3]]**3** אלה שמות בני אהרן הכהנים המשחים אשר מלא ידם לכהן   
[[@Bible:Num 3:4]]**4** וימת נדב ואביהוא בהקרבם אש זרה לפני יהוה במדבר סיני ובנים לא היו להם ויכהן אלעזר ואיתמר על פני אהרן אביהם   
[[@Bible:Num 3:5]]**5** וידבר יהוה אל משה לאמר   
[[@Bible:Num 3:6]]**6** הקרב את מטה לוי והעמדת אתו לפני אהרן הכהן ושרתו אתו   
[[@Bible:Num 3:7]]**7** ושמרו את משמרתו ואת משמרת כל העדה לפני אהל מועד לעבד את עבדת המשכן   
[[@Bible:Num 3:8]]**8** ושמרו את כל כלי אהל מועד ואת משמרת בני ישראל לעבד את עבדת המשכן   
[[@Bible:Num 3:9]]**9** ונתתה את הלוים לאהרן ולבניו נתנים נתנים הם לי מתוך בני ישראל   
[[@Bible:Num 3:10]]**10** ואת אהרן ואת בניו תפקד ושמרו את כהנתם והזר הקרב יומת   
[[@Bible:Num 3:11]]**11** וידבר יהוה אל משה לאמר   
[[@Bible:Num 3:12]]**12** ואני הנה לקחתי את הלוים מתוך בני ישראל תחת כל בכור פטר רחם מבני ישראל פדוייהם יהיו והיו לי הלוים   
[[@Bible:Num 3:13]]**13** כי לי כל בכור ביום הכיתי כל בכור בארץ מצרים הקדשתי לי כל בכור בישראל מאדם עד בהמה לי יהיו אני יהוה   
[[@Bible:Num 3:14]]**14** וידבר יהוה אל משה במדבר סיני לאמר   
[[@Bible:Num 3:15]]**15** פקד את בני לוי לבית אבתם למשפחותם כל זכר מבן חדש ומעלה תפקדם   
[[@Bible:Num 3:16]]**16** ויפקד אתם משה על פי יהוה כאשר צוהו   
[[@Bible:Num 3:17]]**17** ויהיו אלה בני לוי בשמותם גרשון קהת ומררי   
[[@Bible:Num 3:18]]**18** ואלה שמות בני גרשון למשפחותם לבני ושמעי   
[[@Bible:Num 3:19]]**19** ובני קהת למשפחותם עמרם ויצהר חברון ועזיאל   
[[@Bible:Num 3:20]]**20** ובני מררי למשפחותם מחלי ומושי אלה הם משפחות הלוי לבית אבתם   
[[@Bible:Num 3:21]]**21** לגרשון משפחת הלבני ומשפחת השמעי אלה הם משפחת הגרשוני   
[[@Bible:Num 3:22]]**22** פקדיהם במספר כל זכר מבן חדש ומעלה פקדיהם שבעת אלפים וחמש מאות   
[[@Bible:Num 3:23]]**23** משפחת הגרשוני אחרי המשכן יחנו ימה   
[[@Bible:Num 3:24]]**24** ונשיא בית אב לגרשוני אליסף בן לאל   
[[@Bible:Num 3:25]]**25** ומשמרת בני גרשון באהל מועד המשכן והאהל ומכסהו ומסך פתח אהל מועד   
[[@Bible:Num 3:26]]**26** וקלעי החצר ואת מסך פתח החצר אשר על המשכן ועל המזבח סביב ואת מיתריו לכל עבדתו   
[[@Bible:Num 3:27]]**27** ולקהת משפחת העמרמי ומשפחת היצהרי ומשפחת החברוני ומשפחת העזיאלי אלה הם משפחת הקהתי   
[[@Bible:Num 3:28]]**28** במספר כל זכר מבן חדש ומעלה שמנת אלפים ושש מאות שמרי משמרת הקדש   
[[@Bible:Num 3:29]]**29** משפחת בני קהת יחנו על ירך המשכן תימנה   
[[@Bible:Num 3:30]]**30** ונשיא בית אב למשפחת הקהתי אליצפן בן עזיאל   
[[@Bible:Num 3:31]]**31** ומשמרתם הארון והשלחן והמנורה והמזבחות וכלי הקדש אשר ישרתו בהם והמסך וכל עבדתם   
[[@Bible:Num 3:32]]**32** ונשיא נשיאי הלוים אלעזר בן אהרן הכהן פקדת שמרי משמרת הקדש   
[[@Bible:Num 3:33]]**33** למררי משפחת המחלי ומשפחת המושי אלה הם משפחת מררי   
[[@Bible:Num 3:34]]**34** ופקדיהם במספר כל זכר מבן חדש ומעלה ששת אלפים ומאתים   
[[@Bible:Num 3:35]]**35** ונשיא בית אב למשפחת מררי צוריאל בן אביחיל על ירך המשכן יחנו צפונה   
[[@Bible:Num 3:36]]**36** ופקדת משמרת בני מררי קרשי המשכן ובריחיו ועמדיו ואדניו וכל כליו וכל עבדתו   
[[@Bible:Num 3:37]]**37** ועמודי החצר סביב ואדניהם ויתדתם ומיתריהם   
[[@Bible:Num 3:38]]**38** והחנים את פני המשכן קדמה לפני אהל מועד מזרחה משה אהרן ובניו שמרי משמרת הקדש למשמרת בני ישראל והזר הקרב יומת   
[[@Bible:Num 3:39]]**39** כל פקדי הלוים אשר פקד משה על פי יהוה למשפחותם כל זכר מבן חדש ומעלה שנים ועשרים אלף   
[[@Bible:Num 3:40]]**40** ויאמר יהוה אל משה פקד כל בכור זכר לבני ישראל מבן חדש ומעלה ושא את מספר שמותם   
[[@Bible:Num 3:41]]**41** ולקחת את הלוים לי אני יהוה תחת כל בכור בבני ישראל ואת בהמת הלוים תחת כל בכור בבהמת בני ישראל   
[[@Bible:Num 3:42]]**42** ויפקד משה כאשר צוה יהוה אתו את כל בכור בבני ישראל   
[[@Bible:Num 3:43]]**43** ויהיו כל בכור זכר במספר שמות מבן חדש ומעלה לפקדיהם שנים ועשרים אלף שלשה ושבעים ומאתים   
[[@Bible:Num 3:44]]**44** וידבר יהוה אל משה לאמר   
[[@Bible:Num 3:45]]**45** קח את הלוים תחת כל בכור בבני ישראל ואת בהמת הלוים תחת בהמתם והיו לי הלוים אני יהוה   
[[@Bible:Num 3:46]]**46** ואת פדויי השלשה והשבעים והמאתים העדפים על הלוים מבכורי בני ישראל   
[[@Bible:Num 3:47]]**47** ולקחת חמשת חמשת שקלים לגלגלת בשקל הקדש תקח עשרים גרה השקל   
[[@Bible:Num 3:48]]**48** ונתתה הכסף לאהרן ולבניו פדויי העדפים בהם   
[[@Bible:Num 3:49]]**49** ויקח משה את כסף הפדוים מאת העדפים על פדויי הלוים   
[[@Bible:Num 3:50]]**50** מאת בכורי בני ישראל לקח את הכסף חמשה וששים ושלש מאות ואלף בשקל הקדש   
[[@Bible:Num 3:51]]**51** ויתן משה את כסף הפדוים לאהרן ולבניו על פי יהוה כאשר צוה יהוה את משה

**Chapitre 4**

[[@Bible:Num 4:1]]**1** וידבר יהוה אל משה ואל אהרן לאמר   
[[@Bible:Num 4:2]]**2** נשא את ראש בני קהת מתוך בני לוי למשפחתם לבית אבתם   
[[@Bible:Num 4:3]]**3** מבן שלשים שנה ומעלה ועד בן חמשים שנה כל הבא לצבא לעשות מלאכה באהל מועד   
[[@Bible:Num 4:4]]**4** זאת עבדת בני קהת באהל מועד קדש הקדשים   
[[@Bible:Num 4:5]]**5** ובא אהרן ובניו בנסע המחנה והורידו את פרכת המסך וכסו בה את ארון העדות   
[[@Bible:Num 4:6]]**6** ונתנו עליו כסוי עור תחש ופרשו עליו בגד כליל תכלת מלמעלה ושמו בדיו   
[[@Bible:Num 4:7]]**7** ועל שלחן הפנים יפרשו בגד תכלת ונתנו עליו את הקערת ואת הכפות ואת המנקיות ואת קשות הנסך ולחם התמיד עליו יהיה   
[[@Bible:Num 4:8]]**8** ופרשו עליהם כסוי בגד תולעת שני וכסו אתו במכסה עור תחש ושמו בדיו   
[[@Bible:Num 4:9]]**9** ולקחו בגד תכלת וכסו את מנורת המאור ואת נרתיה ואת מלקחיה ואת מחתיתיה ואת כל כלי שמנה אשר ישרתו לה בהם   
[[@Bible:Num 4:10]]**10** ונתנו אתה ואת כל כליה אל מכסה עור תחש ונתנו על המוט   
[[@Bible:Num 4:11]]**11** ועל מזבח הזהב יפרשו בגד תכלת וכסו אתו במכסה עור תחש ושמו את בדיו   
[[@Bible:Num 4:12]]**12** ולקחו את כל כלי השרת אשר ישרתו בהם בקדש ונתנו אל בגד תכלת וכסו אתם במכסה עור תחש ונתנו על המוט   
[[@Bible:Num 4:13]]**13** ודשנו את המזבח ופרשו עליו בגד ארגמן   
[[@Bible:Num 4:14]]**14** ונתנו עליו את כל כליו אשר ישרתו עליו בהם את המחתות את המזלגות ואת היעים ואת המזרקות כל כלי המזבח ופרשו עליו כסוי עור תחש ושמו בדיו ולקחו בגד ארגמן וכסו את הכיור ואת כנו ונתנו אתם אל מכסה עור תחש ונתנו על המוט   
[[@Bible:Num 4:15]]**15** וכלה אהרן ובניו לכסות את הקדש ואת כל כלי הקדש בנסע המחנה ואחרי כן יבאו בני קהת לשאת ולא יגעו אל הקדש ומתו אלה משאי בני קהת באהל מועד   
[[@Bible:Num 4:16]]**16** ופקדת אלעזר בן אהרן הכהן שמן המאור וקטרת הסמים ומנחת התמיד ושמן המשחה פקדת כל המשכן וכל אשר בו בקדש ובכליו   
[[@Bible:Num 4:17]]**17** וידבר יהוה אל משה ואל אהרן לאמר   
[[@Bible:Num 4:18]]**18** אל תכריתו את שבט משפחת הקהתי מתוך הלוים   
[[@Bible:Num 4:19]]**19** זאת עשו להם וחיו ולא ימותו בגשתם את קדש הקדשים אהרן ובניו יבאו ושמו אתם איש על עבדתו ועל משאו   
[[@Bible:Num 4:20]]**20** ולא יבאו לראות כבלע את הקדש ומתו   
[[@Bible:Num 4:21]]**21** וידבר יהוה אל משה לאמר   
[[@Bible:Num 4:22]]**22** נשא את ראש בני גרשון גם הם לבית אבתם למשפחותם   
[[@Bible:Num 4:23]]**23** מבן שלשים שנה ומעלה ועד בן חמשים שנה תפקד אתם כל הבא לצבא צבא לעבד עבדה באהל מועד   
[[@Bible:Num 4:24]]**24** זאת עבדת משפחת הגרשוני לעבד ולמשא   
[[@Bible:Num 4:25]]**25** ונשאו את יריעות המשכן ואת אהל מועד מכסהו ומכסה התחש אשר עליו מלמעלה ואת מסך פתח אהל מועד   
[[@Bible:Num 4:26]]**26** ואת קלעי החצר ואת מסך פתח שער החצר אשר על המשכן ועל המזבח סביב ואת מיתריהם ואת כל כלי עבדתם ואת כל אשר יעשה להם ועבדו   
[[@Bible:Num 4:27]]**27** על פי אהרן ובניו תהיה כל עבדת בני הגרשוני לכל משאם ולכל עבדתם ופקדתם עליהם במשמרת את כל משאם   
[[@Bible:Num 4:28]]**28** זאת עבדת משפחת בני הגרשוני באהל מועד ומשמרתם ביד איתמר בן אהרן הכהן   
[[@Bible:Num 4:29]]**29** בני מררי למשפחותם לבית אבתם תפקד אתם   
[[@Bible:Num 4:30]]**30** מבן שלשים שנה ומעלה ועד בן חמשים שנה תפקדם כל הבא לצבא לעבד את עבדת אהל מועד   
[[@Bible:Num 4:31]]**31** וזאת משמרת משאם לכל עבדתם באהל מועד קרשי המשכן ובריחיו ועמודיו ואדניו   
[[@Bible:Num 4:32]]**32** ועמדי החצר סביב ואדניהם ויתדתם ומיתריהם לכל כליהם ולכל עבדתם ובשמות תפקדו את כל כלי משמרת משאם   
[[@Bible:Num 4:33]]**33** זאת עבדת משפחת בני מררי לכל עבדתם באהל מועד ביד איתמר בן אהרן הכהן   
[[@Bible:Num 4:34]]**34** ויפקד משה ואהרן ונשיאי העדה את בני הקהתי למשפחתם לבית אבתם   
[[@Bible:Num 4:35]]**35** מבן שלשים שנה ומעלה ועד בן חמשים שנה כל הבא לצבא לעבדה באהל מועד   
[[@Bible:Num 4:36]]**36** ויהיו פקדיהם למשפחתם אלפים ושבע מאות וחמשים   
[[@Bible:Num 4:37]]**37** אלה פקדי משפחת הקהתי כל העבד באהל מועד אשר פקד משה ואהרן על פי יהוה ביד משה   
[[@Bible:Num 4:38]]**38** ופקדי בני גרשון למשפחתם לבית אבתם   
[[@Bible:Num 4:39]]**39** מבן שלשים שנה ומעלה ועד בן חמשים שנה כל הבא לצבא לעבדה באהל מועד   
[[@Bible:Num 4:40]]**40** ויהיו פקדיהם למשפחותם לבית אבתם אלפים ושש מאות ושלשים   
[[@Bible:Num 4:41]]**41** אלה פקדי משפחת בני גרשון כל העבד באהל מועד אשר פקד משה ואהרן על פי יהוה   
[[@Bible:Num 4:42]]**42** ופקדי משפחת בני מררי למשפחותם לבית אבתם   
[[@Bible:Num 4:43]]**43** מבן שלשים שנה ומעלה ועד בן חמשים שנה כל הבא לצבא לעבדה באהל מועד   
[[@Bible:Num 4:44]]**44** ויהיו פקדיהם למשפחותם שלשת אלפים ומאתים   
[[@Bible:Num 4:45]]**45** אלה פקדי משפחת בני מררי אשר פקד משה ואהרן על פי יהוה ביד משה   
[[@Bible:Num 4:46]]**46** כל הפקדים אשר פקד משה ואהרן ונשיאי ישראל את הלוים למשפחותם לבית אבתם   
[[@Bible:Num 4:47]]**47** מבן שלשים שנה ומעלה ועד בן חמשים שנה כל הבא לעבד עבדת עבדה ועבדת משא באהל מועד   
[[@Bible:Num 4:48]]**48** ויהיו פקדיהם שמנת אלפים וחמש מאות ושמנים   
[[@Bible:Num 4:49]]**49** על פי יהוה פקד אתם ביד משה איש איש על עבדתו ועל משאו ופקדיו כאשר צוה יהוה את משה

**Chapitre 5**

[[@Bible:Num 5:1]]**1** וידבר יהוה אל משה לאמר   
[[@Bible:Num 5:2]]**2** צוה את בני ישראל וישלחו מן המחנה כל צרוע וכל זב וכל טמא לנפש   
[[@Bible:Num 5:3]]**3** מזכר עד נקבה תשלחו אל מחוץ למחנה תשלחום ולא יטמאו את מחניהם אשר אני שכן בתוכם   
[[@Bible:Num 5:4]]**4** ויעשו כן בני ישראל וישלחו אתם אל מחוץ למחנה כאשר דבר יהוה אל משה כן עשו בני ישראל   
[[@Bible:Num 5:5]]**5** וידבר יהוה אל משה לאמר   
[[@Bible:Num 5:6]]**6** דבר אל בני ישראל לאמר איש או אשה כי יעשו מכל חטאת האדם למעל מעל ביהוה ואשמה הנפש ההיא   
[[@Bible:Num 5:7]]**7** והתודו את חטאתם אשר עשו והשיב את אשמו בראשו וחמישתו יסף עליו ונתן לאשר אשם לו   
[[@Bible:Num 5:8]]**8** ואם אין לאיש גאל להשיב האשם אליו האשם המושב ליהוה לכהן מלבד איל הכפרים אשר יכפר בו עליו   
[[@Bible:Num 5:9]]**9** וכל תרומה לכל קדשי בני ישראל אשר יקריבו לכהן לו יהיה   
[[@Bible:Num 5:10]]**10** ואיש את קדשיו לו יהיה ואיש אשר יתן לכהן לו יהיה   
[[@Bible:Num 5:11]]**11** וידבר יהוה אל משה לאמר   
[[@Bible:Num 5:12]]**12** דבר אל בני ישראל ואמרת אליהם איש איש כי תשטה אשתו ומעלה בו מעל   
[[@Bible:Num 5:13]]**13** ושכב איש אתה שכבת זרע ונעלם מעיני אישה ונסתרה והיא נטמאה ועד אין בה והיא לא נתפשה   
[[@Bible:Num 5:14]]**14** ועבר עליו רוח קנאה וקנא את אשתו והיא נטמאה או עבר עליו רוח קנאה וקנא את אשתו והיא לא נטמאה   
[[@Bible:Num 5:15]]**15** והביא האיש את אשתו אל הכהן והביא את קרבנה עליה עשירת האיפה קמח שערים לא יצק עליה שמן ולא יתן עליה לבונה כי מנחת קנאת היא מנחת זכרון מזכרת עון   
[[@Bible:Num 5:16]]**16** והקריב אתה הכהן והעמדה לפני יהוה   
[[@Bible:Num 5:17]]**17** ולקח הכהן מים קדשים בכלי חרש ומן העפר אשר יהיה בקרקע המשכן יקח הכהן ונתן אל המים   
[[@Bible:Num 5:18]]**18** והעמיד הכהן את האשה לפני יהוה ופרע את ראש האשה ונתן על כפיה את מנחת הזכרון מנחת קנאת היא וביד הכהן יהיו מי המרים המאררים   
[[@Bible:Num 5:19]]**19** והשביע אתה הכהן ואמר אל האשה אם לא שכב איש אתך ואם לא שטית טמאה תחת אישך הנקי ממי המרים המאררים האלה   
[[@Bible:Num 5:20]]**20** ואת כי שטית תחת אישך וכי נטמאת ויתן איש בך את שכבתו מבלעדי אישך   
[[@Bible:Num 5:21]]**21** והשביע הכהן את האשה בשבעת האלה ואמר הכהן לאשה יתן יהוה אתך לאלה ולשבעה בתוך עמך בתת יהוה את ירכך נפלת ואת בטנך צבא   
[[@Bible:Num 5:22]]**22** ובאו המים המאררים האלה במעיך לצבת בטן ולנפל ירך ואמרה האשה אמן אמן   
[[@Bible:Num 5:23]]**23** וכתב את האלות האלה הכהן בספר ומחה אל מי המרים   
[[@Bible:Num 5:24]]**24** והשקה את האשה את מי המרים המאררים ובאו בה המים המאררים למרים   
[[@Bible:Num 5:25]]**25** ולקח הכהן מיד האשה את מנחת הקנאת והניף את המנחה לפני יהוה והקריב אתה אל המזבח   
[[@Bible:Num 5:26]]**26** והרים הכהן מן המנחה את אזכרתה והקטיר המזבחה ואחר ישקה את האשה את המים   
[[@Bible:Num 5:27]]**27** והשקה את המים והיה אם נטמאה ותמעל מעל באישה ובאו בה המים המאררים למרים וצבתה בטנה ונפלה ירכה והיתה האשה לאלה בקרב עמה   
[[@Bible:Num 5:28]]**28** ואם לא נטמאה האשה וטהרה היא ונקתה ונזרעה זרע   
[[@Bible:Num 5:29]]**29** זאת תורת הקנאת אשר תשטה אשה תחת אישה ונטמאה   
[[@Bible:Num 5:30]]**30** או איש אשר תעבר עליו רוח קנאה וקנא את אשתו והעמיד את האשה לפני יהוה ועשה לה הכהן את כל התורה הזאת   
[[@Bible:Num 5:31]]**31** ונקה האיש מעון והאשה ההיא תשא את עונה

**Chapitre 6**

[[@Bible:Num 6:1]]**1** וידבר יהוה אל משה לאמר   
[[@Bible:Num 6:2]]**2** דבר אל בני ישראל ואמרת אליהם איש או אשה כי יפלא לנדר נדר נזיר להזיר ליהוה   
[[@Bible:Num 6:3]]**3** מיין ושכר יזיר חמץ יין וחמץ שכר לא ישתה וכל משארת ענבים לא ישתה וענבים לחים ויבשים לא יאכל   
[[@Bible:Num 6:4]]**4** כל ימי נזרו מכל אשר יעשה מגפן היין מחרצנים ועד זג לא יאכל   
[[@Bible:Num 6:5]]**5** כל ימי נדר נזרו תער לא יעבר על ראשו עד מלאת הימים אשר יזיר ליהוה קדוש יהיה גדל פרע שער ראשו   
[[@Bible:Num 6:6]]**6** כל ימי הזירו ליהוה על נפש מת לא יבוא   
[[@Bible:Num 6:7]]**7** לאביו ולאמו לאחיו ולאחתו לא יטמא להם במותם כי נזר אלהיו על ראשו   
[[@Bible:Num 6:8]]**8** כל ימי נזרו קדוש הוא ליהוה   
[[@Bible:Num 6:9]]**9** וכי ימות מת עליו בפתע פתאם וטמא ראש נזרו וגלח ראשו ביום טהרתו ביום השביעי יגלחנו   
[[@Bible:Num 6:10]]**10** וביום השמיני יביא שתי תרים או שני בני יונה אל הכהן אל פתח אהל מועד   
[[@Bible:Num 6:11]]**11** ועשה הכהן אחד לחטאת ואחד לעלה וכפר עליו מאשר חטא על הנפש וקדש את ראשו ביום ההוא   
[[@Bible:Num 6:12]]**12** והזיר ליהוה את ימי נזרו והביא כבש בן שנתו לאשם והימים הראישונים יפלו כי טמא נזרו   
[[@Bible:Num 6:13]]**13** וזאת תורת הנזיר ביום מלאת ימי נזרו יביא אתו אל פתח אהל מועד   
[[@Bible:Num 6:14]]**14** והקריב את קרבנו ליהוה כבש בן שנתו תמים אחד לעלה וכבשה אחת בת שנתה תמימה לחטאת ואיל אחד תמים לשלמים   
[[@Bible:Num 6:15]]**15** וסל מצות סלת חלות בלולת בשמן ורקיקי מצות משחים בשמן ומנחתם ונסכיהם   
[[@Bible:Num 6:16]]**16** והקריב הכהן לפני יהוה ועשה את חטאתו ואת עלתו   
[[@Bible:Num 6:17]]**17** ואת האיל יעשה זבח שלמים ליהוה על סל המצות ועשה הכהן את מנחתו ואת נסכו   
[[@Bible:Num 6:18]]**18** וגלח הנזיר פתח אהל מועד את ראש נזרו ולקח את שער ראש נזרו ונתן על האש אשר תחת זבח השלמים   
[[@Bible:Num 6:19]]**19** ולקח הכהן את הזרוע בשלה מן האיל וחלת מצה אחת מן הסל ורקיק מצה אחד ונתן על כפי הנזיר אחרי התגלחו את נזרו   
[[@Bible:Num 6:20]]**20** והניף אתם הכהן תנופה לפני יהוה קדש הוא לכהן יהיה על חזה התנופה ועל שוק התרומה ואחר ישתה הנזיר יין   
[[@Bible:Num 6:21]]**21** זאת תורת הנזיר אשר ידר קרבנו ליהוה על נזרו מלבד אשר תשיג ידו כפי נדרו אשר ידר כן יעשה על תורת נזרו   
[[@Bible:Num 6:22]]**22** וידבר יהוה אל משה לאמר   
[[@Bible:Num 6:23]]**23** דבר אל אהרן ואל בניו לאמר כה תברכו את בני ישראל אמר להם   
[[@Bible:Num 6:24]]**24** יברכך יהוה וישמרך   
[[@Bible:Num 6:25]]**25** יאיר יהוה פניו אליך ויחנך   
[[@Bible:Num 6:26]]**26** ישא יהוה פניו אליך וישם לך שלום   
[[@Bible:Num 6:27]]**27** ושמו את שמי על בני ישראל ואני אברכם

**Chapitre 7**

[[@Bible:Num 7:1]]**1** ויהי ביום כלות משה להקים את המשכן וימשח אתו ויקדש אתו ואת כל כליו ואת המזבח ואת כל כליו וימשחם ויקדש אתם   
[[@Bible:Num 7:2]]**2** ויקרבו נשיאי ישראל ראשי בית אבתם הם נשיאי המטות הם העמדים על הפקדים   
[[@Bible:Num 7:3]]**3** ויביאו את קרבנם לפני יהוה שש עגלות צב ושנים עשר בקר עגלה על שני הנשיאים ושור לאחד ויקרבו אתם לפני המשכן   
[[@Bible:Num 7:4]]**4** ויאמר יהוה אל משה לאמר   
[[@Bible:Num 7:5]]**5** קח מאתם והיו לעבד את עבדת אהל מועד ונתתה אתם אל הלוים איש כפי עבדתו   
[[@Bible:Num 7:6]]**6** ויקח משה את העגלות ואת הבקר ויתן אתם אל הלוים   
[[@Bible:Num 7:7]]**7** את שתי העגלות ואת ארבעת הבקר נתן לבני גרשון כפי עבדתם   
[[@Bible:Num 7:8]]**8** ואת ארבע העגלות ואת שמנת הבקר נתן לבני מררי כפי עבדתם ביד איתמר בן אהרן הכהן   
[[@Bible:Num 7:9]]**9** ולבני קהת לא נתן כי עבדת הקדש עליהם בכתף ישאו   
[[@Bible:Num 7:10]]**10** ויקריבו הנשיאים את חנכת המזבח ביום המשח אתו ויקריבו הנשיאים את קרבנם לפני המזבח   
[[@Bible:Num 7:11]]**11** ויאמר יהוה אל משה נשיא אחד ליום נשיא אחד ליום יקריבו את קרבנם לחנכת המזבח   
[[@Bible:Num 7:12]]**12** ויהי המקריב ביום הראישון את קרבנו נחשון בן עמינדב למטה יהודה   
[[@Bible:Num 7:13]]**13** וקרבנו קערת כסף אחת שלשים ומאה משקלה מזרק אחד כסף שבעים שקל בשקל הקדש שניהם מלאים סלת בלולה בשמן למנחה   
[[@Bible:Num 7:14]]**14** כף אחת עשרה זהב מלאה קטרת   
[[@Bible:Num 7:15]]**15** פר אחד בן בקר איל אחד כבש אחד בן שנתו לעלה   
[[@Bible:Num 7:16]]**16** ושעיר עזים אחד לחטאת   
[[@Bible:Num 7:17]]**17** ולזבח השלמים בקר שנים אילים חמשה עתודים חמשה כבשים בני שנה חמשה זה קרבן נחשון בן עמינדב   
[[@Bible:Num 7:18]]**18** ביום השני הקריב נתנאל בן צוער נשיא יששכר   
[[@Bible:Num 7:19]]**19** הקריב את קרבנו קערת כסף אחת שלשים ומאה משקלה מזרק אחד כסף שבעים שקל בשקל הקדש שניהם מלאים סלת בלולה בשמן למנחה   
[[@Bible:Num 7:20]]**20** כף אחת עשרה זהב מלאה קטרת   
[[@Bible:Num 7:21]]**21** פר אחד בן בקר איל אחד כבש אחד בן שנתו לעלה   
[[@Bible:Num 7:22]]**22** ושעיר עזים אחד לחטאת   
[[@Bible:Num 7:23]]**23** ולזבח השלמים בקר שנים אילים חמשה עתודים חמשה כבשים בני שנה חמשה זה קרבן נתנאל בן צוער   
[[@Bible:Num 7:24]]**24** ביום השלישי נשיא לבני זבולן אליאב בן חילן   
[[@Bible:Num 7:25]]**25** וקרבנו קערת כסף אחת שלשים ומאה משקלה מזרק אחד כסף שבעים שקל בשקל הקדש שניהם מלאים סלת בלולה בשמן למנחה   
[[@Bible:Num 7:26]]**26** כף אחת עשרה זהב מלאה קטרת   
[[@Bible:Num 7:27]]**27** פר אחד בן בקר איל אחד כבש אחד בן שנתו לעלה   
[[@Bible:Num 7:28]]**28** ושעיר עזים אחד לחטאת   
[[@Bible:Num 7:29]]**29** ולזבח השלמים בקר שנים אילים חמשה עתודים חמשה כבשים בני שנה חמשה זה קרבן אליאב בן חילן   
[[@Bible:Num 7:30]]**30** ביום הרביעי נשיא לבני ראובן אליצור בן שדיאור   
[[@Bible:Num 7:31]]**31** וקרבנו קערת כסף אחת שלשים ומאה משקלה מזרק אחד כסף שבעים שקל בשקל הקדש שניהם מלאים סלת בלולה בשמן למנחה   
[[@Bible:Num 7:32]]**32** כף אחת עשרה זהב מלאה קטרת   
[[@Bible:Num 7:33]]**33** פר אחד בן בקר איל אחד כבש אחד בן שנתו לעלה   
[[@Bible:Num 7:34]]**34** ושעיר עזים אחד לחטאת   
[[@Bible:Num 7:35]]**35** ולזבח השלמים בקר שנים אילים חמשה עתדים חמשה כבשים בני שנה חמשה זה קרבן אליצור בן שדיאור   
[[@Bible:Num 7:36]]**36** ביום החמישי נשיא לבני שמעון שלמיאל בן צורישדי   
[[@Bible:Num 7:37]]**37** וקרבנו קערת כסף אחת שלשים ומאה משקלה מזרק אחד כסף שבעים שקל בשקל הקדש שניהם מלאים סלת בלולה בשמן למנחה   
[[@Bible:Num 7:38]]**38** כף אחת עשרה זהב מלאה קטרת   
[[@Bible:Num 7:39]]**39** פר אחד בן בקר איל אחד כבש אחד בן שנתו לעלה   
[[@Bible:Num 7:40]]**40** ושעיר עזים אחד לחטאת   
[[@Bible:Num 7:41]]**41** ולזבח השלמים בקר שנים אילים חמשה עתודים חמשה כבשים בני שנה חמשה זה קרבן שלמיאל בן צורישדי   
[[@Bible:Num 7:42]]**42** ביום הששי נשיא לבני גד אליסף בן דעואל   
[[@Bible:Num 7:43]]**43** וקרבנו קערת כסף אחת שלשים ומאה משקלה מזרק אחד כסף שבעים שקל בשקל הקדש שניהם מלאים סלת בלולה בשמן למנחה   
[[@Bible:Num 7:44]]**44** כף אחת עשרה זהב מלאה קטרת   
[[@Bible:Num 7:45]]**45** פר אחד בן בקר איל אחד כבש אחד בן שנתו לעלה   
[[@Bible:Num 7:46]]**46** ושעיר עזים אחד לחטאת   
[[@Bible:Num 7:47]]**47** ולזבח השלמים בקר שנים אילים חמשה עתודים חמשה כבשים בני שנה חמשה זה קרבן אליסף בן דעואל   
[[@Bible:Num 7:48]]**48** ביום השביעי נשיא לבני אפרים אלישמע בן עמיהוד   
[[@Bible:Num 7:49]]**49** וקרבנו קערת כסף אחת שלשים ומאה משקלה מזרק אחד כסף שבעים שקל בשקל הקדש שניהם מלאים סלת בלולה בשמן למנחה   
[[@Bible:Num 7:50]]**50** כף אחת עשרה זהב מלאה קטרת   
[[@Bible:Num 7:51]]**51** פר אחד בן בקר איל אחד כבש אחד בן שנתו לעלה   
[[@Bible:Num 7:52]]**52** ושעיר עזים אחד לחטאת   
[[@Bible:Num 7:53]]**53** ולזבח השלמים בקר שנים אילים חמשה עתודים חמשה כבשים בני שנה חמשה זה קרבן אלישמע בן עמיהוד   
[[@Bible:Num 7:54]]**54** ביום השמיני נשיא לבני מנשה גמליאל בן פדהצור   
[[@Bible:Num 7:55]]**55** וקרבנו קערת כסף אחת שלשים ומאה משקלה מזרק אחד כסף שבעים שקל בשקל הקדש שניהם מלאים סלת בלולה בשמן למנחה   
[[@Bible:Num 7:56]]**56** כף אחת עשרה זהב מלאה קטרת   
[[@Bible:Num 7:57]]**57** פר אחד בן בקר איל אחד כבש אחד בן שנתו לעלה   
[[@Bible:Num 7:58]]**58** ושעיר עזים אחד לחטאת   
[[@Bible:Num 7:59]]**59** ולזבח השלמים בקר שנים אילים חמשה עתודים חמשה כבשים בני שנה חמשה זה קרבן גמליאל בן פדהצור   
[[@Bible:Num 7:60]]**60** ביום התשעי נשיא לבני בנימים אבידן בן גדעני   
[[@Bible:Num 7:61]]**61** וקרבנו קערת כסף אחת שלשים ומאה משקלה מזרק אחד כסף שבעים שקל בשקל הקדש שניהם מלאים סלת בלולה בשמן למנחה   
[[@Bible:Num 7:62]]**62** כף אחת עשרה זהב מלאה קטרת   
[[@Bible:Num 7:63]]**63** פר אחד בן בקר איל אחד כבש אחד בן שנתו לעלה   
[[@Bible:Num 7:64]]**64** ושעיר עזים אחד לחטאת   
[[@Bible:Num 7:65]]**65** ולזבח השלמים בקר שנים אילים חמשה עתודים חמשה כבשים בני שנה חמשה זה קרבן אבידן בן גדעני   
[[@Bible:Num 7:66]]**66** ביום העשירי נשיא לבני דן אחיעזר בן עמישדי   
[[@Bible:Num 7:67]]**67** וקרבנו קערת כסף אחת שלשים ומאה משקלה מזרק אחד כסף שבעים שקל בשקל הקדש שניהם מלאים סלת בלולה בשמן למנחה   
[[@Bible:Num 7:68]]**68** כף אחת עשרה זהב מלאה קטרת   
[[@Bible:Num 7:69]]**69** פר אחד בן בקר איל אחד כבש אחד בן שנתו לעלה   
[[@Bible:Num 7:70]]**70** ושעיר עזים אחד לחטאת   
[[@Bible:Num 7:71]]**71** ולזבח השלמים בקר שנים אילים חמשה עתודים חמשה כבשים בני שנה חמשה זה קרבן אחיעזר בן עמישדי   
[[@Bible:Num 7:72]]**72** ביום עשתי עשר יום נשיא לבני אשר פגעיאל בן עכרן   
[[@Bible:Num 7:73]]**73** וקרבנו קערת כסף אחת שלשים ומאה משקלה מזרק אחד כסף שבעים שקל בשקל הקדש שניהם מלאים סלת בלולה בשמן למנחה   
[[@Bible:Num 7:74]]**74** כף אחת עשרה זהב מלאה קטרת   
[[@Bible:Num 7:75]]**75** פר אחד בן בקר איל אחד כבש אחד בן שנתו לעלה   
[[@Bible:Num 7:76]]**76** ושעיר עזים אחד לחטאת   
[[@Bible:Num 7:77]]**77** ולזבח השלמים בקר שנים אילים חמשה עתודים חמשה כבשים בני שנה חמשה זה קרבן פגעיאל בן עכרן   
[[@Bible:Num 7:78]]**78** ביום שנים עשר יום נשיא לבני נפתלי אחירע בן עינן   
[[@Bible:Num 7:79]]**79** וקרבנו קערת כסף אחת שלשים ומאה משקלה מזרק אחד כסף שבעים שקל בשקל הקדש שניהם מלאים סלת בלולה בשמן למנחה   
[[@Bible:Num 7:80]]**80** כף אחת עשרה זהב מלאה קטרת   
[[@Bible:Num 7:81]]**81** פר אחד בן בקר איל אחד כבש אחד בן שנתו לעלה   
[[@Bible:Num 7:82]]**82** ושעיר עזים אחד לחטאת   
[[@Bible:Num 7:83]]**83** ולזבח השלמים בקר שנים אילים חמשה עתודים חמשה כבשים בני שנה חמשה זה קרבן אחירע בן עינן   
[[@Bible:Num 7:84]]**84** זאת חנכת המזבח ביום המשח אתו מאת נשיאי ישראל קערת כסף שתים עשרה מזרקי כסף שנים עשר כפות זהב שתים עשרה   
[[@Bible:Num 7:85]]**85** שלשים ומאה הקערה האחת כסף ושבעים המזרק האחד כל כסף הכלים אלפים וארבע מאות בשקל הקדש   
[[@Bible:Num 7:86]]**86** כפות זהב שתים עשרה מלאות קטרת עשרה עשרה הכף בשקל הקדש כל זהב הכפות עשרים ומאה   
[[@Bible:Num 7:87]]**87** כל הבקר לעלה שנים עשר פרים אילים שנים עשר כבשים בני שנה שנים עשר ומנחתם ושעירי עזים שנים עשר לחטאת   
[[@Bible:Num 7:88]]**88** וכל בקר זבח השלמים עשרים וארבעה פרים אילים ששים עתודים ששים כבשים בני שנה ששים זאת חנכת המזבח אחרי המשח אתו   
[[@Bible:Num 7:89]]**89** ובבא משה אל אהל מועד לדבר אתו וישמע את הקול מדבר אליו מעל הכפרת אשר על ארון העדות מבין שני הכרבים וידבר אליו

**Chapitre 8**

[[@Bible:Num 8:1]]**1** וידבר יהוה אל משה לאמר   
[[@Bible:Num 8:2]]**2** דבר אל אהרן ואמרת אליו בהעלותך את הנרות אל מול פני המנורה יאירו שבעת הנרות   
[[@Bible:Num 8:3]]**3** ויעש כן אהרן אל מול פני המנורה העלה נרתיה כאשר צוה יהוה את משה   
[[@Bible:Num 8:4]]**4** וזה מעשה המנורה מקשה זהב עד ירכיה ועד פרחיה מקשה היא כמראה אשר הראה יהוה את משה כן עשה את המנורה   
[[@Bible:Num 8:5]]**5** וידבר יהוה אל משה לאמר   
[[@Bible:Num 8:6]]**6** קח את הלוים מתוך בני ישראל וטהרת אתם   
[[@Bible:Num 8:7]]**7** וכה תעשה להם לטהרם הזה עליהם מי חטאת והעבירו תער על כל בשרם וכבסו בגדיהם והטהרו   
[[@Bible:Num 8:8]]**8** ולקחו פר בן בקר ומנחתו סלת בלולה בשמן ופר שני בן בקר תקח לחטאת   
[[@Bible:Num 8:9]]**9** והקרבת את הלוים לפני אהל מועד והקהלת את כל עדת בני ישראל   
[[@Bible:Num 8:10]]**10** והקרבת את הלוים לפני יהוה וסמכו בני ישראל את ידיהם על הלוים   
[[@Bible:Num 8:11]]**11** והניף אהרן את הלוים תנופה לפני יהוה מאת בני ישראל והיו לעבד את עבדת יהוה   
[[@Bible:Num 8:12]]**12** והלוים יסמכו את ידיהם על ראש הפרים ועשה את האחד חטאת ואת האחד עלה ליהוה לכפר על הלוים   
[[@Bible:Num 8:13]]**13** והעמדת את הלוים לפני אהרן ולפני בניו והנפת אתם תנופה ליהוה   
[[@Bible:Num 8:14]]**14** והבדלת את הלוים מתוך בני ישראל והיו לי הלוים   
[[@Bible:Num 8:15]]**15** ואחרי כן יבאו הלוים לעבד את עבדת אהל מועד וטהרת אתם והנפת אתם תנופה   
[[@Bible:Num 8:16]]**16** כי נתנים נתנים הם לי מתוך בני ישראל תחת כל בכור פטר רחם בבני ישראל לקחתי אתם לי   
[[@Bible:Num 8:17]]**17** כי לי כל בכור בבני ישראל באדם ובבהמה ביום הכיתי כל בכור בארץ מצרים הקדשתי אתם לי   
[[@Bible:Num 8:18]]**18** ואקח את הלוים תחת כל בכור בבני ישראל   
[[@Bible:Num 8:19]]**19** ואתנה את הלוים נתנים לאהרן ולבניו מתוך בני ישראל לעבד את עבדת בני ישראל באהל מועד ולכפר על בני ישראל ולא יהיה בבני ישראל נגף בגשת בני ישראל אל הקדש   
[[@Bible:Num 8:20]]**20** ויעש משה ואהרן וכל עדת בני ישראל ללוים ככל אשר צוה יהוה את משה ללוים כן עשו להם בני ישראל   
[[@Bible:Num 8:21]]**21** ויתחטאו הלוים ויכבסו בגדיהם וינף אהרן אתם תנופה לפני יהוה ויכפר עליהם אהרן לטהרם   
[[@Bible:Num 8:22]]**22** ואחרי כן באו הלוים לעבד את עבדתם באהל מועד לפני אהרן ולפני בניו כאשר צוה יהוה את משה על הלוים כן עשו להם   
[[@Bible:Num 8:23]]**23** וידבר יהוה אל משה לאמר   
[[@Bible:Num 8:24]]**24** זאת אשר ללוים מבן חמש ועשרים שנה ומעלה יבוא לצבא צבא בעבדת אהל מועד   
[[@Bible:Num 8:25]]**25** ומבן חמשים שנה ישוב מצבא העבדה ולא יעבד עוד   
[[@Bible:Num 8:26]]**26** ושרת את אחיו באהל מועד לשמר משמרת ועבדה לא יעבד ככה תעשה ללוים במשמרתם

**Chapitre 9**

[[@Bible:Num 9:1]]**1** וידבר יהוה אל משה במדבר סיני בשנה השנית לצאתם מארץ מצרים בחדש הראישון לאמר   
[[@Bible:Num 9:2]]**2** ויעשו בני ישראל את הפסח במועדיו   
[[@Bible:Num 9:3]]**3** בארבעה עשר יום בחדש הזה בין הערבים יעשו אתו במועדיו ככל חקתיו וככל משפטיו תעשו אתו   
[[@Bible:Num 9:4]]**4** וידבר משה אל בני ישראל לעשות הפסח   
[[@Bible:Num 9:5]]**5** ויעשו את הפסח בראישון בארבעה עשר יום לחדש בין הערבים במדבר סיני ככל אשר צוה יהוה את משה כן עשו בני ישראל   
[[@Bible:Num 9:6]]**6** ויהיו אנשים אשר היו טמאים לנפש אדם ולא יכלו לעשות הפסח ביום ההוא ויקרבו לפני משה ולפני אהרן ביום ההוא   
[[@Bible:Num 9:7]]**7** ויאמרו האנשים ההם אליו אנחנו טמאים לנפש אדם למה נגרע לבלתי הקריב את קרבן יהוה במועדיו בתוך בני ישראל   
[[@Bible:Num 9:8]]**8** ויאמר אליהם משה עמדו ואשמעה מה יצוה יהוה לכם   
[[@Bible:Num 9:9]]**9** וידבר יהוה אל משה לאמר   
[[@Bible:Num 9:10]]**10** דבר אל בני ישראל לאמר איש איש כי יהיה טמא לנפש או בדרך רחוקה לכם או לדרתיכם ועשה פסח ליהוה   
[[@Bible:Num 9:11]]**11** בחדש השני בארבעה עשר יום בין הערבים יעשו אתו על מצות ומררים יאכלהו   
[[@Bible:Num 9:12]]**12** לא ישאירו ממנו עד בקר ועצם לא ישברו בו ככל חקת הפסח יעשו אתו   
[[@Bible:Num 9:13]]**13** ואיש אשר הוא טהור ובדרך לא היה וחדל לעשות הפסח ונכרתה הנפש ההיא מעמיה כי קרבן יהוה לא הקריב במועדיו חטאו ישא האיש ההוא   
[[@Bible:Num 9:14]]**14** וכי יגור אתכם גר ועשה פסח ליהוה כחקת הפסח וכמשפטיו כן יעשה חקה אחת יהיה לכם ולגר ולאזרח הארץ   
[[@Bible:Num 9:15]]**15** וביום הוקם את המשכן כסה הענן את המשכן לאהל העדות ובערב יהיה על המשכן כמראה אש עד בקר   
[[@Bible:Num 9:16]]**16** כן יהיה תמיד הענן יכסנו ומראה אש לילה   
[[@Bible:Num 9:17]]**17** ולפי העלות הענן מעל האהל ואחרי כן יסעו בני ישראל ובמקום אשר ישכן שם הענן שם יחנו בני ישראל   
[[@Bible:Num 9:18]]**18** על פי יהוה יסעו בני ישראל ועל פי יהוה יחנו כל ימי אשר ישכן הענן על המשכן יחנו   
[[@Bible:Num 9:19]]**19** ובהאריך הענן על המשכן ימים רבים ושמרו בני ישראל את משמרת יהוה ולא יסעו   
[[@Bible:Num 9:20]]**20** ויש אשר יהיה הענן ימים במספר על המשכן על פי יהוה יחנו ועל פי יהוה יסעו   
[[@Bible:Num 9:21]]**21** ויש אשר יהיה הענן מערב עד בקר ונעלה הענן בבקר ונסעו או יומם ולילה ונעלה הענן ונסעו   
[[@Bible:Num 9:22]]**22** או יומים או חדש או ימים בהאריך הענן על המשכן לשכן עליו יחנו בני ישראל ולא יסעו ובהעלותו יסעו   
[[@Bible:Num 9:23]]**23** על פי יהוה יחנו ועל פי יהוה יסעו את משמרת יהוה שמרו על פי יהוה ביד משה

**Chapitre 10**

[[@Bible:Num 10:1]]**1** וידבר יהוה אל משה לאמר   
[[@Bible:Num 10:2]]**2** עשה לך שתי חצצרות כסף מקשה תעשה אתם והיו לך למקרא העדה ולמסע את המחנות   
[[@Bible:Num 10:3]]**3** ותקעו בהן ונועדו אליך כל העדה אל פתח אהל מועד   
[[@Bible:Num 10:4]]**4** ואם באחת יתקעו ונועדו אליך הנשיאים ראשי אלפי ישראל   
[[@Bible:Num 10:5]]**5** ותקעתם תרועה ונסעו המחנות החנים קדמה   
[[@Bible:Num 10:6]]**6** ותקעתם תרועה שנית ונסעו המחנות החנים צפונה תרועה יתקעו למסעיהם   
[[@Bible:Num 10:7]]**7** ובהקהל את הקהל תתקעו ולא תריעו   
[[@Bible:Num 10:8]]**8** ובני אהרן הכהנים יתקעו בחצצרות והיו לכם לחקת עולם לדרתיכם   
[[@Bible:Num 10:9]]**9** וכי תבאו מלחמה בארצכם על הצר הצרר אתכם והרעתם בחצצרות ונזכרתם לפני יהוה אלהיכם ונושעתם מאיביכם   
[[@Bible:Num 10:10]]**10** וביום שמחתיכם ובמועדיכם ובראשי חדשיכם ותקעתם בחצצרות על עלתיכם ועל זבחי שלמיכם והיו לכם לזכרון לפני יהוה אלהיכם אני יהוה אלהיכם וידבר יהוה אל משה לאמר רב לכם שבת בהר הזה פנו וסעו לכם ובאו הר האמרי ואל כל שכניו בערבה בהר ובשפלה בנגב ובחוף הים ארץ הכנעני והלבנון עד הנהר הגדול נהר פרת ראו נתתי לפניכם את הארץ באו ורשו את הארץ אשר נשבעתי לאבתיכם לאברהם ליצחק וליעקב לתת לזרעם אחריהם   
[[@Bible:Num 10:11]]**11** ויהי בשנה השנית בחדש השני בעשרים בחדש נעלה הענן מעל משכן העדות   
[[@Bible:Num 10:12]]**12** ויסעו בני ישראל למסעיהם ממדבר סיני וישכן הענן במדבר פראן   
[[@Bible:Num 10:13]]**13** ויסעו בראישונה על פי יהוה ביד משה   
[[@Bible:Num 10:14]]**14** ויסע דגל מחנה בני יהודה בראישונה לצבאתם ועל צבאו נחשון בן עמינדב   
[[@Bible:Num 10:15]]**15** ועל צבא מטה בני יששכר נתנאל בן צוער   
[[@Bible:Num 10:16]]**16** ועל צבא מטה בני זבולן אליאב בן חילן   
[[@Bible:Num 10:17]]**17** והורד המשכן ונסעו בני גרשון ובני מררי נשאי המשכן   
[[@Bible:Num 10:18]]**18** ונסע דגל מחנה בני ראובן לצבאתם ועל צבאו אליצור בן שדיאור   
[[@Bible:Num 10:19]]**19** ועל צבא מטה בני שמעון שלמיאל בן צורישדי   
[[@Bible:Num 10:20]]**20** ועל צבא מטה בני גד אליסף בן דעואל   
[[@Bible:Num 10:21]]**21** ונסעו הקהתים נשאי המקדש והקימו את המשכן עד באם   
[[@Bible:Num 10:22]]**22** ונסע דגל מחנה בני אפרים לצבאתם ועל צבאו אלישמע בן עמיהוד   
[[@Bible:Num 10:23]]**23** ועל צבא מטה בני מנשה גמליאל בן פדהצור   
[[@Bible:Num 10:24]]**24** ועל צבא מטה בני בנימים אבידן בן גדעוני   
[[@Bible:Num 10:25]]**25** ונסע דגל מחנה בני דן מאסף לכל המחנות לצבאתם ועל צבאו אחיעזר בן עמישדי   
[[@Bible:Num 10:26]]**26** ועל צבא מטה בני אשר פגעיאל בן עכרן   
[[@Bible:Num 10:27]]**27** ועל צבא מטה בני נפתלי אחירע בן עינן   
[[@Bible:Num 10:28]]**28** אלה מסעי בני ישראל לצבאתם ויסעו   
[[@Bible:Num 10:29]]**29** ויאמר משה לחובב בן רעואל המדיני חתן משה נסעים אנחנו אל המקום אשר אמר יהוה אתו אתן לכם לך אתנו והטבנו לך כי יהוה דבר טוב על ישראל   
[[@Bible:Num 10:30]]**30** ויאמר אליו לא אלך כי אם אל ארצי ואל מולדתי אלך   
[[@Bible:Num 10:31]]**31** ויאמר אל נא תעזב אתנו כי על כן ידעת חנתינו במדבר והיית לנו לעינים   
[[@Bible:Num 10:32]]**32** והיה כי תלך עמנו והיה הטוב ההוא אשר ייטיב יהוה עמנו והיטבנו לך   
[[@Bible:Num 10:33]]**33** ויסעו מהר יהוה דרך שלשת ימים וארון ברית יהוה נסע לפניהם דרך שלשת ימים לתור להם מנוחה   
[[@Bible:Num 10:34]]**34** וענן יהוה עליהם יומם בנסעם מן המחנה   
[[@Bible:Num 10:35]]**35** ויהי בנסע הארון ויאמר משה קומה יהוה ויפצו איביך וינסו משנאיך מפניך   
[[@Bible:Num 10:36]]**36** ובמנוחה יאמר שובה יהוה רבבות אלפי ישראל

**Chapitre 11**

[[@Bible:Num 11:1]]**1** ויהי העם כמתאננים רע באזני יהוה וישמע יהוה ויחר אפו ותבער בם אש יהוה ותאכל בקצה המחנה   
[[@Bible:Num 11:2]]**2** ויצעק העם אל משה ויתפלל משה אל יהוה ותשקע האש   
[[@Bible:Num 11:3]]**3** ויקרא שם המקום ההוא תבערה כי בערה בם אש יהוה   
[[@Bible:Num 11:4]]**4** והאספסף אשר בקרבו התאוו תאוה וישבו ויבכו גם בני ישראל ויאמרו מי יאכלנו בשר   
[[@Bible:Num 11:5]]**5** זכרנו את הדגה אשר נאכל במצרים חנם את הקשואים ואת האבטחים ואת החציר ואת הבצלים ואת השומים   
[[@Bible:Num 11:6]]**6** ועתה נפשנו יבשה אין כל בלתי אל המן עינינו   
[[@Bible:Num 11:7]]**7** והמן כזרע גד הוא ועינו כעין הבדלח   
[[@Bible:Num 11:8]]**8** שטו העם ולקטו וטחנו ברחים או דכו במדוכה ובשלו בפרור ועשו אתו עגות והיה טעמו כטעם לשד השמן   
[[@Bible:Num 11:9]]**9** וברדת הטל על המחנה לילה ירד המן עליו   
[[@Bible:Num 11:10]]**10** וישמע משה את העם בכה למשפחתיו איש לפתח אהלו ויחר אף יהוה מאד ובעיני משה רע   
[[@Bible:Num 11:11]]**11** ויאמר משה אל יהוה למה הרעת לעבדך ולמה לא מצאתי חן בעיניך לשים את משא כל העם הזה עלי   
[[@Bible:Num 11:12]]**12** האנכי הריתי את כל העם הזה אם אנכי ילדתיו כי תאמר אלי שאהו בחיקך כאשר ישא האמן את הינק אל האדמה אשר נשבעת לאבתיו   
[[@Bible:Num 11:13]]**13** מאין לי בשר לתת לכל העם הזה כי יבכו עלי לאמר תנה לנו בשר ונאכל   
[[@Bible:Num 11:14]]**14** לא אוכל אנכי לבדי לשאת את כל העם הזה כי כבד ממני   
[[@Bible:Num 11:15]]**15** ואם ככה אתה עשה לי הרגני נא הרג ואם מצאתי חן בעיניך ואל אראה ברעתי   
[[@Bible:Num 11:16]]**16** ויאמר יהוה אל משה אספה לי שבעים איש מזקני ישראל אשר ידעת כי הם זקני העם ושטריו ולקחת אתם אל אהל מועד והתיצבו שם עמך   
[[@Bible:Num 11:17]]**17** וירדתי ודברתי עמך שם והצלתי מן הרוח אשר עליך ושמתי עליהם ונשאו אתך במשא העם ולא תשא אתה לבדך   
[[@Bible:Num 11:18]]**18** ואל העם תאמר התקדשו למחר ואכלתם בשר כי בכיתם באזני יהוה לאמר מי יאכלנו בשר כי טוב לנו במצרים ונתן יהוה לכם בשר ואכלתם   
[[@Bible:Num 11:19]]**19** לא יום אחד תאכלון ולא יומים ולא חמשה ימים ולא עשרה ימים ולא עשרים יום   
[[@Bible:Num 11:20]]**20** עד חדש ימים עד אשר יצא מאפכם והיה לכם לזרה יען כי מאסתם את יהוה אשר בקרבכם ותבכו לפניו לאמר למה זה יצאנו ממצרים   
[[@Bible:Num 11:21]]**21** ויאמר משה שש מאות אלף רגלי העם אשר אנכי בקרבו ואתה אמרת בשר אתן להם ואכלו חדש ימים   
[[@Bible:Num 11:22]]**22** הצאן ובקר ישחט להם ומצא להם אם את כל דגי הים יאסף להם ומצא להם   
[[@Bible:Num 11:23]]**23** ויאמר יהוה אל משה היד יהוה תקצר עתה תראה היקרך דברי אם לא   
[[@Bible:Num 11:24]]**24** ויצא משה וידבר אל העם את דברי יהוה ויאסף שבעים איש מזקני העם ויעמד אתם סביבת האהל   
[[@Bible:Num 11:25]]**25** וירד יהוה בענן וידבר אליו ויצל מן הרוח אשר עליו ויתן על שבעים איש הזקנים ויהי כנוח עליהם הרוח ויתנבאו ולא יאספו   
[[@Bible:Num 11:26]]**26** וישארו שני אנשים במחנה שם האחד אלדד ושם השני מידד ותנח עליהם הרוח והם בכתבים ולא יצאו האהלה ויתנבאו במחנה   
[[@Bible:Num 11:27]]**27** וירץ הנער ויגד למשה ויאמר אלדד ומודד מתנבאים במחנה   
[[@Bible:Num 11:28]]**28** ויען יהושע בן נון משרת משה מבחריו ויאמר אדני משה כלאם   
[[@Bible:Num 11:29]]**29** ויאמר לו משה המקנא אתה לי ומי יתן כל עם יהוה נביאים כי יתן יהוה את רוחו עליהם   
[[@Bible:Num 11:30]]**30** ויאסף משה אל המחנה הוא וזקני ישראל   
[[@Bible:Num 11:31]]**31** ורוח נסע מאת יהוה ויגז שלוי מן הים ויטש אל המחנה כדרך יום כה וכדרך יום כה סביבת המחנה וכאמתים על פני הארץ   
[[@Bible:Num 11:32]]**32** ויקם העם כל היום ההוא וכל הלילה וכל היום המחרת ויאספו את השלוי הממעיט אסף עשרה חמרים וישטחו להם שחוט סביבת המחנה   
[[@Bible:Num 11:33]]**33** הבשר עודנו בין שניהם טרם יכרת ואף יהוה חרה בעם ויך יהוה בעם מכה רבה מאד   
[[@Bible:Num 11:34]]**34** ויקרא שם המקום ההוא קברות התאוה כי שם קברו את העם המתאוים   
[[@Bible:Num 11:35]]**35** מקברות התאוה נסעו העם החצרות ויהיו בחצרות

**Chapitre 12**

[[@Bible:Num 12:1]]**1** ותדבר מרים ואהרן במשה על אדות האשה הכשית אשר לקח כי אשה כשית לקח   
[[@Bible:Num 12:2]]**2** ויאמרו הרק אך במשה דבר יהוה הלוא גם בנו דבר וישמע יהוה   
[[@Bible:Num 12:3]]**3** והאיש משה ענו מאד מכל האדם אשר על פני האדמה   
[[@Bible:Num 12:4]]**4** ויאמר יהוה פתאם אל משה ואל אהרן ואל מרים צאו שלשתכם אל אהל מועד ויצאו שלשתם   
[[@Bible:Num 12:5]]**5** וירד יהוה בעמוד ענן ויעמד פתח האהל ויקרא אהרן ומרים ויצאו שניהם   
[[@Bible:Num 12:6]]**6** ויאמר שמעו נא דברי אם יהיה נביאכם יהוה במראה אליו התודע ובחלום אדבר בו   
[[@Bible:Num 12:7]]**7** לא כן עבדי משה בכל ביתי נאמן הוא   
[[@Bible:Num 12:8]]**8** פה אל פה אדבר בו בממראה ולא בחידת ותמונת יהוה יביט ומדוע לא יראתם לדבר בעבדי במשה   
[[@Bible:Num 12:9]]**9** ויחר אף יהוה בם וילך   
[[@Bible:Num 12:10]]**10** והענן סר מעל האהל והנה מרים מצרעת כשלג ויפן אהרן אל מרים והנה מצרעת   
[[@Bible:Num 12:11]]**11** ויאמר אהרן אל משה בי אדני אל נא תשית עלינו חטאת אשר נואלנו ואשר חטאנו   
[[@Bible:Num 12:12]]**12** אל נא תהיה כמת אשר בצאתו מרחם אמו ויאכל חצי בשרו   
[[@Bible:Num 12:13]]**13** ויצעק משה אל יהוה לאמר אל נא רפא נא לה   
[[@Bible:Num 12:14]]**14** ויאמר יהוה אל משה ואביה ירק ירק בפניה הלא תכלם שבעת ימים תסגר שבעת ימים מחוץ למחנה ואחר תאסף   
[[@Bible:Num 12:15]]**15** ותסגר מרים מחוץ למחנה שבעת ימים והעם לא נסעו עד האספה מרים   
[[@Bible:Num 12:16]]**16** ואחר נסעו העם מחצרות ויחנו במדבר פראן ויאמר משה לבני ישראל באתם עד הר האמרי אשר יהוה אלהינו נתן לנו ראה נתן יהוה אלהיך לפניך את הארץ עלה רש כאשר דבר יהוה אלהי אבתיך לך אל תירא ואל תחת ויקרבו אל משה ויאמרו נשלחה אנשים לפנינו ויחפדו לנו את הארץ וישיבו אתנו דבר את הדרך אשר נעלה בה ואת הערים אשר נבוא עליהן וייטב בעיני משה

**Chapitre 13**

[[@Bible:Num 13:1]]**1** וידבר יהוה אל משה לאמר   
[[@Bible:Num 13:2]]**2** שלח לך אנשים ויתרו את ארץ כנען אשר אני נתן לבני ישראל איש אחד איש אחד למטה אבתיו תשלח כל נשיא בהם   
[[@Bible:Num 13:3]]**3** וישלח אתם משה ממדבר פראן על פי יהוה כלם אנשים ראשי בני ישראל הם   
[[@Bible:Num 13:4]]**4** ואלה שמותם למטה ראובן שמוע בן זכור   
[[@Bible:Num 13:5]]**5** למטה שמעון שפט בן חורי   
[[@Bible:Num 13:6]]**6** למטה יהודה כלב בן יפנה   
[[@Bible:Num 13:7]]**7** למטה יששכר יגאל בן יוסף   
[[@Bible:Num 13:8]]**8** למטה אפרים יהושע בן נון   
[[@Bible:Num 13:9]]**9** למטה בנימים פלטי בן רפוא   
[[@Bible:Num 13:10]]**10** למטה זבולן גדיאל בן סודי   
[[@Bible:Num 13:11]]**11** למטה יוסף למטה מנשה גדי בן סוסי   
[[@Bible:Num 13:12]]**12** למטה דן עמיאל בן גמלי   
[[@Bible:Num 13:13]]**13** למטה אשר סתור בן מיכאל   
[[@Bible:Num 13:14]]**14** למטה נפתלי נחבי בן ופסי   
[[@Bible:Num 13:15]]**15** למטה גד גואל בן מיכי   
[[@Bible:Num 13:16]]**16** אלה שמות האנשים אשר שלח משה לתור את הארץ ויקרא משה ליהושע בן נון יהושע   
[[@Bible:Num 13:17]]**17** וישלח אתם לתור את ארץ כנען ויאמר אליהם עלו זה בנגב ועליתם את ההר   
[[@Bible:Num 13:18]]**18** וראיתם את הארץ מה היא ואת העם הישב עליה החזק הוא הרפא המעט הוא אם רב   
[[@Bible:Num 13:19]]**19** ומה הארץ אשר הוא ישב בה הטובה היא אם רעה ומה הערים אשר הוא ישב בהן המבחנים אך מבצרים   
[[@Bible:Num 13:20]]**20** ומה הארץ השמנה היא אם רזה היש בה עץ אם אין והתחזקתם ולקחתם מפרי הארץ והימים ימי בכרות ענבים   
[[@Bible:Num 13:21]]**21** וילכו ויבאו ויתרו את הארץ ממדבר צן עד רחב לבוא חמתה   
[[@Bible:Num 13:22]]**22** ויעלו בנגב ויבאו עד חברון ושם אחימן ששי ותלמי ילדי ענק וחברון שבע שנים נבנתה לפני צען מצרים   
[[@Bible:Num 13:23]]**23** ויבאו עד נחל אשכול ויכרתו משם זמרה ואשכל ענבים אחד וישאו במוט בשנים ומן הרמונים ומן התאנים   
[[@Bible:Num 13:24]]**24** למקום ההוא קראו נחל אשכל על אדות האשכל אשר כרתו משם בני ישראל   
[[@Bible:Num 13:25]]**25** וישבו מתור את הארץ מקץ ארבעים יום   
[[@Bible:Num 13:26]]**26** וילכו ויבאו אל משה ואל אהרן ואל כל עדת בני ישראל אל מדבר פראן קדשה וישיבו אתם דבר ואת כל העדה ויראום את פרי הארץ   
[[@Bible:Num 13:27]]**27** ויספרו לו ויאמרו באנו אל הארץ אשר שלחתנו וגם זבת חלב ודבש היא וזה פריה   
[[@Bible:Num 13:28]]**28** אפס כי עז העם הישב בארץ והערים בצרות וגדלות מאד וגם ילדי ענק ראינו שם   
[[@Bible:Num 13:29]]**29** עמלק ישב בארץ הנגב והחתי והחוי והיבוסי והאמרי ישב בהר והכנעני ישב על הים ועל יד הירדן   
[[@Bible:Num 13:30]]**30** ויהס כלב את העם על משה ויאמר לו עלה נעלה וירשנו אתה כי יכל נכל לה   
[[@Bible:Num 13:31]]**31** והאנשים אשר עלו עמו אמרו לא נוכל לעלות אל העם כי חזק הוא ממנו   
[[@Bible:Num 13:32]]**32** ויוציאו דבת הארץ אשר תרו אתה אל בני ישראל לאמר הארץ אשר עברנו בה לתור אתה ארץ אכלת ישביה היא וכל העם אשר ראינו בתוכה אנשי מדות   
[[@Bible:Num 13:33]]**33** ושם ראינו את הנפלים בני ענק מן הנפלים ונהי בעינינו כחגבים וכן היינו בעיניהם וירגנו בני ישראל באהליהם ויאמרו בשנאת יהוה אתנו הוציאנו מארץ מצרים לתת אתנו ביד האמרי להשמידנו אנה אנחנו עלים ואחינו המיסו את לבבנו לאמר עם גדול ורב ממנו וערים גדלות ובצרות בשמים וגם בני ענקים ראינו שם ויאמר משה לבני ישראל לא תערצון ולא תיראון מהם יהוה אלהיכם ההלך לפניכם הוא ילחם לכם ככל אשר עשה אתכם במצרים לעיניכם ובמדבר אשר ראית אשר נשאך יהוה אלהיך כאשר ישא איש את בנו בכל הדרך אשר הלכתם עד באכם עד המקום הזה ובדבר הזה אינכם מאמנים ביהוה אלהיכם ההלך לפניכם בדרך לתור לכם מקום להחנתכם באש לילה להראתכם בדרך אשר תלכו בה וענן יומם

**Chapitre 14**

[[@Bible:Num 14:1]]**1** ותשא כל העדה ויתנו את קולם ויבך העם בלילה ההוא   
[[@Bible:Num 14:2]]**2** וילנו על משה ועל אהרן כל בני ישראל ויאמרו אליהם כל העדה לו מתנו בארץ מצרים או במדבר הזה לו מתנו   
[[@Bible:Num 14:3]]**3** ולמה יהוה מביא אתנו אל הארץ הזאת לנפל בחרב נשינו וטפנו יהיו לבז הלוא טוב לנו שוב מצרימה   
[[@Bible:Num 14:4]]**4** ויאמרו איש אל אחיו נתן ראש ונשוב מצרימה   
[[@Bible:Num 14:5]]**5** ויפל משה ואהרן על פניהם לפני כל קהל עדת בני ישראל   
[[@Bible:Num 14:6]]**6** ויהושע בן נון וכלב בן יפנה מן התרים את הארץ קרעו בגדיהם   
[[@Bible:Num 14:7]]**7** ויאמרו אל כל עדת בני ישראל לאמר הארץ אשר עברנו בה לתור אתה טובה הארץ מאד מאד   
[[@Bible:Num 14:8]]**8** אם חפץ בנו יהוה והביא אתנו אל הארץ הזאת ונתנה לנו ארץ אשר היא זבת חלב ודבש   
[[@Bible:Num 14:9]]**9** אך ביהוה אל תמרדו ואתם אל תיראו את עם הארץ כי לחמנו הם סר צלם מעליהם ויהוה אתנו אל תיראם   
[[@Bible:Num 14:10]]**10** ויאמרו כל העדה לרגם אתם באבנים וכבוד יהוה נראה באהל מועד אל כל בני ישראל   
[[@Bible:Num 14:11]]**11** ויאמר יהוה אל משה עד אנה ינאצני העם הזה ועד אנה לא יאמנו בי בכל האתות אשר עשיתי בקרבו   
[[@Bible:Num 14:12]]**12** אכנו בדבר ואורשנו ואעשה אתך ואת בית אביך לגוי גדול ועצום ממנו   
[[@Bible:Num 14:13]]**13** ויאמר משה אל יהוה ושמעו מצרים כי העלית בכחך את העם הזה מקרבו   
[[@Bible:Num 14:14]]**14** ואמרו אל יושב הארץ הזאת שמעו כי אתה יהוה בקרב העם הזה אשר עין בעין נראה אתה יהוה ועננך עמד עליהם ובעמוד ענן אתה הלך לפניהם יומם ובעמוד אש לילה   
[[@Bible:Num 14:15]]**15** והמת את העם הזה כאיש אחד ואמרו הגוים אשר שמעו את שמעך לאמר   
[[@Bible:Num 14:16]]**16** מבלתי יכלת יהוה להביא את העם הזה אל הארץ אשר נשבע להם וישחטם במדבר   
[[@Bible:Num 14:17]]**17** ועתה יגדל נא כח אדני כאשר דברת לאמר   
[[@Bible:Num 14:18]]**18** יהוה ארך אפים ורב חסד ואמת נשא עון ופשע וחטאה ונקה לו ינקה פקד עון אבות על בנים על שלשים ועל רבעים   
[[@Bible:Num 14:19]]**19** סלח נא לעון העם הזה כגדל חסדך וכאשר נשאת לעם הזה ממצרים ועד הנה   
[[@Bible:Num 14:20]]**20** ויאמר יהוה סלחתי כדבריך   
[[@Bible:Num 14:21]]**21** ואולם חי אני וימלא כבוד יהוה את כל הארץ   
[[@Bible:Num 14:22]]**22** כי כל האנשים הראים את כבודי ואת אתתי אשר עשיתי במצרים ובמדבר וינסו אתי זה עשר פעמים ולא שמעו בקולי   
[[@Bible:Num 14:23]]**23** אם יראו את הארץ אשר נשבעתי לאבתם לתת להם וכל מנאצי לא יראוה   
[[@Bible:Num 14:24]]**24** ועבדי כלב עקב היתה רוח אחרת עמו וימלא אחרי והבאתיו אל הארץ אשר בא שמה וזרעו יירשנה   
[[@Bible:Num 14:25]]**25** והעמלקי והכנעני ישב בעמק מחר פנו וסעו לכם המדברה דרך ים סוף   
[[@Bible:Num 14:26]]**26** וידבר יהוה אל משה ואל אהרן לאמר   
[[@Bible:Num 14:27]]**27** עד מתי לעדה הרעה הזאת אשר הם מלנים עלי את תלנות בני ישראל אשר הם מלנים עלי שמעתי   
[[@Bible:Num 14:28]]**28** אמר אליהם חי אני נאם יהוה אם לא כאשר דברתם באזני כן אעשה לכם   
[[@Bible:Num 14:29]]**29** במדבר הזה יפלו פגריכם וכל פקדיכם לכל מספרכם מבן עשרים שנה ומעלה אשר הלנתם עלי   
[[@Bible:Num 14:30]]**30** אם אתם תבאו אל הארץ אשר נשאתי את ידי לשכן אתכם בה כי אם כלב בן יפנה ויהושע בן נון   
[[@Bible:Num 14:31]]**31** וטפכם אשר אמרתם לבז יהיה והבאתי אתם וידעו את הארץ אשר מאסתם בה   
[[@Bible:Num 14:32]]**32** ופגריכם אתם יפלו במדבר הזה   
[[@Bible:Num 14:33]]**33** ובניכם יהיו רעים במדבר ארבעים שנה ונשאו את זנתיכם עד תם פגריכם במדבר   
[[@Bible:Num 14:34]]**34** במספר הימים אשר תרתם את הארץ ארבעים יום יום לשנה יום לשנה תשאו את עונתיכם ארבעים שנה וידעתם את תנואתי   
[[@Bible:Num 14:35]]**35** אני יהוה דברתי אם לא זאת אעשה לכל העדה הרעה הזאת הנועדים עלי במדבר הזה יתמו ושם ימותו   
[[@Bible:Num 14:36]]**36** והאנשים אשר שלח משה לתור את הארץ וישבו וילנו עליו את כל העדה להוציא דבה על הארץ   
[[@Bible:Num 14:37]]**37** וימתו האנשים מוצאי דבת הארץ רעה במגפה לפני יהוה   
[[@Bible:Num 14:38]]**38** ויהושע בן נון וכלב בן יפנה חיו מן האנשים ההם ההלכים לתור את הארץ   
[[@Bible:Num 14:39]]**39** וידבר משה את הדברים האלה אל כל בני ישראל ויתאבלו העם מאד   
[[@Bible:Num 14:40]]**40** וישכמו בבקר ויעלו אל ראש ההר לאמר הננו ועלינו אל המקום אשר אמר יהוה כי חטאנו ויאמר יהוה אל משה אמר להם לא תעלו ולא תלחמו כי אינני בקרבכם ולא תנגפו לפני איביכם   
[[@Bible:Num 14:41]]**41** ויאמר משה למה זה אתם עברים את פי יהוה והיא לא תצליח   
[[@Bible:Num 14:42]]**42** אל תעלו כי אין יהוה בקרבכם ולא תנגפו לפני איביכם   
[[@Bible:Num 14:43]]**43** כי העמלקי והכנעני שם לפניכם ונפלתם בחרב כי על כן שבתם מאחרי יהוה ולא יהיה יהוה עמכם   
[[@Bible:Num 14:44]]**44** ויעפלו לעלות אל ראש ההר וארון ברית יהוה ומשה לא משו מקרב המחנה   
[[@Bible:Num 14:45]]**45** וירד העמלקי והכנעני הישב בהר ההוא לקראתם וירדפו אתם כאשר תעשינה הדברים ויכום ויכתום עד חרמה וישבו אל המחנה

**Chapitre 15**

[[@Bible:Num 15:1]]**1** וידבר יהוה אל משה לאמר   
[[@Bible:Num 15:2]]**2** דבר אל בני ישראל ואמרת אליהם כי תבאו אל ארץ מושבתיכם אשר אני נתן לכם   
[[@Bible:Num 15:3]]**3** ועשיתם אשה ליהוה עלה או זבח לפלא נדר או נדבה או במועדיכם לעשות ריח ניחח ליהוה מן הבקר או מן הצאן   
[[@Bible:Num 15:4]]**4** והקריב המקריב את קרבנו ליהוה מנחה סלת עשרון בלול ברבעית ההין שמן   
[[@Bible:Num 15:5]]**5** ויין לנסך רבעית ההין תעשה על העלה או לזבח לכבש האחד   
[[@Bible:Num 15:6]]**6** או לאיל תעשה מנחה סלת שני עשרנים בלול בשמן שלשית ההין   
[[@Bible:Num 15:7]]**7** ויין לנסך שלשית ההין תקריב ריח ניחח ליהוה   
[[@Bible:Num 15:8]]**8** וכי תעשה בן בקר עלה או זבח לפלא נדר או שלמים ליהוה   
[[@Bible:Num 15:9]]**9** והקריב על בן הבקר מנחה סלת שלשה עשרנים בלול בשמן חצי ההין   
[[@Bible:Num 15:10]]**10** ויין תקריב לנסך חצי ההין אשה ריח ניחח ליהוה   
[[@Bible:Num 15:11]]**11** ככה יעשה לשור האחד או לאיל האחד או לשה בכבשים או בעזים   
[[@Bible:Num 15:12]]**12** כמספרם אשר תעשו ככה תעשו לאחד במספרם   
[[@Bible:Num 15:13]]**13** כל האזרח יעשה ככה את אלה להקריב אשה ריח ניחח ליהוה   
[[@Bible:Num 15:14]]**14** וכי יגור אתכם גר או אשר בתוככם לדרתיכם ועשה אשה ריח ניחח ליהוה כאשר תעשו כן יעשה   
[[@Bible:Num 15:15]]**15** הקהל חקה אחת לכם ולגר הגר חקת עולם לדרתיכם ככם כגר יהיה לפני יהוה   
[[@Bible:Num 15:16]]**16** תורה אחת ומשפט אחד יהיה לכם ולגר הגר אתכם   
[[@Bible:Num 15:17]]**17** וידבר יהוה אל משה לאמר   
[[@Bible:Num 15:18]]**18** דבר אל בני ישראל ואמרת אליהם בבאכם אל הארץ אשר אני מביא אתכם שמה   
[[@Bible:Num 15:19]]**19** והיה באכלכם מלחם הארץ תרימו תרומה ליהוה   
[[@Bible:Num 15:20]]**20** ראשית ערסתיכם חלה תרימו תרומה כתרומת גרן כן תרימו אתה   
[[@Bible:Num 15:21]]**21** מראשית ערסתיכם תתנו ליהוה תרומה לדרתיכם   
[[@Bible:Num 15:22]]**22** וכי תשגו ולא תעשו את כל המצות האלה אשר דבר יהוה אל משה   
[[@Bible:Num 15:23]]**23** את כל אשר צוה יהוה אליכם ביד משה למן היום אשר צוה יהוה והלאה לדרתיכם   
[[@Bible:Num 15:24]]**24** והיה אם מעיני העדה נעשתה לשגגה ועשו כל העדה פר בן בקר אחד לעלה לריח ניחח ליהוה ומנחתו ונסכו כמשפט ושעיר עזים אחד לחטאת   
[[@Bible:Num 15:25]]**25** וכפר הכהן על כל עדת בני ישראל ונסלח להם כי שגגה היא והם הביאו את קרבנם אשה ליהוה וחטאתם לפני יהוה על שגגתם   
[[@Bible:Num 15:26]]**26** ונסלח לכל עדת בני ישראל ולגר הגר בתוכם כי לכל העם בשגגה   
[[@Bible:Num 15:27]]**27** ואם נפש אחת תחטא בשגגה והקריבה עז בת שנתה לחטאת   
[[@Bible:Num 15:28]]**28** וכפר הכהן על הנפש השגגת בחטאה בשגגה לפני יהוה לכפר עליו ונסלח לו   
[[@Bible:Num 15:29]]**29** האזרח בבני ישראל ולגר הגר בתוכם תורה אחת יהיה לכם לעשה בשגגה   
[[@Bible:Num 15:30]]**30** והנפש אשר תעשה ביד רמה מן האזרח ומן הגר את יהוה הוא מגדף ונכרתה הנפש ההיא מקרב עמיה   
[[@Bible:Num 15:31]]**31** כי דבר יהוה בזה ואת מצותיו הפר הכרת תכרת הנפש ההיא עונה בה   
[[@Bible:Num 15:32]]**32** ויהיו בני ישראל במדבר וימצאו איש מקשש עצים ביום השבת   
[[@Bible:Num 15:33]]**33** ויקריבו אתו המצאים אתו מקשש עצים אל משה ואל אהרן ואל כל העדה   
[[@Bible:Num 15:34]]**34** ויניחו אתו במשמר כי לא פרש מה יעשה לו   
[[@Bible:Num 15:35]]**35** ויאמר יהוה אל משה מות יומת האיש רגמו אתו באבנים כל העדה מחוץ למחנה   
[[@Bible:Num 15:36]]**36** ויוציאו אתו כל העדה אל מחוץ למחנה וירגמו אתו באבנים וימת כאשר צוה יהוה את משה   
[[@Bible:Num 15:37]]**37** ויאמר יהוה אל משה לאמר   
[[@Bible:Num 15:38]]**38** דבר אל בני ישראל ואמרת אליהם ועשו להם ציציות על כנפי בגדיהם לדרתם ונתנו על ציצת הכנף פתיל תכלת   
[[@Bible:Num 15:39]]**39** והיו לכם לציציות וראיתם אתם וזכרתם את כל מצות יהוה ועשיתם אתם ולא תתרו אחרי לבבכם ואחרי עיניכם אשר אתם זנים אחריהם   
[[@Bible:Num 15:40]]**40** למען תזכרו ועשיתם את כל מצותי והייתם קדשים לאלהיכם   
[[@Bible:Num 15:41]]**41** אני יהוה אלהיכם אשר הוצאתי אתכם מארץ מצרים להיות לכם לאלהים אני יהוה אלהיכם

**Chapitre 16**

[[@Bible:Num 16:1]]**1** ויקח קרח בן יצהר בן קהת בן לוי ודתן ואבירם בני אליאב ואון בן פלת בן ראובן   
[[@Bible:Num 16:2]]**2** ויקמו לפני משה ואנשים מבני ישראל חמשים ומאתים נשיאי עדה קריאי מועד אנשי שם   
[[@Bible:Num 16:3]]**3** ויקהלו על משה ועל אהרן ויאמרו אליהם רב לכם כי כל העדה כלם קדשים ובתוכם יהוה ומדוע תתנשאו על קהל יהוה   
[[@Bible:Num 16:4]]**4** וישמע משה ויפל על פניו   
[[@Bible:Num 16:5]]**5** וידבר אל קרח ואל כל עדתו לאמר בקר ויודע יהוה את אשר לו ואת הקדוש יקריב אליו ואת אשר יבחר בו יקריב אליו   
[[@Bible:Num 16:6]]**6** זאת עשו קחו לכם מחתות קרח וכל עדתו   
[[@Bible:Num 16:7]]**7** ותנו בהן אש ושימו עליהן קטרת לפני יהוה מחר והיה האיש אשר יבחר יהוה הוא הקדוש רב לכם בני לוי   
[[@Bible:Num 16:8]]**8** ויאמר משה אל קרח שמעו נא בני לוי   
[[@Bible:Num 16:9]]**9** המעט מכם כי הבדיל אלהי ישראל אתכם מעדת ישראל להקריב אתכם אליו לעבד את עבדת משכן יהוה ולעמד לפני העדה לשרתם   
[[@Bible:Num 16:10]]**10** ויקריב אתך ואת כל אחיך בני לוי אתך ובקשתם גם כהנה   
[[@Bible:Num 16:11]]**11** לכן אתה וכל עדתך הנועדים על יהוה ואהרן מה הוא כי תלנו עליו   
[[@Bible:Num 16:12]]**12** וישלח משה לקרא לדתן ולאבירם בני אליאב ויאמרו לא נעלה   
[[@Bible:Num 16:13]]**13** המעט כי העליתנו מארץ זבת חלב ודבש להמיתנו במדבר כי תשתרר עלינו גם השתרר   
[[@Bible:Num 16:14]]**14** אף לא אל ארץ זבת חלב ודבש הבאתנו ותתן לנו נחלת שדה וכרם העיני האנשים ההם תנקר לא נעלה   
[[@Bible:Num 16:15]]**15** ויחר למשה מאד ויאמר אל יהוה אל תפן אל מנחתם לא חמור אחד מהם נשאתי ולא הרעתי את אחד מהם   
[[@Bible:Num 16:16]]**16** ויאמר משה אל קרח אתה וכל עדתך היו לפני יהוה אתה והם ואהרן מחר   
[[@Bible:Num 16:17]]**17** וקחו איש מחתתו ונתתם עליהן קטרת והקרבתם לפני יהוה איש מחתתו חמשים ומאתים מחתת ואתה ואהרן איש מחתתו   
[[@Bible:Num 16:18]]**18** ויקחו איש מחתתו ויתנו בהן אש וישמו עליהן קטרת ויעמדו פתח אהל מועד ומשה ואהרן   
[[@Bible:Num 16:19]]**19** ויקהל עליהם קרח את כל העדה אל פתח אהל מועד וירא כבוד יהוה אל כל העדה   
[[@Bible:Num 16:20]]**20** וידבר יהוה אל משה ואל אהרן לאמר   
[[@Bible:Num 16:21]]**21** הבדלו מתוך העדה הזאת ואכלה אתם כרגע   
[[@Bible:Num 16:22]]**22** ויפלו על פניהם ויאמרו אל אלהי הרוחות לכל הבשר האיש האחד יחטא ועל כל העדה תקצף   
[[@Bible:Num 16:23]]**23** וידבר יהוה אל משה לאמר   
[[@Bible:Num 16:24]]**24** דבר אל העדה לאמר העלו מסביב למשכן קרח דתן ואבירם   
[[@Bible:Num 16:25]]**25** ויקם משה וילך אל דתן ואבירם וילכו אחריו זקני ישראל   
[[@Bible:Num 16:26]]**26** וידבר אל העדה לאמר סורו נא מעל אהלי האנשים הרשעים האלה ואל תגעו בכל אשר להם פן תספו בכל חטאתם   
[[@Bible:Num 16:27]]**27** ויעלו מעל משכן קרח דתן ואבירם מסביב ודתן ואבירם יצאו נצבים פתח אהליהם ונשיהם ובניהם וטפם   
[[@Bible:Num 16:28]]**28** ויאמר משה בזאת תדעון כי יהוה שלחני לעשות את כל המעשים האלה כי לא מלבי   
[[@Bible:Num 16:29]]**29** אם כמות כל האדם ימתון אלה ופקדת כל האדם יפקד עליהם לא יהוה שלחני   
[[@Bible:Num 16:30]]**30** ואם בריה יברא יהוה ופצתה האדמה את פיה ובלעה אתם ואת כל אשר להם וירדו חיים שאלה וידעתם כי נאצו האנשים האלה את יהוה   
[[@Bible:Num 16:31]]**31** ויהי ככלתו לדבר את כל הדברים האלה ותבקע האדמה אשר תחתיהם   
[[@Bible:Num 16:32]]**32** ותפתח הארץ את פיה ותבלע אתם ואת בתיהם ואת כל האדם אשר לקרח ואת כל הרכוש   
[[@Bible:Num 16:33]]**33** וירדו הם וכל אשר להם חיים שאלה ותכס עליהם הארץ ויאבדו מתוך הקהל   
[[@Bible:Num 16:34]]**34** וכל ישראל אשר סביבתיהם נסו לקולם כי אמרו פן תבלענו הארץ   
[[@Bible:Num 16:35]]**35** ואש יצאה מאת יהוה ותאכל את חמשים ומאתים איש מקרבי הקטרת

**Chapitre 17**

[[@Bible:Num 17:1]]**1** וידבר יהוה אל משה לאמר   
[[@Bible:Num 17:2]]**2** אמר אל אלעזר בן אהרן הכהן וירם את המחתות מבין השרפה ואת האש זרה הלאה כי קדשו   
[[@Bible:Num 17:3]]**3** את מחתות החטאים האלה בנפשתם ועשו אתם רקועי פחים צפוי למזבח כי הקריבם לפני יהוה ויקדשו והיו לאות לבני ישראל   
[[@Bible:Num 17:4]]**4** ויקח אלעזר בן אהרן הכהן את מחתות הנחשת אשר הקריבו השרפים וירקעם צפוי למזבח   
[[@Bible:Num 17:5]]**5** זכרון לבני ישראל למען אשר לא יקרב איש זר אשר לא מזרע אהרן הוא להקטיר קטרת לפני יהוה ולא יהיה כקרח וכעדתו כאשר דבר יהוה ביד משה לו   
[[@Bible:Num 17:6]]**6** וילנו כל עדת בני ישראל ממחרת על משה ועל אהרן לאמר אתם המתם את עם יהוה   
[[@Bible:Num 17:7]]**7** ויהי בהקהל העדה על משה ועל אהרן ויפנו אל אהל מועד והנה כסהו הענן וירא כבוד יהוה   
[[@Bible:Num 17:8]]**8** ויבא משה ואהרן אל פני אהל מועד   
[[@Bible:Num 17:9]]**9** וידבר יהוה אל משה לאמר   
[[@Bible:Num 17:10]]**10** הרמו מתוך העדה הזאת ואכלה אתם כרגע ויפלו על פניהם   
[[@Bible:Num 17:11]]**11** ויאמר משה אל אהרן קח את המחתה ותן עליה אש מעל המזבח ושים קטרת והלך מהר אל העדה וכפר עליהם כי יצא הקצף מלפני יהוה החל הנגף   
[[@Bible:Num 17:12]]**12** ויקח אהרן כאשר דבר משה וירץ אל תוך הקהל והנה החל הנגף בעם ויתן את הקטרת ויכפר על העם   
[[@Bible:Num 17:13]]**13** ויעמד בין המתים ובין החיים ותעצר המגפה   
[[@Bible:Num 17:14]]**14** ויהיו המתים במגפה ארבעה עשר אלף ושבע מאות מלבד המתים על דבר קרח   
[[@Bible:Num 17:15]]**15** וישב אהרן אל משה אל פתח אהל מועד והמגפה נעצרה   
[[@Bible:Num 17:16]]**16** וידבר יהוה אל משה לאמר   
[[@Bible:Num 17:17]]**17** דבר אל בני ישראל וקח מאתם מטה מטה לבית אב מאת כל נשיאיהם לבית אבתם שנים עשר מטות איש את שמו תכתב על מטהו   
[[@Bible:Num 17:18]]**18** ואת שם אהרן תכתב על מטה לוי כי מטה אחד לראש בית אבתם   
[[@Bible:Num 17:19]]**19** והנחתם באהל מועד לפני העדות אשר אועד לך שמה   
[[@Bible:Num 17:20]]**20** והיה האיש אשר אבחר בו מטהו יפרח והשכתי מעלי את תלנות בני ישראל אשר הם מלנים עליכם   
[[@Bible:Num 17:21]]**21** וידבר משה אל בני ישראל ויתנו אליו כל נשיאיהם מטה לנשיא אחד מטה לנשיא אחד לבית אבתם שנים עשר מטות ומטה אהרן בתוך מטותם   
[[@Bible:Num 17:22]]**22** וינח משה את המטות לפני יהוה באהל העדות   
[[@Bible:Num 17:23]]**23** ויהי ממחרת ויבא משה אל אהל העדות והנה פרח מטה אהרן לבית לוי ויוצא פרח ויצץ ציץ ויגמל שקדים   
[[@Bible:Num 17:24]]**24** ויוצא משה את כל המטות מלפני יהוה אל כל בני ישראל ויראו ויקחו איש מטהו   
[[@Bible:Num 17:25]]**25** ויאמר יהוה אל משה השב את מטה אהרן לפני העדות למשמרת לאות לבני מרי ותכל תלנותם מעלי ולא ימותו   
[[@Bible:Num 17:26]]**26** ויעש משה כאשר צוה יהוה אתו כן עשה   
[[@Bible:Num 17:27]]**27** ויאמרו בני ישראל אל משה לאמר הן גוענו אבדנו כלנו אבדנו   
[[@Bible:Num 17:28]]**28** כל הקרב הקרב אל משכן יהוה יומת האם תמנו לגוע

**Chapitre 18**

[[@Bible:Num 18:1]]**1** ויאמר יהוה אל אהרן אתה ובניך ובית אביך אתך תשאו את עון המקדש ואתה ובניך אתך תשאו את עון כהנתכם   
[[@Bible:Num 18:2]]**2** וגם את אחיך מטה לוי שבט אביך הקרב אתך וילוו עליך וישרתוך ואתה ובניך אתך לפני אהל העדות   
[[@Bible:Num 18:3]]**3** ושמרו משמרתך ומשמרת כל האהל אך אל כלי הקדש ואל המזבח לא יקרבו ולא ימותו גם הם גם אתם   
[[@Bible:Num 18:4]]**4** ונלוו עליך ושמרו את משמרת אהל מועד לכל עבדת האהל וזר לא יקרב אליכם   
[[@Bible:Num 18:5]]**5** ושמרתם את משמרת הקדש ואת משמרת המזבח ולא יהיה עוד קצף על בני ישראל   
[[@Bible:Num 18:6]]**6** ואני הנה לקחתי את אחיכם הלוים מתוך בני ישראל לכם מתנה נתנים ליהוה לעבד את עבדת אהל מועד   
[[@Bible:Num 18:7]]**7** ואתה ובניך אתך תשמרו את כהנתכם לכל דבר המזבח ולמבית לפרכת ועבדתם עבדת מתנה אתן את כהנתכם והזר הקרב יומת   
[[@Bible:Num 18:8]]**8** וידבר יהוה אל אהרן ואני הנה נתתי לך את משמרת תרומתי לכל קדשי בני ישראל לך נתתים למשחה ולבניך לחק עולם   
[[@Bible:Num 18:9]]**9** זה יהיה לך מקדשי הקדשים מן האש כל קרבנם לכל מנחתם ולכל חטאתם ולכל אשמם אשר יאשמו לי קדש קדשים לך הוא ולבניך   
[[@Bible:Num 18:10]]**10** בקדש הקדשים תאכלנו כל זכר יאכל אתו קדש יהיה לך   
[[@Bible:Num 18:11]]**11** וזה לך תרומת מתנם לכל תנופת בני ישראל לך נתתים ולבניך ולבנתיך אתך לחק עולם כל טהור בביתך יאכל אתו   
[[@Bible:Num 18:12]]**12** כל חלב יצהר וכל חלב תירש ודגן ראשיתם אשר יתנו ליהוה לך נתתים   
[[@Bible:Num 18:13]]**13** בכורי כל אשר בארצם אשר יביאו ליהוה לך יהיה כל טהור בביתך יאכלנו   
[[@Bible:Num 18:14]]**14** כל חרם בישראל לך יהיה   
[[@Bible:Num 18:15]]**15** כל פטר רחם לכל בשר אשר יקריבו ליהוה באדם ובבהמה יהיה לך אך פדה תפדה את בכור האדם ואת בכור הבהמה הטמאה תפדה   
[[@Bible:Num 18:16]]**16** ופדיו מבן חדש תפדה בערכך כסף חמשת שקלים בשקל הקדש עשרים גרה הוא   
[[@Bible:Num 18:17]]**17** אך בכור שור או בכור כשב או בכור עז לא תפדה קדש הם את דמם תזרק על המזבח ואת חלבם תקטיר אשה ריח ניחח ליהוה   
[[@Bible:Num 18:18]]**18** ובשרם יהיה לך כחזה התנופה וכשוק הימין לך יהיה   
[[@Bible:Num 18:19]]**19** כל תרומת הקדשים אשר ירימו בני ישראל ליהוה נתתי לך ולבניך ולבנתיך אתך לחק עולם ברית מלח עולם הוא לפני יהוה לך ולזרעך אתך   
[[@Bible:Num 18:20]]**20** ויאמר יהוה אל אהרן בארצם לא תנחל וחלק לא יהיה לך בתוכם אני חלקך ונחלתך בתוך בני ישראל   
[[@Bible:Num 18:21]]**21** ולבני לוי הנה נתתי כל מעשר בישראל לנחלה חלף עבדתם אשר הם עבדים את עבדת אהל מועד   
[[@Bible:Num 18:22]]**22** ולא יקרבו עוד בני ישראל אל אהל מועד לשאת חטא למות   
[[@Bible:Num 18:23]]**23** ועבד הלוי הוא את עבדת אהל מועד והם ישאו עונם חקת עולם לדרתיכם ובתוך בני ישראל לא ינחלו נחלה   
[[@Bible:Num 18:24]]**24** כי את מעשר בני ישראל אשר ירימו ליהוה תרומה נתתי ללוים לנחלה על כן אמרתי להם בתוך בני ישראל לא ינחלו נחלה   
[[@Bible:Num 18:25]]**25** וידבר יהוה אל משה לאמר   
[[@Bible:Num 18:26]]**26** ואל הלוים תדבר ואמרת אליהם כי תקחו מאת בני ישראל את המעשר אשר נתתי לכם מאתם בנחלתיכם והרמתם ממנו את תרומת יהוה מעשר מן המעשר   
[[@Bible:Num 18:27]]**27** ונחשב לכם תרומתיכם כדגן מן הגרן וכמלאה מן היקב   
[[@Bible:Num 18:28]]**28** כן תרימו גם אתם את תרומת יהוה מכל מעשרתיכם אשר תקחו מאת בני ישראל ונתתם ממנו את תרומת יהוה לאהרן הכהן   
[[@Bible:Num 18:29]]**29** מכל מתנתיכם תרימו את כל תרומת יהוה מכל חלבו את מקדשו ממנו   
[[@Bible:Num 18:30]]**30** ואמרת אליהם בהרמכם את חלבו ממנו ונחשב ללוים כתבואת גרן וכתבואת יקב   
[[@Bible:Num 18:31]]**31** ואכלתם אתו בכל מקום אתם ובתיכם כי שכר הוא לכם חלף עבדתכם באהל מועד   
[[@Bible:Num 18:32]]**32** ולא תשאו עליו חטא בהרמכם את חלבו ממנו ואת קדשי בני ישראל לא תחללו ולא תמותו

**Chapitre 19**

[[@Bible:Num 19:1]]**1** וידבר יהוה אל משה ואל אהרן לאמר   
[[@Bible:Num 19:2]]**2** זאת חקת התורה אשר צוה יהוה לאמר דבר אל בני ישראל ויקחו אליך פרה אדמה תמימה אשר אין בה מום ואשר לא עלה עליה עול   
[[@Bible:Num 19:3]]**3** ונתתם אתה אל אלעזר הכהן והוציא אתה אל מחוץ למחנה ושחט אתה לפניו   
[[@Bible:Num 19:4]]**4** ולקח אלעזר הכהן מדמה באצבעו והזה אל נכח פני אהל מועד מדמה שבע פעמים   
[[@Bible:Num 19:5]]**5** ושרף את הפרה לעיניו את עורה ואת בשרה ואת דמה על פרשה ישרף   
[[@Bible:Num 19:6]]**6** ולקח הכהן עץ ארז ואזוב ושני תולעת והשליך אל תוך שרפת הפרה   
[[@Bible:Num 19:7]]**7** וכבס בגדיו הכהן ורחץ את בשרו במים ואחר יבוא אל המחנה וטמא הכהן עד הערב   
[[@Bible:Num 19:8]]**8** והשרף אתה יכבס בגדיו במים ורחץ את בשרו במים וטמא עד הערב   
[[@Bible:Num 19:9]]**9** ואסף איש טהור את אפר הפרה והניח מחוץ למחנה במקום טהור והיתה לעדת בני ישראל למשמרת למי נדה חטאת היא   
[[@Bible:Num 19:10]]**10** וכבס האסף את אפר הפרה את בגדיו וטמא עד הערב והיתה לבני ישראל ולגר הגר בתוכם לחקת עולם   
[[@Bible:Num 19:11]]**11** הנגע במת לכל נפש אדם יטמא שבעת ימים   
[[@Bible:Num 19:12]]**12** הוא יתחטא בו ביום השלישי וביום השביעי וטהר ואם לא יתחטא ביום השלישי וביום השביעי לא יטהר   
[[@Bible:Num 19:13]]**13** כל הנגע במת בנפש אדם אשר ימות ולא יתחטא את משכן יהוה טמא ונכרתה הנפש ההיא מישראל כי מי נדה לא זרק עליו טמא יהיה עוד טמאתו בו   
[[@Bible:Num 19:14]]**14** וזאת התורה אדם כי ימות באהל כל הבא אל האהל וכל אשר באהל יטמא שבעת ימים   
[[@Bible:Num 19:15]]**15** וכל כלי פתוח אשר אין צמיד פתיל עליו טמא הוא   
[[@Bible:Num 19:16]]**16** וכל אשר יגע על פני השדה בחלל חרב או במת או בעצם אדם או בקבר יטמא שבעת ימים   
[[@Bible:Num 19:17]]**17** ולקחו לטמא מעפר שרפת החטאת ונתנו עליו מים חיים אל כלי   
[[@Bible:Num 19:18]]**18** ולקח אזוב וטבל במים איש טהור והזה על האהל ועל הכלים ועל הנפשות אשר היו שם ועל הנגע בעצם או בחלל או במת או בקבר   
[[@Bible:Num 19:19]]**19** והזה הטהור על הטמא ביום השלישי וביום השביעי וחטאו ביום השביעי וכבס בגדיו ורחץ במים וטהר בערב   
[[@Bible:Num 19:20]]**20** והאיש אשר יטמא ולא יתחטא ונכרתה הנפש ההיא מתוך הקהל כי את מקדש יהוה טמא מי נדה לא זרק עליו טמא הוא   
[[@Bible:Num 19:21]]**21** והיתה להם לחקת עולם ומזה מי הנדה יכבס בגדיו והנגע במי הנדה יטמא עד הערב   
[[@Bible:Num 19:22]]**22** וכל אשר יגע בו הטמא יטמא והנפש הנגעת תטמא עד הערב

**Chapitre 20**

[[@Bible:Num 20:1]]**1** ויבאו בני ישראל כל העדה מדבר צן בחדש הראישון וישב העם בקדש ותמת שם מרים ותקבר שם   
[[@Bible:Num 20:2]]**2** ולא היה מים לעדה ויקהלו על משה ועל אהרן   
[[@Bible:Num 20:3]]**3** וירב העם עם משה ויאמרו לאמר ולוי גוענו בגוע אחינו לפני יהוה   
[[@Bible:Num 20:4]]**4** ולמה הבאתם את קהל יהוה אל המדבר הזה למות שם אנחנו ובעירנו   
[[@Bible:Num 20:5]]**5** ולמה העליתנו ממצרים להביא אתנו אל המקום הרע הזה לא מקום זרע ותאנה וגפן ורמון ומים אין לשתות   
[[@Bible:Num 20:6]]**6** ויבא משה ואהרן מפני הקהל אל פתח אהל מועד ויפלו על פניהם וירא כבוד יהוה אליהם   
[[@Bible:Num 20:7]]**7** וידבר יהוה אל משה לאמר   
[[@Bible:Num 20:8]]**8** קח את המטה והקהל את העדה אתה ואהרן אחיך ודברתם אל הסלע לעיניהם ונתן מימיו והוצאת להם מים מן הסלע והשקית את העדה ואת בעירם   
[[@Bible:Num 20:9]]**9** ויקח משה את המטה מלפני יהוה כאשר צוהו   
[[@Bible:Num 20:10]]**10** ויקהלו משה ואהרן את הקהל אל פני הסלע ויאמר להם שמעו נא המרים המן הסלע הזה נוצא לכם מים   
[[@Bible:Num 20:11]]**11** וירם משה את ידו ויך את הסלע במטהו פעמים ויצאו מים רבים ותשת העדה ובעירם   
[[@Bible:Num 20:12]]**12** ויאמר יהוה אל משה ואל אהרן יען לא האמנתם בי להקדישני לעיני בני ישראל לכן לא תביאו את הקהל הזה אל הארץ אשר נתתי להם   
[[@Bible:Num 20:13]]**13** הם מי מריבה אשר רבו בני ישראל את יהוה ויקדש בם ויאמר משה אדני יהוה אתה החלת להראות את עבדך את גדלך ואת ידך החזקה אשר מי אל בשמים ובארץ אשר יעשה כמעשיך וכגבורתך אעברה נא ואראה את הארץ הטובה אשר בעבר הירדן ההר הטוב הזה והלבנון ויאמר יהוה אל משה רב לך אל תוסף דבר אלי עוד בדבר הזה עלה אל ראש הפסגה ושא עיניך ימה וצפונה ותימנה ומזרחה וראה בעיניך כי לא תעבר את הירדן הזה וצוי את יהושע בן נון וחזקהו ואמצהו כי הוא יעבר לפני העם הזה והוא ינחל אתם את הארץ אשר תראה וידבר יהוה אל משה לאמר רב לכם סוב את ההר הזה פנו לכם צפונה ואת העם צוי לאמר אתם עברים בגבול אחיכם בני עשו הישבים בשעיר וייראו מכם ונשמרתם מאד אל תתגרו בם כי לא אתן לכם מארצם ירשה עד מדרך כף רגל כי ירשה לעשו נתתי את הר שעיר אכל תשברו מאתם בכמף ואכלתם וגם מים תכירו מאתם בכסף ושתיתם   
[[@Bible:Num 20:14]]**14** וישלח משה מלאכים מקדש אל מלך אדום כה אמר אחיך ישראל אתה ידעת את כל התלאה אשר מצאתנו   
[[@Bible:Num 20:15]]**15** וירדו אבתינו מצרימה ונשב במצרים ימים רבים ויריעו לנו המצרים ולאבתינו   
[[@Bible:Num 20:16]]**16** ונצעק אל יהוה וישמע קולנו וישלח מלאך ויוציאנו ממצרים והנה אנחנו בקדש עיר קצה גבולך   
[[@Bible:Num 20:17]]**17** נעברה נא בארצך לא נעבר בשדה ובכרם ולא נשתה מי בור דרך המלך נלך לא נסור ימין ושמאל עד אשר נעבר גבולך   
[[@Bible:Num 20:18]]**18** ויאמר אליו אדום לא תעבר בי פן בחרב אצא לקראתך   
[[@Bible:Num 20:19]]**19** ויאמרו אליו בני ישראל במסלה נעלה ואם ממימיך נשתה אני ומקני ונתתי מכרם רק אין דבר ברגלי אעבר   
[[@Bible:Num 20:20]]**20** ויאמר לא תעבר ויצא אדום לקראתו בעם כבד וביד חזקה   
[[@Bible:Num 20:21]]**21** וימאן אדום נתן את ישראל עבר בגבולו ויט ישראל מעליו   
[[@Bible:Num 20:22]]**22** ויסעו מקדש ויבאו בני ישראל כל העדה הר ההר   
[[@Bible:Num 20:23]]**23** ויאמר יהוה אל משה ואל אהרן בהר ההר על גבול ארץ אדום לאמר   
[[@Bible:Num 20:24]]**24** יאסף אהרן אל עמו כי לא יבוא אל הארץ אשר נתתי לבני ישראל על אשר מריתם את פי למי מריבה   
[[@Bible:Num 20:25]]**25** קח את אהרן ואת אלעזר בנו והעל אתם הר ההר   
[[@Bible:Num 20:26]]**26** והפשטת את אהרן את בגדיו והלבשתם את אלעזר בנו ואהרן יאסף וימת שם   
[[@Bible:Num 20:27]]**27** ויעש משה כאשר צוה יהוה ויעלהו אל הר ההר לעיני כל העדה   
[[@Bible:Num 20:28]]**28** ויפשט משה את אהרן את בגדיו וילבש אתם את אלעזר בנו וימת אהרן שם בראש ההר וירד משה ואלעזר מן ההר   
[[@Bible:Num 20:29]]**29** ויראו כל העדה כי גוע אהרן ויבכו את אהרן שלשים יום כל בית ישראל

**Chapitre 21**

[[@Bible:Num 21:1]]**1** וישמע הכנעני מלך ערד ישב הנגב כי בא ישראל דרך האתרים וילחם בישראל וישב ממנו שבי   
[[@Bible:Num 21:2]]**2** וידר ישראל נדר ליהוה ויאמר אם נתן תתן את העם הזה בידי והחרמתי את עריהם   
[[@Bible:Num 21:3]]**3** וישמע יהוה בקול ישראל ויתן את הכנעני בידו ויחרם אתם ואת עריהם ויקרא שם המקום חרמה   
[[@Bible:Num 21:4]]**4** ויסעו מהר ההר דרך ים סוף לסבב את ארץ אדום ותקצר נפש העם בדרך   
[[@Bible:Num 21:5]]**5** וידבר העם באלהים ובמשה למה הוצאתנו ממצרים למות במדבר כי אין לחם ואין מים ונפשנו קצה בלחם הקלקל   
[[@Bible:Num 21:6]]**6** וישלח יהוה בעם את הנחשים השרפים וינשכו את העם יומת עם רב מישראל   
[[@Bible:Num 21:7]]**7** ויבא העם אל משה ויאמרו חטאנו כי דברנו ביהוה ובך התפלל אל יהוה ויסר מעלינו את הנחש ויתפלל משה בעד העם   
[[@Bible:Num 21:8]]**8** ויאמר יהוה אל משה עשה לך שרוף ושים אתו על הנס והיה כל הנשך וראה אתו וחי   
[[@Bible:Num 21:9]]**9** ויעש משה נחש נחשת וישמהו על הנס והיה אם נשך הנחש את האיש והביט אל נחש הנחשת וחי   
[[@Bible:Num 21:10]]**10** ויסעו בני ישראל ויחנו באבות   
[[@Bible:Num 21:11]]**11** ויסעו מאבות ויחנו בעיי העברים במדבר אשר על פני מואב מזרח השמש   
[[@Bible:Num 21:12]]**12** ויאמר יהוה אל משה אל תצור את מואב ואל תתגר בם כי לא אתן לך מארצו ירשה כי לבני לוט נתתי את ער ירשה משם נסעו ויחנו בנחל זרד   
[[@Bible:Num 21:13]]**13** וידבר יהוה אל משה לאמר אתה עבר היום את גבול מואב את ער וקרבת מול בני עמון אל תצורם ואל תתגר בם כי לא אתן מארץ בני עמון לך ירשה כי לבני לוט נתתיה ירשה ויסעו מנחל זרד ויחנו בעבר ארנן אשר על המדבר היוצא מגבול האמרי כי ארנן גבול מואב בין מואב ובין האמרי   
[[@Bible:Num 21:14]]**14** על כן יאמר בספר מלחמות יהוה את והב בסופה ואת הנחלים ארנן   
[[@Bible:Num 21:15]]**15** אשר הנחלם ואשר נטה לשבת עיר ונשען לגבול מואב   
[[@Bible:Num 21:16]]**16** ומשם בארה היא הבאר אשר אמר יהוה אל משה אספה לי את העם ואתן להם מים   
[[@Bible:Num 21:17]]**17** אז ישר ישראל את השירה הזאת עלי באר ענו לה   
[[@Bible:Num 21:18]]**18** באר חפרוה שרים כרוה נדיבי העם במחקק ובמשענתם ממדבר מתנה   
[[@Bible:Num 21:19]]**19** וממתנה נחלאל ומנחלאל במות   
[[@Bible:Num 21:20]]**20** ומבמות הגיא אשר בשדה מואב ראש הפסגה הנשקפה על פני הישמון   
[[@Bible:Num 21:21]]**21** ויאמר יהוה אל משה קומו סעו ועברו את נחל ארנן ראה נתתי בידך את סיחון מלך חשבון האמרי ואת ארצו החל רש והתגר בו מלחמה היום הזה החל תת פחדך ויראתך על פני העמים תחת כל השמים אשר ישמעו את שמעך ורגזו וחלו מפניך וישלח ישראל מלאכים אל סיחון מלך האמרי דברי שלום לאמר   
[[@Bible:Num 21:22]]**22** אעברה בארצך בדרך המלך אלך לא אסור ימין ושמאל לא אטה בשדה ובכרם אכל בכסף תשברני ואכלתי ומים בכסף תתן לי ושתיתי רק אעברה ברגלי כאשר עשו לי בני עשו הישבים בשעיר והמואבים הישבים בער   
[[@Bible:Num 21:23]]**23** ולא נתן סיחון את ישראל עבר בגבולו ויאמר יהוה אל משה ראה החלתי תת לפניך את סיחון ואת ארצו החל רש לרשת את ארצו ויאסף סיחון את כל עמו ויצא לקראת ישראל המדברה ויבא יחצה וילחם בישראל   
[[@Bible:Num 21:24]]**24** ויכהו ישראל ואת בניו ואת כל עמו לפי חרב ויירשו את ארצו מארנן עד יבק עד בני עמון כי עז גבול בני עמון   
[[@Bible:Num 21:25]]**25** ויקח ישראל את כל הערים האלה וישב ישראל בכל ערי האמרי בחשבון ובכל בנתיה   
[[@Bible:Num 21:26]]**26** כי חשבון עיר סיחון מלך האמרי היא והוא הנלחם במלך מואב הראישון ויקח את כל ארצו מידו עד ארנן   
[[@Bible:Num 21:27]]**27** על כן יאמרו המשלים באי חשבון תבנה ותכונן עיר סיחון   
[[@Bible:Num 21:28]]**28** כי אש יצאה מחשבון להבה מקרית סיחון אכלה ער מואב בעלי במות ארנן   
[[@Bible:Num 21:29]]**29** אוי לך מואב אבדת עם כמוש נתן בניו פלטים ובנתיו בשבי למלך האמרי סיחון   
[[@Bible:Num 21:30]]**30** ונרם אבדה חשבון עד דיבון ונשים עד הנפח אש על מידבא   
[[@Bible:Num 21:31]]**31** וישב ישראל בערי האמרי   
[[@Bible:Num 21:32]]**32** וישלח משה לרגל את יעזר וילכדו בנתיה ויורשו את האמרי אשר שם   
[[@Bible:Num 21:33]]**33** ויפנו ויעלו דרך הבשן ויצא עוג מלך הבשן לקראתם הוא וכל עמו למלחמה אדרעי   
[[@Bible:Num 21:34]]**34** ויאמר יהוה אל משה אל תירא אתו כי בידך נתתי אתו ואת כל עמו ואת ארצו ועשית לו כאשר עשית לסיחון מלך האמרי אשר ישב בחשבון   
[[@Bible:Num 21:35]]**35** ויכו אתו ואת כל עמו עד בלתי השאיר לו שריד ויירשו את ארצו

**Chapitre 22**

[[@Bible:Num 22:1]]**1** ויסעו בני ישראל ויחנו בערבת מואב מעבר לירדן יריחו   
[[@Bible:Num 22:2]]**2** וירא בלק בן צפור את כל אשר עשה ישראל לאמרי   
[[@Bible:Num 22:3]]**3** ויגר מואב מפני העם מאד כי רב הוא ויקץ מואב מפני בני ישראל   
[[@Bible:Num 22:4]]**4** ויאמר מואב אל זקני מדין עתה ילחך הקהל הזה את כל סביבתינו כלחך השור את ירק השדה ובלק בן צפור מלך למואב בעת ההוא   
[[@Bible:Num 22:5]]**5** וישלח מלאכים אל בלעם בן בעור פתרה אשר על הנהר ארץ בני עמון לקרא לו לאמר הן עם יצא ממצרים והנה כסה את עין הארץ והוא ישב ממולי   
[[@Bible:Num 22:6]]**6** ועתה לכה נא ארה לי את העם הזה כי עצום הוא ממני אולי אוכל נכה בו ואגרשנו מן הארץ כי ידעתי את אשר תברך מברך ואת אשר תאר ויאר   
[[@Bible:Num 22:7]]**7** וילכו זקני מואב וזקני מדין וקסמיהם בידם ויבאו אל בלעם וידברו אליו דברי בלק   
[[@Bible:Num 22:8]]**8** ויאמר אליהם לינו פה הלילה והשבתי אתכם דבר כאשר ידבר יהוה אלי וישבו שרי מואב עם בלעם   
[[@Bible:Num 22:9]]**9** ויבא אלהים אל בלעם ויאמר מה האנשים האלה עמך   
[[@Bible:Num 22:10]]**10** ויאמר בלעם אל האלהים בלק בן צפור מלך מואב שלח אלי   
[[@Bible:Num 22:11]]**11** הן עם יצא ממצרים ויכס את עין הארץ ועתה לכה קבה לי אתו אולי אוכל להלחם בו וגרשתיו   
[[@Bible:Num 22:12]]**12** ויאמר אלהים אל בלעם לא תלך עמהם ולא תאר את העם כי ברוך הוא   
[[@Bible:Num 22:13]]**13** ויקם בלעם בבקר ויאמר אל שרי בלק לכו אל ארצכם כי מאן יהוה לתתי להלך עמכם   
[[@Bible:Num 22:14]]**14** ויקמו שרי מואב ויבאו אל בלק ויאמרו מאן בלעם הלך עמנו   
[[@Bible:Num 22:15]]**15** ויסף עוד בלק שלח שרים רבים ונכבדים מאלה   
[[@Bible:Num 22:16]]**16** ויבאו אל בלעם ויאמרו לו כה אמר בלק בן צפור אל נא תמנע מהלך אלי   
[[@Bible:Num 22:17]]**17** כי כבד אכבדך מאד וכל אשר תאמר אלי אעשה ולכה נא קבה לי את העם הזה   
[[@Bible:Num 22:18]]**18** ויען בלעם ויאמר אל עבדי בלק אם יתן לי בלק מלוא ביתו כסף וזהב לא אוכל לעבר את פי יהוה אלהי לעשות קטנה או גדלה   
[[@Bible:Num 22:19]]**19** ועתה שבו נא בזה גם אתם הלילה ואדעה מה יסף יהוה דבר עמי   
[[@Bible:Num 22:20]]**20** ויבא מלאך אלהים אל בלעם לילה ויאמר לו אם לקרא לך באו האנשים קום לך אתם ואך את הדבר אשר אדבר אליך אתו תעשה   
[[@Bible:Num 22:21]]**21** ויקם בלעם בבקר ויחבש את אתנו וילך עם שרי מואב   
[[@Bible:Num 22:22]]**22** ויחר אף יהוה כי הלך הוא ויתיצב מלאך יהוה בדרך לשטן לו והוא רכב על אתנו ושני נעריו עמו   
[[@Bible:Num 22:23]]**23** ותרא האתון את מלאך יהוה נצב בדרך וחרבו שלופה בידו ותט האתון מן הדרך ותלך בשדה ויך בלעם את האתון להטותה הדרך   
[[@Bible:Num 22:24]]**24** ויעמד מלאך יהוה במשעל הכרמים גדר מזה וגדר מזה   
[[@Bible:Num 22:25]]**25** ותרא האתון את מלאך יהוה ותלחץ אל הקיר ותלחץ את רגל בלעם אל הקיר ויסף להכותה   
[[@Bible:Num 22:26]]**26** ויסף מלאך יהוה עבר ויעמד במקום צר אשר אין דרך לנטות ימין ושמאל   
[[@Bible:Num 22:27]]**27** ותרא האתון את מלאך יהוה ותרבץ תחת בלעם ויחר אף בלעם ויך את האתון במקל   
[[@Bible:Num 22:28]]**28** ויפתח יהוה את פי האתון ותאמר אל בלעם מה עשיתי לך כי הכיתני זה שלש רגלים   
[[@Bible:Num 22:29]]**29** ויאמר בלעם לאתון כי התעללתי בי לו יש חרב בידי כי עתה הרגתיך   
[[@Bible:Num 22:30]]**30** ותאמר האתון אל בלעם הלא אנכי אתנך אשר רכבת עלי מעודך עד היום הזה הסכן הסכנתי לעשות לך כה ויאמר לא   
[[@Bible:Num 22:31]]**31** ויגל יהוה את עיני בלעם וירא את מלאך יהוה נצב בדרך וחרבו שלופה בידו ויקד וישתחוי לאפיו   
[[@Bible:Num 22:32]]**32** ויאמר אליו מלאך יהוה על מה הכית את אתנך זה שלוש רגלים הנה אנכי יצאתי לשטנך כי הרע דרכך לנגדי   
[[@Bible:Num 22:33]]**33** ותראני האתון ותט מלפני זה שלש רגלים אולי נטתה מפני כי עתה גם אתך הכיתי ואתה החייתי   
[[@Bible:Num 22:34]]**34** ויאמר בלעם אל מלאך יהוה חטאתי כי לא ידעתי כי אתה נצב לקראתי בדרך ועתה אם רע בעיניך אשובה לי   
[[@Bible:Num 22:35]]**35** ויאמר מלאך יהוה אל בלעם לך עם האנשים ואפס את הדבר אשר אדבר אליך אתו תשמר תדבר וילך בלעם עם שרי בלק   
[[@Bible:Num 22:36]]**36** וישמע בלק כי בא בלעם ויצא לקראתו אל עיר מואב אשר על גבול ארנן אשר בקצה הגבול   
[[@Bible:Num 22:37]]**37** ויאמר בלק אל בלעם הלא שלח שלחתי אליך לקרא לך למה לא הלכת אלי האמנם לא אוכל כבדך   
[[@Bible:Num 22:38]]**38** ויאמר בלעם אל בלק הנה באתי אליך עתה היכל אוכל דבר מאומה הדבר אשר ישים אלהים בפיי אתו אשמר לדבר   
[[@Bible:Num 22:39]]**39** וילך בלעם עם בלק ויבאהו קרית חצות   
[[@Bible:Num 22:40]]**40** ויזבח בלק בקר וצאן וישלח לבלעם ולשרים אשר אתו   
[[@Bible:Num 22:41]]**41** ויהי בבקר ויקח בלק את בלעם ויעלהו במות בעל וירא משם קצה העם

**Chapitre 23**

[[@Bible:Num 23:1]]**1** ויאמר בלעם אל בלק עשה לי בזה שבעה מזבחות והכן לי בזה שבעה פרים ושבעה אילים   
[[@Bible:Num 23:2]]**2** ויעש בלק כאשר דבר בלעם ויעל בלק ובלעם פר ואיל במזבח   
[[@Bible:Num 23:3]]**3** ויאמר בלעם אל בלק התיצב על עלתיך ואלכה אולי יקרא אלהים לקראתי ודבר מה יראני והגדתי לך וילך שפי   
[[@Bible:Num 23:4]]**4** וימצא מלאך אלהים את בלעם ויאמר אליו את שבעת המזבחת ערכתי ואעלה פר ואיל במזבח   
[[@Bible:Num 23:5]]**5** וישם מלאך יהוה דבר בפי בלעם ויאמר שוב אל בלק וכה תדבר   
[[@Bible:Num 23:6]]**6** וישב אליו והנה נצב על עלתיו הוא וכל שרי מואב   
[[@Bible:Num 23:7]]**7** וישא משלו ויאמר מארם ינחני בלק מלך מואב מהררי קדם לכה ארה לי יעקב ולכה זעמה ישראל   
[[@Bible:Num 23:8]]**8** מה אקב לא קבה אל ומה אזעם לא זעם יהוה   
[[@Bible:Num 23:9]]**9** כי מראש צורים אראנו ומגבעות אשורנו הן עם לבדד ישכן ובגוים לא יתחשב   
[[@Bible:Num 23:10]]**10** מי מנה עפר יעקב ומי ספר מרבעת ישראל תמות נפשי מות ישרים ותהי אחריתי כמהו   
[[@Bible:Num 23:11]]**11** ויאמר בלק אל בלעם מה עשית לי לקב איבי לקחתיך והנה ברכת ברוך   
[[@Bible:Num 23:12]]**12** ויען ויאמר הלוא את אשר ישים יהוה בפיי אתו אשמר לדבר   
[[@Bible:Num 23:13]]**13** ויאמר אליו בלק לך נא אתי אל מקום אחר תראנו משם אפס קצהו תראה וכלו לא תראה וקבנו לי משם   
[[@Bible:Num 23:14]]**14** ויקחהו שדה צפים אל ראש הפסגה ויבן שבעה מזבחות ויעל פר ואיל במזבח   
[[@Bible:Num 23:15]]**15** ויאמר אל בלק התיצב על עלתיך ואנכי אקרא כה   
[[@Bible:Num 23:16]]**16** ויקרא מלאך יהוה אל בלעם וישם דבר בפיו ויאמר שוב אל בלק וכה תדבר   
[[@Bible:Num 23:17]]**17** ויבא אליו והנה נצב על עלתיו ושרי מואב אתו ויאמר אליו בלק מה דבר יהוה   
[[@Bible:Num 23:18]]**18** וישא משלו ויאמר קומה בלק ושמעה האזינה עדי בנו צפור   
[[@Bible:Num 23:19]]**19** לא איש אל ויכזב ובן אדם ויתנחם ההוא אמר ולא יעשה דבר ולא יקימנה   
[[@Bible:Num 23:20]]**20** הן לברך לקחתי אברך ולא אשיבנה   
[[@Bible:Num 23:21]]**21** לא אביט עון ביעקב ולא ראה עמל בישראל יהוה אלהיו עמו ותרועת מלך בו   
[[@Bible:Num 23:22]]**22** אל מוציאם ממצרים כתעפת ראם לו   
[[@Bible:Num 23:23]]**23** כי לא נחש ביעקב ולא קסם בישראל כעת יאמר ליעקב ולישראל מה פעל אל   
[[@Bible:Num 23:24]]**24** הן עם כלביה יקום וכאריה יתנשא לא ישכב עד יאכל טרף ודם חללים ישתה   
[[@Bible:Num 23:25]]**25** ויאמר בלק אל בלעם גם קב לא תקבנו וגם ברוך לא תברכנו   
[[@Bible:Num 23:26]]**26** ויען בלעם ויאמר אל בלק הלא דברתי אליך לאמר כל הדבר אשר ידבר האלהים אתו אעשה   
[[@Bible:Num 23:27]]**27** ויאמר בלק אל בלעם לך נא אקחך אל מקום אחר אולי יישר בעיני האלהים וקבתו לי משם   
[[@Bible:Num 23:28]]**28** ויקח בלק את בלעם ראש הפעור הנשקף על פני הישמון   
[[@Bible:Num 23:29]]**29** ויאמר בלעם אל בלק בנה לי בזה שבעה מזבחות והכן לי בזה שבעה פרים ושבעה אילים   
[[@Bible:Num 23:30]]**30** ויעש בלק כאשר דבר בלעם ויעל פר ואיל אל המזבח

**Chapitre 24**

[[@Bible:Num 24:1]]**1** וירא בלעם כי טוב בעיני יהוה לברך את ישראל ולא הלך כפעם בפעם לקראת הנחשים וישת אל המדבר פניו   
[[@Bible:Num 24:2]]**2** וישא בלעם את עיניו וירא את ישראל שכן לשבטיו ותהי עליו רוח אלהים   
[[@Bible:Num 24:3]]**3** וישא משלו ויאמר נאם בלעם בנו בעור ונאם הגבר שתם העין   
[[@Bible:Num 24:4]]**4** אשר מחזה שדי יחזה נפל וגלוי עין   
[[@Bible:Num 24:5]]**5** מה טבו אהליך יעקב ומשכנתיך ישראל   
[[@Bible:Num 24:6]]**6** כנחלים נטוים כגנות עלי נהר כאהלים נטה יהוה כארזים עלי מים   
[[@Bible:Num 24:7]]**7** יזל מים מדליו וזרעו במים רבים וירם מגוג מלכו ותנשא מלכותו   
[[@Bible:Num 24:8]]**8** אל נחהו ממצרים כתעפת ראם לו יאכל גוים צריו ועצמתיהם יגרם וחציו ימחץ   
[[@Bible:Num 24:9]]**9** כרע שכב כאריה וכלביה מי יקימנו מברכיך ברוך וארריך ארור   
[[@Bible:Num 24:10]]**10** ויחר אף בלק אל בלעם ויספק את כפיו ויאמר בלק אל בלעם לקב איבי קראתי לך והנה ברכת ברוך זה שלש רגלים   
[[@Bible:Num 24:11]]**11** ועתה ברח לך אל מקומך אמרתי כבד אכבדך והנה מנעך יהוה מכבוד   
[[@Bible:Num 24:12]]**12** ויאמר בלעם אל בלק הלא גם אל מלאכיך אשר שלחת אלי דברתי לאמר   
[[@Bible:Num 24:13]]**13** אם יתן לי בלק מלוא ביתו כסף וזהב לא אוכל לעבר את פי יהוה לעשות טובה או רעה מלבי אשר ידבר יהוה אלי אתו אדברה   
[[@Bible:Num 24:14]]**14** ועתה הנני הלך לעמי לך ואעיצך את אשר יעשה העם הזה לעמך באחרית הימים   
[[@Bible:Num 24:15]]**15** וישא משלו ויאמר נאם בלעם בנו בעור ונאם הגבר שתם העין   
[[@Bible:Num 24:16]]**16** נאם שמע אמרי אל וידע דעת עליון מחזה שדי יחזה נפל וגלוי עינים   
[[@Bible:Num 24:17]]**17** אראנו ולא עתה אשורנו ולא קרוב דרך כוכב מיעקב וקם שבט מישראל ומחץ פאתי מואב וקרקר כל בני שת   
[[@Bible:Num 24:18]]**18** והיה אדום ירשה והיה ירשה עשו איביו וישראל עשה חיל   
[[@Bible:Num 24:19]]**19** וירד מיעקב והאביד שריד מעיר   
[[@Bible:Num 24:20]]**20** וירא את עמלק וישא משלו ויאמר ראשית גוים עמלק ואחריתו עד יאבד   
[[@Bible:Num 24:21]]**21** וירא את הקיני וישא משלו ויאמר איתן מושבך ושים בסלע קנך   
[[@Bible:Num 24:22]]**22** כי אם יהיה לבער קין עד מאשור תשבך   
[[@Bible:Num 24:23]]**23** וישא משלו ויאמר אוי מי יחיה משמו אל   
[[@Bible:Num 24:24]]**24** יוציאם מיד כתים וענו אשור ויענו עבר וגם הוא עד יאבד   
[[@Bible:Num 24:25]]**25** ויקם בלעם וילך וישב למקומו וגם בלק הלך לדרכו

**Chapitre 25**

[[@Bible:Num 25:1]]**1** וישב ישראל בשטים ויחל העם לזנות אל בנות מואב   
[[@Bible:Num 25:2]]**2** ותקראנה לעם לזבחי אלהיהן ויאכל העם וישתחוו לאלהיהן   
[[@Bible:Num 25:3]]**3** ויצמד מבני ישראל לבעל פעור ויחר אף יהוה בישראל   
[[@Bible:Num 25:4]]**4** ויאמר יהוה אל משה אמר ויהרגו את האנשים הנצמדים לבעל פעור וישב חרון אף יהוה מישראל   
[[@Bible:Num 25:5]]**5** ויאמר משה אל שפטי ישראל הרגו איש את אנשיו הנצמדים לבעל פעור   
[[@Bible:Num 25:6]]**6** והנה איש מבני ישראל בא ויקרב אל אחיו את המדינית לעיני משה ולעיני כל עדת בני ישראל והם בכים פתח אהל מועד   
[[@Bible:Num 25:7]]**7** וירא פינחס בן אלעזר בן אהרן הכהן ויקם מתוך העדה ויקח רמח בידו   
[[@Bible:Num 25:8]]**8** ויבא אחרי איש ישראל אל הקבה וידקר את שניהם את איש ישראל ואת האשה אל קבתה ותעצר המגפה מעל בני ישראל   
[[@Bible:Num 25:9]]**9** ויהיו המתים במגפה ארבעה ועשרים אלף   
[[@Bible:Num 25:10]]**10** וידבר יהוה אל משה לאמר   
[[@Bible:Num 25:11]]**11** פינחס בן אלעזר בן אהרן הכהן השיב את חמתי מעל בני ישראל בקנאו את קנאתי בתוכם ולא כליתי את בני ישראל בקנאתי   
[[@Bible:Num 25:12]]**12** לכן אמר הנני נתן לו את בריתי שלום   
[[@Bible:Num 25:13]]**13** והיתה לו ולזרעו אחריו ברית כהנת עולם תחת אשר קנא לאלהיו ויכפר על בני ישראל   
[[@Bible:Num 25:14]]**14** ושם האיש הישראל המכה אשר הכה את המדינית זמרי בן סלוא נשיא בית אב לשמעוני   
[[@Bible:Num 25:15]]**15** ושם האשה המכה המדינית כזבי בת צור ראש אמת בית אב במדין הוא   
[[@Bible:Num 25:16]]**16** וידבר יהוה אל משה לאמר   
[[@Bible:Num 25:17]]**17** צררו את המדינים והכיתם אתם   
[[@Bible:Num 25:18]]**18** כי צררים הם לכם בנכליהם אשר נכלו לכם על דבר פעור ועל דבר כזבי בת נשיא מדין אחתם המכה ביום המגפה על דבר פעור   
[[@Bible:Num 25:19]]**19** ויהי אחר המגפה

**Chapitre 26**

[[@Bible:Num 26:1]]**1** וידבר יהוה אל משה ואל אלעזר בן אהרן הכהן לאמר   
[[@Bible:Num 26:2]]**2** שאו את ראש כל עדת בני ישראל מבן עשרים שנה ומעלה לבית אבתם כל יצא צבא בישראל   
[[@Bible:Num 26:3]]**3** וידבר משה ואלעזר הכהן אתם בערבת מואב על ירדן יריחו לאמר   
[[@Bible:Num 26:4]]**4** מבן עשרים שנה ומעלה כאשר צוה יהוה את משה ובני ישראל היצאים מארץ מצרים   
[[@Bible:Num 26:5]]**5** ראובן בכור ישראל ובני ראובן חנוך משפחת החנוכי לפלוא משפחת הפלואי   
[[@Bible:Num 26:6]]**6** לחצרון משפחת החצרוני לכרמי משפחת הכרמי   
[[@Bible:Num 26:7]]**7** אלה משפחות הראובני ויהיו פקדיהם שלשה וארבעים אלף ושבע מאות ושלשים   
[[@Bible:Num 26:8]]**8** בני פלוא אליאב   
[[@Bible:Num 26:9]]**9** ובני אליאב נמואל דתן ואבירם הוא דתן ואבירם קריאי העדה אשר הועדו על משה ועל אהרן בעדת קרח בהועדתם על יהוה   
[[@Bible:Num 26:10]]**10** ותפתח הארץ את פיה ותבלע אתם הארץ במות העדה באכל האש את קרח ואת חמשים ומאתים איש ויהיו לנס   
[[@Bible:Num 26:11]]**11** ובני קרח לא מתו   
[[@Bible:Num 26:12]]**12** בני שמעון למשפחת השמעוני לנמואל משפחת הנמואלי לימין משפחת הימיני ליכין משפחת היכיני   
[[@Bible:Num 26:13]]**13** לזרח משפחת הזרחי לשאול משפחת השאולי   
[[@Bible:Num 26:14]]**14** אלה משפחות השמעוני שנים ועשרים אלף ומאתים   
[[@Bible:Num 26:15]]**15** בני גד למשפחותם לצפון משפחת הצפוני לחגי משפחת החגי לשוני משפחת השוני   
[[@Bible:Num 26:16]]**16** לאזני משפחת האזני לעדי משפחת העדי   
[[@Bible:Num 26:17]]**17** לארודי משפחת הארודי לארולי משפחת הארולי   
[[@Bible:Num 26:18]]**18** אלה משפחות גד לפקדיהם ארבעים אלף וחמש מאות   
[[@Bible:Num 26:19]]**19** בני יהודה ער ואונן וימת ער ואונן בארץ כנען   
[[@Bible:Num 26:20]]**20** ויהיו בני יהודה למשפחותם לשלה משפחת השלני לפרץ משפחת הפרצי לזרח משפחת הזרחי   
[[@Bible:Num 26:21]]**21** ויהיו בני פרץ לחצרון משפחת החצרוני לחמואל משפחת החמואלי   
[[@Bible:Num 26:22]]**22** אלה משפחות יהודה לפקדיהם ששה ושבעים אלף וחמש מאות   
[[@Bible:Num 26:23]]**23** בני יששכר למשפחותם לתולע משפחת התולעי לפואה משפחת הפואי   
[[@Bible:Num 26:24]]**24** לישוב משפחת הישובי לשמרון משפחת השמרוני   
[[@Bible:Num 26:25]]**25** אלה משפחות יששכר לפקדיהם ארבעה וששים אלף ושלש מאות   
[[@Bible:Num 26:26]]**26** בני זבולן למשפחותם לסרד משפחת הסרדי לאלון משפחת האלוני ליחלאל משפחת היחלאלי   
[[@Bible:Num 26:27]]**27** אלה משפחות זבולן לפקדיהם ששים אלף וחמש מאות   
[[@Bible:Num 26:28]]**28** בני יוסף למשפחותם מנשה ואפרים   
[[@Bible:Num 26:29]]**29** בני מנשה למכיר משפחת המכירי ומכיר הוליד את גלעד משפחת הגלעדי   
[[@Bible:Num 26:30]]**30** אלה בני גלעד אחיעזר משפחת האחיעזרי וחלק משפחת החלקי   
[[@Bible:Num 26:31]]**31** ואשרואל משפחת האשרואלי ושכם משפחת השכמי   
[[@Bible:Num 26:32]]**32** ושמידע משפחת השמידעי וחפר משפחת החפרי   
[[@Bible:Num 26:33]]**33** וצלפחד בן חפר לא היה לו בנים כי אם בנות ושם בנות צלפחד מחלה ונעה חגלה מלכה ותרצה   
[[@Bible:Num 26:34]]**34** אלה משפחות מנשה לפקדיהם שנים וחמשים אלף ושבע מאות   
[[@Bible:Num 26:35]]**35** ואלה בני אפרים למשפחותם לשותלח משפחת השותלחי לבכר משפחת הבכרי לתחם משפחת התחמי   
[[@Bible:Num 26:36]]**36** אלה בני שותלח לעדן משפחת העדני   
[[@Bible:Num 26:37]]**37** אלה משפחות בני אפרים לפקדיהם שנים ושלשים אלף וחמש מאות אלה בני יוסף למשפחותם   
[[@Bible:Num 26:38]]**38** בני בנימים למשפחותם לבלע משפחת הבלעי לאשבל משפחת האשבלי לאחירם משפחת האחירמי   
[[@Bible:Num 26:39]]**39** לשופם משפחת השופמי לחופם משפחת החופמי   
[[@Bible:Num 26:40]]**40** לארד משפחת הארדי לנעמן משפחת הנעמי   
[[@Bible:Num 26:41]]**41** אלה בני בנימים למשפחותם לפקדיהם חמשה וארבעים אלף ושש מאות   
[[@Bible:Num 26:42]]**42** ואלה בני דן למשפחותם לשוחם משפחת השוחמי אלה משפחות דן למשפחותם   
[[@Bible:Num 26:43]]**43** כל משפחות השוחמי ופקדיהם ארבעה וששים אלף וארבע מאות   
[[@Bible:Num 26:44]]**44** בני אשר למשפחותם לימנה משפחת הימני לישוה משפחת הישוי לבריעה משפחת הבריעי   
[[@Bible:Num 26:45]]**45** לחבר משפחת החברי למלכיאל משפחת המלכיאלי   
[[@Bible:Num 26:46]]**46** ושם בת אשר שרח   
[[@Bible:Num 26:47]]**47** אלה משפחות בני אשר לפקדיהם שלשה וחמשים אלף וארבע מאות   
[[@Bible:Num 26:48]]**48** בני נפתלי למשפחותם ליחצאל משפחת היחצאלי לגוני משפחת הגוני   
[[@Bible:Num 26:49]]**49** ליצר משפחת היצרי לשלום משפחת השלומי   
[[@Bible:Num 26:50]]**50** אלה משפחות נפתלי למשפחותם ופקדיהם חמשה וארבעים אלף וארבע מאות   
[[@Bible:Num 26:51]]**51** אלה פקדי בני ישראל שש מאות אלף ואלף ושבע מאות ושלשים   
[[@Bible:Num 26:52]]**52** וידבר יהוה אל משה לאמר   
[[@Bible:Num 26:53]]**53** לאלה תחלק הארץ בנחלה במספר שמות   
[[@Bible:Num 26:54]]**54** לרב תרבה נחלתו ולמעט תמעיט נחלתו איש לפי פקדיו יתן נחלתו   
[[@Bible:Num 26:55]]**55** אך בגורל יחלק את הארץ לשמות מטות אבתם יתנחלו   
[[@Bible:Num 26:56]]**56** על פי הגורל יחלק נחלתו בין רב למעט   
[[@Bible:Num 26:57]]**57** ואלה פקדי הלוים למשפחותם לגרשון משפחת הגרשוני לקהת משפחת הקהתי למררי משפחת המררי   
[[@Bible:Num 26:58]]**58** אלה משפחות בני לוי משפחת הלבני ומשפחת החברוני ומשפחת המחלי ומשפחת הקרחי ומשפחת המושי וקהת הוליד את עמרם   
[[@Bible:Num 26:59]]**59** ושם אשת עמרם יוכבד בת לוי אשר ילדה אתה ללוי במצרים ותלד לעמרם את אהרן ואת משה ואת מרים אחתם   
[[@Bible:Num 26:60]]**60** ויולד לאהרן את נדב ואת אביהוא את אלעזר ואת איתמר   
[[@Bible:Num 26:61]]**61** וימת נדב ואביהוא בהקריבם אש זרה לפני יהוה   
[[@Bible:Num 26:62]]**62** ויהיו פקדיהם שלשה ועשרים אלף כל זכר מבן חדש ומעלה כי לא התפקדו בתוך בני ישראל כי לא נתן להם נחלה בתוך בני ישראל   
[[@Bible:Num 26:63]]**63** אלה פקדי משה ואלעזר הכהן אשר פקדו את בני ישראל בערבת מואב על ירדן יריחו   
[[@Bible:Num 26:64]]**64** ובאלה לא היה איש מפקדי משה ואהרן הכהן אשר פקדו את בני ישראל במדבר סיני   
[[@Bible:Num 26:65]]**65** כי אמר יהוה להם מות ימותו במדבר ולא נותר מהם איש כי אם כלב בן יפנה ויהושע בן נון

**Chapitre 27**

[[@Bible:Num 27:1]]**1** ותקרבנה בנות צלפחד בן חפר בן גלעד בן מכיר בן מנשה למשפחת מנשה בן יוסף ואלה שמות בנתיו מחלה ונעה חגלה מלכה ותרצה   
[[@Bible:Num 27:2]]**2** ותעמדנה לפני משה ולפני אלעזר הכהן ולפני הנשיאים וכל העדה פתח אהל מועד לאמר   
[[@Bible:Num 27:3]]**3** אבינו מת במדבר והוא לא היה בתוך העדה הנועדים על יהוה בעדת קרח כי בחטאו מת אבינו ובנים לא היו לו   
[[@Bible:Num 27:4]]**4** למה יגרע שם אבינו מתוך משפחתו כי אין לו בן תנו לנו אחזת נחלה בתוך אחי אבינו   
[[@Bible:Num 27:5]]**5** ויקרב משה את משפטן לפני יהוה   
[[@Bible:Num 27:6]]**6** וידבר יהוה אל משה לאמר   
[[@Bible:Num 27:7]]**7** כן בנות צלפחד דברות נתן תתן להן אחזת נחלה בתוך אחי אביהן והעברת את נחלת אביהן להן   
[[@Bible:Num 27:8]]**8** ואל בני ישראל תדבר לאמר איש כי ימות ובן אין לו ונתתם את נחלתו לבתו   
[[@Bible:Num 27:9]]**9** ואם אין לו בת ונתתם את נחלתו לאחיו   
[[@Bible:Num 27:10]]**10** ואם אין לו אחים ונתתם את נחלתו לאחי אביו   
[[@Bible:Num 27:11]]**11** ואם אין אחים לאביו ונתתם את נחלתו לשארו הקרוב אליו ממשפחתו ויירש אתו והיתה לבני ישראל לחקת משפט כאשר צוה יהוה את משה   
[[@Bible:Num 27:12]]**12** וידבר יהוה אל משה לאמר עלה אל הר העברים הזה וראה את הארץ אשר נתתי לבני ישראל   
[[@Bible:Num 27:13]]**13** וראית אתה ונאספת אל עמך גם אתה כאשר נאסף אהרן אחיך   
[[@Bible:Num 27:14]]**14** אשר מריתם את פי במדבר צן במריבת העדה להקדשני במים לעיניהם הם מי מריבת קדש מדבר צן   
[[@Bible:Num 27:15]]**15** וידבר משה אל יהוה לאמר   
[[@Bible:Num 27:16]]**16** יפקד יהוה אלהי הרוחות לכל הבשר איש על העדה   
[[@Bible:Num 27:17]]**17** אשר יצא לפניהם ואשר יבוא לפניהם ואשר יוציאם ואשר יביאם ולא תהיה עדת יהוה כצאן אשר אין להם רעה   
[[@Bible:Num 27:18]]**18** ויאמר יהוה אל משה קח לך את יהושע בן נון האיש אשר רוח בו וסמכת את ידך עליו   
[[@Bible:Num 27:19]]**19** והעמדת אתו לפני אלעזר הכהן ולפני כל העדה וצוית אתו לעיניהם   
[[@Bible:Num 27:20]]**20** ונתתה מהודך עליו ולמען ישמעון כל עדת בני ישראל   
[[@Bible:Num 27:21]]**21** ולפני אלעזר הכהן יעמד ושאל לו במשפט הארים לפני יהוה על פיהו יצא ועל פיהו יבוא הוא וכל בני ישראל אתו וכל העדה   
[[@Bible:Num 27:22]]**22** ויעש משה כאשר צוה יהוה אתו ויקח את יהושע ויעמדהו לפני אלעזר הכהן ולפני כל העדה   
[[@Bible:Num 27:23]]**23** ויסמך את ידו עליו ויצוהו כאשר דבר יהוה ביד משה ויאמר אליו עיניך הראות את אשר עשה יהוה לשני המלכים האלה כן יעשה יהוה לכל הממלכות אשר אתה עבר שמה לא תיראם כי יהוה אלהיכם הוא הנלחם לכם

**Chapitre 28**

[[@Bible:Num 28:1]]**1** וידבר יהוה אל משה לאמר   
[[@Bible:Num 28:2]]**2** צוה את בני ישראל ואמרת אליהם את קרבני לחמי לאשי ריח ניחחי תשמרו להקריב לי במועדיו   
[[@Bible:Num 28:3]]**3** ואמרת להם זה האש אשר תקריבו ליהוה כבשים בני שנה תמימם שנים ליום עלת תמיד   
[[@Bible:Num 28:4]]**4** את הכבש האחד תעשה בבקר ואת הכבש השני תעשה בין הערבים   
[[@Bible:Num 28:5]]**5** ועשרית האיפה סלת למנחה בלולה בשמן רביעת ההין   
[[@Bible:Num 28:6]]**6** עלת תמיד העשויה בהר סיני לריח ניחח אשה ליהוה   
[[@Bible:Num 28:7]]**7** ונסכו רבעית ההין לכבש האחד בקדש הסך נסך שכר ליהוה   
[[@Bible:Num 28:8]]**8** ואת הכבש השני תעשה בין הערבים כמנחת הבקר וכנסכו תעשה אשה ריח ניחח ליהוה   
[[@Bible:Num 28:9]]**9** וביום השבת שני כבשים בני שנה תמימם ושני עשרנים סלת מנחה בלולה בשמן ונסכו   
[[@Bible:Num 28:10]]**10** עלת שבת בשבת על עלת התמיד ונסכיהם   
[[@Bible:Num 28:11]]**11** ובראשי חדשיכם תקריבו עלה ליהוה פרים בני בקר שנים ואיל אחד כבשים בני שנה שבעה תמימם   
[[@Bible:Num 28:12]]**12** ושלשה עשרנים סלת מנחה בלולה בשמן לפר האחד ושני עשרנים סלת מנחה בלולה בשמן לאיל האחד   
[[@Bible:Num 28:13]]**13** ועשרון עשרון סלת מנחה בלולה בשמן לכבש האחד עלה ריח ניחח אשה ליהוה   
[[@Bible:Num 28:14]]**14** ונסכיהם חצי ההין יין לפר האחד ושלשית ההין לאיל ורביעת ההין לכבש האחד יין זאת עלת החדש בחדשו לחדשי השנה   
[[@Bible:Num 28:15]]**15** ושעיר עזים אחד לחטאת ליהוה על עלת התמיד יעשו ונסכיהם   
[[@Bible:Num 28:16]]**16** בחדש הראישון בארבעה עשר יום לחדש פסח ליהוה   
[[@Bible:Num 28:17]]**17** ובחמשה עשר יום לחדש הזה חג שבעת ימים מצות תאכלו   
[[@Bible:Num 28:18]]**18** ביום הראישון מקרא קדש כל מלאכת עבדה לא תעשו   
[[@Bible:Num 28:19]]**19** והקרבתם אשה עלה ליהוה פרים בני בקר שנים ואיל אחד ושבעה כבשים בני שנה תמימם יהיו לכם   
[[@Bible:Num 28:20]]**20** ומנחתם סלת בלולה בשמן שלשה עשרנים לפר ושני עשרנים לאיל תעשו   
[[@Bible:Num 28:21]]**21** ועשרון עשרון לכבש האחד לשבעת הכבשים   
[[@Bible:Num 28:22]]**22** ושעיר עזים אחד לחטאת לכפר עליכם   
[[@Bible:Num 28:23]]**23** מלבד עלת הבקר אשר לעלת התמיד תעשו את אלה   
[[@Bible:Num 28:24]]**24** כאלה ליום תעשו שבעת הימים לחם אשה לריח ניחח ליהוה על עלת התמיד יעשו ונסכיהם   
[[@Bible:Num 28:25]]**25** וביום השביעי מקרא קדש יהיה לכם כל מלאכת עבדה לא תעשו   
[[@Bible:Num 28:26]]**26** ביום הבכרים בהקרבכם מנחה חדשה ליהוה בשבעתיכם מקרא קדש יהיה לכם כל מלאכת עבדה לא תעשו   
[[@Bible:Num 28:27]]**27** והקרבתם עלה אשה ריח ניחח ליהוה פרים בני בקר שנים ואיל אחד כבשים בני שנה שבעה תמימם יהיו לכם   
[[@Bible:Num 28:28]]**28** ומנחתם סלת בלולה בשמן שלשה עשרנים לפר האחד ושני עשרנים לאיל האחד   
[[@Bible:Num 28:29]]**29** ועשרון עשרון לכבש האחד לשבעת הכבשים   
[[@Bible:Num 28:30]]**30** ושעיר עזים אחד לחטאת לכפר עליכם   
[[@Bible:Num 28:31]]**31** מלבד עלת התמיד ומנחתה תעשו תמימם יהיו לכם ונסכיהם

**Chapitre 29**

[[@Bible:Num 29:1]]**1** ובחדש השביעי באחד לחדש מקרא קדש יהיה לכם כל מלאכת עבדה לא תעשו יום תרועה יהיה לכם   
[[@Bible:Num 29:2]]**2** ועשיתם עלה לריח ניחח ליהוה פר בן בקר אחד איל אחד כבשים בני שנה שבעה תמימם   
[[@Bible:Num 29:3]]**3** ומנחתם סלת בלולה בשמן שלשה עשרנים לפר ושני עשרנים לאיל   
[[@Bible:Num 29:4]]**4** ועשרון עשרון לכבש האחד לשבעת הכבשים   
[[@Bible:Num 29:5]]**5** ושעיר עזים אחד לחטאת לכפר עליכם   
[[@Bible:Num 29:6]]**6** מלבד עלת החדש ומנחתה ועלת התמיד ומנחתה ונסכיה כמשפטם לריח ניחח אשה ליהוה   
[[@Bible:Num 29:7]]**7** ובעשור לחדש השביעי הזה מקרא קדש יהיה לכם ועניתם את נפשתיכם וכל מלאכה לא תעשו   
[[@Bible:Num 29:8]]**8** והקרבתם עלה ליהוה ריח ניחח פר בן בקר אחד איל אחד כבשים בני שנה שבעה תמימם יהיו לכם   
[[@Bible:Num 29:9]]**9** ומנחתם סלת בלולה בשמן שלשה עשרנים לפר ושני עשרנים לאיל האחד   
[[@Bible:Num 29:10]]**10** ועשרון עשרון לכבש האחד לשבעת הכבשים   
[[@Bible:Num 29:11]]**11** ושעיר עזים אחד לחטאת מלבד חטאת הכפרים ועלת התמיד ומנחתה ונסכיה   
[[@Bible:Num 29:12]]**12** ובחמשה עשר יום לחדש השביעי הזה מקרא קדש יהיה לכם כל מלאכת עבדה לא תעשו וחגתם חג ליהוה שבעת ימים   
[[@Bible:Num 29:13]]**13** והקרבתם עלה אשה ריח ניחח ליהוה פרים בני בקר שלשה עשר אילים שנים כבשים בני שנה ארבעה עשר תמימם יהיו לכם   
[[@Bible:Num 29:14]]**14** ומנחתם סלת בלולה בשמן שלשה עשרנים לפר האחד לשלשה עשר הפרים ושני עשרנים לאיל האחד לשני האילים   
[[@Bible:Num 29:15]]**15** ועשרון עשרון לכבש האחד לארבעה עשר הכבשים ונסכיהם   
[[@Bible:Num 29:16]]**16** ושעיר עזים אחד לחטאת מלבד עלת התמיד ומנחתה ונסכיה   
[[@Bible:Num 29:17]]**17** וביום השני פרים בני בקר שנים עשר אילים שנים כבשים בני שנה ארבעה עשר תמימם   
[[@Bible:Num 29:18]]**18** ומנחתם ונסכיהם לפרים לאילים ולכבשים במספרם כמשפט   
[[@Bible:Num 29:19]]**19** ושעיר עזים אחד לחטאת מלבד עלת התמיד ומנחתה ונסכיה   
[[@Bible:Num 29:20]]**20** וביום השלישי פרים עשתי עשר אילים שנים כבשים בני שנה ארבעה עשר תמימם   
[[@Bible:Num 29:21]]**21** ומנחתם ונסכיהם לפרים לאילים ולכבשים במספרם כמשפט   
[[@Bible:Num 29:22]]**22** ושעיר עזים אחד לחטאת מלבד עלת התמיד ומנחתה ונסכיה   
[[@Bible:Num 29:23]]**23** וביום הרביעי פרים עשרה אילים שנים כבשים בני שנה ארבעה עשר תמימם   
[[@Bible:Num 29:24]]**24** ומנחתם ונסכיהם לפרים לאילים ולכבשים במספרם כמשפט   
[[@Bible:Num 29:25]]**25** ושעיר עזים אחד לחטאת מלבד עלת התמיד ומנחתה ונסכיה   
[[@Bible:Num 29:26]]**26** וביום החמישי פרים תשעה אילים שנים כבשים בני שנה ארבעה עשר תמימם   
[[@Bible:Num 29:27]]**27** ומנחתם ונסכיהם לפרים לאילים ולכבשים במספרם כמשפט   
[[@Bible:Num 29:28]]**28** ושעיר עזים אחד לחטאת מלבד עלת התמיד ומנחתה ונסכיה   
[[@Bible:Num 29:29]]**29** וביום הששי פרים שמנה אילים שנים כבשים בני שנה ארבעה עשר תמימם   
[[@Bible:Num 29:30]]**30** ומנחתם ונסכיהם לפרים לאילים ולכבשים במספרם כמשפט   
[[@Bible:Num 29:31]]**31** ושעיר עזים אחד לחטאת מלבד עלת התמיד ומנחתה ונסכיה   
[[@Bible:Num 29:32]]**32** וביום השביעי פרים שבעה אילים שנים כבשים בני שנה ארבעה עשר תמימם   
[[@Bible:Num 29:33]]**33** ומנחתם ונסכיהם לפרים לאילים ולכבשים במספרם כמשפט   
[[@Bible:Num 29:34]]**34** ושעיר עזים אחד לחטאת מלבד עלת התמיד ומנחתה ונסכיה   
[[@Bible:Num 29:35]]**35** וביום השמיני עצרת תהיה לכם כל מלאכת עבדה לא תעשו   
[[@Bible:Num 29:36]]**36** והקרבתם עלה אשה ריח ניחח ליהוה פר אחד איל אחד כבשים בני שנה שבעה תמימם   
[[@Bible:Num 29:37]]**37** ומנחתם ונסכיהם לפר לאיל ולכבשים במספרם כמשפט   
[[@Bible:Num 29:38]]**38** ושעיר עזים אחד לחטאת מלבד עלת התמיד ומנחתה ונסכיה   
[[@Bible:Num 29:39]]**39** אלה תעשו ליהוה במועדיכם לבד מנדריכם ונדבתיכם לעלתיכם ולמנחתיכם ולנסכיכם ולשלמיכם

**Chapitre 30**

[[@Bible:Num 30:1]]**1** ויאמר משה אל בני ישראל ככל אשר צוה יהוה את משה   
[[@Bible:Num 30:2]]**2** וידבר משה אל ראשי המטות לבני ישראל לאמר זה הדבר אשר צוה יהוה   
[[@Bible:Num 30:3]]**3** איש כי ידר נדר ליהוה או השבע שבעה לאסר אסר על נפשו לא יחל דבריו ככל היצא מפיו יעשה   
[[@Bible:Num 30:4]]**4** ואשה כי תדר נדר ליהוה ואסרה אסר בבית אביה בנעריה   
[[@Bible:Num 30:5]]**5** ושמע אביה את נדריה ואסריה אשר אסרה על נפשה והחריש לה אביה וקמו כל נדריה ואסריה אשר אסרה על נפשה יקומו   
[[@Bible:Num 30:6]]**6** ואם הנא יניא אביה אתה ביום שמעו כל נדריה ואסריה אשר אסרה על נפשה לא יקומו ויהוה יסלח לה כי הניא אביה אתה   
[[@Bible:Num 30:7]]**7** ואם היו תהיה לאיש ונדריה עליה או מבטא שפתיה אשר אסרה על נפשה   
[[@Bible:Num 30:8]]**8** ושמע אישה ביום שמעו והחריש לה וקמו כל נדריה ואסריה אשר אסרה על נפשה יקמו   
[[@Bible:Num 30:9]]**9** ואם ביום שמע אישה יניא אתה והפר את נדריה אשר עליה או מבטא שפתיה אשר אסרה על נפשה ויהוה יסלח לה   
[[@Bible:Num 30:10]]**10** ונדר אלמנה וגרושה כל אשר אסרה על נפשה יקום עליה   
[[@Bible:Num 30:11]]**11** ואם בית אישה נדרה או אסרה אסר על נפשה בשבעה   
[[@Bible:Num 30:12]]**12** ושמע אישה והחריש לה לא הניא אתה וקמו כל נדריה וכל אסריה אשר אסרה על נפשה יקומו   
[[@Bible:Num 30:13]]**13** ואם הפר יפיר אתם אישה ביום שמעו כל מוצא שפתיה לנדריה ולאסר נפשה לא יקומו אישה הפרם ויהוה יסלח לה   
[[@Bible:Num 30:14]]**14** כל נדר וכל שבעת אסר לענות נפש אישה יקימנו ואישה יפירנו   
[[@Bible:Num 30:15]]**15** ואם החריש יחריש לה אישה מיום אל יום והקים את כל נדריה או את כל אסריה אשר עליה הקים אתם כי החריש לה ביום שמעו   
[[@Bible:Num 30:16]]**16** ואם הפר יפיר אתם אחרי שמעו ונשא את עונו   
[[@Bible:Num 30:17]]**17** אלה החקים אשר צוה יהוה את משה בין איש לאשתו ובין אב לבתו בנעריה בבית אביה

**Chapitre 31**

[[@Bible:Num 31:1]]**1** וידבר יהוה אל משה לאמר   
[[@Bible:Num 31:2]]**2** נקם נקמת בני ישראל מאת המדינים ואחר תאסף אל עמך   
[[@Bible:Num 31:3]]**3** וידבר משה אל העם לאמר החלצו מאתכם אנשים לצבא ויהיו על מדין לתת נקמת יהוה במדין   
[[@Bible:Num 31:4]]**4** אלף למטה אלף למטה לכל מטות ישראל תשלחו לצבא   
[[@Bible:Num 31:5]]**5** וימסרו מאלפי ישראל אלף למטה שנים עשר אלף חלוצי צבא   
[[@Bible:Num 31:6]]**6** וישלח אתם משה אלף למטה לצבא אתם ואת פינחס בן אלעזר הכהן לצבא וכלי הקדש וחצצרת התרועה בידו   
[[@Bible:Num 31:7]]**7** ויצבאו על מדין כאשר צוה יהוה את משה ויהרגו כל זכר   
[[@Bible:Num 31:8]]**8** ואת מלכי מדין הרגו על חלליהם את אוי ואת רקם ואת צור ואת חור ואת רבע חמשת מלכי מדין ואת בלעם בן בעור הרגו בחרב   
[[@Bible:Num 31:9]]**9** וישבו בני ישראל את נשי מדין ואת טפם ואת כל בהמתם ואת כל מקניהם ואת כל חילם בזזו   
[[@Bible:Num 31:10]]**10** ואת כל עריהם במושבתם ואת כל טירתם שרפו באש   
[[@Bible:Num 31:11]]**11** ויקחו את כל השלל ואת כל המלקח באדם ובבהמה   
[[@Bible:Num 31:12]]**12** ויבאו אל משה ואל אלעזר הכהן ואל כל עדת בני ישראל את השבי ואת המלקח ואת השלל אל המחנה אל ערבת מואב אשר על ירדן יריחו   
[[@Bible:Num 31:13]]**13** ויצא משה ואלעזר הכהן וכל נשיאי העדה לקראתם אל מחוץ למחנה   
[[@Bible:Num 31:14]]**14** ויקצף משה על פקדי החיל שרי האלפים ושרי המאות הבאים מצבא המלחמה   
[[@Bible:Num 31:15]]**15** ויאמר אליהם משה למה החייתם כל נקבה   
[[@Bible:Num 31:16]]**16** הנה הנה היו לבני ישראל בדבר בלעם למסר מעל ביהוה על דבר פעור ותהי המגפה בעדת יהוה   
[[@Bible:Num 31:17]]**17** ועתה הרגו כל זכר בטף וכל אשה ידעת איש למשכב זכר הרגו   
[[@Bible:Num 31:18]]**18** וכל הטף בנשים אשר לא ידעו משכב זכר החיו לכם   
[[@Bible:Num 31:19]]**19** ואתם חנו לכם מחוץ למחנה שבעת ימים כל הרג נפש וכל הנגע בחלל תתחטאו ביום השלישי וביום השביעי אתם ושביתכם   
[[@Bible:Num 31:20]]**20** וכל בגד וכל כלי עור וכל מעשה עזים וכל כלי עץ תתחטאו ויאמר משה אל אלעזר הכהן אמר אל אנשי הצבא הבאים למלחמה זאת חקת התורה אשר צוה יהוה אך את הזהב ואת הכסף ואת הנחשת ואת הברזל ואת הבדיל ואת העופרת כל דבר אשר יבוא באש תעבירו באש וטהר אך במי נדה יתחטא וכל אשר לא יבוא באש תעבירו במים וכבסתם בגדיכם ביום השביעי וטהרתם ואחר תבאו אל המחנה   
[[@Bible:Num 31:21]]**21** ויאמר אלעזר הכהן אל אנשי הצבא הבאים למלחמה זאת חקת התורה אשר צוה יהוה את משה   
[[@Bible:Num 31:22]]**22** אך את הזהב ואת הכסף את הנחשת ואת הברזל ואת הבדיל ואת העופרת   
[[@Bible:Num 31:23]]**23** כל דבר אשר יבוא באש תעבירו באש וטהר אך במי נדה יתחטא וכל אשר לא יבוא באש תעבירו במים   
[[@Bible:Num 31:24]]**24** וכבסתם בגדיכם ביום השביעי וטהרתם ואחר תבאו אל המחנה   
[[@Bible:Num 31:25]]**25** ויאמר יהוה אל משה לאמר   
[[@Bible:Num 31:26]]**26** שא את ראש המלקח השבי באדם ובבהמה אתה ואלעזר הכהן וראשי אבות העדה   
[[@Bible:Num 31:27]]**27** וחצית את המלקח בין תפשי המלחמה היוצאים לצבא ובין כל העדה   
[[@Bible:Num 31:28]]**28** והרמת מכס ליהוה מאת אנשי המלחמה היצאים לצבא אחת נפש מחמש מאות מן האדם ומן הבקר ומן החמרים ומן הצאן ומכל הבהמה   
[[@Bible:Num 31:29]]**29** ממחציתם תקח ונתתה לאלעזר הכהן את תרומת יהוה   
[[@Bible:Num 31:30]]**30** וממחצית בני ישראל תקח אחד אחז מן החמשים מן האדם ומן הבקר ומן החמרים ומן הצאן ומכל הבהמה ונתתה אתם ללוים שמרי משמרת משכן יהוה   
[[@Bible:Num 31:31]]**31** ויעש משה ואלעזר הכהן כאשר צוה יהוה את משה   
[[@Bible:Num 31:32]]**32** ויהי המלקח יתר הבז אשר בזזו עם הצבא צאן שש מאות אלף ושבעים אלף וחמשת אלפים   
[[@Bible:Num 31:33]]**33** ובקר שנים ושבעים אלף   
[[@Bible:Num 31:34]]**34** וחמרים אחד וששים אלף   
[[@Bible:Num 31:35]]**35** ונפש אדם מן הנשים אשר לא ידעו משכב זכר כל נפש שנים ושלשים אלף   
[[@Bible:Num 31:36]]**36** ותהי המחצה חלק היוצאים בצבא מספר צאן שלש מאות אלף ושלשים אלף ושבעת אלפים וחמש מאות   
[[@Bible:Num 31:37]]**37** ויהי המכס ליהוה מן הצאן שש מאות חמשה ושבעים   
[[@Bible:Num 31:38]]**38** ובקר ששה ושלשים אלף ומכסם ליהוה שנים ושבעים   
[[@Bible:Num 31:39]]**39** וחמרים שלשים אלף וחמש מאות ומכסם ליהוה אחד וששים   
[[@Bible:Num 31:40]]**40** ונפש אדם ששה עשר אלף ומכסם ליהוה שנים ושלשים נפש   
[[@Bible:Num 31:41]]**41** ויתן משה את מכס תרומת יהוה לאלעזר הכהן כאשר צוה יהוה את משה   
[[@Bible:Num 31:42]]**42** וממחצית בני ישראל אשר חצה משה מן האנשים הצבאים   
[[@Bible:Num 31:43]]**43** ותהי מחצית העדה מן הצאן שלש מאות אלף ושלשים אלף ושבעת אלפים וחמש מאות   
[[@Bible:Num 31:44]]**44** ובקר ששה ושלשים אלף   
[[@Bible:Num 31:45]]**45** וחמרים שלשים אלף וחמש מאות   
[[@Bible:Num 31:46]]**46** ונפש אדם ששה עשר אלף   
[[@Bible:Num 31:47]]**47** ויקח משה ממחצית בני ישראל את אחז אחד מן החמשים מן האדם ומן הבהמה ויתן אתם אל הלוים שמרי משמרת משכן יהוה כאשר צוה יהוה את   
[[@Bible:Num 31:48]]**48** משה ויקרבו אל משה הפקדים אשר לאלפי הצבא שרי האלפים ושרי המאות   
[[@Bible:Num 31:49]]**49** ויאמרו אל משה עבדיך נשאו את ראש אנשי המלחמה אשר בידנו ולא נפקד ממנו איש   
[[@Bible:Num 31:50]]**50** ונקריב את קרבן יהוה איש אשר מצא כלי זהב אצעדה וצמיד טבעת עגיל וכומז לכפר על נפשתינו לפני יהוה   
[[@Bible:Num 31:51]]**51** ויקח משה ואלעזר הכהן את הזהב מאתם כל כלי מעשה   
[[@Bible:Num 31:52]]**52** ויהי זהב התרומה אשר הרימו ליהוה ששה עשר אלף ושבע מאות וחמשים שקל מאת שרי האלפים ומאת שרי המאות   
[[@Bible:Num 31:53]]**53** אנשי הצבא בזזו איש לו   
[[@Bible:Num 31:54]]**54** ויקח משה ואלעזר הכהן את הזהב מאת שרי האלפים והמאות ויבאו אתו אל אהל מועד זכרון לבני ישראל לפני יהוה

**Chapitre 32**

[[@Bible:Num 32:1]]**1** ומקנה רב היה לבני ראובן ולבני גד ולחצי שבט המנשה עצום מאד ויראו את ארץ יעזר ואת ארץ גלעד והנה המקום מקום מקנה   
[[@Bible:Num 32:2]]**2** ויבאו בני גד ובני ראובן וחצי שבט המנשה ויאמרו אל משה ואל אלעזר הכהן ואל נשיאי העדה לאמר   
[[@Bible:Num 32:3]]**3** עטרות ודיבון ויעזר ונמרה וחשבון ואלעלה ושבמה ונבו ובעון   
[[@Bible:Num 32:4]]**4** הארץ אשר הכה יהוה לפני עדת ישראל ארץ מקנה היא ולעבדיך מקנה   
[[@Bible:Num 32:5]]**5** ויאמרו אם מצאנו חן בעיניך יתן את הארץ הזאת לעבדיך לאחזה ואל תעברנו את הירדן   
[[@Bible:Num 32:6]]**6** ויאמר משה לבני ראובן ולבני גד ולחצי שבט המנשה האחיכם יבאו למלחמה ואתם תשבו פה   
[[@Bible:Num 32:7]]**7** ולמה תניאון את לב בני ישראל מעבר אל הארץ אשר נתן להם יהוה   
[[@Bible:Num 32:8]]**8** כה עשו אבתיכם בשלחי אתם מקדש ברנע לראות את הארץ   
[[@Bible:Num 32:9]]**9** ויעלו עד נחל אשכול ויראו את הארץ ויניאו את לב בני ישראל לבלתי בא אל הארץ אשר נתן להם יהוה   
[[@Bible:Num 32:10]]**10** ויחר אף יהוה ביום ההוא וישבע לאמר   
[[@Bible:Num 32:11]]**11** אם יראו האנשים העלים ממצרים מבן עשרים שנה ומעלה את האדמה אשר נשבעתי לאברהם ליצחק וליעקב כי לא מלאו אחרי   
[[@Bible:Num 32:12]]**12** בלתי כלב בן יפנה הקנזי ויהושע בן נון כי מלאו אחרי יהוה   
[[@Bible:Num 32:13]]**13** ויחר אף יהוה בישראל וינעם במדבר ארבעים שנה עד תם כל הדור העשה הרע בעיני יהוה   
[[@Bible:Num 32:14]]**14** והנה קמתם תחת אבתיכם תרבות אנשים חטאים לספות עוד על חרון אף יהוה על ישראל   
[[@Bible:Num 32:15]]**15** כי תשובון מאחריו ויסף עוד להניחו במדבר ושחתם לכל העם הזה   
[[@Bible:Num 32:16]]**16** ויגשו אליו ויאמרו גדרות צאן נבנה למקנינו פה וערים לטפנו   
[[@Bible:Num 32:17]]**17** ואנחנו נחלץ חשים לפני בני ישראל עד אשר אם הביאנם אל מקומם וישב טפנו בערי המבצר מפני ישבי הארץ   
[[@Bible:Num 32:18]]**18** לא נשוב אל בתינו עד התנחלו בני ישראל איש את נחלתו   
[[@Bible:Num 32:19]]**19** כי לא ננחל אתם מעבר לירדן והלאה כי באה נחלתנו אלינו מעבר לירדן מזרחה   
[[@Bible:Num 32:20]]**20** ויאמר אליהם משה אם תעשון את הדבר הזה אם תחלצו לפני יהוה למלחמה   
[[@Bible:Num 32:21]]**21** ועבר לכם כל חלוץ את הירדן לפני יהוה עד הורישו את איביו מפניו   
[[@Bible:Num 32:22]]**22** ונכבשה הארץ לפני יהוה ואחר תשובון והייתם נקוים מיהוה ומישראל והיתה הארץ הזאת לכם לאחזה לפני יהוה   
[[@Bible:Num 32:23]]**23** ואם לא תעשון כן הנה חטאתם ליהוה ודעו חטאתיכם אשר תמצא אתכם   
[[@Bible:Num 32:24]]**24** בנו לכם ערים לטפכם וגדרות לצאנכם והיוצא מפיכם תעשון   
[[@Bible:Num 32:25]]**25** ויאמרו בני ראובן ובני גד וחצי שבט המנשה אל משה לאמר עבדיך יעשו כאשר אדני מצוה   
[[@Bible:Num 32:26]]**26** טפנו ונשינו ומקנינו וכל בהמתנו יהיו שם בערי הגלעד   
[[@Bible:Num 32:27]]**27** ועבדיך יעברו כל חלוץ צבא לפני יהוה למלחמה כאשר אדני דבר   
[[@Bible:Num 32:28]]**28** ויצו להם משה את אלעזר הכהן ואת יהושע בן נון ואת ראשי אבות המטות לבני ישראל   
[[@Bible:Num 32:29]]**29** ויאמר משה אליהם אם יעברו בני ראובן ובני גד וחצי שבט המנשה אתכם את הירדן כל חלוץ למלחמה לפני יהוה ונכבשה הארץ לפניכם ונתתם להם את ארץ הגלעד לאחזה   
[[@Bible:Num 32:30]]**30** ואם לא יעברו חלוצים אתכם ונאחזו בתוככם בארץ כנען   
[[@Bible:Num 32:31]]**31** ויענו בני ראובן ובני גד וחצי שבט המנשה לאמר את אשר דבר יהוה אל עבדיך כן נעשה   
[[@Bible:Num 32:32]]**32** אנחנו נעבר חלוצים לפני יהוה ארץ כנען ואתנו אחזת נחלתנו מעבר לירדן   
[[@Bible:Num 32:33]]**33** ויתן להם משה לבני ראובן ולבני גד ולחצי שבט המנשה בן יוסף את ממלכת סיחון מלך האמרי ואת ממלכת עוג מלך הבשן ארץ לעריה בגבולת ערי הארץ סביב   
[[@Bible:Num 32:34]]**34** ויבנו בני גד את דיבון ואת עטרות ואת ערער   
[[@Bible:Num 32:35]]**35** ואת עטרות שפים ואת יעזר ויגבהה   
[[@Bible:Num 32:36]]**36** ואת בית נמרה ואת בית הרן ערי מבצר וגדרות צאן   
[[@Bible:Num 32:37]]**37** ובני ראובן בנו את חשבון ואת אלעלה ואת קריתים   
[[@Bible:Num 32:38]]**38** ואת נבו ואת בעל מעון מוסבת שם ואת שבמה ויקראו בשמות את שמות הערים אשר בנו   
[[@Bible:Num 32:39]]**39** וילכו בני מכיר בן מנשה גלעדה וילכדוה ויורישו את האמרי אשר בה   
[[@Bible:Num 32:40]]**40** ויתן משה את הגלעד למכיר בן מנשה וישב בה   
[[@Bible:Num 32:41]]**41** ויאיר בן מנשה הלך וילכד את חותים ויקרא אתהן חות יאיר   
[[@Bible:Num 32:42]]**42** ונבח הלך וילכד את קנת ואת בנתיה ויקרא לה נבח בשמו

**Chapitre 33**

[[@Bible:Num 33:1]]**1** אלה מסעי בני ישראל אשר יצאו מארץ מצרים לצבאתם ביד משה ואהרן   
[[@Bible:Num 33:2]]**2** ויכתב משה את מוצאיהם למסעיהם על פי יהוה ואלה מסעיהם למוצאיהם   
[[@Bible:Num 33:3]]**3** ויסעו מרעמסס בחדש הראישון בחמשה עשר יום לחדש הראישון ממחרת הפסח יצאו בני ישראל ביד רמה לעיני כל מצרים   
[[@Bible:Num 33:4]]**4** ומצרים מקברים את אשר הכה יהוה בהם כל בכור ובאלהיהם עשה יהוה שפטים   
[[@Bible:Num 33:5]]**5** ויסעו בני ישראל מרעמסס ויחנו בסכות   
[[@Bible:Num 33:6]]**6** ויסעו מסכות ויחנו באתם אשר בקצה המדבר   
[[@Bible:Num 33:7]]**7** ויסעו מאתם וישבו על פי החירת אשר על פני בעל צפון ויחנו לפני מגדל   
[[@Bible:Num 33:8]]**8** ויסעו מפי החירת ויעברו בתוך הים המדברה וילכו דרך שלשת ימים במדבר אתם ויחנו במרה   
[[@Bible:Num 33:9]]**9** ויסעו ממרה ויבאו אילים ובאילים שתים עשרה עינות מים ושבעים תמרים ויחנו שם   
[[@Bible:Num 33:10]]**10** ויסעו מאילים ויחנו על ים סוף   
[[@Bible:Num 33:11]]**11** ויסעו מים סוף ויחנו במדבר סין   
[[@Bible:Num 33:12]]**12** ויסעו ממדבר סין ויחנו בדפקה   
[[@Bible:Num 33:13]]**13** ויסעו מדפקה ויחנו באליש   
[[@Bible:Num 33:14]]**14** ויסעו מאליש ויחנו ברפדים ולא היה שם מים לעם לשתות   
[[@Bible:Num 33:15]]**15** ויסעו מרפדים ויחנו במדבר סיני   
[[@Bible:Num 33:16]]**16** ויסעו ממדבר סיני ויחנו בקברות התאוה   
[[@Bible:Num 33:17]]**17** ויסעו מקברות התאוה ויחנו בחצרות   
[[@Bible:Num 33:18]]**18** ויסעו מחצרות ויחנו ברתמה   
[[@Bible:Num 33:19]]**19** ויסעו מרתמה ויחנו ברמון פרץ   
[[@Bible:Num 33:20]]**20** ויסעו מרמון פרץ ויחנו בלבונה   
[[@Bible:Num 33:21]]**21** ויסעו מלבונה ויחנו ברסה   
[[@Bible:Num 33:22]]**22** ויסעו מרסה ויחנו בקהלתה   
[[@Bible:Num 33:23]]**23** ויסעו מקהלתה ויחנו בהר שפר ויסעו מהר שפר   
[[@Bible:Num 33:24]]**24** ויחנו בחרדה   
[[@Bible:Num 33:25]]**25** ויסעו מחרדה ויחנו במקהלת   
[[@Bible:Num 33:26]]**26** ויסעו ממקהלת ויחנו בתחת   
[[@Bible:Num 33:27]]**27** ויסעו מתחת ויחנו בתרח   
[[@Bible:Num 33:28]]**28** ויסעו מתרח ויחנו במתקה   
[[@Bible:Num 33:29]]**29** ויסעו ממתקה ויחנו בחשמונה   
[[@Bible:Num 33:30]]**30** ויסעו מחשמונה ויחנו במסרות   
[[@Bible:Num 33:31]]**31** ויסעו ממסרות ויחנו בבני יעקן   
[[@Bible:Num 33:32]]**32** ויסעו מבני יעקן ויחנו בחר הגדגדה   
[[@Bible:Num 33:33]]**33** ויסעו מחר הגדגדה ויחנו ביטבתה   
[[@Bible:Num 33:34]]**34** ויסעו מיטבתה ויחנו בעברנה   
[[@Bible:Num 33:35]]**35** ויסעו מעברנה ויחנו בעציון גבר   
[[@Bible:Num 33:36]]**36** ויסעו מעציון גבר ויחנו במדבר צן היא קדש   
[[@Bible:Num 33:37]]**37** ויסעו מקדש ויחנו בהר ההר בקצה ארץ אדום   
[[@Bible:Num 33:38]]**38** ויעל אהרן הכהן אל הר ההר על פי יהוה וימת שם בשנת הארבעים לצאת בני ישראל מארץ מצרים בחדש החמישי באחד לחדש   
[[@Bible:Num 33:39]]**39** ואהרן בן שלש ועשרים ומאת שנה במותו בהר ההר   
[[@Bible:Num 33:40]]**40** וישמע הכנעני מלך ערד והוא ישב בנגב בארץ כנען בבוא בני ישראל   
[[@Bible:Num 33:41]]**41** ויסעו מהר ההר ויחנו בצלמונה   
[[@Bible:Num 33:42]]**42** ויסעו מצלמונה ויחנו בפינן   
[[@Bible:Num 33:43]]**43** ויסעו מפינן ויחנו באבות   
[[@Bible:Num 33:44]]**44** ויסעו מאבות ויחנו בעיי העברים בגבול מואב   
[[@Bible:Num 33:45]]**45** ויסעו מעיים ויחנו בדיבון גד   
[[@Bible:Num 33:46]]**46** ויסעו מדיבון גד ויחנו בעלמון דבלתימה   
[[@Bible:Num 33:47]]**47** ויסעו מעלמון דבלתימה ויחנו בהרי העברים לפני נבו   
[[@Bible:Num 33:48]]**48** ויסעו מהרי העברים ויחנו בערבת מואב על ירדן יריחו   
[[@Bible:Num 33:49]]**49** ויחנו על הירדן מבית הישמות עד אבל שטים בערבת מואב   
[[@Bible:Num 33:50]]**50** וידבר יהוה אל משה בערבת מואב על ירדן יריחו לאמר   
[[@Bible:Num 33:51]]**51** דבר אל בני ישראל ואמרת אליהם כי אתם עברים את הירדן אל ארץ כנען   
[[@Bible:Num 33:52]]**52** והורשתם את כל ישבי הארץ מפניכם ואבדתם את כל משכיתם ואת כל צלמי מסכותם תאבדו ואת כל במתם תשמידו   
[[@Bible:Num 33:53]]**53** והורשתם את הארץ וישבתם בה כי לכם נתתי את הארץ לרשת אתה   
[[@Bible:Num 33:54]]**54** והתנחלתם את הארץ בגורל למשפחתיכם לרב תרבה את נחלתו ולמעט תמעיט את נחלתו אל אשר יצא לו שם הגורל לו יהיה למטות אבתיכם תתנחלו   
[[@Bible:Num 33:55]]**55** ואם לא תורישו את ישבי הארץ מפניכם והיה אשר תותירו מהם לשכים בעיניכם ולצנים בצדיכם וצררו אתכם על הארץ אשר אתם ישבים בה   
[[@Bible:Num 33:56]]**56** והיה כאשר דמיתי לעשות להם כן אעשה לכם

**Chapitre 34**

[[@Bible:Num 34:1]]**1** וידבר יהוה אל משה לאמר   
[[@Bible:Num 34:2]]**2** צוי את בני ישראל ואמרת אליהם כי אתם באים אל ארץ כנען זאת הארץ אשר תפל לכם בנחלה ארץ כנען לגבלתיה   
[[@Bible:Num 34:3]]**3** והיה לכם פאת נגבה ממדבר צן על ידי אדום והיה לכם גבול נגבה מקצה ים המלח קדמה   
[[@Bible:Num 34:4]]**4** ונסב לכם הגבול מנגב למעלה עקרבים ועבר צנה והיה תוציאתו מנגב לקדש ברנע ויצא חצר אדר ועבר עצמונה   
[[@Bible:Num 34:5]]**5** ונסב הגבול מעצמונה נחל מצרים והיה תוצאתו הים   
[[@Bible:Num 34:6]]**6** וגבול ימה יהיה לכם הים הגדול יגבל זה יהיה לכם גבול ימה   
[[@Bible:Num 34:7]]**7** וזה יהיה לכם גבול צפונה מן הים הגדול תתאו לכם הר ההר   
[[@Bible:Num 34:8]]**8** ומהר ההר תתאו לבוא חמתה והיה תוצאתו הגבול צדדה   
[[@Bible:Num 34:9]]**9** ויצא הגבול זפרנה והיה תוצאתו חצר עינן זה יהיה לכם גבול צפונה   
[[@Bible:Num 34:10]]**10** והתאויתם לכם לגבול קדמה מחצר עינן שפמה   
[[@Bible:Num 34:11]]**11** וירד הגבול משפמה הרבלה מקדם לעין וירד הגבול ומחה אל כתף ים כנרת קדמה   
[[@Bible:Num 34:12]]**12** וירד הגבול הירדנה והיה תוצאתו ים המלח זאת תהיה לכם הארץ לגבלתיה סביב   
[[@Bible:Num 34:13]]**13** ויצו משה את בני ישראל לאמר זאת הארץ אשר תתנחלו אתה בגורל אשר צוה יהוה לתת לתשעת המטות וחצי המטה   
[[@Bible:Num 34:14]]**14** כי לקחו מטה בני הראובני לבית אבתם ומטה בני הגדי לבית אבתם וחצי מטה מנשה לקחו נחלתם   
[[@Bible:Num 34:15]]**15** שני המטות וחצי המטה לקחו נחלתם מעבר לירדן יריחו קדמה מזרחה   
[[@Bible:Num 34:16]]**16** וידבר יהוה אל משה לאמר   
[[@Bible:Num 34:17]]**17** אלה שמות האנשים אשר ינחלו לכם את הארץ אלעזר הכהן ויהושע בן נון   
[[@Bible:Num 34:18]]**18** ונשיא אחד נשיא אחד ממטה תקחו לנחל את הארץ   
[[@Bible:Num 34:19]]**19** ואלה שמות האנשים למטה יהודה כלב בן יפנה   
[[@Bible:Num 34:20]]**20** למטה בני שמעון שמואל בן עמיהוד   
[[@Bible:Num 34:21]]**21** למטה בנימים אלדד בן כסלן   
[[@Bible:Num 34:22]]**22** למטה בני דן נשיא בקי בן יגלי   
[[@Bible:Num 34:23]]**23** לבני יוסף למטה בני מנשה נשיא חנאל בן אפוד   
[[@Bible:Num 34:24]]**24** למטה בני אפרים נשיא קמואל בן שפטן   
[[@Bible:Num 34:25]]**25** ולמטה בני זבולן נשיא אליצפן בן פרנך   
[[@Bible:Num 34:26]]**26** ולמטה בני יששכר נשיא פלטאל בן עזן   
[[@Bible:Num 34:27]]**27** ולמטה בני אשר נשיא אחיהוד בן שלמי   
[[@Bible:Num 34:28]]**28** ולמטה בני נפתלי נשיא פדהאל בן עמיהוד   
[[@Bible:Num 34:29]]**29** אלה אשר צוה יהוה לנחל את בני ישראל בארץ כנען

**Chapitre 35**

[[@Bible:Num 35:1]]**1** וידבר יהוה אל משה בערבת מואב על ירדן יריחו לאמר   
[[@Bible:Num 35:2]]**2** צוי את בני ישראל ונתנו ללוים מנחלת אחזתם ערים לשבת ומגרש לערים סביבתיהם תתנו ללוים   
[[@Bible:Num 35:3]]**3** והיו הערים להם לשבת ומגרשיהן יהיו לבהמתם ולרכושם ולכל חיתם   
[[@Bible:Num 35:4]]**4** ומגרשי הערים אשר תתנו ללוים מקיר העיר החוצה אלף אמה סביב   
[[@Bible:Num 35:5]]**5** ומדתם מחוץ לעיר את פאת קדמה אלפים באמה ואת פאת נגבה אלפים באמה ואת פאת ימה אלפים באמה ואת פאת צפונה אלפים באמה והעיר בתוך זה יהיה לכם מגרשי הערים   
[[@Bible:Num 35:6]]**6** ואת הערים אשר תתנו ללוים את שש ערי המקלט אשר תתנו לנוס שמה הרצח ועליהן תתנו ארבעים ושתים עיר   
[[@Bible:Num 35:7]]**7** כל הערים אשר תתנו ללוים ארבעים ושמנה עיר אתהן ואת מגרשיהן   
[[@Bible:Num 35:8]]**8** והערים אשר תתנו מאחזת בני ישראל מאת הרב תרבו ומאת המעט תמעיטו איש כפי נחלתו אשר ינחל יתן מעריו ללוים   
[[@Bible:Num 35:9]]**9** וידבר יהוה אל משה לאמר   
[[@Bible:Num 35:10]]**10** דבר אל בני ישראל ואמרת אליהם כי אתם עברים את הירדן אל ארץ כנען   
[[@Bible:Num 35:11]]**11** והקריתם לכם ערים ערי מקלט תהיינה לכם ונס שמה הרצח מכה נפש בשגגה   
[[@Bible:Num 35:12]]**12** והיו לכם הערים למקלט מגאל ולא ימות הרצח עד עמדו לפני העדה למשפט   
[[@Bible:Num 35:13]]**13** והערים אשר תתנו שש ערי מקלט תהיינה לכם   
[[@Bible:Num 35:14]]**14** את שלש הערים תתנו מעבר לירדן ואת שלש הערים תתנו בארץ כנען ערי מקלט תהיינה   
[[@Bible:Num 35:15]]**15** לבני ישראל ולגר ולתושב בתוכם תהיינה שש הערים האלה למקלט לנוס שמה כל מכה נפש בשגגה   
[[@Bible:Num 35:16]]**16** ואם בכלי ברזל הכהו וימת רצח הוא מות יומת הרצח   
[[@Bible:Num 35:17]]**17** ואם באבן יד אשר ימות בה הכהו וימת רצח הוא מות יומת הרצח   
[[@Bible:Num 35:18]]**18** ואם בכלי עץ יד אשר ימות בו הכהו וימת רצח הוא מות יומת הרצח   
[[@Bible:Num 35:19]]**19** גאל הדם הוא ימית את הרצח בפגעו בו הוא ימיתנו   
[[@Bible:Num 35:20]]**20** ואם בשנאה יהדפנו או השליך עליו בצדיה וימת   
[[@Bible:Num 35:21]]**21** או באיבה הכהו בידו וימת מות יומת המכה רצח הוא גאל הדם ימית את הרצח בפגעו בו   
[[@Bible:Num 35:22]]**22** ואם בפתע בלא איבה הדיפו או השליך עליו כל כלי בלא צדיה   
[[@Bible:Num 35:23]]**23** או בכל אבן אשר ימות בה בלא ראות ויפל עליו וימת והוא לא אויב לו ולא מבקש רעתו   
[[@Bible:Num 35:24]]**24** ושפטו העדה בין המכה ובין גאל הדם על המשפטים האלה   
[[@Bible:Num 35:25]]**25** והצילו העדה את המכה מיד גאל הדם והשיבו אתו העדה אל עיר מקלטו אשר נס שמה וישב בה עד מות הכהן הגדול אשר משח אתו בשמן הקדש   
[[@Bible:Num 35:26]]**26** ואם יצא יצא הרצח את גבול עיר מקלטו אשר ינוס שמה   
[[@Bible:Num 35:27]]**27** ומצא אתו גאל הדם מחוץ לגבול עיר מקלטו ורצח גאל הדם את הרצח אין לו דם   
[[@Bible:Num 35:28]]**28** כי בעיר מקלטו ישב עד מות הכהן הגדול ואחרי מות הכהן הגדול ישוב הרצח אל ארץ אחזתו   
[[@Bible:Num 35:29]]**29** והיו אלה לכם לחקת משפט לדרתיכם בכל מושבתיכם   
[[@Bible:Num 35:30]]**30** כל מכה נפש לפי עדים ירצח את הרצח ועד אחד לא יענה בנפש למות   
[[@Bible:Num 35:31]]**31** ולא תקחו כפר לנפש רצח אשר הוא רשע למות כי מות יומת   
[[@Bible:Num 35:32]]**32** ולא תקחו כפר לנוס אל עיר מקלטו לשוב לשבת בארץ עד מות הכהן הגדול   
[[@Bible:Num 35:33]]**33** ולא תחניפו את הארץ אשר אתם ישבים בה כי הדם הוא יחניף את הארץ ולארץ לא יכפר לדם אשר שפך בה כי אם בדם שפכו   
[[@Bible:Num 35:34]]**34** ולא תטמאו את הארץ אשר אתם ישבים בה אשר אני שכן בתוכה כי אני יהוה שכן בתוך בני ישראל

**Chapitre 36**

[[@Bible:Num 36:1]]**1** ויקרבו ראשי האבות למשפחת בני גלעד בן מכיר בן מנשה ממשפחת בני יוסף וידברו לפני משה ולפני הנשיאים ראשי האבות לבני ישראל   
[[@Bible:Num 36:2]]**2** ויאמרו את אדני צוה יהוה לתת את הארץ בנחלה בגורל לבני ישראל ואדני צוה ביהוה לתת את נחלת צלפחד אחינו לבנתיו   
[[@Bible:Num 36:3]]**3** והיו לאחד מבני שבטי בני ישראל לנשים ונגרעה נחלתן מנחלת אבתינו ונוספה על נחלת המטה אשר תהיינה להם ומגורל נחלתנו יגרע   
[[@Bible:Num 36:4]]**4** ואם יהיה היובל לבני ישראל ונוספה נחלתן על נחלת המטה אשר תהיינה להם ומנחלת מטה אבתינו יגרע נחלתן   
[[@Bible:Num 36:5]]**5** ויצו משה את בני ישראל על פי יהוה לאמר כן מטה בני יוסף דברים   
[[@Bible:Num 36:6]]**6** זה הדבר אשר צוה יהוה לבנות צלפחד לאמר לטוב בעיניהם תהיינה לנשים אך למשפחת מטה אביהן תהיינה לנשים   
[[@Bible:Num 36:7]]**7** ולא תסב נחלה לבני ישראל ממטה אל מטה כי איש בנחלת מטה אבתיו ידבקו בני ישראל   
[[@Bible:Num 36:8]]**8** וכל בת ירשת נחלה ממטות בני ישראל לאחד ממשפחת מטה אביה תהיה לאשה למען יירשו בני ישראל איש את נחלת אבתיו   
[[@Bible:Num 36:9]]**9** ולא תסב נחלה ממטה אל מטה אחר כי איש בנחלתו ידבקו מטות בני ישראל   
[[@Bible:Num 36:10]]**10** כאשר צוה יהוה את משה כן עשו בנות צלפחד   
[[@Bible:Num 36:11]]**11** ותהיינה מחלה ונעה חגלה מלכה ותרצה בנות צלפחד לבני דדיהן לנשים   
[[@Bible:Num 36:12]]**12** ממשפחת בני מנשה בן יוסף היו לנשים ותהי נחלתן על מטה משפחת אביהן   
[[@Bible:Num 36:13]]**13** אלה המצות והמשפטים אשר צוה יהוה ביד משה אל בני ישראל בערבת מואב על ירדן יריחו

**Deutéronome**

**Chapitre 1**

[[@Bible:Deu 1:1]]**1** אלה הדברים אשר דבר משה אל כל ישראל בעבר הירדן במדבר בערבה מול סוף בין פראן ובין תפל ולבן וחצרות ודי זהב   
[[@Bible:Deu 1:2]]**2** אחד עשר יום מחורב דרך הר שעיר עד קדש ברנע   
[[@Bible:Deu 1:3]]**3** ויהי בארבעים שנה בעשתי עשר חדש באחד לחדש דבר משה אל בני ישראל ככל אשר צוה יהוה אתו אליהם   
[[@Bible:Deu 1:4]]**4** אחרי הכתו את סיחון מלך האמרי אשר ישב בחשבון ואת עוג מלך הבשן אשר ישב בעשתרות באדרעי   
[[@Bible:Deu 1:5]]**5** בעבר הירדן בארץ מואב הואל משה באר את התורה הזאת לאמר   
[[@Bible:Deu 1:6]]**6** יהוה אלהינו דבר אלינו בחורב לאמר רב לכם שבת בהר הזה   
[[@Bible:Deu 1:7]]**7** פנו וסעו לכם ובאו הר האמרי ואל כל שכניו בערבה בהר ובשפלה בנגב ובחוף הים ארץ הכנעני והלבנון עד הנהר הגדול נהר פרת   
[[@Bible:Deu 1:8]]**8** ראו נתתי לפניכם את הארץ באו ורשו את הארץ אשר נשבעתי לאבתיכם לאברהם ליצחק וליעקב לתת לזרעם אחריהם   
[[@Bible:Deu 1:9]]**9** ואמר אליכם בעת ההיא לאמר לא אוכל לבדי שאת אתכם   
[[@Bible:Deu 1:10]]**10** יהוה אלהיכם הרבה אתכם והנכם היום ככוכבי השמים לרב   
[[@Bible:Deu 1:11]]**11** יהוה אלהי אבתיכם יסף עליכם ככם אלף פעמים ויברך אתכם כאשר דבר לכם   
[[@Bible:Deu 1:12]]**12** איכה אשא לבדי טרחכם משאכם וריבכם   
[[@Bible:Deu 1:13]]**13** הבו לכם אנשים חכמים ונבונים וידעים לשבטיכם ואשימם בראשיכם   
[[@Bible:Deu 1:14]]**14** ותענו אתי ותאמרו טוב הדבר אשר דברת לעשות   
[[@Bible:Deu 1:15]]**15** ואקח את ראשי שבטיכם אנשים חכמים וידעים ואתן אתם ראשים עליכם שרי אלפים ושרי מאות שרי חמשים ושרי עשרות ושטרים לשבטיכם   
[[@Bible:Deu 1:16]]**16** ואצוה את שפטיכם בעת ההיא לאמר שמעו בין אחיכם ושפטתם צדק בין איש ובין אחיו ובין גרו   
[[@Bible:Deu 1:17]]**17** לא תכירו פנים במשפט כקטן כגדול תשמעון לא תגורו מפני איש כי המשפט לאלהים הוא והדבר אשר יקשה מכם תקריבון אלי ושמעתיו   
[[@Bible:Deu 1:18]]**18** ואצוה אתכם בעת ההיא את כל הדברים אשר תעשון   
[[@Bible:Deu 1:19]]**19** ונסעה מחורב ונלכה את כל המדבר הגדול והנורא ההוא אשר ראיתם דרך הר האמרי כאשר צוה יהוה אלהינו אתנו ונבא עד קדש ברנע   
[[@Bible:Deu 1:20]]**20** ואמר אליכם באתם עד הר האמרי אשר יהוה אלהינו נתן לנו   
[[@Bible:Deu 1:21]]**21** ראה נתן יהוה אלהיך לפניך את הארץ עלה רש כאשר דבר יהוה אלהי אבתיך לך אל תירא ואל תחת   
[[@Bible:Deu 1:22]]**22** ותקרבון אלי כלכם ותאמרו נשלחה אנשים לפנינו ויחפרו לנו את הארץ וישבו אתנו דבר את הדרך אשר נעלה בה ואת הערים אשר נבוא עליהן   
[[@Bible:Deu 1:23]]**23** וייטב בעיני הדבר ואקח מכם שנים עשר אנשים איש אחד לשבט   
[[@Bible:Deu 1:24]]**24** ויפנו ויעלו ההרה ויבאו עד נחל אשכול וירגלו אתה   
[[@Bible:Deu 1:25]]**25** ויקחו בידם מפרי הארץ ויורדו אלינו וישבו אתנו דבר ויאמרו טובה הארץ אשר יהוה אלהינו נתן לנו   
[[@Bible:Deu 1:26]]**26** ולא אביתם לעלות ותמרו את פי יהוה אלהיכם   
[[@Bible:Deu 1:27]]**27** ותרגנו באהליכם ותאמרו בשנאת יהוה אתנו הוציאנו מארץ מצרים לתת אתנו ביד האמרי להשמידנו   
[[@Bible:Deu 1:28]]**28** אנה אנחנו עלים ואחינו המיסו את לבבנו לאמר עם גדול ורב ממנו וערים גדלות ובצרות בשמים וגם בני ענקים ראינו שם   
[[@Bible:Deu 1:29]]**29** ואמר אליכם לא תערצון ולא תיראון מהם   
[[@Bible:Deu 1:30]]**30** יהוה אלהיכם ההלך לפניכם הוא ילחם לכם ככל אשר עשה אתכם במצרים לעיניכם   
[[@Bible:Deu 1:31]]**31** ובמדבר אשר ראית אשר נשאך יהוה אלהיך כאשר ישא איש את בנו בכל הדרך אשר הלכתם עד באכם עד המקום הזה   
[[@Bible:Deu 1:32]]**32** ובדבר הזה אינכם מאמינם ביהוה אלהיכם   
[[@Bible:Deu 1:33]]**33** ההלך לפניכם בדרך לתור לכם מקום לחנותכם באש לילה להראתכם בדרך אשר תלכו בה ובענן יומם   
[[@Bible:Deu 1:34]]**34** וישמע יהוה את קול דבריכם ויקצף וישבע לאמר   
[[@Bible:Deu 1:35]]**35** אם יראה איש באנשים האלה הדור הרע הזה את הארץ הטובה אשר נשבעתי לאבתיכם   
[[@Bible:Deu 1:36]]**36** זולתי כלב בן יפנה הוא יראנה ולו אתן את הארץ אשר דרך בה ולבניו יען כי מלא אחרי יהוה   
[[@Bible:Deu 1:37]]**37** גם בי התאנף יהוה בגללכם לאמר גם אתה לא תבוא שמה   
[[@Bible:Deu 1:38]]**38** יהושע בן נון העמד לפניך הוא יבוא שמה אתו החזק כי הוא ינחלנה את ישראל   
[[@Bible:Deu 1:39]]**39** וטפכם אשר אמרתם לבז יהיה ובניכם הם יבאו שמה ולהם אתננה והם יירשוה   
[[@Bible:Deu 1:40]]**40** ואתם פנו וסעו לכם המדברה דרך ים סוף   
[[@Bible:Deu 1:41]]**41** ותענו ותאמרו אלי חטאנו ליהוה אלהינו אנחנו נעלה ונלחמנו ככל אשר צונו יהוה אלהינו ותחגרו איש את כלי מלחמתו ותהינו לעלות ההרה   
[[@Bible:Deu 1:42]]**42** ויאמר יהוה אלי אמר להם לא תעלו ולא תלחמו כי אינני בקרבכם ולא תנגפו לפני איביכם   
[[@Bible:Deu 1:43]]**43** ואדברה אליכם ולא שמעתם ותמרו את פי יהוה אלהיכם ותזידו ותעלו ההרה   
[[@Bible:Deu 1:44]]**44** ויצא העמלקי והכנעני הישב בהר ההוא לקראתכם וירדפו אתכם כאשר תעשינה הדברים ויכתו אתכם בשעיר עד חרמה   
[[@Bible:Deu 1:45]]**45** ותשבו ותבכו לפני יהוה ולא שמע יהוה בקולכם ולא האזין אליכם   
[[@Bible:Deu 1:46]]**46** ותשבו בקדש ימים רבים כימים אשר ישבתם

**Chapitre 2**

[[@Bible:Deu 2:1]]**1** ונפנה ונסעה המדברה דרך ים סוף כאשר דבר יהוה אלי ונסב את הר שעיר ימים רבים   
[[@Bible:Deu 2:2]]**2** ויאמר יהוה אלי לאמר   
[[@Bible:Deu 2:3]]**3** רב לכם סוב את ההר הזה פנו לכם צפונה   
[[@Bible:Deu 2:4]]**4** ואת העם צוי לאמר אתם עברים בגבול אחיכם בני עשו הישבים בשעיר וייראו מכם ונשמרתם מאד   
[[@Bible:Deu 2:5]]**5** אל תתגרו בם כי לא אתן לכם מארצם ירשה עד מדרך כף רגל כי ירשה לעשו נתתי את הר שעיר   
[[@Bible:Deu 2:6]]**6** אכל תשברו מאתם בכסף ואכלתם וגם מים תכירו מאתם בכסף ושתיתם   
[[@Bible:Deu 2:7]]**7** כי יהוה אלהיך ברכך בכל מעשה ידיך ידע לכתך את המדבר הגדול הזה זה ארבעים שנה יהוה אלהיך עמך לא חסרת דבר ואשלחה מלאכים אל מלך אדום לאמר אעברה בארצך לא אטה בשדה ובכרם ולא נשתה מי בור דרך המלך נלך לא נסור ימין ושמאל עד אשר נעבר נבולך ויאמר לא תעבר בי פן בחרב אצא לקראתך   
[[@Bible:Deu 2:8]]**8** ונעברה מאת אחינו בני עשו הישבים בשעיר מדרך הערבה מאילת ומעציון גבר ונפנה ונעברה דרך מדבר מואב   
[[@Bible:Deu 2:9]]**9** ויאמר יהוה אלי אל תצור את מואב ואל תתגר בו כי לא אתן לך מארצו ירשה כי לבני לוט נתתי את ער ירשה   
[[@Bible:Deu 2:10]]**10** האמים לפנים ישבו בה עם גדול ורב ורם כענקים   
[[@Bible:Deu 2:11]]**11** והמואבים יקראו להם אימים   
[[@Bible:Deu 2:12]]**12** ובשעיר ישבו החרי לפנים ובני עשו יירשם וישמדם יהוה מפניהם ויירשם וישבו תחתיהם כאשר עשה ישראל לארץ ירשתו אשר נתן יהוה להם   
[[@Bible:Deu 2:13]]**13** ועתה קומו סעו ועברו לכם את נחל זרד ונעברה את נחל זרד   
[[@Bible:Deu 2:14]]**14** והימים אשר הלכנו מקדש ברנע עד אשר עברנו את נחל זרד שלשים ושמנה שנה עד תם כל הדור אנשי המלחמה מקרב המחנה כאשר נשבע יהוה להם   
[[@Bible:Deu 2:15]]**15** וגם יד יהוה היתה בם להמם מקרב המחנה עד תמם   
[[@Bible:Deu 2:16]]**16** ויהי כאשר תמו כל אנשי המלחמה למות מקרב העם   
[[@Bible:Deu 2:17]]**17** ויאמר יהוה אלי לאמר   
[[@Bible:Deu 2:18]]**18** אתה עבר היום את גבול מואב את ער   
[[@Bible:Deu 2:19]]**19** וקרבת מול בני עמון אל תצרם ואל תתגר בם כי לא אתן מארץ בני עמון לך ירשה כי לבני לוט נתתיה ירשה   
[[@Bible:Deu 2:20]]**20** ארץ רפאים תחשב אף היא רפאים ישבו בה לפנים והעמונים יקראו להם זמזמים   
[[@Bible:Deu 2:21]]**21** עם גדול ורב ורם כענקים וישמדם יהוה מפניהם ויירשום וישבו תחתיהם   
[[@Bible:Deu 2:22]]**22** כאשר עשה לבני עשו הישבים בשעיר אשר השמיד את החרי מפניהם ויירשם וישבו תחתם עד היום הזה   
[[@Bible:Deu 2:23]]**23** והעוים הישבים בחצרים עד עזה כפתרים היצאים מכפתר השמידם וישבו תחתם   
[[@Bible:Deu 2:24]]**24** קומו סעו ועברו את נחל ארנן ראה נתתי בידך את סיחון מלך חשבון האמרי ואת ארצו החל רש והתגר בו מלחמה   
[[@Bible:Deu 2:25]]**25** היום הזה החל תת פחדך ויראתך על פני העמים תחת כל השמים אשר ישמעו את שמעך ורגזו וחלו מפניך   
[[@Bible:Deu 2:26]]**26** ואשלחה מלאכים ממדבר קדמות אל סיחון מלך חשבון דברי שלום לאמר   
[[@Bible:Deu 2:27]]**27** אעברה בארצך בדרך בדרך אלך לא אסור ימין ושמאל   
[[@Bible:Deu 2:28]]**28** אכל בכסף תשברני ואכלתי ומים בכסף תתן לי ושתיתי רק אעברה ברגלי   
[[@Bible:Deu 2:29]]**29** כאשר עשו לי בני עשו הישבים בשעיר והמואבים הישבים בער עד אשר אעברה את הירדן אל הארץ אשר יהוה אלהינו נתן לנו   
[[@Bible:Deu 2:30]]**30** ולא אבה סיחון מלך חשבון העברנו בו כי הקשה יהוה אלהיך את רוחו ואמץ את לבבו למען תתו בידך כיום הזה   
[[@Bible:Deu 2:31]]**31** ויאמר יהוה אלי ראה החלתי תת לפניך את סיחון מלך חשבון האמרי ואת ארצו החל רש לרשת את ארצו   
[[@Bible:Deu 2:32]]**32** ויצא סיחון לקראתנו הוא וכל עמו למלחמה יהצה   
[[@Bible:Deu 2:33]]**33** ויתנהו יהוה אלהינו לפנינו ונכה אתו ואת בניו ואת כל עמו   
[[@Bible:Deu 2:34]]**34** ונלכדה את כל עריו בעת ההיא ונחרמה את כל עריו מתם הנשים והטף לא השארנו שריד   
[[@Bible:Deu 2:35]]**35** רק הבהמה בזזנו לנו ושלל הערים אשר לכדנו   
[[@Bible:Deu 2:36]]**36** מערער אשר על שפת נחל ארנן והעיר אשר בנחל ועד הגלעד לא היתה קריה אשר שגבה ממנו את הכל נתן יהוה אלהינו בידנו   
[[@Bible:Deu 2:37]]**37** רק אל ארץ בני עמון לא קרבת כל יד נחל היבק וערי ההר וכל אשר צונו יהוה אלהינו

**Chapitre 3**

[[@Bible:Deu 3:1]]**1** ונפנה ונעלה דרך הבשן ויצא עוג מלך הבשן לקראתנו הוא וכל עמו למלחמה אדרעי   
[[@Bible:Deu 3:2]]**2** ויאמר יהוה אלי אל תירא אתו כי בידך נתתי אתו ואת כל עמו ואת ארצו ועשית לו כאשר עשית לסיחון מלך האמרי אשר ישב בחשבון   
[[@Bible:Deu 3:3]]**3** ויתן יהוה אלהינו בידנו גם את עוג מלך הבשן ואת כל עמו ונכנו עד בלתי השאיר לו שריד   
[[@Bible:Deu 3:4]]**4** ונלכדה את כל עריו בעת ההיא לא היתה קריה אשר לא לקחנו מאתם ששים עיר כל חבל הארגב ממלכת עוג בבשן   
[[@Bible:Deu 3:5]]**5** כל אלה ערים בצרות חומה גבהה דלתים ובריח לבד מערי הפרזי הרבה מאד   
[[@Bible:Deu 3:6]]**6** ונחרימה אתם כאשר עשינו לסיחון מלך חשבון החרים כל עיר מתם הנשים והטף   
[[@Bible:Deu 3:7]]**7** וכל הבהמה ושלל הערים בזונו לנו   
[[@Bible:Deu 3:8]]**8** ונקח בעת ההיא את הארץ מיד שני מלכי האמרי אשר בעבר הירדן מנחל ארנן ועד הר חרמון   
[[@Bible:Deu 3:9]]**9** צידנים יקראו לחרמון שרין והאמרי יקראו לו שניר   
[[@Bible:Deu 3:10]]**10** כל ערי המישור וכל הגלעד וכל הבשן עד סלכה ואדרעי ערי ממלכת עוג בבשן   
[[@Bible:Deu 3:11]]**11** כי רק עוג מלך הבשן נשאר מיתר הרפאים הנה ערשו ערש ברזל הלוא היא ברבת בני עמון תשע אמות ארכה וארבע אמות רחבה באמת איש   
[[@Bible:Deu 3:12]]**12** ואת הארץ הזאת ירשנו בעת ההיא מערער אשר על שפת נחל ארנן וחצי הר הגלעד ועריו נתתי לראובני ולגדי   
[[@Bible:Deu 3:13]]**13** ויתר הגלעד וכל הבשן ממלכת עוג נתתי לחצי שבט המנשה כל חבל הארגב לכל הבשן ההוא יקרא ארץ רפאים   
[[@Bible:Deu 3:14]]**14** ויאיר בן מנשה לקח את כל חבל הארגב עד גבול הגשורי והמכעתי ויקרא אתם על שמו את הבשן חות יאיר עד היום הזה   
[[@Bible:Deu 3:15]]**15** ולמכיר נתתי את הגלעד   
[[@Bible:Deu 3:16]]**16** ולראובני ולגדי נתתי מן הגלעד ועד נחל ארנן תוך הנחל וגבול עד יבק הנחל גבול בני עמון   
[[@Bible:Deu 3:17]]**17** והערבה והירדן וגבול מכנרת ועד ים הערבה ים המלח תחת אשדת הפסגה מזרחה   
[[@Bible:Deu 3:18]]**18** ואצוה אתכם בעת ההיא לאמר יהיה אלהיכם נתן לכם את הארץ הזאת לרשתה חלוצים תעברו לפני אחיכם בני ישראל כל בני חיל   
[[@Bible:Deu 3:19]]**19** רק טפכם ונשיכם ומקניכם ידעתי כי מקנה רב לכם ישבו בעריכם אשר נתתי לכם   
[[@Bible:Deu 3:20]]**20** עד אשר יניח יהוה לאחיכם ככם ויירשו גם הם את הארץ אשר יהוה אלהיכם נתן להם בעבר הירדן ושבתם איש לירשתו אשר נתתי לכם   
[[@Bible:Deu 3:21]]**21** ואת יהושע צויתי בעת ההיא לאמר עיניך הראות את כל אשר עשה יהוה לשני המלכים האלה כן יעשה יהוה לכל הממלכות אשר אתה עבר שמה   
[[@Bible:Deu 3:22]]**22** לא תיראם כי יהוה אלהיכם הוא הנלחם לכם   
[[@Bible:Deu 3:23]]**23** ואתחנן אל יהוה בעת ההיא לאמר   
[[@Bible:Deu 3:24]]**24** אדני יהוה אתה החלת להראות את עבדך את גדלך ואת ידך החזקה אשר מי אל בשמים ובארץ אשר יעשה כמעשיך וכגבורתך   
[[@Bible:Deu 3:25]]**25** אעברה נא ואראה את הארץ הטובה אשר בעבר הירדן ההר הטוב הזה והלבנון   
[[@Bible:Deu 3:26]]**26** ויתעבר יהוה בי למענכם ולא שמע אלי ויאמר יהוה אלי רב לך אל תוסף דבר אלי עוד בדבר הזה   
[[@Bible:Deu 3:27]]**27** עלה אל ראש הפסגה ושא עיניך ימה וצפונה ותימנה ומזרחה וראה בעיניך כי לא תעבר את הירדן הזה   
[[@Bible:Deu 3:28]]**28** וצוי את יהושע וחזקהו ואמצהו כי הוא יעבר לפני העם הזה והוא ינחל אתם את הארץ אשר תראה   
[[@Bible:Deu 3:29]]**29** ונשב בגיא מול בית פעור

**Chapitre 4**

[[@Bible:Deu 4:1]]**1** ועתא ישראל שמע אל החקים ואל המשפטים אשר אנכי מלמד אתכם לעשות למען תחיון ובאתם וירשתם את הארץ אשר יהוה אלהי אבתיכם נתן לכם   
[[@Bible:Deu 4:2]]**2** לא תוספו על הדבר אשר אנכי מצוה אתכם היום ולא תגרעו ממנו לשמר את מצות יהוה אלהיכם אשר אוכי מצוה אתכם   
[[@Bible:Deu 4:3]]**3** עיניכם הראות את אשר עשה יהוה בבעל פעור כי כל האיש אשר הלך אחרי בעל פעור השמידו יהוה אלהיך מקרבך   
[[@Bible:Deu 4:4]]**4** ואתם הדבקים ביהוה אלהיכם חיים כלכם היום   
[[@Bible:Deu 4:5]]**5** ראו למדתי אתכם חקים ומשפטים כאשר צוני יהוה אלהי לעשות כן בקרב הארץ אשר אתם באים שמה לרשתה   
[[@Bible:Deu 4:6]]**6** ושמרתם ועשיתם כי היא חכמתכם ובינתכם לעיני העמים אשר ישמעו את כל החקים האלה ואמרו רק עם חכם ונבון הגוי הגדול הזה   
[[@Bible:Deu 4:7]]**7** כי מי גוי גדול אשר לו אלהים קרובים אליו כיהוה אלהינו בכל קראנו אליו   
[[@Bible:Deu 4:8]]**8** ומי גוי גדול אשר לו חקים ומשפטים צדקים ככל התורה הזאת אשר אנכי נתן לפניכם היום   
[[@Bible:Deu 4:9]]**9** רק השמר לך ושמר נפשך מאד פן תשכח את הדברים אשר ראו עיניך ופן יסורו מלבבך כל ימי חייך והודעתם לבניך ולבני בניך   
[[@Bible:Deu 4:10]]**10** יום אשר עמדת לפני יהוה אלהיך בחורב באמר יהוה אלי הקהל לי את העם ואשמעם את דברי אשר ילמדון ליראה אתי כל הימים אשר הם חיים על האדמה ואת בניהם ילמדון   
[[@Bible:Deu 4:11]]**11** ותקרבון ותעמדון תחת ההר וההר בער באש עד לבב השמים חשך ענן וערפל   
[[@Bible:Deu 4:12]]**12** וידבר יהוה אליכם מתוך האש קול דברים אתם שמעים ותמונה אינכם ראים זולתי קול   
[[@Bible:Deu 4:13]]**13** ויגד לכם את בריתו אשר צוה אתכם לעשות עשרת הדברים ויכתבם על שני לחות אבנים   
[[@Bible:Deu 4:14]]**14** ואתי צוה יהוה בעת ההיא ללמד אתכם חקים ומשפטים לעשותכם אתם בארץ אשר אתם עברים שמה לרשתה   
[[@Bible:Deu 4:15]]**15** ונשמרתם מאד לנפשתיכם כי לא ראיתם כל תמונה ביום דבר יהוה אלהיכם בחורב מתוך האש   
[[@Bible:Deu 4:16]]**16** פן תשחתון ועשיתם לכם פסל תמונת כל סמל תבנית זכר או נקבה   
[[@Bible:Deu 4:17]]**17** תבנית כל בהמה אשר בארץ תבנית כל צפור כנף אשר תעף בשמים   
[[@Bible:Deu 4:18]]**18** תבנית כל רמש באדמה תבנית כל דגה אשר במים מתחת לארץ   
[[@Bible:Deu 4:19]]**19** ופן תשא עיניך השמים וראית את השמש ואת הירח ואת הכוכבים כל צבא השמים ונדחת והשתחוית להם ועבדתם אשר חלק יהוה אלהיך אתם לכל העמים תחת כל השמים   
[[@Bible:Deu 4:20]]**20** ואתכם לקח יהוה ויוצא אתכם מכור הברזל ממצרים להיות לו לעם נחלה כיום הזה   
[[@Bible:Deu 4:21]]**21** ויהוה התאנף בי על דבריכם לבלתי עברי את הירדן ולבלתי בא אל הארץ הטובה אשר יהוה אלהיך נתן לך נחלה   
[[@Bible:Deu 4:22]]**22** כי אנכי מת בארץ הזאת אינני עבר את הירדן ואתם עברים וירשתם את הארץ הטובה הזאת   
[[@Bible:Deu 4:23]]**23** השמרו לכם פן תשכחו את ברית יהוה אלהיכם אשר כרת עמכם ועשיתם לכם פסל תמונת כל אשר צוך יהוה אלהיך   
[[@Bible:Deu 4:24]]**24** כי יהוה אלהיך אש אכלה הוא אל קנא   
[[@Bible:Deu 4:25]]**25** כי תולידו בנים ובני בנים ונושנתם בארץ והשחתם ועשיתם פסל תמונת כל ועשיתם הרע בעיני יהוה אלהיכם להכעיסו   
[[@Bible:Deu 4:26]]**26** העדתי בכם היום את השמים ואת הארץ כי אבד תאבדון מהר מעל הארץ אשר אתם עברים את הירדן שמה לרשתה לא תאריכון ימים עליה כי השמד תשמדון   
[[@Bible:Deu 4:27]]**27** והפיץ יהוה אתכם בעמים ונשארתם מתי מספר בגוים אשר ינהג יהוה אתכם שמה   
[[@Bible:Deu 4:28]]**28** ועבדתם שם אלהים מעשה ידי אדם עץ ואבן אשר לא יראון ולא ישמעון ולא יאכלון ולא יריחון   
[[@Bible:Deu 4:29]]**29** ובקשת משם את יהוה אלהיך ומצאתו כי תדרשנו בכל לבבך ובכל נפשך   
[[@Bible:Deu 4:30]]**30** בצר לך ומצאוך כל הדברים האלה באחרית הימים ושבת עד יהוה אלהיך ושמעת בקולו   
[[@Bible:Deu 4:31]]**31** כי אל רחום יהוה אלהיך לא ירפך ולא ישחיתך ולא ישכח את ברית אבתיך אשר נשבע להם   
[[@Bible:Deu 4:32]]**32** כי שאל נא לימים הראישונים אשר היו לפניך למן היום אשר ברא אלהים אדם על הארץ ולמקצה השמים ועד קצה השמים הן היה כדבר הגדול הזה או הנשמע כמהו   
[[@Bible:Deu 4:33]]**33** השמע עם קול אלהים חיים מדבר מתוך האש כאשר שמעת אתה ויחי   
[[@Bible:Deu 4:34]]**34** או הנסה אלהים לבוא לקחת לו גוי מקרב גוי במסות באתות ובמפתים ובמלחמה וביד חזקה ובזרוע נטויה ובמראים גדלים ככל אשר עשה לכם יהוה אלהיכם במצרים לעיניכם   
[[@Bible:Deu 4:35]]**35** אתה הראת לדעת כי יהוה הוא האלהים אין עוד מלבדו   
[[@Bible:Deu 4:36]]**36** מן השמים השמעך את קולו ליסרך ועל הארץ הראך את אשו הגדלה ודבריו שמעת מתוך האש   
[[@Bible:Deu 4:37]]**37** ותחת כי אהב את אבתיך ויבחר בזרעם אחריהם ויוצאך בפניו ובכחו הגדול ממצרים   
[[@Bible:Deu 4:38]]**38** להוריש גוים גדלים ועצמים ממך מפניך להביאך לתת לך את ארצם נחלה כיום הזה   
[[@Bible:Deu 4:39]]**39** וידעת היום והשבת אל לבבך כי יהוה הוא האלהים בשמים ממעל ועל הארץ מתחת אין עוד   
[[@Bible:Deu 4:40]]**40** ושמרת את חקיו ואת מצותיו אשר אנכי מצוך היום אשר ייטב לך ולבניך אחריך ולמען תאריך ימים על האדמה אשר יהוה אלהיך נתן לך כל הימים   
[[@Bible:Deu 4:41]]**41** אז יבדיל משה שלש ערים בעבר הירדן מזרחה השמש   
[[@Bible:Deu 4:42]]**42** לנס שמה הרצח אשר ירצח את רעהו בבלי דעת והוא לא שנא לו מתמול שלשום ונס אל אחת מן הערים האלה וחי   
[[@Bible:Deu 4:43]]**43** את בצר במדבר בארץ המישור לראובני ואת רמות בגלעד לגדי ואת גולן בבשן למנשי   
[[@Bible:Deu 4:44]]**44** וזאת התורה אשר שם משה לפני בני ישראל   
[[@Bible:Deu 4:45]]**45** אלה העדות החקים והמשפטים אשר דבר משה אל בני ישראל בצאתם ממצרים   
[[@Bible:Deu 4:46]]**46** בעבר הירדן בגיא מול בית פעור בארץ סיחון מלך האמרי אשר ישב בחשבון אשר הכה משה ובני ישראל בצאתם ממצרים   
[[@Bible:Deu 4:47]]**47** ויירשו את ארצו ואת ארץ עוג מלך הבשן שני מלכי האמרי אשר בעבר הירדן מזרח השמש   
[[@Bible:Deu 4:48]]**48** מערער אשר על שפת נחל ארנן ועד הר שיאון הוא חרמון   
[[@Bible:Deu 4:49]]**49** וכל הערבה עבר הירדן מזרחה ועד ים הערבה ים המלח תחת

**Chapitre 5**

[[@Bible:Deu 5:1]]**1** אשדת הפסגה ויקרא משה אל כל ישראל ויאמר אליהם שמע ישראל את החקים ואת המשפטים אשר אנכי דבר באזניכם היום ולמדתם אתם ושמרתם   
[[@Bible:Deu 5:2]]**2** לעשותם יהוה אלהינו כרת עמנו ברית   
[[@Bible:Deu 5:3]]**3** בחורב לא את אבתינו כרת יהוה את הברית הזאת כי אתנו אנחנו אלה פה היום כלנו חיים   
[[@Bible:Deu 5:4]]**4** פנים בפנים דבר יהוה עמכם בהר מתוך האש   
[[@Bible:Deu 5:5]]**5** ואנכי עמד בין יהוה ובינכם בעת ההיא להגיד לכם את דברי יהוה כי יראתם מפני האש ולא עליתם בהר לאמר   
[[@Bible:Deu 5:6]]**6** אנכי יהוה אלהיך אשר הוצאתיך מארץ מצרים מבית עבדים   
[[@Bible:Deu 5:7]]**7** לא יהיה לך אלהים אחרים על פני   
[[@Bible:Deu 5:8]]**8** לא תעשה לך פסל וכל תמונה אשר בשמים ממעל ואשר בארץ מתחת ואשר במים מתחת לארץ   
[[@Bible:Deu 5:9]]**9** לא תשתחוה להם ולא תעבדם כי אנכי יהוה אלהיך אל קנא פקד עון אבות על בנים על שלישים ועל רבעים לשנאי   
[[@Bible:Deu 5:10]]**10** ועשה חסד לאלפים לאהבי ולשמרי מצותי   
[[@Bible:Deu 5:11]]**11** לא תשא את שם יהוה אלהיך לשוא כי לא ינקה יהוה את אשר ישא את שמו לשוא   
[[@Bible:Deu 5:12]]**12** שמור את יום השבת לקדשהו כאשר צוך יהוה אלהיך   
[[@Bible:Deu 5:13]]**13** ששת ימים תעבד ועשית כל מלאכתך   
[[@Bible:Deu 5:14]]**14** ויום השביעי שבת ליהוה אלהיך לא תעשה בו כל מלאכה אתה ובנך ובתך עבדך ואמתך שורך וחמרך וכל בהמתך וגרך אשר בשעריך למען ינוח עבדך ואמתך כמוך   
[[@Bible:Deu 5:15]]**15** וזכרת כי עבד היית בארץ מצרים ויוצאך יהוה אלהיך משם ביד חזקה ובזרע נטויה על כן צוך יהוה אלהיך לעשות את יום השבת   
[[@Bible:Deu 5:16]]**16** כבד את אביך ואת אמך כאשר צוך יהוה אלהיך למען יארכון ימיך ולמען ייטב לך על האדמה אשר יהוה אלהיך נתן לך   
[[@Bible:Deu 5:17]]**17** לא תרצח   
[[@Bible:Deu 5:18]]**18** לא תנאף   
[[@Bible:Deu 5:19]]**19** לא תגנב   
[[@Bible:Deu 5:20]]**20** לא תענה ברעך עד שוא   
[[@Bible:Deu 5:21]]**21** לא תחמד בית רעך ולא תחמד אשת רעך שדהו עבדו ואמתו שורו וחמרו וכל אשר לרעך והיה כי יביאך יהוה אלהיך אל ארץ הכנעני אשר אתה בא שמה לרשתה והקמת לך אבנים גדלות ושדת אתם בשיד וכתבת על האבנים את כל דברי התורה הזאת והיה בעברכם את הירדן תקימו את האבנים האלה אשר אנכי מצוה אתכם היום בהר גריזים ובנית שם מזבח ליהוה אלהיך מזבח אבנים לא תניף עליהם ברזל אבנים שלמות תבנה את מזבח יהוה אלהיך והעלית עליו עלות ליהוה אלהיך וזבחת שלמים ואכלת שם ושמחת לפני יהוה אלהיך ההר ההוא בעבר הירדן אחרי דרך מבוא השמש בארץ הכנעני הישב בערבה מול הגלגל אצל אלון מורא מול שכם   
[[@Bible:Deu 5:22]]**22** את הדברים האלה דבר יהוה אל כל קהלכם בהר מתוך האש חשך ענן וערפל קול גדול ולא יסף ויכתבם על שני לוחת אבנים ויתנם אלי   
[[@Bible:Deu 5:23]]**23** ויהי כשמעכם את הקול מתוך החשך וההר בער באש ותקרבון אלי כל ראשי שבטיכם וזקניכם   
[[@Bible:Deu 5:24]]**24** ותאמרו הן הראנו יהוה אלהינו את כבודו ואת גדלו ואת קולו שמענו מתוך האש היום הזה ראינו כי ידבר אלהים את האדם ויחי   
[[@Bible:Deu 5:25]]**25** ועתה למה נמות כי תאכלנו האש הגדלה הזאת אם יספים אנחנו לשמע את קול יהוה אלהינו עוד ומתנו   
[[@Bible:Deu 5:26]]**26** כי מי כל בשר אשר שמע קול אלהים חיים מדבר מתוך האש כמונו ויחי   
[[@Bible:Deu 5:27]]**27** קרב אתה ושמע את כל אשר יאמר יהוה אלהינו ואתה תדבר אלינו את כל אשר ידבר יהוה אלהינו אליך ושמענו ועשינו   
[[@Bible:Deu 5:28]]**28** וישמע יהוה את קול דבריכם בדברכם אלי ויאמר יהוה אלי שמעתי את קול דברי העם הזה אשר דברו אליך היטיבו כל אשר דברו   
[[@Bible:Deu 5:29]]**29** מי יתן והיה לבבם זה להם ליראה אתי ולשמר את מצותי כל הימים למען ייטב להם ולבניהם לעלם   
[[@Bible:Deu 5:30]]**30** לך אמר להם שובו לכם לאהליכם   
[[@Bible:Deu 5:31]]**31** ואתה פה עמד עמדי ואדברה אליך את כל המצוה החקים והמשפטים אשר תלמדם ועשו בארץ אשר אנכי נתן להם לרשתה   
[[@Bible:Deu 5:32]]**32** ושמרתם לעשות כאשר צוה יהוה אלהיכם אתכם לא תסורו ימין ושמאל   
[[@Bible:Deu 5:33]]**33** בכל הדרך אשר צוה יהוה אלהיכם אתכם תלכון למען תחיון וטוב לכם והארכתם ימים בארץ אשר תירשון

**Chapitre 6**

[[@Bible:Deu 6:1]]**1** וזאת המצוה החקים והמשפטים אשר צוה יהוה אלהיכם ללמד אתכם לעשות בארץ אשר אתם עברים שמה לרשתה   
[[@Bible:Deu 6:2]]**2** למען תירא את יהוה אלהיך לשמר את כל חקיו ומצותיו אשר אנכי מצוך היום אתה ובנך ובן בנך כל ימי חייך ולמען יארכון ימיך   
[[@Bible:Deu 6:3]]**3** ושמעת ישראל ושמרת לעשות אשר ייטב לך ואשר תרבה מאד כאשר דבר יהוה אלהי אבתיך לך ארץ זבת חלב ודבש   
[[@Bible:Deu 6:4]]**4** שמע ישראל יהוה אלהינו יהוה אחד   
[[@Bible:Deu 6:5]]**5** ואהבת את יהוה אלהיך בכל לבבך ובכל נפשך ובכל מאדך   
[[@Bible:Deu 6:6]]**6** והיו הדברים האלה אשר אנכי מצוך היום על לבבך   
[[@Bible:Deu 6:7]]**7** ושננתם לבניך ודברת בם בשבתך בבית בלכתך בדרך בשכבך ובקומך   
[[@Bible:Deu 6:8]]**8** וקשרתם לאות על ידיך והיו לטטפות בין עיניך   
[[@Bible:Deu 6:9]]**9** וכתבתם על מזזות בתיך ובשעריך   
[[@Bible:Deu 6:10]]**10** והיה כי יביאך יהוה אלהיך אל הארץ אשר נשבע לאבתיך לאברהם ליצחק וליעקב לתת לך ערים גדלות וטובות אשר לא בנית   
[[@Bible:Deu 6:11]]**11** בתים מלאים כל טוב אשר לא מלאת ברות חצבים אשר לא חצבת כרמים וזיתים אשר לא נטעת ואכלת ושבעת   
[[@Bible:Deu 6:12]]**12** השמר לך פן תשכח את יהוה אלהיך אשר הוציאך מארץ מצרים מבית עבדים   
[[@Bible:Deu 6:13]]**13** את יהוה אלהיך תירא ואתו תעבד ובשמו תשבע   
[[@Bible:Deu 6:14]]**14** לא תלכו אחרי אלהים אחרים מאלהי העמים אשר סביבתיכם   
[[@Bible:Deu 6:15]]**15** כי אל קנא יהוה אלהיך בקרבך פן יחר אף יהוה אלהיך בך והשמידך מעל פני האדמה   
[[@Bible:Deu 6:16]]**16** לא תנסו את יהוה אלהיכם כאשר נסיתם במסה   
[[@Bible:Deu 6:17]]**17** שמר תשמרון את מצות יהוה אלהיכם ועדתיו וחקיו אשר צוך   
[[@Bible:Deu 6:18]]**18** ועשית הישר והטוב בעיני יהוה אלהיך למען ייטב לך ובאת וירשת את הארץ הטובה אשר נשבע יהוה לאבתיך   
[[@Bible:Deu 6:19]]**19** להדיף את כל איביך מפניך כאשר דבר יהוה והיה   
[[@Bible:Deu 6:20]]**20** כי ישאלך בנך מחר לאמר מה העדת החקים והמשפטים אשר צוה יהוה אלהינו אתכם   
[[@Bible:Deu 6:21]]**21** ואמרת לבנך עבדים היינו לפרעה במצרים ויוציאנו יהוה ממצרים ביד חזקה   
[[@Bible:Deu 6:22]]**22** ויתן יהוה אתות ומופתים גדלים ורעים במצרים בפרעה ובכל ביתו לעינינו   
[[@Bible:Deu 6:23]]**23** ואתנו הוציא משם למען הביא אתנו לתת לנו את הארץ אשר נשבע לאבתינו   
[[@Bible:Deu 6:24]]**24** ויצונו יהוה לעשות את כל החקים האלה ליראה את יהוה אלהינו לטוב לנו כל הימים ולהחיתנו כיום הזה   
[[@Bible:Deu 6:25]]**25** וצדקה תהיה לנו כי נשמר לעשות את כל המצוה הזאת לפני יהוה אלהינו כאשר צונו

**Chapitre 7**

[[@Bible:Deu 7:1]]**1** כי יביאך יהוה אלהיך אל הארץ אשר אתה בא שמה לרשתה ונשל גוים רבים מפניך החתי והגרגשי והאמרי והכנעני והפרזי והחוי והיבוסי שבעה גוים רבים ועצמים ממך   
[[@Bible:Deu 7:2]]**2** ונתנם יהוה אלהיך לפניך והכיתם החרים תחרים אתם לא תכרת להם ברית ולא תחנם   
[[@Bible:Deu 7:3]]**3** ולא תתחתן בם בתך לא תתן לבנו ובתו לא תקח לבנך   
[[@Bible:Deu 7:4]]**4** כי יסיר את בנך מאחרי ועבד אלהים אחרים וחרה אף יהוה בכם והשמידך מהר   
[[@Bible:Deu 7:5]]**5** כי אם כה תעשה להם מזבחתיהם תתצון ומצבתיהם תשברון ואשריהם תגדעון ופסליהם תשרפון באש   
[[@Bible:Deu 7:6]]**6** כי עם קדש אתה ליהוה אלהיך ובך בחר יהוה אלהיך להיות לו לעם סגלה מכל העמים אשר על פני האדמה   
[[@Bible:Deu 7:7]]**7** לא מרבכם מכל העמים חשק יהוה בכם ויבחר בכם כי אתם המעט מכל העמים   
[[@Bible:Deu 7:8]]**8** כי מאהבת יהוה אתכם ומשמרו את השבעה אשר נשבע לאבתיכם הוציא יהוה אתכם ביד חזקה ויפדך מבית עבדים מיד פרעה מלך מצרים   
[[@Bible:Deu 7:9]]**9** וידעת כי יהוה אלהיך הוא האלהים האל הנאמן שמר הברית והחסד לאהביו ולשמרי מצותיו לאלף דר   
[[@Bible:Deu 7:10]]**10** ומשלם לשנאיו על פניו להאבידו לא יאחר לשנאיו על פניו ישלם לו   
[[@Bible:Deu 7:11]]**11** ושמרת את המצוה את החקים ואת המשפטים אשר אנכי מצוך היום לעשותם   
[[@Bible:Deu 7:12]]**12** והיה עקב תשמעון את המשפטים האלה ושמרתם ועשיתם אתם ושמר יהוה אלהיך לך את הברית ואת החסד אשר נשבע לאבתיך   
[[@Bible:Deu 7:13]]**13** ואהבך וברכך והרבך וברך פרי בטנך ופרי אדמתך דגנך תירשך ויצהרך שגר אלפיך ועשתרות צאנך על האדמה אשר נשבע לאבתיך לתת לך   
[[@Bible:Deu 7:14]]**14** ברוך תהיה מכל העמים לא יהיה בך עקר ועקרה ובבהמתך   
[[@Bible:Deu 7:15]]**15** והסיר יהוה ממך כל חלי וכל מדוי מצרים הרעים אשר ידעת לא ישימם בך ונתנם בכל שנאיך   
[[@Bible:Deu 7:16]]**16** ואכלת את כל העמים אשר יהוה אלהיך נתן לך לא תחוס עינך עליהם ולא תעבד את אלהיהם כי מוקש הוא לך   
[[@Bible:Deu 7:17]]**17** כי תאמר בלבבך רבים הגוים האלה ממני איך אוכל להורישם   
[[@Bible:Deu 7:18]]**18** לא תירא מהם זכר תזכר את אשר עשה יהוה אלהיך לפרעה ולכל מצרים   
[[@Bible:Deu 7:19]]**19** המסות הגדלות אשר ראו עיניך האתות והמפתים והיד החזקה והזרוע הנטויה אשר הוציאך יהוה אלהיך כן יעשה יהוה אלהיך לכל העמים אשר אתה ירא מפניהם   
[[@Bible:Deu 7:20]]**20** וגם את הצרעה ישלח יהוה אלהיך בם עד אבד הנשארים והנסתרים מפניך   
[[@Bible:Deu 7:21]]**21** לא תערץ מפניהם כי יהוה אלהיך בקרבך אל גדול ונורא   
[[@Bible:Deu 7:22]]**22** ונשל יהוה אלהיך את הגוים האלה מלפניך מעט מעט לא תוכל כלותם מהר פן תרבה עליך חית השדה   
[[@Bible:Deu 7:23]]**23** ונתנם יהוה אלהיך לפניך והמם מהמה גדלה עד השמידם   
[[@Bible:Deu 7:24]]**24** ונתן מלכיהם בידך ואבדת את שמם מתחת השמים לא יתיצב איש לפניך עד השמדך אתם   
[[@Bible:Deu 7:25]]**25** פסלי אלהיהם תשרפון באש לא תחמד כסף וזהב עליהם ולקחת לך פן תוקש בו כי תועבת יהוה אלהיך הוא   
[[@Bible:Deu 7:26]]**26** ולא תביא תועבה אל ביתך והיית חרם כמהו שקץ תשקצנו ותעב תתעבנו כי חרם הוא

**Chapitre 8**

[[@Bible:Deu 8:1]]**1** כל המצוה אשר אנכי מצוך היום תשמרון לעשות למען תחיון ורביתם ובאתם וירשתם את הארץ אשר נשבע יהוה לאבתיכם   
[[@Bible:Deu 8:2]]**2** וזכרת את כל הדרך אשר הוליכך יהוה אלהיך זה ארבעים שנה במדבר למען ענותך לנסותך לדעת אשר בלבבך התשמר מצותיו אם לא   
[[@Bible:Deu 8:3]]**3** ויענך וירעבך ויאכלך את המן אשר לא ידעת ולא ידעו אבתיך למען הודיעך כי לא על הלחם לבדו יחיה האדם כי על כל מוצא פי יהוה יחיה האדם   
[[@Bible:Deu 8:4]]**4** שמלתך לא בלתה מעליך ורגליך לא בצקה זה ארבעים שנה   
[[@Bible:Deu 8:5]]**5** וידעת עם לבבך כי כאשר ייסר איש את בנו יהוה אלהיך מיסרך   
[[@Bible:Deu 8:6]]**6** ושמרת את מצות יהוה אלהיך ללכת בדרכיו וליראה אתו   
[[@Bible:Deu 8:7]]**7** כי יהוה אלהיך מביאך אל ארץ טובה ורחבה ארץ נחלי מים עינות תהומת יצאים בבקעה ובהר   
[[@Bible:Deu 8:8]]**8** ארץ חטה ושערה גפן תאנה ורמון ארץ זית שמן ודבש   
[[@Bible:Deu 8:9]]**9** ארץ אשר לא במסכנת תאכל בה לחם לא תחסר כל בה ארץ אשר אבניה ברזל ומהרריה תחצב נחשת   
[[@Bible:Deu 8:10]]**10** ואכלת ושבעת וברכת את יהוה אלהיך על הארץ הטובה אשר נתן לך   
[[@Bible:Deu 8:11]]**11** השמר לך פן תשכח את יהוה אלהיך לבלתי שמר מצותיו ומשפטיו וחקתיו אשר אנכי מצוך היום   
[[@Bible:Deu 8:12]]**12** פן תאכל ושבעת ובתים טובים תבנה וישבת   
[[@Bible:Deu 8:13]]**13** ובקרך וצאנך ירבון וכסף וזהב ירבה לך וכל אשר לך ירבה   
[[@Bible:Deu 8:14]]**14** ורם לבבך ושכחת את יהוה אלהיך המוציאך מארץ מצרים מבית עבדים   
[[@Bible:Deu 8:15]]**15** המוליכך במדבר הגדול והנורא נחש שרוף עקרב וצמאון אשר אין מים המוצא לך מים מצור החלמיש   
[[@Bible:Deu 8:16]]**16** המאכילך מן במדבר אשר לא ידעו אבתיך ולמען ענותך ולמען נסותך להיטבך באחריתך   
[[@Bible:Deu 8:17]]**17** ואמרת בלבבך כחי ועצם ידי עשה לי את החיל הזה   
[[@Bible:Deu 8:18]]**18** וזכרת את יהוה אלהיך כי הוא הנתן לך כח לעשות חיל ולמען הקים את בריתו אשר נשבע לאבתיך לאברהם ליצחק וליעקב כיום הזה   
[[@Bible:Deu 8:19]]**19** והיה אם שכח תשכח את יהוה אלהיך והלכת אחרי אלהים אחרים ועבדתם והשתחוית להם העדתי בכם היום כי אבד תאבדון   
[[@Bible:Deu 8:20]]**20** כגוים אשר יהוה מאבד מפניכם כן תאבדון עקב לא תשמעון בקול יהוה אלהיכם

**Chapitre 9**

[[@Bible:Deu 9:1]]**1** שמע ישראל אתה עבר היום את הירדן לבוא לרשת גוים גדלים ועצמים ממך ערים גדלות ובצרות בשמים   
[[@Bible:Deu 9:2]]**2** עם גדול ורם בני ענקים אשר אתה ידעת ואתה שמעת מי יתיצב לפני בני ענק   
[[@Bible:Deu 9:3]]**3** וידעת היום כי יהוה אלהיך הוא העבר לפניך אש אכלה הוא ישמדם והוא יכנעם לפניך והורשתם ואבדתם מהר כאשר דבר יהוה לך   
[[@Bible:Deu 9:4]]**4** אל תאמר בלבבך בהדיף יהוה אלהיך אתם מפניך לאמר בצדקתי הביאני יהוה לרשת את הארץ הזאת וברשעת הגוים האלה יהוה מורשם מפניך   
[[@Bible:Deu 9:5]]**5** לא בצדקתך ובישר לבבך אתה בא לרשת את ארצם כי ברשעת הגוים האלה יהוה מורשם מפניך ולמען הקים את הדבר אשר נשבע לאבתיך לאברהם ליצחק וליעקב   
[[@Bible:Deu 9:6]]**6** וידעת כי לא בצדקתך יהוה אלהיך נתן לך את הארץ הטובה הזאת לרשתה כי עם קשה ערף אתה   
[[@Bible:Deu 9:7]]**7** זכר ואל תשכח את אשר הקצפת את יהוה אלהיך במדבר למן היום אשר יצאתם מארץ מצרים עד באכם עד המקום הזה ממרים הייתם עם יהוה   
[[@Bible:Deu 9:8]]**8** ובחורב הקצפתם את יהוה ויתאנף יהוה בכם להשמיד אתכם   
[[@Bible:Deu 9:9]]**9** בעלתי ההרה לקחת לוחת האבנים לוחת הברית אשר כרת יהוה עמכם ואשב בהר ארבעים יום וארבעים לילה לחם לא אכלתי ומים לא שתיתי   
[[@Bible:Deu 9:10]]**10** ויתן יהוה אלי את שני לוחת האבנים כתבים באצבע אלהים ועליהם ככל הדברים אשר דבר יהוה אליכם בהר מתוך האש ביום הקהל   
[[@Bible:Deu 9:11]]**11** ויהי מקץ ארבעים יום וארבעים לילה נתן יהוה אלי את שני לוחת הברית   
[[@Bible:Deu 9:12]]**12** ויאמר יהוה אלי קום רד מהר מזה כי שחת עמך אשר הוצאת ממצרים סרו מהר מן הדרך אשר צויתם עשו להם עגל מסכה   
[[@Bible:Deu 9:13]]**13** ויאמר יהוה אלי לאמר ראיתי את העם הזה והנה עם קשה ערף הוא   
[[@Bible:Deu 9:14]]**14** הרף ממני ואשמדם ואמחה את שמם מתחת השמים ואעשה אתך לגוי עצום ורב ממנו   
[[@Bible:Deu 9:15]]**15** ואפנה וארדה מן ההר וההר בער באש ושני לוחת הברית על שתי ידי   
[[@Bible:Deu 9:16]]**16** ואראה והנה חטאתם ליהוה אלהיכם עשיתם לכם עגל מסכה סרתם מהר מן הדרך אשר צוה יהוה אתכם   
[[@Bible:Deu 9:17]]**17** ואתפשה בשני הלוחת ואשלכם מעל שתי ידי ואשברם לעיניכם   
[[@Bible:Deu 9:18]]**18** ואתנפלה לפני יהוה כראישונה ארבעים יום וארבעים לילה לחם לא אכלתי ומים לא שתיתי על כל חטאתיכם אשר חטאתם לעשות הרע בעיני יהוה להכעיסו   
[[@Bible:Deu 9:19]]**19** כי יגרתי מפני האף והחמה אשר קצף יהוה עליכם להשמיד אתכם וישמע יהוה אלי גם בפעם ההוא   
[[@Bible:Deu 9:20]]**20** ובאהרן התאנף יהוה מאד להשמידו ואתפללה גם בעד אהרן בעת ההיא   
[[@Bible:Deu 9:21]]**21** ואת חטאתיכם אשר עשיתם את העגל לקחתי ואשרפה אתו באש ואכתה אתו טחון הייטב עד אשר דק לעפר ואשליכה את עפרו אל הנחל הירד מן ההר   
[[@Bible:Deu 9:22]]**22** ובתבערה ובמסה ובקברות התאוה מקצפים הייתם את יהוה   
[[@Bible:Deu 9:23]]**23** ובשלח יהוה אתכם מקדש ברנע לאמר עלו ורשו את הארץ אשר נתתי לכם ותמרו את פי יהוה אלהיכם ולא האמנתם לו ולא שמעתם בקולו   
[[@Bible:Deu 9:24]]**24** ממרים הייתם עם יהוה מיום דעתי אתכם   
[[@Bible:Deu 9:25]]**25** ואתנפלה לפני יהוה את ארבעים היום וארבעים הלילה אשר התנפלתי כי אמר יהוה להשמיד אתכם   
[[@Bible:Deu 9:26]]**26** ואתפללה אל יהוה ואמרה אדני יהוה אל תשחית עמך ונחלתך אשר פדית בגדלך אשר הוצאת ממצרים בידך החזקה   
[[@Bible:Deu 9:27]]**27** זכר לעבדיך לאברהם ליצחק וליעקב אל תפן אל קשי העם הזה ואל רשעו ואל חטאתו   
[[@Bible:Deu 9:28]]**28** פן יאמרו עם הארץ אשר הוצאתנו משם מבלתי יכלת יהוה להביא אתם אל הארץ אשר דבר להם ומשנאתו אתם הוציאם להמתם במדבר   
[[@Bible:Deu 9:29]]**29** והם עמך ונחלתך אשר הוצאת ממצרים בכחך הגדול ובזרועך הנטויה

**Chapitre 10**

[[@Bible:Deu 10:1]]**1** בעת ההיא אמר יהוה אלי פסל לך שני לוחת אבנים כראישונים ועלה אלי ההרה ועשית לך ארון עץ   
[[@Bible:Deu 10:2]]**2** ואכתבה על הלוחת את הדברים אשר היו על הלוחת הראישונים אשר שברת ושמתם בארון   
[[@Bible:Deu 10:3]]**3** ואעשה ארון עצי שטים ואפסלה שני לוחת אבנים כראישונים ואעלה ההרה ושני הלוחת בידי   
[[@Bible:Deu 10:4]]**4** ויכתב על הלוחת כמכתב הראישון את עשרת הדברים אשר דבר יהוה אליכם בהר מתוך האש ביום הקהל ויתנם יהוה אלי   
[[@Bible:Deu 10:5]]**5** ואפנה וארדה מן ההר ואשימה את הלוחת בארון אשר עשיתי ויהיו שם כאשר צוני יהוה   
[[@Bible:Deu 10:6]]**6** ובני ישראל נסעו ממסרות ויחנו בבני יעקן   
[[@Bible:Deu 10:7]]**7** משם נסעו ויחנו הגדגדה משם נסעו ויחנו ביטבתה ארץ נחלי מים משם נסעו ויחנו בעברנה משם נסעו ויחנו בעציון גבר משם נסעו ויחנו במדבר צן היא קדש משם נסעו ויחנו בהר ההר וימת שם אהרן ויקבר שם ויכהן אלעזר בנו תחתיו   
[[@Bible:Deu 10:8]]**8** בעת ההיא הבדיל יהוה את שבט הלוי לשאת את ארון ברית יהוה לעמד לפני יהוה לשרתו ולברך בשמו עד היום הזה   
[[@Bible:Deu 10:9]]**9** על כן לא היה ללוי חלק ונחלה עם אחיו יהוה הוא נחלתו כאשר דבר יהוה אלהיך לו   
[[@Bible:Deu 10:10]]**10** ואנכי עמדתי בהר כימים הראישונים ארבעים יום וארבעים לילה וישמע יהוה אלי גם בפעם ההוא ולא אבה יהוה השחיתך   
[[@Bible:Deu 10:11]]**11** ויאמר יהוה אלי קום לך למסע לפני העם הזה ויבאו ויירשו את הארץ אשר נשבעתי לאבתם לתת להם   
[[@Bible:Deu 10:12]]**12** ועתה ישראל מה יהוה אלהיך שאל מעמך כי אם ליראה את יהוה אלהיך ללכת בכל דרכיו ולאהבה אתו ולעבד את יהוה אלהיך בכל לבבך ובכל נפשך   
[[@Bible:Deu 10:13]]**13** ולשמר את מצות יהוה אלהיך ואת חקתיו אשר אנכי מצוך היום לטוב לך   
[[@Bible:Deu 10:14]]**14** הן ליהוה אלהיך השמים ושמי השמים הארץ וכל אשר בה   
[[@Bible:Deu 10:15]]**15** רק באבתיך חשק יהוה לאהבה אתם ויבחר בזרעם אחריהם בכם מכל העמים כיום הזה   
[[@Bible:Deu 10:16]]**16** ומלתם את ערלת לבבכם וערפכם לא תקשו עוד   
[[@Bible:Deu 10:17]]**17** כי יהוה אלהיכם הוא אלהי האלהים ואדון האדונים האל הגדול והגבור והנורא אשר לא ישא פנים ולא יקח שחד   
[[@Bible:Deu 10:18]]**18** עשה משפט יתום ואלמנה ואהב גר לתת לו לחם ושמלה   
[[@Bible:Deu 10:19]]**19** ואהבתם את הגר כי גרים הייתם בארץ מצרים   
[[@Bible:Deu 10:20]]**20** את יהוה אלהיך תירא ואתו תעבד ובו תדבק ובשמו תשבע   
[[@Bible:Deu 10:21]]**21** הוא תהלתך והוא אלהיך אשר עשה אתך את הגדלות ואת הנוראות האלה אשר ראו עיניך   
[[@Bible:Deu 10:22]]**22** בשבעים נפש ירדו אבתיך מצרימה ועתה שמך יהוה אלהיך ככוכבי השמים לרב

**Chapitre 11**

[[@Bible:Deu 11:1]]**1** ואהבת את יהוה אלהיך ושמרת משמרתו חקתיו ומצותיו ומשפטיו כל הימים   
[[@Bible:Deu 11:2]]**2** וידעתם היום כי לא את בניכם אשר לא ידעו ואשר לא ראו את מוסר יהוה אלהיכם את גדלו ואת ידו החזקה ואת זרועו הנטויה   
[[@Bible:Deu 11:3]]**3** את אתתיו ואת מעשיו אשר עשה בתוך מצרים לפרעה ולכל ארצו   
[[@Bible:Deu 11:4]]**4** ואשר עשה לחיל מצרים לסוסיו ולרכבו אשר הציף את מי ים סוף על פניהם ברדפם אחריכם ויאבדם יהוה עד היום הזה   
[[@Bible:Deu 11:5]]**5** ואשר עשה לכם במדבר עד באכם עד המקום הזה   
[[@Bible:Deu 11:6]]**6** ואשר עשה לדתן ולאבירם בני אליאב בן ראובן אשר פצתה הארץ את פיה ותבלעם ואת כל האדם אשר לקרח בתיהם ואת אהליהם ואת כל היקום אשר ברגליהם בקרב כל ישראל   
[[@Bible:Deu 11:7]]**7** כי עיניכם הראות את כל מעשה יהוה הגדול אשר עשה   
[[@Bible:Deu 11:8]]**8** ושמרתם את כל המצוה אשר אנכי מצוה אתכם היום למען תחזקו ובאתם וירשתם את הארץ אשר אתם באים שמה לרשתה   
[[@Bible:Deu 11:9]]**9** ולמען תאריכון ימים על האדמה אשר נשבע יהוה לאבתיכם לתת לזרעם ארץ זבת חלב ודבש   
[[@Bible:Deu 11:10]]**10** כי הארץ אשר אתם באים שמה לרשתה לא כארץ מצרים היא אשר יצאתם משם אשר תזרע את זרעך והשקית ברגליך כגן הירק   
[[@Bible:Deu 11:11]]**11** והארץ אשר אתם עברים שמה לרשתה ארץ הרים ובקעות למטר השמים תשתה מים   
[[@Bible:Deu 11:12]]**12** ארץ אשר יהוה אלהיך דרש אתה תמיד עיני יהוה אלהיך בה מראשית השנה ועד אחרית השנה   
[[@Bible:Deu 11:13]]**13** והיה אם שמע תשמעו אל מצותי אשר אנכי מצוה אתכם היום לאהבה את יהוה אלהיכם לעבדו בכל לבבכם ובכל נפשכם   
[[@Bible:Deu 11:14]]**14** ונתן מטר ארצך בעתו יורא ומלקוש ואספת דגנך תירשך ויצהרך   
[[@Bible:Deu 11:15]]**15** ונתן עשב בשדך לבהמתך ואכלת ושבעת   
[[@Bible:Deu 11:16]]**16** השמרו לכם פן יפתה לבבכם וסרתם ועבדתם אלהים אחרים והשתחויתם להם   
[[@Bible:Deu 11:17]]**17** וחרה אף יהוה בכם ועצר את השמים ולא יהיה מטר והאדמה לא תתן את יבולה ואבדתם מהר מעל הארץ הטובה אשר יהוה נתן לכם   
[[@Bible:Deu 11:18]]**18** ושמתם את דברי אלה על לבבכם ועל נפשכם וקשרתם אתם לאות על ידיכם והיו לטטפות בין עיניכם   
[[@Bible:Deu 11:19]]**19** ולמדתם אתם את בניכם לדבר בם בשבתך בבית בלכתך בדרך בשכבך ובקומך   
[[@Bible:Deu 11:20]]**20** וכתבתם על מזוזת בתיך ובשעריך   
[[@Bible:Deu 11:21]]**21** למען ירבון ימיכם וימי בניכם על האדמה אשר נשבע יהוה לאבתיכם לתת להם כימי השמים על הארץ   
[[@Bible:Deu 11:22]]**22** כי אם שמר תשמרון את כל המצוה הזאת אשר אנכי מצוה אתכם היום לעשותה לאהבה את יהוה אלהיכם ללכת בכל דרכיו ולדבקה בו   
[[@Bible:Deu 11:23]]**23** והוריש יהוה את כל הגוים האלה מלפניך וירשתם גוים גדלים ועצמים ממך   
[[@Bible:Deu 11:24]]**24** כל המקום אשר תדרך כף רגלכם בו לכם יהיה מן המדבר והלבנון ומן הנהר נהר פרת ועד הים האחרון יהיה גבולכם   
[[@Bible:Deu 11:25]]**25** לא יתיצב איש בפניכם פחדכם ומראכם יתן יהוה אלהיכם על פני כל הארץ אשר תדרכו בה כאשר דבר לכם   
[[@Bible:Deu 11:26]]**26** ראה אנכי נתן לפניכם היום ברכה וקללה   
[[@Bible:Deu 11:27]]**27** את הברכה אשר תשמעון אל מצות יהוה אלהיכם אשר אנכי מצוה אתכם היום   
[[@Bible:Deu 11:28]]**28** והקללה אם לא תשמעון אל מצות יהוה אלהיכם וסרתם מן הדרך אשר אנכי מצוה אתכם היום ללכת אחרי אלהים אחרים אשר לא ידעתם   
[[@Bible:Deu 11:29]]**29** והיה כי יביאך יהוה אלהיך אל הארץ אשר אתה בא שמה לרשתה ונתתה את הברכה על הר גריזים ואת הקללה על הר עיבל   
[[@Bible:Deu 11:30]]**30** הלוא הם בעבר הירדן אחרי דרך מבוא השמש בארץ הכנעני הישב בערבה מול הגלגל אצל אלוני מורא מול שכם   
[[@Bible:Deu 11:31]]**31** כי אתם עברים את הירדן לבוא לרשת את הארץ אשר יהוה אלהיכם נתן לכם וירשתם אתה וישבתם בה   
[[@Bible:Deu 11:32]]**32** ושמרתם לעשות את כל החקים ואת כל המשפטים אשר אנכי נתן לפניכם היום

**Chapitre 12**

[[@Bible:Deu 12:1]]**1** אלה החקים והמשפטים אשר תשמרו לעשות בארץ אשר נתן יהוה אלהי אבתיך לך לרשתה כל הימים אשר אתם חיים על האדמה   
[[@Bible:Deu 12:2]]**2** אבד תאבדון את כל המקומת אשר עבדו שם הגוים אשר אתם ירשים אתם את אלהיהם על ההרים הרמים ועל הגבעות ותחת כל עץ רענן   
[[@Bible:Deu 12:3]]**3** ונתצתם את מזבחתיהם ושברתם את מצבתיהם ואשריהם תשרפון באש ופסלי אלהיהם תגדעון ואבדתם את שמם מן המקום ההוא   
[[@Bible:Deu 12:4]]**4** לא תעשו כן ליהוה אלהיכם   
[[@Bible:Deu 12:5]]**5** כי אם אל המקום אשר בחר יהוה אלהיכם מכל שבטיכם לשים את שמו שם לשכנו תדרשו ובאתם שמה   
[[@Bible:Deu 12:6]]**6** והבאתם שמה עלתיכם וזבחיכם ואת מעשרתיכם ואת תרומתיכם ונדריכם ונדבתיכם ובכרת בקרכם וצאנכם   
[[@Bible:Deu 12:7]]**7** ואכלתם שם לפני יהוה אלהיכם ושמחתם בכל משלח ידיכם אתם ובתיכם אשר ברכך יהוה אלהיך   
[[@Bible:Deu 12:8]]**8** לא תעשו ככל אשר אנחנו עשים פה היום איש כל הישר בעיניו   
[[@Bible:Deu 12:9]]**9** כי לא באתם עד עתה אל המנוחה ואל הנחלה אשר יהוה אלהיכם נתן לכם   
[[@Bible:Deu 12:10]]**10** ועברתם את הירדן וישבתם בארץ אשר יהוה אלהיכם מנחיל אתכם והניח לכם מכל איביכם מסביב וישבתם בטח   
[[@Bible:Deu 12:11]]**11** והיה המקום אשר בחר יהוה אלהיכם בו לשכן את שמו שם שמה תביאו את כל אשר אנכי מצוה אתכם עלתיכם וזבחיכם ומעשרתיכם ותרמתימם ונדבתיכם וכל מבחר נדריכם אשר תדרו ליהוה   
[[@Bible:Deu 12:12]]**12** ושמחתם לפני יהוה אלהיכם אתם ובניכם ובנתיכם עבדיכם ואמהתיכם והלוי אשר בשעריכם כי אין לו חלק ונחלה אתכם   
[[@Bible:Deu 12:13]]**13** השמר לך פן תעלה עלתיך בכל מקום אשר תראה   
[[@Bible:Deu 12:14]]**14** כי אם במקום אשר בחר יהוה באחד שבטיך שם תעלה עלתיך ושם תעשה את כל אשר אנכי מצוך   
[[@Bible:Deu 12:15]]**15** רק בכל אות נפשך תזבח ואכלת בשר כברכת יהוה אלהיך אשר נתן לך בכל שעריך הטמא והטהור יאכלנו כצבי וכאיל   
[[@Bible:Deu 12:16]]**16** רק הדם לא תאכל על הארץ תשפכנו כמים   
[[@Bible:Deu 12:17]]**17** לא תוכל לאכל בשעריך מעשר דגנך תירשך ויצהרך ובכורת בקרך וצאנך וכל נדריך אשר תדר ונדבתיך ותרומת ידיך   
[[@Bible:Deu 12:18]]**18** כי אם לפני יהוה אלהיך תאכלנו במקום אשר בחר יהוה אלהיך בו אתה ובנך ובתך עבדך ואמתך והלוי אשר בשעריך ושמחת לפני יהוה אלהיך בכל משלח ידיך   
[[@Bible:Deu 12:19]]**19** השמר לך פן תעזב את הלוי כל ימיך על אדמתך   
[[@Bible:Deu 12:20]]**20** כי ירחיב יהוה אלהיך את גבולך כאשר דבר לך ואמרת אכלה בשר כי תאוה נפשך לאכל בשר בכל אות נפשך תאכל בשר   
[[@Bible:Deu 12:21]]**21** כי ירחק ממך המקום אשר בחר יהוה אלהיך לשכן את שמו שם וזבחת מבקרך ומצאנך אשר נתן יהוה לך כאשר צויתיך ואכלת בשעריך בכל אות נפשך   
[[@Bible:Deu 12:22]]**22** אך כאשר יאכל את הצבי ואת האיל כן תאכלנו הטמא בך והטהור יאכלנו יחדו   
[[@Bible:Deu 12:23]]**23** רק חזק לבלתי אכל הדם כי הדם הוא הנפש ולא תאכל הנפש עם הבשר   
[[@Bible:Deu 12:24]]**24** לא תאכלנו על הארץ תשפכנו כמים   
[[@Bible:Deu 12:25]]**25** לא תאכלנו למען ייטב לך ולבניך אחריך כי תעשה הישר בעיני יהוה   
[[@Bible:Deu 12:26]]**26** רק קדשיך אשר יהיו לך ונדריך תשא ובאת אל המקום אשר בחר יהוה   
[[@Bible:Deu 12:27]]**27** ועשית עלתיך הבשר והדם על מזבח יהוה אלהיך ודם זבחיך ישפך על מזבח יהוה אלהיך והבשר תאכל   
[[@Bible:Deu 12:28]]**28** שמור ושמעת ועשית את כל הדברים האלה אשר אנכי מצוך היום למען ייטב לך ולבניך אחריך עד עולם כי תעשה הישר והטוב בעיני יהוה אלהיך   
[[@Bible:Deu 12:29]]**29** כי יכרית יהוה אלהיך את הגוים אשר אתה בא שמה לרשת אתם מפניך וירשת אתם וישבת בארצם   
[[@Bible:Deu 12:30]]**30** השמר לך פן תנקש אחריהם אחרי השמדם מפניך ופן תדרש לאלהיהם לאמר איך יעבדו הגוים האלה את אלהיהם ואעשה כן גם אני   
[[@Bible:Deu 12:31]]**31** לא תעשה כן ליהוה אלהיך כי את כל תועבת יהוה אשר שנא עשו לאלהיהם כי גם את בניהם ואת בנתיהם ישרפו באש לאלהיהם

**Chapitre 13**

[[@Bible:Deu 13:1]]**1** את כל הדבר אשר אנכי מצוך היום אתו תשמרו לעשות לא תוסיפו עליו ולא תגרעו ממנו   
[[@Bible:Deu 13:2]]**2** כי יקום בקרבך נביא או חלם חלום ונתן אליך אות או מופת   
[[@Bible:Deu 13:3]]**3** ובא האות והמופת אשר דבר אליך לאמר נלכה אחרי אלהים אחרים אשר לא ידעתם ונעבדם   
[[@Bible:Deu 13:4]]**4** לא תשמע אל דברי הנביא ההוא או אל החלם החלום ההוא כי מנסה יהוה אלהיכם אתכם לדעת הישכם אהבים את יהוה אלהיכם בכל לבבכם ובכל נפשכם   
[[@Bible:Deu 13:5]]**5** אחרי יהוה אלהיכם תלכון ואתו תיראון ואת מצותיו תשמרון ובקולו תשמעון ואתו תעבדו ובו תדבקו   
[[@Bible:Deu 13:6]]**6** והנביא ההוא או חלם החלום ההוא יומת כי דבר סרה על יהוה אלהיך המוציאך מארץ מצרים והפדך מבית עבדים להדיחך מן הדרך אשר צוך יהוה אלהיך ללכת בה ובערת הרע מקרבך   
[[@Bible:Deu 13:7]]**7** כי יסיתך אחיך בן אביך או בן אמך או בנך או בתך או אשת חיקך או רעך אשר כנפשך בסתר לאמר נלכה ונעבדה אלהים אחרים אשר לא ידעת אתה ואבתיך   
[[@Bible:Deu 13:8]]**8** מאלהי העמים אשר סביבתיכם הקרובים אליך או הרחקים ממך מקצה הארץ ועד קצה הארץ   
[[@Bible:Deu 13:9]]**9** לא תאבה אליו ולא תשמע אליו ולא תחוס עינך עליו ולא תחמל ולא תכסה עליו   
[[@Bible:Deu 13:10]]**10** כי הרג תהרגנו ידך תהיה בו בראישונה להמיתו ויד כל העם באחרנה   
[[@Bible:Deu 13:11]]**11** וסקלתו באבנים ומת כי בקש להדיחך מעל יהוה אלהיך המוציאך מארץ מצרים מבית עבדים   
[[@Bible:Deu 13:12]]**12** וכל ישראל ישמעו וייראו ולא יוספו עוד לעשות כדבר הרע הזה בקרבך   
[[@Bible:Deu 13:13]]**13** כי תשמע באחת עריך אשר יהוה אלהיך נתן לך לשבת שם לאמר   
[[@Bible:Deu 13:14]]**14** יצאו אנשים בני בליעל מקרבך וידיחו את ישבי עירם לאמר נלכה ונעבדה אלהים אחרים אשר לא ידעתם   
[[@Bible:Deu 13:15]]**15** ודרשת וחקרת ושאלת הייטב והנה אמת נכון הדבר נעשתה התועבה הזאת בקרבך   
[[@Bible:Deu 13:16]]**16** הכה תכה את ישבי העיר ההיא לפי חרב החרים אתה ואת כל אשר בה ואת בהמתה לפי חרב   
[[@Bible:Deu 13:17]]**17** ואת כל שללה תקבץ אל תוך רחבה ושרפת באש את העיר ואת כל שללה כליל ליהוה אלהיך והיתה תל עולם לא תבנה עוד   
[[@Bible:Deu 13:18]]**18** ולא ידבק בידך מאומה מן החרם למען ישוב יהוה מחרון אפו ונתן לך רחמים ורחמך והרבך כאשר נשבע לאבתיך   
[[@Bible:Deu 13:19]]**19** כי תשמע בקול יהוה אלהיך לשמר את כל מצותיו אשר אנכי מצוך היום לעשות הישר והטוב בעיני יהוה אלהיך

**Chapitre 14**

[[@Bible:Deu 14:1]]**1** בנים אתם ליהוה אלהיכם לא תתגדדו ולא תשימו קרחה בין עיניכם למת   
[[@Bible:Deu 14:2]]**2** כי עם קדש אהה ליהוה אלהיך ובך בחר יהוה אלהיך להיות לו לעם סגלה מכל העמים אשר על פני האדמה   
[[@Bible:Deu 14:3]]**3** לא תאכלו כל תועבה   
[[@Bible:Deu 14:4]]**4** וזאת הבהמה אשר תאכלו שור ושה כשבים ושה עזים   
[[@Bible:Deu 14:5]]**5** איל וצבי ויחמור אקו ודישון תאי וזמר   
[[@Bible:Deu 14:6]]**6** כל בהמה מפריסת פרסה ושסעת שסע שתי פרסות מעלת גרה בבהמה אתה תאכלו   
[[@Bible:Deu 14:7]]**7** אך את זה לא תאכלו ממעלי הגרה וממפרסי הפרסה את הגמל ואת הארנבת ואת השפן כי מעלי גרה הם ופרסה לא הפריסו טמאים הם לכם   
[[@Bible:Deu 14:8]]**8** ואת החזיר כי מפריס פרסה הוא ושסע שסע פרסה והוא גרה לא יגור טמא הוא לכם מבשרם לא תאכלו ובנבלתם לא תגעו   
[[@Bible:Deu 14:9]]**9** ואת זה תאכלו מכל אשר במים כל אשר לו סנפיר וקשקשת תאכלו   
[[@Bible:Deu 14:10]]**10** וכל אשר אין לו סנפיר וקשקשת לא תאכלו טמא הוא לכם   
[[@Bible:Deu 14:11]]**11** כל צפור טהרה תאכלו   
[[@Bible:Deu 14:12]]**12** וזה אשר לא תאכלו מהם את הנשר ואת הפרס ואת העזניה ואת   
[[@Bible:Deu 14:13]]**13** הדאה ואת האיה למינה   
[[@Bible:Deu 14:14]]**14** ואת כל ערב למינו   
[[@Bible:Deu 14:15]]**15** ואת בת היענה ואת התחמס ואת השחף למינו ואת הנץ   
[[@Bible:Deu 14:16]]**16** ואת הכוס ואת שלך ואת הינשף ואת התנשמת ואת   
[[@Bible:Deu 14:17]]**17** הקאת ואת הרחמה ואת   
[[@Bible:Deu 14:18]]**18** החסידה והאנפה למינה ואת הדגפת ואת העטלף   
[[@Bible:Deu 14:19]]**19** וכל שרץ העוף טמא הוא לכם לא תאכלו מהם   
[[@Bible:Deu 14:20]]**20** כל עוף טהור תאכלו   
[[@Bible:Deu 14:21]]**21** לא תאכלו כל נבלה לגר אשר בשעריך תתננה ואכלה או מכרה לנכרי כי עם קדש אתה ליהוה אלהיך לא תבשל גדי בחלב אמו   
[[@Bible:Deu 14:22]]**22** עשר תעשר את כל תבואת זרעך יוצא השדה שנה שנה   
[[@Bible:Deu 14:23]]**23** ואכלתו לפני יהוה אלהיך במקום אשר בחר יהוה אלהיך לשכן את שמו שם מעשר דגנך תירשך ויצהרך ובכורת בקרך וצאנך למען תלמד ליראה את יהוה אלהיך כל הימים   
[[@Bible:Deu 14:24]]**24** וכי ירבה ממך הדרך כי לא תוכל שאתו כי ירחק ממך המקום אשר בחר יהוה אלהיך לשכן את שמו שם כי יברכך יהוה אלהיך   
[[@Bible:Deu 14:25]]**25** ונתתה בכסף וצרת הכסף בידך והלכת אל המקום אשר בחר יהוה אלהיך בו   
[[@Bible:Deu 14:26]]**26** ונתתה הכסף בכל אשר תאוה נפשך בבקר ובצאן ביין ובשכר ובכל אשר תשאלך נפשך ואכלת שם לפני יהוה אלהיך ושמחת אתה וביתך   
[[@Bible:Deu 14:27]]**27** והלוי אשר בשעריך לא תעזבנו כי אין לו חלק ונחלה עמך   
[[@Bible:Deu 14:28]]**28** מקץ שלש שנים תוצא את כל מעשר תבואתך בשנה ההיא והנחתו בשעריך   
[[@Bible:Deu 14:29]]**29** ובא הלוי כי אין לו חלק ונחלה עמך והגר והיתום והאלמנה אשר בשעריך ואכלו ושבעו למען יברכך יהוה אלהיך בכל מעשה ידיך אשר תעשה

**Chapitre 15**

[[@Bible:Deu 15:1]]**1** מקץ שבע שנים תעשה שמטה   
[[@Bible:Deu 15:2]]**2** וזה דבר השמטה שמט כל בעל משא ידו אשר ישא ברעהו לא יגש את רעהו את אחיו כי קרא שמטה ליהוה   
[[@Bible:Deu 15:3]]**3** את הנכרי תגש ואשר יהיה לך את אחיך תשמט ידך   
[[@Bible:Deu 15:4]]**4** אפס כי לא יהיה בך אביון כי ברוך יברכך יהוה אלהיך בארץ אשר יהוה אלהיך נתן לך נחלה לרשתה   
[[@Bible:Deu 15:5]]**5** רק אם שמע תשמע בקול יהוה אלהיך לשמר ולעשות את כל המצוה הזאת אשר אנכי מצוך היום   
[[@Bible:Deu 15:6]]**6** כי יהוה אלהיך ברכך כאשר דבר לך והעבטת גוים רבים ואתה לא תעבט ומשלת בגוים רבים ובך לא ימשלו   
[[@Bible:Deu 15:7]]**7** כי יהיה בך אביון מאחד אחיך באחת שעריך בארץ אשר יהוה אלהיך נתן לך לא תאמץ את לבבך ולא תקפץ את ידך מאחיך האביון   
[[@Bible:Deu 15:8]]**8** כי פתח תפתח ידך לו העבט תעביטנו די מחסרו אשר יחסר לו   
[[@Bible:Deu 15:9]]**9** השמר לך פן יהיה דבר עם לבבך בליעל לאמר קרובה שנת השבע שנת השמטה ורעה עינך באחיך האביון ולא תתן לו וקרא עליך אל יהוה והיה בך חטא   
[[@Bible:Deu 15:10]]**10** נתן תתן לו ולא ירע בלבבך בתתך לו כי בגלל הדבר הזה יברכך יהוה אלהיך בכל מעשיך ובכל משלח ידיך   
[[@Bible:Deu 15:11]]**11** כי לא יחדל האביון מקרב הארץ על כן אנכי מצוך לאמר פתח תפתח ידך לאחיך לעניך ולאביונך בארצך   
[[@Bible:Deu 15:12]]**12** כי ימכר לך אחיך העברי או העבריה ועבדך שש שנים ובשנה השבעית תשלחנו חפשי מעמך   
[[@Bible:Deu 15:13]]**13** וכי תשלחנו חפשי מעמך לא תשלחנו ריקם   
[[@Bible:Deu 15:14]]**14** העניק תעניק לו מצאנך ומגרנך ומיקבך כאשר ברכך יהוה אלהיך תתן לו   
[[@Bible:Deu 15:15]]**15** וזכרת כי עבד היית בארץ מצרים ויפדך יהוה אלהיך על כן אנכי מצוך את הדבר הזה היום   
[[@Bible:Deu 15:16]]**16** והיה כי יאמר אליך לא אצא מעמך כי אהבך ואת ביתך כי טוב לו עמך   
[[@Bible:Deu 15:17]]**17** ולקחת את המרצע ונתת באזנו ובדלת והיה לך עבד עולם ואף לאמתך תעשה כן   
[[@Bible:Deu 15:18]]**18** ולא יקשה בעיניך בשלחך אתו חפשי מעמך כי משנה שכר שכיר עבדך שש שנים וברכך יהוה אלהיך בכל אשר תעשה   
[[@Bible:Deu 15:19]]**19** כל הבכור אשר יולד בבקרך ובצאנך הזכר תקדיש ליהוה אלהיך לא תעבד בבכור שורך ולא תגז בכור צאנך   
[[@Bible:Deu 15:20]]**20** לפני יהוה אלהיך תאכלנו שנה בשנה במקום אשר בחר יהוה אתה וביתך   
[[@Bible:Deu 15:21]]**21** וכי יהיה בו מום פסח או עור או כל מום רע לא תזבחנו ליהוה אלהיך   
[[@Bible:Deu 15:22]]**22** בשעריך תאכלנו הטמא והטהור יחדו כצבי וכאיל   
[[@Bible:Deu 15:23]]**23** רק את דמו לא תאכל על הארץ תשפכנו כמים

**Chapitre 16**

[[@Bible:Deu 16:1]]**1** שמור את חדש האביב ועשית פסח ליהוה אלהיך כי בחדש האביב הוציאך יהוה אלהיך ממצרים לילה   
[[@Bible:Deu 16:2]]**2** וזבחת פסח ליהוה אלהיך צאן ובקר במקום אשר בחר יהוה אלהיך לשכן את שמו שם   
[[@Bible:Deu 16:3]]**3** לא תאכלו עליו חמץ שבעת ימים תאכלו עליו מצות לחם עני כי בחפזון יצאת מארץ מצרים למען תזכר את יום צאתך מארץ מצרים כל ימי חייך   
[[@Bible:Deu 16:4]]**4** ולא יראה לך שאר בכל גבולך שבעת ימים ולא ילין מן הבשר אשר תזבח בין הערבים ביום הראישון לבקר   
[[@Bible:Deu 16:5]]**5** ולא תוכל לזבח את הפסח באחת שעריך אשר יהוה אלהיך נתן לך   
[[@Bible:Deu 16:6]]**6** כי אם במקום אשר בחר יהוה אלהיך לשכן את שמו שם שם תזבח את הפסח בערב כבוא השמש מועד צאתך ממצרים   
[[@Bible:Deu 16:7]]**7** ובשלת ואכלת במקום אשר בחר יהוה אלהיך בו ופנית בבקר והלכת לאהליך   
[[@Bible:Deu 16:8]]**8** ששת ימים תאכל מצות וביום השביעי חג ליהוה אלהיך לא תעשה כל מלאכת עבדה   
[[@Bible:Deu 16:9]]**9** שבעה שבעות תספר לך מהחלך חרמש בקמה תחל לספר שבעה שבעות   
[[@Bible:Deu 16:10]]**10** ועשית חג שבעות ליהוה אלהיך מסת נדבת ידיך אשר תתן כאשר ברכך יהוה אלהיך   
[[@Bible:Deu 16:11]]**11** ושמחת לפני יהוה אלהיך אתה ובנך ובתך עבדך ואמתך והלוי אשר בשעריך והגר והיתום והאלמנה אשר בקרבך במקום אשר בחר יהוה אלהיך לשכן את שמו שם   
[[@Bible:Deu 16:12]]**12** וזכרת כי עבד היית בארץ מצרים ושמרת ועשית את החקים האלה   
[[@Bible:Deu 16:13]]**13** חג הסכות תעשה לך שבעת ימים באספך מגרנך ומיקבך   
[[@Bible:Deu 16:14]]**14** ושמחת בחגך אתה ובנך ובתך עבדך ואמתך והלוי והגר והיתום והאלמנה אשר בשעריך   
[[@Bible:Deu 16:15]]**15** שבעת ימים תחג ליהוה אלהיך במקום אשר בחר יהוה אלהיך כי יברכך יהוה אלהיך בכל תבואתך ובכל מעשה ידיך והיית אך שמח   
[[@Bible:Deu 16:16]]**16** שלש פעמים בשנה יראה כל זכורך את פני יהוה אלהיך במקום אשר בחר בו בחג המצות ובחג השבעות ובחג הסכות ולא יראו את פני יהוה ריקם   
[[@Bible:Deu 16:17]]**17** איש כמתנת ידו כברכת יהוה אלהיך אשר נתן לך   
[[@Bible:Deu 16:18]]**18** שפטים ושטרים תתן לך בכל שעריך אשר יהוה אלהיך נתן לך לשבטיך ושפטו את העם משפט צדק   
[[@Bible:Deu 16:19]]**19** לא תטה משפט ולא תכיר פנים ולא תקח שחד כי השחד יעור עיני חכמים ויסלף דברי צדקים   
[[@Bible:Deu 16:20]]**20** צדק צדק תרדף למען תחיה וירשת את הארץ אשר יהוה אלהיך נתן לך   
[[@Bible:Deu 16:21]]**21** לא תטע לך אשרה כל עץ אצל מזבח יהוה אלהיך אשר תעשה לך   
[[@Bible:Deu 16:22]]**22** ולא תקים לך מצבה אשר שנאה יהוה אלהיך

**Chapitre 17**

[[@Bible:Deu 17:1]]**1** לא תזבח ליהוה אלהיך שור ושה אשר יהיה בו מום כל דבר רע כי תועבת יהוה אלהיך הוא   
[[@Bible:Deu 17:2]]**2** כי ימצא בקרבך באחת שעריך אשר יהוה אלהיך נתן לך איש או אשה אשר יעשה את הרע בעיני יהוה אלהיך לעבר בריתו   
[[@Bible:Deu 17:3]]**3** וילך ויעבד אלהים אחרים וישתחוי להם ולשמש או לירח או לכל צבא השמים אשר לא צויתיו   
[[@Bible:Deu 17:4]]**4** והגידו לך ושמעת ודרשת הייטב והנה אמת נכון הדבר נעשתה התועבה הזאת בישראל   
[[@Bible:Deu 17:5]]**5** והוצאת את האיש ההוא או את האשה ההיא אשר עשו את הדבר הרע הזה אל שעריך את האיש או את האשה וסקלתם באבנים ומתו   
[[@Bible:Deu 17:6]]**6** על פי שני עדים או על פי שלשה עדים יומת המת לא יומת על פי עד אחד   
[[@Bible:Deu 17:7]]**7** יד העדים תהיה בו בראישונה להמיתו ויד כל העם באחרנה ובערת הרע מקרבך   
[[@Bible:Deu 17:8]]**8** כי יפלא ממך דבר למשפט בין דם לדם ובין דין לדין ובין נגע לנגע דברי ריבות בשעריך וקמת ועלית אל המקום אשר בחר יהוה אלהיך   
[[@Bible:Deu 17:9]]**9** ובאת אל הכהנים הלוים ואל השפט אשר יהיה בימים ההם ודרשו והגידו לך את דבר המשפט   
[[@Bible:Deu 17:10]]**10** ועשית על פי הדבר אשר יגידו לך מן המקום ההוא אשר בחר יהוה אלהיך ושמרת לעשות ככל אשר יורוך   
[[@Bible:Deu 17:11]]**11** על פי התורה אשר יורוך ועל פי המשפט אשר יאמרו לך תעשה ולא תסור מן הדבר אשר יגידו לך ימין ושמאל   
[[@Bible:Deu 17:12]]**12** והאיש אשר יעשה בזדון לבלתי שמע אל הכהן העמד לשרת שם את יהוה אלהיך או אל השפט ומת האיש ההוא ובערת הרע מישראל   
[[@Bible:Deu 17:13]]**13** וכל העם ישמעו וייראו ולא יזידו עוד   
[[@Bible:Deu 17:14]]**14** כי תבוא אל הארץ אשר יהוה אלהיך נתן לך וירשתה וישבת בה ואמרת אשימה עלי מלך ככל הגוים אשר סביבתי   
[[@Bible:Deu 17:15]]**15** שים תשים עליך מלך אשר יבחר יהוה אלהיך בו מקרב אחיך תשים עליך מלך לא תוכל לתת עליך איש נכרי אשר לא אחיך הוא   
[[@Bible:Deu 17:16]]**16** רק לא ירבה לו סוסים ולא ישיב את העם מצרימה למען הרבות סוס ויהוה אמר לכם לא תוסיפון לשוב בדרך הזה עוד   
[[@Bible:Deu 17:17]]**17** ולא ירבה לו נשים ולא יסור לבבו וכסף וזהב לא ירבה לו מאד   
[[@Bible:Deu 17:18]]**18** והיה כשבתו על כסא ממלכתו וכתב לו את משנה התורה הזאת על ספר מלפני הכהנים הלוים   
[[@Bible:Deu 17:19]]**19** והיתה עמו וקרא בה כל ימי חייו למען ילמד ליראה את יהוה אלהיו לשמר את כל דברי התורה הזאת ואת החקים האלה לעשותם   
[[@Bible:Deu 17:20]]**20** לבלתי רם לבבו מאחיו ולבלתי סר מן המצוה ימין ושמאל למען יאריך ימים על כסא ממלכתו הוא ובניו בקרב ישראל

**Chapitre 18**

[[@Bible:Deu 18:1]]**1** לא יהיה לכהנים הלוים כל שבט לוי חלק ונחלה עם ישראל אשי יהוה ונחלתו יאכלון   
[[@Bible:Deu 18:2]]**2** ונחלה לא יהיה לו בקרב אחיו יהוה הוא נחלתו כאשר דבר לו   
[[@Bible:Deu 18:3]]**3** וזה יהיה משפט הכהנים מאת העם מאת זבחי הזבח אם שור אם שה ונתן לכהן הזרוע והלחים והקבה   
[[@Bible:Deu 18:4]]**4** ראשית דגנך תירשך ויצהרך וראשית גז צאנך תתן לו   
[[@Bible:Deu 18:5]]**5** כי בו בחר יהוה אלהיך מכל שבטיך לעמד לפני יהוה אלהיך ולשרתו ולברך בשמו הוא ובניו כל הימים   
[[@Bible:Deu 18:6]]**6** וכי יבוא הלוי מאחד שעריך מכל ישראל אשר הוא גר שם ובא בכל אות נפשו אל המקום אשר בחר יהוה   
[[@Bible:Deu 18:7]]**7** ושרת בשם יהוה אלהיו ככל אחיו הלוים העמדים שם לפני יהוה   
[[@Bible:Deu 18:8]]**8** חלק כחלק יאכלון לבד ממכרו ועל האבות   
[[@Bible:Deu 18:9]]**9** כי אתה בא אל הארץ אשר יהוה אלהיך נתן לך לא תלמד לעשות כתועבת הגוים ההם   
[[@Bible:Deu 18:10]]**10** לא ימצא בך מעביר בנו ובתו באש קסם קסמים מענן מנחש מכשף   
[[@Bible:Deu 18:11]]**11** חבר חבר שאל אוב וידעני ודרש אל המתים   
[[@Bible:Deu 18:12]]**12** כי תועבת יהוה אלהיך כל עשה אלה ובגלל התועבת האלה יהוה אלהיך מורשם מפניך   
[[@Bible:Deu 18:13]]**13** תמים תהיה עם יהוה אלהיך   
[[@Bible:Deu 18:14]]**14** כי הגוים האלה אשר אתם ירשים אתם אל המעננים ואל הקסמים ישמעו ואתה לא כן נתן לך יהוה אלהיך   
[[@Bible:Deu 18:15]]**15** נביא מקרב אחיך כמוני יקים לך יהוה אלהיך אליו תשמעון   
[[@Bible:Deu 18:16]]**16** ככל אשר שאלת מעם יהוה אלהיך בחורב ביום הקהל לאמר לא אוסף לשמע את קול יהוה אלהי ואת אשו הגדלה הזאת לא אראה עוד ולא אמות   
[[@Bible:Deu 18:17]]**17** ויאמר יהוה אלי הטיבו אשר דברו   
[[@Bible:Deu 18:18]]**18** נביא אקים להם מקרב אחיהם כמוך ונתתי דברי בפיו ודבר אליהם את כל אשר אצונו   
[[@Bible:Deu 18:19]]**19** והיה האיש אשר לא ישמע אל דבריו אשר ידבר בשמי אנכי אדרש מעמו   
[[@Bible:Deu 18:20]]**20** אך הנביא אשר יזיד לדבר דבר בשמי את אשר לא צויתיו לדבר ואשר ידבר בשם אלהים אחרים ומת הנביא ההוא   
[[@Bible:Deu 18:21]]**21** וכי תאמר בלבבך איך נודע את הדבר אשר לא דברו יהוה   
[[@Bible:Deu 18:22]]**22** אשר ידבר הנביא בשם יהוה לא יהיה הדבר ולא יבוא הוא הדבר אשר לא דברו יהוה בזדון דברו הנביא לא תגור ממנו

**Chapitre 19**

[[@Bible:Deu 19:1]]**1** כי יכרית יהוה אלהיך את הגוים אשר יהוה אלהיך נתן לך את ארצם וירשתם וישבת בעריהם ובבתיהם   
[[@Bible:Deu 19:2]]**2** שלש ערים תבדיל לך בתוך ארצך אשר יהוה אלהיך נתן לך לרשתה   
[[@Bible:Deu 19:3]]**3** תכן לך הדרך ושלשת את גבול ארצך אשר ינחילך יהוה אלהיך והיה לנוס שמה כל רצח   
[[@Bible:Deu 19:4]]**4** וזה דבר הרצח אשר ינוס שמה וחי אשר יכה את רעהו בבלי דעת והוא לא שנא לו מתמול שלשום   
[[@Bible:Deu 19:5]]**5** ואשר יבוא את רעהו ביער לחטב עצים ונדח ידו בגרזן לכרת העץ ונשל הברזל מן העץ ומצא את רעהו ומת הוא ינוס אל אחת מן הערים האלה וחי   
[[@Bible:Deu 19:6]]**6** פן ירדף גאל הדם אחרי הרצח כי יחם לבבו והשיגו כי ירבה הדרך והכהו נפש ולו אין משפט מות כי לא שנא הוא לו מתמול שלשום   
[[@Bible:Deu 19:7]]**7** על כן אנכי מצוך לאמר שלש ערים תבדל לך   
[[@Bible:Deu 19:8]]**8** ואם ירחיב יהוה אלהיך את גבולך כאשר נשבע לאבתיך ונתן לך את כל הארץ אשר דבר לתת לאבתיך   
[[@Bible:Deu 19:9]]**9** כי תשמר את כל המצוה הזאת לעשותה אשר אנכי מצוך היום לאהבה את יהוה אלהיך וללכת בדרכיו כל הימים ויספת לך עוד שלש ערים על השלש האלה   
[[@Bible:Deu 19:10]]**10** ולא ישפך דם נקיא בקרב ארצך אשר יהוה אלהיך נתן לך נחלה והיה עליך דמים   
[[@Bible:Deu 19:11]]**11** כי יהיה איש שנא לרעהו וארב לו וקם עליו והכהו נפש ומת ונס אל אחת הערים האלה   
[[@Bible:Deu 19:12]]**12** ושלחו זקני עירו ולקחו אתו משם ונתנו אתו ביד גאל הדם והומת   
[[@Bible:Deu 19:13]]**13** לא תחוס עינך עליו ובערת הדם הנקיא מישראל וטוב לך   
[[@Bible:Deu 19:14]]**14** לא תסיג גבול רעך אשר גבלו ראישונים בנחלתך אשר תנחל בארץ אשר יהוה אלהיך נתן לך לרשתה   
[[@Bible:Deu 19:15]]**15** לא יקום עד אחד באיש לכל עון ולכל חטא בכל חטא אשר יחטא על פי שני עדים או על פי שלשה עדים יקום דבר   
[[@Bible:Deu 19:16]]**16** וכי יקום עד חמס באיש לענות בו סרה   
[[@Bible:Deu 19:17]]**17** ועמדו שני האנשים אשר להם הריב לפני יהוה לפני הכהנים והשפטים אשר יהיו בימים ההם   
[[@Bible:Deu 19:18]]**18** ודרשו השפטים הייטב והנה עד שקר העד שקר ענה באחיו   
[[@Bible:Deu 19:19]]**19** ועשיתם לו כאשר זמם לעשות לאחיו ובערת הרע מקרבך   
[[@Bible:Deu 19:20]]**20** והנשארים ישמעו וייראו ולא יוסיפו עוד לעשות כדבר הרע הזה בקרבך   
[[@Bible:Deu 19:21]]**21** לא תחוס עינך נפש בנפש עין בעין שן בשן יד ביד רגל ברגל

**Chapitre 20**

[[@Bible:Deu 20:1]]**1** כי תצא למלחמה על איביך וראית סוס ורכב ועם רב ממך לא תירא מהם כי יהוה אלהיך עמך המעלך מארץ מצרים   
[[@Bible:Deu 20:2]]**2** והיה כקרבכם אל המלחמה ונגש הכהן ודבר אל העם   
[[@Bible:Deu 20:3]]**3** ואמר אליהם שמע ישראל אתם קרבים היום למלחמה על איביכם אל ירך לבבכם אל תיראו ואל תערצו ואל תחפזו מפניהם   
[[@Bible:Deu 20:4]]**4** כי יהוה אלהיכם ההלך עמכם להלחם לכם עם איביכם ולהושיע אתכם   
[[@Bible:Deu 20:5]]**5** ודברו השטרים אל העם לאמר מי האיש אשר בנה בית חדש ולא חנכו ילך וישוב לביתו פן ימות במלחמה ואיש אחר יחנכנו   
[[@Bible:Deu 20:6]]**6** ומי האיש אשר נטע כרם ולא חללו ילך וישוב לביתו פן ימות במלחמה ואיש אחר יחללנו   
[[@Bible:Deu 20:7]]**7** ומי האיש אשר ארש אשה ולא לקחה ילך וישוב לביתו פן ימות במלחמה ואיש אחר יקחנה   
[[@Bible:Deu 20:8]]**8** ויוסיפו השטרים לדבר אל העם ואמרו מי האיש הירא ורך הלבב ילך וישוב לביתו ולא ימיס את לבב אחיו כלבבו   
[[@Bible:Deu 20:9]]**9** והיה ככלות השטרים לדבר אל העם ופקדו שרי צבאות בראש העם   
[[@Bible:Deu 20:10]]**10** כי תקרב על עיר להלחם עליה וקראת אליה לשלום   
[[@Bible:Deu 20:11]]**11** והיה אם שלום תענך ופתחה לך והיה כל העם הנמצא בה יהיו לך למס ועבדוך   
[[@Bible:Deu 20:12]]**12** ואם לא תשלים עמך ועשתה עמך מלחמה וצרת עליה   
[[@Bible:Deu 20:13]]**13** ונתנה יהוה אלהיך בידך והכית את כל זכורה לפי חרב   
[[@Bible:Deu 20:14]]**14** רק הנשים והטף והבהמה וכל אשר יהיה בעיר כל שללה תבז לך ואכלת את שלל איביך אשר נתן יהוה אלהיך לך   
[[@Bible:Deu 20:15]]**15** כן תעשה לכל הערים הרחקת ממך מאד אשר לא מערי הגוים האלה הנה   
[[@Bible:Deu 20:16]]**16** רק מערי העמים האלה אשר יהוה אלהיך נתן לך נחלה לא תחיה כל נשמה   
[[@Bible:Deu 20:17]]**17** כי החרם תחרימם הכנעני והאמרי והחתי והגרגשי והפרזי והחוי והיבוסי כאשר צוך יהוה אלהיך   
[[@Bible:Deu 20:18]]**18** למען אשר לא ילמדו אתכם לעשות ככל תועבתם אשר עשו לאלהיהם וחטאתם ליהוה אלהיכם   
[[@Bible:Deu 20:19]]**19** כי תצור על עיר ימים רבים להלחם עליה לתפשה לא תשחית את עצה לנדח עליו גרזן כי ממנו תאכל ואתו לא תכרית כי האדם עץ השדה לבוא מפניך במצור   
[[@Bible:Deu 20:20]]**20** רק עץ אשר תדע כי לא עץ מאכל הוא אתו תשחית וכרת ובנית מצור על העיר אשר היא עשתה עמך מלחמה עד רדתה

**Chapitre 21**

[[@Bible:Deu 21:1]]**1** כי ימצא חלל באדמה אשר יהוה אלהיך נתן לך לרשתה נפל בשדה לא נודע מי הכהו   
[[@Bible:Deu 21:2]]**2** ויצאו זקניך ושטריך ומדדו אל הערים אשר סביבת החלל   
[[@Bible:Deu 21:3]]**3** והיה העיר הקרובה אל החלל ולקחו זקני העיר ההיא עגלת בקר אשר לא עבד בה ואשר לא משכה בעל   
[[@Bible:Deu 21:4]]**4** והורידו זקני העיר ההיא את העגלה אל נחל איתן אשר לא יעבד בו ולא יזרע וערפו שם את העגלה בנחל   
[[@Bible:Deu 21:5]]**5** ונגשו הכהנים בני לוי כי בם בחר יהוה אלהיך לשרת ולברך בשם יהוה ועל פיהם יהיה כל ריב וכל נגע   
[[@Bible:Deu 21:6]]**6** וכל זקני העיר ההיא הקרובים אל החלל ירחצו את ידיהם על העגלה הערופה בנחל   
[[@Bible:Deu 21:7]]**7** וענו ואמרו ידינו לא שפכו את הדם הזה ועינינו לא ראו   
[[@Bible:Deu 21:8]]**8** כפר לעמך ישראל אשר פדית יהוה ואל תתן דם נקיא בקרב עמך ישראל ונכפר להם הדם   
[[@Bible:Deu 21:9]]**9** ואתה תבער הדם הנקיא מקרבך כי תעשה הישר בעיני יהוה   
[[@Bible:Deu 21:10]]**10** כי תצא למלחמה על איביך ונתנו יהוה אלהיך בידך ושבית שביו   
[[@Bible:Deu 21:11]]**11** וראית בשביו אשה יפת תאר וחשקת בה ולקחת לך לאשה   
[[@Bible:Deu 21:12]]**12** והבאתה אל תוך ביתך וגלחה את ראשה ועשתה את צפרניה   
[[@Bible:Deu 21:13]]**13** והסירה את שמלת שביה מעליה וישבה בביתך ובכתה את אביה ואת אמה ירח ימים ואחר כן תבוא אליה ובעלתה והיתה לך לאשה   
[[@Bible:Deu 21:14]]**14** והיה אם לא חפצת בה ושלחתה לנפשה ומכר לא תמכרנה בכסף לא תתעמר בה תחת אשר עניתה   
[[@Bible:Deu 21:15]]**15** כי תהיינה לאיש שתי נשים אחת אהובה ואחת שנואה וילדו לו בנים האהובה והשנואה והיה הבן הבכור לשנואה   
[[@Bible:Deu 21:16]]**16** והיה ביום הנחילו את בניו את אשר יהיה לו לא יוכל לבכר את בן האהובה על פני בן השנואה הבכור   
[[@Bible:Deu 21:17]]**17** כי את הבכור בן השנואה יכיר לתת לו פי שנים בכל אשר ימצא לו כי הוא ראשית אונו ולו משפט הבכרה   
[[@Bible:Deu 21:18]]**18** כי יהיה לאיש בן סורר ומורה איננו שמע בקול אביו ובקול אמו ויסרו אתו ולא ישמע אליהם   
[[@Bible:Deu 21:19]]**19** ותפשו בו אביו ואמו והוציאו אתו אל זקני עירו אל שער מקומו   
[[@Bible:Deu 21:20]]**20** ואמרו אל אנשי עירו בננו זה סורר ומורה איננו שמע בקולנו זולל וסובא   
[[@Bible:Deu 21:21]]**21** ורגמהו כל אנשי עירו באבנים ומת ובערת הרע מקרבך וכל ישראל ישמעו וייראו   
[[@Bible:Deu 21:22]]**22** כי יהיה באיש חטא משפט מות והומת ותלית אתו על העץ   
[[@Bible:Deu 21:23]]**23** לא תלין נבלתו על העץ כי קבר תקברנו ביום ההוא כי קללת אלהים תלאי ולא תטמא את אדמתך אשר יהוה אלהיך נתן לך נחלה

**Chapitre 22**

[[@Bible:Deu 22:1]]**1** לא תראה את שור אחיך או את שיו או את כל בהמתו נדחים והתעלמת מהם השב תשיבם לאחיך   
[[@Bible:Deu 22:2]]**2** ואם לא קרוב אחיך אליך ולא ידעתו ואספתו אל תוך ביתך והיה עמך עד דרש אחיך אתו מעמך והשבתו לו   
[[@Bible:Deu 22:3]]**3** כן תעשה לחמרו וכן תעשה לשמלתו וכן תעשה לכל אבדת אחיך אשר תאבד ממנו ומצאתה לא תוכל להתעלם   
[[@Bible:Deu 22:4]]**4** לא תראה את חמור אחיך או את שורו או את כל בהמתו נפלים בדרך והתעלמת מהם הקם תקים עמו   
[[@Bible:Deu 22:5]]**5** לא יהיה כלי גבר על אשה ולא ילבש גבר שמלת אשה כי הועבת יהוה אלהיך כל עשה אלה   
[[@Bible:Deu 22:6]]**6** כי יקרא קן צפור לפניך בדרך בכל עץ או על הארץ אפרחים או בצים והאם רבצת על האפרחים או על הבצים לא תקח האם על הבנים   
[[@Bible:Deu 22:7]]**7** שלח תשלח את האם ואת הבנים תקח לך למען ייטב לך והארכת ימים   
[[@Bible:Deu 22:8]]**8** כי תבנה בית חדש ועשית מעקה לגגך ולא תשים דמים בביתך כי יפל הנפל ממנו   
[[@Bible:Deu 22:9]]**9** לא תזרע כרמך כלאים פן תקדיש המלאה הזרע אשר תזרע ותבואת הכרם   
[[@Bible:Deu 22:10]]**10** לא תחריש בשור ובחמור יחדו   
[[@Bible:Deu 22:11]]**11** לא תלבש שעטניז צמר ופשתים יחדו   
[[@Bible:Deu 22:12]]**12** גדלים תעשה לך על ארבע כנפות כסותך אשר תכסה בה   
[[@Bible:Deu 22:13]]**13** כי יקח איש אשה ובא אליה ושנאה   
[[@Bible:Deu 22:14]]**14** ושם לה עלילת דברים והוציא עליה שם רע ואמר את האשה הזאת לקחתי ואקרבה אליה ולא מצאתי לה בתולים   
[[@Bible:Deu 22:15]]**15** ולקח אבי הנערה ואמה והוציאו את בתולי הנערה אל זקני העיר השערה   
[[@Bible:Deu 22:16]]**16** ואמר אבי הנערה אל הזקנים את בתי נתתי לאיש הזה לאשה וישנאה   
[[@Bible:Deu 22:17]]**17** והנה הוא לה שם עלילת דברים לאמר לא מצאתי לבתך בתולים ואלה בתולי בתי ופרש השמלה לפני זקני העיר   
[[@Bible:Deu 22:18]]**18** ולקחו זקני העיר ההיא את האיש ההוא ויסרו אתו   
[[@Bible:Deu 22:19]]**19** וענשו אתו מאה כסף ונתנו לאבי הנערה כי הוציא שם רע על בתולת ישראל ולו תהיה לאשה לא יוכל שלחה כל ימיו   
[[@Bible:Deu 22:20]]**20** ואם אמת היה הדבר לא נמצאו בתולים לנערה   
[[@Bible:Deu 22:21]]**21** והוציאו את הנערה אל פתח בית אביה וסקלוה אנשי עירה באבנים ומתה כי עשתה נבלה בישראל להזנות את בית אביה ובערת הרע מקרבך   
[[@Bible:Deu 22:22]]**22** כי ימצא איש שכב עם אשה בעלת בעל ומתו גם שניהם האיש השכב עם האשה והאשה ובערת הרע מישראל   
[[@Bible:Deu 22:23]]**23** כי יהיה נערה בתולה מארשה לאיש ומצאה איש בעיר ושכב עמה   
[[@Bible:Deu 22:24]]**24** והוצאתם את שניהם אל שער העיר ההיא וסקלתם אתם באבנים ומתו את הנערה על דבר אשר לא צעקה בעיר ואת האיש על דבר אשר ענה את אשת רעהו ובערת הרע מקרבך   
[[@Bible:Deu 22:25]]**25** ואם בשדה ימצא האיש את הנערה המארשה והחזיק בה האיש ושכב עמה ומת האיש אשר שכב עמה לבדו   
[[@Bible:Deu 22:26]]**26** ולנערה לא תעשו דבר אין לנערה חטא מות כי כאשר יקום איש על רעהו ורצחו נפש כן הדבר הזה   
[[@Bible:Deu 22:27]]**27** כי בשדה מצאה צעקה הנערה המארשה ואין מושיע לה   
[[@Bible:Deu 22:28]]**28** כי ימצא איש נערה בתולה אשר לא ארשה ותפשה ושכב עמה ונמצאו   
[[@Bible:Deu 22:29]]**29** ונתן האיש השכב עמה לאבי הנערה חמשים כסף ולו תהיה לאשה תחת אשר ענה לא יוכל שלחה כל ימיו

**Chapitre 23**

[[@Bible:Deu 23:1]]**1** לא יקח איש את אשת אביו ולא יגלה כנף אביו   
[[@Bible:Deu 23:2]]**2** לא יבוא פצע דכה וכרות שפכת בקהל יהוה   
[[@Bible:Deu 23:3]]**3** לא יבוא ממזר בקהל יהוה גם דור עשירי לא יבוא לו בקהל יהוה   
[[@Bible:Deu 23:4]]**4** לא יבוא עמוני ומואבי בקהל יהוה גם דור עשירי לא יבוא להם בקהל יהוה עד עולם   
[[@Bible:Deu 23:5]]**5** על דבר אשר לא קדמו אתכם בלחם ובמים בדרך בצאתכם ממצרים ואשר שכר עליך את בלעם בן בעור פתרה ארם נהרים לקללך   
[[@Bible:Deu 23:6]]**6** ולא אבה יהוה אלהיך לשמע אל בלעם ויהפך יהוה אלהיך לך את הקללה לברכה כי אהבך יהוה אלהיך   
[[@Bible:Deu 23:7]]**7** לא תדרש שלמם וטובתם כל ימיך לעלם   
[[@Bible:Deu 23:8]]**8** לא תתעב אדמי כי אחיך הוא ולא תתעב מצרי כי גר היית בארצו   
[[@Bible:Deu 23:9]]**9** בנים אשר יולדו להם דור שלישי יבוא להם בקהל יהוה   
[[@Bible:Deu 23:10]]**10** כי תצא מחנה על איביך ונשמרת מכל דבר רע   
[[@Bible:Deu 23:11]]**11** כי יהיה בך איש אשר לא יהיה טהור מקרי לילה ויצא מחוץ למחנה לא יבוא אל תוך המחנה   
[[@Bible:Deu 23:12]]**12** כי אם רחץ בשרו במים ובא השמש ואחרי כן יבוא אל המחנה   
[[@Bible:Deu 23:13]]**13** ויד יהיה לך מחוץ למחנה ויצאת שמה החוצה   
[[@Bible:Deu 23:14]]**14** ויתד תהיה לך על אזנך והיה בשבתך החוצה וחפרת בה ושבת וכסית את צאתך   
[[@Bible:Deu 23:15]]**15** כי יהוה אלהיך מתהלך בקרב מחנך להצילך ולתת איביך לפניך והיה מחנך קדוש ולא יראה בך ערות דבר ושב מאחריך   
[[@Bible:Deu 23:16]]**16** לא תסגיר עבד אל אדניו אשר ינצל אליך מעם אדניו   
[[@Bible:Deu 23:17]]**17** עמך ישב בקרבך במקום אשר יבחר באחת שעריך בטוב לו לא תוננו   
[[@Bible:Deu 23:18]]**18** לא תחיה קדשה מבנות ישראל ולא יחיה קדש מבני ישראל   
[[@Bible:Deu 23:19]]**19** לא תביא אתנן זונה ומחיר כלב בית יהוה אלהיך לכל נדר כי תועבת יהוה אלהיך גם שניהם   
[[@Bible:Deu 23:20]]**20** לא תשיך לאחיך נשך כסף נשך אכל נשך כל דבר אשר ישך   
[[@Bible:Deu 23:21]]**21** לנכרי תשיך ולאחיך לא תשיך למען יברכך יהוה אלהיך בכל משלח ידיך על הארץ אשר אתה בא שמה לרשתה   
[[@Bible:Deu 23:22]]**22** כי תדר נדר ליהוה אלהיך לא תאחר לשלמו כי דרש ידרשנו יהוה אלהיך מעמך והיה בך חטא   
[[@Bible:Deu 23:23]]**23** וכי תחדל לנדר לא יהיה בך הטא   
[[@Bible:Deu 23:24]]**24** מוצא שפתיך תשמר ועשית כאשר נדרת ליהוה נדבה אשר דברת בפיך   
[[@Bible:Deu 23:25]]**25** כי תבוא בכרם רעך ואכלת ענבים כנפשך שבעך ואל כליך לא תתן   
[[@Bible:Deu 23:26]]**26** כי תבוא בקמת רעך וקטפת מלילת בידך וחרמש לא תניף על קמת רעך

**Chapitre 24**

[[@Bible:Deu 24:1]]**1** כי יקח איש אשה ובא אליה ובעלה והיה אם לא תמצא חן בעיניו כי מצא בה ערות דבר וכתב לה ספר כריתת ונתן בידה ושלחה מביתו   
[[@Bible:Deu 24:2]]**2** ויצאה מביתו והלכה והיתה לאיש אחר   
[[@Bible:Deu 24:3]]**3** ושנאה האיש האחרון וכתב לה ספר כריתת ונתן בידה ושלחה מביתו או כי ימות בעלה האחרון אשר לקחה לו לאשה   
[[@Bible:Deu 24:4]]**4** לא יוכל בעלה הראישון אשר שלחה לשוב לקחתה להיות לו לאשה אחרי אשר הטמאה כי תועבה היא לפני יהוה ולא תחטיאו את הארץ אשר יהוה אלהיך נתן לך נחלה   
[[@Bible:Deu 24:5]]**5** כי יקח איש אשה חדשה לא יצא בצבא ולא יעבר עליו לכל דבר נקיא יהיה לביתו שנה אחת ושמח את אשתו אשר לקח   
[[@Bible:Deu 24:6]]**6** לא יחבל רחים ורכב כי נפש הוא חבל   
[[@Bible:Deu 24:7]]**7** כי ימצא איש גנב נפש מאחיו מבני ישראל והתעמר בו ומכרו ומת הגנב ההוא ובערת הרע מקרבך   
[[@Bible:Deu 24:8]]**8** השמר בנגע הצרעת לשמר מאד לעשות ככל התורה אשר יורו אתכם הכהנים הלוים כאשר צויתם תשמרו לעשות   
[[@Bible:Deu 24:9]]**9** זכר את אשר עשה יהוה אלהיך למרים בדרך בצאתכם ממצרים   
[[@Bible:Deu 24:10]]**10** כי תשא ברעך משאת מאומה לא תבוא אל ביתו לעבט עבוטו   
[[@Bible:Deu 24:11]]**11** בחוץ תעמד והאיש אשר אתה נשא בו הוא יוצא אליך את העבוט החוצה   
[[@Bible:Deu 24:12]]**12** ואם איש עני הוא לא תשכב בעבוטו   
[[@Bible:Deu 24:13]]**13** השב תשיב לו את העבוט כבוא השמש ושכב בשלמתו וברכך ולך תהיה צדקה לפני יהוה אלהיך   
[[@Bible:Deu 24:14]]**14** לא תעשק שכיר עני ואביון מאחיך או מגרך אשר בארצך בשעריך   
[[@Bible:Deu 24:15]]**15** ביומו תתן שכרו ולא תבוא עליו השמש כי עני הוא ואליו הוא נשא את נפשו ולא יקרא עליך אל יהוה והיה בך חטא   
[[@Bible:Deu 24:16]]**16** לא יומתו אבות על בנים ובנים לא יומתו על האבות איש בחטאו יומת   
[[@Bible:Deu 24:17]]**17** לא תטה משפט גר יתום ולא תחבל בגד אלמנה   
[[@Bible:Deu 24:18]]**18** וזכרת כי עבד היית במצרים ויפדך יהוה אלהיך על כן אנכי מצוך לעשות את הדבר הזה   
[[@Bible:Deu 24:19]]**19** כי תקצר קצירך בשדך ושכחת עמר בשדה לא תשוב לקחתו לגר ליתום ולאלמנה יהיה למען יברכך יהוה אלהיך בכל מעשה ידיך   
[[@Bible:Deu 24:20]]**20** כי תחבט זיתך לא תפאר אחריך לגר ליתום ולאלמנה יהיה   
[[@Bible:Deu 24:21]]**21** כי תבצר כרמך לא תעלל אחריך לגר ליתום ולאלמנה יהיה   
[[@Bible:Deu 24:22]]**22** וזכרת כי עבד היית בארץ מצרים על כן אנכי מצוך את הדבר הזה

**Chapitre 25**

[[@Bible:Deu 25:1]]**1** כי יהיה ריב בין אנשים ונגשו אל המשפט ושפטום והצדיקו את הצדיק והרשיעו את הרשע   
[[@Bible:Deu 25:2]]**2** והיה אם בן הכות הרשע והפילו השפט והכהו לפניו כדי רשעתו במספר   
[[@Bible:Deu 25:3]]**3** ארבעים יכנו לא יסף פן יסף להכתו על אלה מכה רבה ונקלה אחיך לעיניך   
[[@Bible:Deu 25:4]]**4** לא תחסם שור בדישו   
[[@Bible:Deu 25:5]]**5** כי ישבו אחים יחדו ומת אחד מהם ובן אין לו לא תהיה אשת המת החוצה לאיש זר יבמה יבוא אליה ולקחה לו לאשה ויבמה   
[[@Bible:Deu 25:6]]**6** והיה הבן הבכור אשר תלד יקום על שם אחיו המת ולא ימחה שמו מישראל   
[[@Bible:Deu 25:7]]**7** ואם לא יחפץ האיש לקחת את יבמתו ועלתה יבמתו השערה אל הזקנים ואמרה מאן יבמי להקים לאחיו שם בישראל לא אבה יבמי   
[[@Bible:Deu 25:8]]**8** וקראו לו זקני עירו ודברו אליו ועמד ואמר לא חפצתי לקחתה   
[[@Bible:Deu 25:9]]**9** ונגשה יבמתו אליו לעיני הזקנים וחלצה נעלו מעל רגלו וירקה בפניו וענתה ואמרה ככה יעשה לאיש אשר לא יבנה את בית אחיו   
[[@Bible:Deu 25:10]]**10** ונקרא שמו בישראל בית חלוץ הנעל   
[[@Bible:Deu 25:11]]**11** כי ינצו אנשים יחדו איש ואחיו וקרבה אשת אחד להציל את אישה מיד מכהו ושלחה את ידה והחזיקה בבשרו   
[[@Bible:Deu 25:12]]**12** וקצת את כפה לא תחוס עינך   
[[@Bible:Deu 25:13]]**13** לא יהיה לך בכיסך אבן ואבן גדלה וקטנה   
[[@Bible:Deu 25:14]]**14** לא יהיה לך בביתך איפה ואיפה גדלה וקטנה   
[[@Bible:Deu 25:15]]**15** אבן שלמה וצדק יהיה לך איפה שלמה וצדק יהיה לך למען יארכון ימיך על האדמה אשר יהוה אלהיך נתן לך   
[[@Bible:Deu 25:16]]**16** כי תועבת יהוה אלהיך כל עשה אלה כל עשה עול   
[[@Bible:Deu 25:17]]**17** זכר את אשר עשה לך עמלק בדרך בצאתכם ממצרים   
[[@Bible:Deu 25:18]]**18** אשר קרך בדרך ויזנב בך כל הנחשלים אחריך ואתה עיף ויגע ולא ירא אלהים   
[[@Bible:Deu 25:19]]**19** והיה בהניח יהוה אלהיך לך מכל איביך מסביב בארץ אשר יהוה אלהיך נתן לך נחלה לרשתה תמחה את זכר עמלק מתחת השמים לא תשכח

**Chapitre 26**

[[@Bible:Deu 26:1]]**1** והיה כי תבוא אל הארץ אשר יהוה אלהיך נתן לך נחלה וירשתה וישבת בה   
[[@Bible:Deu 26:2]]**2** ולקחת מראשית פרי האדמה אשר תביא מארצך אשר יהוה אלהיך נתן לך ושמת בטנא והלכת אל המקום אשר בחר יהוה אלהיך לשכן את שמו שם   
[[@Bible:Deu 26:3]]**3** ובאת אל הכהן אשר יהיה בימים ההם ואמרת אליו הגדתי היום ליהוה אלהיך כי באתי אל הארץ אשר נשבע יהוה לאבתינו לתת לנו   
[[@Bible:Deu 26:4]]**4** ולקח הכהן הטנא מידך והניחו לפני מזבח יהוה אלהיך   
[[@Bible:Deu 26:5]]**5** וענית ואמרת לפני יהוה אלהיך ארמי אבד אבי וירד מצרימה ויגר שם במתי מעט ויהי שם לגוי גדול עצום ורב   
[[@Bible:Deu 26:6]]**6** ויריעו אתנו המצרים ויעננו ויתנו עלינו עבדה קשה   
[[@Bible:Deu 26:7]]**7** ונצעק אל יהוה אלהי אבתינו וישמע יהוה את קולנו וירא את ענינו ואת עמלנו ואת לחצנו   
[[@Bible:Deu 26:8]]**8** ויוציאנו יהוה ממצרים ביד חזקה ובזרוע נטויה ובמראה גדול ובאתות ובמפתים   
[[@Bible:Deu 26:9]]**9** ויביאנו אל המקום הזה ויתן לנו את הארץ הזאת ארץ זבת חלב ודבש   
[[@Bible:Deu 26:10]]**10** ועתה הנה הבאתי את ראשית פרי האדמה אשר נתתה לי יהוה והנחתו לפני יהוה אלהיך והשתחוית לפני יהוה אלהיך   
[[@Bible:Deu 26:11]]**11** ושמחת בכל הטוב אשר נתן לך יהוה אלהיך ולביתך אתה והלוי והגר אשר בקרבך   
[[@Bible:Deu 26:12]]**12** כי תכלה לעשר את כל מעשר תבואתך בשנה השלישית שנת המעשר ונתתו ללוי לגר ליתום ולאלמנה ואכלו בשעריך ושבעו   
[[@Bible:Deu 26:13]]**13** ואמרת לפני יהוה אלהיך בערתי הקדש מן הבית וגם נתתיו ללוי לגר ליתום ולאלמנה ככל מצותיך אשר צויתני לא עברתי ממצותיך ולא שכחתי   
[[@Bible:Deu 26:14]]**14** לא אכלתי באני ממנו ולא בערתי ממנו בטמא ולא נתתי ממנו למת שמעתי בקול יהוה אלהי עשיתי ככל אשר צויתני   
[[@Bible:Deu 26:15]]**15** השקף ממעון קדשך מן השמים וברך את עמך את ישראל ואת האדמה אשר נתתה לנו כאשר נשבעת לאבתינו ארץ זבת חלב ודבש   
[[@Bible:Deu 26:16]]**16** היום הזה יהוה אלהיך מצוך לעשות את החקים האלה ואת המשפטים ושמרת ועשית אתם בכל לבבך ובכל נפשך   
[[@Bible:Deu 26:17]]**17** את יהוה האמרת היום להיות לך לאלהים וללכת בדרכיו ולשמר חקיו ומצותיו ולשמע בקולו   
[[@Bible:Deu 26:18]]**18** ויהוה האמרך היום להיות לו לעם סגלה כאשר דבר לך ולשמר כל מצותיו   
[[@Bible:Deu 26:19]]**19** ולתתך עליון על כל הגוים אשר עשה לתהלה לשם ולתפארת ולהיותך עם קדש ליהוה אלהיך כאשר דבר

**Chapitre 27**

[[@Bible:Deu 27:1]]**1** ויצו משה וזקני ישראל את העם לאמר שמרו את כל המצוה אשר אנכי מצוה אתכם היום   
[[@Bible:Deu 27:2]]**2** והיה ביום אשר תעברו את הירדן אל הארץ אשר יהוה אלהיך נתן לך והקמת לך אבנים גדלות ושדת אתם בשיד   
[[@Bible:Deu 27:3]]**3** וכתבת עליהן את כל דברי התורה הזאת בעברך למען אשר תבוא אל הארץ אשר יהוה אלהיך נתן לך ארץ זבת חלב ודבש כאשר דבר יהוה אלהי אבתיך לך   
[[@Bible:Deu 27:4]]**4** והיה בעברכם את הירדן תקימו את האבנים האלה אשר אנכי מצוה אתכם היום בהר גריזים ושדת אתם בשיד   
[[@Bible:Deu 27:5]]**5** ובנית שם מזבח ליהוה אלהיך מזבח אבנים לא תניף עליהם ברזל   
[[@Bible:Deu 27:6]]**6** אבנים שלמות תבנה את מזבח יהוה אלהיך והעלית עליו עלות ליהוה אלהיך   
[[@Bible:Deu 27:7]]**7** וזבחת שלמים ואכלת שם ושמחת לפני יהוה אלהיך   
[[@Bible:Deu 27:8]]**8** וכתבת על האבנים את כל דברי התורה הזאת באר הייטב   
[[@Bible:Deu 27:9]]**9** וידבר משה והכהנים הלוים אל כל ישראל לאמר הסכת ושמע ישראל היום הזה נהית לעם קדש ליהוה אלהיך   
[[@Bible:Deu 27:10]]**10** ושמעת בקול יהוה אלהיך ועשית את מצותיו ואת חקתיו אשר אנכי מצוך היום   
[[@Bible:Deu 27:11]]**11** ויצו משה את העם ביום ההוא לאמר   
[[@Bible:Deu 27:12]]**12** אלה יעמדו לברך את העם על הר גריזים בעברכם את הירדן שמעון ולוי יהודה ויששכר יוסף ובנימים   
[[@Bible:Deu 27:13]]**13** ואלה יעמדו על הקללה בהר עיבל ראובן גד ואשר זבולן דן ונפתלי   
[[@Bible:Deu 27:14]]**14** וענו הלוים ואמרו אל כל איש ישראל קול רם   
[[@Bible:Deu 27:15]]**15** ארור האיש אשר יעשה פסל ומסכה תועבת יהוה מעשה ידי חרש ושם בסתר וענו כל העם ואמרו אמן   
[[@Bible:Deu 27:16]]**16** ארור מקלה אביו ואמו ואמרו כל העם אמן   
[[@Bible:Deu 27:17]]**17** ארור מסיג גבול רעהו ואמרו כל העם אמן   
[[@Bible:Deu 27:18]]**18** ארור משגה עור בדרך ואמרו כל העם אמן   
[[@Bible:Deu 27:19]]**19** ארור מטה משפט גר יתום ואלמנה ואמרו כל העם אמן   
[[@Bible:Deu 27:20]]**20** ארור שכב עם אשת אביו כי גלה כנף אביו ואמרו כל העם אמן   
[[@Bible:Deu 27:21]]**21** ארור שכב עם כל בהמה ואמרו כל העם אמן   
[[@Bible:Deu 27:22]]**22** ארור שכב עם אחתו בת אביו או בת אמו ואמרו כל העם אמן   
[[@Bible:Deu 27:23]]**23** ארור שכב עם חתנתו ואמרו כל העם אמן   
[[@Bible:Deu 27:24]]**24** ארור מכה רעהו בסתר ואמרו כל העם אמן   
[[@Bible:Deu 27:25]]**25** ארור לקח שחד להכות נפש דם נקיא ואמרו כל העם אמן   
[[@Bible:Deu 27:26]]**26** ארור אשר לא יקים את כל דברי התורה הזאת לעשותם ואמרו כל העם אמן

**Chapitre 28**

[[@Bible:Deu 28:1]]**1** והיה אם שמע תשמע בקול יהוה אלהיך לשמר ולעשות את כל מצותיו אשר אנכי מצוך היום ונתנך יהוה אלהיך עליון על כל גוי הארץ   
[[@Bible:Deu 28:2]]**2** ובאו עליך כל הברכות האלה והשיגוך כי תשמע בקול יהוה אלהיך   
[[@Bible:Deu 28:3]]**3** ברוך אתה בעיר וברוך אתה בשדה   
[[@Bible:Deu 28:4]]**4** ברוך פרי בטנך ופרי אדמתך ופרי בהמתך שגר אלפיך ועשתרות צאנך   
[[@Bible:Deu 28:5]]**5** ברוך טנאך ומשארתך   
[[@Bible:Deu 28:6]]**6** ברוך אתה בבאך וברוך אתה בצאתך   
[[@Bible:Deu 28:7]]**7** יתן יהוה את איביך הקמים עליך נגפים לפניך בדרך אחד יצאו אליך ובשבעה דרכים ינוסו לפניך   
[[@Bible:Deu 28:8]]**8** יצוה יהוה אתך את הברכה באסימך ובכל משלח ידיך וברכך בארץ אשר יהוה אלהיך נתן לך   
[[@Bible:Deu 28:9]]**9** יקימך יהוה לו לעם קדש כאשר נשבע לך כי תשמר את מצות יהוה אלהיך והלכת בדרכיו   
[[@Bible:Deu 28:10]]**10** וראו כל עמי הארץ כי שם יהוה נקרא עליך וייראו ממך   
[[@Bible:Deu 28:11]]**11** והותירך יהוה לטוב בפרי בטנך ובפרי בהמתך ובפרי אדמתך על האדמה אשר נשבע יהוה לאבתיך לתת לך   
[[@Bible:Deu 28:12]]**12** יפתח יהוה לך את אוצרו הטוב את השמים לתת את מטר ארצך בעתו ולברך את כל מעשה ידיך והלוית גוים רבים ואתה לא תלוה   
[[@Bible:Deu 28:13]]**13** ונתנך יהוה לראש ולא לזנב והיית רק למעלה ולא תהיה למטה כי תשמע אל מצות יהוה אלהיך אשר אנכי מצוך היום לשמר ולעשות   
[[@Bible:Deu 28:14]]**14** ולא תסור מכל הדברים אשר אנכי מצוך היום ימין ושמאל ללכת אחרי אלהים אחרים לעבדם   
[[@Bible:Deu 28:15]]**15** והיה אם לא תשמע בקול יהוה אלהיך לשמר מצותיו וחקתיו אשר אנכי מצוך היום ובאו עליך כל הקללות האלה והשיגוך   
[[@Bible:Deu 28:16]]**16** ארור אתה בעיר וארור אתה בשדה   
[[@Bible:Deu 28:17]]**17** ארור טנאך ומשארתך   
[[@Bible:Deu 28:18]]**18** ארור פרי בטנך ופרי אדמתך ופרי בהמתך שגר אלפיך ועשתרות צאנך   
[[@Bible:Deu 28:19]]**19** ארור אתה בבאך וארור אתה בצאתך   
[[@Bible:Deu 28:20]]**20** ישלח יהוה בך את המרה ואת המהמה ואת המגערת בכל משלח ידיך אשר תעשה עד השמידך ועד אבידך מהר מפני רע מעלליך אשר עזבתני   
[[@Bible:Deu 28:21]]**21** ידבק יהוה בך את הדבר עד כלותו אתך מעל האדמה אשר אתה בא שמה לרשתה   
[[@Bible:Deu 28:22]]**22** יכך יהוה בשחפת ובקדחת ובדלקת ובחרחר ובחרב ובשדפון ובירקון ירדפוך עד אבידוך   
[[@Bible:Deu 28:23]]**23** והיו שמיך אשר על ראשך נחשת והארץ אשר תחתיך ברזל   
[[@Bible:Deu 28:24]]**24** יתן יהוה את מטר ארצך אבק ועפר מן השמים ירד עליך עד השמידך   
[[@Bible:Deu 28:25]]**25** יתנך יהוה נגף לפני איביך בדרך אחד תצא אליו ובשבעה דרכים תנוס לפניו והיית לזועה לכל ממלכת הארץ   
[[@Bible:Deu 28:26]]**26** והיתה נבלתך למאכל לעוף השמים ולבהמת הארץ ואין מחריד   
[[@Bible:Deu 28:27]]**27** יכך יהוה בשחין מצרים ובעפלים ובגרב ובחרס אשר לא תוכל להרפא   
[[@Bible:Deu 28:28]]**28** יכך יהוה בשגעון ובעורון ובתמהון לבב   
[[@Bible:Deu 28:29]]**29** והיית ממשש בצהרים כאשר ימשש העור באפלה ולא תצליח דרכך והיית אק עשוק וגזול כל הימים ואין מושיע   
[[@Bible:Deu 28:30]]**30** אשה תארש ואיש אחר ישכב עמה בית תבנה ולא תשב בו כרם תטע ולא תחללנו   
[[@Bible:Deu 28:31]]**31** שורך טבוח לעיניך ולא תאכל ממנו חמרך גזול מלפניך ולא ישוב לך צאנך נתנות לאיביך ואין לך מושיע   
[[@Bible:Deu 28:32]]**32** בניך ובנתיך נתנים לעם אחר ועיניך ראות וכלות אליהם כל היום ואין לאל ידך   
[[@Bible:Deu 28:33]]**33** פרי אדמתך וכל יגעך יאכל עם אשר לא ידעת והיית רק עשוק ורצוץ כל הימים   
[[@Bible:Deu 28:34]]**34** והיית משגע ממראה עיניך אשר תראה   
[[@Bible:Deu 28:35]]**35** יכך יהוה בשחין רע על הברכים ועל השקים אשר לא תוכל להרפא מכף רגלך ועד קדקדך   
[[@Bible:Deu 28:36]]**36** יולך יהוה אתך ואת מלכך אשר תקים עליך אל גוי אשר לא ידעת אתה ואבתיך ועבדת שם אלהים אחרים עץ ואבן   
[[@Bible:Deu 28:37]]**37** והיית לשם ולמשל ולשנינה בכל העמים אשר ינהגך יהוה שמה   
[[@Bible:Deu 28:38]]**38** זרע רב תוצא השדה ומעט תאסף כי יחסלנו הארבה   
[[@Bible:Deu 28:39]]**39** כרמים תטע ועבדת ויין לא תשתה ולא תאגר כי תאכלנו התולעת   
[[@Bible:Deu 28:40]]**40** זיתים יהיו לך בכל גבולך ושמן לא תסך כי ישל זיתך   
[[@Bible:Deu 28:41]]**41** בנים ובנות תוליד ולא יהיו לך כי ילכו בשבי   
[[@Bible:Deu 28:42]]**42** כל עצך ופרי אדמתך יוריש הצלצל   
[[@Bible:Deu 28:43]]**43** הגר אשר בקרבך יעלה עליך מעלה מעלה ואתה תרד מטה מטה   
[[@Bible:Deu 28:44]]**44** הוא ילוך ואתה לא תלונו הוא יהיה לראש ואתה תהיה לזנב   
[[@Bible:Deu 28:45]]**45** ובאו עליך כל הקללות האלה ורדפוך והשיגוך עד השמידוך כי לא שמעת בקול יהוה אלהיך לשמר מצותיו וחקתיו אשר צוך   
[[@Bible:Deu 28:46]]**46** והיו בך לאות ולמופת ובזרעך עד עולם   
[[@Bible:Deu 28:47]]**47** תחת אשר לא עבדת את יהוה אלהיך בשמחה ובטוב לבב מרב כל   
[[@Bible:Deu 28:48]]**48** ועבדת את איביך אשר ישלחנו יהוה בך ברעב ובצמא ובערום ובחסר כל ונתן על ברזל על צוארך עד השמידו אתך   
[[@Bible:Deu 28:49]]**49** ישא יהוה עליך גוי מרחק מקצה הארץ כאשר יראה הנשר גוי אשר לא תשמע לשנו   
[[@Bible:Deu 28:50]]**50** גוי עז פנים אשר לא ישא פנים לזקן ונער לא יחן   
[[@Bible:Deu 28:51]]**51** ואכל פרי בהמתך ופרי אדמתך עד השמידך אשר לא ישאיר לך דגן ותירש ויצהר שגר אלפיך ועשתרות צאנך עד האבידו אתך   
[[@Bible:Deu 28:52]]**52** והצר לך בכל שעריך עד רדת חומתך הגבהות והבצרות אשר אתה בטח בהן בכל ארצך והצר לך בכל שעריך בכל ארצך אשר נתן יהוה אלהיך לך   
[[@Bible:Deu 28:53]]**53** ואכלת פרי בטנך בשר בניך ובנתיך אשר נתן לך במצור ובמצוק אשר יציקו איביך   
[[@Bible:Deu 28:54]]**54** האיש הרך בך והענג מאד תרע עינו באחיו ובאשת חיקו וביתר בניו אשר יותיר   
[[@Bible:Deu 28:55]]**55** מתת לאחד מהם מבשר בניו אשר יאכל מבלי השאיר לו כל במצור ובמצוק אשר יציקו לך איביך בכל שעריך   
[[@Bible:Deu 28:56]]**56** הרכה בך והענגה אשר לא נסתה כף רגלה הצינה על הארץ מהתענג ומרך תרע עינה באיש חיקה בבנה ובבתה   
[[@Bible:Deu 28:57]]**57** ובשליתה היצאת מבין רגליה ובבניה אשר תלד כי תאכלם בחסר כל בסתר במצור ובמצוק אשר יציקו לך איביך בשעריך   
[[@Bible:Deu 28:58]]**58** אם לא תשמר לעשות את כל דברי התורה הזאת הכתובים בספר הזה ליראה את השם הנכבד והנורא הזה את יהוה אלהיך   
[[@Bible:Deu 28:59]]**59** והפלא יהוה אלהיך את מכותך ואת מכות זרעך מכות גדלות ונאמנות וחלים רעים ונאמנים   
[[@Bible:Deu 28:60]]**60** והשיב בך את כל מדוי מצרים אשר יגרת מפניהם ודבק בך   
[[@Bible:Deu 28:61]]**61** גם כל חלי וכל מכה אשר לא כתוב בספר התורה הזה יעלם יהוה עליך עד השמידך   
[[@Bible:Deu 28:62]]**62** ונשארתם במתי מעט תחת אשר הייתם ככוכבי השמים לרב כי לא שמעתם בקול יהיה אלהיכם   
[[@Bible:Deu 28:63]]**63** והיה כאשר שש יהוה עליכם להטיב אתכם ולהרבות אתכם כן ישש יהוה עליכם להאביד אתכם ולהשמיד אתכם ונסחתם מעל האדמה אשר אתה בא שמה לרשתה   
[[@Bible:Deu 28:64]]**64** והפיצך יהוה בכל העמים מקצה הארץ ועד קצה הארץ ועבדת שם אלהים אחרים אשר לא ידעת אתה ואבתיך עץ ואבן   
[[@Bible:Deu 28:65]]**65** ובגוים ההם לא תרגיע ולא יהיה מנוח לכף רגלך ונתן יהוה לך שם לב רגז כליון עינים ודיבון נפש   
[[@Bible:Deu 28:66]]**66** והיו חייך תלאים לך מנגד ופחדת לילה ויומם ולא תאמן בחייך   
[[@Bible:Deu 28:67]]**67** בבקר תאמר מי יתן ערב ובערב תאמר מי יתן בקר מפחד לבבך אשר תפחד וממראה עיניך אשר תראה   
[[@Bible:Deu 28:68]]**68** והשיבך יהוה מצרימה באניות בדרך אשר אמרתי לכם לא תוסיפון עוד לראותה והתמכרתם שם לאיביכם לעבדים ולשפחות ואין קנה   
[[@Bible:Deu 28:69]]**69** ואלה דברי הברית אשר צוה יהוה את משה לכרת את בני ישראל בארץ מואב מלבד הברית אשר כרת אתם בחורב

**Chapitre 29**

[[@Bible:Deu 29:1]]**1** ויקרא משה אל כל ישראל ויאמר אליהם אתם ראיתם את כל אשר עשה יהוה לעיניכם בארץ מצרים לפרעה ולכל עבדיו ולכל ארצו   
[[@Bible:Deu 29:2]]**2** המסות הגדלות אשר ראו עיניך האתות והמפתים הגדלים ההם   
[[@Bible:Deu 29:3]]**3** ולא נתן יהוה לכם לב לדעת ועינים לראות ואזנים לשמע עד היום הזה   
[[@Bible:Deu 29:4]]**4** ואולך אתכם ארבעים שנה במדבר לא בלו שמלתיכם מעליכם ונעליכם לא בלו מעל רגליכם   
[[@Bible:Deu 29:5]]**5** לחם לא אכלתם ויין ושכר לא שתיתם למען תדעו כי אני יהוה אלהיכם   
[[@Bible:Deu 29:6]]**6** ותבאו אל המקום הזה ויצא סיחון מלך חשבון ועוג מלך הבשן לקראתנו למלחמה ונכם   
[[@Bible:Deu 29:7]]**7** ונקח את ארצם ונתנה נחלה לראובני ולגדי ולחצי שבט המנשי   
[[@Bible:Deu 29:8]]**8** ושמרתם את דברי הברית הזאת ועשיתם אתם למען תשכלו את כל אשר תעשון   
[[@Bible:Deu 29:9]]**9** אתם נצבים היום כלכם לפני יהוה אלהיכם ראשיכם שבטיכם זקניכם ושטריכם כל איש ישראל   
[[@Bible:Deu 29:10]]**10** טפכם ונשיכם וגרך אשר בקרב מחנך מחטב עציך ועד שאב מימיך   
[[@Bible:Deu 29:11]]**11** לעברך בברית יהוה אלהיך ובאלתו אשר יהוה אלהיך כרת עמך היום   
[[@Bible:Deu 29:12]]**12** למען הקים אתך היום לו לעם והוא יהיה לך לאלהים כאשר דבר לך וכאשר נשבע לאבתיך לאברהם ליצחק וליעקב   
[[@Bible:Deu 29:13]]**13** ולא אתכם לבדכם אנכי כרת את הברית הזאת ואת האלה הזאת   
[[@Bible:Deu 29:14]]**14** כי את אשר ישנו פה עמנו עמד היום לפני יהוה אלהינו ואת אשר איננו פה עמנו היום   
[[@Bible:Deu 29:15]]**15** כי אתם ידעתם את אשר ישבנו בארץ מצרים ואת אשר עברנו בקרב הגוים אשר עברתם   
[[@Bible:Deu 29:16]]**16** ותראו את שקציהם ואת גלליהם עץ ואבן כסף וזהב אשר עמהם   
[[@Bible:Deu 29:17]]**17** פן יש בכם איש או אשה או משפחה או שבט אשר לבבו פנה היום מעם יהוה אלהינו ללכת לעבד את אלהי הגוים ההם פן יש בכם שרש פרה ראש ולענה   
[[@Bible:Deu 29:18]]**18** והיה בשמעו את דברי האלה הזאת והתברך בלבבו לאמר שלום יהיה לי כי בשרירת לבי אלך למען ספות הרוה את הצמאה   
[[@Bible:Deu 29:19]]**19** לא יאבה יהוה לסלח לו כי אז יחר אף יהוה וקנאתו באיש ההוא ורבצו בו כל האלה הכתובה בספר הזה ומחה יהוה את שמו מתחת השמים   
[[@Bible:Deu 29:20]]**20** והבדילו יהוה לרעה מכל שבטי ישראל ככל אלות הברית הכתובים בספר התורה הזה   
[[@Bible:Deu 29:21]]**21** ואמר הדור האחרון בניכם אשר יקומו מאחריכם והנכרי אשר יבוא מארץ רחוקה וראה את מכות הארץ ההיא ואת תחלאיה אשר חלה יהוה בה   
[[@Bible:Deu 29:22]]**22** גפרית ומלח שרפה כל ארצה לא תזריע ולא תצמיח ולא יעלה בה כל עשב כמהפכת סדם ועמרה אדמה וצבאים אשר הפך יהוה באפו ובחמתו   
[[@Bible:Deu 29:23]]**23** ואמרו כל הגוים על מה עשה יהוה ככה לארץ הזאת ומה חרי האף הגדול הזה   
[[@Bible:Deu 29:24]]**24** ואמרו על אשר עזבו את ברית יהוה אלהי אבתם אשר כרת עמם בהוצאי אתם מארץ מצרים   
[[@Bible:Deu 29:25]]**25** וילכו ויעבדו אלהים אחרים וישתחוו להם אלהים אשר לא ידעום ולא חלק להם   
[[@Bible:Deu 29:26]]**26** ויחר אף יהוה בארץ ההיא להביא עליה את כל הקללה הכתובה בספר הזה   
[[@Bible:Deu 29:27]]**27** ויתשם יהוה מעל אדמתם באף ובחמה ובקצף גדול וישלכם אל ארץ אחרת כיום הזה   
[[@Bible:Deu 29:28]]**28** הנסתרות ליהוה אלהינו והנגלאות לנו ולבנינו עד עולם לעשות את כל דברי התורה הזאת

**Chapitre 30**

[[@Bible:Deu 30:1]]**1** והיה כי יבאו עליך כל הדברים האלה הברכה והקללה אשר נתתי לפניך והשבת אל לבבך בכל הגוים אשר ידיחך יהוה אלהיך שמה   
[[@Bible:Deu 30:2]]**2** ושבת עד יהוה אלהיך ושמעת בקולו ככל אשר אנכי מצוך היום אתה ובניך בכל לבבך ובכל נפשך   
[[@Bible:Deu 30:3]]**3** ושב יהוה אלהיך את שובתך ורחמך ושב וקבצך מכל העמים אשר הפיצך יהוה אלהיך שמה   
[[@Bible:Deu 30:4]]**4** אם יהוה נדחך בקצה השמים משם יקבצך יהוה אלהיך ומשם יקחך   
[[@Bible:Deu 30:5]]**5** והביאך יהוה אלהיך אל הארץ אשר ירשו אבתיך וירשתה והרבך מאבתיך   
[[@Bible:Deu 30:6]]**6** ומל יהוה אלהיך את לבבך ואת לבב זרעך לאהבה את יהוה אלהיך בכל לבבך ובכל נפשך למען חייך   
[[@Bible:Deu 30:7]]**7** ונתן יהוה אלהיך את כל האלות האלה על איביך ועל שנאיך אשר רדפוך   
[[@Bible:Deu 30:8]]**8** ואתה תשוב ושמעת בקול יהוה אלהיך ועשית את כל מצותיו אשר אנכי מצוך היום   
[[@Bible:Deu 30:9]]**9** והותירך יהוה אלהיך בכל מעשה ידיך בפרי בטנך ובפרי אדמתך ובפרי בהמתך לטובה כי ישוב יהוה לשש עליך לטוב כאשר שש על אבתיך   
[[@Bible:Deu 30:10]]**10** כי תשמע בקול יהוה אלהיך לשמר מצותיו וחקתיו הכתובה בספר התורה הזה כי השוב אל יהוה אלהיך בכל לבבך ובכל נפשך   
[[@Bible:Deu 30:11]]**11** כי המצוה הזאת אשר אנכי מצוך היום לא נפלאת היא ממך ולא רחקה היא   
[[@Bible:Deu 30:12]]**12** לא בשמים היא לאמר מי יעלה לנו השמים ויקחה לנו וישמענו אתה ונעשנה   
[[@Bible:Deu 30:13]]**13** ולא מעבר לים היא לאמר מי יעבר לנו אל עבר הים ויקחה לנו וישמענו אתה ונעשנה   
[[@Bible:Deu 30:14]]**14** כי קרוב אליך הדבר מאד בפיך ובלבבך לעשתו   
[[@Bible:Deu 30:15]]**15** ראה נתתי לפניך את החיים ואת הטוב ואת המות ואת הרע   
[[@Bible:Deu 30:16]]**16** אשר אנכי מצוך היום לאהבה את יהוה אלהיך ללכת בדרכיו ולשמר חקיו ומצותיו ומשפטיו וחיית ורבית וברכך יהוה אלהיך בארץ אשר אתה בא שמה לרשתה   
[[@Bible:Deu 30:17]]**17** ואם יפנה לבבך ולא תשמע ונדחת והשתחוית לאלהים אחרים ועבדתם   
[[@Bible:Deu 30:18]]**18** הגדתי לכם היום כי אבד תאבדון לא תאריכון ימים על האדמה אשר אתם עברים את הירדן לבוא שמה לרשתה   
[[@Bible:Deu 30:19]]**19** העדתי בכם היום את השמים ואת הארץ החיים והמות נתתי לפניך הברכה והקללה ובחרת בחיים למען תחיה אתה וזרעך   
[[@Bible:Deu 30:20]]**20** לאהבה את יהוה אלהיך לשמע בקולו ולדבקה בו כי הוא חייך וארך ימיך לשבת על האדמה אשר נשבע יהוה לאבתיך לאברהם ליצחק וליעקב לתת לכם

**Chapitre 31**

[[@Bible:Deu 31:1]]**1** וילך משה וידבר את הדברים האלה אל כל ישראל   
[[@Bible:Deu 31:2]]**2** ויאמר אליהם בן מאה ועשרים שנה אנכי היום לא אוכל עוד לצאת ולבוא ויהוה אמר אלי לא תעבר את הירדן הזה   
[[@Bible:Deu 31:3]]**3** יהוה אלהיך הוא העבר לפניך הוא ישמיד את הגוים האלה מלפניך וירשתם ויהושע הוא העבר לפניך כאשר דבר יהוה   
[[@Bible:Deu 31:4]]**4** ועשה יהוה להם כאשר עשה לסיחון ולעוג מלכי האמרי ולארצם אשר השמיד אתם   
[[@Bible:Deu 31:5]]**5** ונתנם יהוה לפניכם ועשיתם להם ככל המצוה אשר צויתי אתכם   
[[@Bible:Deu 31:6]]**6** חזקו ואמצו אל תיראו ואל תערצו מפניהם כי יהוה אלהיך הוא ההלך עמך לא ירפך ולא יעזבך   
[[@Bible:Deu 31:7]]**7** ויקרא משה ליהושע ויאמר אליו לעיני כל ישראל חזק ואמץ כי אתה תביא את העם הזה אל הארץ אשר נשבע יהוה לאבתם לתת להם ואתה תנחלנה אתם   
[[@Bible:Deu 31:8]]**8** ויהוה הוא ההלך לפניך הוא יהיה עמך לא ירפך ולא יעזבך לא תירא ולא תחת   
[[@Bible:Deu 31:9]]**9** ויכתב משה את התורה הזאת ויתנה אל הכהנים בני לוי הנשאים את ארון ברית יהוה ואל כל זקני ישראל   
[[@Bible:Deu 31:10]]**10** ויצו משה אתם לאמר מקץ שבע שנים במועד שנת השמטה בחג הסכות   
[[@Bible:Deu 31:11]]**11** בבוא כל ישראל להראות את פני יהוה אלהיך במקום אשר בחר יקרא את התורה הזאת נגד כל ישראל באזניהם   
[[@Bible:Deu 31:12]]**12** הקהל את העם האנשים והנשים והטף וגרך אשר בשעריך למען ישמעו ולמען ילמדו וייראו את יהוה אלהיהם ושמרו לעשות את כל דברי התורה הזאת   
[[@Bible:Deu 31:13]]**13** ובניהם אשר לא ידעו ישמעו ולמדו ליראה את יהוה אלהיהם כל הימים אשר הם חיים על האדמה אשר אתם עברים את הירדן שמה לרשתה   
[[@Bible:Deu 31:14]]**14** ויאמר יהוה אל משה הן קרבו ימיך למות קרא את יהושע והתיצבו באהל מועד ואצונו וילך משה ויהושע ויתיצבו באהל מועד   
[[@Bible:Deu 31:15]]**15** וירא יהוה באהל בעמוד ענן ויעמד עמוד הענן על פתח האהל   
[[@Bible:Deu 31:16]]**16** ויאמר יהוה אל משה הנך שכב עם אבתיך וקם העם הזה וזנה אחרי אלהי נכר הארץ אשר הוא בא שמה בקרבו ועזבוני והפרו את בריתי אשר כרתי אתו   
[[@Bible:Deu 31:17]]**17** וחרה אפי בו ביום ההוא ועזבתם והסתרתי פני מהם והיו לאכלה ומצאהו רעות רבות וצרות ואמר ביום ההוא הלא על כי אין אלהי בקרבי מצאני הרעות האלה   
[[@Bible:Deu 31:18]]**18** ואנכי הסתר אסתיר פני מהם ביום ההוא על כל הרעה אשר עשו כי פנו אל אלהים אחרים   
[[@Bible:Deu 31:19]]**19** ועתה כתבו לכם את השירה הזאת ולמדה את בני ישראל ושימה בפיהם למען תהיה לי השירה הזאת לעד בבני ישראל   
[[@Bible:Deu 31:20]]**20** כי אביאנו אל האדמה אשר נשבעתי לאבתיו לתת להם זבת חלב ודבש ואכל ושבע ודשן ופנה אל אלהים אחרים ועבדום ונאצוני והפרו את בריתי   
[[@Bible:Deu 31:21]]**21** והיה כי תמצאנה אתו רעות רבות וצרות וענתה השירה הזאת לפניו לעד כי לא תשכח מפי זרעו כי ידעתי את יצרו אשר הוא עשה היום בטרם אביאנו אל האדמה אשר נשבעתי לאבתיו   
[[@Bible:Deu 31:22]]**22** ויכתב משה את השירה הזאת ביום ההוא וילמדה את בני ישראל   
[[@Bible:Deu 31:23]]**23** ויצו את יהושע בן נון ויאמר חזק ואמץ כי אתה תביא את בני ישראל אל הארץ אשר נשבעתי להם ואנכי אהיה עמך   
[[@Bible:Deu 31:24]]**24** ויהי ככלות משה לכתב את דברי התורה הזאת על ספר עד תמם   
[[@Bible:Deu 31:25]]**25** ויצו משה את הלוים נשאי ארון ברית יהוה לאמר   
[[@Bible:Deu 31:26]]**26** לקחו את ספר התורה הזה ושמתם אתו מצד ארון ברית יהוה אלהיכם והיה שם בך לעד   
[[@Bible:Deu 31:27]]**27** כי אנכי ידעתי את מריך ואת ערפך הקשה הן בעודני חי עמכם היום ממרים הייתם עם יהוה ואף כי אחרי מותי   
[[@Bible:Deu 31:28]]**28** הקהלו אלי את כל זקני שבטיכם ושטריכם ואדברה באזניהם את הדברים האלה ואעידה בם את השמים ואת הארץ   
[[@Bible:Deu 31:29]]**29** כי ידעתי אחרי מותי כי השחת תשחתון וסרתם מן הדרך אשר צויתי אתכם וקרתה אתכם הרעה באחרית הימים כי תעשו את הרע בעיני יהוה להכעיסו במעשה ידיכם   
[[@Bible:Deu 31:30]]**30** וידבר משה באזני כל קהל ישראל את דברי השירה הזאת עד תמם

**Chapitre 32**

[[@Bible:Deu 32:1]]**1** האזינו השמים ואדברה ותשמע הארץ אמרי פיי   
[[@Bible:Deu 32:2]]**2** יערף כמטר לקחי ותזל כטל אמרתי כשעירים עלי דשא וכרביבים עלי עשב   
[[@Bible:Deu 32:3]]**3** כי בשם יהוה אקרא והבו גדל לאלהינו   
[[@Bible:Deu 32:4]]**4** הצור תמים פעלו כי כל דרכיו משפט אל אמונה ואין עול צדיק וישר הוא   
[[@Bible:Deu 32:5]]**5** שחתו לו לא בני מום דור עקש ופתלתל   
[[@Bible:Deu 32:6]]**6** הליהוה תגמלו זאת עם נבל ולא חכם הלוא הוא אביך קנך הוא עשך ויכוננך   
[[@Bible:Deu 32:7]]**7** זכרו יומת עולם בינו שנת דר ודר שאל אביך ויגידך זקניך ויאמרו לך   
[[@Bible:Deu 32:8]]**8** בהנחל עליון גוים בהפרידו בני אדם יצב גבלות עמים למספר בני ישראל   
[[@Bible:Deu 32:9]]**9** כי חלק יהוה עמו יעקב חבל נחלתו ישראל   
[[@Bible:Deu 32:10]]**10** יאמצהו בארץ המדבר ובתהללות ישמנהו יסבבנהו ויבננהו ויצרנהו כאישן עינו   
[[@Bible:Deu 32:11]]**11** כנשר יער קנו ועל גוזליו ירחף יפרש כנפיו ויקחהו ישאהו על אברתו   
[[@Bible:Deu 32:12]]**12** יהוה בדד ינחנו ואין עמו אל נכר   
[[@Bible:Deu 32:13]]**13** ירכבהו על במתי הארץ יאכלהו תנופת שדי יינקהו דבש מסלע ושמן מחלמש צור   
[[@Bible:Deu 32:14]]**14** חמת בקר וחלב צאן עם חמת כרים ואילים בני בשן ועתודים עם חלב כליות חטה ודם ענב תשתה חמר יאכל יעקב וישבע   
[[@Bible:Deu 32:15]]**15** ישמן ישרון ויבעט שמנת עבית כשית ויטש אלה עשהו וינבלו צור ישועתו   
[[@Bible:Deu 32:16]]**16** יקנאהו בזרים ובתועבת יכעסהו   
[[@Bible:Deu 32:17]]**17** יזבחו לשדים לא אלה אלהים לא ידעום חדשים מקרב באו לא שערום אבתיכם   
[[@Bible:Deu 32:18]]**18** צור ילדך תשא ותשכח אל מהללך   
[[@Bible:Deu 32:19]]**19** וירא יהוה וינאץ מכעס בניו ובנתיו   
[[@Bible:Deu 32:20]]**20** ויאמר אסתיר פני מהם ואראה מה אחריתם כי דור הפכות הם בנים לא האמן בם   
[[@Bible:Deu 32:21]]**21** הם קנאוני בלא אל כעסוני באבליהם ואני אקניאם בלא עם בגוי נבל אכעיסם   
[[@Bible:Deu 32:22]]**22** כי אש קדחה באפי ותוקד עד שאל תחתית תאכל ארץ ויבולה תלהט מוסדי הרים   
[[@Bible:Deu 32:23]]**23** אספה עליהם רעות וחצי אכלה בם   
[[@Bible:Deu 32:24]]**24** מזה רעב לחמו רשף קטף מררים ושן בהמות אשלח בם עם חמת זחלי עפר   
[[@Bible:Deu 32:25]]**25** מחוץ תשכל חרב ומחדרים אימה גם בחור גם בתולה וינק עם איש שיבה   
[[@Bible:Deu 32:26]]**26** אמרתי אפיהם אשבית מאנוש זכרם   
[[@Bible:Deu 32:27]]**27** לו לא כעס איבי אגור פן ינכרו צרינו פן יאמרו ידנו רמה ולא יהוה פעל כל זאת   
[[@Bible:Deu 32:28]]**28** כי גוי אבד עצותם ואין בהם תבונה   
[[@Bible:Deu 32:29]]**29** ולא חכמו וישכלו זאת ויבינו לאחריתם   
[[@Bible:Deu 32:30]]**30** איך ירדף אחד אלף ושנים יניסו רבבה אם לא צורם מכרם ויהוה הסגירם   
[[@Bible:Deu 32:31]]**31** כי לא כצורנו צורם ואיבינו פללים   
[[@Bible:Deu 32:32]]**32** כי מגפן סדם גפנם ומשדמות עמרה ענביהם ענבי ראש ואשכלי מררות למו   
[[@Bible:Deu 32:33]]**33** חמת תנינים יינם וראש פתנים אך זרי   
[[@Bible:Deu 32:34]]**34** הלוא הוא כנוס עמדי חתום באוצרתי   
[[@Bible:Deu 32:35]]**35** ליום נקם ושלם לעת תמוט רגלם כי קרוב יום אידם וחש עתידת למו   
[[@Bible:Deu 32:36]]**36** כי ידין יהוה עמו ועל עבדיו יתנחם כי יראה כי אזלת יד ואפס עצור ועזוב   
[[@Bible:Deu 32:37]]**37** ואמרו איה אלהימו צור חסיו בו   
[[@Bible:Deu 32:38]]**38** אשר חלב זבחיהם יאכלו וישתו יין נסכם יקומו ויעזרוכם יהיו עליכם סתרה   
[[@Bible:Deu 32:39]]**39** ראו עתה כי אני אני הוא ואין אלהים עמדי אני אמית ואחיה מחצתי ואנכי ארפא ואין מידי מציל   
[[@Bible:Deu 32:40]]**40** כי אשא אל השמים ידי ואמרתי חי אנכי לעלם   
[[@Bible:Deu 32:41]]**41** אם שנתי ברק חרבי ותאחז במשפט ידי אשיב נקם לצרי ולמשנאי אשלם   
[[@Bible:Deu 32:42]]**42** אשכיר חצי מדם וחרבי תאכל בשר מדם חלל ושביה מראש פרעת אויב   
[[@Bible:Deu 32:43]]**43** הרנינו גוים עמו כי דם עבדיו יקם ונקם ישיב לצריו וכפר אדמת עמו   
[[@Bible:Deu 32:44]]**44** ויבא משה וידבר את כל דברי השירה הזאת באזני העם הוא ויהושע בן נון   
[[@Bible:Deu 32:45]]**45** ויכל משה מדבר את הדברים האלה אל כל ישראל   
[[@Bible:Deu 32:46]]**46** ויאמר אליהם שימו לבבכם על כל הדברים אשר אנכי מעיד בכם היום אשר תצום את בניכם לשמר ולעשות את כל דברי התורה הזאת   
[[@Bible:Deu 32:47]]**47** כי לא דבר רק הוא מכם כי הוא חייכם ובדבר הזה תאריכון ימים על האדמה אשר אתם עברים את הירדן שמה לרשתה   
[[@Bible:Deu 32:48]]**48** וידבר יהוה אל משה בעצם היום הזה לאמר   
[[@Bible:Deu 32:49]]**49** עלה אל הר העברים הזה הר נבא אשר בארץ מואב אשר על פני יריחו וראה את ארץ כנען אשר אני נתן לבני ישראל לאחזה   
[[@Bible:Deu 32:50]]**50** ומות בהר אשר אתה עלה שמה והאסף אל עמך כאשר מת אהרן אחיך בהר ההר ויאסף אל עמו   
[[@Bible:Deu 32:51]]**51** על אשר מעלתם בי בתוך בני ישראל במי מריבת קדש מדבר צן על אשר לא קדשתם אתי בתוך בני ישראל   
[[@Bible:Deu 32:52]]**52** כי מנגד תראה את הארץ ושמה לא תבוא אל הארץ אשר אני נתן לבני ישראל

**Chapitre 33**

[[@Bible:Deu 33:1]]**1** וזאת הברכה אשר ברך משה איש האלהים את בני ישראל לפני מותו   
[[@Bible:Deu 33:2]]**2** ויאמר יהוה מסיני בא וזרח משעיר למו הופיע מהר פראן ואתו מרבבות קדש מימנו אשדת למו   
[[@Bible:Deu 33:3]]**3** אף חובב עמים וכל קדשיו בידך והם תכו לרגליך ושאו מדברתך   
[[@Bible:Deu 33:4]]**4** תורה צוה לנו משה מורשה קהלת יעקב   
[[@Bible:Deu 33:5]]**5** ויהי בישרון מלך בהתאסף ראשי העם יחדו שבטי ישראל   
[[@Bible:Deu 33:6]]**6** יחי ראובן ואל ימות ויהי מאתו מספר   
[[@Bible:Deu 33:7]]**7** וזאת ליהודה ויאמר שמע יהוה קול יהודה ואל עמו תביאנו ידו רב לו ועזר מצריו תהיה   
[[@Bible:Deu 33:8]]**8** וללוי אמר תמיך ואריך לאיש חסידך אשר נסיתהו במסה ותריבהו על מי מריבה   
[[@Bible:Deu 33:9]]**9** האמר לאביו ולאמו לא ראיתי ואת אחיו לא הכר ואת בנו לא ידע כי שמרו אמרתך ובריתך ינצרו   
[[@Bible:Deu 33:10]]**10** יורו משפטיך ליעקב ותורתך לישראל ישימו קטרה באפך וכליל על מזבחך   
[[@Bible:Deu 33:11]]**11** ברך יהוה חילו ופעל ידו תרצה מחץ מתני קמיו ומשנאיו מן יקימנו   
[[@Bible:Deu 33:12]]**12** ולבנימים אמר יד יד יהוה ישכן לבטח חפף עליו כל היום ובין כתפתיו שכן   
[[@Bible:Deu 33:13]]**13** וליוסף אמר מברכת יהוה ארצו ממגד שמים מטל ומתהום רבצת תחת   
[[@Bible:Deu 33:14]]**14** וממגד תבואת שמש וממגד גרושי ירחים   
[[@Bible:Deu 33:15]]**15** ומראש הרי קדם וממגד גבעת עולם   
[[@Bible:Deu 33:16]]**16** וממגד ארץ ומלואה ורצון שכן סנה תבואתה לראש יוסף ולקדקד נזיר אחיו   
[[@Bible:Deu 33:17]]**17** בכור שור הדר לו וקרני ראמי קרניו בהם עמים ינגח יחדו אפסי הארץ הם רבבות אפרים והם אלפי מנשה   
[[@Bible:Deu 33:18]]**18** ולזבולן אמר שמח זבולן בצאתך ויששכר באהליך   
[[@Bible:Deu 33:19]]**19** עמים הרי יקראו ושם יזבחו זבחי צדק כי שפע ימים יינק ושפוני טמוני חול   
[[@Bible:Deu 33:20]]**20** ולגד אמר ברוך מרחיב גד כלביה שכן טרף זרוע וגם קדקד   
[[@Bible:Deu 33:21]]**21** וירא ראשית לו כי שם חלקת מחקק ספון ויתא ראשי העם צדקת יהוה עשה ומשפטיו עם ישראל   
[[@Bible:Deu 33:22]]**22** ולדן אמר דן גר אריה ויזנק מן הבשן   
[[@Bible:Deu 33:23]]**23** ולנפתלי אמר נפתלי שבע ורצון ומלא ברכת יהוה ימה ודרום יירש   
[[@Bible:Deu 33:24]]**24** ולאשר אמר ברוך מבנים אשר ויהי רצוי אחיו וטבל בשמן רגליו   
[[@Bible:Deu 33:25]]**25** ברזל ונחשת מנעליך וכימיך רביך   
[[@Bible:Deu 33:26]]**26** אין כאל ישרון רכב שמים בעזרך ובגאתו שחקים   
[[@Bible:Deu 33:27]]**27** מעונה אלהי קדם ומתחת זרועת עולם ויגרש מפניך אויב ויאמר השמד   
[[@Bible:Deu 33:28]]**28** וישכן ישראל בטח בדד עין יעקב על ארץ דגן ותירש ואף שמיך יערפו טל   
[[@Bible:Deu 33:29]]**29** אשרך ישראל מי כמוך העם הנושע ביהוה מגן עזרך ואשר חרב גאתך ויכחשו איביך לך ואתה על במתם תדרך

**Chapitre 34**

[[@Bible:Deu 34:1]]**1** ויעל משה מערבת מואב אל הר נבא ראש הפסגה אשר על פני יריחו ויראהו יהוה את כל הארץ מנהר מצרים עד הנהר   
[[@Bible:Deu 34:2]]**2** הגדול נהר פרת ועד הים האחרון   
[[@Bible:Deu 34:2]]**2** 3   
[[@Bible:Deu 34:4]]**4** ויאמר יהוה אליו זאת הארץ אשר נשבעתי לאבתיך לאברהם ליצחק וליעקב לאמר לזרעך אתננה הראתיך בעיניך ושמה לא תעבר   
[[@Bible:Deu 34:5]]**5** וימת שם משה עבד יהוה בארץ מואב על פי יהוה   
[[@Bible:Deu 34:6]]**6** ויקבר אתו בגיא בארץ מואב מול בית פעור ולא ידע איש את קברתו עד היום הזה   
[[@Bible:Deu 34:7]]**7** ומשה בן מאה ועשרים שנה במותו לא כהתה עינו ולא נס לחה   
[[@Bible:Deu 34:8]]**8** ויבכו בני ישראל את משה בערבת מואב שלשים יום ויתמו ימי בכי אבל משה   
[[@Bible:Deu 34:9]]**9** ויהושע בן נון מלא רוח חכמה כי סמך משה את ידו עליו וישמעו אליו בני ישראל ויעשו כאשר צוה יהוה את משה   
[[@Bible:Deu 34:10]]**10** ולא קם עוד נביא בישראל כמשה אשר ידעו יהוה פנים אל פנים   
[[@Bible:Deu 34:11]]**11** לכל האתות והמפתים אשר שלחו יהוה לעשות בארץ מצרים לפרעה ולכל עבדיו ולכל ארצו   
[[@Bible:Deu 34:12]]**12** ולכל היד החזקה ולכל המראה הגדול אשר עשה משה לעיני כל ישראל